
PROLOG 


Pe masca de plastic sunt broboane de transpiraţie. 
Akifumi şi-o aşază mai bine înainte să deschidă sertarul 
din corpul central al bucătăriei în care tacâmurile - argint 
curat - sunt aşezate în compartimente. Cuţite mici, cuțite 
mari, furculiţe pentru antreuri, furculiţe pentru felul doi. 
Cuţitele pentru friptură, separat. Linguriţe pentru desert. 
Patru perechi de beţişoare din metal. Câteva infuzoare 
rotunde pentru ceai, cu lanţuri prinse de ele. Rafinat. 
Elegant. 


— Îţi mai este foame, Asuna? întreabă Akifumi, ridicând 
în dreptul ochilor o furculiţă. 

Metalul preţios are la îndoitură o pată întunecată. Un 
defect supărător într-un mediu în rest perfect - o chestiune 
care ar fi putut să fie remediată cu uşurinţă dacă mânerul 
ar fi fost frecat cu un pic de pastă de dinţi cu fluor. 

— Nu, zice fata, încrucişându-şi picioarele. 

La ordinul lui Akifumi, se aşezase pe pat fără să se 
şteargă la gură. La dracu”, târfoştina pare tânără. 

Akifumi scoate din sertar o farfurie, o umple de pe 
platourile lăsate pe blatul central: friptură de vită cu ardei 
iuți verzi, somon, cartofi gratinaţi cu usturoi, salată, pâine. 
Soiul de mâncare servită la bufetul nunţilor mediocre sau 
în lojile VIP-urilor de pe stadioane, însă amănuntele, cum 
ar fi prezentarea, tacâmurile de foarte bună calitate şi 
porţelanul orbitor de alb, fără nicio zgârietură, dau întregii 
mese un aer de lux. Akifumi pune farfuria pe masă, 
destupă o sticlă de şampanie, umple un pahar. Whisky-ul 
dublu malţ pe care tocmai îl băuse încă îi mai arde gâtul, 
împreună cu impresia de invincibilitate pe care i-o dă. 

— Tu nu poţi bea asta, zice Akifumi, bătând cu un deget 
în paharul îngust. Şcolăriţele n-au voie să bea alcool. E 
împotriva legii. 

În vreme ce vorbele stârnesc ecou în încăpere, Akifumi e 
tot mai aţâţat. 

Asuna nu-i şcolăriţă. Sigur că nu. Dar destul de tânără 
ca să arate aşa. Akifumi simte cum mâna i se face pumn şi 
dinţii i se încleştează. 

Târfă blestemată. 

Akifumi îşi dezmorţeşte gâtul. Nu, la urma urmei, nu-i e 
foame. Paharul de şampanie e golit dintr-o sorbitură. 

— La ce şcoală înveţi, Asuna? 

Fata pare să şovăie, şi tocmai când e pe cale să 
răspundă, Akifumi ridică un deget. Șșt. 


— Ştii ce, las-o baltă... M-am săturat să te aud vorbind, 
şopteşte Akifumi şi cu un deget încârligat o cheamă pe 
fată. Vino încoace. Acum. 

Fata îşi îndreaptă fusta mini şi vine clătinându-se pe 
tocurile înalte. 

Akifumi inspiră, trăgând în piept aroma înviorătoare de 
portocale care aminteşte de călătorii în Extremul Orient, 
de soare pârjolitor şi cremă cu protecţie solară. Apoi o 
înşfacă pe fată de cozi şi o împinge spre podea. 

— Fă-o iar, Asuna. Fă-o iar, căţea, însă de data asta fă-o 
ca şi cum ţi-ai dori-o. 

Și apoi o să-ți izbesc țeasta de peretele ăla de ciment. 


1. 


Sâmbătă, 23 noiembrie 


Lisa Yamamoto aşteaptă să se închidă uşile cromate. 
Apoi dă drumul, într-o singură suflare lungă, aerului ținut 
în piept. Işi scoate ochelarii de soare Prada negri şi se uită 
în oglinda de pe peretele din spate. Fardul corector 
ascunde stresul şi epuizarea, dar nu-i poate aduce în ochi 
bucurie. Nu-i nici urmă din exuberanţa exagerată pe care 
invitaţia la o petrecere pentru cel mai în vogă rapper - sau 
orice artist, dacă-i pe-aşa - i-ar fi stârnit-o în urmă cu un 
an sau doi. Acum emoția predominantă este în principal un 
suspans neplăcut; îi pare rău că înainte de a ieşi din casă 
n-a luat ceva care să-i întărească încrederea în sine, ceva 
mai puternic decât şampania. Dar nu încape îndoială că 
unul dintre ceilalţi invitaţi va avea grijă să-i fie împlinite 
nevoile. E destul să-i arunce cui trebuie privirea care 


trebuie, şi se va duce la toaletă cu un drog care să-i 
garanteze o stimulare plăcută. 

Lisa îşi examinează trupul strâns într-o rochie mulată 
Hervé Léger - în formă bună şi cu rotunjimile potrivite. Cel 
puţin înfăţişarea îi este atrăgătoare. Nu că lucrurile n-ar 
merge bine sau că n-ar avea totul sub control: singurul 
punct din programul acestei seri este să-şi facă vreo două 
selfie-uri bune cu bărbatul momentului şi, poate, să 
înregistreze câteva poveşti video cu alte celebrităţi. Dacă 
ne gândim a cui petrecere de lansare este, cu siguranţă 
vor fi acolo cele mai multe dintre chipurile faimoase din 
Helsinki. 

Lisa aude telefonul vibrând în buzunarul lateral al 
poşetei. Probabil e din nou Jason. A mai încercat deja de 
trei ori. Vezi-ţi de viaţa ta. Îşi mută privirea de la oglindă la 
panoul cu cifre de deasupra. Un patru roşu. Cinci. Şase. 

Se aude o melodie scurtă şi peste o clipă se deschid 
uşile. Liftul e inundat de un bubuit de bas şi pălăvrăgeală 
zgomotoasă, accentuate de strigăte şi din când în când 
râsete. 

Lisa coboară privirea spre covorul roşu care se întinde 
spre garderobă, asaltat de musafiri cu buchete şi sticle. 
Neica nimeni, ratati. Ce noroc că nu trebuie să mă prezint 
lor. 

Când iese din lift, portarul, un tip pe nume Sahib, pe 
care Lisa îl ştie de ani de zile, îi face discret semn cu capul. 

Lisa trece pe lângă ferestrele din tavan până în podea 
care oferă o vedere panoramică. Acoperişurile din Helsinki 
lucesc după zile întregi de ploaie. Hotelul Torni, iluminat 
izbitor, se înalţă în depărtare, un Empire State Building în 
miniatură care domină silueta joasă a oraşului. Lumina 
felinarelor şi ferestrelor face să  scânteieze scena 
întunecată. Oraşul încă nu a fost înviorat de prima zăpadă. 


— Salut, mă bucur să te văd, zice portarul chel, cu umeri 
lăţi, cu blazer negru şi tricou alb, ajutând-o să-şi scoată 
mantoul din piele artificială cu blană artificială. 

Cei doi din faţa Lisei s-au oprit la câţiva paşi şi şoptesc 
de zor, despre ea, după cum se pare. A fost o vreme în 
care o încântau privirile, atenţia din partea unor oameni 
complet necunoscuţi. Acum n-o fac decât să se simtă 
stingherită. La ce naiba se holbează? 

— Cum merge? îl întreabă Lisa pe Sahib şi pune pe 
tejghea poşeta şi sacoşa cu pantofii. 

Se sprijină cu o mână, în vreme ce cu cealaltă îşi scoate 
cu îndemânare adidaşii Superstar negri cu dungi albe şi 
încalţă o pereche de pantofi de lac bej, cu tocuri care îi 
mai adaugă zece centimetri. 

— Petrecerea e deja în toi, răspunde liniştit Sahib, duce 
la cuier haina şi pantofii de sport ai Lisei şi îi înmânează un 
jeton încreţit de pumnii transpiraţi ai miilor de petrecăreţi. 

Lisa îşi aude telefonul vibrând, peste bubuitul basului. 
Poate că a sunat în tot acest timp. Il scoate din poşetă, se 
uită la ecran şi îl amuţeşte. Rahat. 

— Mulţumesc, îi spune lui Sahib, zâmbindu-i. 

— Ai grijă acolo, în seara asta sunt o mulţime de băieţi 
răi scăpaţi din lanţ, zice Sahib şi îi face semn cu ochiul. 

Lisa zâmbeşte şi face şi ea semn cu ochiul, cu toate că, 
în realitate, nu poate suferi flirtul cu aer de superioritate al 
portarului. 

Autostrada creată de covorul roşu trece printre 
draperiile întunecate şi intră în fulgerarea bliţurilor 
fotografilor. Aerul e plin de acel miros aparte al cluburilor 
de noapte: parfum stătut, alcool vărsat pe jos, fum de 
ţigară intrat pe parcursul anilor în duşumea, covoare şi 
perdele, o duhoare pe care nici măcar câteva renovări n- 
au izbutit s-o alunge. O femeie pe care Lisa n-o recunoaşte 
desface draperiile şi Lisa păşeşte în clubul propriu-zis, un 


spaţiu înalt ticsit cu petrecăreţi care arborează cele mai 
noi tendinţe. Părul vopsit în nuanţe stridente, machiaj 
excentric şi buze botoxate, costume de comandă şi 
îmbrăcăminte sport care pun în valoare trupuri bine 
lucrate, mustăţi pe jumătate ironice de hipster şi bărbi 
tunse frumos. Lisa se opreşte să privească panoul pentru 
fotografiere de mărimea unei porţi de fotbal şi oaspeţii 
care sunt împinşi fără menajamente spre el ca şi cum ar fi 
un eşafod medieval. 

— Yamamoto! schelălăie o voce feminină. 

Ochii Lisei dau de o jurnalistă obeză cu ochelari, al cărei 
nume nu şi-l aminteşte, în ciuda faptului că femeia i-a luat 
odată un interviu. 

— Bună! zice Lisa şi îi oferă un zâmbet îndelung exersat 
care îi arată dinţii albi. 

— Ne-ar plăcea un mic articol despre tine... 

Lisa se uită la fotograful care stă în spatele jurnalistei; 
are la gât ecusonul unui tabloid. Probabil că este /egitim şi 
e publicitate bună pentru blogul ei. 

— Lăsaţi-mă mai întâi să fac fotografia. 

— Sigur. O să fim aici. 

— Bine. Grozav, zice Lisa şi se apleacă să îmbrăţişeze 
un tânăr care vorbeşte în engleză şi pe care nu-şi 
aminteşte să-l fi întâlnit vreodată. Hi! Good to see you. 
Sure, talk to you soon!! 

După ce se desprinde din îmbrăţişarea mult prea 
entuziastă şi scăldată în mirosul copleşitor de aftershave 
al  necunoscutului, Lisa se îndreaptă spre panou, 
alăturându-se cozii scurte care şerpuieşte într-acolo. 

Se uită prin încăperea scăldată în lumină slabă, la marea 
de trupuri care văluresc acolo. Unele chipuri sunt 
cunoscute, altele nu; cele mai multe sunt între. Amintiri 


1 Bună! Mă bucur să te văd. Sigur, vorbim mai încolo! (în limba 
engleză în original). 


palide, fulgerări îndepărtate ale vieţii de noapte din 
Helsinki. PDSC. Pălăvrăgeală, dans, sărut, călăreală. De 
obicei, în această ordine, cu toate că Lisa îşi aminteşte 
câteva nopţi în care de la pălăvrăgeală a sărit direct la 
călăreală. Şi poate una sau două în care a ajuns la acelaşi 
rezultat fără măcar să fie vreo pălăvrăgeală. 

In spate, Lisa zăreşte un ghem de petrecăreţi conduşi 
departe de turma cea mare, bliţuri, bărbaţi şi femei care 
se grupează pe rând pentru paparazzi. lar în ochiul acestei 
furtuni, invitatul de onoare însuşi, cu joben şi smoching cu 
paiete, Kex Mace's, zis şi Tim Taussi, rapperul de douăzeci 
şi şase de ani al cărui album hip-hop cu influenţă pop a 
făcut vâlvă pe Spotify anul trecut: a urcat în vârful listelor 
nu numai în Finlanda, ci şi în alte ţări nordice şi Germania. 

— E rândul tău, Lisa, strigă femeia cu teleobiectivul. 

Cu poşeta în mână, Lisa se îndreaptă spre fundal: o 
copertă de album ilustrată cu un păianjen uriaş. Kex 
Mace's. Spider's Web. Bliţurile fulgeră doar puţin timp, 
chestie enervantă. Fotografii n-o scăpau niciodată pe Lisa 
din gheare aşa de uşor. Chiar şi anul trecut vedea bliţuri 
până şi în somn. Multumim! Lisa e liberă. Ce plăcere să te 
vedem, Lisa! Distracţie plăcută în seara asta! Zâmbetele 
par aproape fireşti, cuvintele aproape sincere, însă răceala 
de sub ele nu-i scapă Lisei. Are un simţ al semnalelor 
sociale pe care i l-au șlefuit zeci de astfel de evenimente. 
Nimănui nu-i pasă cu adevărat cine eşti, doar cum arâţi şi 
ce reprezinţi. Pe unii îi interesează doar dacă o să le-o sugi 
după petrecere, pe la cinci dimineaţa, după ce sticlele au 
fost golite şi din punguţele etanşe a fost aspirat ultimul 
gram. 

Ultimul punct din program este un pahar de şampanie; 
în mod convenabil, un chelner cu cămaşă neagră şi papion 
galben duce în mâna înmănuşată o tavă plină cu ele. 


— Nu te lăsa prinsă în plasă, zice o fată care face 
publicitate, îmbrăcată ţipător cu fustă scurtă şi bluză care 
îi lasă la vedere sânii, apoi îi înmânează Lisei un program 
şi îi face semn cu ochiul. 

Nu te lăsa prinsă în plasă. Aşa de al naibii de pretenţios 
şi prelucrat excesiv. Lisa e înăuntru doar de câteva 
minute, dar deja simte nevoia imperioasă să se 
răsucească pe călcâie şi s-o şteargă naibii de acolo. Are 
nevoie de o doză de curaj, regina albă, înviorare, cu mai 
multă disperare decât crezuse. Caută cu privirea pe cineva 
care i-ar putea oferi uşurarea. Teme, Sakke, Taleeb... Tipii 
ei obişnuiţi probabil că sunt acolo, dar ascunşi printre 
sutele de chipuri. 

Şi apoi Lisa simte că inima îi stă în loc. lată-l din nou: în 
picioare, cu mâinile în buzunare, la fereastra de unde se 
vede oraşul. Privirea lui, vag acuzatoare şi pătrunzătoare, 
este exact ca data trecută. Lisa se răsuceşte şi porneşte 
spre bar, însă ştie că bărbatul n-o s-o scape din ochi. 


2. 


Miercuri, 27 noiembrie 


Cântecul care bubuie în căşti, „Free Your Mind” al 
formaţiei En Vogue, se întrerupe când aplicaţia oferă 
indicaţiile audio. În ciuda faptului că este prietenoasă şi 
feminină, vocea emană lipsa de sentiment a oricărui anunţ 
înregistrat: Distanţa cinci kilometri, viteza medie zece 
virgulă doi kilometri pe oră. Muzica revine şi Jessica Niemi 
trage pe nări aerul proaspăt. Miroase a dimineaţa de după 
primul îngheţ al anului: a chiciura de pe frunze, care este 
îndepărtată de primele raze de soare, şi a bălți cu pojghiţă 


de gheaţă care se sparge sub tălpile flexibile ale pantofilor 
de sport. 

Jessica are senzaţia că zboară, pasul îi este uşor. În 
urmă cu câteva luni a început iar să alerge până la 
serviciu, după o pauză prelungită. E o formă de exerciţiu 
fizic pe care a abandonat-o de mai multe ori din pricina 
protestelor trupului său vătămat. Încheieturi dureroase, 
dureri ale nervilor care îi sfredeleau genunchii, cu suferinţa 
săgetând în jos până la degetele picioarelor, şi toate astea, 
imune la analgezicele normale. Acum picioarele i se mişcă, 
durerea n-a revenit. O să revină, desigur, întotdeauna 
revine. Insă până atunci Jessica are de gând să se bucure 
de fiecare pas, de fiecare efort care aduce un val de 
endorfine. Privind înapoi, faptul că i s-a năzărit să înceapă 
din nou să alerge pare miraculos. După înmormântarea 
fostului său şef, Erne Mikson, Jessica a petrecut săptămâni 
în şir în ceaţă, a stat acasă rumegând cele întâmplate. 
Până ce, într-o bună zi, şi-a pus pantofii de alergare şi a 
țâşnit afară, în aerul primăverii. Ca Forrest Gump, a glumit 
mai târziu colegul său, Jusuf. 

Distanţa de la apartamentul ei din Töölönkatu până la 
sediul poliţiei din Pasila este de vreo trei kilometri şi 
jumătate, drumul trece prin Golful Töölö, de-a lungul 
plajei, prin Grădina de larnă, pe lângă stadion şi prin 
Parcul Central. Ca să dubleze distanţa, adesea Jessica o ia 
spre vest - aşa cum face azi - în dreptul centrului de 
echitație Laakso şi străbate în zigzag aleile cu pietriş, 
străjuite de molizi, ale parcului până la grădinile parcelate 
de la Ruskeasuo. 

Jessica trece de şcoala de echitație şi sediul poliţiei 
călare din Helsinki, la nord-est. Aleea cu nisip este 
luminată slab pe această porţiune. Felinarele dintre 
copacii înalţi sunt puţine şi departe unul de altul, iar 
luminile puternice ale manejului se pierd brusc în 


întunericul pădurii. O pasăre mare dă târcoale pe deasupra 
copacilor. 

Hei! M-ai auzit? 

Jessica priveşte în spate, însă aleea e pustie. E greu de 
spus dacă a auzit cu adevărat strigătul peste muzica 
aceea care îi bubuie în urechi. Uneori aude ceva când 
aleargă: cuvinte şi strigăte haotice. Vocile o urmăresc de 
atâta vreme, încât nu le mai dă atenţie întotdeauna. 

Stai! 

De data asta vocea este cu totul reală. Jessica îşi scoate 
casca dintr-o ureche şi se uită peste umăr la timp ca să 
vadă o siluetă masculină cu mâini enorme care se agaţă 
de canadiana ei. Agresorul o izbeşte cu toată forţa, 
doborând-o. Jessica îi simte pe spinare greutatea, în vreme 
ce obrajii i se înfundă în noroi îngheţat şi frunze ude. 

— Ascultă, zice vocea. 

Răsuflarea cu duhoare de alcool o face pe Jessica să se 
cutremure. Coapse îi înfăşoară fundul, agresorul i s-a 
aşezat pe şale şi degete goale îi cuprind gâtul. Gura cu 
duhoare de alcool îi mârâie în ureche. Apoi agresorul o 
răsuceşte pe spate. Şi acum Jessica îi vede faţa, însă nu-l 
cunoaşte. Obraji scobiţi, aprinşi de alcool, mustață groasă, 
un bărbat de patruzeci de ani neîngrijit, distrus de băutură. 
Jessica îşi aminteşte că în urmă cu câteva minute a trecut 
pe lângă o bancă de pe aleea cu rumeguş pe care stătea 
un tip ciudat cu jachetă de piele, sorbind poşircă dintr-o 
sticlă de plastic. 

— Ajunul Crăciunului, zice el în şoaptă. Ajunul 
Crăciunului. 

Jessica se uită la el, uluită. E clar că tipul e pe altă lume. 
Mai e o lună până la Crăciun. Degetele unei mâini sunt 
încleştate pe falca ei. Cealaltă mână îi ţintuieşte pe 
pământ încheietura mâinii stângi. 


A 


Jessica îşi adună toate puterile şi îl izbeşte cu 
genunchiul în vintre, însă picioarele îi sunt apăsate de 
greutatea ticălosului şi el trebuie să fie prea beat ca să-şi 
simtă boaşele. 

Jessica îşi aude pulsul bubuind în urechi. Răsuflă adânc, 
pietrişul tăios îi zgârie obrazul, vede cu coada ochiului 
nisip îngheţat şi frunze putrezite. Ar putea să strige după 
ajutor, însă nu-şi aminteşte să fi văzut pe nimeni prin 
apropiere. Undeva, departe, cineva strigă la un câine care 
latră. 

— Ajunul Crăciunului, face acum spume la gură 
bărbatul, arătându-şi dinţii. Ajunul Crăciunului. 

Vârfurile degetelor Jessicăi ating în fundul buzunarului 
micul spray, care, conform legii finlandeze, este clasificat 
ca armă. In zilele astea îl ia cu ea peste tot. Şi peste o 
secundă bărbatul încasează în ochi un jet lung de piper. 
După un moment în care nu-i vine să creadă, bălmăjeala 
de beţiv se transformă în urlete de durere. Jessica îl 
pocneşte de câteva ori în mutră cu mâna liberă, dinţii din 
faţă se sparg şi sângele ţâşneşte din gură pe obrazul supt. 
li dă drumul Jessicăi. Se ridică de pe ea cu o agerime 
surprinzătoare şi se năpusteşte în pădure. 

__Jessica gâfâie şi se ridică cu greu în picioare. 
Incheieturile degetelor de la mâna dreaptă îi sângerează. 

Bărbatul nu se mai vede. Incă se aud crengi care se rup 
în adâncul pădurii. 

Jessica nu-şi lasă mâna în jos, ci ţine sprayul pregătit 
pentru un nou atac. Aşteaptă şi ascultă zgomotele din 
pădure. Insă bărbatul nu se întoarce. 

Jessica înşfacă telefonul şi sună la centrala poliţiei. După 
ce îi dă dispecerei descrierea agresorului, porneşte din nou 
în direcţia din care venise, de această dată, vigilentă. 
Distanța şase kilometri, viteza medie nouă virgulă unu 
kilometri pe oră. 


3. 


Jessica trece pragul şi se reazemă cu şoldul de canat. 
Transpiraţia de după duşul fierbinte pe care l-a făcut la 
vestiar i-a lipit de spinare cămaşa bleumarin de uniformă 
şi şi-o trage discret sub centură. Mâna dreaptă, cea cu 
care l-a pocnit în falcă pe agresor, doare ca dracu’, 
probabil că ar trebui să se ducă la cabinetul medical să 
facă o radiografie. 

— Închide uşa, Niemi, zice comisarul-şef Helena Lappi şi 
atinge cu arătătorul mouse-ul fără fir. 

Rostirea numelui de familie al Jessicăi pare să-i lase un 
gust rău. Jessica închide uşa, ceea ce face încăperea să 
pară şi mai mică. Mirosul care pluteşte prin încăpere 
seamănă cu cel al unui săpun scump şi parfumat prea 
puternic. 

Helena Lappi, căreia colegii îi zic Hellu, se uită în 
continuare la ecranul computerului şi Jessica are răgazul 
să privească în jur. Încăperea este aproape cum era pe 
vremea lui Erne: un birou mobilat cu strictul necesar, ai 
cărui pereţi albi cerşesc de-a dreptul forme şi culori care 
să le alunge monotonia. Storurile sunt pleoştite în partea 
de sus a ferestrelor şi prizele sunt în grupuri de patru chiar 
şi în locurile în care nu este nevoie de electricitate. 
încăperea e într-o clasă proprie de monotonie şi 
mohoreală. Însă doar acum, fără Erne, pare apăsătoare şi 
lipsită de viaţă: omul care lumina întreaga unitate cu inima 
lui mare a dispărut. 

— Încă n-am apucat să stăm de vorbă ca lumea, zice 
Hellu şi îi face semn Jessicăi să se aşeze. 

Jessica se supune, îşi încrucişează mâinile în poală şi 
priveşte peste birou în ochii femeii de patruzeci şi ceva de 
ani, a căror culoare căpruie e, cumva, nepotrivită cu părul 
scurt şi vopsit blond. 


Conducerea unităţii Crime Violente a avut o perioadă 
zbuciumată după plecarea lui Erne anul trecut, în martie. 
Primul candidat, un veteran cu burdihan, care se apropia 
de pensionare, a stat doar câteva luni, apoi s-a tras în 
cuibul călduţ al unui post administrativ. Al doilea a plecat 
fără vâlvă după tot atât timp în acest post: o sursă de 
încredere a spus că whisky-ul i-a fost pierzania. Vechea sa 
prietenie cu sticla a devenit atracţie fatală în timpul 
divorţului. Clasic. 

Pe de altă parte, Hellu nu pare să plece nicăieri. E plină 
de entuziasm pentru postul său şi de siguranţă de sine, 
ceea ce, din nefericire, o face o şefă enervant de pedantă. 
Jessica lucrează sub conducerea lui Hellu doar de două 
săptămâni, însă îi este deja clar că noii sale şefe îi plac 
punctualitatea, protocolul, disciplina paramilitară şi 
birocraţia principială. Au fost fricţiuni între ele din prima zi, 
nici Jessica nu ştie bine care este cauza. In orice caz, 
coridoarele din sediul poliţiei sunt mai strâmte pe zi ce 
trece - ca şi cum ele două nu sunt menite să le străbată 
împreună. 

— Felicitări pentru Kalasatama, zice Hellu sec. 

Se referă la investigarea preliminară a crimei de pe 
Arcturuksenkatu, pe care Jessica a rezolvat-o surprinzător 
de repede. Crima n-a fost cine ştie ce mare mister: un 
bărbat cu antecedente de violenţă şi-a omorât un vechi 
prieten cu o bâtă de baseball, la beţie, şi apoi l-a aruncat 
într-un tomberon, înfăşurat într-un covor persan (sau, mai 
exact, o imitație chinezească). 

— Mulţumesc, zice Jessica şi încearcă să răspundă cu un 
zâmbet neutru. 

Care este cel mai diplomatic, însă cel mai greu de 
păstrat. 

Hellu răsfoieşte hârtiile şi se uită la Jessica pe sub 
sprâncene. Jessica se aşază picior peste picior. Genunchiul 


i se loveşte de colţul biroului şi face pixurile să zornăie pe 
suport. 

— Tocmai am vorbit cu procurorii. Erau mulţumiţi. Le va 
fi uşor de-acum încolo, zice Hellu. 

— Ar fi şi greu s-o dea în bară, dat fiind că le-am dat o 
armă, un motiv, ADN care leagă... 

— Cum ziceam, felicitări, zice Hellu şi ia mâna de pe 
mouse. 

E ceva calculat în felul în care face asta. Gestul, banal în 
sine, semnalează sfârşitul introducerii. Al preludiului. Al 
taclalelor. Ţi-ai primit laudele, Niemi. Acum o să-ți sucesc 
gâtul. Comisarul-şef se lasă pe spătar şi pocneşte din 
limbă ameninţător. 

— Am încercat să stau de vorbă cu toţi. Să cunosc 
echipa. Noi două încă n-am avut ocazia să stăm de vorbă, 
dat fiind că ai fost ocupată cu Kalasatama, dar acum..., 
zice Hellu, strângând şi desfăcând degetele mâinii stângi. 
Pe inelar are o fâşie de oţel sau de aur alb, a cărei 
simplitate e limpede că e intenţionată. La încheietură are 
un ceas multifuncțional masiv, care probabil că face parte 
din schema ei de a dobândi viaţa veşnică. Sau ceva în 
genul ăsta. 

— Am înţeles că ai fost foarte apropiată de comisarul-şef 
Erne Mikson. Că aţi lucrat împreună... câţi ani? 

Jessica aude numele lui Erne şi nu se poate stăpâni să 
vadă faţa ciupită de vărsat. Ţepii cenușii de pe obraz, ochii 
blânzi. Să audă accentul un pic comic şi să simtă mirosul 
acru al ţigărilor, care rămânea în urma lui când ieşea din 
încăpere. 

— Opt, răspunde ea un pic mai târziu, ca şi cum ar fi 
folosit cele câteva secunde ca să numere anii în care a fost 
colegă cu Erne. 

— Am auzit şi că îl cunoşteai dinainte. Că eraţi prieteni. 

— Eram. Da. 


Hellu se uită scrutător la Jessica, de parcă cercetându-i 
faţa ar putea să ghicească alte informaţii despre relaţiile 
dintre subordonata sa şi fostul ei şef. Apoi privirea i se 
îmblânzeşte un pic. 

— Da, mare păcat. Condoleanţele mele, cu întârziere. 
Nimeni dintre noi nu poate avea prea mulţi prieteni buni. 


— Mulţumesc. 
— Cancer... Cancer. E o chestie afurisită. 
— Aşa e. 


— Dacă îl pomenesc acum pe Mikson şi redeschid răni 
care presupun că nu sunt vindecate de-a binelea este 
pentru că eu cred că noi două vom colabora strâns, în 
comparaţie cu ceilalţi detectivi din unitate. 

Jessica îşi trece limba peste buzele uscate şi aşteaptă ca 
şefa să continue. Însă ea n-o face. 

— Vom colabora strâns? 

Hellu pare un pic surprinsă, ca şi cum s-ar fi aşteptat ca 
Jessica să-i citească gândurile. 

— Ascultă, zice Hellu trăgând brusc aer în piept, şi 
continuă: Ştiu că eşti un poliţist bun, Niemi. Am auzit-o de 
atâtea ori, încât n-am de ce să mă îndoiesc. Însă am auzit 
şi că pe vremea lui Erne aveai tendinţa să... fii nesupusă. 
Să ignori instrucţiunile şi ordinele din când în când. 

— OK, zice Jessica şi se străduieşte să rămână calmă. 

Îşi simte mâna vătămată zvâcnind sub birou. Are nevoie 
de analgezice, şi repede. 

— Această informaţie n-a venit de la colegii tăi, ci de 
mai sus, zice Hellu. 

— Presupun că trebuie să spui asta. 

— Întrebarea mea pentru tine, Niemi, este dacă ai 
procedat aşa pentru că tu şi Mikson aveaţi o relaţie de 
muncă lungă şi apropiată, sau în ciuda acestui fapt? Vezi 
tu, e o mare diferenţă, zice Hellu şi zâmbeşte aproape 
imperceptibil. Apoi continuă: Fireşte, a doua posibilitate 


este, din punctul meu de vedere, mai provocatoare. 
Inseamnă că trebuie să fiu pregătită să ripostez cu 
aceleaşi arme. Nu permit ca oamenii să fie nesupuşi. Eu nu 
sunt Erne Mikson. 

Nu-i ajungi tu nici la călcâi lui Erne, vacă încrezută. 

Jessica se uită la femeie, ai cărei ochi scânteietori îi 
sfredelesc pe ai săi. In astfel de momente, Jessica arde de 
dorinţă să dea cu tifla autorităţii, să le spună tuturor să se 
ducă dracului şi să plece. Unitatea Crime Violente are mai 
multă nevoie de ea decât are ea nevoie de unitate. Aşa a 
fost întotdeauna. 

Ferestrele scârţâie enervant, cu toate că nu bate vântul. 

— Eu şi Erne aveam un fel anume de a lucra împreună, 
începe Jessica. Şi uneori lucrurile le păreau celor din afară 
mai dramatice decât erau. Oricine o fi sursa ta, probabil că 
n-a înţeles corect dinamica dintre mine şi Erne. 

— Cu alte cuvinte, zici că n-ai nicio problemă să faci 
lucrurile în felul meu? 

— Greu de spus, de vreme ce încă nu ştiu care e felul 
tău, zice Jessica, cu toate că ştie că răspunsul o s-o scoată 
din sărite pe Hellu. 

Comisarul-şef dă cu pumnul în masă - nu cu mânie, dar 
destul ca s-o facă pe Jessica să tresară - şi gura ei scoate 
un sunet enervant, cam ca zumzetul care însoţeşte un X 
roşu mare pe ecran la un „cine ştie câştigă” de la 
televizor. 

— Răspuns greşit, Niemi. 

— Nu spun decât că, fiind noua şefă, dacă te apuci să 
schimbi totul, sigur că asta o să trezească sentimente 
negative şi împotrivire la schimbare. Şi nu numai mie, 
probabil tuturor. Sub conducerea lui Erne am avut 
rezultate excelente. De ce să corectezi ceva dacă nu... 

— Niemi, zice Hellu calmă şi continuă: în clipa asta spui 
tot ce nu vreau să aud. 


— OK... 

— Şi, de fapt, această discuţie întăreşte imaginea pe 
care mi-am făcut-o deja despre tine. 

— Nu vreau să fiu... 

— O să mai discutăm asta noi două. Să sperăm că doar 
pentru că recunosc capacitatea ta de a te adapta la noile 
împrejurări. 

— Să sperăm, zice Jessica, obosită, şi se ridică în 
picioare. 

— Niemi. 

Mai zi-mi tu o dată pe numele de familie şi o să te înşfac 
de tâmpenia aia de păr scurt, blond din sticluță. 

— Da? 

— N-am terminat. 

Jessica se aşază la loc şi numără în gând până la zece. 

— Am ceva legat de poliţie, zice Hellu şi îşi umezeşte cu 
limba vârful degetului. Recunoşti aceste feţe? continuă ea 
şi ia o foaie dintr-un teanc, fotografia copertei unui ziar de 
scandal. 

Jessica ia foaia şi studiază fotografiile unei tinere şi unui 
tânăr. Amândoi sunt frumoşi şi moderni în felul lor şi 
fotografia emană o vitalitate şi o poftă de viaţă 
incontestabile. Modele, cei care dau tonul. Jessica a văzut 
de multe ori fotografiile în ultimele patruzeci şi opt de ore. 

— Bloggerii. 

— Exact. 

Lisa Yamamoto şi Jason Nervander. Celebrităţi ale presei 
şi bloggeri care scriu despre stilul de viaţă şi au cei mai 
mulţi urmăritori din Finlanda. În ultimele două zile poliţia a 
fost inundată de apeluri telefonice îngrijorate: se pare că 
niciunul dintre ei n-a mai ajuns acasă după ce au participat 
la lansarea discului unui important rapper finlandez. 

— Cazul ajunge la noi? întreabă Jessica şi pune foaia pe 
masă. 


Posibilitatea ca acest caz să ajungă pe birourile lor îi 
trecuse deja prin cap. Poate chiar sperase asta în taină. 
Dispariţiile unor persoane sunt, în general, mai interesante 
decât investigaţiile normale ale crimelor. Sunt ca 
spectacolele de operă, în care trebuie să găseşti cadavrul 
înainte de pauză. Nu mai vine actul doi dacă dispăruţi 
sunt găsiţi în viaţă. Însă uneori nu sunt găsiţi deloc. 

— leri încă nu părea să fie nicio îndoială că e un fel de 
şmecherie. Se cunosc unul pe altul şi amândoi au cu mult 
mai mulţi urmăritori în urma dispariţiei lor. Dar în această 
dimineaţă s-a întâmplat ceva care ne-a făcut să bănuim că 
e o crimă. 

— Ce anume? zice Jessica. 

— Pe contul de Instagram al Lisei Yamamoto a apărut o 
nouă fotografie, continuă Hellu şi pune în faţa Jessicăi altă 
foaie de la imprimantă. 

Este o fotografie de pe Instagram. Fotografia unui far 
înalt din piatră gălbuie. 

— Ce este asta? 

— Farul din Söderskär. Arhipelagul Porvoo. Uită-te la 
comentariu. 

Jessica coboară privirea în partea de sub fotografie şi 
vede un comentariu sub miile de /ike-uri. O frântură de 
secundă îşi imaginează că umezeala pe care o simte pe 
spinare nu e transpiraţie, ci promoroaca aşternută de ger 
pe frunzele de arțar. O străpunge ascuţişul frigului. 


Adâncă-i marea şi adâncă-i groapa, 

Pe somnul adormitei prințese joacă apa. 
Curând îngheață marea, sub zăpadă, 
Nimeni mormântul n-are să-l mai vadă. 


4. 


Jessica aude o împuşcătură. Apoi alta. Şi peste o clipă, 
alte opt, tot mai rapide. Fiecare împuşcătură vine mai 
repede decât cea dinainte, până ce încărcătorul cu zece 
cartuşe e gol şi culasa rămâne în spate. O învăluie mirosul 
greu de praf de puşcă. 

Jessica îşi scoate căştile de protecţie. 

— Prea repede. N-o să fii niciodată într-o situaţie în care 
să tragi zece gloanţe aşa de repede, zice Jessica în vreme 
ce Jusuf scoate încărcătorul şi pune pistolul pe tejghea. 

Degetele i se strâng şi se desfac. 

— Au nimerit toate, zice Jusuf fără chef şi se îndreaptă 
spre ţintă. _ 

In poligonul de trageri nu sunt decât ei. In sediul poliţiei 
nu au, ca în serialele americane, ţinte care alunecă la 
apăsarea unui buton. Ceea ce au sunt ţinte care se mişcă 
şi se răsucesc, putând fi aşezate în poziţia dorită. 

Jessica îşi prinde părul în coadă, îl urmează pe Jusuf şi se 
uită la spatele musculos al bărbatului. Jusuf fusese 
întotdeauna atletic, însă în ultimele luni petrece mai mult 
timp în sala de sport. Imboldul acestui program de 
antrenament mai intens a fost, probabil, concediul medical 
pe care şi l-a luat de la sfârşitul lui februarie până în mai, 
în timpul căruia relaţia lui, care dura de multă vreme, a 
ajuns în impas. 

De când s-a întors la serviciu, Jusuf a fost rece şi distant. 
Poate din cauza despărțirii. Sau poate din cauza celor 
întâmplate în Kulosaari în februarie. Mai probabil din 
amândouă cauzele, plus ce-o mai fi. 

— Uite, zice Jusuf, ia din buzunar o rolă adezivă maro şi 
începe să peticească găurile de gloanţe. Cap, cap, piept, 
piept, cap... 


Nepăsarea cu care Jusuf enumeră loviturile în ţinta de 
carton de forma unui trunchi omenesc o face să se 
înfioare. Jessica ştie că Jusuf nu mai este el însuşi, că nu Îi 
este bine. Desigur, îşi face datoria şi trage destul de bine, 
însă pe coridoarele din sediu nu mai este acelaşi Jusuf al 
cărui râs îi molipsea pe cei din birourile comune. Jessica se 
simte o clipă melancolică, gândindu-se cât de mult s-au 
schimbat lucrurile în ultimul an. Şi totuşi, multe rămân la 
fel. Doar Erne şi Mikael nu mai sunt. Amândoi sunt morţi, 
îngerul şi demonul. 

Se întorc încet la linia de tragere. 

Jusuf îşi scoate ochelarii de protecţie şi căştile şi se lasă 
pe vine ca să culeagă cartuşele de nouă milimetri 
împrăştiate pe podeaua de ciment. Tuburile fluorescente 
de pe tavan radiază singura culoare pe care o ştiu, albul 
de spital. 

— Ce mai faci, Jessi? 

— O dimineaţă ciudată, un beţiv m-a atacat în parc pe 
când alergam spre serviciu, zice Jessica şi clatină din cap. 

Brusc, Jusuf pare îngrijorat. 

— Dumnezeule mare, Jessi. Eşti bine? 

Jessica ridică mâna dreaptă, cu încheieturile degetelor 
care arată ca şi cum ar fi izbit un zid de cărămidă. 

— Eu sunt bine. Însă un dinte din faţă lipsă ar trebui să 
facă uşor de identificat psihopatul ăla. 

— Oh, la dracu’, zice Jusuf şi se uită la Jessica. 

— Sunt bine, insistă Jessica. N-o să dureze mult până să 
fie găsit. 

— Ai venit aici ca să tragi? 

— Nu, răspunde Jessica în vreme ce pe un coridor 
apropiat se închide o uşă grea. 

Jessica îşi dă deoparte o şuviţă de pe frunte. 

— Tocmai am stat de vorbă cu Hellu. 


— Comisarul-şef Lappi, mormăie Jusuf şi rânjeşte: Erne a 
avut cancer. Femeia aia este cancer. 

— Mda. Am impresia că nu-i plac prea mult. 

— Nu cred că-i place cineva. 

— Nu asta am auzit, zice Jessica şi îşi înclină capul într-o 
parte, zâmbind. 

— Ce ai auzit? 

— Că se holbează la poponeţul tău de câte ori treci pe 
lângă ea. Şi de câte ori te ridici de pe scaun. Şi că se ştie 
că te ridici exact din acest motiv. 

— Am înţeles că-i măritată cu o femeie. 

— Un poponeţ i-un poponeţ. 

— Păi, aşa să fie. Fac tot ce pot, zice Jusuf şi îşi şterge 
sudoarea de pe tâmple. 

Pe bicepşii care ies din tricou şerpuiesc vene apărute de 
curând, rezultatul noului lui program de antrenament şi 
dietei. Jessica speră că Jusuf nu sare peste cal cu 
programul de la sală. Lui Jusuf îi stă mai bine cu exerciţii 
uşoare şi trup mlădios decât cu un spate lat şi bicepşi 
țepeni, umflaţi. 

— Acum eşti liber, nu? întreabă Jessica. 

— Liber? 

— Adică nu ai vreo anchetă în curs. 

— Credeam că te gândeşti la o femeie pentru mine. Dar 
nu... Nimic în lucru. O ajut de vreo două zile pe Nina lao 
chestie, tentativă de omucidere. 

Jessica se uită la pistolul de pe masă şi se întreabă dacă 
Jusuf are de gând să mai golească un încărcător în ţinte. 

— Ce ai acolo? întreabă Jusuf şi pare să observe abia 
acum dosarul de sub braţul Jessicăi. 

Un cartuş îi alunecă din pumn şi se rostogoleşte 
departe. Jusuf se uită la el ca un păstor a cărui oaie s-a 
răzleţit de turmă. 

— Bloggerii, zice Jessica. 


Faţa lui Jusuf se luminează. Ochii i se răsucesc spre 
Jessica. 

— La naiba! 

— Cunoşti cazul? 

— Sigur. La urma urmei, toată lumea crede că eo 
şmecherie de publicitate. 

— Am auzit şi eu, zice Jessica şi îi dă lui Jusuf telefonul 
ei, pe care este deschisă aplicaţia Instagram la profilul 
Lisei Yamamoto, în vârstă de 25 de ani. 

— Uită-te la ultima postare, zice Jessica şi arată cu 
degetul fotografia farului. 

Jusuf dă clic pe fotografie. Jessica îi studiază reacţiile, se 
aşteaptă să-i vadă în ochi scânteierea cunoscută, însă 
surprinderea de pe chipul lui nu este atât de mare cum 
spera Jessica. Vrea să creadă că Jusuf nu e indiferent, cu 
siguranţă e doar oboseala cronică. In orice caz, e ca şi cum 
din paleta lui de expresii ar lipsi câteva culori, cele mai 
limpezi şi mai curate. 

— ... Curând îngheață marea, sub zăpadă, / Nimeni 
mormântul n-are să-l mai vadă. Ce mama dracului? 

Jusuf îi înapoiază telefonul. 

— În sine, ar fi putut să fie o farsă excentrică, dintr-o 
şmecherie de PR ca să atragă atenţia, întocmai cum ziceai. 
Însă asta nu-i tot, e şi mai ciudat, zice Jessica şi intră pe 
profilul Lisei, arătându-i toate postările. 

— la uite aici, zice Jessica şi-i arată profilul. 


Lisa Yamamoto 
Personaj public 
Blogger/influencer 
Odihnească-se în pace 
1994-2019 

Sala de şedinţe e întunecată, lămpile de pe tavan sunt 
stinse. Nu ca să facă mai luminoasă imaginea proiectată 
pe ecran, ci din cauză că nimeni n-a fost în stare să se 
ridice şi să le aprindă. 

— Yamamoto? zice Rasmus Susikoski şi tuşeşte în 
pumn. 

Apoi mâinile îi revin pe masă în poziţie de rugăciune, un 
fel de poziţie prestabilită a lui Rasmus. Din care pornesc 
toate gesturile şi celelalte mişcări, inclusiv scărpinarea 
nasului şi roaderea unghiilor. 

Rasmus este campionul unităţii Crime Violente, dacă e 
să ne luăm după muşchii fesieri. E avocat, are treizeci şi 
patru de ani, locuieşte încă în mansarda părinţilor săi, n- 
are talente sociale, dar s-a născut cu instincte bune şi un 
hard disk gigantic în interiorul ţestei. Pe legitimaţia lui 
Rasmus scrie „consultant special” şi lucrează la sediul 
poliţiei ca funcţionar civil. Jessica s-a întrebat adesea cum 
a ajuns Rasmus să lucreze la poliţie, şi încă în unitatea 
Crime Violente. Poate că e un fel de menire: încercarea 
unui băiat care a fost hărțuit în şcoală de a sparge cercul 
răului. Sau cam aşa ceva. 

— E pe jumătate japoneză, zice Jessica şi dă clic, 
aducând pe ecran altă imagine. 

Jusuf, în capul mesei, îşi trosneşte încheieturile 
degetelor şi se uită la poză încruntat. 

— Şi un fel de celebritate? zice Rasmus. 

— Din reţelele de socializare. 

— N-am auzit de ea. 

— Ai cont de Instagram? întreabă Jessica şi continuă să 
dea clic pe pictograme. 

Se deschid pe rând pe ecran. 


— Eu? se miră Rasmus, şi expresia care îi fulgeră pe faţă 
arată cât de absurdă e întrebarea. N-am. Însă am cont de 
Facebook... 

— Şi dacă aveai, probabil că n-ai fi cunoscut-o, zice 
Jessica. Optzeci la sută dintre urmăritorii Lisei Yamamoto 
sunt femei tinere. Alţi zece la sută sunt bărbaţi tineri, şi 
presupun că restul sunt perverşi sau conturi false. 

— Rasse s-ar potrivi perfect în ultimele zece procente, 
râde Jusuf. Şi nu mă refer la conturile false. 

— Oricum, nu sunt activ... 

— Sunt sigur că Rasse are un cont de urmăritor ca să se 
uite la gagici, cu numele Rasmus Nusikoski sau aşa ceva, 
zice Jusuf şi îi aruncă o privire colegului său. 

La început Rasmus roşeşte, dar apoi pe faţă îi apare un 
rânjet aprobator. Lui Rasmus cel introvertit pare să-i placă 
statutul său de ţintă a glumelor deocheate din unitate. ŞI 
apoi, Jusuf ştie cum să-şi tachineze colegii fără să fie 
răutăcios, să-i înţepe inteligent, amuzant, fără să meargă 
atât de departe încât ei să fie stingheriţi. Dimpotrivă, 
întotdeauna cel vizat râde şi el. Jusuf e maestru la găsirea 
drumului printr-un câmp minat, chiar dacă interacţiunile 
pot să le pară celor din afară că au semnele agresiunii. 

— Ei, Rasse? continuă Jusuf. Poponeţe, corect? Ori sâni? 

— Haide, Jusuf, oftează Jessica, însă nu-şi poate stăpâni 
un zâmbet. 

— Ori picioare? Eşti un feet guy, o iei la mână şi... 

— Dacă ar fi să aleg..., începe Rasmus prudent. 

— Hei, băieţi, îi întrerupe Jessica. Concentraţi-vă. 

Jusuf şi Rasmus îşi zâmbesc, apoi îşi îndreaptă atenţia 
spre ecranul mare de pe peretele din fund, pe care 
defilează imagini în vreme ce Jessica se uită prin sute de 
postări. In cele mai multe, Lisa Yamamoto pozează 
singură: fotografiile sunt de bună calitate, femeia este 
îmbrăcată cu haine de firmă în vogă, sau imaginile reuşesc 


să creeze o ambianţă aparent nonşalantă. E limpede că 
unele fotografii au fost făcute în străinătate şi în multe 
apare o ceată de prieteni la umbra palmierilor sau în pieţe 
din Europa Centrală. Profilul şi marca ei personală sunt 
create cu iscusinţă: în ciuda schimbării hainelor, coafurii, 
cadrului şi grupului de prieteni, fotografiile comunică o 
stare de spirit şi un stil unitare. Urmăritorii ştiu exact ce 
primesc dacă dau clic pe butonul Follow. 

— Lisa Yamamoto a fost dată dispărută de tânăra cu 
care împarte apartamentul şi care n-a putut să ofere nicio 
teorie în privinţa locului în care s-ar putea afla Lisa, sau cu 
cine ar putea să fie, zice Jessica şi lasă din mână mouse-ul. 

— Cum e cu al doilea... băiatul. Jason Nervander? 
întreabă Jusuf. 

— Părinţii lui locuiesc în Laponia, presupun că nu sunt 
foarte apropiaţi, aşa că un prieten apropiat, pastor din 
parohia Kallio, a fost cel care l-a declarat dispărut pe 
Jason. 

— Şi ce a zis pastorul acesta? 

— Că nu l-a mai văzut pe Jason de vreo două zile, zice 
Jessica. 

— Aşadar, nu există nimic clar şi probabil în privinţa 
dispariţiei nici unuia dintre ei? 

— Pornim de la zero. 

— Ei, fir-ar să fie! zice Jusuf şi îşi propteşte coatele pe 
masă. 

— Cine e în echipă? întreabă Rasmus. 

— Noi trei, răspunde Jessica iute. 

— Ce? Nici măcar Nina sau..., Jusuf îşi înghite restul 
vorbelor. 

— Hellu a subliniat că, chiar dacă bănuim o crimă, încă 
nu există destule dovezi. Incepem noi trei şi ne putem 
aştepta la ajutoare de îndată ce se confirmă faptul că cel 
puţin unul dintre ei e mort, zice Jessica şi îşi freacă ochii. 


Primim deja ajutor de la departamentul tehnic la 
procesarea datelor. 

— Ce ai păţit la mână? întreabă brusc Rasmus. 

Se holbează la mâna Jessicăi aşezată pe masă. 

Jessica nu răspunde. Se uită la dosul mâinii umflat, la 
încheieturile degetelor învineţite, şi ridică din umeri. 

— Accident de muncă, zice Jessica, apoi se lasă pe 
spătar şi îşi ascunde degetele adânc la subsuoară. 

Se uită la imaginea proiectată pe ecran, unde Lisa 
Yamamoto e până la genunchi în apă turcoaz, cu spatele 
la aparatul de fotografiat şi cu faţa spre cascada care urlă 
pe fundal. Părul negru din care picură apa îi învăluie gâtul 
şi umerii bronzaţi. Jessica aproape că aude cum se 
prăbuşesc miile de litri de apă prinse în imagine. Soarele 
puternic face să scânteieze apa acolo unde nu ajunge forţa 
cascadei, acolo unde suprafaţa e neclintită. 

— Jessica? zice Jusuf şi o trezeşte din visare. 

— Da? 

— Sarcini? 

Trec câteva secunde până ce Jessica începe să delege 
sarcinile. 

— Rasse, vreau ca tu şi tehnicienii să cercetaţi ambele 
conturi de Instagram. Vedeţi dacă e ceva suspect. 

— Vrei să zici, comentariile? 

— În primul rând. Şi urmăritorii suspecți... 

— ... din care cei doi au împreună peste patru sute de 
mii, continuă Rasmus propoziţia Jessicăi. 

Jessica se uită la el, însă pe faţa lui nu e nici urmă de 
sfidare, deşi comentariul sună a protest. Oricum, sarcina e 
enormă, aproape literalmente o căutare a acului în carul 
cu fân. 

— Incepeţi cu comentariile. Dacă este ceea ce pare, 
adică dacă un nebun i-a omorât pe Lisa şi Jason şi a piratat 
contul Lisei, sunt sigură că o să apară ceva acolo, zice 


Jessica şi închide computerul. Mă duc cu Jusuf să vorbim 
cu colocatara Lisei. 

— Şi cum e cu afurisitul ăla de far? întreabă Jusuf şi 
strănută. 

— Söderskär. Ne ajută cei din Uusimaa de Est. Hellu a 
zis că doi detectivi din Porvoo se duc acolo cu o barcă să 
se uite. Poate că vor găsi ceva. 

— Cadavre? 

— Nu prea cred că au cu ei scafandri. 

— Dar n-ar trebui? zice Jusuf şi frunzăreşte hârtiile din 
faţa sa. „Pe somnul adormitei prințese joacă apa, / Curând 
îngheață marea, sub zăpadă...” Ar trebui să aibă 
echipament de scufundare dacă vor să găsească ceva. 

— Presupun că ei ştiu ce au de făcut. Au aceleaşi 
informaţii ca noi, zice Jessica, se ridică şi îşi pune 
canadiana. Apucă-te de treabă, Rasse. Hai să mergem 
acasă la Lisa, Jusuf. 


6. 


Stopul trece pe verde şi Jusuf virează de pe Veturitie pe 
NordenskiSldinkatu. Jessica se uită la încheietura mâinii 
sale, unde se lăfăie un Lady Panthère Vendôme de la 
Cartier. Sigur, ceasul de aur de optsprezece carate 
moştenit de la mama sa e în contrast izbitor cu stilul 
rezervat al Jessicăi, însă în realitate nu e foarte scump. 
Jessica a căutat online, dacă se hotărăşte să-l vândă ar 
putea lua pe el poate două mii de euro, mai ales datorită 
calităţii lui de colecţie. Şi probabil mai mult, dacă Jessica 
dezvăluie cui i-a aparţinut înainte. Numele foştilor 
proprietari celebri umflă mult preţul ceasurilor: cu doi ani 
înainte, Rolexul Dayton al legendarului Paul Newman a 
adus aproape optsprezece milioane de dolari la o licitaţie. 


Mama ei nu-i la fel de faimoasă ca Paul Newman, dar până 
în prezent este singura actriţă finlandeză care a ajuns cel 
mai sus pe firmamentul de la Hollywood. 

Starring? Theresa von Hellens. 

Jessica simte mirosul jachetei de piele a lui Jusuf, 
miroase a nou. 

Pe alături trece în trombă, cu motorul urlând, un 
Chevrolet Camaro vechi, piesă de muzeu. 

— Aoleu, exces de viteză şi probabil nu are nici pneuri 
de iarnă, zice Jusuf, îşi vâră sub buză o bucată de tutun şi 
continuă: De-am avea un radar şi timp liber. 

— Părea să aibă o sută treizeci şi şapte, zice Jessica. 

— Poftim? 

Jessica îi aruncă o privire lui Jusuf şi se încruntă. Pare să 
nu înţeleagă despre ce vorbeşte ea. 

— Cum? Nu-ţi aminteşti de o sută treizeci şi şapte? Când 
viteza de pe una din două amenzi era o sută treizeci şi 
şapte de kilometri pe oră? Şi întotdeauna era pe ploaie? 

Jusuf clatină din cap uluit. 

— Radarele noi înregistrau viteza ştergătoarelor de 
parbriz. Întotdeauna 137 de kilometri pe oră. Nici nu ştii 
câte procese au fost deschise din pricina ştergătoarelor, 
zice Jessica şi zâmbeşte. 

Jusuf izbucneşte în râs. 

— Dumnezeule, zice şi opreşte la o trecere de pietoni. 

Jessica răsuceşte butonul ceasului şi urmăreşte cu 
privirea copiii de grădiniţă cu veste fluorescente care 
traversează ca un cârd de răţuşte. 

— Mă bucur că lucrăm împreună la asta, zice Jusuf. 

— Câtă vreme nu se întâmplă ca data trecută. 

Jessica priveşte cum copiii sunt grupaţi pe postamentul 
dintre traversări. Educatorii îi adună strâns, cu grijă, ca pe 
nişte păpuşele, a căror încredere în adulţi şi în faptul că 


2 În rolul principal (în limba engleză în original). 


viaţa e dreaptă este necilintită. Din fericire, timp de mulţi 
ani neliniştea provocată de absurditatea lumii n-o să 
ajungă sub căciuliţele cu ciucuri. Micile lor bule s-ar sparge 
dacă ar şti că doamnele de la parcare, educatorii, mamele, 
taţii... Niciunul dintre ei n-are nici cea mai mică idee 
despre sensul vieţii. 

— Eşti bine? întreabă Jusuf în vreme ce stopul trece pe 
verde. 

— Tu eşti? 

— A fost... A fost chinuitor. 

Jessica nu răspunde, se răsuceşte să privească pe 
geam. A fost greu să vorbească despre asta în primăvară, 
în vară era aproape ireal, iar acum, cumva, pare fără sens. 
Clanul vrăjitorilor ucigaşi a reuşit ceva ce n-ar fi trebuit: s- 
a strecurat în anchetă ca un şarpe veninos şi şi-a înfipt 
dinţii în toţi. Şi tot a reuşit să fugă. 

Telefonul Jessicăi sună. E Rasmus. 

— Salut, sunteţi acasă la Lisa? 

— De-abia am plecat de la sediu, Rasse, oftează Jessica. 

— Ne duce dorul deja? întreabă Jusuf şi strânge mai tare 
degetele pe volan. 

Jessica pune telefonul pe difuzor. 

— Am vrut să sun imediat pentru că am văzut ceva 
interesant pe Instagram. 

Rasmus vorbeşte într-un ritm mai rapid decât cel 
normal, care la el semnalează de obicei entuziasm. 

— Deja? 

— Da, încă n-am avut timp să pornim cu adevărat, 
însă... 

— la zi. 

— E despre cea mai recentă postare a Lisei Yamamoto, 
şi ultima... 

— Farul? 


— Exact. A primit mult mai multe comentarii decât 
celelalte postări ale ei, aproape o mie. In cea mai mare 
parte, şocate şi neîncrezătoare; urmăritorii au citit cu 
siguranţă mica poezie şi mesajul „Odihnească-se în pace” 
de pe profil şi îşi exprimă groaza, şi condoleanţele, şi... 

— Ce anume ai găsit, Rasse? zice Jessica şi Jusuf se uită 
la ea nedumerit în vreme ce opreşte la alt semafor pe 
roşu. 

— Acest comentariu mi-a atras atenţia când căutam 
printre reacţiile la imaginea farului. E singurul care nu-i în 
finlandeză sau engleză, ci în japoneză, cu caractere kanji... 

— Ce zice? 

— Am copiat caracterele în Google Translate şi am aflat 
că este masayoshi. inseamnă „dreptate”. 

— Dreptate? 

— Da. Exact ca în justice. 

— Oare cel care a comentat vrea să spună că ceea cei 
s-a întâmplat Lisei a fost dreptate? Că a căpătat ce 
merita? 

— Aşa am gândit, zice Rasmus şi tuşeşte departe de 
microfon. 

— Cine a postat comentariul? 

— Numele este AK;fumi2511946. Profilul e privat, însă 
imaginea pare să fie a unui tânăr japonez. 

— Trimite-mi linkul. 

— Bine, zice Rasmus şi închide telefonul. 

Maşina se pune din nou în mişcare şi Jessica priveşte 
nerăbdătoare ecranul telefonului. 

— Uite, lapoviţă, zice Jusuf şi porneşte ştergătoarele de 
parbriz. 

Jessica ridică privirea şi vede fulgii graşi transformându- 
se în apă când lovesc parbrizul. În ciuda vremii urâte, în 
faţa patinoarului din Helsinki e un fel de târg. Tarabele 


3 Dreptate, justiţie (în limba engleză în original). 


sunt asaltate de o mare de oameni, mulţi dintre ei, cu 
gluga trasă pe cap. Pe un imens panou luminos scrie că în 
seara aceea HIFK joacă pe teren propriu împotriva celor de 
la Ilves. Jessica îşi aminteşte anii '90, când cei de la Jokerit 
încă jucau meciurile de acasă aici, pe vechea arenă, şi 
părinţii adoptivi o duceau să vadă lupta dintre cele două 
echipe de hochei din Helsinki. Jessica înţelesese de mult că 
aceia au fost singurii ei ani de copilărie normali. Înainte 
fusese începutul copilăriei, cu casele imense şi maşinile cu 
şofer, Bel Air şi palmierii, vântul uscat suflând dinspre 
deşerturi. Şi după anii minunaţi petrecuţi cu familia Niemi, 
toate astea au reintrat în viaţa sa. Maturitatea şi 
moştenirea. Moartea părinţilor adoptivi. Ca şi cum banii ar 
fi provocat tot răul: ca şi cum ar fi fost pus un blestem 
asupra banilor care au fost transferați în contul său. 

— Jusuf, zice Jessica şi se uită la colegul său. 

— Da? 

— Te-ai gândit vreodată să ai copii? 

Jusuf dă drumul aerului din piept, amuzat. 

— Cum? Tocmai m-am despărţit de Anna... Presupun că 
o să treacă o vreme. 

— Da, ştiu, scuze. 

— De ce întrebi? 

— Nu ştiu. În acest moment pare că n-ar fi cinstit, mai 
ales pentru copil. Lumea e un loc atât de bolnav, zice 
Jessica, în vreme ce telefonul semnalează mesajul de la 
Rasmus. 


7. 


În faţa clădirii unde locuieşte Lisa Yamamoto sunt 
câteva locuri libere şi Jusuf parchează cel mai aproape de 
uşă. Jessica iese din maşină şi îşi trage fermoarul hainei ca 


să nu-i ajungă pe gâtul gol fulgii uzi rătăciţi. Clădirea de pe 
colţ e zugrăvită într-un verde deschis care o duce cu 
gândul la un smoothie de legume uitat pe masă. In faţa 
uşii e un petic de iarbă pe care îl împodobeşte un copac 
desfrunzit, singuratic. Dincolo de el e aglomeraţia de pe 
Topeliuksenkatu care, din pricina veşnicelor lucrări 
stradale, a devenit un câmp de luptă înghesuit, cu 
ambuteiaje, care invită la dezlănţuirea furiei din trafic. 

— Am locuit acolo, zice Jusuf, trântind portiera. 

Jessica se răsuceşte şi îl vede pe Jusuf arătând spre 
intersecţia prin care tocmai trecuseră. 

— Unde? 

— La colţul dintre străzile Canthin şi Messeniuksen. 

— Zău? Când? 

— Acum zece ani. Când m-am mutat cu Anna din Södis 
lângă stadion, zice Jusuf şi îşi vâră mâinile în buzunarele 
hanoracului. 

Îşi lăsase jacheta de piele nouă-nouţă în maşină, 
probabil pentru că nu voia s-o ude. Clatină din cap şi 
priveşte în trecut cu evidentă melancolie. Jessica nu-şi dă 
seama dacă Jusuf încearcă să înceapă o mică discuţie pe 
acest subiect - el şi Anna şi relaţia lor destrămată -, însă 
preferă să n-o facă. 

— Care e codul? apucă să zică Jessica, dar în acelaşi 
timp se vede o mişcare dincolo de uşa de sticlă şi un 
bărbat în vârstă iese şi ţine uşa deschisă pentru Jessica şi 
Jusuf. 

— Încă nu l-au reparat cei de la întreţinere? întreabă 
bărbatul cu voce puternică pentru vârsta lui. 

— Ce anume? zice Jusuf când bărbatul în vârstă ajunge 
lângă ei. 

Acesta nu pare deranjat de umezeală. 

— Interfonul, zice el fluturând mâna. E vremea s-o facă, 
la naiba! 


Când cei doi intră, bărbatul vorbeşte din nou. 

— Staţi un pic, sunteţi poliţişti? 

Arată cu degetul ecusoanele care le atârnă la gât. 

Jessica  încuviinţează din cap. Mici ace de ploaie 
îngheţată străpung umerii hainei bărbatului. 

— Aţi venit din cauza zgomotului? întreabă el. 

— Zgomot? zice Jessica. 

— Da. Cineva a bubuit din nou în pereţi de dimineaţă. 

— Din nou? 

— Acelaşi zgomot ca sâmbătă noaptea, la naiba! 

e 

Aerul cu miros de odorizant pentru încăperi e apăsător 
şi Jessica simte nevoia să deschidă o fereastră. Apa 
năvăleşte prin ţevile din pântecele clădirii şi din baie se 
aude huruitul supărător de sonor al maşinii de spălat. În 
timpul unor astfel de discuţii tăcerile prelungite sunt un fel 
de declaraţie, trebuie să fie lăsate să vină şi să plece, 
trebuie să fie respectate. În timpul lor trebuie să fii foarte 
atent la zgomotele din jur. 

— Povesteşte cu cuvintele tale totul, de la început, zice 
Jessica şi se reazemă cu spatele de pervaz, cu braţele 
încrucişate. 

Tânăra aşezată pe canapea îşi perie fără încetare părul 
blond, evident un gest care transformă senzaţia de 
neajutorare în ceva folositor. În vreme ce aşteaptă 
răspunsul, Jessica priveşte livingul plăcut şi nişa spațioasă, 
comodă, în care este bucătăria. Apartamentul modern, cu 
multe elemente scandinave, este exact aşa cum te-ai 
aştepta să arate locuinţa a două tinere mondene. Sunt 
două dormitoare, unul pentru fiecare locatară. 

— Lisa s-a dus sâmbătă la o petrecere. Pe la şase, zice 
încet Essi. 

— A cui petrecere? zice Jessica, chiar dacă a citit de 
două ori raportul despre dispariţie. 


Jusuf se aşază pe canapea la o distanţă sigură de Essi. 

— Lansarea discului lui Tim. 

— Tim? 

— Tim. Taussi. E rapper. Kex Mace's. 

Jessica îi aruncă o privire lui Jusuf. Numele lui Kex 
Mace's e cunoscut tuturor finlandezilor care nu locuiesc în 
adâncul pădurii. In special tinerele sunt fascinate de 
ritmurile prelucrate exagerat şi versurile care ridică în slăvi 
societatea americană. Şi chiar bărbaţii, de exemplu Fubu, 
cu care Jessica se vedea mai demult. Nu s-au despărţit din 
cauza gusturilor muzicale ale lui Fubu, însă ele nu făceau 
mai plăcute serile petrecute împreună. 

— II cunoşti? întreabă Jusuf. 

Essi ridică privirea sticloasă spre Jusuf ca şi cum 
răspunsul ar fi de la sine înţeles. 

— Pe Tim? Da. 

— Tu de ce nu te-ai dus? continuă Jusuf. 

— N-am avut chef, zice Essi şi pune peria pe masă. 
Eram un pic răcită. 

— OK, spune Jessica şi se uită la femeia care are în jur 
de douăzeci de ani. 

Essi e o blondă frumoasă cu părul înfoiat, nasul mic şi 
ochii mari, căprui şi trişti. 

— Eram, probabil, la duş pe la nouă sau zece când am 
auzit că se deschide uşa. M-am gândit că e Lisa care se 
întoarce de la petrecere, dar nu era nimeni. Mi-am zis că 
mi s-a năzărit, dar acum totul e aşa de ciudat..., zice Essi 
şi îşi strânge puternic buzele. 

— Se poate să fi intrat cineva în apartament? Ai 
observat că lipseşte ceva? întreabă Jusuf, însă Essi clatină 
din cap. 

— Când m-am trezit a doua zi dimineaţă, continuă Essi, 
era pe la opt. M-am dus în bucătărie şi am văzut că uşa de 
la camera Lisei e deschisă. O închide întotdeauna noaptea, 


întotdeauna. Am aruncat o privire şi am văzut că nue 
trântită pe pat îmbrăcată, cum credeam. Aşternutul era 
neatins... Atunci mi-am dat seama că nu ajunsese acasă. 
Pentru că nu încape îndoială că m-aş fi trezit dacă ar fi 
plecat de dimineaţă. 

— Asta se întâmpla des? Ca Lisa să petreacă noaptea 
altundeva? 

— Nu des. Uneori. Însă de obicei îmi trimite un mesaj. 
Ca să nu mă îngrijorez. Lisa e destul de atentă în privinţa 
asta. 

— Destul de atentă? 

— Păi, uneori lucrurile scapă de sub control, sau bateria 
se descarcă... Însă, cumva, am ştiut că acum ceva nu-i în 
ordine. 

— Şi ai sunat-o? 

— Mai întâi i-am trimis un mesaj. Însă când am văzut că 
a trecut o oră şi mesajul de pe WhatsApp nu a fost citit, 
am sunat-o. Şi avea telefonul închis. Sau, cel puţin, nu 
putea fi contactat. 

— Şi duminică după-masa, la cinci şi jumătate, ai făcut 
sesizare la poliţie? zice Jusuf. 

— Îi sunasem deja pe toţi prietenii noştri. Şi nimeni nu 
ştia unde şi când a dispărut de la petrecere. Cel puţin n-a 
fost la petrecerea de după aceea, dată de Tim în 
Ullanlinna. Ştiu sigur. 

— Îl cunoşti pe Jason Nervander? întreabă Jessica. 

— ÎI cunosc, sigur, zice Essi şi scoate un oftat 
tremurător. E al dracului de aiurea... 

Jessica aşteaptă ca Essi să-şi sufle nasul şi aruncă o 
privire spre telefon. 

— Ştii dacă Jason a fost la petrecere? întreabă apoi 
Jessica. 

— Nu ştiu. Mă îndoiesc. Jason nu prea are de-a face cu 
tipii ăia. 


— Crezi că e posibil ca Lisa şi Jason să fi dispărut 
împreună? întreabă Jessica şi trece încet pe lângă canapea 
spre bucătăria deschisă. 

Pe pereţii albi ai livingului sunt desene manga înrămate, 
în care personajele cu ochi imenşi şi nas minuscul te duc 
cu gândul la benzile desenate ale lui Hayao Miyazaki, sau 
la Silver Fang, sau la pokemoni. 

— Adică, dacă se ascund pe undeva dinadins? zice Essi 
şi îşi suflă iar nasul, de data asta mai tare. 

Sună ca un elefănţel. 

— Da, zice Jessica şi se opreşte în faţa unui desen. 

Infăţişează o fată cu ochii mari care ridică spre cer o 
sabie de lumină albastră. _ 

— Păi, teoretic e posibil. Insă în contul ei de Instagram a 
apărut azi acea postare, continuă Essi şi îşi mută privirea 
fără astâmpăr dincolo de fereastră. Lisa n-ar posta o astfel 
de imagine nici măcar ca farsă de 1 aprilie... 

— Hai să ne întoarcem la Jason. Cât de bine se 
cunoşteau el şi Lisa? zice cu calm Jessica. 

— A fost la un moment dat ceva între ei, zice Essi. 

— Ceva? Adică o relaţie? întreabă Jusuf şi ochii îi devin 
vigilenţi. 

Essi încuviinţează din cap. 

— Cam acum un an. Insă n-au făcut niciodată public 
acest lucru. Pe atunci Jason venea des aici. 

— Mai sunt împreună? 

— Nu cred. Despărțirea a fost destul de urâtă. 

— In ce fel urâtă? zice Jessica şi se opreşte la următorul 
desen. 

— Jason a înşelat-o pe Lisa. A minţit când Lisa l-a 
întrebat. Şi apoi a fost prins. Lisa mi-ar fi spus dacă ar fi 
fost iar împreună. 

— Cu toate acestea, oamenii care îi cunosc pe amândoi 
presupun că Jason şi Lisa au dispărut împreună, zice Jusuf. 


— Oamenii ştiu pe dracu’ să-i pieptene, mormăie Essi. 
Pare că plânge. Lumea crede că ştie... Puţini o cunosc pe 
Lisa. Oamenii văd nişte poze şi cred că ştiu totul despre 
ea. 

— Ştiu ce vrei să spui, zice Jessica atât de încet, încât 
nu-i sigură că ceilalţi au auzit-o. 

S-a oprit la un desen cu carioca în stil manga care 
înfăţişează o fată zâmbitoare cu ochi albaştri. Părul alb îi 
este încercuit de o cunună de trandafiri roşii şi poartă ceva 
care arată a uniformă şcolară japoneză: ciorapi trei 
sferturi, fustă scurtă bleumarin şi o bluză albă de marinar 
cu cravată roşie. În ciuda stilului de bandă desenată, 
desenul nu e vesel. li lipsesc caracterul jucăuş şi ironia. 

Pentru o clipă, ochii mari imortalizaţi în imagine îi 
capturează privirea şi Jessica e copleşită de un sentiment 
straniu, că în ei se ascunde ceva înspăimântător. Asta i s-a 
mai întâmplat. Se uită prea lung la chipul desenat şi el 
începe să-şi piardă forma, ca nişte versuri repetate de 
prea multe ori. Între timp, pielea întunecată a fetei din 
desen păleşte, părul ei alb trece prin toate culorile până să 
ajungă, în cele din urmă, negru. Oasele feţei devin fragile, 
ca hârtia de copt lăsată în cuptor prea mult, care se 
fărâmiţează la cea mai mică atingere. Un lichid roşu 
întunecat începe să se prelingă din creştet spre frunte, de 
la nas la gură şi din spatele urechilor spre obraji. Albul 
ochilor şi şiragul de dinţi perfecţi sunt insule de alb pe 
pielea stacojie. Şi prin toată această transformare aude un 
zgrepţănat dezgustător, de parcă mii de ouă de păianjen 
depuse în urechea ei ar crăpa deodată şi micuţii păianjeni 
şi-ar începe călătoria spre creierul ei. 

Jessica închide ochii şi când îi deschide, ochii mari ai 
fetei sclipesc şi părul îi este din nou alb. Simte furnicături 
în vârfurile degetelor. Essi a zis ceva, însă Jessica n-a 
înregistrat niciun cuvânt. 


— Scuze..., zice Jessica, apoi coboară privirea ca să nu 
mai vadă ochii fetei din desen şi observă ceva ce aproape 
îi scăpase: în partea de jos scrie cu litere subţiri L. Y. 2018. 

— Semnătura L.Y. înseamnă Lisa Yamamoto? se miră 
Jessica. 

Essi încuviinţează din cap şi tuşeşte ca să-şi dreagă 
vocea. 

— Lisa le-a făcut pe acelea, zice Essi şi arată cu degetul 
câteva. Mai sunt o grămadă în camera ei. Sunt plini pereţii. 
Multe dintre ele, înrămate şi unele, neterminate. 

— Lisa cunoaşte limba japoneză? întreabă Jusuf după un 
moment de tăcere. 

— Da. Am auzit-o vorbind. 

— Cu cine? 

— Cu tatăl ei, răspunde Essi. Şi de curând a venit aici un 
japonez. Bărbat. l-a comandat un tablou sau aşa ceva... 

Jessica şi Jusuf se uită unul la altul. Jessica scoate din 
buzunar telefonul şi se duce la Essi. Apasă până ce apare 
pe ecran o imagine mărită a fotografiei pe care tocmai i-o 
trimisese Rasmus. Un japonez tânăr pe un fundal alb. 
Akifumi. Poate că fotografia e reală, poate că a fost luată 
de pe profilul altcuiva sau dintr-o bancă de imagini şi n-are 
nimic de-a face cu persoana care a postat comentariul. 
Poate că tot comentariul n-are nimic de-a face cu nimic. 
Oricum, în acest moment e singurul indiciu pe care îl au. 

— E posibil să fie acesta tipul? zice Jessica şi îi dă lui Essi 
telefonul. 

Femeia se uită la ecran o secundă, dar scutură din cap. 

— Nu pot să zic... Nu l-am văzut. Doar l-am auzit, eram 
în camera mea când a venit. Şi uşa era închisă. 

— Dar ai auzit destul ca să-ţi dai seama că vorbeau în 
japoneză? 

— Păi, la început a sunat aşa de ciudat, că m-am dus la 
uşă şi am tras cu urechea. Eram curioasă. 


— Părea tânăr? 

— Nu ştiu. Poate. M-am gândit că e tânăr pentru că 
folosea un aftershave, sau aşa ceva, cu miros puternic... In 
living încă mirosea după ce a plecat. 

— Ce fel de aftershave? Poţi să-l descrii? 

Essi cade pe gânduri. 

— Nu. Poate cumva dulceag. Foarte puternic. 

Jessica îşi notează în carnet du/ceag. 

— A fost o conversaţie calmă? intervine Jusuf. 

— Nu păreau supăraţi, dacă asta vrei să zici. 

— OK. Când a fost asta? continuă Jessica. 

— Acum vreo săptămână. 

— Poţi să ne spui cu cât mai mare precizie când a fost 
asta? Poate că ai trimis cuiva un mesaj sau un e-mail când 
era el aici. Ceva cu care să verifici data şi ora? zice Jusuf 
calm. 

— Sigur. Dar de ce? Credeţi că acel bărbat... 

— Nu credem nimic. Însă ne-ar plăcea să vorbim cu el, 
zice Jessica şi pune telefonul la loc în buzunarul blugilor. Şi 
discutau în japoneză, aşa că n-ai înţeles despre ce era 
vorba? 

— Aşa-i. 

— Şi atunci cum ai ştiut că e vorba despre picturile 
Lisei? 

— Lisa mi-a spus după ce el a plecat. 

— Că a cumpărat un tablou? 

— Da. L-a comandat. 

— Lisa a terminat tabloul? 

— N-am habar. 

— Se întâmpla des? Adică Lisa vindea multe picturi? 

— Da, făcea reclamă în reţelele de socializare şi uneori 
cineva cumpăra. 

Zidul dintre camera Lisei şi living e acoperit cu cărămidă 
ornamentală. Pe podea e un sul de hârtie de protecţie 


cafenie, precum şi un sac de ipsos şi o mistrie. Lângă ele 
se află o cutie cu vopsea albă şi un trafalet. Resturile de 
cărămizi sunt strânse ordonat pe podea. 

— Aţi făcut de curând renovări? 

Essi încuviinţează. 

— Lisa a făcut. Se pricepe la toate chestiile astea, zice 
Essi şi arată locul în care livingul se uneşte cu bucătăria. 
Acolo era un perete. Lisa a dărâmat o parte din el, ca să 
fie spaţiul mai deschis. De una singură. 

— Treabă, nu glumă, zice Jessica şi se uită la barosul 
aflat într-un colţ, al cărui mâner îi ajunge până la 
genunchi. 

— Prin asta era grozavă Lisa, continuă Essi. Contul ei de 
Instagram poate că dădea impresia că totul e cu adevărat 
uluitor şi luxos. Însă în realitate nu se temea să-şi 
murdărească mâinile. N-avea nevoie să cheme un zidar ca 
să facă aşa ceva. 

Essi zâmbeşte un moment, însă curând expresia îi 
devine sumbră. Realitatea trebuie să se fi strecurat înapoi 
în conştiinţa ei. 

— Putem să ne uităm un pic la camera Lisei? întreabă 
Jessica. ` 

Essi îşi întoarce spre ea privirea opacă. In cele din urmă 
încuviinţează din cap, ridică la gură cafeaua cu lapte şi 
zice: 

— Mă duc să fumez. 

— O, da, Essi, asta nu prea are legătură cu Lisa, însă... 
Un bărbat în vârstă a zis adineauri că a auzit un zgomot 
mare pe scară sâmbătă noaptea şi din nou în această 
dimineaţă. Bubuit. Tu l-ai auzit? 

Essi îşi îmbracă haina groasă, ţinând o ţigară între 
degetul arătător şi cel mijlociu. 

— Da. Acum, că pomeneşti asta. Însă n-am nicio idee de 
unde venea şi n-a durat decât o clipă. 


8. 


Pereţii din camera Lisei sunt acoperiţi cu desene 
înrămate, picturi în ulei şi grafică. Pe comodă sunt zeci de 
păpuşi şi figurine în stil manga. 

— Doar manga, zice Jusuf şi fluieră încet. 

Amândoi aud cum se trânteşte uşa apartamentului. O 
bufnitură răzbate prin uşa subţire când uşa de metal a 
ascensorului se închide. 

— Pseudo-manga, zice Jessica. Jusuf îi aruncă o privire 
întrebătoare. Arată a manga, dar nu-s din Japonia: pseudo- 
manga, subliniază Jessica. 

— Chiar cu atâta precizie? 

— Nu sunt expert, răspunde Jessica şi face lumina mai 
puternică răsucind comutatorul de lângă uşă. 

În faţa ferestrei e un pat frumos aranjat şi sub el sunt 
papuci de casă albi, pufoşi. Pe noptieră e o carte galbenă, 
pe care scrie cu litere mici Paul Auster. Lângă carte e o 
fotografie în care Lisa pozează împreună cu o pereche, par 
să fie părinţii ei. Bărbatul e probabil japonez şi femeia, 
finlandeză. Par să aibă în jur de şaizeci de ani. 

Ar fi fost bine să poată interoga părinţii cât mai repede: 
după informaţiile poliţiei, sunt în concediu în Brazilia, de 
unde nu se întorc decât a doua zi dimineaţă. 

— Te-ai uitat la fata aceea, zice Jusuf. 

Jessica e smulsă din gânduri. 

— Poftim? 

— Fata din desen. Te-ai uitat la ea îndelung, zice Jusuf şi 
atinge o păpuşă cu ochi imenşi care privesc din spatele 
unui breton de un albastru electric. 

— Mă uitam la acele iniţiale, zice Jessica şi se răsuceşte 
spre Jusuf. 

Amândoi privesc o vreme prin încăpere. Între pat şi 
comodă e un birou, pe marginea căruia e o oglindă 


rotundă de machiaj cu o lampă. Alături sunt o grămadă de 
produse de machiaj, pudre şi farduri de pleoape. 

— La naiba! şopteşte Jusuf. 

— Poftim? 

— i se pare vreodată că... Cum să spun, e straniu să fii 
într-o încăpere în care a fost de curând o persoană 
dispărută. Şezând, machiindu-se, respirând. Făcând lucruri 
de toate zilele, fără să ştie că în curând toată lumea o s-o 
caute. 

— Ştiu ce vrei să zici, spune Jessica şi se aşază pe 
scaunul de lemn alb de lângă birou. 

Îşi vede în oglindă ochii şi o răsuceşte într-o parte. De 
birou e rezemat un şevalet de lemn, însă n-are pe el 
pânză. Pe birou, în partea din spate, se află un teanc de 
coli de desen A3, blocuri de schiţe, o cutie care pare că a 
fost de bomboane cu tuburi de vopsele de ulei şi zeci de 
carioci de toate culorile. Terebentină şi ulei de in lângă 
perete sunt şase borcane de sticlă cu praf colorat. 

— Ce sunt astea? întreabă Jusuf. 

— Pigmenţi. Îi amesteci cu ulei de in şi îţi faci singur 
vopselele, zice Jessica şi arată spre sticla cu ulei. 

— E plăcut să lucrezi cu Miss Wikipedia, zice Jusuf şi se 
duce spre fereastra care dă spre Topeliuksenkatu. 

Jessica se uită la un borcan în care au fost puse câteva 
pensule. Pe fund este probabil terebentină, care dizolvă 
vopseaua de pe pensule. Lichidul e cenuşiu închis. 
Vopseaua uscată de pe paletă are şi ea diferite nuanţe de 
gri. 

— Ciudat, zice Jessica. 

— Ce anume? 

— Toate desenele şi picturile Lisei sunt pline de 
culoare... Numai contururile şi părul unor personaje sunt 
negre. 

— Da? 


— Ultimul lucru pe care Lisa l-a pictat era ceva cenuşiu. 

Jessica ia teancul gros şi se uită pe fiecare foaie. Toate 
sunt desene manga, unele abia schiţate, altele aproape 
terminate şi colorate cu măiestrie. Fiecare este 
neterminată în felul ei. Fiecare lucrare din teanc reprezintă 
un stadiu al creaţiei, arătând meticulozitatea şi 
profesionalismul Lisei ca desenatoare. Cochetează cu 
stereotipuri ale inocenţei, înfăţişând invariabil fete sau 
femei vesele cu veşminte de copii. 

— L-ai găsit? întreabă Jusuf. 

— Nu. 

— Trebuie să fie cel comandat? 

— La asta m-am gândit şi eu, zice Jessica, pe gânduri, şi 
pune teancul la loc pe birou. Fata se pricepe la desenat. 

— Aşadar, trebuie să sperăm că tipul i-a comandat Lisei 
să-i facă portretul, mormăie Jusuf şi trage în sus storurile. 

E absurd cum cenuşiul cerului stinge pofta de viaţă a 
orăşenilor. 

— Asta ar fi ca şi cum am câştiga la loterie. 

— Ai impresia clară că bărbatul e cumva legat de asta, 
zice Jusuf. 

— Nu ştiu. Cumva, pare ciudat că Lisei i s-a comandat o 
lucrare tocmai acum. 

— Întocmai. Şi totuşi... Poate că cineva voia de la ea un 
tablou, pur şi simplu. Poate că un pervers a comandat 
tabloul unei fete îmbrăcate ca o şcolăriţă, în faţa căruia să 
şi-o ia la mână în vreme ce îşi freacă sfârcurile cu 
glaspapir. 

— Tocmai ţi-ai descris seara de sâmbătă? 

— Întregul weekend. 

Jessica clatină din cap şi ia de pe birou un carnet cu 
spirală roşu închis. 

— M-am gândit imediat că e acelaşi tip pe care l-a găsit 
Rasse pe Instagram, zice ea şi deschide carnetul. 


Primele pagini sunt pline cu însemnări în finlandeză, 
cugetări despre subiectele unor videobloguri şi probabil 
note despre întâlniri cu partenerii de afaceri. În carnet nu 
sunt deloc schiţe. 

— Cred că ar trebui să luăm ăsta cu noi, zice Jusuf şi 
ridică de pe pervaz un laptop subţire. 

Totuşi, Jessica nu reacţionează. Întoarce filele până la 
mijlocul carnetului, la ultima pagină pe care e scris ceva. 
Şi pe dată se simte electrizată, de parcă un curent de 
mare voltaj ar fi trecut prin ea. 

— Jusuf..., zice Jessica încet. 

— Ce e? 

— Uită-te la asta, spune ea şi răsuceşte carnetul ca să 
vadă Jusuf. 

Jusuf se apropie de carnet cu atenţie, ca şi cum acesta 
ar fi un animal sfios pe care trebuie să-l ia în braţe fără să-l 
sperie. 

— La naiba! şopteşte el. 

Nu-i un desen terminat, ci o schiţă în creion căreia îi 
lipsesc contururile cu carioca şi forţa dată de culoare. 
Suprafaţa paginii e plină de fărâme de radieră înnegrite de 
pulbere de grafit. 

Jessica aduce desenul aproape de ochi, uitându-se la 
fata în uniformă de şcolăriţă, terenul stâncos şi, pe fundal, 
un far care se înalţă spre cerul întunecat. 


9. 


Sergentul detectiv Jami Harjula îşi ridică gulerul îmblănit 
al canadienei şi priveşte marea. Un moment îşi imaginează 
că e vară, că nisipul de sub tălpile pantofilor săi nu e tare 
ca piatra şi cenuşiu, ci moale şi auriu. Că aerul e plăcut şi 
cald, soarele străluceşte, atât cât trebuie de cald, dincolo 


de un văl de nori. Că fetele lui, de opt şi zece ani, ţipă şi o 
zbughesc în apă de pe prosopul uriaş pe care Sini l-a 
aşternut pe jos. Mirosul loţiunii de protecţie solară, ţipetele 
pescăruşilor, imaginile zâmbetelor mulţumite. Senzaţia 
pielii încălzite de soare pe piele, căldura care radiază şi 
este în atât de multe feluri ca atunci când te îndrăgosteşti, 
acele zile în care atingerea fiinţei iubite e încă nouă, 
aţâţătoare. 

Totuşi, ziua de noiembrie e cum nu se poate mai 
departe de asta. Din cerul cenuşiu cade o burniţă 
îngheţată şi valurile reci izbesc ameninţător ţărmul. Vântul 
puternic i-a făcut pielea de găină. 

— Harjula! 

E vocea criminalistei care tocmai a terminat de cercetat 
locul. Se pare că duhul a părăsit trupul altundeva, lăsându- 
| în voia valurilor puternice şi a curenților, până ce a ajuns, 
în cele din urmă, aici. 

— Căruţa e aici! 

Vrea să zică duba care a venit să ia cadavrul. A coborât 
încet pe promenadă până în locul în care vara e taraba cu 
îngheţată. Ambulanţa şi-a continuat demult drumul spre 
alt loc. Unul în care viaţa pacientului poate fi salvată. 

— OK, zice Harjula şi încuviinţează din cap, cu gândurile 
în altă parte. 

Se răsuceşte şi se uită în jur, la privitorii adunaţi la 
amândouă capetele promenadei, pe care poliţiştii încearcă 
să-i ţină cât mai departe posibil de cadavrul de pe țărm. 

Şi sunt destui din ăştia, privitori. Ceva din tragedie 
fascinează oamenii aşa de tare, încât trebuie să vadă cu 
ochii lor. De aproape. Atât de aproape, încât s-o poată 
fotografia şi filma. Chiar şi selfie-uri. Lui Harjula îi vine să 
verse când vede oameni care se uită la accidente şi la 
moarte prin intermediul ecranului telefonului. Din 
nefericire, se întâlneşte adesea cu asta în munca de 


poliţist: dosurile de smartphone la geamurile maşinilor 
care trec pe lângă un accident sau bliţurile de pe 
balcoanele apartamentelor, care fac sângele împrăştiat pe 
asfalt să pară mai roşu, ca în filmele vechi. In esenţă, omul 
e un vultur hoitar în căutare de tragedii care să spargă 
monotonia vieţii de toate zilele. 

Şi totuşi, Harjula se face şi el vinovat. Desigur, din 
motive profesionale, dar se întreabă adesea de ce 
hotărăşte an după an să-şi continue lucrul cu morţii. 
Uneori, dimineaţa, când pleacă la lucru, simte că alege 
morţii în locul celor vii. Moartea e mai presus de orice. 
Chiar în acest moment, Sini şi copiii sunt într-o excursie la 
centrul ştiinţific Heureka. Acolo ar trebui să fie şi el. Azi ar 
fi trebuit să fie liber, însă Helena Lappi a hotărât altfel în 
urmă cu ceva mai mult de o oră, când a ajuns la sediu 
raportul despre o femeie moartă. 

Harjula îşi trage mai bine mănuşile de piele şi merge 
încet spre silueta fără viaţă de pe plajă. Se uită la femeia 
care zace pe nisipul îngheţat, pe care un alergător rătăcit 
pe acolo a scos-o din apă în urmă cu o oră şi jumătate. E 
îmbrăcată atât de subţire, încât se poate presupune că a 
ajuns dintr-un interior direct în apă, dacă este posibil aşa 
ceva. Poate că a căzut de pe puntea unui vas. Sau a fost 
ucisă într-un interior şi cadavrul i-a fost aruncat în apă, 
poate de pe un pod. Însă între Kallahdenniemi şi Uutela nu 
există niciun pod, ceea ce anulează teoria. 

Harjula îşi scoate căciula subţire de bumbac şi îşi freacă 
fruntea iritată de psoriazis. 

Lucrul pare suspect. Totuşi, nu există niciun indiciu că 
femeia ar fi fost vătămată. Nu există semne externe de 
violenţă: urme de strangulare sau alte traume, cum ar fi 
gaură de glonţ sau rană de cuţit. Ori o muşcătură de 
rechin, chiar că ar fi o chestie. Harjula zâmbeşte la acest 
gând şi imediat se simte vinovat. 


— Pe curând, strigă femeia de departe. 

Harjula ridică mâna ca răspuns şi îşi pune la loc căciula, 
fără să se întoarcă spre ea. 

Işi scoate mănuşa dreaptă, ridică telefonul şi mai face 
câteva fotografii ale victimei, fiecare dintr-un unghi puţin 
diferit. Nu vede la cadavru ceva pe care să nu-l fi văzut în 
jumătatea de oră de când era acolo. Cu toate acestea, 
cadavrul strigă la el să-şi dea seama de ceva. Harjula ştie 
foarte bine că aici cea mai probabilă cauză a morţii este 
un accident, nu omucidere, că majoritatea cazurilor de 
înec nu implică o crimă. Dar e ceva ciudat la cadavrul 
acesta. Poate că sunt hainele: uniforma de şcolăriţă la o 
femeie matură este un clişeu sexual şi, cumva, pervers. 
De asemenea, e neobişnuit faptul că cetăţeana ucraineană 
de douăzeci şi doi de ani Olga Belousova n-a intrat oficial 
în Finlanda. Tocmai a venit confirmarea de la poliţia de 
frontieră. 

Harjula oftează şi îşi pune telefonul în buzunarul 
canadienei. E vremea să se întoarcă la sediu. Cauza morţii 
va fi stabilită de medicul legist. 

la stai un pic. 

Ceva de pe braţul alb al femeii îi atrage privirea. Nu-i 
decât o pată neagră iţită de sub manşetele albe. Un 
tatuaj? 

Harjula se lasă pe vine lângă cadavru, ia de pe nisip o 
crenguţă şi ridică mâneca albă ca să vadă tot semnul. În 
clipa aceea mai vede una şi apoi alte câteva, împreună 
alcătuiesc un cerc aproape perfect în scobitura cotului 
femeii. Petele negre arată mai degrabă a arsuri, după 
mărime ar putea fi de la o ţigară, dar sunt prea simetrice 
şi perfect desenate. Trebuie să fi fost făcute cu un obiect 
neted încălzit: poate că un tub subţire. 


Harjula scoate telefonul din buzunar şi mai face o 
fotografie, în vreme ce aude paşi în spatele său. Sunt ai 
bărbaţilor care au venit să ia cadavrul. 

Femeia a fost marcată. 

Harjula priveşte înapoi spre mare. Ceva din valurile care 
se sfărâmă îl duce cu gândul la familia sa, îl face să se 
întrebe dacă la Heureka mai sunt dinozauri. Pentru ei îşi 
dorea el să meargă acolo când era copil. 

Rasmus Susikoski se uită la uşa sălii de şedinţe şi, 
neauzind nimic de afară, scoate din geantă o minge de 
golf şi o pune pe podea. Îşi scoate pantofii şi pune talpa pe 
minge. Rostogolirea doare, însă fizioterapeutul zice că îi 
face bine. În ultimii ani, Rasmus, care şi-a petrecut toată 
viaţa cocoşat deasupra unui monitor, a început să sufere 
de înţepeneala muşchilor, poziţie proastă şi dezvoltarea 
treptată a unor blocaje generalizate în corp din cauza 
stresului permanent. Asta a zis vraciul ăla care le ştie pe 
toate. Că nu-şi mai aminteşte ultima dată când a dat de 
muşchi atât de încordaţi, ceea ce e de două ori neobişnuit, 
dat fiind că Rasmus nu face niciun pic de mişcare. Cum 
poate o minge de golf aşezată sub talpă să alunge 
încordarea din întregul corp pentru Rasmus rămâne un 
mister. Totuşi, exerciţiul e atât de simplu şi uşor de făcut, 
încât ignorarea instrucţiunilor fizioterapeutului ar fi, dacă 
nu altceva, măcar o insultă la adresa mamei lui (care l-a 
încurajat să meargă şi a plătit tratamentul). Trei minute pe 
Zi la fiecare picior. 

„Sala de şedinţe”, zice o voce de departe şi Rasmus 
tresare. la mingea de pe podea şi se încalţă repede. La 
serviciu e considerat destul de ciudat şi fără să-şi facă 


masaj cu echipament sportiv. Şi apoi, picioarele îi miros 
urât. Chiar şi el simte asta. 

— Aici erai, zice Hellu când intră peste o clipă în sala de 
şedinţe. 

Rasmus încuviinţează din cap, îşi împinge laptopul un 
pic mai spre mijlocul mesei şi porneşte cu telecomanda 
proiectorul care atârnă pe tavan. 

— Avem şedinţă? întreabă el nesigur. 

— Da. Şedinţă scurtă, răspunde Hellu şi îşi trece mâna 
prin părul scurt în vreme ce se aşază în faţa lui Rasmus. 

Cu toate că Hellu se poartă în multe privinţe mult mai 
rigid decât Erne, se bazează mai puţin pe autoritatea 
simbolică. Spre deosebire de Erne, Hellu nu stă niciodată 
în capul mesei din sala de şedinţe, nici nu mai vorbim de 
cantină, preferând să se aşeze la nimereală printre 
subordonați. Ar putea fi o lipsă de ceremonie sau un 
semnal conştient de solidaritate. Insă explicaţia mai 
probabilă este că în acest fel calculat Hellu se asigură că 
nu este subiectul celui mai mic gând sau privire răzvrătită, 
nu e ţinta unor ochi daţi peste cap discret sau glume 
şoptite. Poate că în viaţa anterioară a fost o profesoară pe 
care aproape că au scos-o din minţi bileţelele care circulau 
printre elevi. Dacă priveşti aşa lucrurile, poate că Erne a 
fost, pur şi simplu, mai curajos şi mai la largul său în acest 
rol decât succesoarea lui. 

— Cine vine? întreabă Rasmus după o vreme în care s-a 
străduit în zadar să evite privirea şefei sale. 

— Nina. 

— Nina? 

— E vreo problemă? întreabă Hellu încruntându-se, şi 
Rasmus priveşte în jos. 

Nina n-a fost în apele ei de la evenimentele din 
februarie. Poate că e ceva care se schimbă definitiv la un 
poliţist după ce aproape că şi-a pierdut viaţa în timpul 


serviciului. O moarte prematură şi violentă este unul dintre 
riscurile muncii de poliţist, însă numai când scapi ca prin 
urechile acului îţi dai seama că riscul este real. 

Rasmus nu pune la îndoială capacitatea Ninei de a-şi 
face bine treaba. E mai degrabă nedumerit de ceea ce s-a 
petrecut între Jessica şi Micke. De faptul că, în tot haosul, 
Nina a trebuit să audă că iubitul său se culca cu colega sa. 
Colegă care îi era şi prietenă. Ce mama naibii o fi fost în 
capul Jessicăi? 

— Sigur că nu, zice Rasmus şi e surprins că nu se 
bâlbâie. 

În clipa aceea, Nina intră şi închide uşa. 

— Aşază-te, zice Hellu şi îşi deschide laptopul. 

Rasmus nu se poate stăpâni să se uite la braţele 
antrenate şi gâtul puternic care se văd din tricoul negru al 
Ninei. Intotdeauna a semnalat forţă interioară şi 
exterioară, însă mulţi nu observă. Cine ştie de ce, Jessica, 
cu cinismul ei învăluit în umor şi trupul suplu, a dobândit, 
chiar dacă fără să vrea, statutul de lider şi de cea mai 
dorită femeie din sediul poliţiei. Însă pentru Rasmus, 
colega şi femeia visurilor lui a fost întotdeauna Nina. Nina 
cea în mare formă, cu centură neagră la judo, mortală, 
căreia i-ar trebui mai puţin de zece secunde ca să-l pună 
pe Rasmus la podea şi să-l sufoce cu o pernă. Gândul e în 
acelaşi timp înspăimântător şi aţâţător. 

— Rasmus? zice Hellu şi pocneşte din degete. Eşti treaz? 

— Fireşte. 

— Am o şedinţă curând la etaj, aşa că hai să-i dăm 
drumul, zice Hellu şi tastează parola în laptop. 

Se aude melodia familiară de la Windows. 

— Nu se întâmplă nimic zile întregi şi acum avem atât 
de multe pe cap, la naiba! In Vuosaari a fost găsit cadavrul 
unei femei tinere. 


— O tânără? zice Rasmus şi Hellu îşi dă seama imediat 
unde bate el. 

— Da, însă nu-i Lisa Yamamoto, ci o ucraineană. Avea 
cartea de identitate în rucsac, continuă Hellu şi se uită un 
moment la computer, cu gândurile în altă parte. Bine, să 
revenim la subiect, zice apoi dintr-odată şi pare să râgâie 
în pumn. Jessica şi Jusuf bănuiesc că individul care a 
comentat în limba japoneză la postarea pe Instagram a 
Lisei Yamamoto a vizitat-o acum o săptămână. 

— L-a văzut cineva? 

— Numai Lisa Yamamoto, zice Hellu şi îşi scarpină buza. 
Însă colocatara i-a auzit vocea. Bărbat. Nu prea bătrân. Ar 
putea foarte bine să fie... la să văd, zice Hellu şi pocneşte 
din degete poruncitor. 

Rasmus dă clic pe profilul Akifumi2511946, a cărui 
imagine rotundă înfăţişează un bărbat asiatic cu tricou 
polo negru. E ceva ciudat la faţa lui, ca şi cum ar fi fost 
retuşată în fotografie. 

— Totuşi, nu ştim dacă tipul din fotografie are ceva de-a 
face cu cazul, ar putea fi un trol, zice Rasmus şi se uită la 
Nina să vadă dacă e de acord. 

— Ori măcar dacă s-a întâmplat ceva foarte dramatic, 
subliniază Hellu laconic, ca şi cum s-ar îndoi de 
necesitatea investigaţiei abia începute. 

— Presupun că da, spune Rasmus. 

— Ce e în fundal? întreabă Hellu şi îşi împinge în sus 
ochelarii cu dosul mâinii. 

— Picturi. Tablouri? 

— Pereţi albi. Fotografia ar fi putut să fie făcută într-o 
galerie. 

— S-ar putea, zice Rasmus şi priveşte imaginea cu ochii 
mijiţi. 

În spatele bărbatului se văd două tablouri, câte 
jumătate din fiecare. Poate picturi în ulei. Trăsături de 


penel groase şi culori vii. Destul de universale şi greu de 
identificat. 

— Avem cum să accesăm datele profilului? întreabă 
Hellu. 

— Probabil. În principiu, putem obţine fără mandat un 
nume, informaţii despre cardul de credit, adresele de e- 
mail şi de IP ale recentelor intrări şi ieşiri din cont. Insă 
chiar şi pentru ele avem nevoie de documente judiciare 
traduse în limba engleză. Şi un fel de notificare care să 
confirme existenţa unei investigaţii preliminare... 

— Fir-ar să fie de treabă! zice Hellu încet şi clatină din 
cap. OK, o să fac rost de toate astea. Cât timp îţi trebuie 
ca să trimiţi cererea? 

— Greu de spus, începe Rasmus. O să trimit cererea în 
forma online şi răspunsul poate să vină destul de repede 
dacă o intitulăm anchetă de omucidere. 

— O să văd ce pot să fac, zice Hellu şi se ridică de pe 
scaun. Pune-o la curent pe Nina cu proiectul. Hai să ne 
întâlnim aici la patru, în afară de cazul în care se întâmplă 
până atunci vreo minune. 

Jessica îşi strecoară mâinile în buzunarele hainei şi se 
uită la asfaltul ud de sub picioare. Burniţa s-a oprit, şi 
pentru o clipă aerul are miros proaspăt, până ce Jusuf 
aprinde o ţigară şi fumul strică tot. 

— Miercurea trecută între cinci şi şase, zice Jusuf şi 
scoate fum pe la colţul gurii. 

Asta le-a spus Essi în urmă cu un moment, vizita celui 
care a comandat tabloul a avut loc în timp ce vorbea pe 
Skype cu mama sa. 


Jessica nu răspunde. Se uită de-a lungul lui 
Messeniuksenkatu şi îşi imaginează spatele care se 
îndepărtează al celui care a cumpărat tabloul, silueta un 
pic încovoiată şi gulerul ridicat, ca al unui agent secret 
dintr-un film vechi de spionaj. Bărbatul care a dispărut 
înapoi de unde venise. În realitate, nu ştiu nimic despre el. 
În afară de faptul că a vorbit cu Lisa în japoneză şi are 
aftershave cu miros puternic. Asta-i tot. 

— Am putea să-i cerem să ia legătura cu poliţia, zice 
Jusuf. 

— Dacă are ceva de-a face cu dispariţia Lisei, n-o să 
reacționeze la o astfel de cerere publică, zice Jessica încet 
şi închide ochii. 

Se gândeşte la întâlnirea cu şcolăriţa cu păr alb din 
camera în care picta Lisa, cât de repede tabloul a prins 
viaţă, doar ca să moară în faţa ochilor ei. 

— Veşnica dilemă, zice Jusuf. 

— Tonurile cenuşii pe care le-a folosit Lisa... a pictat cu 
ele farul, zice Jessica şi se uită la fotografia pe care i-a 
făcut-o schiţei. 

Schița e aproape identică cu imaginea pusă pe 
Instagram, cu deosebirea că în prima în faţa farului stă o 
fată cu aer serios. Perspectiva şi distanţa faţă de far sunt 
aproape identice. 

— Poate că Lisa a făcut tabloul după o fotografie. Cel 
care a făcut comanda i-a trimis această fotografie şi i-a 
cerut s-o picteze exact la fel, dar să adauge fata, zice Jusuf 
şi cu un bobârnac aruncă mucul ţigării în rigolă. 

— Ceea ce înseamnă că imaginea de pe Instagram e 
veche de cel puţin o săptămână. 

— Ar putea fi de pe Google. Dintr-o bancă de imagini. 

— Dar ce mama naibii de legătură are cu Lisa? 

— Poate că niciuna. 


— Nu cred asta nici măcar o secundă. Există un motiv 
pentru care bărbatul voia ca Lisa, care nici măcar nu e 
pictoriţă, să picteze acel far. Şi apoi, postarea pe 
Instagram. Poezioara. Şi „Odihnească-se în pace”. 

— Fir-ar să fie! zice Jusuf, nevenindu-i altceva în minte. 

Se îndreaptă împreună spre maşină. 

— Probabil că Lisa a terminat tabloul. Şi bărbatul fie l-a 
luat... 

— Când Essi nu era acasă... 

— ... fie Lisa i l-a dus ea însăşi. 

— Nu neapărat. Poate că ea a folosit un mesager sau un 
serviciu de curierat, zice Jessica exact când telefonul îi 
semnalează un mesaj. 

— Adevărat. Asta e o informaţie pe care o putem găsi. 
Putem verifica pe loc companiile mari, zice Jusuf şi 
deschide portiera din dreptul volanului. 

Jessica se uită lung la telefon, oftează adânc, apoi îl vâră 
la loc în buzunar. 

— Ce e? întreabă Jusuf în vreme ce urcă amândoi în 
maşină şi închid portierele. 

— La Vuosaari a fost găsit cadavrul unei femei în jur de 
douăzeci de ani. Pe plaja din Aurinkolahti, plutind în apa 
de la țărm. 

— Ar putea să fie... 

— Nu. Avea cartea de identitate în rucsac. Ucraineană. 

Jusuf porneşte maşina şi îşi lasă capul să cadă pe 
rezemătoare. 

— Chestia asta e afurisit de sinistră, oftează Jessica. 

— Aşa-i. Să vedem, poate că o să ajungem să anchetăm 
şi asta. 

— Sau numai asta, în afară de cazul în care găsim ceva 
mai concret în privinţa celor doi bloggeri. Un cadavru e 
întotdeauna un cadavru şi o persoană dispărută nu-i decât 


o persoană dispărută, zice Jessica în vreme ce Jusuf scoate 
maşina cu spatele dintre liniile albe. 

Jessica îşi întoarce privirea spre Jusuf şi apoi dincolo de 
el, spre uşa din faţă a clădirii. 

— Aşteaptă, zice ea şi Jusuf opreşte maşina. 

— Ce e? 

— N-a zis domnul acela în vârstă că interfonul tocmai a 
fost reparat? zice Jessica şi arată spre numele şi cifrele de 
lângă uşă. 

— Da. 

— Crezi că se poate să fi fost stricat miercuri? 

— Poate. Ce-i cu asta? 

— Bărbatul a trebuit s-o sune pe Lisa ca să intre. 

Jusuf opreşte maşina la stop şi dă muzica mai tare. Se 
aude ritmul delicios de lenevos al celor de la SMC 
Lăhidrottien, „Lahden Sininen”, însă capul Jessicăi nu se 
mişcă pe ritm. Câteodată unul dintre cântecele lui Jusuf o 
prinde, însă de obicei listele lui de audiție sunt prea 
profunde pentru gustul ei. Culegerile lui Jusuf de pe Spotify 
sunt pline de piese care n-au fost difuzate până la 
saturație pe listele de hituri de pe posturile comerciale. Și 
nici măcar nu sunt toate rap finlandez, ci şi o grămadă de 
giuvaiere punk şi rock progresiv. 

— Pune ceva mai popular, zice Jessica atunci când 
cântecul ajunge la refren. 

— Pune tu. 

— E maşina ta. 

— Exact, rânjeşte Jusuf în vreme ce se face verde. 

Se alătură şirurilor lungi şi lente de maşini care trec pe 
lângă Parcul Sibelius pe cele patru benzi de pe 


Mechelininkatu. Jusuf priveşte în depărtare la monumentul 
lui Sibelius, în jurul căruia e strânsă o mare de oameni. 
Autocarele care i-au adus aici sunt parcate, probabil, pe 
Merikannontie şi îşi vor continua drumul spre Biserica 
Temppeliaukio. Un om al străzii stă pe o bancă din parc 
din apropierea şoselei, cu crengile desfrunzite dansând 
deasupra capului în rafalele de vânt. 

Jusuf se uită la colega sa, care s-a răsucit şi ea spre 
monument. De fapt, ea se uită pe geam în gol, indiferentă 
la ceea ce vede. E ceea ce face întotdeauna în timpul 
investigaţiilor, îşi blochează privirea pe lumea care trece 
pe alături, priveşte pe geam la ceea ce poate este altă 
realitate până prinde o nouă idee. Jessica citeşte lumea 
observând-o cu atenţie şi îndelung. Lui Jusuf i se pare că 
este cea mai atrăgătoare trăsătură a ei. 

Însă astăzi Jessica nu spune prea multe, doar se 
răsuceşte spre parbriz şi oftează adânc. 

— E totul în ordine? întreabă Jusuf. 

Jessica îşi priveşte colegul încruntată. 

— Ce vrei să zici? 

Jusuf nu are un răspuns pregătit. Încearcă disperat să se 
gândească la ceva care să nu sune condescendent. Jessica 
nu poate suferi asta: examinarea ca să se convingă că „e 
totul în ordine”. 

În clipa aceea telefonul lui Jusuf sună prin difuzoarele 
maşinii. Pe micul ecran de la bord scrie Nina Ruska. 

Jusuf aruncă o privire întrebătoare spre Jessica şi, când 
expresia ei nu se schimbă, răspunde. 

— Salut, Nina. 

— Salut, te-am prins într-un moment prost? 

Vocea Ninei e calmă, dar lipsită de veselie. Felul în care 
vorbeşte reflectă starea de spirit care domneşte în aceste 
zile în sediul poliţiei. 

— Nu. Suntem în maşină. 


— Sunt pe difuzor? întreabă Nina. 

Jusuf înghite în sec şi se uită din nou la Jessica. Relaţiile 
dintre cele două femei n-au fost tocmai colegiale de când 
a ieşit la iveală faptul că Jessica a avut o scurtă aventură, 
de fapt două nopţi, cu iubitul Ninei, care pe atunci îi era şi 
coleg. 

— Mda, zice Jusuf şi strânge din buze. 

Nu se aud saluturi din nicio parte. Jessica îşi 
încrucişează braţele şi închide ochii. 

— Sunt aici, zice Jessica în cele din urmă. 

Limbajul trupului ei spune clar că Jusuf poate să se 
ocupe singur de restul conversaţiei. 

— Hellu m-a cooptat la acest caz, se aude în difuzoare 
vocea Ninei după o clipă de tăcere. 

— Cel legat de Instagram? 

— Da. 

— Dar... N-a fost găsit azi un cadavru la Vuosaari? 
întreabă Jusuf. 

— Şi ce-i cu asta? Vrei să zici că n-aveţi nevoie de mine? 

— Sigur că nu, zice Jusuf şi schimbă vitezele atât de 
violent, încât cutia scoate un scrâşnet jalnic. 

E un gest înrădăcinat pe care Jessica i-l semnalează 
uneori. 

— Atâta doar că am presupus că Hellu va da cazul oricui 
e disponibil. 

— Ei bine, lucrez la acest caz, cel puţin acum, zice Nina. 

Pe fundal se aud degete lovind în tastatură şi un hârâit 
vag, care vine cu siguranţă din gâtul uscat al lui Rasmus. E 
incredibil cum veşnic guturăitul copil de 34 de ani se 
pricopseşte cu toate bolile pediatrice. 

— Bine, zice Jusuf şi tuşeşte în pumn. E grozav. 

Se simte ca un intermediar care întrerupe o încăierare 
între femei. De ce trebuie să suporte aşa ceva? El nu s-a 


dat în bărci cu iubitul nimănui. De fapt, mai exact nu s-a 
mai dat în bărci cu nimeni în ultimele luni. 

— Anyway, tocmai am primit datele preliminare despre 
convorbirile telefonice şi instrumentele de plată ale 
ambilor dispăruţi, continuă Nina. 

— Să auzim, zice Jusuf. 

— În primul rând, conform datelor de la releu, 
Nervander a trecut pe la Fenix. Şi a încercat de câteva ori 
s-o sune pe Lisa Yamamoto între 18:01 şi 19:32. Şi apoi 
amândouă telefoanele au fost închise cam între două şi 
trei şi jumătate în dimineaţa de duminică. Poziționarea din 
reţea plasează telefonul Lisei Yamamoto în acel moment în 
Kamppi, la Fenix. 

— Şi al lui Nervander? 

— Ultimul semnal de la telefonul lui Jason Nervander a 
fost la 02:04 în Vuosaari. Acum trebuie să aflăm ce făcea 
el în cealaltă parte a oraşului. 

— Şi după aceea? 

— După aceea, nimic. Cardul Lisei Yamamoto a fost 
folosit la ora 01:23 la Fenix. Nervander şi-a folosit cardul la 
ora 12:16 acasă, în Aleppo. 

— OK, mulţumesc, Nina. Suntem în drum spre Fenix ca 
să ne uităm la imaginile camerelor de supraveghere. 
Directorul de acolo zice că cel puţin unul dintre paznici îşi 
aminteşte că i-a văzut pe Lisa şi Jason în seara aceea, zice 
Jusuf şi se uită la Jessica. 

Două maşini de pompieri trec în viteză prin intersecţie, 
cu claxoanele şi sirenele urlând. 

— Ai lista completă a apelurilor făcute sau primite în 
seara aceea? întreabă Jusuf. 

— Încă nu, o să mi-o dea Rasse. 

— Te rog să ne-o trimiţi de îndată ce o primeşti. Ar 
putea fi acolo ceva interesant, continuă Jusuf. 


4 Oricum / mă rog (în limba engleză în original). 


— De îndată ce-mi intră pe computer. 

— Mulţumesc, zice Jessica încet, însă Nina a închis deja 
telefonul. 

Trece o vreme fără ca vreunul dintre ei să scoată vreo 
vorbă. 

Asfaltul ud reflectă mulţimea de lumini portocalii de la 
lucrările stradale de pe banda învecinată şi ele le iau cu 
asalt maşina. În spatele vehiculelor de şantier, un sfredel 
mare montat în vârful unui braţ hidraulic uriaş muşcă din 
asfalt de parcă ar fi o pâine crocantă. Cei mai mulţi dintre 
muncitori stau în jurul utilajelor, aparent lenevind. Ţigările 
aprinse şi termosurile trec din mână în mână. Străzile din 
centrul Helsinkiului au fost decopertate din două în două şi 
şantierele rămân pe loc câteva luni. lată de ce, când îi 
vede tândălind aşa, celui care foloseşte acel drum îi sare 
muştarul. Terminati măcar una dintre benzi înainte să 
trageţi din țigară. 

— Unul munceşte, ceilalţi supraveghează, zice Jusuf prin 
traficul congestionat. 

Câteva maşini se strecoară de pe banda blocată de 
lucrări. 

— Jessica? întreabă Jusuf când ea nu reacţionează 
imediat. 

— Ce-i? 

— E în ordine. Nina are nevoie de un pic... 

— De ce te-ai despărţit de Anna? trânteşte Jessica şi se 
uită la Jusuf. 

— Ce legătură are? 

— Nu mi-ai spus niciodată. 

— Nu cred că vreau să vorbesc despre asta. Cel puţin, 
nu acum, zice Jusuf. 

— Atunci hai să uităm de Nina şi Anna şi să ne 
concentrăm asupra cazului, zice Jessica şi se răsuceşte 
înapoi spre luminile portocalii. 


13. 


Helena Lappi deschide aplicaţia de pe telefon care 
transpune în format uşor de citit informaţiile monitorului 
de activitate. De şase luni îşi supraveghează trupul şi a 
văzut îmbunătăţiri în multe zone care necesitau atenţie: 
ritmul somnului este mai rezonabil şi nivelul de refacere 
care apare în fiecare dimineaţă a urcat încet scala de la 
galben la verde. Însă afurisitul de ritm cardiac rămâne 
neobişnuit de lent şi asta o scoate din minţi. Heart Rate 
Variability?, în traducere liberă, înseamnă că măsoară 
starea sistemului nervos autonom şi, ca atare, refacerea 
corpului după exerciţii fizice. Însă HRV-ul este atât de 
scăzut, încât ea se numără printre cei cinci la sută din 
populaţia atletică. Desigur, creatorii aplicaţiei îi amintesc 
în afurisitul de video de pe YouTube că fiecare HRV este 
unic şi nu trebuie să fie comparat cu ale altora. Şi totuşi. 
La dracu’! În acelaşi timp, în video se spune că HRV scăzut 
e semn de îmbătrânire, stres cronic, stare proastă a inimii 
şi alte chestii neplăcute. Colac peste pupăză, în urmă cu 
câteva săptămâni unul care le ştie pe toate a făcut mare 
caz la sauna piscinei că o valoare joasă arată că trupul e 
într-o stare permanentă de „fugă sau luptă” - care, dacă e 
prelungită, devine cronică. Media normală a variațiilor este 
70. Când se droghează, Holopainenf are 124. Hellu are 22. 

— Bună dimineaţa, Helena. 

Directorul-adjunct al poliţiei, Jens Oranen, intră în 
încăpere şi se duce repede spre birou. Scaunul scârţâitor şi 
biroul cu reglaj electric arată la fel ca ale lui Hellu. Biroul 
lui Oranen e mai mare, iar al ei e cu două etaje mai jos, 
însă nu-i ca şi cum această debara un pic mai spațioasă ar 


5 Variabilitatea ritmului cardiac (în limba engleză în original). 


€ Tuomas Holopainen, muzician finlandez contemporan. 


avea vedere la Central Park din Manhattan, nici nu există 
în colţ o luxoasă măsuţă pe rotile cu alcool maro-auriu şi 
pahare. Sigur că nu, Jens Oranen cel cu păr negru şi 
maxilar puternic s-a nimerit doar să semene cu Don 
Draper din Mad Men. Totuşi, în înfăţişarea lui Oranen e 
ceva ofilit şi cenuşiu, nu la păr, ci la piele, care dă, cumva, 
impresia că nu mai e în floarea vârstei. Poate că e din 
pricina întregii mohoreli şi tristeţi cu care are de-a face de- 
a lungul anilor un comisar-şef de poliţie. În plus, fără 
uniforma albastră - şi mai ales acum, cu puloverul bej 
lăbărţat şi blugii negri -, Jens Oranen are o înfăţişare 
obişnuită, ca un tată cu telecomanda într-o mână şi o bere 
în cealaltă, care aşteaptă să înceapă meciul de hochei. 

— Cum merge? întreabă Oranen fără să ridice privirea 
de pe telefon. 

— Am început azi anchetarea cazului Yamamoto. 

Jens Oranen ridică ochii de la telefon şi se uită la Hellu 
cu tâlc. Apoi clatină din cap. 

— Ziarele, zice Oranen şi se încruntă. Toate. 

— Ştiu. 

— Mă bucur că acum lucrează la caz echipa ta, 
încuviinţează din cap Oranen, se lasă pe spătar şi pune 
uşurel telefonul pe birou. 

— Acum mai trebuie doar să sperăm că vom da curând 
de ceva, zice Hellu. 

— Întocmai. 

— Până atunci, folosirea resurselor echipei de la 
omucideri e un pic discutabilă, zice Hellu, neştiind prea 
bine de ce îşi trage singură preşul de sub picioare. 

— Dar nu ai multe anchete în lucru? 

— Nu. În afară, desigur, de femeia din Aurinkolahti, 
acum. 

— Aşa-i, zice Oranen cu gândul în altă parte şi trage iar 
spre el telefonul. 


Bărbatul se uită enervant de lung la telefon fără să zică 
nimic. Hellu se foieşte pe scaun şi aruncă o privire spre 
ceasul multifuncțional. 

— Ce pot eu... 

— Jessica Niemi. 

Oranen pune telefonul la loc pe birou. Inima lui Hellu se 
poticneşte. 

— Ce-i cu ea? 

Jens Oranen se lasă din nou pe spătar şi se uită lung şi 
gânditor la Hellu. E ca un chirurg care nu prea ştie cum să- 
şi anunţe pacienta că a uitat în stomacul ei foarfecele. 

— Cum te înţelegi cu Niemi? întreabă el în cele din 
urmă. 

— Foarte bine. Desigur, zice Hellu şi înghite în sec. 

Adevărul e că nu poate suferi atitudinea neplăcută a lui 
Niemi şi se teme grozav că n-o să-şi poată ţine în frâu 
subordonata. Şi de aceea trebuie acum să mintă de la 
obraz. Predecesorul lui Hellu, Erne Mikson, o cunoştea 
perfect pe Jessica, îi dirija impulsurile şi scotea tot ce e mai 
bun în ea. Dacă Hellu n-o controlează, în ochii tuturor va 
părea o şefă mai slabă decât Mikson, boşorogul ăla eston 
doborât de abuzul de droguri, care o să râdă în mormânt 
ori de câte ori madam Niemi cea înţepată o să pună sub 
semnul întrebării autoritatea pe care Hellu a dobândit-o 
muncind pe rupte. 

— Desigur? zice Oranen, sondând terenul. 

— Vreau să zic... N-am vreo problemă cu Niemi. De ce? 
continuă Hellu cu câtă încredere în sine e în stare. 

Oranen mormăie ca şi cum ar şti foarte bine că Hellu se 
preface. 

— Ascultă. N-o cunosc prea bine... E o polițistă 
excelentă. Al naibii de bună la investigarea crimelor. 
Caracter complicat, am auzit şi am şi văzut un pic. Însă cei 
mai buni sunt adesea un pic eludaţi. Are iniţiativă, e 


inteligentă şi, mai presus de toate, are spirit de echipă. 
Colegii săi par să aibă mult respect faţă de ea, zice Oranen 
şi Hellu se mulţumeşte să încuviinţeze din cap, nesigură. 

Jessica Niemi e ca un film pe care criticii îl ridică în slăvi, 
dar Hellu nu-l poate suferi. 

Trec chinuitor de multe secunde, în care Oranen pare 
să-şi cântărească foarte atent vorbele. Hellu e copleşită 
brusc de curiozitate. 

— Despre ce este vorba? 

jens Oranen îi aruncă lui Hellu o privire intensă. 
Răspunsul zăboveşte pe buzele lui pline. 

— Mă gândesc de multă vreme dacă să-ţi spun sau nu, 
cel puţin dacă aşa de curând. Insă, de vreme ce eşti noua 
şefă... De vreme ce n-ai apucat să te împrieteneşti cu 
cineva, presupun că nu vei dezvălui asta nimănui din 
echipă. 

— Sigur că nu. 

— Anul acesta s-au întâmplat o grămadă de lucruri. Şi 
anume, în unitatea ta. Şi hai să zicem că, prin nişte 
întorsături ale sorții, am ajuns să cunosc nişte informaţii 
secrete. Pe când cei de la KRP” încercau să desluşească 
omorurile oculte din primăvară, toată chestia cu 
vrăjitoarele, rolul lui Mikael Kaariniemi şi de ce Jessica 
Niemi era în centrul tuturor acestor lucruri... 

— Ce informaţii? îl întrerupe Hellu şi se întreabă de ce 
şeful o sileşte să se roage şi să se smiorcăie ca un ţânc de 
şase ani în magazinul cu dulciuri. 

— Din cauza istoricului ei medical, nu-i clar dacă Jessica 
Niemi ar trebui să fie polițistă, trânteşte Oranen dintr-o 
suflare. 

— Nu-i clar dacă... ce vrei să zici? întreabă Hellu şi simte 
cum îi creşte pulsul. 

Şi diagrama HRV îl numără. 

— Fireşte, acest material este secret. Însă, desigur, 
documentele sunt autentice, chiar dacă informaţiile din ele 
n-au fost introduse în baza de date. Mă îndoiesc că există 
vreo urmă în dosarul medical al lui Niemi. 

— Despre ce anume vorbim aici? zice Hellu încruntându- 
se, şi buzele îi devin o linie fermă. 

— Ascultă, Hellu. Vreau să subliniez că totul este absolut 
confidenţial. Trebuie să păşim cu mare băgare de seamă, 
şi dacă, sau când, hotărâm să acţionăm, trebuie să avem o 
strategie solidă. Altfel toată chestia o să ne explodeze în 
faţă. Şi nu vrem asta, nu? 

— Sigur că nu, dar..., începe Hellu nerăbdătoare. 

— Ştii că Serviciul Securităţii face o cercetare de bază a 
tuturor candidaţilor la Academia de Poliţie. 

— Sigur. 

— Ei bine, de două săptămâni cercetez discret asta. Am 
cerut a doua investigare a lui Niemi, şi a reieşit că o mare 
parte din material a fost omis, intenţionat sau nu, din 
raportul Serviciului Securităţii din 2007. Material care n-ar 
fi împiedicat-o pe Niemi să candideze, însă care n-ar fi 
arătat bine pe hârtie. Şi Erne Mikson a jucat un rol mare în 
asta. Pe atunci avea legătură cu Serviciul Securităţii şi a 
vrut să-i netezească drumul lui Niemi. 

— Mikson a acoperit crime vechi? întreabă Hellu şi 
vocea îi sună mai plină de speranţă decât ar vrea. 

Oranen clatină din cap. 

— Nu crime, ci altceva. Eşti pe cale să ai ocazia să te 
familiarizezi singură cu toate, zice Oranen şi împinge spre 
Hellu un dosar de pe birou. Şi apoi, cireaşa de pe tort, 
lucrul cel mai ciudat..., continuă el şi arată atât stingherit, 
cât şi iritat: Cu mulţi ani înainte, Jessicăi Niemi i s-a făcut o 
evaluare pentru o problemă psihiatrică. 

Hellu e în acelaşi timp şocată şi triumfătoare. În sfârşit 
are o armă împotriva Jessicăi. 


— Psihiatrică... Ce problemă? 
— Un fel de schizofrenie. 


14. 


Nina Ruska aude în telefon sirenele în vreme ce Îl 
coboară de la ureche. Apoi atinge butonul roşu şi numele 
lui Jusuf dispare de pe ecran. Se uită peste birou la 
Rasmus, care munceşte de zor şi tuşeşte în pumn de parcă 
ar avea în gât un ghem de păr. Acum, că se gândeşte la 
asta, Rasmus, care e aproape la vârsta mijlocie şi locuieşte 
încă la părinţi, a pomenit de pisici, că cele trei au 
personalităţi şi preferinţe diferite. 

— Răceală? întreabă Nina şi desface capacul sticlei cu 
apă. 

— Nu, de ce? zice Rasmus încet. 

Poate Rasmus chiar a dormit cu coada unei pisici în 
gură. Nina se uită la el, apoi clatină din cap. 

— N-are importanţă. 

— A fost Jusuf? întreabă Rasmus. 

— Da. Se duceau să verifice imaginile de pe camerele 
de supraveghere de la Fenix. 

— OK, zice Rasmus, după care se face iar nevăzut 
dincolo de monitor. 

Nina închide ochii, se apleacă în faţă şi îşi lasă degetele 
să se afunde în muşchii gâtului. Însă simte în corp 
trăsnăile din noaptea de sâmbătă. Ultima săptămână a 
fost foarte neobişnuită, prin faptul că Nina nu s-a dus deloc 
la sală; în loc de asta, după serviciu s-a dus la bar. Şi încă 
de trei ori. Într-un fel, era o imagine distorsionată a 
programului său obişnuit, cu deosebirea că odinioară 
activităţile sportive erau zilnice. Şi nici n-a sărit peste cal 
în fiecare seară, două halbe miercuri şi câteva joi. 


Jumătatea de duzină de beri şi câteva păhărele de lichior 
de mentă de sâmbătă i-au dat curajul să urce într-un taxi 
cu un doctor chipeş, care până la urmă şi-a pierdut curajul 
şi în faţa uşii Ninei i-a arătat, ruşinat, verigheta de la mâna 
stângă. Nu pot să-i fac asta Minnei. Bravo. Grozav. Ce 
drăguţ că ţi-ai dat seama pe pragul meu. Pleacă dracului 
de aici. 

— Nina? 

Vocea blândă a lui Rasmus o trezeşte pe Nina din visare. 
Tusea a încetat. 

— Ce e? răspunde Nina, în vreme ce înghiţitura mare pe 
care tocmai a luat-o din sticlă i se duce pe trahee, şi acum 
e rândul ei să aibă un acces de tuse. 

— Citesc descrierea pe care o face Jami Harjulan zonei 
unde era cadavrul. Zice că femeia nu purta haine de 
exterior. Şi că nu sunt semne de violenţă pe cadavru, şi a 
stat în apă cel mult câteva zile, zice Rasmus şi îşi aşază 
mai bine ochelarii. 

— Ce legătură are..., zice Nina şi tuşeşte în pumn. 

Apa din trahee o face să se gândească la înec. 
Disperarea pe care trebuie s-o simţi când nu poţi da afară 
apa tuşind, ci îşi croieşte drum spre plămâni şi împinge 
afară oxigenul. Probabil că asta i s-a întâmplat femeii din 
Aurinkolahti. Ce fel groaznic de a muri. 

— Rasse, n-ar trebui să ne concentrăm acum pe chestia 
asta? zice Nina mijindu-şi ochii, în vreme ce tusea rea se 
potoleşte. Lasă-l pe Micul Cercetaş să se ocupe de ea. 

— Dar nu pot să-mi scot din minte rucsacul... 

— Rucsacul? 

— Femeia avea cartea de identitate în rucsac. Îl avea în 
spate când a fost găsită. 

— Şi ce-i cu asta? 


— Păi, fata moartă n-avea îmbrăcăminte de exterior. Şi 
totuşi avea rucsacul. Nu ţi se pare ciudat, dacă ne gândim 
că temperatura era în jurul punctului de îngheţ? 

— Ciudat? Da. Problema noastră? Nu, zice Nina şi îşi 
şterge cu degetul mare ochii năpădiţi de lacrimi. 

— Cum poate să ajungă cineva în mare în noiembrie în 
haine de interior şi cu rucsacul în spate? 

— Poate că a căzut de pe puntea unui vas de croazieră. 

— Am verificat deja lista de pasageri a principalelor 
companii navale... Şi cu poliţia de frontieră... 

— Rasse..., zice Nina cu voce rugătoare. 

N-are energia să se ocupe de un caz care nu este al lor. 
E destul de lucru cu dispariţia Lisei Yamamoto şi a lui 
Nervander. Insă e clar că Rasmus n-are de gând să se dea 
bătut. 

— Numele ei nu apare nicăieri. În plus, dispariţia unui 
pasager - de pe un vas mare sau mic - ar fi trebuit să fie 
raportată la centrul de urgenţe şi prin el, la poliţie. Şi dacă 
ţinem cont de rutele navelor de pasageri în dreptul 
Helsinkiului, putem elimina această posibilitate. Cadavrul 
era într-o stare bună când a fost găsit şi... 

Nina îi aruncă lui Rasmus o privire care e destul de 
glacială ca să reducă la tăcere bărbaţii de soiul lui Rasmus 
- nu prea siguri pe ei sau pricepuţi la vorbă. 

— Haide, Rasse, credeam că ai destul de lucru cu contul 
de Instagram al lui Akifumi. 

— Am, dar... 

— Dar ce? 

— Zice aici că purta ciorapi trei sferturi, o fustă mini 
liliachie, o bluză cu nasturi şi cravată. 

— Şi ce-i cu asta? întreabă Nina şi îşi dă seama că 
veşnica nesiguranţă de pe chipul lui Rasmus s-a 
transformat în hotărâre. 


El o priveşte ca şi cum Ninei i-ar scăpa ceva incredibil de 
elementar. 

— Unde baţi, Rasse? 

— Ciorapi trei sferturi, o bluză albă cu nasturi, o fustă 
mini liliachie şi cravată. Şi un rucsac roz, înşiră Rasmus şi 
acum răsuceşte monitorul într-o parte, ca Nina să vadă 
mai bine. 

Mătreaţa risipită pe umerii puloverului său se vede 
uluitor de bine de la doi metri. Şi apoi Nina îşi dă seama 
unde bătea Rasmus. 

— La naiba, Rasse! Vrei să zici că... 

— Femeia pare coborâtă direct dintr-o bandă desenată 
manga. 


15. 


Jessica aude în spate clinchete şi îi face loc unei femei 
tatuate care împinge un cărucior plin de cutii cu băuturi. 
Pregătirile pentru seara care vine sunt înaintate, deşi nu-i 
decât ora prânzului. În sala goală răsună ecoul pălăvrăgelii 
angajaţilor şi e un zid de sunet creat de zdrăngănitul 
sticlelor duse din cutii în frigiderele care zumzăie flămând 
sub tejgheaua barului. 

— Pe aici, zice bărbatul cu păr negru în engleză şi 
deschide uşa pe care scrie DOAR ANGAJAŢII. 

Directorul, de vârstă medie, american după accent, 
îmbrăcat cu blugi şi pulover, se prezentase mai devreme 
un pic ironic, în stilul james Bond. Dominis. Frank Dominis. 

— Ştiţi cum să folosiţi astea? întreabă Dominis în 
engleză şi îşi dă deoparte de pe frunte buclele lungi. 

Jessica aruncă o privire spre chitanţele şi dosarele care 
umplu încăperea, unde e un singur birou cu un computer 
şi câteva monitoare. Lipită de perete e o canapea ieftină 


de piele neagră care la lumina UV probabil că ar arăta 
pătată ca un leopard. Intotdeauna în încăperile 
personalului s-au întâmplat multe: numeroase tinere şi-au 
desfăcut picioarele în schimbul unui permis VIP. 

— Presupun că da, răspunde Jusuf, trece pe lângă 
Jessica şi se aşază la birou. 

— De aici selectezi intervalul de timp şi de aici camera. 
La uşă avem două, în ascensor una, la garderobă şi bar... 

— Mulţumesc, Frank, zice Jusuf şi  zâmbeşte, 
semnalându-i să plece. / think l'Il manage. 

— All right,  detectives?, zice Frank Dominis, îşi 
încrucişează braţele pe piept şi îi zâmbeşte enigmatic 
Jessicăi. 

Privirea bărbatului e intensă şi scormonitoare, însă 
pupilele îi rămân fixate pe chipul Jessicăi. Are prea multă 
experienţă de seducător ca să devoreze cu privirea o 
femeie, să-şi dezvăluie prea curând planurile. E clar că 
Frank Dominis e un bărbat a cărui aparentă subtilitate este 
calculată cu precizie. Şi de aceea e fermecător de direct. 

— Imi pari foarte cunoscută, îi spune Jessicăi. Vii uneori 
pe aici? 

Jessica simte în păr aerul stârnit de ventilatorul de pe 
tavan. 

— Nu, răspunde rece, cu toate că, în realitate, nu-i 
displace discuţia. 

Bărbatul aduce cu Hank Moody din serialul 
Californication, căruia anii petrecuți în viața de noapte i-au 
dat carisma omului de lume. In ciuda caracterului grav al 
întâlnirii, tipul pare să fie nevătămător şi amuzant. 

— AŞ putea să jur că te-am văzut aici, insistă el. 


3 Cred că mă descurc (în limba engleză în original). 


? E în ordine, detectivilor (în limba engleză în original). 


— Poate că m-ai văzut. Acum zece ani, zice Jessica cu o 
expresie neutră, în vreme ce Jusuf începe să deschidă 
fişierele video. 

— Sau, de ce nu, în weekendul următor? Sau peste zece 
ani. Lucrurile se schimbă, chicoteşte Dominis şi dezvăluie 
un Şir de dinţi drepţi, poate că nu de un alb perfect. 

Şi apoi Jessica îşi dă seama că bărbatul este o versiune 
mai sofisticată şi extravertită a lui Erne. 

— Am înţeles că putem vorbi cu portarul, începe Jessica. 

— Sahib, zice Dominis încet şi face semn cu capul spre 
uşa deschisă, unde a apărut ca prin minune un tip voinic 
cu un hanorac imens şi pantaloni de trening. 

— Sahib Alem, zice paznicul şi îi întinde mâna Jessicăi. 

Jessica i-o strânge şi îi studiază înfăţişarea 
contradictorie: capul fără fir de păr, urechile strivite, ca de 
boxer, însă ochi blânzi, de intelectual. Laba lui uriaşă îi 
prinde mâna cu delicateţe, ca şi cum s-ar teme să n-o 
vatăme. 

— Niemi, polițistă, zice Jessica şi dă drumul mâinii 
bărbatului. 

— Frank mi-a zis să vin, continuă Sahib. 

Jessica se uită la director şi la Jusuf, care e concentrat 
pe ecranul computerului. În încăpere e cam înghesuială cu 
toţi patru. 

— Mulţumesc că ai venit, hai să mergem acolo, zice 
Jessica şi face semn cu capul spre ferestrele mari care dau 
spre Kaisaniemi şi terasa din dale smălţuite. 

Frank Dominis zice că le stă la dispoziţie şi traversează 
sala spre bar. Pe când se îndreaptă spre fereastră, Jessica 
mai aruncă peste umăr o privire spre director, care se 
duce în spatele barului împreună cu restul angajaţilor. 

— Frank Dominis a zis că ai ceva de spus, zice Jessica în 
vreme ce ies pe terasa mare, de pe care se văd 
acoperişurile spre Rautatientori. 

— Da, poţi vedea ceva din şirul ăla, răspunde Sahib, 
scoate din buzunar o cutie de metal şi aprinde o ţigară. 

Jessica simte un damf de butan înainte să se stingă 
bricheta şi să dispară în buzunarul pantalonilor largi. 
Secvența de mişcări a fost şlefuită de mii de repetări, 
poate; coregrafia simplă, dar elegantă, a unui fumător. 

— O cunoşti pe Lisa Yamamoto, zice Jessica. 

— N-aş zice că o cunosc. Însă o ştiu. Din munca de aici. 

— Vine des? 

Sahib trage din ţigară şi când începe să vorbească, o 
vreme vocea îi este mai joasă. A 

— Stau aici, la uşă, de aproape cinci ani. In fiecare 
weekend. Cum să zic, Lisa obişnuia să vină mai des. Mai 
rar în ultima vreme. Sau deloc. Presupun că te saturi, zice 
Sahib şi suflă fumul spre încălzitoarele cu infraroşu de pe 
tavan, unde dispare într-o ceaţă roşiatică. 

— Dar ai văzut-o sâmbătă? zice Jessica. 

— Da. 

— Povesteşte-mi. 

— Despre Lisa? 

— Despre petrecerea lui Kex Mace's. Seara aceea. Ai 
văzut sau ai auzit ceva ieşit din comun care poate fi legat 
de faptul că Lisa n-a mai fost văzută de atunci încoace? 

Sahib trage încă o dată adânc din ţigară. Jessica îi 
observă tatuajele de pe mână şi încheieturile degetelor. 
Fumul ţigării, care pluteşte prin aer, şi mirosul de citrice al 
aftershave-ului o duc cu gândul la ceva de demult. 
Tatuaje. Îşi aminteşte că le-a văzut de foarte aproape, 
culcată pe burtă pe pat şi trăind un orgasm cutremurător. 


Şi mai târziu, trăind o suferinţă imensă. Însă mâna care i-a 
produs plăcerea divină şi apoi suferinţa oarbă nu era a 
unui portar pe nume Sahib Alem, ci a cuiva cu totul diferit, 
în cu totul altă viaţă. A cuiva care şi-a aflat sfârşitul în 
încăperea din spate a unei săli de concerte venețiene. 
Jessica închide ochii o clipă, şi amintirea se evaporă la fel 
de repede cum a apărut. 

— Dacă am văzut ceva ieşit din comun... Nu prea, zice 
Sahib şi îşi plimbă privirea peste acoperişuri. Lisa a venit la 
petrecere singură şi a plecat la sfârşit. 

— A plecat singură? 

— Greu de spus, aveam la garderobă o coadă de vreo 
sută de persoane. Imi amintesc că şi-a luat lucrurile, însă 
n-aş putea spune cu cine era. 

— Ai stat toată seara la garderobă? 

— In mare parte. Am făcut două tururi pe ringul de dans 
şi la sfârşitul serii am trezit un tip care zăcea terminat pe 
canapeaua de acolo. 

— Aşadar, nu-ţi aminteşti cu cine ar fi putut să fie ea în 
seara aceea. 

Sahib mormăie şi îşi vâră degetele mari în buzunarele 
pantalonilor de trening, cu ţigara încă fumegând între 
degete. 

— Impossible, zice el cu accent franțuzesc. Dar sunt 
sigur că o să vedeţi ceva în imaginile camerelor de 
supraveghere. Cel puţin dacă a plecat singură sau cu 
cineva. 

Jessica pipăie carnetul din buzunar. Până acum paznicul 
n-a spus nimic care să merite să fie scris. 

Jessica se uită pe fereastră şi îl vede pe Frank Dominis 
ducând o cutie cu sticle de şampanie şi râzând la ceea ce 
îi spune o femeie pieptoasă. 

— II cunoşti pe Jason Nervander? întreabă Jessica fără să 
se uite la Sahib. 


— La fel ca despre Lisa. Nu-l cunosc. Insă îl ştiu, 
mormăie el. 

— Şi a fost la petrecere sâmbătă? 

— N-a fost, răspunde Sahib. 

Jessica îi aruncă o privire întrebătoare. 

— N-a fost? Am înţeles de la directorul tău că l-ai văzut 
aici. 

— L-am văzut, zice Sahib şi stinge ţigara într-o 
scrumieră înaltă până la brâu. 

Işi freacă mâinile ca şi cum ar vrea să scape de mirosul 
impregnat în ele. Apoi continuă: 

— Jason n-a fost la petrecere din cauză că nu l-am lăsat 
să intre. La începutul turei am primit o listă cu nume pe 
care îi bifam pe toţi cei care veneau. Am întrebat despre 
numele pe care nu le recunoşteam. Instrucţiunile au fost 
clare şi au venit de la firma de înregistrări a lui Kex: intră 
doar cei care sunt pe listă. Nicio excepţie. Nici măcar dacă 
încearcă să intre preşedintele republicii sau Fintelligens”. 

— Jason Nervander nu era pe listă? 

Sahib clatină din cap şi se sprijină cu amândouă mâinile 
de balustrada terasei. Priveşte o vreme în zare şi Jessica 
are impresia, cine ştie de ce, că el face asta adesea. Doar 
priveşte undeva. Şi cugetă. 

— Nu, nu era pe listă. 

— Dar a încercat să intre? 

Sahib oftează şi se răsuceşte spre Jessica fluturându-şi 
mâinile. 

— Stătea aici, smiorcăindu-se că îi cunoaşte pe Kex, şi 
pe Frank, şi pe Greta Thunberg. l-am zis că degeaba. Lista 
e listă. 

— Jason crezuse că e pe listă? întreabă Jessica şi pune o 
mână pe balustradă. 

Ploaia a început să răpăie pe acoperişul de sticlă al 
terasei. Sahib ridică din umeri. 

— Presupun. Însă nu pricep de ce a crezut asta. 

— Ce vrei să spui? : 

— Celebrităţi din mediile sociale, da. Insă el e în cu totul 
altă zonă decât gaşca lui Kex. N-au pic de respect față de 
Jason. Aşa că ar fi fost tare ciudat dacă ar fi fost invitat, fie 
şi pentru PR. Şi ştia asta. Bag mâna-n foc. 

— La ce oră a încercat Jason să intre? 

Sahib îşi vâră mâinile înapoi în buzunare şi saltă bărbia 
aproape imperceptibil. E ca şi cum i-ar arăta Jessicăi cea 
mai convingătoare postură. 

— Este pe imaginile de la garderobă. Aş zice la o oră, o 
oră şi jumătate de la începerea petrecerii. Poate şapte şi 
jumătate? zice Sahib. 

— Şi a plecat fără scandal când i-ai spus că nu poate să 
intre? 

— S-a plâns o vreme, a încercat de două ori să sune pe 
cineva şi ne-a trimis la toţi dracii pe mine, pe Kex şi pe 
Frank. Apoi a intrat în lift şi nu l-am mai văzut, zice Sahib 
şi se uită la ceasul care se iţeşte de sub mâneca largă. 

E din oţel inoxidabil, mare şi de prost gust. 

— Jason a pomenit-o pe Lisa sau a întrebat de ea? zice 
Jessica. 

Sahib clatină din cap şi tuşeşte în pumn. 

Ploaia e mai puternică şi vântul se jeluieşte izbindu-se 
de geamuri. Privirea Jessicăi urmăreşte o pasăre neagră 
care zboară peste terasă, până n-o mai vede. lese de pe 
radar. La fel ca Lisa şi Jason, care au fost amândoi aici în 
urmă cu câteva zile şi acum Dumnezeu ştie pe unde sunt. 
Jason probabil că a sunat-o pe Lisa de la garderobă. Ţinea 
cu tot dinadinsul să vorbească cu ea, poate s-o roage să-i 
treacă numele pe listă. Însă Lisa n-a vrut să răspundă. Şi 
acum amândoi au dispărut. 


— Ştii că s-ar putea să fii ultimul care l-a văzut pe Jason 
Nervander înainte să dispară, zice Jessica. 

Sahib ridică din umeri, cu mâinile în buzunare. 

— Da. Asta e adânc. Însă lista e listă. Bărbat în toată 
firea, ar trebui să fie în stare să-şi poarte de grijă. N-o să- 
mi pierd eu somnul din pricina asta. 

Jessica e smulsă din gânduri de un răpăit în geam, îl 
vede pe Jusuf care îi face semn să vină. Şi faţa lui are o 
expresie pe are Jessica n-a văzut-o de mult. E nerăbdător 
şi entuziasmat. 


17. 


— Ce e? întreabă Jessica în vreme ce Sahib deschide 
pentru ea uşa terasei, ca şi cum ar fi în timpul programului 
şi Jessica ar fi un client care intră în club. 

— Vino să vezi, zice Jusuf şi merge repede înaintea ei 
spre biroul directorului. 

Acum se aude din difuzoare muzică de dans, dar nu la 
volumul asurzitor din perioada în care clubul e deschis. 
Jusuf se repede spre birou şi ia mouse-ul. Jessica se 
apleacă în spatele lui. Se deschide o fereastră, arătând o 
filmare în alb-negru luată de sus. 

— Imaginile sunt din sala principală, în partea din faţă a 
ringului de dans. 

— Da. 

— ÎI vezi pe tipul ăsta? zice Jusuf şi arată cu degetul un 
bărbat asiatic care stă lângă fereastră. A ajuns printre 
primii. Paznicul i-a cerut numele şi l-a bifat pe listă. E 
singurul oaspete care nu s-a dus la panoul cu Spider's Web 
ca să fie fotografiat. 

— Bun, poate că e asiatic, însă e mult mai vârstnic decât 
Akifumi. 


— N-am crezut că este el, spune Jusuf şi măreşte 
imaginea cu granulaţie mare. 

Jessica simte mirosul de şampon sau balsam cu gudron, 
chiar dacă Jusuf are părul atât de scurt, încât n-are nicio 
nevoie de aşa ceva. 

— Şi atunci cine? întreabă Jessica şi îşi muşcă o pieliţă 
ruptă de la unghie. Tipul care a cumpărat tabloul de la 
Lisa? 

— Exact. Uite aici, zice Jusuf entuziasmat şi derulează 
pe repede înainte. 

Minutele afişate în partea de jos a ecranului gonesc 
precum secundele. 

— Vezi? Au trecut aproape patruzeci şi cinci de minute şi 
tipul nu s-a clintit de la fereastră. Barul se umple, oamenii 
pălăvrăgesc şi umblă de colo colo. Însă tipul e literalmente 
ca o statuie lângă fereastră, doar din când în când 
aruncând o privire spre telefon. E clar că nu cunoaşte pe 
nimeni, nimeni nu se duce să-l salute. 

— Aşteaptă pe cineva, zice Jessica. 

— Exact. Şi apoi... Uite. 

Bărbatul din imaginile alb-negru îşi scoate din buzunar 
telefonul, tastează ceva şi îl duce la ureche. Ceasul din 
josul ecranului arată 18:41:12. 

— Sună pe cineva, însă are gura închisă. 

— Pentru că apelatul nu răspunde. 

— Corect. Aşteaptă o clipă, închide telefonul şi îl pune la 
loc în buzunar. Şi aici, începe Jusuf şi dă clic, aducând cu 
iscusinţă pe ecran imaginile de pe camera de la 
garderobă. Lisa îşi lasă lucrurile la garderobă. Şi priveşte 
spre telefon. 

— Şi ora este... 

— 18:41:18. Nu cred că e vreo îndoială. Tipul acela a 
încercat s-o sune pe Lisa. 

— Insă Lisa n-a răspuns. 


— Poate că nu ştia că el o aşteaptă înăuntru. Că peste o 
clipă o să dea nas în nas cu el. Cu sau fără voie. 

Jusuf aduce din nou pe ecran imaginea bărbatului cu 
faţa lipsită de expresie care stă lângă fereastră. Imaginea 
n-are nici pe departe rezoluţia ideală, însă faţa lui e 
surprinzător de uşor de desluşit. E ca şi cum ar fi fost 
decupată dintr-un tablou şi lipită în altul cu atmosferă 
complet diferită. 

— Derulează până la momentul în care Lisa intră în sală, 
zice Jessica. 

Jusuf dă clic şi timpul din josul ecranului aleargă din nou. 
Peste o clipă o văd pe Lisa apărând într-o rochie uluitoare. 
Jusuf revine la viteza normală. În imagine, Lisa vorbeşte un 
pic cu o femeie de vârstă mijlocie care stă lângă un 
fotograf. Reporter. Apoi Lisa se opreşte şi îmbrăţişează un 
băiat cu pielea întunecată şi în cele din urmă se aşază 
singură în faţa panoului. Bliţurile fulgeră în vreme ce Lisa 
pozează pentru fotografi. 

— Vezi cum se uită lung tipul la Lisa, zice Jusuf şi arată 
spre bărbat, care stă în acelaşi loc, la vreo zece metri de 
panou. 

— Ca un afurisit de spectru, şopteşte Jessica. Fantomă. 

— Fantomă, repetă Jusuf încet. Ai nimerit-o. 

Lisa ia un pahar de şampanie şi se uită prin sală. 

— Uite. 

Camera de supraveghere nu arată ochii Lisei, însă când 
se întoarce spre fereastră, limbajul corpului le spune 
Jessicăi şi lui Jusuf că a văzut bărbatul şi l-a recunoscut. 

— Aşteptarea i-a fost răsplătită, zice Jusuf încet. 

O clipă Lisa şi bărbatul doar se uită unul la altul. Apoi un 
cârd de tinere o înconjură pe Lisa, ridicând un zid între ea 
şi fereastră. Una o înşfacă pe Lisa de încheietura mâinii, şi 
pare că e trasă în marea de petrecăreţi. Lisa îi mai aruncă 


bărbatului o privire înainte să dispară de pe ecran. Şi apoi 
bărbatul dispare şi el. 

— OK. S-au recunoscut unul pe altul, zice Jessica. 

— Clar. 

— Şi? Ce s-a întâmplat după aceea? 

— Trebuie să văd înregistrările din întreaga seară. Poate 
că la un moment dat îşi vorbesc, zice Jusuf. 

— Începe de la sfârşit. Garderoba. Vezi cu cine pleacă 
Lisa din bar. Şi dacă Fantoma pleacă în acelaşi timp - sau 
chiar împreună, zice Jessica şi îl bate pe Jusuf pe umăr. 

— Asta poate să dureze un pic, zice Jusuf. 

— Cât o dura. O să-l sun pe Rasse să-i cer datele despre 
apelurile Lisei. Mă interesează în special numărul de la 
care a fost sunată Lisa la şapte fără douăzeci în acea 
seară. 

— Să sperăm că nu-i un telefon cu cartelă preplătită pe 
care l-a aruncat la gunoi, zice Jusuf, îşi ridică braţele ca să 
le dezmorţească şi continuă: Şi apoi ne trebuie o copie 
după lista invitaţilor. 

Jessica se duce la uşă şi se uită la paznicul bine înfipt pe 
picioare care îşi aprinde altă ţigară pe terasă. 

— Sunt sigură că reuşesc, şopteşte ea şi îşi dă seama că 
zâmbeşte. Lista-i listă. 

Sahib pune pe tejgheaua barului un teanc de hârtii 
capsate. Numele, câteva sute, sunt pe două coloane. 
Frank Dominis a venit o dată să întrebe cum merge şi să 
sublinieze necesitatea secretului absolut în privinţa listei 
invitaţilor. 

— Vreţi ceva de băut? zice Sahib şi se duce în spatele 
barului. 


Jessica aruncă o privire spre holul care duce la 
garderobă şi la draperii, unde Frank Dominis discută cu o 
tânără tatuată din cap până-n picioare. Faţa ei pare să 
aibă ciocul de rață dat de tratamentul cronic cu Botox. 
Felul în care degetele lui Dominis ating umărul femeii 
spune mai mult decât o mie de cuvinte. 

— Apă, mulţumesc, zice Jessica şi Jusuf dublează 
comanda cu o înclinare a capului. 

— Aşadar, îţi aminteşti bărbatul, dar nu-ţi aminteşti 
numele? zice Jusuf. 

l-au arătat lui Sahib înregistrările camerelor de 
supraveghere din club şi de la garderobă. O vreme Sahib 
se uită atent la imaginile cu bărbatul asiatic, ca şi cum le- 
ar mai da o şansă. _ 

Jessica îşi simte telefonul vibrând. Il scoate şi citeşte 
mesajul. De două ori, ca să se asigure că a înţeles bine. Ce 
mama dracului? Trebuie să vorbească imediat cu Jusuf. 

— Îmi amintesc că a sosit printre primii. Şi nu era un 
nume finlandez..., zice Sahib, ia de sub bar două pahare 
pentru bere şi le umple cu apă la un robinet cu gâtul lung. 

Jessica pune telefonul la loc în buzunar. 

— Vorbea finlandeza? 

— La naiba, nu-mi amintesc! Cred că şi-a spus doar 
numele. Ca aproape toţi ceilalţi al căror nume nu l-am 
recunoscut, răspunde Sahib. 

— În afară de Yamamoto nu sunt alte nume japoneze pe 
listă. Sau măcar care să mi se pară asiatice, zice Jessica 
după un moment, oftează adânc şi ia lista de la capăt. 

— Ei, asta-i o gândire cam îngustă, poate să aibă nume 
finlandez, zice Jusuf şi râde, nevenindu-i să creadă. 

— Sigur. Însă, dacă e finlandez de a doua sau a treia 
generaţie, de ce n-a vorbit cu Lisa în finlandeză acasă la 
ea, când s-a dus să comande tabloul? zice Jessica după ce 
Sahib dispare în spatele barului. 


Jusuf ridică din umeri şi ia o înghiţitură de apă. 

— Presupun că nu i-ai cerut nimănui cartea de 
identitate? îl întreabă pe Sahib, când acesta apare din nou 
cu o cutie cu sticle de bere. A 

— Unora. Dacă nu-i cunoşteam şi păreau tineri. Insă 
tipul vostru probabil are patruzeci de ani. 

— Deci, nu-ţi aminteşti deloc? întreabă Jessica şi se 
încruntă. 

Sahib clatină din cap şi zâmbeşte strâmb. 

— Crezi că vă spun aiureli? întreabă el. 

— Uneori îţi aminteşti ceva doar când cercetezi un pic în 
direcţia care trebuie, răspunde Jusuf pe un ton împăciuitor. 

— A fost înghesuială de la bun început. N-a fost mult 
timp de gândire. Rutina e foarte simplă: saluţi, ceri numele 
şi îl bifezi pe listă. lei haina şi-i dai tichetul. Lista e în 
ordinea alfabetică a numelor de familie, zice Sahib şi 
desface o doză de coca-cola zero. Presupun că numele era 
englezesc. 

— Sunt destule aici, zice Jessica şi îşi întoarce privirea 
spre hârtii. Mai parcurge o dată întreaga listă şi încearcă 
să-ţi aminteşti. Avem nevoie de numele tipului. Şi taie 
numele tuturor bărbaţilor pe care îi cunoşti personal. Apoi 
Dominis o să facă acelaşi lucru. Să vedem cine rămâne, 
zice Jessica, răsuceşte lista spre el şi scoate din buzunar 
un pix. 

— OK, zice Sahib şi ia alene o înghiţitură de cola. 

Jessica îl trage uşurel pe Jusuf de mâneca puloverului şi 
îl conduce spre uşile terasei. 

— Ce e? întreabă Jusuf când nu mai pot fi auziţi. 

— Rasmus a trimis un mesaj, începe Jessica. 

— Despre contactele telefonice? 

— Nu. Ascultă. El şi Nina au găsit o posibilă legătură 
între femeia din Aurinkolahti şi acest caz, zice Jessica şi se 


uită peste umărul lui Jusuf ca să se asigure că nu-i nimeni 
pe aproape. 

— Poftim? 

— Se pare că victima, ucraineanca de 22 de ani, era 
îmbrăcată - poate că o îmbrăcase cineva - cu o uniformă 
de şcolăriţă. 

— De şcolăriţă? 

— Se pare că exact ca în benzile desenate manga. 

— Ce mama naibii? 

— Exact. 

— Cine se ocupă de acel cadavru? 

— Jami Harjula. 

— Crezi că o să ni-l paseze nouă? întreabă Jusuf. 

— Cazul sau pe Harjula? 

— Ambele. 

— Poate. Cred că femeia manga din Aurinkolahti 
transformă toată chestia asta într-o omucidere clară. Şi 
asta nu-i tot. Locul în care a fost găsit cadavrul este exact 
acolo unde telefonul lui Jason Nervander a transmis ultimul 
semnal. 

— Acum am nevoie de o ţigară, zice Jusuf şi îşi freacă 
creştetul ras. 

— Du-te să fumezi una, spune Jessica şi face semn cu 
capul spre terasă. 

Jessica îşi adună gândurile şi se uită după Jusuf care îşi 
târşâie picioarele spre terasă. Apoi se răsuceşte înapoi 
spre draperiile trase şi garderoba de dincolo de ele. Îl vede 
pe Frank Dominis, care stă acolo cu telefonul la ureche şi 
se uită la ea. El încheie convorbirea, poate că un pic cam 
zorit, îi zâmbeşte Jessicăi şi dispare dincolo de draperii. 

Helena Lappi apasă butonul rotund, uşile liftului se 
închid şi o lasă singură cu inima sa care bate nebuneşte. 
Strânge la piept documentele încredințate de Jens Oranen 
şi simte cum puterea din ele trece în trupul său. Dacă 
informaţia e corectă, dacă Jessica Niemi chiar are un 
istoric de probleme psihiatrice, brusc totul devine mai 
simplu pentru Hellu. Dacă răsfăţata şi răzvrătita Jessica 
Niemi, sergent, este cu adevărat instabilă mintal, asta îi 
explică purtarea imprevizibilă şi oferă un motiv excelent 
ca să scape de ea. Jens Oranen a subliniat faptul că este 
nevoie de o verificare atentă în spatele uşilor închise. Dacă 
rezultatul dictează asta, Jessica Niemi va fi eliberată din 
funcţie discret, fără ca presa să afle că un pacient cu 
probleme mintale aflat în poliţie a purtat pistol şi insignă 
mai bine de zece ani. Desigur, mai uşor de zis decât de 
făcut. Însă din punctul de vedere al lui Hellu situaţia nu are 
decât urmări bune: prima variantă este că Niemi poate să 
rămână, însă, de teama că o să fie dată de gol, o să joace 
aşa cum îi cântă Hellu. A doua variantă este ca Hellu să se 
debaraseze de ea discret, o dată pentru totdeauna. ŞI 
ultima variantă, de care se tem şefii: execuţia publică şi cu 
mare vâlvă în presă, care ar pune în lumină nefavorabilă 
sumbrul cartier general al poliţiei, însă ar face din Hellu 
persoana binevenită care trage semnalul de alarmă şi ar 
arăta că epoca lui Erne Mikson s-a încheiat, în sfârşit. In 
vreme ce bătrânul fanfaron mătura problemele sub preş, 
comisarul-şef Helena Lappi, ca un vânt răcoros, a venit, a 
văzut şi a acţionat. 

Uşile liftului se deschid la etajul doi şi Hellu porneşte cu 
paşi hotărâți spre biroul său. In acelaşi timp aude o voce 
bărbătească de bas, pe care o face şi mai joasă o doză 
zdravănă de whisky. 


— Nu te supăra, Helena... 

E detectivul criminalist Jami Harjula, pe care Hellu l-a 
trimis să cerceteze cadavrul tinerei femei din Aurinkolahti, 
Vuosaari. E limpede că Harjula cel înalt şi deşirat este cel 
mai receptiv şi mai uşor de stăpânit dintre noii subordonați 
a lui Hellu din unitatea Crime Violente: respectă 
autoritatea şi, în plus, este singurul dintre investigatorii de 
la etajul ei care pare să n-o placă pe Jessica Niemi. Şi de 
aceea Hellu vrea să-l ţină aproape. 

— Harjula, zice Hellu şi se opreşte ca să-l aştepte. 

Harjula. Tuturor celorlalţi de la serviciu li se spune pe 
numele mic sau o poreclă, însă lui Jami Harjula, doar pe 
numele de familie. Exact ca în armată, unde Hellu era 
pentru toată lumea caporalul Lappi. 

— Femeia din Vuosaari e acum în grija lui SS, zice 
Harjula, şi prin SS se referă la temutul medic legist Sissi 
Sarvilinna, care pare să fie aproape întotdeauna de 
serviciu în laboratorul de medicină legală atunci când 
poliţiştii aduc un cadavru. 

Gluma care circulă este că Sissi Sarvilinna îşi înseamnă 
în calendar viitoarele omoruri cu o lună înainte, ca să nu-i 
scape nicio ocazie de autopsie. 

— OK, zice Hellu şi aruncă discret o privire spre dosarul 
din braţele sale. 

Coperta de plastic are în ea o comoară inestimabilă, 
informaţii nepreţuite. 

— E ceva ce artrebui să ştiu? întreabă ea. 

— Poate, zice Harjula, caută ceva pe telefon şi i-l întinde 
lui Hellu. Femeia are un tatuaj ars proaspăt în scobitura 
cotului drept. Punctele formează un cerc. 

— Ce înseamnă asta? 

— N-am nicio idee. 

Hellu se uită la Harjula pe sub sprâncene şi trece în 
revistă fotografiile făcute pe plajă. Se opreşte la o imagine 


în care se vede întregul cadavru. Pe plajă zace o tânără 
frumoasă, cu părul blond împletit în cosiţe. Pielea nu e 
albăstruie, mai degrabă de un alb pur. Poartă uniformă de 
şcolăriţă, bluză cu nasturi, cravată şi fustă mini. Ciorapii 
trei sferturi acoperă un pic din coapsa pe care fusta scurtă 
o lasă la vedere. De o parte şi de alta a pieptului se 
arcuiesc fâşii de țesătură roz, probabil curelele unui 
rucsac. Hellu simte o înţepătură în piept. Glume colegiale 
despre crime şi victime se fac, dar să vezi fotografiile unui 
cadavru întotdeauna te amuţeşte. 

— Tatuaj ars? Ar putea să fie un simbol? zice Hellu în 
cele din urmă. 

— Exact la asta m-am gândit. 

— l-ai arătat asta lui Rasmus Susikoski? întreabă Hellu şi 
se uită la subordonatul mai înalt cu douăzeci de centimetri 
decât ea, care sub luminile fluorescente aruncă asupra ei 
o umbră. 

— Lui Susikoski? Nu. De ce? 

— Imbrăcămintea, zice Hellu şi îi înapoiază telefonul. 
Acea bloggeriţă pe care o caută echipa lui Niemi. Lisa 
Yamamoto. E desenatoare de manga. 

— Ei, pe dracu'! se miră Harjula cu mâinile în şolduri. 

Hellu vede cum degetele lungi şi subţiri cuprind 
telefonul. 

— Aşa-i. Anunţ-o pe Niemi că tocmai te-ai alăturat 
echipei sale, zice ea. 

Harjula pare sceptic, ceea ce o face pe Hellu să se simtă 
extrem de bine. E clar că Jami Harjula e aliatul său. Hellu îi 
oferă un surâs aproape imperceptibil. 

— Hai să facem aşa de data asta, să conducă Jessica 
investigația. Chiar dacă ai fost primul detectiv la locul 
faptei din Vuosaari, zice Hellu şi se uită la ceasul 
multifuncțional. Fii pe pace, o să mă asigur că ai tot ce-ţi 


trebuie. Şi dacă întâmpini vreo problemă, vreau să mi te 
adresezi mie direct. 


20. 


Jessica se aşază la computer şi îşi pune o gleznă pe 
genunchi. Jusuf e afară, fumează, însă monitorul din biroul 
directorului e încă deschis. Jessica ia mouse-ul şi măreşte 
faţa bărbatului care stă lângă fereastră. Scoate telefonul şi 
face o fotografie a ecranului, în ciuda rezoluţiei care e 
departe de cea optimă. Se uită la fotografia din telefon şi 
speră că Jusuf poate găsi alt unghi, din care faţa bărbatului 
să se vadă mai de aproape şi cu mai multe detalii. 

Dintr-odată, numele lui Rasmus înlocuieşte fotografia pe 
ecranul telefonului. 

— Salut, Rasse. 

— Salut. Acum am toate informaţiile despre apeluri. 
Numărul... începe cu +81, aşa că e un număr din Japonia 
şi în răstimp de câteva zile a apelat de mai multe ori 
numărul Lisei Yamamoto şi a primit apeluri de la el, zice 
Rasmus. 

— Şi acum? Telefonul e deschis? 

— Nu. Ultima dată a fost deschis ieri. Datele de la releu 
arată că ultimul semnal a fost la ora trei şi zece după- 
amiaza, în Töölö. La numai trei sute de metri de 
apartamentul Lisei. 

— La naiba! zice Jessica, ia un pix de pe birou şi înhaţă o 
foaie de hârtie din imprimantă. Când au fost date şi 
primite apelurile de pe telefonul Lisei? 

— Pe lângă timpul pe care mi l-ai dat tu, în aceeaşi zi, 
sâmbătă, la 17:15 şi 17:56. Lisa n-a răspuns la niciunul 
dintre cele trei apeluri. Însă în ziua dinainte, Lisa a sunat la 
acest număr la 09:30, iar în ziua dinaintea acesteia, la 


08:12. Ultimul... sau, cronologic vorbind, primul, a fost 
făcut către Lisa pe 12 noiembrie la 17:12. 

— Pe 12... A fost miercuri, mormăie Jessica, aruncând o 
privire spre calendarul de pe perete. Colocatara Lisei ne-a 
spus că un bărbat care vorbea în limba japoneză a venit 
miercuri acolo între orele cinci şi şase după-masa. 

— Apelul telefonic n-a durat decât cinci secunde. 

— E de înţeles. Interfonul era stricat, aşa că a sunat-o pe 
Lisa de afară. Ceea ce face posibil să fie tipul care apare 
pe camerele de supraveghere de la club. 

— Excelent, zice Rasmus. Am descoperit că numărul e 
trecut la secret în Japonia. Tocmai scriu o cerere către 
autorităţile din Tokyo şi, dacă totul merge bine, curând 
vom şti mai multe despre abonat. 

— Vreun mesaj? 

— Nu de la acest număr. 

— OK. Cere de la furnizorul de servicii de telefonie harta 
deplasărilor telefonului, zice Jessica. Şi trimite-mi imediat 
acele informaţii despre apeluri. 

Jessica dă să închidă, apoi duce repede telefonul la 
ureche din nou. 

— Şi, Rasse. 

— Da? 

— Mulţumesc. Bună treabă. 

Jessica aproape că aude cum Rasmus se îmbujorează. 

— Nu-i mare lucru. Mulţumeşte-i şi Ninei. Ea... 

Jessica închide telefonul. Dă un şut gunoiului sub birou şi 
aruncă pe tăblie telefonul. /ncă n-am ajuns atât de 
departe. 

Se uită la datele şi orele pe care le-a notat pe hârtie. 
Lisa şi Fantoma s-au întâlnit miercuri. Apoi Lisa l-a sunat 
joi şi vineri. Sâmbătă Fantoma a încercat să dea de Lisa, 
însă ea nu i-a răspuns. Faptul că Fantoma n-a mai încercat 


niciodată să sune după seara de sâmbătă arată că ştia că 
ea n-o să răspundă. 

Jessica pune pixul pe birou. 

Se aude un ciocănit în uşă şi Jessica ridică privirea, dând 
de Sahib, care stă în prag cu teancul de hârtii în mână. 

— Mai sunt câteva nume pe care nu le-am recunoscut 
nici eu, nici Frank, zice el şi îi întinde Jessicăi hârtiile, cu 
degetul cel mare de la o mână în buzunarul pantalonilor. 

Jessica observă acum banda neagră de pe arătătorul lui, 
care cu siguranţă este un dispozitiv cu senzori, din cele 
care fac furori. 

— Probabil că ar trebui să-l suni pe Kex sau pe cei de la 
compania lui de înregistrări. Ar trebui să-i cunoască pe cei 
de pe listă, sau măcar să le recunoască numele, zice el, în 
vreme ce Jessica se uită la hârtii. Majoritatea numelor sunt 
bifate. 

— OK, zice ea. 

Priveşte în jos, spre hârtiile din poală, dar simte că 
bărbatul se uită la ea. Ridică ochii şi îi înfruntă privirea, 
sigură pe sine. 

— Ai nevoie de ceva? întreabă Jessica. 

— Ai tu? mormăie Sahib şi zâmbeşte. Tu eşti cea care a 
vrut să vină. 

— Doi oameni au dispărut. Vrut s-ar putea să nu fie cea 
mai bună formulare. 

— Presupun că nu, zice Sahib şi se uită la ceas. 

Jessica se uită la treningul fără nicio cută şi la adidaşii 
de un alb imaculat. In felul lui, e elegant, sau cel puţin în 
largul său în această ţinută sportivă. 

— Ţine-ţi telefonul deschis, spune Jessica. 

— Da, doamnă. 

Sahib răpăie cu degetele pe tocul uşii şi apoi dispare din 
prag. 


Peste o clipă intră Jusuf, ca şi cum ar umple golul lăsat 
de Sahib. Mirosul de ţigări vechi e înlocuit de mirosul de 
ţigară proaspăt fumată. 

— L-ai lăsat să plece? întreabă Jusuf, cu braţele 
încrucişate. 

— Pe lista asta sunt vreo zece bărbaţi pe care trebuie 
să-i verificăm. O să vorbesc cu rapperul şi, la nevoie, cu 
cei de la compania lui de înregistrări. 

— Tu o să vorbeşti? 

— Tu stai aici şi termini de văzut înregistrările. O să cer 
să vină cineva de la sediu ca să facă câpii, aşa încât să 
poţi continua la birou dacă nu termini aici, zice Jessica. 

Jusuf clatină din cap, însă nu e un protest. E mai 
degrabă un soi de reflex care pune sub semnul întrebării 
propria alegere a carierei, nu autoritatea Jessicăi. 

Jusuf a spus adesea ce rău îi pare că nu s-a implicat 
total în sport. Ce-i drept, acum, la peste treizeci de ani, 
cariera lui în liga de floorball ar fi fost deja încheiată, 
probabil. 

— Cum arată lista? întreabă Jusuf. 

Jessica îi întinde teancul de hârtii. 

— Nu-i niciunul de aici, fir-ar să fie! face Jusuf răsfoind 
paginile. 

— Tocmai a sunat Rasmus, numărul de telefon e 
japonez. 

— Grozav. Mă înşel dacă presupun că autorităţile 
japoneze încă n-au reuşit să dea de abonat? 

— Nu. Insă procesul ar putea fi urgentat de faptul că 
una dintre părţi e pe jumătate japoneză. 

— Când ne putem aştepta să primim mai multe 
informaţii? întreabă Jusuf, şi ea ridică din umeri. 

Jessica se ridică, se sprijină de birou şi, dintr-odată, e 
copleşită de o senzaţie ciudată de déjà-vu, ca şi cum ar 
mai fi fost în această încăpere. 


— Plecaţi? întreabă Frank Dominis, care răsare în uşă 
lângă Jusuf. 

— Eu plec, Jusuf nu, zice Jessica şi îşi îmbracă haina. 

Dominis îşi înlătură o scamă invizibilă de pe piept. 

— Păcat, zice el. 

— De ce? 

— Speram să fie invers, răspunde Dominis, face semn 
cu ochiul şi se întoarce repede la femeia tatuată. 

Jessica se uită după el plictisită. 

La naiba, ce tip alunecos! 


21. 


Copacii înalţi, desfrunziţi, din Kapteeninpuistikko îşi 
apleacă ramurile în bătaia vântului. Pe o bancă de lemn 
stă o femeie care se apleacă spre trei câini mici. Lesele lor 
s-au încâlcit şi ea nu pare deloc bucuroasă. 

Jessica deschide uşa care dă spre parc a restaurantului 
Căluţul-de-mare şi se pomeneşte în faţa unui portar în 
costum închis la culoare. 

Aici, lăsarea hainei la garderobă este obligatorie chiar şi 
la prânz - ceea ce îl face să fie un restaurant aparte din 
Helsinki. Căluţul-de-mare e neobişnuit şi în alte privinţe în 
Ullanlinna cea întinerită şi modernă din 2010: interiorul nu 
pare să se fi schimbat prea mult de la inaugurare, din 
1934. Aşa cum a zis odată Jusuf, Cocina! e atât de 
demodată, că e aproape modernă. 

Jessica îi arată discret portarului legitimaţia de poliţist şi 
trece pe lângă el fără să-şi lase haina. 

Servirea prânzului e în toi şi restaurantul e ticsit. Aroma 
drobului de pe bufet îi gâdilă nările îmbietor. La bar se 


11 Porecla celebrului restaurant Căluţul-de-mare. 


prepară o tavă cu cocktailuri Moscow Mule în pahare de 
cupru, probabil pentru domnii din primul separeu. 

Jessica merge spre partea din spate a restaurantului, 
unde este o uşă pe care scrie „Calul negru”. Uşa spre sala 
privată este păzită de un tânăr musculos, tatuat, care stă 
la o masă mică. Bodyguardul artistului. 

Bărbatul se uită la insigna de la gâtul ei şi înclină capul, 
de parcă Jessica ar avea nevoie de aprobarea lui ca să 
meargă acolo. 

Jessica trece pe lângă el şi intră în încăpere. În partea 
din spate e o masă lungă, la care stă un tânăr în hanorac 
negru şi blugi albi, tastând pe smartphone. 

— Salut, zice bărbatul când o vede pe Jessica, pune 
telefonul pe faţa de masă albă şi se ridică să dea mâna cu 
ea. 

Rapperul cunoscut ca Kex Mace's a primit în ultimii ani 
atâta atenţie din partea presei, încât faţa lui este 
cunoscută fiecărui finlandez. Totuşi, vocea e diferită de 
cea pe care şi-o aminteşte Jessica, pentru că nu e cea cu 
care scuipă el versurile, sau măcar cea pe care o foloseşte 
la radio ori televiziune. 

Jessica se prezintă şi îşi deschide portofelul şi legitimaţia 
ca să vadă rapperul. 

— Tim, zice el, ceea ce e în sine un act de politeţe. 

Pe Jessica au călcat-o întotdeauna pe nervi celebrităţile 
care nu se deranjează să-şi spună numele real. 

— Tipul de la garderobă e o fiară când e vorba să 
înşface paltoanele, spune Tim şi zâmbeşte. 

Vocea lui e joasă şi carismatică. 

— Doar un poliţai putea să ajungă aşa de departe cu 
canadiana pe el. 

Jessica se aşază în faţa lui. 

— Acum ştie toată lumea că m-am întâlnit cu poliţia, 
zice Tim glumeţ şi se aşază şi el. 


Jessica se uită o clipă în ochii lui, care, în ciuda calmului 
aparent, sunt neliniştiţi şi obosiţi. Hanoracul negru are 
logoul Oakland Raiders şi la gât îi atârnă un lanţ gros de 
aur alb. 

Jessica face semn cu capul spre uşă. 

— Paznicul tău stă acolo la cafea? 

Tim izbucneşte în râs. 

— Mi-e prieten. l-am cerut să iasă ca să putem discuta 
între patru ochi. 

— E plăcut să ai prieteni, zice Jessica şi tonul ei sarcastic 
îl face pe Tim Taussi să devină serios. 

Jessica se uită la el, la faţa colţuroasă şi maxilarul 
puternic. Ochii albaştri, strălucitori arată înşelător de 
sinceri. E atât un om oarecare cumsecade, cât şi om de 
lume. Kex Mace's este neobişnuit printre celebrităţile 
finlandeze prin faptul că s-a ridicat cu bună ştiinţă 
deasupra muritorilor de rând. De la bun început totul a fost 
copiat din lumea starurilor: şoferii,  bodyguarzii, 
elicopterele. După spusele presei de scandal, anul trecut 
şi-a dus prietenii cu un avion particular la Stockholm la 
concertul lui Eminem. Totuşi, de aproape nu radiază 
intensitatea luminoasă a unui star pop, ci pare un tip 
obişnuit care e mahmur după o petrecere de mai multe 
zile. 

— Mulţumesc că ţi-ai făcut timp atât de repede, zice 
Jessica şi îşi încrucişează picioarele. 

— Probabil aş fi fost oricum aici, în livingul meu, zice 
Tim şi îşi acoperă cu palma căscatul. Locuiesc cu cinci 
etaje mai sus, la mansardă. 

Tim arată cu degetul spre tavan şi Jessica nu ştie dacă 
nu cumva el se aşteaptă ca ea să privească în sus şi să 
ofteze admirativ. Jessica are impresia că în această 
încăpere şi la această masă au fost chefuri şi s-au legat 
multe prietenii. 


— Aş vrea să-ţi pun câteva întrebări despre Lisa 
Yamamoto, zice ea. 

Când aude numele, Tim îşi pierde pe dată tonul jucăuş. 

— Nu ştiu unde e. O  afurisită de chestie 
înspăimântătoare, zice el. 

Alături de ei e o fereastră mare, dincolo de care cineva 
goleşte sticle dintr-un tomberon. Zgomotul e asurzitor. 
După un moment încetează, însă sunetul de sticlă spartă 
persistă o vreme. 

— Spune-mi despre seara de sâmbătă, lansarea discului 
tău. Ai vorbit cu Lisa? 

Tim Taussi se încruntă şi priveşte pe fereastră. 

— Da. Trebuie să fi vorbit. Suntem amici. Insă dacă prin 
asta înţelegi dacă a zis ceva din care să poţi deduce... Tim 
clatină din cap. Nu-mi amintesc aşa ceva. 

— Aţi avut o petrecere aici. La tine acasă. 

— Da, am venit direct de la Fenix. 

— A fost şi Lisa? 

Privirea lui Tim se plimbă de la fereastră pe tavan, apoi 
la Jessica şi în cele din urmă la încheieturile degetelor sale, 
pe care le mângâie cu degetele celeilalte mâini. Pe 
încheietura fără păr a mâinii luceşte un Day-Date de aur. 

— Sincer, nu sunt sigur. 

— Nu eşti sigur? 

— Eram cam pe altă lume. Eram vreo douăzeci... Nu, nu 
cred că era cu noi. Cred că m-am gândit la asta când am 
citit că a dispărut. Şi am vorbit cu nişte prieteni despre 
cine a fost la mine. Nimeni nu şi-a amintit s-o fi văzut. 

— Te rog să-mi faci o favoare şi să-mi dai o listă cu toţi 
cei care au participat la petrecerea de acasă. Trebuie să 
ştiu sigur dacă Lisa şi-a continuat seara la această adresă. 

— Se face. Dar sunt nouăzeci şi cinci la sută sigur că n-a 
fost aici. Cel puţin, nu pentru mult timp. 


Jessica apasă pe ecran, deschide o imagine mărită de la 
camerele de supraveghere şi răsuceşte telefonul ca să 
vadă Tim. 

— Ştii cine este? 

Tim Taussi priveşte cu atenţie faţa Fantomei. Dincolo de 
zid se aud exclamaţii entuziaste. Se pare că acele 
cocktailuri Moscow Mule au ajuns cu bine la destinaţie. 

— Nu, zice el în cele din urmă. 

— Îţi aminteşti să-l fi văzut? 

— Unde? La lansare? Nu... 

Reacţia lui Tim e de nedumerire şi Jessicăi îi pare 
sinceră. Fantoma a fost unul dintre primii care au ajuns, 
însă nu s-a fotografiat cu Kex Mace's. Artistul a petrecut 
primele patruzeci şi cinci de minute la panou şi în acest 
răstimp clubul s-a umplut cu invitaţi. E foarte plauzibil ca 
Kex şi Fantoma să nu fi schimbat nici măcar o privire. 

— OK, zice Jessica şi îşi deschide un pic fermoarul 
hainei, scoate din buzunarul de la piept un teanc subţire 
de hârtii şi îl pune în faţa rapperului. Uită-te la numele 
care nu au fost bifate. 

Tim răsfoieşte rapid hârtiile. Telefonul lui cu sonorul 
oprit e bombardat de o şarjă continuă de mesaje. Jessica 
nu se poate împiedica să-şi spună că a fi centrul 
universului poate cu uşurinţă să transforme pe cineva într- 
un ticălos. 

— OK, zice Tim şi ridică privirea spre Jessica. Ce-i cu ei? 

— Îi cunoşti pe toţi? 

— Da. Pe fiecare. 

Jessica mormăie, surprinsă. Cum mama naibii e posibil? 
Jusuf a zis că pe imaginile camerei de supraveghere se 
vede clar cum Sahib bifează pe listă sosirea bărbatului. ŞI 
totuşi, nu este niciunul dintre numele de pe listă. Cu 
siguranţă cineva minte. 


— Şi niciunul dintre ei nu e tipul ăsta? zice Jessica şi 
apasă cu degetul ecranul. 

Trebuie să întrebe de mai multe ori. Adesea, munca de 
poliţist constă, mai presus de orice, în a-i face pe oameni 
să-şi amintească, în a-i orienta spre lucruri mărunte care 
sunt uşor de ignorat dacă nu te sileşte cineva să te uiţi. 

— Cum ziceam, n-am nicio idee cine e tipul. Şi cu 
siguranţă nu e printre aceste nume, zice Tim şi se uită la 
ceas. 

— OK. 

Jessica se  străduieşte să-şi ascundă frustrarea. 
Răsfoieşte cele trei file ale listei de invitaţi, ca să fie sigură 
că lui Tim nu i-a scăpat nimic. Însă totul e dezamăgitor de 
lipsit de ambiguitate, declaraţia lui nu lasă loc de 
interpretări. 

— Şi Jason Nervander? întreabă Jessica şi pune lista la 
loc în buzunar. 

Faţa lui Tim Taussi se întunecă. 

— Ce-i cu el? 

— Ai idee de mişcările lui înainte să dispară? 

— Nu l-am văzut de mult timp pe tâmpitul ăla. 

Jessica îşi încrucişează mâinile pe masă. Işi aminteşte ce 
a spus Sahib. N-au pic de respect fată de Jason. judecând 
după prima reacţie a rapperului, afirmaţia pare să fie 
corectă. 

— Tâmpit? zice Jessica şi înclină capul întrebător. 

— Da. 

— Ai ceva împotriva lui? 

Tim priveşte spre uşă, ca şi cum s-ar asigura că el şi 
Jessica sunt încă singuri în cameră. Şi ca să se asigure că 
prietenul-bodyguard este în continuare la uşă. 

— La dracu'! S-a purtat urât cu Lisa. 

— În ce fel? 

Tim oftează, de data asta adânc. 


Jessica ştie că poate fi greu să vorbeşti cu cei de la 
poliţie, mai ales când e vorba de treburile altora. Greu şi 
uneori chiar primejdios. Pentru unii, e împotriva propriilor 
principii. Însă Kex Mace's şi muzica lui nu reprezintă acea 
şcoală de hip-hop care ia poziţie socială, dispreţuind 
autoritatea şi sistemele care o susţin. 

Pentru Kex, muzician care câştigă bani cu lopata, poliţia 
nu e duşmanul. ă 

— Se întâlneau. Acum vreun an. Insă ticălosul ăla de 
Jason... 

Tim amuţeşte. Jessica îşi aminteşte ce a spus Essi, că 
Jason a înşelat-o pe Lisa. 

Dată fiind reputaţia lui Tim, pare un pic demodat şi 
ipocrit ca el să condamne abaterile de la morală ale 
altcuiva. 

— O bătea, zice Tim după o vreme şi Jessica devine 
foarte atentă. 

Essi n-a pomenit nimic de asta. 

— Jason o bătea pe Lisa? 

— Nu-s vreun sfânt, zice Tim şi zâmbeşte melancolic, 
însă când trădarea lui Jason a fost scoasă la iveală şi Lisa i- 
a pus întrebări, el s-a înfuriat şi a lovit-o. Şi presupun că s- 
a întâmplat de mai multe ori până să se despartă, în cele 
din urmă. După asta, nu mai avea ce să caute printre noi. 
Şi-a ars toate punţile către viaţa de noapte a oraşului, zice 
Tim şi acum, brusc, sună mai degrabă ca artistul cunoscut 
din presă decât ca el însuşi. 

Poate că Kex Mace's este mai mult decât un nume de 
scenă, poate că e un alter ego care răzbate la suprafaţă, 
cu sentimente puternice şi voce răsunătoare. 

— Lisa a făcut plângere la poliţie? întreabă Jessica, cu 
toate că ştie că ar fi dat deja peste orice raport despre un 
abuz sau acuzaţiile ulterioare. 

Tim dă din umeri alene şi clatină din cap. 


— Înţeleg. Mulţumesc, Tim. Un ultim lucru, zice Jessica şi 
aduce pe ecranul telefonului altă imagine. 

Este o imagine luată de pe Facebook, plină de soare, a 
Olgăi Belousova, femeia care în acest moment zace pe o 
masă de disecţie din laboratorul de medicină legală, în 
fotografie Olga e pe puntea unui vas mic cu motor, 
purtând şapcă de căpitan, pe fundal cu un oraş despre 
care pe fotografie scrie că e Odessa, Ucraina. 

— Ai văzut-o vreodată pe această femeie? întreabă ea şi 
îi arată lui Tim fotografia. 

Jessica nu-şi dezlipeşte privirea de pe chipul bărbatului, 
ca întotdeauna când încearcă să găsească mici indicii, 
ceva ce a fost trecut sub tăcere. 

Şi acum reacţia de negare vine un pic prea repede, ca şi 
cum Tim s-ar grăbi să rostească răspunsul pregătit 
dinainte. 

— Nu, zice el şi îi înapoiază telefonul. Cine e? 

Jessica se uită cercetător la rapper şi se ridică în 
picioare. 

— Sună-mă dacă îţi aminteşti ceva. Orice. Şi întreabă-i 
pe toţi despre Lisa. Dacă era şi ea la petrecere, sau măcar 
dacă a fost în acelaşi taxi cu cineva. Trebuie să ştim. 

Tim încuviinţează din cap şi îşi încrucişează braţele pe 
piept. Nu sfidător, ci cumva blazat. 

Jessica iese din sala privată şi are parte de o privire 
lungă, dispreţuitoare din partea prietenului lui Kex. 

— Ce căţel bun, zice Jessica, şi prinde cu colţul ochiului 
expresia stupefiată a bărbatului. 

Pe când merge printre oamenii aşezaţi la mese spre uşa 
restaurantului, Jessica e dintr-odată absolut sigură că 
artistul cu cele mai mari vânzări din Finlanda tocmai a 
minţit-o de la obraz. 


22. 


Jessica ia un taxi la colţul dintre Tehtaankatu şi 
Kapteeninkatu şi îi cere şoferului s-o ducă în Pasila prin 
sensul giratoriu din Eevankatu, la distanţă de un cvartal de 
sediul poliţiei. la adesea un taxi când e pe teren singură, 
sau uneori dimineaţa, ca să ajungă la lucru la timp. Insă nu 
coboară niciodată din taxi în faţa sediului, pentru că le-ar 
stârni inutil colegilor bănuieli. Deja îşi foloseşte uneori 
banii proprii ca să le ofere informatorilor o motivaţie 
generoasă. Câteva bancnote de cincizeci suplimentare în 
buzunar nu strică niciodată când ai de-a face cu 
informatori. 

Există momente în care Jessica se simte prost că profită 
de ea. De marea sa avere. 

E al naibii de stresant şi dificil să-şi ascundă averea de 
cei cu care lucrează. Jessica n-are niciun coleg care să ştie 
că garsoniera sărăcăcioasă din Töölö nu-i decât o faţadă, 
că adevărata sa locuinţă este alături, o locuinţă cu două 
etaje aproape de zece ori mai mare, ticsită cu antichităţi şi 
obiecte de artă de valoare inestimabilă. Că valoarea 
investiţiilor moştenite de la părinţii săi morţi de multă 
vreme era cândva de zeci de milioane de mărci. Şi cifra 
este acum şi mai mare, în ciuda convertirii în euro. 

În rarele ocazii în care Jessica şi-a invitat colegii acasă la 
un pahar înainte să iasă în oraş, a avut mare grijă ca 
garsoniera să aibă tot ce trebuie. N-a reuşit întotdeauna. 
De exemplu, odată, Jusuf a observat duhoarea de la 
scurgerea din baie, când duşul nu fusese folosit mai bine 
de o lună. De atunci, Jessica a încercat să petreacă în 
garsonieră câteva ore înainte de sosirea musafirilor, ca să 
se asigure că pare cât de cât locuită. 


Uneori, Jessica se întreabă dacă are vreun rost şarada. 
Dacă şi-ar schimba colegii atitudinea faţă de ea aflând că 
e milionară. Jusuf n-ar mai fi prieten cu ea dacă ar şti? 

Numai Erne ştia de trecutul Jessicăi, soarta tragică a 
familiei şi marea ei avere. El ştia şi că Jessica e 
traumatizată. Însă toate aceste secrete au fost îngropate 
odată cu el în aprilie. 

Jason Nervander, influencer de pe rețelele de socializare 
care lipseşte de două zile... 

Jessica îşi dă seama abia după o vreme că şoaptele nu 
vin din închipuirea sa, ci din difuzoarele taxiului. 

— Nu vă supăraţi, vreţi să daţi mai tare? îi spune Jessica 
şoferiţei, care, fără să zică nimic, răsuceşte un pic butonul 
radioului. 

comisarul-şef Helena Lappi, de la unitatea Crime 
Violente a Poliţiei Municipale, care conduce ancheta, a 
spus că poliția bănuieşte că este vorba de o crimă. Lappi 
n-a dezvăluit amănuntele anchetei, însă a declarat că, 
date fiind împrejurările, este improbabil ca cei doi să fi 
dispărut de bunăvoie. Se cere ca orice detaliu despre 
Jason Nervander şi Lisa Yamamoto şi mişcările lor să fie 
comunicate la linia de urgenţă a Poliției Municipale. Vântul 
puternic de ieri din Golful Finlandei... 

— Mulţumesc, zice Jessica, şi şoferiţa dă radioul mai 
încet. 

— ... şmecherie, mormăie şoferiţa, şi Jessica înţelege 
după o vreme că ea vorbeşte spre bancheta din spate. 

— Poftim? zice Jessica. 

— Că e o şmecherie de publicitate. Ca să atragă atenţia, 
zic eu, continuă şoferiţa, şi Jessica îi întâlneşte în oglinda 
retrovizoare privirea plictisită şi ciudat de amară. 

— Nu ştiu, zice Jessica şi îşi scoate telefonul, sperând să 
pună capăt discuţiei. 

Însă şoferiţa n-are de gând să încheie dezbaterea. 


— Agitaţie iresponsabilă. Le dă fetelor şi băieţilor o 
imagine ireală despre lume. Nu-ţi mai petreci timpul 
mâncând şi bând sau stând pe plajă cu iubitul, cu degetele 
picioarelor îngropate în nisip. Nu mai e interesant. Era o 
vreme când se putea trimite o carte poştală din Yalta... 

Jessica nu spune nimic, speră ca şoferiţa să tacă odată, 
însă o aude cum trage adânc aer în piept, ca şi cum şi-ar 
încărca plămânii pentru o nouă peroraţie. 

— Fata noastră abia trecută de douăzeci de ani a auzit 
ceva despre o nouă chestie legată de sănătate. Komba sau 
kombo... Cineva iresponsabil. Cred că tocmai Yoko Ono 
asta dispărută era cea care o recomanda pe reţelele de 
socializare. 

— Yamamoto. Lisa Yamamoto, zice Jessica oftând. 

Acum vede că deasupra aparatului de taxat au fost lipite 
două fotografii. Fată şi băiat. 

— Da. Şi Mitsubishi... 

În clipa aceea sună telefonul. 

— Salut, zice Jessica încet, în vreme ce şoferiţa continuă 
să-şi descarce amatrul. 

— Salut, unde eşti? întreabă Jusuf. 

Jessica întoarce capul spre fereastră şi vorbeşte atât de 
încet, încât să nu poată fi auzită şi de altcineva. 

— Tocmai am plecat de la Căluţul-de-mare. Artistul e 
destul de sigur că fata n-a fost la petrecerea de acasă. De 
asemenea, cunoaşte numele rămase pe listă, aşa că 
Fantoma trebuie să fi intrat fără să fie pe ea. 

— Ciudat. Pentru că în imagine se vede clar că paznicul 
îl bifează pe listă... 

— Ştiu. Mai era ceva în imaginile de pe camere? 

— Lisa şi Fantoma au vorbit un pic în jurul orei opt şi 
jumătate. Câteva minute într-un colţ al clubului, singuri. 
Apoi el a plecat. 

— A plecat cu totul? 


— Da. 

— Şi Lisa? Cu cine a plecat? 

— Printre ultimii, împreună cu restul echipei de bază. 
Greu de spus, însă vestea bună este că în zona 
Narinkkatori şi Kamppi camerele de supraveghere sunt la 
fel de dese ca în Monaco, nu prea există zone neacoperite. 
O s-o putem urmări până departe, cel puţin până ce ia un 
taxi, dacă ia vreunul. 

— Spune-i lui Rasmus să ceară de la municipalitate 
acele imagini. 

— OK. 

Jessica se uită la ceas în clipa în care taxiul frânează 
brusc la lumina galbenă. Şoferiţei nu-i mai tace gura, cu 
toate că Jessica nu i-a auzit vorbele în ultimul minut. 

— Jusuf, e deja ora unu. Hai să-i facem o vizită Olgăi. 
Poţi ajunge la laborator într-un sfert de oră? zice Jessica. 

— Imi trebuie o jumătate de oră ca să ajung. 

Jessica pune telefonul pe banchetă şi întrerupe 
monologul şoferiţei. 

— Scuze, trebuie să ajung în  Kytâsuontie, la 
Departamentul de Medicină Legală. 

Jessica aşteaptă ca şoferiţa să confirme. Apoi aude din 
telefon vocea lui Jusuf. 

— Ce? Mergi cu taxiul? 


23. 


Sissi Sarvilinna deschide cutia din lemn, scoate un 
pliculeţ transparent cu miere şi stoarce conţinutul într-o 
cană cu apă aburindă. Apoi degetele ei lungi se afundă iar 
în cutie, e deschis alt pliculeţ şi conţinutul i se dizolvă în 
apă. 


Sissi apasă cu vârful sabotului de lemn pedala de 
deschidere a coşului de gunoi şi aruncă ambalajele de 
plastic goale. 

— Te obişnuieşti cu toate. Îţi creşte toleranța, zice ea şi 
amestecă în cană cu linguriţa. 

Jessica şi Jusuf se uită unul la altul, nesiguri. 

— Mierea, continuă Sissi cu voce nepăsătoare. Un 
pliculeţ era destul. Acum două. Curând o să am nevoie de 
trei. 

Jessica încuviinţează din cap şi zâmbeşte prudent. 
Operaţiunea banală la care tocmai au asistat este în 
deplină concordanță cu stilul rigid şi pragmatic al 
medicului legist. Altcineva ar lua mierea direct din borcan, 
însă aşa ar fi mai greu să măsori cantitatea. Prin umplerea 
cutiei din lemn cu pachetele, care probabil că nu se găsesc 
la un supermarket obişnuit, Sissi Sarvilinna şi-a satisfăcut 
din nou nevoia de control absolut. Poate le-a furat dintr-un 
cărucior cu alimente din avion sau de la bufetul pentru 
micul-dejun al unui hotel. 

— Folosiţi miere? întreabă Sissi şi duce la buze cana. 

Jessica e pe cale să răspundă, însă femeia vorbeşte din 
nou: 

— Am folosit-o dintotdeauna. Încă din copilărie. 

E uluitor cum Sissi poate să soarbă şi chiar să înghită un 
lichid care cu doar un minut înainte clocotea în ceainic. 

— Dar, ce-i drept, întotdeauna am considerat-o de la 
sine înţeleasă. Vreau să zic, mierea - că mierea e mereu 
disponibilă. Am citit de curând că o albină produce în 
întreaga ei viaţă a douăsprezecea parte dintr-o linguriţă de 
miere. Vă puteţi imagina? continuă ea fără să clipească. 
Aşadar, pentru o linguriţă de miere e nevoie de truda de o 
viaţă a douăsprezece albine. 

— Sună tare ciudat, zice Jusuf. 


— Tare ciudat? repetă Sissi dispreţuitor şi mai ia o 
înghiţitură. Unul dintre acele pliculeţe conţine douăzeci şi 
cinci de grame de miere. Beau apă fierbinte de două ori pe 
zi şi dizolv două pacheţele în fiecare cană, ceea ce 
înseamnă un consum de o sută de grame de miere pe zi.E 
corect? 

— La o socoteală rapidă, da, zice Jessica şi îşi vâră 
mâinile în buzunarele hainei. 

Nu-şi aminteşte ca Sissi Sarvilinna să mai fi fost 
vreodată atât de vorbăreaţă. Nici n-ar fi ghicit că primul 
subiect al discuţiei lor nelegate de muncă aveau să fie 
florile şi albinele. 

— Consumul meu zilnic necesită vizitarea a două sute 
de mii de flori, opt mii de kilometri de zbor şi munca de o 
viaţă a şaptezeci şi cinci de albine. 

— Cât timp albinele... 

— Bun, trecem la treabă? zice Sissi Sarvilinna brusc, de 
parcă Jessica şi Jusuf ar fi fost cei care aveau chef să 
discute despre albine. Doar n-o să stăm la taclale pe 
buzunarul plătitorilor de taxe. 

Pune cana pe masă şi trece printre cei doi spre masa de 
metal pe care zace cadavrul învelit cu un cearşaf. 

Un moment nu vorbeşte nimeni. Jessica ascultă aparatul 
de aer condiţionat care zumzăie pe tavan, împiedicând 
mirosul de formol, care dă durere de cap, să devină 
insuportabil. 

— Ce ştim? 

— În acest caz o să fiţi dezamăgiţi, zice Sissi şi îşi curăţă 
cu unghia o carie. 

Jessica se încruntă. _ 

— Cauza morţii, continuă Sissi şi îşi pune mănuşile. In 
acest caz stabilirea ei n-a fost fără probleme, însă analiza 
diatomeelor arată că femeia nu a murit prin înec. 


Sissi Sarvilinna îi aruncă Jessicăi o privire, ca şi cum ar 
vrea să se asigure că şefa echipei de investigatori ştie la 
ce se referă ea. Şi Jessica ştie, desigur. Analiza 
diatomeelor, dezvoltată în Finlanda, este o modalitate 
surprinzător de fiabilă pentru a stabili dacă o victimă s-a 
înecat sau a fost aruncată în apă după moarte. Ideea de 
bază este că, atunci când cineva moare prin înec, apa pe 
care o aspiră are diatomee, care trec din traiectul 
respirator în vasele de sânge. Ascunse în vasele de sânge, 
se răspândesc fulgerător în întregul corp. Când se face 
analiza se iau probe din creier, plămâni, inimă, ficat şi 
rinichi. Dacă în aceste organe sunt diatomee, dovedesc 
moartea prin înec. În plus, dat fiind că există milioane de 
tipuri de diatomee, analiza permite să se stabilească dacă 
victima s-a înecat în acel loc. 

— Aşadar, plămânii nu s-au umplut cu apă decât după 
moarte? întreabă Jessica. 

Sissi încuviinţează din cap şi continuă, după o scurtă 
pauză: 

— Singurele semne exterioare de vătămare apar la 
stern şi coaste. Mici fracturi. 

— De la manevrele de resuscitare? sugerează Jusuf şi 
Sissi îi aruncă un zâmbet nerăbdător. 

— Impresionant, zice Sissi şi trage cearşaful de pe 
cadavru. 

De ambele părţi ale pieptului tăiat şi cusut la loc al Olgăi 
Belousova se văd pete întunecate. 

— După cum vedeţi, s-a făcut o încercare energică de 
resuscitare, nu în această dimineaţă, desigur, ci înainte de 
a ajunge în apă. 

— Cu procedura corectă? zice Jessica. 

Sissi Sarvilinna ridică din umeri. 

— Astfel de vătămări apar adesea atunci când pieptul 
este apăsat puternic. Chiar şi când o fac profesionişti bine 


antrenați. Nu se poate spune dacă aici e mâna unui 
salvator cu experienţă sau a unui amator. Putem 
presupune, desigur, că manevrele de resuscitare n-au dat 
rezultatul dorit, zice Sissi şi rânjeşte. Altfel, femeia n-ar fi 
apărut în laboratorul meu. 

Sissi dă ocol mesei fără grabă, îşi lasă degetele să 
alunece pe cearşaful care acoperă picioarele Olgăi. Jessica 
crede de mult că medicii legişti tratează într-un anumit fel 
cadavrele: nu indiferent sau insensibil, cum ar putea crede 
multă lume, ci dimpotrivă, ca pe nişte camarazi. Ca şi cum 
moartea nu ne-ar despărţi. La urma urmei, toţi suntem în 
esenţă morţi. Singurul lucru care ne deosebeşte este 
momentul sfârşitului. Te urmăm curând, Olga. 

— Totuşi, e un lucru care merită să fie notat: femeia a 
suferit o deshidratare severă, zice Sissi în cele din urmă şi 
se uită la ceasul care se iveşte de sub mâneca halatului. 
Nu în sensul că n-a consumat lichide o perioadă 
îndelungată, ci o deshidratare instalată rapid. A vomitat 
mult înainte de moarte, lucru confirmat de ceea ce am 
găsit în gură şi în esofag. Testele de sânge iniţiale arată un 
nivel înalt al hemoglobinei şi al volumului celulelor roşii, 
ceea ce indică deshidratare. 

— A vomitat mult... Aşadar, cauza morţii e legată de 
ceva ce a mâncat sau a băut? zice Jessica încet, şi are 
impresia că vorbele sale fac faţa Olgăi să se strâmbe 
îngreţoşată. 

— Probabil, pentru că n-am găsit niciun semn de 
înţepătură. Conținutul stomacului a fost trimis la 
toxicologie. Ca şi proba de sânge. 

— Cât timp...? întreabă Jusuf, şi Sissi ridică privirea spre 
el. 

— O să vină când o să vină, zice ea şi pare că încearcă 
să prindă privirea cuiva aflat în fundul încăperii. Numele 


tău e Jusuf, nu-i aşa? zice brusc, ca şi cum şi-ar fi amintit 
ceva de demult. 

Jusuf încuviinţează din cap, cu mâinile în şolduri. 

— Jusuf Pepple. 

— Ascultă, Jusuf Pepple, vrei, te rog, să-mi aduci apa cu 
miere? Vreau să zic, cana. 

Jusuf se uită la Sissi, nevenindu-i să creadă, şi arată 
întrebător cu degetul mare în direcţia din care s-au 
apropiat de moartă. 

— Dacă eşti amabil, zice Sissi. Nu-mi place să umblu pe 
acolo cu mănuşile astea. 

Jusuf se duce să ia cana. 

— Şi astea? întreabă Jessica şi arată spre scobitura 
cotului moartei. 

— Arsuri de gradul întâi. Fără nicio îndoială. Cu 
siguranţă, o procedură dureroasă dacă era conştientă. Am 
prelevat ţesut ars pentru biopsie, poate ne spune ceva. 
Poate conţine urme ale materialului folosit pentru a 
produce arsurile. 

Jusuf se întoarce cu cana în mână şi i-o dă lui Sissi, care 
îi zâmbeşte recunoscător. 

— Mulţumesc, Jusuf Pepple. Şi uită-te aici, zice ea şi 
atinge cu vârfurile degetelor înmănuşate pielea neregulată 
din jurul arsurilor. S-a întâmplat cu pielea ceva ce nu este 
explicat doar de arsuri. O reacţie inflamatorie, presupun. 

— Ce ar fi putut s-o provoace? 

— De exemplu, o substanţă care a ajuns în răni. 

— Introdusă în ele? zice Jessica. 

Sissi ia o înghiţitură, roteşte prin gură apa dulce şi ridică 
din umeri. 

— Răbdare, Niemi. O să aflăm mai multe de la 
toxicologie. 

— Mai e ceva? zice Jessica. 


— Pe degete apar pete întunecate. O cantitate mică de 
substanţă neagră - probabil aceeaşi - a fost recoltată de 
sub unghii şi trimisă la laborator. Poate ne va spune ceva. 
Sau poate nu, zice Sissi ridicând cu delicateţe degetele 
albe ale femeii moarte. 

— Şi momentul decesului? 

— Aş zice că e moartă de trei sau patru zile. 

Jessica socoteşte în gând. Femeia a murit în noaptea de 
sâmbătă spre duminică. Jason Nervander părea să fie prin 
apropiere în momentul morţii. 

— Ai vreo idee când putem aştepta rezultatele? întreabă 
Jusuf. 

Faţa lui Sissi Sarvilinna e luminată de un zâmbet 
neaşteptat, imposibil de descifrat. 

— Vineri intru într-un concediu de două săptămâni, zice 
ea, îşi goleşte cana şi continuă: Bali. Se zice că e superb. 
Oricum, aş vrea să am rezultatele înainte să plec, aşa că o 
să-i bag în viteză. Nu ştiu de ce, sunt foarte interesată de 
acest caz. Nu în ultimul rând de hainele femeii şi de 
urmele de arsură. Uf, ce mister adânc! 

— Grozav, zice Jessica şi se uită la ceas. 

li este greu să şi-o imagineze pe Sissi Sarvilinna cea 
cenuşie precum betonul într-un loc însorit. Ea e genul care 
ar aduce nori de ploaie peste Sahara. 

Sissi Sarvilinna îşi scoate mănuşile şi se duce la chiuveta 
cromată. Aruncă mănuşile la gunoi, se uită în jur şi clatină 
din cap. Işi potriveşte boneta de protecţie verde pe părul 
strâns în coc. 

Sissi Sarvilinna e înaltă şi suplă, frumoasă într-un fel 
clasic, chiar dacă un pic intimidant, însă chipul alb cu 
trăsături bine desenate nu emană niciun strop de energie 
sexuală. 

— Nici nu-mi mai amintesc când mi-am luat două 
săptămâni de concediu, zice Sissi şi îşi freacă mâinile între 


ele. Ce miroşi în această încăpere, moartea... Simţul 
mirosului mi-a amorţit de multă, multă vreme. Însă după 
două săptămâni departe de acest loc mă tem că o să mă 
îmbolnăvesc de boala profesională a medicilor legişti, 
desire cadaveris. 

— Ce este? 

Sissi îşi arată din nou dinţii, care sunt bine înfipţi în 
gingiile cu tentă liliachie. 

— Dorul de moarte. 


24. 


Rasmus Susikoski îşi scoate ochelarii şi se uită la 
reflecţia sa înceţoşată din oglinda toaletei bărbaţilor, îşi 
freacă aripile nasului cu vârfurile degetelor mari şi simte 
muchia ascuţită a osului, deformat de o încăierare 
disproporţionată care a avut loc la şcoala elementară, în 
urmă cu mulţi ani. Incăierare, îmbrânceală, burduşeală: 
atacuri care sună nevinovat şi pe care legea le tratează 
diferit de agresiuni datorită tinereţii făptaşilor. Rasmus îşi 
aminteşte că a privit de atâtea ori un pumn venind, încât 
nu e sigur că ar fi putut spune nici măcar în anii de şcoală 
cine l-a pocnit, când şi de ce. Însă un lucru e sigur: Rasmus 
era, în general, cauza izbucnirilor violente ale colegilor de 
clasă. lzbucniri care veneau inevitabil după ceva ce 
spusese el, sau nu spusese. Îşi oferea părerea când nu i-o 
cerea nimeni şi îngheţa când i se cerea să clarifice vreun 
comentariu. Ce-ai zis, poponarule? Spune-mi un motiv 
pentru care să nu-ți pocnesc dracului mutra aia chiar 
acum. 

Rasmus îşi împinge la loc ochelarii şi oftează. Nu nasul 
strâmb e ceea ce îl urâţeşte. Sau, mai exact: nu doar nasul 
strâmb e ceea ce îl urâţeşte. Nu încape nicio îndoială că e 


urât şi respingător, din ce alt motiv ar locui la etaj în casa 
părinţilor din Puu-Käpylä, într-o cameră în care mama lui 
dă cu aspiratorul şi schimbă cearşafurile în fiecare marţi? 

Din când în când, Rasmus simte că pentru a se muta în 
propria casă n-ar avea nevoie decât de un imbold, un mic 
brânci în spinare: o încurajare cât de mică din partea 
tatălui şi mamei. Însă părinţii lui Rasmus nu par să creadă 
în puterile lui, ca şi cum ar şti că aripile băiatului au fost 
vătămate şi că în momentul în care ar cuteza să iasă din 
cuib s-ar prăbuşi drept pe stânci şi şi-ar frânge gâtul. E o 
lume aspră, Rasse. Foarte aspră. Ce-i rău dacă locuieşti 
aici? 

Câteodată, mai ales noaptea, Rasmus se trezeşte în faţa 
realităţii: îi vine să plângă şi să urle cu faţa în pernă, să-şi 
ia sabia de lumină şi să doboare pe podea toate tâmpeniile 
de plastic de pe rafturi. Şi după ce curăţă mizeria, aspiră 
podeaua şi o spală bine, îşi face bagajele şi se mută cât 
mai departe posibil. Cel puţin în celălalt capăt al 
Helsinkiului. i 

Însă nu acesta este Rasmus Susikoski. Întotdeauna a 
făcut ce i-au spus tata şi mama, a scrâşnit din dinţi şi şi-a 
înăbuşit furia. | s-a spus că puţine lucruri în viaţă merg aşa 
cum vrei tu şi că, de obicei, bosumflarea e inutilă. Lasă-; 
să te lovească, Rasse. Lasă-i să râdă. În adâncul lor sunt 
invidioşi şi e destul să ştii asta. 

Invidioşi pe ce? 

Uşa WC-ului se deschide şi Rasmus trage o sperietură 
zdravănă. Intră un bărbat înalt şi slab, care arată tare 
ciudat. Degete subţiri atârnă din palme cât farfuriile, care 
ar putea cuprinde o minge de baschet. 

Rasmus îl salută cu o înclinare a capului pe Jami Harjula, 
care se îndreaptă spre o cabină, dar se întoarce brusc. 

— Auzi, Susikoski, zice el şi se apropie de Rasmus cu 
mâinile în şolduri. Ce părere ai despre cazul cu manga? 


Rasmus îşi înalţă bărbia şi apoi o coboară, căci privirea 
intensă a bărbatului înalt devine prea apăsătoare. 

— De fapt, nu-mi place..., începe Rasmus, însă Jami 
Harjula îl întrerupe, râzând cu blândeţe. 

— Vreau să zic, dacă crezi că aceste cazuri sunt legate 
între ele. 

Rasmus ia câteva prosoape de hârtie din suport şi îşi 
şterge meticulos degetele. Ţevile din perete huruie când e 
trasă apa în toaleta femeilor. 

— Cred, zice Rasmus şi înghite în sec. Mi se pare 
evident. 

Jami Harjula se uită câteva clipe la Rasmus şi 
încuviinţează. Nu în mod critic sau sceptic, ci mai degrabă 
intrigat. Harjula este unul dintre puţinii anchetatori din 
unitate care nu se folosesc de prezenţa lor fizică pentru a 
umple tot spaţiul pe coridoarele sediului. Egoul lui Harjula, 
dacă are aşa ceva, se manifestă probabil acasă şi în timpul 
liber. Cu toate astea, bărbatul cel înalt îl face pe Rasmus 
să se simtă ca un gândăcel. 

— Această presupunere se sprijină şi pe altceva decât 
ceea ce purta Olga Belousova când a fost găsită? întreabă 
Harjula. 

— O să afli la şedinţă, zice Rasmus şi aruncă la gunoi 
prosoapele boţite. Peste un sfert de oră. 

Rasmus pune mâna pe clanţă, însă Jami Harjula păşeşte 
într-o parte şi îi taie calea. 

— OK, bine. N-am vrut să zic că nu cred. De unde să 
ştiu..., zice Harjula, apoi observă că gestul său nu e 
necesar şi se trage deoparte. Insă voiam, de fapt, să te 
întreb cu totul altceva. Despre o persoană pe care o 
cunoşti mult mai bine decât mine. 

— Cine? 

— Niemi. 

Rasmus simte cum pulsul i-o ia la trap. 


— Jessica? 

— Exact. Jessica. N-am mai lucrat niciodată cu ea... 

— Sub ea, zice Rasmus încet şi imediat îi pare rău. 

Se vede în curtea şcolii, în faţa spaţiilor modulare pentru 
clase, scoțând pe gură tâmpenii la un pas de urechile unor 
colegi mai înalţi cu un cap decăt el. 

Insă Jami Harjula nu-l pocneşte, desigur, ci mormăie 
binevoitor. 

— Exact, sub ea. De această dată, zice el scărpinându-şi 
bărbia. Şi se pare că tu ai lucrat sub ea la mai multe 
cazuri. 

— Da... 

— Mă gândeam doar că... 

Rasmus îi aruncă o privire întrebătoare. /naiferent ce pui 
tu la cale ca să scapi de Jessica, eu n-o să te ajut. 

Harjula îşi strânge buzele, apoi se uită la uşile cabinelor 
ca să se asigure că în toaletă sunt doar ei doi. Deschide 
gura să mai întrebe ceva, dar nu se poate hotărî. În cele 
din urmă, râde şi clatină din cap. 

— Las-o baltă, Susikoski. Scuze. Trăncăneam. Ne vedem 
la şedinţă. 


25. 


Jessica urcă sărind câte două trepte, cum făcea în 
copilărie, şi când se apropie de palierul etajului trei, simte 
în coapse acidul lactic. La 34 de ani nu eşti bătrân, dar nici 
tânăr. N-ar fi rău să facă o pauză de la alergare, care în 
ultima vreme a devenit nebunească. Mai ales când există 
riscul ca pe aleile din Parcul Central să dea peste zărghiţi 
obsedaţi de Ajunul Crăciunului, care vor s-o sugrume 
printre înghiţituri de lichior de lemn-dulce. 


Jessica dă năvală pe ultimele trepte şi deschide cu 
cartela uşa unităţii Crime Violente. 

Trece pe lângă mese de lucru la care stau poliţişti, cu 
insigna atârnată la gât. Telefonul cuiva sună la nesfârşit. 
Zeci de degete zboară peste tastaturi. De obicei e un grup 
în spatele cuiva ca să discute ceva legat de muncă sau, 
poate, să se amuze de un clip cu pisici. Insă astăzi nu e 
niciun grup strâns în pauză în biroul comun, ci fiecare e la 
computerul său şi ridică bărbia în semn de salut când 
trece ea. Jessica a devenit abia de curând conştientă că 
aproape toată lumea o observă şi o salută. Ştie 
dintotdeauna că nu trece neobservată, cu toate că se 
străduieşte din răsputeri să se topească în masa cenuşie. 
Insă interesul neobişnuit pe care i-l arată colegii de sex 
masculin nu se datorează vreunei trăsături izbitoare din 
înfăţişarea ei: felul în care se poartă ea este involuntar 
impresionant. Drăguță într-un fel insolent. Ceea ce nu-şi 
dau seama prostănacii este că ea ştie exact ce vorbesc 
între ei în vestiar când se închide uşa. 

Cu toate că vremurile şi obiceiurile se schimbă, se pare 
că bărbaţii rămân bărbaţi, cel puţin în sediul poliţiei. Ce-i 
drept, nici acolo nu mai există hărţuire sexuală directă. 
Aşadar, de ce să regreţi asta? Şi apoi, poate că Jessica a 
profitat de situaţie de vreo două ori de-a lungul anilor. 
Băieţii mari trebuie să accepte joaca, dacă au de gând s-o 
facă, fie că sunt sau nu ocupați. 

Jessica o salută cu un semn discret din cap pe Marjut, de 
la anchetarea incendiilor criminale, aflată lângă automatul 
de cafea. Marjut îşi suge arătătorul. 

A alergat toată săptămâna pe teren şi a reuşit să se 
ardă la deget cu cafeaua. 

Jessica zâmbeşte şi îşi continuă drumul spre sala de 
şedinţe. Cine ştie de ce, femeile n-au sentimente negative 
faţă de ea, aşa cum s-ar putea întâmpla în alte locuri de 


muncă. Mă rog, devine evident că Hellu n-o poate suferi, 
cât despre Nina, ei bine, Nina are un motiv excelent s-o 
deteste pe Jessica. 

Când vorbeşti de lup. 

— E şi zece, zice Hellu şi bate cu degetul în ceas. 

Nina, care stătea lângă ea, se strecoară în sala de 
şedinţe fără să scoată un cuvânt. 

— Am venit direct de la..., începe Jessica. 

— Unde-i Jusuf? 

— A dus maşina în garaj. Vine imediat. 

— Incepem fără Jusuf, zice Hellu şi îi face semn Jessicăi 
să intre. 

Sala de şedinţe e deprimantă ca întotdeauna, însă dacă 
intri cu ochii închişi, ai impresia că ai păşit într-o patiserie 
de târguşor. Întotdeauna la pornirea unei investigaţii sunt 
servite prăjituri şi cafea, şi ziua de azi nu face excepţie. 
Totuşi, nu sună vreun clopoțel la sosirea ei, nici n-o salută 
călduros nimeni. Helena Lappi nu-i o mătuşică stând în 
spatele vitrinei, în mână cu o pungă de hârtie care miroase 
a cardamom. 

— Salut, zice Jessica, fără să se adreseze cuiva anume. 

In încăpere sunt deja Rasmus, Nina şi Harjula. Hellu se 
aşază între ultimii doi şi întinde mâna spre un melc cu 
cardamom. 

Grozavă echipă. Grota leilor. 

— Salut, răspunde Rasmus în stilul lui, care o duce cu 
gândul pe Jessica la o cârtiţă care s-a târât sub pământ ca 
să scape de o explozie nucleară. 

Insă în acest moment prezenţa lui Rasmus este mai 
prețioasă decât aurul. Dintre cei patru aşezaţi la masă e 
singurul care o place pe Jessica. Sau se străduieşte, în 
mijlocul turbulenței. 

In ce-l priveşte pe Jami Harjula, este, desigur, un poliţist 
şi un om bun: un bărbat cu familie, însă cu care, cine ştie 


de ce, pur şi simplu n-are nicio afinitate. Uneori, Jessica 
are impresia că Harjula o citeşte ca pe o carte deschisă, 
bănuieşte pe drept cuvânt că ceva nu-i în ordine la ea. 
Chiar şi Erne i-a spus mai demult: Trebuie să ai grijă cu 
Harjula, Jessica. E ca un câine inteligent şi bine antrenat. 
Nu-i om rău, însă e fidel unui singur stăpân, şi anume 
sistemul. 

La rândul ei, Nina Ruska este persoana minunată, caldă, 
a cărei încredere Jessica a spulberat-o în primăvară, când 
s-a culcat în două rânduri cu colegul lor şi iubitul Ninei, 
Mikael. 

Faptul că Mikael s-a dovedit a fi un criminal cu sânge 
rece, un măr stricat în cadrul poliţiei, nu schimbă faptul că 
Nina l-a iubit. 

Jessica nu izbuteşte să priceapă cum a putut să uite 
chipul blând, zâmbitor, al Ninei, sticlele cu limoncello făcut 
în casă pe care Nina le-a dăruit tuturor de Crăciun, în urmă 
cu un an, şi felicitările migălite de ea, peisaje idilice 
executate cu un amestec de artă meticuloasă şi naivitate 
de copil. Jessica le-a păstrat pe amândouă, însă nu 
îndrăzneşte să se uite la niciuna. l-ar plăcea să guste 
licoarea de lămâie care aşteaptă în frigider, dar ştie că n-o 
merită. 

Totuşi, niciodată n-a fost apropiată de Nina şi nimeni n- 
ar fi trebuit să afle, totul ar fi trebuit să fie ca înainte. 
Pentru Jessica n-a fost decât un act sexual fără 
importanţă, pofta de moment care trece cu tăvălugul 
peste orice gând raţional, după care vin adesea regretele, 
mai ales când sentimentele altora ajung să fie afectate. La 
naiba, toată chestia a fost aiurea şi n-ar fi trebuit s-o facă, 
nu încape îndoială. Însă acum e prea târziu ca să mai 
dreagă ceva. 


Jessica îşi încrucişează braţele la piept, ascultă foşnetul 
pungii de hârtie şi priveşte cum prăjiturile dispar în 
înghiţituri hulpave. 

Şi apoi, desigur, e Helena Lappi: mama vitregă cea rea 
dintr-un film de Disney sau, să zicem, Annie Wilkes şi 
Cersei Lannister!? în acelaşi ambalaj. O femeie care este 
atât de protectoare şi posesivă faţă de statutul său, de 
parcă ar fi într-o nouă relaţie şi nu şi-a dat seama decât 
prea târziu că în familia combinată este o fiică vitregă. ŞI 
aici este adevărata problemă: spectrul lui Erne este 
pretutindeni, respectul şi dorul după acest bărbat sunt atât 
de palpabile în întregul sediu, încât locul rămas gol e 
enorm, legenda estoniană e peste tot. Fotografia înrămată 
la panoul de onoare al unităţii, lângă distribuitorul de apă, 
observaţiile pătrunzătoare ale lui Erne care n-au fost 
uitate, glumele şi amintirile care dăinuiesc în gândurile 
subordonaţilor. Uneori se mai varsă lacrimi. Toate sunt 
amintiri despre Erne, un exemplu de şef care, prin forţa 
carismei şi omeniei sale, se ridică deasupra celorlalţi şi 
ajunge aproape la statutul de sfânt la locul de muncă. 

Unii vor să-şi amintească, Hellu vrea ca ei să uite, însă 
un lucru i-l aminteşte permanent lui Hellu pe Erne: Jessica 
Niemi. Câtă vreme fata trăieşte în casă, mama vitregă cea 
rea nu va avea niciodată ceea ce îşi doreşte: atenţia şi 
respectul depline ale unităţii. De aceea Jessica ştie că, 
dacă putea să forţeze linia pe care i-o trasase cu 
generozitate Erne, Hellu i-o va tăia scurt de îndată ce va 
avea un motiv valabil. Nu încape nicio îndoială. 

— Scuze pentru întârziere, zice Jusuf în spatele ei şi 
închide uşa. 

Jessica simte cum se împrăştie neliniştea. 


12 Personajul negativ din romanul Misery al lui Stephen King; respectiv, 
personaj din Urzeala tronurilor. 


Din fericire, există Jusuf. Ultimul aliat adevărat din 
unitate şi cel mai bun prieten al Jessicăi. 


26. 


Hellu se lasă pe spătar şi priveşte încăperea de parcă ar 
fi seiful unei bănci pe care plănuieşte de mult să-l 
jefuiască. În general, Jessica simte că îşi citeşte şefa destul 
de bine, în afară de momentele în care ea stă şi se uită 
drept în faţă, fără nicio expresie. Azi au fost mai multe 
astfel de momente. 

— Bun. Toţi sunt aici, zice Hellu şi apasă pe cadranul 
smartwatch-ului. 

Poate că îşi măsoară ritmul cardiac în timpul şedinţei? 

Hellu îşi scutură fărâmele de zahăr de pe degete pe o 
farfurioară de hârtie şi se apleacă în faţă. Fălcile îi mestecă 
alene o prăjitură, apoi se opresc brusc. 

— Uitaţi-vă în jur, asta e echipa de bază a investigaţiei. 
Vom aduce ajutoare dacă este nevoie, zice ea. 

Jami Harjula este singurul care chiar se uită la ceilalţi, 
pentru că aşa le-a spus Hellu. OK, mai punem ceva în 
caracterizare, chiar după „inteligent": lingău neruşinat. 

— Jessica va conduce investigația, continuă Hellu şi îi 
aruncă o privire tăioasă. 

Jessica încuviinţează din cap. Cu câteva minute mai 
devreme, în maşina lui Jusuf, i-a trecut prin minte că Hellu 
va alege să-i dea lui Jami Harjula răspunderea 
investigaţiei. La urma urmei, el a fost desemnat să 
ancheteze cazul femeii din Aurinkolahti, singurul cadavru 
găsit în toată povestea asta. Insă acum, când se gândeşte 
mai bine, e evident: Hellu a ales-o pe ea ca paratrăsnet. 
Conducând ancheta, Jessica are un risc mai mare s-o dea 
în bară. Să facă o greşeală, să pară proastă, chiar dacă 


este rezolvat cazul. Şi Hellu vrea să fie rezolvat, fireşte, 
este doar al doilea caz de omucidere de când e ea 
comisar-şef. Dar, cine ştie, poate că planul este ca Jessica 
să fie sacrificată. Aşa încât cazul să nu fie rezolvat datorită 
Jessicăi, ci în ciuda Jessicăi. 

— Aşa cum ştiţi deja cu toţii, avem de-a face cu o 
investigaţie neobişnuită, prin faptul că uneşte trei cazuri 
separate, dintre care doar despre unul ştim sigur că 
implică o moarte. Şi nici acea moarte nu implică în mod 
obligatoriu o omucidere. Două dintre cele trei se 
presupune că sunt legate între ele, dispariţia Lisei 
Yamamoto şi a lui Jason Nervander, însă deocamdată 
legătura cu Olga Belousova, găsită la Aurinkolahti, este 
circumstanţială, bazată doar pe îmbrăcămintea pe care o 
purta moarta când a fost găsită. Cu toate acestea, am 
hotărât să combin cele două anchete, pentru că nu cred 
din principiu în coincidenţe, zice Hellu şi îşi deschide 
laptopul. 

Proiectorul începe să zumzăie şi peste o clipă pe 
peretele alb apare un pătrat de lumină. 

— Informaţiile de la releu arată că Jason Nervander era 
în Aurinkolahti în perioada estimată a morţii Olgăi 
Belousova. În plus, tehnicienii criminalişti au găsit acasă la 
Lisa Yamamoto un tablou manga în care îmbrăcămintea 
personajului se potriveşte perfect cu hainele pe care le 
purta ucraineana, zice Hellu şi dă clic pe o imagine cu cele 
două fotografii alăturate: desenul manga al Lisei şi Olga 
Belousova, care zace pe spate pe nisipul îngheţat. Hainele 
din imagini sunt identice, inclusiv rucsacul. 

— Dumnezeule! exclamă Rasmus. 

— În acest moment este neclar dacă Lisa Yamamoto a 
desenat-o pe Olga Belousova sau hainele acesteia au 
inspirat desenul Lisei. Care a fost întâi, oul sau găina? zice 
Hellu. 


— Însă fata din desen nu-i Olga Belousova, zice Jusuf. 

Toţi se uită de la o imagine la alta, ca şi cum şi-ar aminti 
lor înşile că femeile sunt complet diferite. 

— Nu e. Insă mă îndoiesc că asta schimbă ceva, zice 
Hellu şi împinge spre Harjula coşul cu prăjituri de pe masă. 

la un biscuit, papagalule, şi zi ceva care să-ți facă şefa 
să arate bine. 

Jessica simte o privire care îi sfredeleşte fruntea şi se 
uită la Nina, care se răsuceşte iute spre imaginile 
proiectate pe perete. Incăperea e ca un butoi cu praf de 
puşcă gata să explodeze la aprinderea unui chibrit. 

— Bine, Jessica. E rândul tău, spune Hellu şi iar îşi face 
de lucru cu ceasul multifuncțional. 

Jessica îşi îndreaptă spatele şi încrucişează mâinile pe 
masă. 

— Mai întâi vreau să-l întreb pe Rasse dacă imaginile 
camerelor de supraveghere arată unde s-a dus Lisa după 
ce a plecat de la Fenix, zice ea. 

— A plecat pe jos spre staţia de metrou Kamppi. 
Camerele o arată stând o vreme la coadă la taxiuri, dar s-a 
plictisit curând să aştepte. Apoi a pornit în jos pe 
Runeberginkatu spre Töölö. 

— Spre casă? Lisa apare pe alte camere de pe drum? 

— Asta e mai greu, camerele de supraveghere din Etu- 
Töölö sunt rare, zice Rasmus. 

— Caută în continuare, OK? zice Jessica şi apoi se 
adresează tuturor celor din jurul mesei. In privinţa 
suspecţilor: în acest moment avem dovezi clare că acest 
bărbat de origine asiatică - Jessica împinge spre mijlocul 
mesei o foaie imprimată -, în jur de 45 de ani, de înălţime 
şi corpolenţă medii, care foloseşte aftershave cu miros 
puternic, este implicat în dispariţia Lisei Yamamoto, dacă 
nu mai mult. 


— Aftershave cu miros puternic? De unde vine această 
informaţie? întreabă Hellu amuzată. 

— De la Essi, colocatara Lisei. A spus că atunci când 
bărbatul a vizitat-o pe Lisa, mirosul a rămas în încăpere 
după plecarea lui. 

— Aşa că acum nu ne mai trebuie decât un golden 
retriever antrenat, zice Harjula şi chicoteşte. 

— Nu avem un miros de referinţă pe care să i-l dăm 
câinelui, spune Jessica sec. 

— A fost doar o glumă, mormăie Harjula cu ton de 
scuză, însă Jessica nu se uită la el. 

— Acest bărbat, căruia deocamdată îi spunem Fantoma, 
i-a comandat Lisei un tablou cu farul, pe care probabil că 
Lisa i l-a predat înainte să dispară. Pe baza unei schiţe 
găsite în camera Lisei, imaginea este aproape identică cu 
fotografia postată pe Instagram în această dimineaţă. 
Singura deosebire este că în tabloul Lisei e şi o fată. In 
fotografie nu este decât farul. 

— Cine e fata? întreabă Hellu. 

— Nu ştim. 

Un moment, singurele sunete din încăpere sunt 
sorbiturile din cafea şi mestecatul prăjiturilor. 

— În ceea ce o priveşte pe Olga Belousova: eu şi Jusuf 
tocmai ne-am întors de la Sissi Sarvilinna, continuă Jessica 
şi scoate din buzunar o foaie imprimată împăturită. In 
acest moment e clar că Olga Belousova n-a murit înecată. 
Sissi a spus că a murit la o oră târzie în noaptea de 
sâmbătă. 

— Cauza morţii? 

— Nedeterminată la examinarea preliminară. Au fost 
găsite câteva vătămări interne, însă nu destul de grave ca 
să provoace moartea. Două coaste şi sternul fracturate. 

— A fost bătută? întreabă Hellu. 


— Sissi Sarvilinna nu crede asta. Trauma pare mai 
potrivită cu vătămările clasice produse de resuscitare. Se 
pare că s-a făcut o încercare de a salva viaţa Olgăi prin 
apăsarea puternică a pieptului şi probabil procedura a 
provocat fracturile. 

— Cineva care nu se pricepea, zice Harjula, însă Jessica 
clatină din cap. 

— Vătămările provocate de resuscitare sunt ceva foarte 
obişnuit. Astfel de vătămări apar la două din trei cadavre 
la care s-a încercat resuscitarea. Nu doar atunci când 
primul ajutor l-au dat amatorii, ci şi când a intervenit 
personal medical care nu lucrează la urgenţe, zice ea şi 
continuă: Presupun că la urgenţe sunt mai puţine vătămări 
pentru că personalul are mai multă experienţă. 

— Deci, inima ei s-a oprit şi femeia a murit? zice Harjula. 

— Nu murim cu toţii când inima ni se opreşte? zâmbeşte 
Jusuf. 

— La naiba! zice Harjula, dar fără să-şi piardă atitudinea 
calmă, de Buddha bovin. Vreau să zic, e sigur că victima n- 
a suferit o violenţă vizibilă şi a încetat brusc să respire. 

— Asta indică încercarea de resuscitare, da, zice Jessica 
şi îşi muşcă buza. Dar Sissi Sarvilinna încă n-a putut să ne 
spună de ce s-a oprit inima ei. 

— Supradoză? Şi apoi cineva s-a speriat şi a aruncat 
cadavrul în mare, anunţă Harjula sigur pe sine şi muşcă 
din prăjitură. 

— Teoretic e posibil, însă în acest caz drogul a fost 
ingerat. Olga nu s-a injectat, venele îi sunt intacte. In 
mucoasele nazale sau bucale n-au fost depistate urme de 
cocaină sau alte substanţe care pot fi aspirate. Dacă există 
în stomacul ei toxine, vor ieşi la iveală la analiza 
toxicologică. 

— Când? întreabă Hellu. 


— As ASAP as possible, zice Jessica şi Jusuf râde 
încetişor. 

Nimeni altcineva nu râde. Expresia este din repertoriul 
pe care şi l-a creat Jusuf ca să mai destindă atmosfera 
când sunt pe teren. Very important VIP person. RIP in 
peace.” Şi aşa mai departe. 

Hellu dă clic pe următorul diapozitiv. O imagine de 
aproape a punctelor negre din scobitura cotului Olgăi 
Belousova. 

— lată ceva interesant, zice Jessica. 

— Ce e asta? întreabă Hellu. 

— La prima vedere pare tatuaj, răspunde Jessica. Dar 
semnele au fost create prin arderea pielii, nu prin 
injectarea de cerneală. 

Jami Harjula pare ciudat de încântat. Probabil e mândru 
că a fost primul care a observat semnele de arsură. 

— Vreun simbol? Marca vreunei bande? sugerează Hellu. 

— Nu-i imposibil. În orice caz, semnele au fost făcute cu 
atenţie, cercurile mici alcătuiesc un cerc perfect. In sensul 
acesta, e ca un tatuaj desenat şi executat cu grijă. Modelul 
nu are nimic întâmplător. De exemplu, arderea, pielii cu o 
ţigară n-ar lăsa urme atât de curate, aşa încât Sissi 
Sarvilinna bănuieşte că au fost făcute cu un obiect dur, 
poate metal încins. 

— Medicul legist a spus ceva despre momentul în care 
au fost făcute arsurile? întreabă Harjula şi Jessica 
încuviinţează din cap. 

— Sunt foarte recente. Probabil din ziua morţii. 


'3 Jocuri de cuvinte bazate pe redundanţă. As ASAP (as soon as 
possible) as possible: Cât mai curând posibil cu putinţă. Very 
important VIP (very important person): Foarte importantă persoană 
foarte importantă. RIP (requiescant in pace) in peace: Odihnească-se 
în pace în pace (în limba engleză în original). 


— Aşadar, trebuie să fie legate cumva de motivul morţii, 
zice Hellu. 

— Probabil. 

— Harjula, zice Hellu şi se întoarce spre bărbatul de 
alături, toate astea îţi sprijină teoria. 

Jami Harjula pare mândru. 

— Teoria? N-ai vrea să ne-o împărtăşeşti şi nouă? zice 
Jessica şi îşi ciuguleşte o pieliţă ruptă de pe degetul mare. 

Harjula arborează un zâmbet blând, dar un pic îngâmfat, 
şi ridică din umeri. 

— Păi, e doar o bănuială... Mi-a dat prin cap în clipa în 
care am văzut cadavrul pe plajă. Şi dacă Olga Belousova 
este victima traficului de persoane şi a fost adusă ilegal în 
ţară? Poate că a fost drogată şi marcată. 

— Asta ar explica supradoza, intervine Hellu. 

— Deocamdată nu există niciun indiciu că ar fi fost 
drogată, de fapt, chiar dimpotrivă, le aminteşte Jessica 
încet şi se alege cu o privire ucigaşă din partea şefei sale. 

— Şi dacă a fost dusă cu un vas într-unul dintre porturile 
de iahturi din apropiere de Vuosaari sau din estul 
Helsinkiului... Dacă vasul era un pic mai mare, ar fi putut 
să vină tocmai din Estonia. Marea a fost agitată în noaptea 
de sâmbătă, dar nu era imposibil. Am verificat, zice 
Harjula şi soarbe din cafea. 

— Continuă, Harjula, zice Hellu încurajator. 

— Semnele de arsură sunt proaspete, aşa că probabil a 
fost marcată sau torturată pe vas şi apoi ceva n-a mers 
cum trebuie şi au aruncat cadavrul în mare. 

— Semnele sunt ordonate, subliniază Jessica. Nu cred că 
e posibil să-i faci asta unei persoane care e conştientă şi 
se zbate. Nici măcar dacă ar ţine-o patru bărbaţi voinici. 

Peste încăpere se lasă tăcerea. 

— Asta nu sugerează decât că femeia era inconştientă 
în acel moment. Cum ziceam, a fost drogată... 


— Şi apoi a murit din senin? zice Jessica pe un ton care 
să-l provoace pe Harjula. 

— Şi dacă un ticălos care trăieşte într-o casă mare de pe 
plajă a comandat o femeie care nu doar să fie îmbrăcată 
sexy, ci să fie şi inconştientă? zice Jusuf. 

Nina ridică privirea de la masă şi pare concentrată. 

— Sindromul prinţesei adormite, zice, şi toţi ochii se 
răsucesc spre ea. 

Sunt primele cuvinte pe care le rosteşte de când a 
început şedinţa. 

— E o chestie reală. Somnofilie. 

— Când vrei să i-o tragi cuiva care e deja inconştient? 
zice Jusuf şi se uită pe furiş la Hellu ca să vadă cum 
reacţionează la limbajul grosolan. 

Erne l-ar fi mustrat cu o clătinare a capului, însă Hellu 
nu pare deranjată şi e complet prinsă de explicaţia Ninei. 

— Ca şi cum ai face sex cu o păpuşă? sugerează Hellu. 

Nu se ştie de ce, dar în gura ei vorbele sună foarte 
obscen, ca şi cum bunica sau Tove Jansson! ar fi spus un 
cuvânt urât. 

Nina clatină din cap. 

— Nu, cei care au treabă cu păpuşile sunt altceva. 
Somnofililor le place să facă sex cu cineva viu, împotriva 
voinţei lui, însă, din câte ştiu, atracţia este faptul că 
partenera nu este conştientă şi nu se poate împotrivi, 
precizează ea. 

— Deci, în esenţă, un violator care vrea să-i fie uşor, 
zice Jusuf. 

— Tehnic vorbind, da, spune Nina, iar Jessica are 
impresia că Nina se adresează tuturor celor din încăpere în 
afară de ea. Şi aşa cum puteţi bănui, probabil, somnofilia 


14 Autoare finlandeză celebră, vorbitoare de limbă suedeză, care a 
scris romane, a pictat, a ilustrat cărţi şi a creat benzi desenate. Este 
autoarea cărţilor pentru copii despre Moomin-i, personaje fictive. 


poate să ia forme noi şi să evolueze cu uşurinţă în 
necrofilie, care presupun că e un termen mai cunoscut 
tuturor. 

Urmează o tăcere, pe care Rasmus o întrerupe pompând 
cafea din termos. 

— Olga a suferit vreo violenţă sexuală? zice Harjula şi se 
uită la Jessica. 

Jessica ridică foaia scoasă la imprimantă. 

— Nu. Probabil că aş fi spus deja asta, spune ea rar şi îl 
face pe Harjula să mârâie. 

— Bun, e clar că e o direcţie care trebuie să fie 
explorată, sugerează Hellu, însă Jessica clatină din cap. 

Hellu o fulgeră cu privirea pe Jessica de parcă ar vrea să 
treacă cu vederea protestul tăcut şi să încheie şedinţa. 
Apoi îşi încrucişează mâinile pe masă şi pocneşte din limbă 
de câteva ori. 

— Insă Niemi are, evident, altă părere, zice ea. 

— Teoria şchioapătă, zice Jessica şi îşi priveşte pe furiş 
mâna. 

Pieliţa ruptă sângerează. 

— Ce vrei să zici? întreabă Harjula. 

În ciuda frustrării din voce, bărbatul nu ridică tonul. 

— Să nu mă înţelegi greşit, cred că cea mai mare parte 
a scenariului funcţionează. O femeie tânără şi frumoasă 
adusă ilegal în Finlanda din Europa de Est, îmbrăcată ca o 
şcolăriţă. E drogată pe vas, ca să-i fie uşor clientului s-o 
violeze fie acasă la el, unde victima e dusă direct de la 
debarcader, fie direct pe vas. Dar greşesc dozarea şi 
femeia nu mai respiră. Traficanţii se blochează, apoi intră 
în panică, îi acordă primul ajutor pe vas şi, când ea nu-şi 
revine, o aruncă în mare pe întuneric. Cadavrul pluteşte un 
pic şi eşuează pe cea mai apropiată plajă, mânat de vântul 
puternic, încheie Jessica şi răsuflă adânc. 


— Are logică, zice Hellu şi se uită la Harjula, care pare 
mulţumit de sine. 

— Însă? întreabă Jusuf fără să ridice privirea. 

O cunoaşte pe Jessica mai bine decât toţi ceilalţi care 
stau la masă. 

— Însă, zice Jessica şi continuă: În primul rând, n-avem 
nicio dovadă că femeia ar fi fost pe un vas. Nu erau vase 
ancorate în portul din apropiere. În al doilea rând: nu cred 
că tipii cei răi ar arunca peste bord o femeie pe care puţin 
mai devreme în acea noapte o marcaseră. Ar fi putut la fel 
de bine să-i scrie pe frunte numărul lor de telefon, ca să-i 
poată suna poliţiştii. 

— Haide, asta-i cam exagerat, zice Harjula. Marcajul sau 

simbolul, sau logoul, ce o fi, nu este cunoscut poliţiei şi nu 
ne-ar duce automat la făptaşi. La urma urmei, încă nu ştim 
ce înseamnă. 
_ — OK, spune Jessica şi îşi încleştează mâinile pe ceafă. 
In al treilea rând: explică-mi de ce avea cartea de 
identitate în rucsac. Victimelor traficului uman nu li se iau 
actele de identitate, ca să nu poată fugi? 

Peste încăpere se lasă din nou tăcerea. Proiectorul de pe 
tavan, e nou şi zumzetul lui slab nu domină sunetele din 
încăpere aşa cum făcea huruitul puternic al celui vechi. 
Jessica se uită la Hellu şi, după expresia pe care o are, 
mârâitul gros care se aude ar putea la fel de bine să 
izvorască din urechile ei. 


27. 


Jessica ţine sub apa rece ca gheaţa mâna cu pieliţa 
ruptă până când sângerarea se opreşte cu totul. Îşi umple 
sticla de la robinet, ia un analgezic şi îl face să alunece pe 
gât cu o înghiţitură de apă. Electricitatea statică din sala 


de şedinţe i-a dat o durere care îi zvâcneşte în cap şi pe 
care speră să i-o alunge lbuprofenul sub forma pilulei albe. 

Jessica se priveşte în oglindă: părul negru tras spre 
spate într-o coadă şi faţa aproape fără machiaj. Coşul care 
se iţeşte deasupra pometelui drept şi zgârietura de sub el, 
fără îndoială, de la încăierarea de dimineaţă, de pe 
cărarea pentru alergare. Ca să pună capac, durerea 
pătrunzătoare din încheieturile degetelor care au izbit 
falca acelui smintit. Chiar ar trebui să se ducă la cabinetul 
medical. 

Uşa din spatele ei se deschide. 

— Niemi. 

Jessica închide ochii şi tânjeşte după zilele în care putea 
scăpa de şef ducându-se la toaletă. Când Helena Lappi a 
preluat acest post, acest privilegiu a trecut în partea 
bărbaţilor. In afară de cazul în care Hellu, orbită de putere, 
hotărăşte să declare unisex toaletele de la acest etaj. 
Atunci nimeni n-ar mai fi în siguranţă. 

— Da? zice Jessica şi îşi clăteşte mâinile cu apă caldă. 

Hellu stă în spatele ei, cu mâinile în şolduri. 

— Ce mama naibii a fost asta? 

— Ce? 

— De ce a trebuit să fii aşa de al dracului de 
nepoliticoasă cu Harjula? 

Jessica îşi şterge mâinile cu prosopul de hârtie şi se 
răsuceşte. Hellu e neplăcut de aproape, poate chiar prea 
aproape, conform normelor finlandeze legate de spaţiul 
personal şi distanţarea socială. 

— Nepoliticoasă? N-am spus decât ce gândesc. 

— Deci, ai fost nepoliticoasă, fir-ar să fie! zice Hellu, şi e 
ceva amuzant în felul în care Hellu zice a/ dracului şi fir-ar 
să fie. 

Am fost al dracului de nepoliticoasă, fir-ar să fie? 

— Am fost? Nu dinadins. 


— Mă aştept ca tu, care conduci investigația, să ai o 
atitudine mai receptivă. De acum încolo o să asculţi 
părerea tuturor celor din echipă fără să-i dobori pe loc, 
zice Hellu cu voce calmă, dar apăsată. Cel puţin Harjula 
încearcă să-şi formeze o imagine generală asupra 
lucrurilor. Ceea ce nu se poate spune despre vechea ta 
echipă. Se pare că s-a creat o cultură a slugărniciei. 
Vorbeşte Mikson. Vorbeşte Niemi. Şi din când în când 
Rasmus mormăie ceva, iar Jusuf face o glumă prostească. 

Pentru a doua oară în mai puţin de douăzeci şi patru de 
ore Jessica arde de dorinţa să-i arate Hellenei Lappi ce 
înseamnă cu adevărat nepoliticos. Femeia încă n-a văzut 
nepoliticos. 

— Am înţeles, se mulţumeşte ea să răspundă şi 
încuviinţează din cap. Data viitoare o să mă comport mai 
bine. Mergem înapoi să continuăm? 

Jessica aruncă hârtia mototolită în coş şi păşeşte pe 
lângă Hellu spre uşă. 

— Niemi, zice Hellu. 

Jessica răsuflă adânc şi se răsuceşte să se uite la şefa 
sa. 

— Aş fi putut să-l aleg pe Harjula să conducă 
investigația. 

Și de ce mama dracului n-ai făcut asta? 

— Sunt conştientă de asta, răspunde Jessica. 

Stau atât de aproape una de alta, încât Jessica observă 
pentru prima dată rădăcinile negre ale părului lui Hellu 
care răzbat prin peroxid ca şi cum ar striga să fie băgate în 
seamă. 

— Nu mă face să-mi regret decizia, zice Hellu, apoi trece 
pe lângă Jessica şi deschide uşa. 


28. 


Jessica intră în sala de şedinţe. Hellu e deja aşezată, iar 
Rasmus, Nina şi Harjula îşi fac de lucru cu telefoanele. 
Jusuf e la fereastră şi ţine în mână şnurul storurilor. E deja 
întuneric, luminile de la Tripla Mall şi din blocurile turn 
care îl înconjură strălucesc puternic pe cerul cenuşiu. 

— Vă cer scuze pentru întrerupere, zice Jessica, şi 
ceilalţi ridică privirile. 

Jusuf rămâne la fereastră, cu braţele încrucişate pe 
piept. 

— Cred că lucrurile vor începe să se clarifice când vom 
primi mai multe informaţii despre cauza morţii Olgăi 
Belousova. Până atunci, hai să încercăm să găsim o 
legătură între Olga şi Lisa. 

— Ce propui? întreabă Hellu ca şi cum ar fi la un interviu 
de angajare. 

Jessica nu s-a mai simţit niciodată atât de singură la 
serviciu. Îşi concentrează privirea pe Rasmus, care 
contemplă tavanul. 

— Rasse? zice Jessica şi îşi drege glasul. 

— Da? 

— Ai cercetat contul de Instagram şi fotografiile postate 
acolo. Ai ceva să ne spui şi nouă? 

Rasmus se foieşte şi îşi ascunde mâinile sub masă. 

— Păi, începe el şi face o pauză de efect de câteva 
secunde. La început am căutat metadatele fotografiei cu 
farul care a fost postată pe contul Lisei Yamamoto... 

— În finlandeză, Rasse, zice Jusuf de la fereastră. 

— Vrei să explic ce sunt metadatel/e? zice Rasmus încet, 
şi probabil şi-ar da ochii peste cap dacă ar îndrăzni. 

Jessica n-a mai auzit pe nimeni repezind pe cineva cu 
aşa ton de scuză. 

Jusuf încuviinţează din cap spre Rasmus. 


— Zi. 

— Metadatele sunt informaţii care descriu un document. 
Sunt disponibile multe informaţii despre orice document 
postat pe Instagram sau pe altă platformă digitală, fie el 
fotografie, video sau text. În cazul fotografiilor sunt de 
obicei tot felul de informaţii, printre care unele mai puţin 
relevante pentru o investigaţie: formă, mărime, rezoluţie, 
specificaţii ale culorilor, copyright. Dar sunt şi informaţii 
incredibil de folositoare, cum ar fi momentul exact în care 
a fost făcută fotografia, chiar şi marca şi modelul 
aparatului cu care a fost făcută. 

Rasmus deschide laptopul care e pe masă în faţa sa, 
tastează concentrat, în tăcere, şi peste o clipă imaginea de 
pe perete se schimbă. 

— Am înţeles că nu mai pot fi salvate pentru meta- 
analiză fotografiile postate pe reţelele de socializare, zice 
Hellu, vigilentă. Instagram, Facebook şi Twitter au blocat 
salvarea imaginilor postate, din motive de 
confidenţialitate. 

Rasmus se uită la comisarul-şef ca şi cum asta ar fi cea 
mai ridicolă afirmaţie din lume. i 

— „Blocat” e cuvântul greşit. Dificil, da. Insă tot ce 
trebuie să faci ca să ocoleşti blocajul este să copiezi linkul 
imaginii într-un instrument revelator. 

Rasmus continuă să tasteze: peste o clipă peretele din 
spate al sălii de şedinţe devine negru şi apar pe el zeci de 
şiruri de text verde. Priveliştea aminteşte de sistemul de 
operare MS-DOS pe care computerele Microsoft îl foloseau 
demult. Acum suntem adânciţi în lumea lui Rasmus. 

— Aşadar, poţi să vezi cu ce aparat a fost făcută 
fotografia farului? zice Jessica şi se aşază. 

— Da, din fericire e o fotografie originală, nu captură de 
ecran, zice Rasmus şi arată cu degetul universul digital 


proiectat pe perete. Uite. Device Manufacturer”: OnePlus 
şi Device Models: OnePlus 5. 

— Dumnezeule mare, de ce nu ne-ai spus mai devreme? 

— Pentru că acestea sunt toate informaţiile, zice 
Rasmus. Zeci de milioane de OnePlus 5 au fost vândute în 
întreaga lume. Nu ştim decât că fotografia a fost făcută cu 
unul dintre ele. 

— Şi la ce naiba ne foloseşte? întreabă Jusuf. 

Rasmus pare dezumflat şi Jusuf observă. 

— Nu-i chiar aşa de rău, Rasse. Insă dacă nu putem 
depista acel aparat anume... 

— Aşadar, nu putem găsi codul MAC sau vreo altă 
informaţie care să ne spună al cui aparat este? zice 
Jessica. 

— Nu. Însă când o să primim informaţia din Japonia 
despre abonamentul Fantomei vom afla şi modelul 
telefonului său. Şi dacă este un OnePlus 5, putem să fim 
relativ siguri că... 

— Acelaşi bărbat a făcut fotografia, zice repede Jessica. 
OK. Şi putem vedea acolo şi când a fost făcută fotografia. 

— Da. Când şi unde. Data este 20.11.19, cu alte cuvinte, 
miercurea trecută. La ora 11:12, ceea ce mi se pare foarte 
interesant. 

— De ce? zice Hellu. 

Rasmus măreşte un şir de numerale de pe ecran. 


0° 06' 34” N, 25° 24' 360” E 


— Coordonatele locului în care a fost făcută fotografia. 
Farul din Söderskär. Aşadar, fotografia este nouă şi a fost 
făcută anume pentru această schemă. La început am fost 
sigur că e o imagine dintr-o bancă de fotografii sau o 


'5 Fabricantul aparatului (în limba engleză în original). 


16 Modelul aparatului (în limba engleză în original). 


captură de ecran. Dar nu. Conform metadatelor, tipul 
implicat în dispariţia bloggerilor a fotografiat el însuşi farul. 

In sala de şedinţe e un moment de tăcere deplină. 

— Aşadar, fotografia a fost făcută la 11:12. Şi ştim că 
după cinci ore Fantoma s-a dus la uşa Lisei şi a comandat 
un tablou bazat pe această fotografie, zice Jessica. 

— A luat cineva legătura cu vreo persoană de la farul 
din Soderskâr? Poate ne spun cine i-a vizitat miercurea 
trecută? sugerează Jusuf. 

— Asta e ciudăţenia, zice Rasmus şi pare îngrijorat. 
Soderskăr se află la circa douăzeci şi opt de kilometri la 
est de Helsinki. Ar fi nevoie de aproximativ o oră ca să 
ajungi acolo cu o barcă obişnuită. Probabil tot atât şi din 
Porvoo. Nu e programat niciun trafic spre insulă atât de 
târziu în timpul anului. 

— Aşadar, fotograful trebuie să fi ajuns pe insulă cu 
propriul vas? 

— Şi marea a fost destul de agitată toată săptămâna, 
zice Harjula. 

— Trebuie să aflăm dacă vreo firmă de închiriat bărci 
sau un vas de pescuit a dus acolo pe cineva, contra plată, 
propune Jusuf şi ceilalţi aprobă. 

— Poliţia din Itä-Uusimaa poate să cerceteze asta. O să 
iau legătura cu ei, zice Hellu. 

— Staţi. 

Jusuf se uită atent la Jessica şi apoi continuă mai 
prudent: 

— Pe imaginile camerelor de supraveghere din clubul de 
noapte se vede telefonul? 

— Tocmai mă gândeam la asta. Când măresc imaginea 
e destul de înceţoşată, dar ne-ar putea da nişte indicii. Mai 
e ceva legat de Instagram? întreabă Jessica. 

Rasmus o priveşte în ochi. De obicei face tot ce-i stă în 
răsputeri să evite asta. 


— L-am găsit pe Akifumi, zice el. 

Jessica îşi împinge scaunul departe de masă. 

— Poftim? De ce n-ai spus imediat? 

— Adică... Nu l-am găsit pe el, dar ştiu cine este 
persoana din fotografie. 

— Ei bine? 

— Ne întrebam de ce faţa arată aşa de ciudat. Cumva 
disproporţionată şi deosebită de restul fotografiei. Ei bine, 
pentru că e o mască, zice Rasmus. E masca unui politician 
social-democrat din Japonia. Am găsit pe Google un articol 
în care scrie că au fost făcute zeci de mii de măşti ale 
preşedintelui partidului, Akifumi Sato, pentru un protest al 
studenţilor. 

— La dracu'! înjură Jusuf. 

— Păi, nu că ne-am fi aşteptat să aflăm multe din acea 
fotografie, oricum, zice Jessica. 

— Deci, asta înseamnă că ne-am întors la ideea că 
Fantoma şi Akifumi ar putea fi o singură persoană? 
sugerează Jusuf. 

— Da, zice Jessica. 

— Grozav. Hai să mergem mai departe! zice Hellu 
nerăbdătoare şi se uită la ceas. Ce se întâmplă după 
aceea, Niemi? 

Mintea Jessicăi se blochează un moment, se simte din 
nou ca şi cum ar fi la un interviu pentru angajare şi s-a pus 
o întrebare neaşteptată. Tuşeşte în pumn ca să câştige 
timp şi se uită peste însemnări. 

— Trebuie să vorbim din nou cu colocatara Lisei. Să 
vedem dacă ştie ceva despre Olga sau a auzit de o 
ucraineană pe care s-o fi întâlnit Lisa. Sau dacă arsurile de 
pe braţul Olgăi îi spun ceva, zice ea. 

Hellu încuviinţează din cap şi îşi notează ceva. 

— Jusuf şi cu mine am vorbit deja cu ea, aşa că ar fi 
firesc să ne întoarcem acolo, zice Jessica şi Jusuf aprobă. 


Rasmus, continuă lucrul la Instagram şi fotografii. Să 
sperăm că Hellu poate să-ţi facă rost de mai mulţi ochi şi 
mâini dacă asta ar face lucrurile să meargă mai repede. 

Rasmus încuviinţează din cap, îşi scoate ochelarii şi 
freacă lentilele cu o bucată de material negru, care se 
dovedeşte a fi o fâşie de piele de căprioară ruptă de 
undeva. 

Privirea Jessicăi se plimbă în sensul acelor de ceasornic, 
trece peste Hellu, care se uită ţintă la ea, şi poposeşte pe 
Jami Harjula. 

— Harjula, te ocupi de moartea Olgăi. O să-i cer lui Sissi 
Sarvilinna să ia legătura cu tine când o să ştie mai multe. 

Jami Harjula se uită cu coada ochiului la comisarul-şef, 
apoi încuviinţează. Faţa lui a fost tot timpul senină, calmă. 
Ca o Mona Lisa masculină, în ochii căreia e ceva 
atotştiutor şi viclean. Tipul o să ne facă probleme. 

— Nina, zice Jessica. 

A ajuns la partea delicată a şedinţei. Ea şi Nina nu şi-au 
vorbit de când s-au întors amândouă din concediul 
medical, în aprilie. 

— Ştim cel mai puţin despre mişcările lui Jason 
Nervander. Vezi tu despre ce e vorba. Şi încearcă să afli 
dacă Jason era violent în general, sau doar cu Lisa. 

— OK, zice Nina fără să se uite la Jessica şi îşi strânge 
buzele într-o linie subţire. 

Hellu pare să se bucure de neînțelegerile dintre cele 
două polițiste. Şi nu încape îndoială că se bucură. 


29. 


E două şi un sfert şi ora prânzului se apropie de sfârşit. 
Totuşi, restaurantul faimos pentru pizza la pachet e ticsit. 
In ciuda decorului improvizat şi cu mult plastic, 


restaurantul are o atmosferă autentică şi plină de viaţă, 
din bucătărie se aud exclamaţii puternice în limba turcă şi 
bufetul e alimentat mereu cu carne care sfârâie în 
grăsimea încinsă. Aroma persistentă de usturoi, coriandru 
şi roşii dulci umple aerul. 

Rasmus şi Jessica se aşază într-un separeu de patru 
persoane din fundul sălii şi comandă chebap şi salată. 

Cu un sfert de oră mai devreme Jessica l-a invitat 
spontan pe Rasmus la prânz şi el a acceptat cu o 
surprindere plină de încântare. 

— Cum îţi merge, Rasse? zice Jessica după o vreme şi 
umple amândouă paharele din carafa cu apă. 

Rasmus pare stingherit şi se uită la covorul persan de pe 
perete înainte să deschidă gura. 

— Bine. 

— Asta-i bine. În ultima vreme lucrurile au fost cam 
ciudate în unitate, zice Jessica şi mormăie cu simpatie. 

— Da. Fără îndoială, mormăie Rasmus şi îşi încrucişează 
mâinile pe masă. 

— Sper că te simţi... Ca şi cum poţi lucra în linişte. Fără 
să-ţi sufle cineva în ceafă. Şi că ştii că eşti o verigă foarte 
importantă a echipei. 

O vreme, Rasmus se uită la Jessica de parcă ar vorbi în 
altă limbă. Şi Jessica îşi dă seama brusc că e o prostie să 
tatoneze gândurile lui Rasmus de parcă ar fi un ţânc. 
Uneori, faptul că este retras şi introvertit dă impresia că nu 
e în stare să citească situaţiile şi emoţiile. În realitate, nici 
vorbă de aşa ceva. Ar fi greu să găseşti în poliţie un 
observator mai atent decât Rasmus. Şi de aceea este un 
membru de neînlocuit al echipei. 

— Şi tu eşti bine, Jessica? zice Rasmus neliniştit şi 
Jessica  zâmbeşte obosită. Pentru că, dacă eşti 
îngrijorată..., continuă el şi îşi lasă privirea să rătăcească 
pe perete, ca să nu trebuiască s-o privească pe Jessica în 


ochi... că n-o să-ţi fiu credincios... Apoi Rasmus tace şi 
clatină din cap. Nu trebuie să-ţi faci griji, Jessica. 

Jessica lasă ochii în jos şi se simte ruşinată că a căutat 
consolare la Rasmus în nesiguranța sa: de la un om care 
ştie că ocupă o poziţie neutră în echipă. Scopul prânzului a 
devenit jenant de limpede pentru Rasmus. 

— Şi apoi, Jessica, continuă Rasmus. De când îţi pasă 
atât de mult de ceea ce cred despre tine cei de la etajele 
de mai sus? 

Chelnerul aduce la masă pâine şi tsatsiki. 

Jessica se uită la Rasmus şi încuviinţează din cap 
aproape  imperceptibil. Simte că lumea tocmai s-a 
răsturnat, că cel mai sfios celibatar din zona metropolitană 
tocmai a îmboldit-o spre lumină, a încurajat-o să-şi ţină 
fruntea sus. 

— Mulţumesc, Rasse, zice ea stânjenită şi îşi îndreaptă 
spatele. 

— Şi apoi, continuă Rasmus, iar Jessica încearcă să-şi 
amintească alt moment în care el a arătat atâta iniţiativă 
într-o situaţie din afara serviciului. Jami Harjula. Lumea 
crede că e un tip cumsecade. Dar eu cred că e un rahat. 

Şocată, Jessica rămâne cu gura căscată. 

— Rasmus Susikoski! Tocmai l-ai numit pe Harjula 
rahat? 

Rasmus duce un deget la buze şi chicoteşte pe furiş în 
pumn. 

— Rahat cu mot. 

Jessica îşi alungă zâmbetul de pe faţă şi se uită în jur. La 
masa de alături stau trei femei în haine de birou şi un 
bărbat cu cravată. În spatele lor, patru muncitori din 
construcţii mestecă de zor, cu ochii lipiţi de telefoane, 
vestele reflectorizante sunt puse pe spătarul unora dintre 
scaune. 


Un camion enorm al salubrităţii huruie dincolo de 
fereastră, acoperind pe moment muzica din Orientul 
Mijlociu care se aude din difuzoare. 

— Crezi că o să aflăm ceva din profilul lui Akifumi, sau 
că are ceva de-a face cu cazul? 

— Nu ştiu, Jessica. Însă e ceva pe care m-am gândit să-l 
spun în şedinţă... un gând neterminat, cu care mă lupt. 

— Ce anume? întreabă Jessica. 

Rasmus rupe o bucată din pâinea moale şi o îndeasă în 
gură. 

— Masayoshi, zice el. Dreptate. Ceea ce a scris Akifumi 
pe fotografia Lisei. Am făcut nişte cercetări, să văd dacă 
se referă la ceva anume... Era, practic, o încercare fără 
mari speranţe, însă... 

— Ai găsit ceva? 

— Am găsit un site, masayoshi.fi, care e un fel de blog. 

— Punct fi? Blog finlandez? 

— Asta arată domeniul, desigur, şi mai ales faptul că e 
administrat de Lisa Yamamoto, zice Rasmus şi Jessica 
simte furnicături de emotie în vârfurile degetelor. 

— Poftim? Lisa are deja un blog legat de contul de 
Instagram. 

— Însă acesta e diferit, zice Rasmus şi continuă mai 
prudent: Nu era nimic pe site, nicio imagine, niciun text. 
Doar funcţia de căutare caracteristică unui blog. Aşadar, e 
un blog pe care n-a postat nimeni. Sau asta, sau... 

— Sau ce? 

— Conţinutul a fost şters. 

— De ce n-ai spus nimic despre asta la şedinţă? 

— Pentru că e acolo ceva ce încă n-am priceput, zice 
Rasmus sfios. Lisa a reuşit cu mare iscusinţă să-şi acopere 
urmele ca administrator al masayoshi.fi. Şi-a ascuns 
adresele de IP, probabil cu o reţea TOR, ceea ce, în sine, 


presupune o iniţiere un pic mai profundă în arcanele 
ştiinţei informatice. 

Jessica se lasă pe spătar, în vreme ce chelnerul aduce la 
masă mâncarea. Anii lungi de investigator garantează că 
înţelege ceea ce spune Rasmus. Reţeaua TOR este un soft 
gratuit care îşi ascunde utilizatorii cu ajutorul unor 
substraturi de încriptare precum foile de ceapă, de unde îi 
vine numele: The Onion Router. Pe mulţi, reţeaua TOR îi 
duce cu gândul la delincvenţi, cum ar fi pedofili, traficanţi 
de arme sau droguri, însă în realitate nu-i niciun delict să 
descarci sau să foloseşti softul pentru a ascunde o adresă 
IP. Cu toate acestea, Jessica ştie o mulţime de cazuri în 
care TOR a oferit anonimitate unor criminali. 

— Stai un pic, Rasse, zice Jessica în clipa în care el 
întinde mâna spre  furculiţă. Aşadar, Lisa a fost 
administratorul site-ului şi s-a străduit mult să ascundă 
acest lucru. Şi-a şters urmele. 

— Aşa e. 

— Şi atunci cum naiba ţi-ai dat seama că Lisa e în 
spatele site-ului? 

Rasmus zâmbeşte timid şi pune furculita pe masă. Din 
spatele tejghelei se aude deja de mai mult de un minut o 
sonerie de telefon enervantă, lătratul unui câine care se 
tot repetă. 

— Uite, ca să-ţi dai seama. Ai auzit de grupul de activişti 
hackeri Anonymous? 

— Sigur, răspunde Jessica şi duce cu degetele la gură o 
bucată de salată. 

— In 2011, doi dintre acei hackeri au creat un site 
anonim în Nuevo Laredo, Mexic, pe care au postat 
ameninţarea că vor dezvălui informaţii secrete despre 
cartelul drogurilor local. Puțin după aceea au fost găsiţi 
morţi, atârnând de o pasarelă. Şi tipii ăştia erau hackeri 
iscusiţi, care îşi acoperiseră urmele cu grijă. Cartelul n-ar fi 


reuşit niciodată să  pescuiască informaţia despre 
identitatea lor dacă ei ar fi... 

— Ce anume? 

— Dacă ar fi evitat o greşeală esenţială: au vrut să 
folosească Google Analytics pentru monitorizarea 
traficului. Pentru asta e nevoie de un ID de Analytics. 
Acum, un ID de Analytics poate fi folosit la monitorizarea 
traficului de pe mai multe site-uri. Cartelul a căutat în 
codul sursă al site-ului pe care a fost postată amenințarea 
şi a găsit ID-ul de Analytics, pe care unul dintre hackeri l-a 
folosit şi la blogul personal. După ce ai ID-ul, poţi face o 
căutare pe orice motor de căutare inversă şi legi la 
aceeaşi sursă două site-uri care aparent n-au nimic 
comun. 

— Prin urmare, celor din cartel nu le-a fost greu să dea 
de chipul şi numele tipului? 

— Şi să-i pedepsească pe el şi pe prietenii lui ca să dea 
un exemplu altora. 

— Şi aşa ai găsit-o pe Lisa? Cu ID-ul de Analytics? 

Rasmus încuviinţează din cap şi ochii îi strălucesc de 
mândrie profesională. 

— Lisa voia să monitorizeze numărul de vizitatori de pe 
amândouă site-urile, ceea ce e de înţeles, dacă ne gândim 
că marfa pe care o vând bloggerii este vizibilitatea. Însă n- 
ar fi trebuit să folosească acelaşi ID dacă voia să ţină 
secret celălalt site. Acum site-ul public l-a dat de gol pe cel 
privat. 

Jessica se uită la Rasmus şi muşcă din chebap, care e 
surprinzător de piperat. 

— Crezi că e la fel cu ce s-a întâmplat în Mexic? 

— Că cineva care căuta administratorul lui masayoshi. fi 
a găsit-o pe Lisa şi i-a făcut ceva? zice Rasmus şi ridică din 
umeri. E posibil. E motivul pentru care bănuiesc că a fost 
şters conţinutul site-ului. 


— Înainte să dispară Lisa sau după aceea? întreabă 
Jessica şi ridică privirea spre abajurul cromat al lămpii de 
deasupra mesei, ale cărui etichetă şi cod de bare arată că 
e un castron cumpărat de la IKEA. Un decor simplu şi 
surprinzător de funcţional. 

— Nu ştiu. De aceea am hotărât să nu spun nimic până 
ce nu înţeleg mai bine ce înseamnă toate astea. 

— OK, zice Jessica după ce rumegă o vreme ideea. 
Mulţumesc, Rasse. Acum mănâncă-ţi chebapul. 


30. 


Nina Ruska îşi vâră la loc în bluză ecusonul de la gât. 
Aşteaptă răbdătoare ca administratorul să găsească 
şperaclul printre cheile de pe inel şi să deschidă uşa 
apartamentului lui Jason Nervander. Când a sunat la firma 
de întreţinere, au spus că îl vor trimite pe administrator, şi 
Nina se aştepta să găsească pe casa scării un bărbat de 
vârstă medie, dolofan, cu mustață, încălţăminte de 
protecţie cu talpă groasă şi cămaşă de flanelă decolorată. 
În schimb, uşa e deschisă de o femeie atletică, evident mai 
tânără decât Nina, cu un snop de chei şi unelte atârnând 
de cureaua blugilor strâmţi. Degetele delicate, dar 
hotărâte, ale femeii sunt pătate de ulei. 

— Poftim, zice, şi ochii ei negri zâmbesc în vreme ce ţine 
uşa deschisă ca să intre Nina, apoi o închide în urma ei. 

Nina stă singură în holul lui Jason Nervander şi aude 
administratoarea coborând la parter. O patrulă a fost 
trimisă deja de dimineaţă, aşa că Nina ştie că n-o aşteaptă 
nimic dramatic: dobermani turbaţi de foame, pereţii 
stropiţi cu bucățele de creier sau cadavre care putrezesc. 
Probabil că Jason Nervander n-a mai ajuns acasă de 
sâmbătă. Cu toate acestea, paşii Ninei sunt prudenţi în 


vreme ce se plimbă prin apartamentul gol, ca şi cum 
cineva s-ar putea repezi la ea în orice clipă. Apartamentul 
cu două camere de la etajul întâi al unei clădiri aflate la 
colţul lui Castreninkatu cu  Kirstinkatu pare, cumva, 
mohorât şi spectral. Peste ferestre au fost trase draperiile 
şi lumina galbenă de la spoturi e surprinzător de slabă. 
Interiorul e extrem de ascetic şi în alte privinţe: pereţii albi 
sunt goi, ca şi podeaua de lemn pătată. In living sunt o 
canapea de piele neagră şi un televizor pe suport, alături 
de o bibliotecă mare în care se află câteva cărţi cartonate. 
Rezemate de pereţi sunt teancuri de cutii cu încălţăminte 
şi haine, probabil trimise de firmele partenere. 

Nina cercetase toată ziua postările lui Nervander pe 
reţelele de socializare şi a ajuns la concluzia că e un 
contrast cum nu se poate mai mare între postările lui 
îngrijite şi apartamentul cel mohorât. Realitatea reală faţă 
de realitatea de pe reţelele de socializare. 

Nina se duce la bibliotecă şi se uită la titlurile de pe 
coperţi. Richard Dawkins: God Delusion şi Outgrowing God. 
Sam Harris: Letter to a Christian Nation. Christopher 
Hitchens: God lIs Not Great: Why Religion Poisons 
Everything. 

Nina ştie că aceste cărţi sunt critici ale religiei scrise de 
ateişti de vază. De fapt, a citit una dintre cărţile lui 
Dawkins - numele finlandez era Jumalharha - şi i-a plăcut 
că autorul a abordat subiectul în mod logic şi pragmatic. In 
orice caz, având în vedere colecţia mică de cărţi a lui Jason 
Nervander, pare un pic ciudat că prietenul care i-a raportat 
dispariţia este un pastor de vârstă medie. Insă, pe de altă 
parte, Nina are prieteni care nu cred în instituţia poliţiei. 

Nina pleacă de lângă cărţi şi trece prin bucătărie în 
drum spre dormitor. La fel ca restul, dormitorul e mohorât. 
Jason n-a pus pe pereţi nici măcar un tablou, şi singurele 
pete de culoare sunt cutiile colorate îngrămădite pe podea 


şi cuvertura roşu închis care acoperă patul frumos aranjat. 
Pe birou sunt şiruri ordonate de produse pentru îngrijirea 
pielii şi pentru ras, abia scoase din cutii. Nu că 
apartamentul ar fi neîngrijit, suprafeţele au fost şterse de 
praf, cutiile sunt aşezate în teancuri ordonate. Numai că e 
complet lipsit de confort. 

În peretele din fund, lângă pat, e o uşă de lemn îngustă 
care trebuie să fie a unei debarale. Nina traversează 
încăperea şi pune mâna pe clanţă, însă e încuiată. 

la mâna de pe clanţă. Imaginaţia porneşte în galop. 
Patrula n-a cercetat întregul apartament? Işi ţine 
respiraţia, îi vin în minte întâmplările îngrozitoare din 
primăvară, când a fost prizoniera unui cult şi aproape şi-a 
pierdut viaţa. A supravieţuit, şi-a revenit şi şi-a jurat că nu 
se va mai pune niciodată în pericol în acest fel. Că nu va 
mai merge singură într-o misiune care pare să aibă cel mai 
mic risc. Şi acum uite-o aici. Singură într-un apartament 
straniu, întunecat, în faţa uşii unei debarale care e 
încuiată. În spatele căreia Dumnezeu ştie ce se află. 

Se dă cu câţiva paşi în spate şi se gândeşte un moment 
dacă n-ar trebui s-o cheme înapoi pe administratoarea cu 
funduleţul strâns în blugi. Sau să cheme o patrulă. La 
dracu'! Se uită pe gaura cheii, apoi se răsuceşte, 
scotoceşte prin birou şi găseşte într-un sertar o cheie de 
modă veche, de bronz. Prea uşor. 

Se întoarce la uşa îngustă, bagă cheia în încuietoare, o 
răsuceşte şi, după ce aude un clinchet slab, apasă pe 
clanţă şi împinge. Uşa scârţâie ameninţător. Nina sare 
înapoi instinctiv şi îşi înăbuşă un țipăt când îşi dă seama că 
de tavanul debaralei strâmte atârnă o siluetă omenească. 

— Dumnezeule mare, strigă Nina, cu toate că nu-i 
credincioasă. 

Jusuf parchează în acelaşi loc de pe Messeniuksenkatu 
în care parcase mai devreme. În timpul după-amiezii 
mohorâte temperatura a coborât sub zero şi acum fulgi 
mici plutesc în aer. 

— S-ar spune că acest loc ne este rezervat, zice Jusuf şi 
deschide portiera. 

De data aceasta îmbracă jacheta de piele. 

Jessica iese din maşină şi o vede pe Essi, care vine spre 
ei cărând sacoşe din plastic cu alimente. 

— Sincronizare perfectă, zice Jusuf şi îşi aprinde o ţigară. 

— De ce naiba durează atâta până ca firmele din 
telecomunicaţii să ne dea informaţiile despre locul acela? 
întreabă Jessica şi flutură mâna spre Essi. 

— Deci, telefonul Fantomei e acum închis? 

— A fost închis ieri în Karvopuisto, la ora 15:10. 

Aburul care iese pe nările lui Jusuf se amestecă cu 
vântul şi dispare pe loc. 

— Ar trebui s-o întrebăm pe colocatară despre celălalt 
blog? zice el. 

— Nu ştiu. Cumva, cred că trebuie să avem mare grijă 
cum folosim această informaţie. Dacă o folosim, zice 
Jessica. 

Essi traversează pe zebră şi Jusuf se apropie de ea. 

— Salut, pot să-ţi duc o sacoşă. 

Essi zâmbeşte scurt şi acceptă oferta lui Jusuf. Arată mai 
obosită, mai şocată decât mai devreme. Poate că 
gravitatea situaţiei a devenit treptat mai concretă. 

Se îndreaptă toţi trei spre clădire. Essi deschide uşa şi 
Jessica aruncă o privire spre noul interfon, care a fost 
obiectul atâtor discuţii astăzi. 

Peste o clipă liftul mic, aproape jenant de strâmt, ajunge 
la etajul doi şi Essi deschide uşa de modă veche. Jusuf 


preferase să urce pe scări, şi cei trei se întâlnesc la uşa 
apartamentului. 

— Toată lumea zice că trebuie să-mi amintesc să 
mănânc. N-am niciun pic de poftă de mâncare, zice Essi şi 
vâră cheia în yală. 

Jessica se uită la Essi care se trudeşte cu cheia solidă: e 
clar că n-a folosit prea des yala, sau deloc. Dar situaţia s-a 
schimbat fundamental de la dispariţia colocatarei sale. 

Apoi Essi trece la broasca obişnuită, însă uşa nu se 
deschide. 

— Haide odată..., se roagă Essi. 

Jessica şi Jusuf se uită discret unul la altul. 

— Nu obişnuiam..., continuă Essi şi începe iar să bâjbâie 
cu yala. Acum o ţin tot timpul încuiată... 

Trece o vreme, cât Essi încearcă yala. Jessica nu se 
poate împiedica să creadă că a fost tot timpul descuiată, 
că Essi e atât de tulburată, încât a lăsat uşa descuiată. 

În cele din urmă uşa se deschide. 

Essi intră şi lasă pe podea cumpărăturile. 

— Puteţi rămâne încălţaţi, zice ea şi îşi continuă drumul 
spre living. 

Jessica şi Jusuf îşi scot hainele groase, o urmează pe Essi 
şi îşi rotesc privirea prin living. Tablourile au dispărut de 
pe pereţi şi camera pare jefuită şi goală. 

— Au venit şi au luat toate desenele Lisei, zice Essi şi 
Jessica aprobă din cap. 

Ordinul Hellenei Lappi de a confisca toate tablourile 
manga ca probe pare acţiunea unei dictaturi totalitariste. 

— De-abia acum..., zice Essi cu mâinile în şolduri, apoi 
îşi şterge ochii. De-abia acum, că pereţii sunt goi, am 
impresia că Lisa a dispărut cu adevărat. 

— Vor aduce înapoi tablourile, zice Jusuf cu blândeţe, 
deşi ştie că nu-i o consolare. 

Nu pereţii fără tablouri sunt cauza suferinţei lui Essi. 


— La dracu' cu ele, zice Essi şi suspină. 

la un şerveţel dintr-o cutie şi îşi suflă nasul. Apoi se 
aşază pe canapea şi îşi întoarce ochii înlăcrimaţi spre 
detectivi. 

Un moment pare că Essi va fi în stare să se adune destul 
de repede. Apoi ceva din expresia ei se schimbă, tristeţea 
se transformă în uimire şi, peste o clipă, în panică. Jessica 
a mai văzut asta. Faţa unei tinere izbite de o groază 
explozivă, copleşitoare. Lui Essi tocmai i-a venit o idee 
înspăimântătoare. 

— Dumnezeule mare..., zice Essi şi îşi duce mâna la 
gură. 

Jessica se uită repede la Jusuf, care pare atât confuz, cât 
şi alertat. 

— Ce-i, Essi? Ce e? întreabă Jessica şi face un pas spre 
canapea. 

Tânăra respiră precipitat. 

— E aici..., şopteşte Essi. 

— Cine? zice Jessica şi degetele i se duc instinctiv spre 
pistol. 

Şi apoi Jessica înţelege ce vrea să zică Essi. Mirosul 
dulceag care nu era mai devreme în apartament. 
Aftershave. Fantoma. 

În acel moment uşa de la camera Lisei se deschide 
brusc şi, înainte să poată reacţiona cineva, o siluetă 
masivă năvăleşte spre Jusuf, îl azvârle peste măsuţa de 
cafea, picioarele de lemn cedează şi sticla se sparge sub 
greutatea lui. 

Camera se umple de zăngănitul sticlei şi de ţipetele 
disperate ale lui Essi. 

— Stai! strigă Jessica la persoana care îşi continuă 
goana prin hol şi pe uşă afară. 

— Prinde-l, Jessi! strigă Jusuf dintre cioburi şi aşchii de 
lemn şi încearcă să se ridice. 


Din mână îi ţâşneşte sânge. 

Jessica îşi scoate pistolul şi dă buzna pe coridor. Aude 
dedesubt ecoul paşilor şi se repede după el. 

— Opreşte-te! Stop! repetă şi coboară în grabă scările. 

Prin grilajul care încadrează casa liftului zăreşte din 
când în când bărbatul cu haină neagră şi pălărie cu boruri 
mari, care înaintează cu o viteză surprinzătoare spre 
parter şi spre uşa blocului. 

Jessica îl aude alergând prin holul de la intrare. Aude 
deschizându-se uşa de jos. Un câine mare latră într-unul 
dintre apartamentele de la etajul întâi. 

Jessica ajunge repede la uşă, iese în stradă şi vede în 
faţa clădirii o pereche de bătrâni. Bărbatul împinge un 
cadru. Amândoi privesc speriaţi pistolul din mâna Jessicăi. 

— Încotro a luat-o? 

Bătrâna arată spre Topeliuksenkatu şi Jessica o ia la 
goană. 

Trece de peticul de iarbă şi de copacul singuratic şi 
începe să coboare în fugă treptele de granit care duc spre 
Messeniuksenkatu. Sunt alunecoase şi mâna stângă a 
Jessicăi prinde balustrada de oţel fixată în zid. 

Trebuie să-l prind pe individ. Căuta... 

In clipa aceea Jessica simte o lovitură în diafragmă, 
aerul îi iese din piept, se ghemuieşte şi se prăbuşeşte. 

Vede în zidul din blocuri de granit o adâncitură de 
mărimea unui om, în care e o uşă plină de mâăzgălituri. O 
ascunzătoare isteaţă. Jessica aşteaptă şutul în cap, poate 
flacăra de la gura ţevii pistolului, orice o fi care să pună 
capăt urmării ei jalnice. Însă nu vine nimic din toate astea. 
Silueta întunecată păşeşte peste ea şi dispare după colţ. 
Jessica gâfâie şi îşi stăpâneşte voma, cu obrazul lipit de 
caldarâm. Fir'aş a naibii... Două trânteli în aceeaşi zi. Apoi 
zvâcniturile dureroase din stomac devin copleşitoare şi din 


esofag îi ţâşneşte fiere. În vreme ce scuipă gustul acidului 
gastric, aude paşii lui Jusuf care se apropie. 

— BDSM, zice Nina Ruska şi opreşte maşina la vest de 
Kallio, biserica de pe Itäinen Papinkatu, unde este biroul 
pastorului. Costum negru de cauciuc. Fermoar peste gură. 
Tot tacâmul. 

— In debaraua lui Jason Nervander? întreabă Hellu la 
telefon şi Ninei i se pare că surprinde o notă de 
amuzament în vocea şefei. 

— Mda. Puse pe o blestemată de femeie gonflabilă. Care 
era atârnată cu cătuşe de tavan. 

Acum Nina chiar o aude pe Hellu râzând. 

— Scuze, Nina. La urma urmei, acum avem un caz 
special, zice Hellu. 

— Avea acolo cutii cu accesorii sado-masochiste. 
Reviste, cărţi. Jason Nervander pare să fie un adevărat 
adept, zice Nina şi opreşte motorul. 

— Dar nimic ilegal? Sau care sugerează manga? zice 
Hellu. 

— Nu. Cele mai multe arătau a chestii SM tipice. 
Perverse, dar nimic mai mult. 

— Bine. Probabil încă nu i-ai spus Jessicăi? zice Hellu. 

— Nu... 

— Aşa m-am gândit, zice Hellu şi vocea ei continuă să 
fie ciudat de voioasă. 

Ca şi cum ar fi fost într-o dispoziţie excelentă chiar şi 
înainte să sune Nina. 

— In clipa asta Jessica şi Jusuf îşi ling rănile în Töölö. Au 
luat bătăiţă. 

— De la cine? zice Nina şi coboară din maşină. 


— De la Fantomă. Dar nu-ţi face griji, a reuşit să scape. 
Revin curând, zice Hellu sarcastic şi închide telefonul. 

Nina se încruntă. Priveşte clădirea de granit proiectată 
în stilul Romantic Naţional al lui Lars Sonck, care, dacă îşi 
aminteşte bine, a fost construită la începutul secolului 
trecut. Biserica e o privelişte impunătoare, e în vârful unui 
deal, cu turlele semeţite spre cer şi, ca atare, cea mai 
înaltă clădire din centrul Helsinkiului. Nina a trăit toată 
viaţa în acest oraş, dar de-abia în ultimii ani a început să 
preţuiască frumuseţea arhitecturii lui. La fel ca peste tot în 
lume, locuitorii din Helsinki trec adesea pe lângă 
splendorile locale fără să se sinchisească. 

Nina urcă treptele de piatră spre o platformă care 
înconjoară clădirea şi merge mai departe pe aleea arcuită 
din dreptul fațadei. Birourile bisericii sunt în capăt. 

De-abia apucă să se uite la interfon când uşa este 
deschisă de un bărbat zâmbitor, bărbos, al cărui guler 
preoţesc se vede de sub puloverul roşu închis. 

— Nikolas Ponsi? întreabă Nina. 

— Da, intraţi, vă rog, răspunde bărbatul şi întinde mâna. 

Nina i-o strânge. 

Ponsi e suplu şi destul de scund, însă strânsoarea mâinii 
lui e puternică. Nina a practicat toată viaţa artele marţiale, 
a învăţat să recunoască forţa ascunsă sub o înfăţişare 
înşelător de fragilă, şi exact asta emană Nikolas Ponsi. 

Nina intră şi merge în urma lui spre biroul pastorului. 
Trec pe lângă câteva încăperi cu uşile deschise, în care se 
zăresc nişte oameni trebăluind. 

— Doriţi cafea? întreabă Ponsi şi îi face semn Ninei să ia 
loc. 

Ea refuză cu un gest politicos şi cercetează rapid micul 
birou. E ordonat şi miroase a biserică: rumeguş vechi şi 
butoaie de smoală goale. Mirosul te duce cu gândul la cărţi 
colbăite din biblioteci şi o carte de imnuri cu o mie de file 


extrem de subţiri. În spatele biroului lui Ponsi e un lisus pe 
cruce sculptat în lemn. Cu toate că Nina nu e credincioasă, 
n-are nimic împotriva mersului la biserică. La fel ca multe 
altele, e un lucru adânc înrădăcinat. Şi apoi, de ce s-ar 
opune la ceva care le oferă oamenilor speranţă, mai ales 
celor a căror viaţă e plină de necazuri? 

— Vă mulţumesc că v-aţi făcut timp pentru mine, 
domnule pastor, începe Nina, însă Ponsi ridică un deget, 
zâmbind. 

— Paroh, zice el. 

— Mă scuzaţi? 

Ponsi zâmbeşte stingherit. 

— Nu, eu îţi cer scuze. Desigur, despic firul în patru, dar 
sunt unul dintre parohii acestei biserici. Postul necesită un 
grad pastoral suplimentar, zice Ponsi şi râde, nevenindu-i 
să creadă, ca şi cum l-ar fi amuzat meschinăria şi ridicolul 
fălirii sale. lar mă dau mare. Spune-mi Niko şi totul e în 
ordine. 

— OK, Niko, zice Nina şi se aşază pe un scaun din lemn. 

Ponsi se aşază de cealaltă parte a biroului, pe un scaun 
care arată ergonomic. 

Nina cercetează faţa rotundă a lui Nikolas Ponsi, de un 
alb ca al zăpezii murdare, cu urmele de vărsat de vânt 
acoperite doar în parte de barba deasă. Ochii lui expresivi 
sunt neobişnuit de albaştri şi strălucitori şi par să 
zâmbească odată cu gura prietenoasă. Nina priveşte în jur 
şi ochii i se opresc la o fotografie înrămată de pe perete, în 
care e un grup mare de oameni cu o pancartă LGBT. Ponsi 
observă şi tuşeşte în pumn. 

— E de la parada Pride de anul trecut. De aproape un 
deceniu sunt implicat în activităţile bisericii legate de 
drepturile minorităţilor sexuale. De fapt, am şi pregătire de 
sexolog, însă... ei bine, n-are nimic de-a face cu asta. Imi 
pare rău că trâncănesc aşa despre mine, oftează bărbatul 


zâmbind şi apoi se întunecă. Sunt agitat, după cum îţi dai 
seama, cu toate că încerc să gândesc pozitiv. Poate că 
Jason e bine, zice Ponsi şi îşi încrucişează mâinile pe masă, 
ca şi cum s-ar pregăti de rugăciune. 

— E bine să fii pozitiv, zice Nina şi scoate din buzunar un 
carnet. Şi e foarte posibil ca Jason să-şi facă apariţia viu şi 
nevătămat. 

Zâmbetul nu revine pe chipul lui Ponsi. 

— Posibil, însă nu probabil, nu-i aşa? zice el şi ia un 
stilou aşezat pe suport, ca şi cum asta l-ar face să se simtă 
în siguranţă. 

Nina îl priveşte în ochi şi aşteaptă să dispară întrebarea, 
odată cu nevoia de a răspunde la ea. 

— Cine este? face ea semn cu capul după o vreme spre 
o fotografie alb-negru de pe perete, mai ales pentru că 
vrea să înceapă discuţia de la zero. 

In imagine este un tânăr blond şi chipeş, cu o medalie 
prinsă pe uniformă. 

— Acela, începe Ponsi cu forţă şi îşi apasă laolaltă 
vârfurile degetelor, este Witold Pilecki. A luptat împotriva 
naziştilor în Armata Polonă Secretă. Din câte ştiu, Pilecki a 
fost singurul om care s-a oferit să fie dus la Auschwitz ca 
parte a unui plan de a ajuta rezistenţa să-i înfrângă pe 
germani. In ciuda tuturor greutăților, a reuşit să 
supravieţuiască doi ani în acel infern, ba chiar a construit 
un radio şi le-a transmis informaţii camarazilor din afara 
lagărului. la gândeşte-te, milioane de oameni au fost duşi 
cu de-a sila în lagăre ca să moară... iar Pilecki s-a lăsat dus 
de bunăvoie ca să-i ajute pe ceilalţi. 

— Ce s-a întâmplat cu el? întreabă Nina şi se simte 
surprinzător de interesată. 

E clar că în educaţia sa este o lacună în ce-l priveşte pe 
Pilecki. 


— Pilecki şi-a alcătuit un grup care ar fi trebuit să preia 
conducerea în lagăr şi să elibereze prizonierii. Insă când a 
venit momentul, Armata Polonă Secretă n-a reuşit să 
asigure sprijinul din afară şi planul a căzut. Pilecki şi-a 
sacrificat libertatea şi a suferit degeaba. 

— A murit în lagăr? 

— Nici vorbă! chicoteşte Ponsi. Pilecki a găsit o soluţie 
ingenioasă şi a evadat din Auschwitz. Era un truc care n-ar 
fi trebuit să fie posibil. Şi totuşi, el a izbutit. Însă povestea 
n-are un sfârşit fericit, după război comuniştii au hotărât 
că Pilecki a fost spion în slujba puterilor occidentale şi l-au 
executat în vara lui 1948. A fost un asasinat în adevăratul 
înţeles al cuvântului comis de justiţie. 

— O poveste fascinantă. 

— Într-adevăr. Şi acum motivul pentru care această 
fotografie este aici... Ar putea fi la fel de bine fotografia 
altui om curajos. Istoria e plină de oameni buni care au 
pus binele comun înaintea propriilor interese. Însă pentru 
mine Pilecki reprezintă valorile şi virtuțile la care ne 
îndeamnă Biblia. Şi nu mă pot împiedica să văd unele 
asemănări..., zice Ponsi şi zâmbeşte enigmatic. 

Lumina slabă care vine pe fereastră dă un pic de culoare 
pielii lui palide. 

— Cu lisus? zice Nina. 

Privirea lui Nikolas Ponsi zăboveşte pe fotografie. 

— Hai să zicem doar că lumea ar avea nevoie de mai 
mulţi oameni ca Pilecki. 

Nina îşi mută privirea asupra însemnărilor. E vremea să 
treacă la treabă. După mica încălzire, Nikolas Ponsi pare 
mai dispus să răspundă la întrebări. 

— Eşti prieten cu Jason? zice Nina în cele din urmă. 


— Am devenit al naibii de apropiaţi, da, zice Ponsi şi îşi 
face de lucru cu stiloul. El se trage din Rovaniemi, şi când 
s-a mutat în Kallio”... Când să fi fost asta, acum patru ani? 

— În toamna lui 2014, zice Nina verificându-şi 
însemnările. 

— Într-adevăr... Jason a luat parte la activităţile pentru 
tineri din parohie. Aşa ne-am cunoscut, şi de atunci 
încoace am petrecut mult timp împreună. 

— Aşadar, sunteţi apropiaţi? 

— Foarte. Ne vedem sau vorbim zilnic, zice Ponsi. 

— Ai vreo idee pe unde ar putea să fie Jason? 

Nikolas Ponsi clatină din cap, oftează neliniştit şi 
priveşte pe fereastra umbrită de un arțar uriaş. 

— Îţi vine în minte cineva care ar putea să-i vrea răul lui 
Jason? zice Nina. 

— Am încercat să mă gândesc la asta, dar nu. 

— Când l-ai văzut ultima dată? continuă Nina. 

Ştie din experienţă că cel mai bine e să pui cât de multe 
întrebări cât mai repede posibil, fără să fii agresiv. 

— Vineri. 

— Ai observat atunci ceva neobişnuit? Jason a spus ceva 
despre planurile de weekend? 

Pe faţa parohului apare o expresie criptică. 

— Jason nu prea era în apele lui în ziua aceea. Mai 
neliniştit decât de obicei. A zis că cineva spune despre el 
lucruri rele. 

— Ce lucruri rele? _ 

— Că cineva spune minciuni. Insă nu părea deloc să fie 
un conflict serios. Vreau să zic că, judecând după discuţie, 
nu cred că acel lucru are de-a face cu faptul că Jason e 
acum dispărut. Era doar necăjit că cineva născoceşte 
lucruri despre el, asta-i tot. A zis că o să clarifice totul în 
weekend. 

— Însă n-ai aflat despre ce vorbea, sau cu cine trebuia 
să clarifice lucrurile? zice Nina şi Ponsi clatină din cap. 

— Jason a spus că a încercat să dea de Lisa. Însă ea nu 
i-a răspuns la telefon, zice el în cele din urmă. 

— A zis de ce vrea să vorbească cu Lisa? 

— N-am întrebat, zice Ponsi şi expresia lui pare să fie de 
regret că şi-a neglijat îndatoririle. 

Nina înghite în sec de câteva ori, are gâtul iritat. Dea 
Domnul să nu se îmbolnăvească. Urma să se apuce iar de 
antrenament în seara asta, după o săptămână de 
leneveală. 

Işi întoarce privirea spre crucifixul de pe perete şi îşi 
aminteşte cărţile pe care le-a văzut în apartamentul lui 
Jason Nervander. 

— Jason e credincios? 

Ponsi pare să iasă dintr-un soi de visare. Expresia lui 
spune că nu e o întrebare cu răspuns simplu. 

— Jason e deschis la diferite interpretări ale vieţii. La 
toate. Asta îl face să fie o companie atât de interesantă, 
zice Ponsi serios. Am avut cu el multe discuţii profunde 
despre aceste subiecte: viaţa şi sensul existenţei, în 
general. 

— Jason a căutat alinare în parohie? Avea probleme? 

Ponsi mijeşte ochii ca şi cum s-ar uita direct la soare. 

— N-ar trebui să vorbesc despre viaţa spirituală a lui 
Jason, zice el brusc şi îşi masează fruntea. 

— Ar putea fi o chestiune de viaţă şi moarte. De fapt, 
poate chiar este, în ciuda faptului că sperăm să fie bine, 
zice Nina. Trebuie să-mi spui tot ce ne-ar putea ajuta să-l 
găsim pe Jason. 

— Inţeleg, însă... 

— Ce fel de relaţie avea Jason cu Lisa Yamamoto? 

— Cu Lisa? Au fost împreună o vreme. 

— De ce s-au despărţit? întreabă Nina. 


Nikolas Ponsi îi aruncă Ninei o privire îndurerată, ca şi 
cum ar fi supărat că poliţia îl pune să ia o decizie 
neplăcută. Apoi pare să ia curaj de la fotografia lui Pilecki. 
Ar fi putut fi mai rău, Nikolas. 

— Jason nu i-a fost credincios Lisei, zice Ponsi în cele din 
urmă şi îşi mângâie barba. 

Îşi împinge un pic scaunul în spate şi se apleacă sub 
birou. Peste o clipă, nasul Ninei prinde un miros slab de 
picioare transpirate. Pastorul, sau oracolul, sau parohul 
sau ce-o fi, tocmai s-a făcut mai comod descălţându-se. 

— Cine era cealaltă persoană? 

— N-a spus. Mi-a spus doar că a înşelat-o pe Lisa. 

— Jason a fost vreodată violent? întreabă Nina şi Ponsi, 
surprins, ridică privirea de la stiloul pe care îl are în mână. 

Apoi îl pune la loc pe suport. 

— De ce întrebi asta? 

Nina nu răspunde, ci se uită ţintă la paroh. El îi susţine 
privirea cu o secundă prea mult. 

— Nu. 

— Nu? Eşti sigur? 

— Jason n-ar face rău unei muşte. Are problemele lui, 
bea prea mult şi uneori asta îl face să-şi piardă controlul. 
Însă asta nu se manifestă ca violenţă, ci ca un lucru 
nevinovat, cel mult abateri morale care ajung să creeze 
probleme în relaţiile lui, zice Ponsi şi zâmbetul îi revine pe 
faţă. 

Nina nu se poate abţine să se gândească la femeia 
gonflabilă care atârnă în debaraua lui Jason, îmbrăcată în 
latex. 

— Şi prin abateri morale vrei să zici... 

— Relaţii sexuale. La petreceri a manifestat întotdeauna 
o oarecare lipsă de inhibiţie. 

— Deci, n-ai auzit niciodată că Jason ar fi lovit-o pe Lisa? 


Ponsi îşi încrucişează braţele pe piept şi îşi strânge 
buzele. 

— Nu. Niciodată. Nu cred că s-a întâmplat vreodată aşa 
ceva. 

— OK, mulţumesc, zice Nina şi se ridică de pe scaun. A, 
da, încă ceva. Ştii cumva de ce s-ar fi aflat Jason în 
Vuosaari sâmbăta trecută, noaptea? 

Nikolas Ponsi se ridică şi, cine ştie de ce, pare mai scund 
în spatele mesei de lucru. 

— N-am nicio idee. Îmi pare rău. 


33. 


Ceasul din livingul Lisei şi al lui Essi bate, semnalând 
ora. Jusuf şi Jessica stau pe canapea şi privesc solemn 
drept înainte. 

Helena Lappi a venit la faţa locului cu o patrulă 
deoarece, după spusele sale, ia în serios violenţa 
împotriva poliţiştilor - şi mai ales a celor din unitatea sa. 
Însă Jessica ştie foarte bine că şefa ei se bucură în taină de 
umilirea ei şi a lui Jusuf. Hellu a venit să învârtă cu mâna ei 
cuțitul în rană înainte să se întoarcă să se preumble prin 
sediu, pe umăr cu un papagal pe nume Jami Harjula. 

— Gone, baby, gone!t. Evaporat ca un pârţ în Sahara, 
zice Hellu şi se aşază în fotoliu. 

Priveşte măsuţa de cafea sfărâmată, sângele care 
pătează covorul şi tifonul alb care înfăşoară mâna dreaptă 
a lui Jusuf. Aşezată acolo, destinsă, cu mâinile odihnindu-i- 
se pe braţele fotoliului, Hellu pare, cumva, periculoasă, ca 
o regină imprevizibilă, impulsivă, care ar putea în orice 


18 Roman cu acelaşi nume al lui Dennis Lehane, ecranizat. Titlul în 
română este Dispărută fără urmă. 


moment să poruncească desprinderea de gât a capului 
cuiva dintre cei de faţă. 

Uşa camerei lui Essi se deschide şi iese un tânăr, pe 
care Hellu l-a adus ca să ofere consilierea de criză. 

— Cum se simte? îl întreabă Hellu calmă. 

— Mai bine. Ştiind că cei de la întreţinere vin astăzi să 
schimbe încuietorile..., zice el şi îşi ia haina groasă. Dar 
sunt multe de procesat pentru o persoană tânără. 

Hellu înclină din cap şi se răsuceşte spre Jessica şi Jusuf, 
în vreme ce consilierul de criză iese din apartament. Pe 
palier se zăreşte spatele unei uniforme de poliţist. Un 
poliţist va păzi apartamentul în restul zilei, dacă nu şi mai 
mult, oricât de mic ar fi riscul ca Fantoma să revină 
curând. 

— Ai spus că Essi l-a mirosit? zice Hellu în cele din urmă. 

— Da, zice Jessica şi ridică privirea din podea. Tot locul 
mirosea. 

— Acelaşi aftershave ca... 

— Miercurea trecută. 

— Afurisita de Fantomă, oftează Hellu. Şi faţa lui? l-aţi 
văzut-o? 

Jessica şi Jusuf clatină din cap. 

Hellu oftează, ridicându-se din fotoliu, şi se duce la 
fereastră, cu mâinile încleştate dramatic la spate. Spatele 
jachetei sale este presărat cu fire lungi de păr alb. Blugii 
largi şi evazaţi sunt din mileniul anterior. 

— l-a dat cuiva prin cap că Fantoma s-ar putea întoarce 
în apartament? Că, dacă o are pe Lisa, probabil că are şi 
cheile Lisei? zice Hellu, privind pe fereastră. 

Jessica îi aruncă o privire lui Jusuf, care pare îndurerat. 
Atâtea s-au întâmplat în cursul zilei, încât e uşor să uiţi 
cele mai simple lucruri. 

— Presupun că acum sună prosteşte, oftează Jessica, 
însă nu pare probabil ca un răpitor să se întoarcă în casa 


persoanei pe care a răpit-o când poliţiştii tropăie pe acolo 
toată ziua. Vreau să zic, aproape a fost prins de data 
asta... 

— Dar n-a fost, fir-ar să fie! zice Hellu energic şi bate cu 
degetele în geam. Apoi se duce în mijlocul camerei, din 
nou cu mâinile încleştate la spate. Ce căuta? 

— Nu ştiu. Toate tablourile manga şi laptopul Lisei sunt 
la sediu, răspunde Jessica. 

— Poate a crezut că sunt tot aici? 

— Mă îndoiesc. Presupun că el căuta ceva ce ştia că Lisa 
ascunsese. 

— Părea să aibă la el ceva când a fugit? 

Jessica clatină din cap. 

Hellu râde încetişor şi privirea ei dezamăgită se plimbă 
pe tavan. 

— Vor veni criminaliştii să ia din nou amprentele. Să 
sperăm că sunt unele noi. În afară de ale voastre, adică, 
zice ea. Jusuf, mâna ta o să se facă bine? 

— Asta nu-i nimic, zice Jusuf cât de convingător poate. 

Ca de obicei, bravează. Jessica a văzut ciobul lung înfipt 
în degetul mare înainte ca medicul să i-l scoată din muşchi 
şi să coasă rana. 

Hellu încuviinţează din cap şi se uită la smartwatch. 

— Inchipuiţi-vă. O întâmplare norocoasă ar fi putut să 
rezolve acest caz. Dar n-aţi fost decât doi împotriva unuia, 
spune ea, apoi se duce la uşă. A, da. A sunat Nina. A găsit 
în debaraua lui Jason Nervander o grămadă de accesorii 
sado-maso, zice Hellu şi zâmbeşte, în vreme ce Jessica şi 
Jusuf îşi întorc spre ea feţele uluite. Fiecare cu marota lui 
în lumea asta mare. 


34. 


Jessica bate la uşa lui Essi şi aude o voce slabă care îi 
spune să intre. 

O vede pe tânără culcată în pat pe o parte, cu ochii 
înroşiţi de atâta plâns. 

Jessica îşi trage un scaun lângă pat. _ 

— Acum eşti în deplină siguranţă în casă. Incuietorile vor 
fi schimbate curând şi un poliţist păzeşte clădirea. 

Essi se ridică în capul oaselor şi îşi suflă nasul. 

Jessica se uită prin cameră, care este complet diferită de 
cea a Lisei, pe care o obsedează manga. Camera lui Essi 
are pereţii zugrăviți în albastru închis şi plini de fotografii 
celebre în format mare şi postere de propagandă din Al 
Doilea Război Mondial. Keep calm and carry on. Chestii 
de-astea. 

— Era tipul acela, zice Essi. 

Jessica încuviinţează din cap. 

— Ai idee ce căuta? 

Essi clatină din cap. 

— OK. Motivul pentru care veniserăm aici este să te 
întrebăm de această femeie, zice Jessica şi îi dă lui Essi 
telefonul. 

— Ce să întrebaţi? zice Essi încet. 

— O cunoşti? 

Essi ridică din umeri. 

— Nu. Cine e? 

— Numele ei este Olga Belousova. Ucraineană. Îţi spune 
ceva numele? 

Essi pare să se concentreze. Măreşte cu degetele 
imaginea. 

— Frumoasă, zice şi îi înapoiază telefonul Jessicăi. 


19 Rămâi calm şi continuă (aprox.) (în limba engleză în original). 


— Dar n-o recunoşti? Nici măcar numele? 

— Nu. 

— OK, zice Jessica şi se ridică. Mai e ceva... E legat de 
Jason. 

— Da? 

Jessica tace un pic, ca să se gândească la cel mai bun 
fel de a pune problema, apoi alege abordarea directă: 

— Jason era violent cu Lisa? 

Essi mototoleşte în mână şerveţelul, dar nu zice nimic. 

— Era, Essi? Jason a lovit-o pe Lisa? 

Capul lui Essi se mişcă repede. O serie de încuviinţări 
scurte. 

— Cred că da. Chiar la sfârşit, şopteşte Essi. Pe faţa Lisei 
erau vânătăile alea şi... A zis că a căzut după ce s-a 
îmbătat la o petrecere, dar... nimeni nu cade aşa. Am fost 
sigură că Jason a lovit-o. 

— De ce nu ne-ai spus asta înainte? 

— Păi, pentru că... Lisa are o personalitate puternică şi 
n-ar fi vrut să ştie lumea. Şi apoi, n-ar putea să aibă nimic 
de-a face cu asta, nu? Vreau să zic, Jason a dispărut şi el... 
iar asta a fost acum un an. 

Jessica pune mâna pe clanţă şi deschide uşa. 

— Dacă îţi mai aminteşti ceva, Essi. Peste o oră, la 
noapte, mâine. Sau dacă observi că lipseşte ceva. Sau 
dacă a apărut ceva ce n-ai mai văzut până acum. Trebuie 
să mă suni imediat, OK? Orice informaţie ar fi foarte 
importantă acum. 

— OK, zice Essi şi încuviinţează din cap. 

— Acum încearcă să te odihneşti, spune Jessica şi 
închide uşa. 


35. 


Jessica urcă în maşină, închide portiera şi îşi prinde 
centura de siguranţă. Jusuf stă în dreptul portierei, ţinând 
între degete o ţigară pe jumătate fumată, şi se uită la 
palma sa înfăşurată în tifon alb. Noaptea s-a lăsat parcă pe 
furiş peste oraş şi fulgii mânaţi de vânt par licurici galbeni 
în lumina felinarelor. Cerul se oglindeşte în asfaltul ud al 
trotuarelor pustii. 

După o vreme Jusuf intră în maşină şi porneşte motorul. 
Jessica e copleşită de o senzaţie de déjà-vu, însă 
momentul s-a repetat şi în realitate de zeci de ori. Portiera 
se deschide, mirosul lui Jusuf de ţigară abia fumată şi de 
aftershave pluteşte înăuntru şi motorul mic, dar viteaz, al 
Golfului porneşte sforăind. Muzica umple maşina ca un roi 
uriaş de viespi. 

— Ar fi trebuit să ghicim că el o să se întoarcă, zice 
Jusuf. 

— După război mulţi viteji s-arată, oftează Jessica. 

— Crezi că Fantoma a otrăvit-o pe Olga Belousova? 

Jessica se răsuceşte spre Jusuf. 

— Acum ai hotărât că a fost otrăvită? 

— Dacă nu s-a înecat. 

— Greu de spus. 

— Gândeşte-te, picturile manga, hainele, urmele de 
arsură. Poate că avem de-a face cu un cult ciudat, poate 
că Olga s-a îmbrăcat de bunăvoie aşa şi a luat un drog 
sintetic pe care Fantoma l-a adus prin contrabandă în 
Finlanda din Japonia, zice Jusuf şi îşi prinde centura de 
siguranţă. Poate avem noroc şi Sissi Sarvilinna găseşte în 
sângele Olgăi vreun drog nou pe care să-l putem urmări. 

— La fel ca Greieraşul Jiminy??? 


2 Jiminy Cricket, personaj emblematic din filmele studiourilor Disney. 


— Da, zice Jusuf. 

Jessica ridică din umeri. Greieraşul Jiminy era numele 
dat de poliţişti unei bande de români care în urmă cu 
câţiva ani adusese în Finlanda un drog sintetic nou, pe 
care poliţiştii l-au putut urmări după ce un tânăra luato 
supradoză. Un rol important în caz l-a jucat un progres 
tehnic din toxicologie: analiza prezumtivă a structurilor 
moleculare. 

In mod tradiţional, medicii legişti trebuie să aibă la 
dispoziţie o referinţă - o mostră din drogul respectiv, ca să 
o compare cu proba luată din cadavru. De obicei, vameşii 
sau poliţiştii oferă laboratorului de medicină legală 
mostrele. 

Însă în ultimii ani toxicologii au reuşit să creeze o 
metodă care poate fi folosită la prezicerea structurii 
moleculare a oricărei substanţe, pe baza masei ei 
moleculare. Este posibilă identificarea, de exemplu, a unei 
substanţe care are structura de bază a unei amfetamine, 
căreia producătorul i-a adăugat ceva. Asta face să fie mai 
simplă căutarea atât a substanţei, cât şi a sursei ei, chiar 
dacă substanţa însăşi nu le este cunoscută autorităţilor. 

— Presupun că n-au găsit nimic la Soderskăr, oftează 
Jusuf şi iese cu spatele din locul de parcare. 

— Nu. Nimic, zice Jessica. Şi au pus scafandri să 
cerceteze coasta. 

— La naiba! Fundături în ambele direcţii. Rasmus a 
trimis un mesaj, că niciuna dintre firmele de curierat n-a 
luat vreun pachet de la adresa Lisei în ultima lună. Cu 
toate că au fost livrate câteva zeci. 

— Imi închipui. Toate produsele cărora să le facă 
reclamă Lisa, chestiile gratuite pe care le capătă 
influencerii..., spune Jessica şi clatină din cap. 

Işi aminteşte muntele de cutii goale aflat lângă pereţii 
din dormitorul Lisei. 


— Şi apoi e preferința lui Jason Nervander pentru ceva 
mai tare. Crezi că se leagă de manga? 

— Mere şi pere, zice Jessica şi clatină din cap. Dacă pe 
Nervander l-ar fi excitat manga, Nina i-ar fi găsit în debara 
manga, nu latex negru. 

— Presupun că da. Ce facem acum? întreabă Jusuf. 

— Trebuie să închid ochii o clipă şi să mă gândesc. Crezi 
că poţi să mă laşi acasă? 

— Mă descurc eu, la naiba! zice Jusuf şi rânjeşte obosit. 

Undeva, dincolo de pătura cenuşie, soarele coboară sub 
orizont şi zugrăveşte cu galben norii joşi. Este, poate, cel 
mai frumos moment al zilei, o străfulgerare de viaţă şi de 
început înainte să se instaleze implacabilul întuneric de 
optsprezece ore. 


36. 


Jessica răsuceşte cheia în broască, deschide uşa şi intră 
în garsonieră. 

Pe podea zac două scrisori şi ziarul din Töölö. 

Ascultă zgomotele care răzbat de pe scară, cineva care 
urcă la etajul întâi sau doi şi sună la o uşă. Peste o clipă 
uşa se deschide şi casa scării se umple de ţipete încântate 
de copii. Apoi uşa se trânteşte şi vocile devin un murmur 
abia auzit. 

Jessica închide uşa şi îşi scoate canadiana. Culege de pe 
podea cele aduse de poştă, apoi se duce la fereastră, care 
dă spre curte şi spre priveliştea tipică pentru zonă: rastel 
pentru biciclete, tomberoane, precum şi un suport din ţevi 
groase sudate pentru bătut covoare. Ziduri tencuite, pe 
care luminile din curte le fac să arate bej, zeci de 
apartamente luminate. Acoperişuri negre şi cu plăci de 
metal care lucesc, mortal de alunecoase, sub umezeala 


îngheţată. Hornuri mari, învelite în metal, unele pufăind 
spre cer fum cenuşiu. 

Jessica se reazemă de fereastră şi se răsuceşte spre 
garsoniera sa micuță, al cărei unic rol e să slujească de 
faţadă pentru cei din afară. In frigider se prea poate să fie 
ceva mucegăit, iar în pat n-a dormit nimeni de nu mai ştie 
când. De fapt, ultima dată când a fost folosit patul n-a fost 
pentru dormit: în urmă cu cinci săptămâni ea şi Fubu au 
ajuns la concluzia că n-au niciun viitor şi au pecetluit 
despărţirea făcând sex. N-a fost mai bine, mai rău sau mai 
spectaculos decât de obicei, cu Fubu sexul era 
întotdeauna relaxat. Chiar şi când ştiau că este pentru 
ultima oară. 

Privind înapoi, pare absurd faptul că Fubu a fost acolo 
de atâtea ori fără să cunoască adevărul. Culcată în pat 
după plecarea lui Fubu, Jessica s-a gândit că după ce 
ajungi să cunoşti pe cineva pe baza unor jumătăţi de 
adevăruri, dezvăluirea întregului adevăr devine aproape 
imposibilă. Chiar dacă ai ajuns să ai destulă încredere în el 
ca să-i spui adevărul, n-ai cum să ştii dacă va mai rămâne 
lângă tine după ce îl aude. Asta încurajează păstrarea în 
continuare a secretului. 

Telefonul Jessicăi sună în buzunarul blugilor. 

Numărul e ascuns. 

Jessica şovăie. Astăzi a făcut o mulţime de noi 
cunoştinţe, inclusiv nemernicul de pe cărarea de alergare. 
Dacă răspunde şi aude iar vocea lui: Ajunul Crăciunului? 
Insă, fiind conducătoarea investigaţiei, Jessica nu-şi poate 
permite în acest moment să aleagă apelurile la care 
răspunde, orice informaţie poate fi semnificativă. 

Jessica apasă pe butonul verde şi duce telefonul la 
ureche. Aude pe fundal muzică. Apoi vocea unui bărbat. 
Vorbind în engleză cu altcineva. 

— Alo? zice Jessica. 


— Sorry! Hi, detectiv?!, răspunde vocea, şi după o clipă 
Jessica îşi dă seama că e directorul clubului Fenix. 

Tipul care s-a uitat la ea într-un fel atât de memorabil 
mai devreme în acea zi: senzual, poate, însă în acelaşi 
timp afectuos, ca un vechi prieten. 

— Sunt Frank Dominis, zice el. 

Vocea îi este carismatică şi se simte zâmbetul. 

— Scuze, numărul clubului e secret. Am pe masă cartea 
ta de vizită. 

Jessica se duce înapoi la fereastră, cu telefonul la 
ureche. In partea cealaltă a curţii, cu două etaje mai jos, 
un bărbat şi o femeie fac yoga în living, în vreme ce la 
televizorul lor este un documentar despre natură. Jessica 
se aşază pe pervaz şi dă drumul aerului din plămâni. 

Işi zice că ar putea să-şi lase garda jos un moment şi să 
fie altceva decât o polițistă rece care se teme să se lase în 
voia vieţii. 

— How can I help you, Frank??? 


37. 


De acasă până la Manala nu sunt decât vreo două sute 
de metri, însă vântul rece tot reuşeşte să o cuprindă pe 
Jessica în vreme ce traversează repede strada. 

La venirea serii temperatura a scăzut cu câteva grade 
sub zero, iar ploaia care a căzut toată ziua a aşternut pe 
asfalt o pojghiţă de gheaţă neagră. Fulgi mici se 
învârtejesc în vânt şi o fac pe Jessica să mijească ochii. 

În staţia de taxiuri sunt câteva maşini. Şoferii nu lasă 
vântul să-i descurajeze, au ieşit din maşini ca să discute şi 


"1 Scuze! Salut, detectivule (în limba engleză în original). 


?? Cu te te pot ajuta, Frank? (în limba engleză în original). 


să fumeze. La grillul Jaska, aflat la colţul lui Töölönkatu cu 
Dagmarinkatu, s-au strâns zeci de oameni, unii mestecând 
deja, alţii încă la coadă. În ciuda întunericului din jur - sau 
poate tocmai de aceea - adunarea aceea semnalează 
căldură, arată că locuitorii din Helsinki pot să creeze o 
atmosferă plăcută chiar şi în perioada cea mai întunecată 
şi deprimantă a anului. Se aud strigăte, râsete şi observaţii 
vesele. Paltoane groase de sub care răsar pantaloni de la 
costum sau tivuri de fuste, colanţi şi pantofi cu toc înalt. 
Dichisire după orele de muncă. Electricitatea din aer a 
începutului de iarnă, precum şi flirturile, entuziasmul, 
aşteptarea nerăbdătoare şi speranţa că într-o bună zi se 
va întoarce vara. Atmosfera de Crăciun, în mirosul vinului 
fiert cu mirodenii, care în căldura lui iulie, la Flow 
Festival, bând vin spumant, pare o amintire îndepărtată, 
dar plăcută. 

Jessica deschide uşa grea de la Manala şi intră în bar. 
Dinspre bucătărie vine o cavalcadă de arome puternice, 
mai ales de brânză şi usturoi. 

Îl vede pe Frank Dominis acolo unde se aştepta: în colţul 
opus uşii, cu un pahar şi o sticlă de coca-cola pe masă, în 
faţa lui. 

— N-am mai fost aici de o grămadă de vreme, zice 
Dominis în engleză şi se ridică, politicos, când Jessica se 
apropie. Trebuie să fie dinainte de renovare. 

— Locuiesc în apropiere, zice Jessica, îşi scoate 
canadiana, o pune pe spătarul scaunului şi se aşază 
amândoi. 

Din difuzoare se aud primele acorduri din „Kun olet 
poissa” al lui Eppu Normaali. 

— Prin urmare, eşti clientă obişnuită, zice Dominis şi 
duce la gură paharul. 


23 Festival de muzică, dar şi de arte vizuale, urbanism, filme, mâncare 
şi băutură, din Helsinki. 


— Nici chiar aşa. 

— Ce bei? Fac cinste, continuă Dominis şi ridică un 
deget ca să atragă atenţia chelnerului. 

Jessica se uită la sticla goală de pe masă şi la paharul cu 
gheaţă care are pe fund un pic de lichid cafeniu. Frank 
Dominis observă unde se uită ea. 

— Nu te uita la asta. Comandă ce vrei, zice el şi 
zâmbeşte, dezvelindu-şi dinţii. Apoi zâmbetul îi păleşte un 
pic şi spune ceea ce Jessica ghicise cu câteva secunde 
înainte: Opt ani, cinci luni şi două zile. 

— De la ultima înghiţitură? 

— Înghiţitură, linie, înţepătură, orice. 

Jessica se uită la el impresionată. Există un soi de clişeu 
sau chiar o idee romantică despre faptul că eroul trebuie 
să ajungă cel mai jos posibil ca să devină măreț. Lumea îi 
ridică în slăvi pe artiştii şi atleţii care au învins alcoolismul 
şi dependenţa de droguri, în vreme ce aceia care nu scapă 
niciodată hăţurile din mâini sunt lăsaţi deoparte. Aceeaşi 
atracţie ciudată pândeşte în criminalii reformaţi, nu 
trebuie decât să trântească o autobiografie şi lumea va da 
năvală la autografe. E grozav că ai renunţat la o viață de 
jafuri şi betii. Respect! Hai să fac un selfie. 

— S-a schimbat? întreabă Jessica. 

Desigur, întunericul lăsat în urmă o fascinează şi pe ea. 
Ar fi o ipocrizie să pretindă că nu. 

— Ce anume? 

— Viaţa, zice Jessica şi îi comandă chelnerului un pahar 
cu vin alb. 

Frank Dominis priveşte pe fereastră, şi un moment pare 
că fulgii care se învârtejesc în lumina felinarelor de pe 
stradă şi mişcările lor neaşteptate sunt cel mai frumos 
spectacol, care se poate sfârşi în orice clipă şi, prin 
urmare, trebuie să fie admirat chiar acum. 


— Nu, zice el în cele din urmă şi îşi întoarce privirea spre 
pahar şi spre Jessica. Nimic nu se schimbă. In afară de 
tovarăşii de băutură, totul rămâne la fel, viaţa şi cei din 
jurul tău. Sărbători, plăceri, tristeţi, drame, crize, războaie, 
dezamăgiri, trădări, dragoste... Singurul lucru care se 
schimbă este felul în care priveşti lumea. Sau, mai 
degrabă, felul în care o tratezi, zice Dominis şi îşi suflecă 
mânecile. 

Jessica se aşază picior peste picior şi îşi pune mâinile în 
poală. Cunoaşte mulţi alcoolici şi dependenţi de droguri 
cărora renunţarea le-ar rezolva, fără îndoială, cele mai 
multe dintre probleme. Ce-i drept, mulţi dintre cei care 
luptă să se elibereze de dependente sunt descurajaţi când 
îşi dau seama că renunţarea, în sine, nu-i suficientă: 
trebuie să fii pregătit să înfrunţi lumea fără siguranţa stării 
de beţie, să cureţi mizeria pe care ai făcut-o. Altfel, sticla 
te ademeneşte iarăşi. Faci mizerie când eşti beat şi cureţi 
când eşti mahmur. Una e distractivă şi uşoară, cealaltă nu- 
i deloc aşa. 

— Ştii unde e Anchorage? întreabă Dominis după un 
moment de tăcere şi goleşte paharul. 

Jessica clatină din cap. 

— Anchorage este cel mai mare oraş din Alaska, zice 
Dominis şi arată cu degetul spre podea, ca şi cum oraşul 
ar fi exact în cealaltă parte a globului. De acolo vin. 

— Uau. Eşti departe de casă, zice Jessica în vreme ce 
chelnerul pune pe masă paharul cu vin. 

— Lauttasaari? nu-i chiar aşa de departe, spune 
Dominis şi comandă încă o cola. Opt ani, cinci luni şi două 
zile. 

— Te-ai mutat în Finlanda şi ai renunţat la băutură? Sau 
invers? 


24 insulă din Helsinki. 


— M-am trezit din beţie în timpul zborului. Eram beat 
când am urcat în avion. Fugeam de alcool, de mine, de 
Anchorage. Aş fi putut să mă mut oriunde. 

— De ce la Helsinki? 

— Dacă renunţi la tot ce ştii, ai putea să păstrezi ceva 
care ţi-e familiar. 

— Climatul? 

— Climatul, zice Dominis, se lasă pe spătar, cu braţele 
încrucişate pe piept, şi continuă mai criptic: şi întunericul. 

Jessica gustă vinul. Buzele îi sunt încă reci de la 
plimbarea scurtă, rapidă, şi paharul rece pare cald când îi 
atinge gura. 

— Oraşele sunt cu adevărat diferite, continuă Dominis, 
însă climatul e aproape identic. Veri plăcute, pline de 
lumină, destul de calde, şi ierni lungi, friguroase, cu 
întuneric ca-n iad. 

— Te simţi în largul tău în întuneric? 

— Hai să zicem că mă simt în largul meu în casă. Şi apoi 
n-are decât să fie întuneric afară. Inţelegi ce vreau să zic, 
detective? 

— Jessica. 

— Cum vrei tu, detective, zice Dominis, îi mulţumeşte 
chelnerului şi îşi umple iar paharul. Oamenii din Alaska 
beau mult. Oamenii cred de obicei că e vorba de militarii 
plictisiţi. Foştii militari. E adevărat că în Alaska sunt al 
naibii de mulţi militari, însă oamenii de acolo beau din 
aceleaşi motive ca cei de aici. Vor să scape cu ajutorul 
alcoolului de întuneric şi să sărbătorească minunata vară. 
Cei de la latitudinile mai joase nu ştiu nimic despre niciuna 
dintre ele. Acolo vara şi lumina sunt de la sine înţelese. lar 
întunericul absolut este un concept atât de absurd, încât 
nici măcar nu şi-l pot imagina, în afară de cazul în care au 
citit benzile desenate ale lui Frank Miller sau au văzut 
ecranizările lor. 


— Ai fost în armată, Frank? întreabă Jessica. 

Dominis izbucneşte în râs. 

— Arăt eu a militar? 

— Arăţi ca şi cum ai fi putut să fii orice înainte să renunţi 
la băutură şi să te muţi la Helsinki. 

— O să consider asta un compliment. 

— Poate că n-ar trebui. Vorbeam despre ceva ce ai fi 
putut să fii acum multă vreme. 

— Într-adevăr, zice Dominis şi zâmbeşte iar. 

Un grup de petrecăreţi intră în restaurant şi tropăie pe 
covorul de la intrare. 

Jessica se uită la ceas. E atât în timpul serviciului, cât şi 
în timpul liber, şi nu trebuie să uite de muncă. 

— Ai ceva să-mi spui. Ceva legat de Lisa Yamamoto şi 
Nervander, zice ea şi încearcă să nu pară interesată. 

În realitate, e tocmai invers, nu se poate minţi singură. 
Însă nu-i nevoie ca Frank Dominis să ştie ce gândeşte ea. 
Omul are ceva extraordinar de sincer: felul în care se 
dezarmează singur în timpul discuţiei este incredibil de 
atrăgător. Cu toate că abia s-au cunoscut, dezvăluie multe 
despre sine. A cunoscut destui bărbaţi, a făcut destule 
greşeli şi a căzut de multe ori în capcana vorbelor iscusite 
ca să ştie când sensibilitatea este reală. Sau când e falsă. 
Desigur, asta nu spune totul despre o persoană. 
Sensibilitatea poate şi ea să ascundă motive întunecate şi 
intenţii rele. Dar asta e cu totul altă chestiune. 

— Sunt numai urechi, continuă Jessica. 

Pe moment, Frank Dominis pare prins pe picior greşit, 
poate că un pic dezamăgit. 

— Aha, răspunde el şi îşi trece degetele prin părul des, 
care este presărat cu cenușiu la tâmple. Aveam de gând 
să-mi ţin cărţile ascunse până termini vinul, continuă şi 
zâmbeşte. 

— De ce? La ce ar folosi? 


— Poate mai comanzi unul. 

— O să-l beau pe acesta în vreme ce vorbeşti, dacă nu-ți 
e cu supărare. 

— Ce am de spus nu durează mult. 

— Dar tot e destul de important ca să vrei să vorbim 
faţă în faţă, zice Jessica, şi acum ia o înghiţitură mai mare. 

Piciorul paharului e ud, poate că a vărsat vin fără să-şi fi 
dat seama. 

— Presupun că există delicte mai mari, zice Dominis. 

Jessica nu răspunde. Pune paharul pe suport şi îşi şterge 
mâinile cu şervetul de hârtie. 

Un hohot de râs străbate încăperea. Grupul care a intrat 
s-a aşezat la bar, la numai câţiva metri de locul în care 
stau Jessica şi Frank Dominis. 

— Ceea ce o să-ţi spun... Nu vreau să se întoarcă 
împotriva mea, e clar? zice Dominis, şi acum vocea lui nu 
mai are nonşalanţa care a atras-o pe Jessica mai devreme. 

Jessica încuviinţează. Ar putea să spună ceva liniştitor, 
că întotdeauna îşi protejează sursele, că a se purta altfel 
ar însemna o încălcare a eticii sale profesionale, însă în 
acest moment ar suna fals. Dominis hotărâse deja să-i 
spună când a sunat-o. 

— Lisa e o fată de treabă. lIsteaţă şi, cumva, deasupra 
acelor aiureli superficiale. Joacă un rol, e ca un peşte în 
apă în cercurile sociale din Helsinki, însă n-o face decât ca 
să supravieţuiască. De fapt, nu-i place şi nu se dă în vânt 
după apreciere aşa cum fac ceilalţi din cercul ei. Şi de 
aceea mi-a plăcut întotdeauna de ea. 

— Cât de apropiat eşti de Lisa? zice Jessica pe un ton 
care nu lasă loc de interpretări. 

Frank Dominis rânjeşte, ia o înghiţitură şi ronţăie un cub 
de gheaţă care i-a ajuns în gură. 

— Ştiu că mă citeşti bine, detective. Însă Lisa e una din 
zece. Cu celelalte nouă m-am culcat. 


Jessica tace şi mai ia o înghiţitură. Greu de spus dacă 
întrebarea sa implicită este relevantă pentru caz. Păşeşte 
pe teren nesigur dacă începe să cerceteze amănuntele 
vieţii sexuale ale lui Frank Dominis. 

— Însă Lisa mi-a spus anumite lucruri, zice Dominis cu 
vocea mai scăzută acum, chiar dacă zarva de la masa 
alăturată e destul de mare ca să acopere o conversaţie la 
volum normal. Genul de lucruri pe care în împrejurări 
normale nu le mărturiseşti cuiva... 

— Împrejurările nu sunt deloc normale, Frank, zice 
Jessica şi se apleacă în faţă, ca să creeze condiţii mai bune 
pentru confidente. 

Dominis face să se învârtă cuburile de gheaţă în paharul 
pe jumătate gol. Pare pe cale să treacă un hotar, să iasă 
din zona de confort în care de obicei secretele prietenilor 
sunt păstrate. 

— Lisa mi-a spus că tatăl ei are un trecut dubios. De 
aceea şi-a făcut bagajele şi a plecat din Japonia. S-a mutat 
undeva unde nu s-ar gândi nimeni să-l caute. 

— Finlanda. 

— Exact. Şi a adus-o pe Lisa, care pe atunci n-avea 
decât câţiva ani... 

— Stai un pic, zice Jessica încruntată. Am crezut că Lisa 
s-a născut în Finlanda. 

Dominis clatină din cap. 

— După ce au ajuns aici, tatăl Lisei s-a însurat cu o 
finlandeză. Se pare că mama naturală a Lisei a murit în 
Japonia, la naştere, din cauza unor complicaţii. 

Jessica îşi aminteşte fotografia pe care a văzut-o în 
camera Lisei. Işi dă seama acum că a presupus, pur şi 
simplu, că mama Lisei e finlandeză. Lisa nu-i pe jumătate 
finlandeză, e pur şi simplu o finlandeză ai cărei părinţi s-a 
nimerit să fie japonezi. 


Această conversaţie este un exemplu perfect că poliţiştii 
pot să le dea informatorilor o imagine neprofesională 
despre ei înşişi. 

— OK. Deci, tatăl Lisei avea motive să se ascundă acolo 
unde nu l-ar putea găsi nimeni. Dar de cine? De poliţie? 

— Nu ştiu. Nici Lisa nu ştia. Şi nu era decât o bănuială a 
ei. Evident, tatăl refuza să vorbească despre trecut. 
Despre motivul pentru care a trebuit să plece din Japonia. 

— Şi toate astea se întâmplau... la sfârşitul anilor '90? Şi 
crezi că au de-a face cu dispariţia Lisei. 

— Nu cred... Adică nu ştiu dacă au de-a face. Însă ştiu 
că Lisa se temea de tatăl ei. 

— Ce vrei să zici? 

— Se pare că totul a început atunci când popularitatea 
Lisei a devenit brusc uriaşă pe Instagram. În câţiva ani, a 
atras sute de mii de urmăritori din Finlanda şi din alte ţări, 
şi tatălui Lisei nu i-a plăcut asta. Relaţia lor s-a stricat. 

Jessica priveşte buzele lui Dominis care rostesc 
cuvintele englezeşti. Acum înţelege de ce a crezut el că e 
important. 

— Neînţelegerea a fost din cauza prezenţei ei pe 
reţelele de socializare, în general? Sau din cauza lucrurilor 
pe care Lisa le posta pe Instagram? întreabă Jessica. 

— Nu ştiu. Tatăl ei i-a spus doar să nu mai posteze. A 
spus că dacă nu face asta, ar putea fi în primejdie. 

— Vrând să spună că... 

Frank Dominis ridică din umeri şi goleşte paharul. 

— Să fii ameninţată aşa de propriul tată. Fără vreun 
motiv real. 

— Şi acum Lisa a dispărut, zice Jessica încet. 

Işi imaginează Fantoma aşteptând-o pe Lisa la Fenix. 
Oare Fantoma îl cunoaşte pe tatăl Lisei? Până la urmă, 
despre asta e vorba? 


— M-am gândit că ai vrea să ştii, zice Dominis şi îşi pune 
mâinile pe masă. 

Acum, că şi-a luat povara de pe suflet, pare din nou 
relaxat ca înainte. 

— Absolut. Mulţumesc că ai luat legătura cu mine. Când 
s-a întâmplat asta? Vreau să zic, când ţi-a spus Lisa? 

— Ultima dată când am văzut-o singură. La club, după 
ora închiderii. Acum vreo două luni. 

— Înţeleg, zice Jessica şi bea restul vinului. 

— Mai vrei un pahar? 

Jessica scoate din buzunarul canadienei o bancnotă de 
douăzeci, o strecoară sub pahar şi se ridică în picioare. 

— Tu poţi să continui. A treia coca-cola. 

Frank Dominis pare dezamăgit. 

— Am bătut tot drumul din Lauttasaari. 

— Mulţumesc, Frank, zice Jessica şi îşi pune canadiana. 
Poate o suni pe una dintre cele nouă. 

Frank chicoteşte trist şi rostogoleşte gheaţa prin paharul 
gol. 

— Hei, detective! zice el în vreme ce Jessica se 
răsuceşte spre ieşire. 

— Da? 

— Crezi că tatăl Lisei are ceva de-a face cu dispariţia ei? 

Jessica se uită lung la bărbatul a cărui faţă arată 
aproape ca un tablou în lumina galbenă, slabă. 

— Have a good night”, Frank, zice Jessica şi îi zâmbeşte 
senin. 

— You too”, detective. 

Jessica îşi înfăşoară gâtul în fular în vreme ce iese în 
vântul îngheţat. Păşeşte pe zebră şi scoate din buzunar 
telefonul. 


?5 Noapte bună (în limba engleză în original). 


26 Şi ţie (în limba engleză în original). 


Capul îi vâjâie de idei contradictorii. E improbabil ca 
tatăl Lisei, care se întoarce mâine din Brazilia, să fie 
răspunzător de dispariţia ei, însă el trebuie să fi aflat de o 
ameninţare iminentă, oricare o fi ea. 

Jusuf răspunde la telefon surprinzător de repede. 

— Salut! Află la ce oră aterizează mâine-dimineaţă 
avionul părinţilor Lisei. Ne ducem să-i întâmpinăm la 
aeroport. Şi spune-i lui Rasse sau altcuiva să cerceteze 
trecutul tatălui Lisei. 

— Ai ceva nou? întreabă Jusuf. 

— Da, poate. |ţi spun mâine. 

— Unde eşti? 

— Tocmai mă îndrept spre casă. 

— Singură? Eşti sigură? 

Jessica oftează sonor. 

— Noapte bună! 

In telefon se aude cum Jusuf râde în hohote. 

— Zic şi eu, Jessi. Fii cu băgare de seamă. Dominis ăla e 
un căpcăun. Craii ăştia de modă veche, care... 

— Du-te dracului, Jusuf, se stropşeşte Jessica şi închide 
telefonul. 


38. 


Jusuf se uită o vreme la ecranul telefonului, de pe care 
au dispărut numele şi chipul Jessicăi. Pune aparatul în 
buzunarul de la piept, închide până sus fermoarul jachetei 
de piele şi trage în piept aerul rece, proaspăt, al pădurii. 
Cu cincisprezece minute mai devreme era în drum spre 
parcare, dar s-a răzgândit şi s-a hotărât să facă o 
plimbare. De la sediul poliţiei a pornit spre sud pe 
Pasilanraitio, şi-a continuat drumul pe Winqyvistinkatu şi, în 
cele din urmă, Fanninpenger şi cărarea din mijlocul 


pădurii. La început, lumini, claxoane, huruitul motoarelor, 
zdrăngănitul şinelor de tramvai, şi apoi, nimic. E de-a 
dreptul uimitor cât de repede peisajul urban se transformă 
într-un cadru natural fără pic de zgomot, care, mai ales pe 
întuneric, pare altă lume, codrul întunecat, fermecat, din 
basmul cu Hannu şi Kerttu?”, cu căsuţa de turtă dulce 
ascunsă în el. 

Poteca îngustă de pământ care trece printre molizi e ca 
un labirint: în multe locuri, copacii sunt atât de deşi, încât 
crengile lor de jos s-au uscat. Sunt condamnate să moară 
fără lumina soarelui, care nu ajunge la ele. Şi acum, în 
această seară de noiembrie, un strat subţire de zăpadă s-a 
aşternut pe crengile moarte: pentru scurt timp li se 
îngăduie să poarte văluri albe, la fel ca cele vii. 

Lui Jusuf nu i-a fost frică niciodată să se plimbe noaptea 
prin pădure. Dimpotrivă, a crescut înconjurat de copaci în 
Söderkulla, Sipoo, a prins broaşte, a tras cu praştia în 
crupa unui lup, şi-a petrecut noaptea într-un adăpost 
construit de el şi a prăjit sute de cârnaţi până ce pieliţa 
crocantă se înnegrea şi avea doar gust de cărbune. Jusuf a 
îndiguit pâraie şi a construit o căsuţă pe două crengi de 
stejar atât de înalte, încât verii săi din oraş n-au îndrăznit 
să urce în ea. Jusuf e un băiat de la ţară care a intrat în 
pulsul oraşului pentru o perioadă trecătoare a vieţii sale. 
Sunt zile în care se gândeşte dacă e sau nu prea devreme 
ca să lase în urmă agitația din Helsinki şi munca grea de 
poliţist. Dacă e sau nu vremea să se întoarcă la rădăcinile 
sale şi să se apuce de ceva nou. 

Jusuf închide ochii. Trage în piept mirosul de mucegai al 
mlaştinii, aude ţipătul puternic al cocorilor, şi dintr-odată 
are din nou opt ani. Pedalează împreună cu Basse, Sebu şi 
jepe pe drumul de pământ şi întreabă cu glas tare cum 
arată monstrul care iese din noroi în fiecare noapte. Dacă 


27 Hänsel şi Gretel. 


e verde sau cafeniu. Şi dacă din piept îi răsar labe de 
crocodil cu gheare lungi, sau poate tentacule de 
caracatiţă. 

Toate îi năvălesc în minte: râul Sipoonjoki, care taie ca o 
sabie Söderkulla, vegetaţia bogată de pe maluri, al cărei 
miros ajunge până la barca cu vâsle, fumul înmiresmat al 
focului cu lemne de la saune, care e prins în ceţurile de pe 
suprafaţa apei. 

Florile şi polenul primăverii. Balsamul folosit de mama 
sa. Trandafirii roşii şi fata. Amândoi poartă toca de 
absolvent şi lumea există doar pentru ei doi. 

Familia Annei locuieşte la câteva străzi de casa lui Jusuf. 
Se cunosc din copilărie, dar n-au început să se întâlnească 
decât la sfârşitul liceului. Astfel de poveşti nu sunt sortite 
oare să aibă un sfârşit fericit: doi oameni se cunosc, au 
încredere unul în altul şi apoi se găsesc unul pe altul? Ori 
sunt sortiţi eşecului, din cauză că totul e prea frumos prea 
devreme? 

Jusuf se opreşte, trage pe nări mirosul pădurii de parcă 
ar fi pentru ultima oară. Şi chiar este în această seară. 

Bricheta lui scoate un ţăcănit în întuneric şi mirosul de 
tutun acoperă toate celelalte arome. Poate că e felul lui de 
a ucide nostalgia, tăind aripile unui lucru care încearcă să 
fie mai mult decât o amintire. 

Poate că el şi Anna chiar vor fi din nou împreună cândva 
şi vor construi casa de piatră albă pe mal sau, cel puţin, în 
apropierea râului, după cum le va îngădui bugetul. Vor 
avea copii şi îi vor vedea că se bucură de aceleaşi lucruri 
de care se bucurau el şi Anna în tinereţe, că vor face 
aceleaşi greşeli prosteşti pe care le-au făcut ei când erau 
copii, şi nu se aleg din ele decât cu nişte vânătăi, la fel ca 
părinţii lor. Vor merge cu o maşină mare la supermarketul 
cel mare şi vor face grătar în curtea umbrită de mesteceni 
mlădioşi, cu saună într-un colţ şi trambulină pentru copii în 


altul. Poate. De ce nu? Însă nu vor face aceste lucruri 
împreună, ci separat, cu alţi oameni. Oameni cu care încă 
nici nu s-au întâlnit. Şi asta doare mai tare decât ar durea 
vreodată amintirile. 


39. 


Jami Harjula închide uşa garajului şi se răsuceşte să 
privească spaţiul supraaglomerat, ai cărui pereţi sunt plini 
de tot soiul de chestii, unelte, sacoşe albastre de la IKEA şi 
dispozitive electrice. La suprafaţă, totul pare organizat, 
însă inutilitatea acumulării face ca scena să arate haotic. 
In decursul anilor, Harjula a adunat un număr 
înspăimântător de unelte în micul său atelier, nu pentru că 
s-ar fi gândit că ar avea vreodată nevoie de ele, ci pentru 
că a le avea este obligatoriu pentru visul clasei de mijloc. 

Harjula îşi scoate mănuşile din piele bej şi le pune pe 
maşina de un negru mat. Automobilul de muzeu e un 
Rambler American din 1965, lumina ochilor şi hobby-ul 
adorat al lui Harjula. Grozăvenia. Chiar dacă fabricarea 
maşinii care a fost până de curând populară în Finlanda a 
fost oprită încă din 1969, după aceea a fost fabricată sub 
licenţă timp de încă două decenii în diferite părţi ale lumii. 
Acum marca nu mai este cunoscută de tineri. Nici măcar 
dacă taţii lor le spun că este cea mai fiabilă maşină din 
lume. De fapt, Rambler a fost primul care a pus volanul în 
maşină, este prezentarea favorită a lui Harjula în serile în 
care el şi Sini au musafiri şi când, la sfârşit, îi duce în garaj, 
cu pahare de whisky Islay cu gust de fum. Paharele sunt 
ciocnite, cauciucurile sunt împunse uşurel cu picioarele 
încălţate în şosete. Hai să stăm un pic pe scaunele tapiţate 
din nou în urmă cu vreo doi ani, să adulmecăm mirosul de 
piele şi pe cel ca de marţipan al uleiului de motor şi să-i 


admirăm bordul fără zorzoane. Nu-i Porsche, însă are 
personalitate. 

Apropo, e un whisky pe cinste. 

Astfel de seri sunt tot mai rare. 

Dar, pe de altă parte, sunt şi călătorii de plăcere: 
Grozăvenia a fost scoasă la plimbare în iunie. Harjula se 
uită o vreme la maşină, se lasă ademenit de gândul de a 
se aşeza la volan şi de a răsuci cheia în contact. Să asculte 
răgetul maşinii de 3,2 litri pe benzină când pistoanele 
încep să danseze în cei şase cilindri. Să deschidă uşa 
garajului şi să cedeze, să scoată în marşarier maşina cu 
cauciucuri de vară. Sau ar putea, pur şi simplu, să închidă 
uşa garajului, să închidă ochii şi să lase spaţiul de joacă să 
se umple treptat cu gaze de eşapament. Până în urmă cu 
câţiva ani, cadavrul poate că i-ar fi fost găsit în aceeaşi zi, 
însă acum Sini nu i-ar simţi lipsa până dimineaţă, asta în 
cazul în care i-ar simţi, totuşi, lipsa. Când copiii erau mici, 
Sini a preluat povara zilelor de muncă lungi. Erau perioade 
în care o durea că Jami pune întotdeauna munca mai 
presus de familie. Oricât de egoist ar suna, şi-ar dori s-o 
audă pe Sini vorbind aşa în prezent. l-ar plăcea să simtă că 
lui Sini îi pasă, să audă asta în vocea plină de disperare şi 
dezamăgire că el nu poate să vină la cină din pricina unei 
investigaţii urgente. În zilele astea, plecarea, purtarea 
distantă şi neglijarea celor dragi sunt ignorate cu o ridicare 
din umeri. A devenit o spirală care se hrăneşte din ea 
însăşi. 

Harjula îşi ia mănuşile şi deschide uşa laterală a 
garajului. 

Se descalţă lângă uşă şi îşi pune haina în cuierul din hol. 
Din bucătărie vin zumzetul hotei şi mirosul de ceapă călită 
şi verdeţuri proaspete. 

— Bună, zice Harjula din uşa bucătăriei. 


Sini priveşte peste umăr în vreme ce scurge apa dintr-o 
oală. Privirea scurtă şi zâmbetul distrat se presupune că 
sunt destul. Îmbrăţişările şi sărutările sunt de domeniul 
trecutului. Şi le dădeau când fetele erau mici, înainte de 
fete. Pe atunci, îmbrăţişările şi sărutările erau date pentru 
că el şi Sini doreau asta, nu pentru că se aşteptau la ele. In 
ziua de azi nu mai e nici măcar aşteptarea. 

— Cina e aproape gata, zice Sini şi întoarce friptura în 
tigaie. 

— Bine. 

Harjula intră în living cu mâinile în şolduri. 

Ştie că ar putea s-o ia în braţe pe Sini şi să-i dea o 
sărutare pe obraz, să-i spună că o iubeşte. Insă o forţă 
mistică îl împiedică s-o facă. Poate că reînvierea 
cadavrului care a înţepenit demult pare fără rost, cu toate 
că s-ar simţi, poate, mai puţin laş dacă ar încerca. 

Televizorul îşi debitează reclamele în faţa unei canapele 
goale. Fetele sunt în camerele lor, făcându-şi lecţiile sau 
folosindu-şi telefoanele. Probabil că el şi Sini au oferit un 
model excesiv de eficient în al doilea caz. 

Harjula se aşază pe canapea şi închide televizorul. Aude 
sfârâitul grăsimii în tigaie şi uşa bufetului trântită. Şi apoi îi 
vine o idee ciudată şi contradictorie: casa e plină de viaţă, 
toţi membrii familiei sunt acasă, dar, cu toate astea, pare 
pustie. Curând mâncarea preparată de Sini va fi gata, 
fetele vor da năvală în bucătărie, flămânde, salutându-şi 
tatăl. Vor sta toţi patru la aceeaşi masă, fiecare pe partea 
lui, şi vor avea o cină liniştită. Şi totuşi, îi mocneşte în 
minte gândul să stea pe scaunul de piele bine întinsă al 
Ramblerului şi să răsucească cheia. Şi să meargă acasă, 
orice o fi însemnând asta. 

Harjula răsuceşte în mână telecomanda şi se uită la 
ecranul gol. Un ciclu care se repetă de la sine. Poate că pe 
Sini a atras-o ambiția lui neabătută. Şi apoi şi-a pierdut 


interesul, când a văzut că bărbatul ei nu va urca niciodată 
în ierarhia poliţiei. Fir-ar să fie! Ideea nu-i chiar nouă, însă 
niciodată n-a luat o formă atât de clară: Sini crede că el şi- 
a pierdut energia. Acum stă pe canapea aşteptându-şi cina 
ca o namilă papă-lapte, cu toate că stăruința lui, etica 
profesională neclintită şi serviciul de noapte au fost ceea 
ce le-a păstrat proaspătă relaţia. Când a încetat să se 
străduiască? 

— Unde te duci? întreabă Sini indiferentă când Harjula 
trece prin bucătărie şi apare peste o clipă cu canadiana şi 
căciula. 

— Dau un tur cu maşina, răspunde el şi deschide uşa 
garajului. Te iubesc. 


40. 


Jessica se uită la ceas, e nouă fără cinci. Închide ochii şi 
ascultă zdrăngănitul şi ţăcănitul liftului vechi care urcă 
spre etajul cinci. Clădirea e întunecată, Jessica n-a aprins 
lumina pe scară când a intrat, iar palierele care trec pe 
alături sunt luminate doar de becul galben, slab, al cabinei 
care urcă. 

Blocul vechi de un secol, care a trecut prin două 
războaie mondiale, cuprinde o comoară de informaţii, 
experienţe, senzaţii, gusturi gustate şi mirosuri mirosite, 
vieţi trăite, iubiri, divorţuri, naşteri şi, inevitabil, morţi. 

Moartea a fost prezentă în apartamentul Jessicăi. Erne 
şi-a dat ultima suflare în camera ei de oaspeţi, în vreme ce 
ea îi mângâia încheieturile scheletice ale degetelor. De 
atunci a trecut o jumătate de an, însă Jessica are impresia 
că Erne a fost aici chiar ieri. Şi, în acelaşi timp, pare, 
cumva, că de la plecarea lui Erne până în clipa de faţă a 
trecut o viaţă întreagă. 


Uneori, axa timpului pe care e măsurată viaţa se 
înceţoşează şi Jessica are impresia că totul s-a întâmplat 
un pic mai devreme - are impresia că simte mirosul din 
maşină în dimineaţa în care mama ei a izbit-o de un 
camion care venea. Felul în care degetele moi ale lui Toffe 
le cuprindeau pe ale ei, cum a răcnit tata ca o fiară când 
mama a tras de volan şi a pecetluit cu acest gest soarta 
micii sale familii. 

Şi cum Jessica tot a reuşit să-i spună lui Toffe - vrea să 
creadă asta, vrea să-şi aducă aminte că a spus, cu toate 
că nu poate fi sigură - că totul va fi bine. Că frăţiorul ei nu 
va mai trebui niciodată să-şi facă griji. Tot ce trebuie să 
ştie este că, indiferent ce se întâmplă, el şi Jessica vor 
rămâne întotdeauna împreună şi se vor ajuta unul pe 
celălalt. Şi peste numai câteva secunde acea viziune 
frumoasă a devenit imposibilă. 

Trupuşorul nevinovat al lui Toffe a fost mutilat în 
accident. La fel şi al Jessicăi. Însă ei i s-a îngăduit să 
continue. Nu, a trebuit să continue, n-a fost un privilegiu, 
ci o uriaşă piatră de moară pe care a trebuit s-o târască an 
după an. 

Jessica simte cum o lacrimă i se rostogoleşte pe obraz 
până pe bărbie şi cade pe podea. 

E ca şi cum timpul ar fi stat în loc. 

Liftul s-a oprit la etajul cinci şi becul slab de pe tavan s-a 
stins. Jessica nu ştie de cât timp stă acolo. 

Jessica. 

Jessica deschide ochii, nu din cauză că vocea o sperie, ci 
pentru că speră că făcând asta o s-o amuţească. Vocea e 
din altă lume, din alt timp şi loc, însă e mai mult decât o 
simplă amintire. 

Nu acum. Următoarea lacrimă se rostogoleşte pe faţa ei 
şi o vreme urmează calea celei dinainte, până ce îşi află 
sălaşul sub pomete. 


Jessica. 

De obicei, cealaltă realitate se deschide când e 
adormită, însă uneori şi când e trează, când oboseala 
izbeşte în pleoapele ochilor închişi. 

Din apartamentul bătrânei arţăgoase de la etajul doi se 
aude lătratul unui pudel. Apoi se lasă iar tăcerea deplină. 

Jessica simte pe umeri degetele mamei. Răceala lor 
răzbate prin haina groasă şi prin bluză, până la piele. Ştie 
că senzaţia nu-i reală, n-are cum să fie, însă ca 
întotdeauna e copleşită imediat de îndoiala că ceva atât 
de concret, frumos şi, în acelaşi timp, spectral, poate fi 
rodul propriei imaginaţii. 

Jessica. 

Jessica se răsuceşte încet ca să vadă chipul care o 
priveşte din oglinda liftului. Faţa mamei e întreagă, frumos 
proporţionată, şi oasele nu sunt sfărâmate de o ciocnire 
dezastruoasă. Insă flash-urile dezvăluie adevărul, amintesc 
de locul în care sângele închegat pătează cu roşu închis, 
aproape negru, fruntea strivită. Sângele din craniul lovit s- 
a scurs peste celălalt ochi spre bărbie. Jessica închide ochii 
o clipă şi când îi deschide mama e din nou ea însăşi. Ea 
însăşi cea frumoasă. 

Nu plânge, Jessi. O să fii bine, iubito. 

Mama oftează tandru şi îşi descleştează mâna de pe 
umărul Jessicăi. Expirarea are un rost, e ca ultima suflare 
înainte de frigul veşnic. Mama iese din lift. 

Adevărul e întotdeauna mai mult sau mai puțin la 
vedere, dragă Jessica. Adevărul înseamnă contururi care 
trebuie să fie umplute cu culori, iar culorile nu te aşteaptă 
întotdeauna pe masă. Uneori trebuie să le scoţi la lumină 
dintr-un loc rău. 

Nu înţeleg. 

Unii nu spun nici când sunt întrebaţi. Alţii spun fără să 
fie întrebaţi. 


Jessica închide ochii şi, când îi deschide, mama a 
dispărut. 

La parter se deschide uşa blocului şi peste o clipă se 
aprinde lumina pe scară. 

Jessica îşi şterge lacrimile cu mâneca şi deschide uşa 
liftului. 


41. 


Jessica intră în garsonieră şi se duce la pat fără să se 
descalţe, se aşază şi închide ochii. N-a aprins lumina şi, cu 
ochii închişi, întunericul pare perfect. Lumina care se 
reflectă din curte nu-i străbate pleoapele închise. 

Alții spun fără să fie întrebaţi. 

Jessica simte o durere rece ca gheaţa care o fulgeră în 
umăr şi se ridică. Se duce repede la peretele opus în care 
e a doua uşă. 

Vino acasă. 

Vin. 

Jessica iese pe palier, cu cheia în mână. 

Casa scării întunecată, care acum un veac era intrarea 
servitorilor, e ca un spaţiu liminal care desparte două lumi, 
o poartă între două realităţi. In fiecare seară când vine de 
la lucru, timp de o clipă e Jessica Niemi, până ce deschide 
uşa spre altă realitate şi devine cea care are numele pe 
cutia poştală de la scara A. Von He/lens. 

Intră în apartamentul în care Erne şi-a petrecut ultimele 
zile. Locuinţa care, în ciuda faptului că e uriaşă, pare 
sigură şi confortabilă. 

Jessica tastează codul alarmei şi luminile se aprind 
automat în holul cel mare. Inchide uşa şi pune cheile pe 
comodă. 


Trece din hol în livingul spaţios, unde ferestrele se 
scaldă în luminile strălucitoare din centrul Helsinkiului. 
Undeva, în apropierea muzeului Amos Rex, o fâşie de 
lumină puternică e îndreptată spre cer, ca şi cum ar căuta 
zadarnic luna. 

Jessica intră în bucătărie, deschide laptopul pe masă şi 
porneşte ceainicul electric. 

Un moment, liniştea e deplină. 

Tăcerea îi aminteşte de Erne. Îşi aminteşte faţa lui de 
vulpe, năpădită de peri cenuşii, căreia ridurile îi dau un aer 
jucăuş şi carismă. Jessica trebuie să şi-l imagineze pe Erne 
cum era când trăia, nu cum era când a murit. În primăvară 
era atât de slab, încât ridurile îi erau înghiţite de 
scobiturile obrajilor. Braţele îi erau aşa de atrofiate, că n-ar 
fi putut să salveze pe nimeni, s-o tragă pe tânăra Jessica 
afară din inima întunericului, în lumină. 

Jessica închide ochii şi aşteaptă în tăcere ca apa să 
înceapă să fiarbă. 

la dintr-o cutie de lemn un pliculeţ cu ceai de măceşe şi 
îl pune într-o cană. 

Ceainicul fierbe. Jessica apasă pe întrerupător. 

Apa ajunge în fundul cănii şi se înroşeşte, e ca sângele 
care se amestecă implacabil cu apa din baia cuiva care îşi 
ia viaţa cu o lamă de ras. Jessica se gândeşte adesea la 
asemănarea dintre cele două, chiar dacă nu ştie de ce. O 
singură dată, cu mult timp înainte, s-a gândit la sinucidere. 
Când nori negri de nestrăpuns s-au ridicat peste canalele 
din Murano şi i-au făcut trupul şi sufletul siluite să fie 
sfâşiate de tristeţe şi ruşine. 

Jessica se aşază la masă, scoate din buzunar un stick de 
memorie şi îl introduce în laptop. 

Deschide câteva fişiere cu imagini. Lisa Yamamoto. 
Jason Nervander. Accesorii de cauciuc în debara. Mască 


BDSM. Fantoma la Fenix. Akifumi2511946. Fotografia 
farului. Schița farului făcută de Lisa. Olga Belousova. 

— Două bloguri, şopteşte Jessica şi scrie amândouă URL- 
urile pe o notă digitală. 

www. thelisayamamoto. fi 

www,.masayoshi. fi 

— ... dintre care unul e secret. 

În acel moment sună telefonul. Numărul care pulsează 
pe ecran e neobişnuit de scurt. Jessica îşi aminteşte că l-a 
mai văzut. 

Ridică telefonul la ureche. 

— Niemi. 

— Pari obosită. Nu-i în office hours”, însă m-am gândit 
că asta ar trebui să fie urgent, zice laconic o voce de 
femeie. 

Un moment Jessica e cu totul în ceaţă. 

— Scuze. Desigur, zice ea apoi. 

Îi trebuie câteva secunde până să recunoască vocea 
nazală a medicului legist Sissi Sarvilinna, care e atât 
enervată, cât şi enervantă. Telefonează de la serviciu. 

Jessica aude pe fundal cum cineva loveşte frenetic în 
taste. 

— Am reuşit să-i grăbesc pe cei de la laborator cu 
analizele hematologice ale moartei. Rezultatele sunt 
interesante. Se pare că i-a fost pus ceva în rănile de arsură 
cât era în viaţă, zice Sissi Sarvilinna cu o voce care pe 
jumătate scrâşneşte, pe jumătate mormăie, poate că 
rozând cu dinţii ascuţiţi o gumă de şters. 

— Ce anume? zice Jessica. 

—E un soi de cocktail de peptide: în principal 
dermorfină şi deltorfină. Ambele sunt substanţe opiacee 
care blochează receptorii, adică analgezice precum 
morfina, numai că mult mai eficiente. Pe lângă alte 


28 Orele de lucru / în timpul programului (în limba engleză în original). 


peptide, cum ar fi dermaseptin şi adenoregulin. Aceste 
denumiri probabil că nu-i spun mare lucru unui neiniţiat, 
însă iată, în esenţă: aceste peptide, sau mici proteine, 
apar într-o anumită formă neobişnuită. 

— Care? 

— Otrava unui mic organism numit Phyllomedusa 
bicolor. 

— Meduză? 

— Nu-i meduză, ci o broască din pădurile tropicale. 

Jessica ia o înghiţitură mare de ceai şi introduce 
termenul în fereastra de căutare de pe Google. 

Phyllomedusa bicolor. 

— Eşti acolo, Niemi? se stropşeşte Sissi Sarvilinna după 
ce şi-a pierdut publicul timp de două secunde. 

— Da. Tocmai mă uitam la... 

— Presupun că ai găsit articolul din Wikipedia în care 
scrie că tribul Marubo foloseşte otrava ca să-şi crească 
şansele la vânătoare... 

— Şamanul arde pielea bărbaților cu o creangă aprinsă 
şi pune pe rană otrava broaştei. Urmează vărsături. 
Șamanul aruncă copiii în râu, de unde ies curând, 
vindecați, citeşte Jessica cu voce tare şi simte că toate se 
aşază la locul lor. La naiba! 

— Exact. Ceea ce articolul nu spune, Niemi, este că 
obiceiul a fost adus de câţiva ani în ţările occidentale ca 
tratament alternativ. Şi acum îmi amintesc că am citit 
despre asta. La naiba, ar fi trebuit să ştiu în clipa în care 
am văzut semnele de arsură de pe pielea moartei, înjură 
Sissi încet. Se crede că otrava broaştei curăţă trupul şi 
spiritul. Practica este numită kambo. 

Kambo. 

Unii nu spun nici când sunt întrebaţi. Alţii spun fără să 
fie întrebaţi. 

Şi acum mintea îi este plină de vorbele şoferiţei de taxi. 


... Fata de douăzeci de ani a auzit ceva despre o nouă 
chestie legată de sănătate. Komba sau kombo... Cineva 
iresponsabil... cred că era Yoko Ono asta dispărută... 

— Oh, la naiba! Lisa a făcut reclamă la kambo, zice 
Jessica încet, vorbind de fapt cu sine, chiar dacă o face cu 
voce tare. 

— Poftim? zice Sarvilinna. 

— Cum... Vreau să zic... Poate fi mortal? 

— Tocmai ajungeam la asta, Niemi. Ca profesionistă în 
medicină, mă opun total acestei şarlatanii. Nu există 
dovezi ştiinţifice despre vreun beneficiu pentru sănătate 
adus de kambo. Şi chiar dacă elementele componente dau 
o stare de euforie, substanţa e o otravă pe care broasca o 
secretă atunci când se apără de inamicii ei naturali. N-aş 
lăsa tâmpenia aia să se apropie de sistemul meu circulator 
nici dacă m-ai plăti. 

Jessica ascultă vorbele lui Sissi şi tastează kambo pe 
bara de căutare. Apar zeci de fotografii cu broaşte verzi şi 
semne roşii de arsură pe piele făcute cu un beţişor. Unele 
dintre arsuri sunt în linie dreaptă, altele în cerc. Pielea din 
jurul rănilor e ridicată şi înroşită, întocmai ca pielea de pe 
braţul Olgăi  Belousova. Nu încape nicio îndoială. 
Ucraineanca a participat la acest ritual ciudat. 

— Dar e posibil ca... 

— Te grăbeşti să ajungi undeva, Niemi? 

Intrebarea e urmată de câteva clipe de tăcere. 

— Nu, însă... g 

— Răspunsul scurt: e posibil să mori din kambo. In toată 
lumea au fost raportate decese rezultate din tratamente 
cu kambo. Pacientii au suferit atacuri de cord. 

— Sună exact ca ceea ce i s-a întâmplat Olgăi 
Belousova. 

— Mă uit la statistici, Niemi. lată de ce totuşi nu cred că 
e foarte probabil. Insă am un punct culminant din două 


părţi care ar putea aduce un pic de clarificare. Prima parte 
este că au fost găsite în răni substanţe care în niciun caz 
nu provin din broaşte. Nici măcar de la meduze, zice Sissi, 
şi Jessica o aude chicotind uşurel. Prima era codeină, care 
este folosită ca analgezic. Poate că a fost adăugată în 
cocktail ca să reducă durerea care rezultă din ritual. De 
fapt, am făcut un mic sondaj Gallup internaţional: am 
sunat un coleg din Londra, care mi-a confirmat bănuielile 
legate de kambo şi compoziţia lui, însă a spus că n-a auzit 
niciodată ca alte substanţe să fie combinate cu toxina. Nici 
măcar ca să reducă durerea. Insă în rănile Olgăi Belousova 
a fost pusă codeină şi, peste toate, în sânge i-a fost găsită 
o cantitate relativ mare de morfină. 

— OK. Altceva? 

— Aşa, aici povestea devine interesantă, zice ea, apoi 
continuă: în sânge i s-a găsit şi buprenorfină. 

— Subutex? zice Jessica. 

Subutex, sau, mai familiar, subu, îi este foarte familiar 
Jessicăi - şi tuturor poliţiştilor. La începutul anilor 2000, cei 
din Helsinki care foloseau droguri tari preferau heroina, 
însă războiul din Afghanistan a făcut să stagneze producţia 
de opiu. In scurt timp, utilizatorii au descoperit că Finlanda 
trecea, mai ales pe filiera franceză, pe buprenorfină, care, 
iniţial, era destinată tratării opiomanilor. 

— Da. Aşa cum poate ştii, buprenorfina singură nu poate 
să omoare, datorită efectului de plafonare, dar împreună 
cu cocktailul de otravă de broască şi morfină, poate, cred 
eu, să ducă la colaps respirator şi la stop cardiac, zice Sissi 
Sarvilinna. 

Jessica se lasă pe spătar şi simte că palmele încep să-i 
transpire pe telefon. 

— Deci, în cocktail au fost combinate trei opioide? 

— Da. 

— Dar, de ce? 


— Ca să-i producă euforie celui care primeşte 
tratamentul 

— Sau să-l facă dependent, zice Jessica şi închide ochii. 

Sissi mormăie ceva despre mierea care creează 
dependenţă, înainte să încheie, în sfârşit, convorbirea. 

Jessica pune telefonul pe masă, prinde cu amândouă 
mâinile cana cu ceai şi se uită la chipul său oglindit în 
fereastra care nu are pe fundal decât întunericul. Negru în 
mijlocul negrului. 

Afară, vântul îngheţat învăluie clădirea şi face hornul din 
bucătărie să se jeluiască, de parcă ar fi un flaut uriaş. 


42. 


În nordul oraşului Helsinki, în cartierul idilic Puu-Käpylä, 
dezvoltat la începutul anilor 1920, pe Nyyrikintie, e o casă 
cu un etaj şi mansardă, din lemn alb. În podul ţuguiat este 
o cameră micuță, la a cărei fereastră lumina arde în 
fiecare seară. In ultimii 34 de ani, acest cuibuşor de 
cincisprezece metri pătraţi a fost tărâmul lui Rasmus 
Susikoski. 

E ora cinei. La parter se aude zgomotul lingurilor lovite 
de castroane, însă Rasmus Susikoski nu stă acolo să 
cineze cu părinţii. Urcă cu grijă scara de lemn scârţâitoare, 
ca să nu îşi stropească degetele cu ciorba de cârnaţi 
fierbinte. 

Rasmus deschide uşa cu piciorul şi traversează camera 
cocoşat. N-a mai putut umbla în picioare pe aici de când 
avea doisprezece ani. 

Pune castronul aburind lângă computer şi îşi trage 
scaunul super-ergonomic pentru jocuri. Pisica ghemuită 
sub masă se freacă de piciorul lui. 


Aici o să mănânce Rasmus cina gătită de mama sa, aşa 
cum face aproape în fiecare seară. E înconjurat de pereţi 
plini cu postere din filme şi rafturi care gem de obiecte de 
colecţie: o consolă neagră de jocuri Atari, un View-Master 
cu discurile lui de carton, figurine din Transformers şi 
Masters of the Universe, aşezate în formaţie militară. 
Unele încă nu sunt scoase din ambalajul lor original, ca să- 
şi păstreze valoarea de colecţie. Raftul cu jocuri de 
societate se făleşte cu clasici precum Kongman, Ghost 
Castle şi Heroquest. Camera lui Rasmus le-ar stârni celor 
născuţi în anii '80 o profundă nostalgie şi admiraţie. 
Tragedia este că în acea cameră - în afară de el însuşi - 
probabil că n-a pus piciorul nimeni născut în anii '80. 

Singurul lucru care deosebeşte camera de suprema 
călătorie prin decenii este computerul lui Rasmus, care nici 
vorbă să fie retro: două monitoare HD de 24 de inchi cu 
tehnologie G-Sync, unul pentru căutări pe net şi altul 
pentru jocuri. O carcasă ATX de înălţime maximă, cu 
lumini colorate sub sticlă, un Intel Core 19-9900K 
îmbunătăţit, cu frecvenţă mărită la 5,1 GHZ, şi plăci 
grafice RTX 2080 Ti modificate în SLI, care, desigur, sunt 
păstrate la temperaturi sigure de un circuit personalizat, 
un sistem de răcire cu apă făcut manual. Cireaşa de pe 
tort a acestei minuni sunt cele mai bune căşti pentru jocuri 
de pe piaţă, un mouse wireless, proiectat special pentru 
jocuri, o tastatură mecanică şi un scaun Secretlab. Una 
peste alta, Rasmus a cheltuit o mică avere cu instalaţia, şi 
pentru cumpărarea ei a fost nevoie de economii grijulii. Pe 
de altă parte, nu le plăteşte niciun ban părinţilor pentru 
chirie, iar locuinţa e la pachet cu curăţenia săptămânală şi 
demipensiune. De fapt, hrana, nisipul şi vaccinurile 
necesare celor trei pisici din casă sunt singurele cheltuieli 
pe care le plăteşte Rasmus din buzunarul lui. 


În schimbul generozităţii părinţilor săi, Rasmus, care a 
absolvit dreptul, se ocupă de chestiunile juridice ale firmei 
tatălui, care în ultimii ani şi-a restrâns semnificativ 
activitatea. Mica firmă depinde de exporturile în Marea 
Britanie şi a bătut pasul pe loc de când cetăţenii Regatului 
Unit au votat pentru Brexit. Uneori, Rasmus se întreabă 
când vor rămâne fără bani părinţii săi. O să vină ziua în 
care să-i ceară să-şi plătească partea din întreţinerea 
casei? Rasmus o s-o facă, desigur, nu trebuie decât să i-o 
ceară. Insă până atunci fondurile lui vor merge la dotarea 
acestui bârlog băiețesc prin excelenţă. 

Rasmus şi-ar putea permite un echipament şi mai bun 
pe un salariu de avocat, însă nu sunt şanse să-şi schimbe 
vreodată angajatorii, cel puţin nu de bunăvoie. Motivele 
sale pentru a lucra la poliţie sunt două. Unul este 
atmosfera lejeră, încurajatoare, care s-a deteriorat de la 
moartea lui Erne şi sosirea lui Hellu. Rasmus n-ar rezista 
nicio secundă într-un serviciu care depinde de punerea în 
evidenţă a propriei excelenţe sau în care pentru succesul 
profesional îţi trebuie coate ascuţite. Cel de-al doilea este 
că Rasmus a fost întotdeauna fascinat de mistere, mai ales 
cele de tipul camerei încuiate, în care investigatorul 
trebuie să găsească nu doar soluţia, ci şi elementele care 
o sprijină. Oricât de mult detestă Rasmus violenţa şi 
moartea, adoră o provocare pe cinste. Din cele care îi aduc 
mintea la cea mai înaltă frecvenţă posibilă. 

In mod normal, Rasmus s-ar repezi la mâncare ca un lup 
şi apoi ar plonja în jocuri. Apex Legenas, PUBG, Escape 
from Tarkov sau CoD, în funcţie de seară şi de dispoziţie. 
Insă acum e prea ocupat ca să fie Everglazer85, marele 
erou războinic din realitatea virtuală. Investigația actuală 
e, pur şi simplu, prea captivantă. 

Rasmus deschide e-mailul în care tocmai a intrat un 
mesaj de la Helena Lappi. 


Mesajul conţine două documente în engleză: un mandat 
şi o notificare care confirmă existenţa unei investigaţii 
preliminare. Mesajul însuşi e leit Hellu, scurt şi la obiect. 
lată materialul pentru Facebook. Hellu. 

Rasmus lucrează cinci minute la pregătirea cererii 
oficiale către Facebook. Dar fiind că este o investigaţie 
legată de crimă, sunt mari şanse ca cei din Irlanda să o 
considere urgentă şi informaţiile despre utilizatorul de 
Instagram cu numele AK/fumi2511946 să ajungă la sediul 
din Pasila mâine-dimineaţă. 

Rasmus verifică dacă a completat articolele obligatorii 
pe formularul electronic şi dă clic pe Trimite. Se uită la 
ecran un moment, apoi se apucă de ciorbă. S-a mai răcorit 
şi e tocmai bună de mâncat. 

Undeva, departe, se jeluieşte o sirenă şi Rasmus 
priveşte pe fereastră: fulgii se răsucesc şi saltă neobosiţi, 
pentru prima dată lumea de dincolo de fereastra mare, 
prin care răzbate vântul, arată a iarnă. Rasmus iubeşte 
iarna, întunericul ei: faptul că nu trebuie să se simtă 
vinovat că stă în casă, jucându-se, în timp ce alţii îşi scot 
cămăşile în Taivaskallio”. Îi place că vremea friguroasă îl 
face să se înfăşoare în haine groase, pantaloni şi pulovere, 
că nu mai trebuie să-şi ascundă trupul stângaci, dolofan, 
ca în zilele calde de vară. 

Nu că iarna n-ar avea şi părţi rele: când scade 
temperatura, camera devine gheţărie şi, din copilărie 
încoace, ierni întregi a dormit cu pijama groasă şi şosete 
de lână. Dar acum nu-i frig, ba dimpotrivă: ciorba caldă îi 
face pielea capului să transpire şi îi dă mâncărimi. Trebuie 
să-mi amintesc să-mi dau cu mai multă loțiune. 

Rasmus pune castronul pe birou, tastează la computer 
şi pe ecran apare fotografia unui tânăr japonez. De 
dimineaţă era convins că utilizatorul care a comentat la 

postarea Lisei Yamamoto n-are cum să fie implicat în 
dispariţia ei sau a lui Jason Nervander. Însă dintr-odată, 
după ce a dat de site-ul masayoshi.fi, e convins că toate 
sunt legate între ele. 

De dimineaţă încoace, Rasmus se tot gândeşte la 
semnificaţia  secvenţei numerice 2511946. La prima 
vedere, pare să fie o dată de naştere. Dar are o cifră prea 
mult, sau prea puţin. Sau ar putea să fie 25 ianuarie 1946. 

Poate că e o serie de cifre la nimereală pe care Akifumi 
a vrut să le folosească pentru a-şi asigura caracterul unic 
al profilului. Insă atunci ar fi putut reuşi asta cu mai puţine 
cifre. Akifumi sunt o grămadă, însă cel mai mare număr de 
care a dat Rasmus în căutări este Akifumil45. 

Rasmus se lasă pe spătarul scaunului său de cea mai 
bună calitate şi oftează. Nu, 2511946 nu e un număr 
secvențial, nici nu e la nimereală. Nu poate fi. Of, dacă ar 
putea să-şi dea seama ce era în site-ul masayoshi.fi al 
Lisei Yamamoto înainte să fie şters conţinutul. 

Telefonul sună. E Jessica. Rasmus se uită un moment la 
numele care pâlpâie pe ecran şi se gândeşte ce plăcut şi 
relaxant a fost să stea amândoi în restaurantul zgomotos 
şi plin de grăsime. Pentru puţin timp, asta l-a făcut să 
creadă că, dacă ar avea destulă încredere în sine şi ar uita 
de complexele legate de înfăţişare şi de capacităţi, ar 
putea fi ca oricare alt bărbat. Să-şi facă prieteni, să 
meargă la întâlnire, să facă sex. Ştiţi voi. 

— Alo? 

— Scuze că sun atât de târziu..., zice Jessica. 

— Nicio problemă. Tocmai mă uit pe ecran la fotografia 
lui Akifumi. 

— Mereu pe baricade, ca noi toţi, spune Jessica iute. 
Pare un pic agitată. Ai auzit vreodată de un ritual numit 
kambo, în care se foloseşte venin de broască? În care 
toxina este introdusă în corp prin arderea pielii? 


Rasmus lasă o vreme vorbele Jessicăi să i se aşeze în 
minte. 

— Kambo? Nu... Despre asta e vorba aici? Semnele 
acelea de pe corpul Olgăi Belousova... 

— Totul indică în această direcţie. Şi, în plus, avem 
motive să credem că Lisa Yamamoto a promovat kambo în 
reţelele de socializare. 

— OK. Sună ciudat. 

— Insă am văzut toate fotografiile ei de pe Instagram şi 
nicăieri nu pomeneşte de kambo, zice Jessica. 

— Cum rămâne cu textele? 

— Aşa e. Din păcate, nu sunt vizibile decât 24 de ore. 

— Le putem citi dacă primim acces la contul de 
Instagram al Lisei. 

— Cum poate fi aşa de greu, Rasmus? Doar este 
investigarea unei crime. 

— E şi o parte bună, Jessica. Să nu li se permită 
autorităţilor accesul la orice. Trebuie să existe pe lume şi 
un pic de confidenţialitate, zice Rasmus şi ia câteva linguri 
de supă în vreme ce aşteaptă răspunsul Jessicăi. 

Muşcă dintr-un ardei iute care pluteşte în zeamă şi se 
delectează cu arsura. 

— Rasse, ai zis că nu e nimic pe masayoshi.fi. Şi acum 
se pare că Lisa a şters din reţelele de socializare tot ce era 
legat de kambo. Inseamnă că a făcut curăţenie înainte să 
dispară. 

— Da, sau a făcut asta cineva care are acces la telefonul 
ei. 

— În acest moment cred că masayoshi.fi avea pe el 
informaţii despre kambo. Dacă am putea să aflăm cine i-a 
aplicat kambo Olgăi Belousova, am putea să aflăm cu cine 
era Olga în noaptea în care a murit. 

— Kambo, zice Rasmus încet în vreme ce se uită pe 
Google. 


Broaşte şi arsuri umplu ecranul lui de douăzeci şi patru 
de inchi. 

— O să încep să caut, zice el. Cel puţin la prima vedere, 
nu pare să fie nimic ilegal în kambo, i se face reclamă făţiş 
pe internet. De vreme ce nu se face pe ascuns, cred că o 
să găsim locul. Mai ales că nu pot fi foarte multe. 

— Mulţumesc, Rasse, zice Jessica. O să fie o noapte 
lungă. 

Jessica oftează la telefon şi probabil că se pregăteşte să- 
i ureze noapte bună, însă Rasmus i-o ia înainte. 

— Jessica... 

— Da? 

— Mulţumesc pentru prânz. A fost... plăcut. 

— Eu îţi mulţumesc, Rasse. Va trebui să facem asta mai 
des. 


43. 


Helena Lappi opreşte maşina în Konala, în faţa casei 
roşii din şirul de case lipite între ele, şi trage frâna de 
mână. Se uită la fereastra de la etaj şi zăreşte o femeie 
înaltă şi blondă care trebăluieşte prin bucătărie. De 
dimineaţă, în drum spre serviciu, Hellu s-a uitat la uşa 
frigiderului, unde Hanna cea pedantă afişează meniul 
săptămânii: la cină vor avea da! indian. Perfect acceptabil, 
însă un pic prea sănătos după părerea lui Hellu. In plus, 
Hellu ştie că foamea o s-o trezească în toiul nopţii, aşa 
cum se întâmplă întotdeauna când au la cină tofu sau 
grăunţe. 

Hellu face ghemotoc ambalajul cheeseburgerului dublu 
şi îl aruncă în torpedou. Apoi deschide geanta laptopului şi 
scoate dosarul de plastic. 


Motorul maşinii încă merge când îşi umezeşte cu limba 
arătătorul şi  răsfoieşte  teancul subţire. Verificarea 
elementară făcută de Serviciul Securităţii în 2007 este 
chiar deasupra. Este investigația de rutină făcută pentru 
oricine candidează la Academia de Poliţie. Când şi-a depus 
candidatura Jessica Niemi, în vârstă de douăzeci şi doi de 
ani, s-a considerat că are un trecut impecabil şi a primit 
aprobarea. 

Următorul document este raportul confidenţial pe care 
directorul-adjunct al poliţiei, Jens Oranen, l-a cerut recent 
de la Serviciul Securităţii, şi este mult mai lung. 

Accident... Moartea părinților. Hellu îşi simte inima 
bubuind. Ridică documentul aproape de ochi, ca să poată 
citi în lumina slabă a plafonierei. 


Mama, Theresa von Hellens (260560-1521), 
tatăl, Axel Koski (040158-1134) şi fratele, 
Kristoffer von Hellens (241289-1412), au murit în 
accidentul de maşină din 4 mai 1993. Conform 
raportului poliției rutiere din Los Angeles despre 
ciocnire, probele tehnice culese de la fața locului 
şi declarațiile celuilalt şofer şi membrilor familiei 
arată (chiar dacă nu sunt dovezi irefutabile) că 
Theresa von Hellens a intrat intenționat cu 
maşina pe contrasens, cu intenția de a se omori 
pe sine şi familia sa. 


Hellu tresare când vede o siluetă fulgerând în oglinda 
retrovizoare. Peste o clipă vede pe geam spatele vecinului 
care se îndepărtează plimbându-şi câinele, şi se întoarce la 
document. 


Adoptată în iunie 1993. Raimo şi Paula Niemi... 
Părinții adoptivi... Sora tatălui... Decedaţi în 2002 
(tumoare cerebrală) şi 2004 (atac de cord). 


Hellu clatină din cap şi întoarce pagina. Atâta moarte, 
Jessica Niemi. Jessica von Hellens. De aceea ai ajuns aşa 
cum eşti? Ai pierdut prea mult la o vârstă fragedă? A fost 
Erne a treia ta figură paternă? Şi acum a plecat şi el. 


Vătămare gravă a coloanei vertebrale. Se 
crede că va provoca probleme motorii în tot 
restul vieții... 


Telefonul lui Hellu sună. E Hanna, care ţine telefonul la 
ureche în fereastră şi flutură mâna. Vin, vin, mormăie 
Hellu, arată spre hârtiile din poală şi opreşte motorul. 

Hanna s-a obişnuit cu faptul că zilele de lucru ale lui 
Hellu continuă şi acasă. Poate că munca de asistentă 
medicală a Hannei e mai epuizantă din punct de vedere 
emoţional decât a lui Hellu, însă cel puţin nu trebuie să 
care după ea fişele pacienţilor la sfârşitul turei. 

Hellu dă pagina până la ultima filă din teanc. E clar că e 
fotocopia unui document mai vechi: un diagnostic din 
1998, redactat la o maşină de scris şi semnat de psihiatrul 
pediatru Olli Vuonamo. Pe colţul din dreapta, sus, e lipit un 
post-it pe care a scris Jens Oranen: Asta nu apare în nicio 
bază de date! Mikson a ştiut tot timpul. Epicriza ocupă 
aproape întreaga pagină şi Oranen a evidenţiat câte o 
frază din loc în loc cu marker galben. 


Ar putea fi o fază presimptomatică, ce se 
caracterizează prin experiențe subiective 
neobişnuite şi simptome nespecifice, precum 
anxietate şi depresie... simptomele prezente 
includ gândire şi comportament fragmentate, 
disfunctie asociativă (disociere) şi halucinații 
legate, de exemplu, de lucrurile din jur şi de alte 
persoane... 


— Acum te-am înşfăcat zdravăn de ouţe, Niemi, 
şopteşte Hellu şi vâră hârtiile la loc în dosar. 

Dintr-odată, mâncarea de linte indiană nu mai sună atât 
de rău. Şi apoi, acum e aţâţată, poate dă Domnul să fie şi 
Hanna în dispoziţia potrivită. 


44. 


Telefonul a sunat de cel puţin zece ori, însă n-a răspuns 
nimeni. Jessica e pe cale să închidă când aude vocea 
înceată a unei tinere. 

— Krista. 

— Salut, sunt Jessica Niemi de la poliţie, zice ea. 

— Bună, răspunde tânăra şovăielnic. 

E Krista Gunsberg, fiica taximetristei. Un pic mai 
devreme, Jessica a scos o chitanţă de taxi din portofelul pe 
care l-a vârât instinctiv în buzunar de dimineaţă. Un noroc 
ca din basme, cum rareori se întâmplă, din păcate, într-o 
investigaţie. 

Jessica îşi cere scuze că sună aşa de târziu, însă pe 
fundal se aud zgomote care arată că nici vorbă ca fata să 
doarmă. 

— Am acest număr de la mama ta, pe care am 
cunoscut-o astăzi în taxi. 

— Da? 

Vocea Kristei e încordată, şi nu-i de mirare. Puţini 
oameni sunt entuziasmați când primesc un telefon de la 
poliţie la ora zece într-o seară de miercuri. 

— N-ai de ce să-ţi faci griji, zice Jessica blând. Vreau 
doar să te întreb ceva legat de un blog pe care e evident 
că îl urmăreşti pe Instagram. Lisa Yamamoto. Şi kambo. 
Am nevoie să aflu cum şi unde a fost menţionat kambo. l- 
ai spus mamei tale despre asta. 


O vreme nu se aud decât râsetele de pe fundal. Apoi 
Krista pare să le spună celor din jur să tacă şi, în cele din 
urmă, vocile amuţesc. Jessica aude cum se închide o uşă. 

— Despre ce este vorba? întreabă Krista acum dintr-o 
cameră în care, judecând după tăcere, nu mai este nimeni. 

— Nu eşti suspectată de nimic. Atâta doar că mi-am dat 
seama că Lisa Yamamoto trebuie să fi vorbit cândva 
despre kambo. Ai putea să-ţi aminteşti unde a spus? Pe 
Instagram? Sau pe site? 

Krista Gunsberg tace. Câteva secunde se aude curgând 
un robinet. 

— Krista? 

— Pe Instagram, da, zice fata în cele din urmă. Şi cred 
că a postat şi câteva fotografii. 

— OK, mulţumesc. Îţi aminteşti când? 

Vocea Kristei Gunsberg se schimbă un pic, probabil a 
oprit difuzoarele şi acum ţine telefonul în mână. 

— Stai un pic... sunt pe acoperiş. Urmează o tăcere 
chinuitor de lungă. Se pare că au fost şterse acele 
fotografii... 

Jessica îşi apasă degetele pe frunte. 

— Da, ştiu. De aceea am întrebat dacă tu îţi aminteşti 
când au fost postate fotografiile. 

— Acum vreo două săptămâni. 

— Şi Lisa şi-a îndrumat urmăritorii spre un loc anume 
pentru kambo? 

— Da. 

Jessica mută telefonul la cealaltă ureche şi pune 
degetele mâinii drepte pe tastatură. 

— Unde? 

— Eu... am fost acolo la tratament, continuă Krista. 

— Tratament kambo? În locul recomandat de Lisa? 

— Lisa a fost şi ea acolo. A pus pe Instagram două 
fotografii despre procedură. 


— Ce fel de loc este? întreabă Jessica şi vocea îi devine 
nerăbdătoare. 

Se uită la fereastra de căutare de pe Google, goală, care 
imploră o căutare. 

— AIH. „Alternative & lubire Helsinki”. E pe Toisella linja, 
în Kallio. E un spaţiu mic, o singură sală. Dar bine echipat. 
Pe tip îl cheamă José. 

Jessica scrie în fereastra de căutare „AlH Kallio” şi 
găseşte rapid locul. Brusc, nu mai e niciun mister, există 
un site şi un număr de telefon sub adresă. 

Jessica copiază repede datele într-o agendă electronică. 

— Numele Olga Belousova îţi spune ceva? întreabă ea 
apoi. 

Krista tace un moment. 

— Nu. 

— OK. Dacă ai timp mâine, du-te la un doctor să-ţi ia o 
probă de sânge. Nu te îngrijora, însă trebuie să ştim exact 
ce ţi-au dat acolo. 

— Venin de broască. Asta e... 

— Ştiu, totuşi... O să-ţi trimit un mesaj cu instrucţiuni. 
Asta e şi pentru binele tău. Nu te stresa. N-ai de ce să-ți 
faci griji. Nu ne interesează nimic altceva decât compoziţia 
acestui kambo. 

Jessica aşteaptă ca Krista să fie de acord cu propunerea, 
îi spune „la revedere” şi închide telefonul. 

Se uită la ceasul de la mână, e ora zece fără cinci. Are 
destule dovezi ca să facă o percheziţie la sediul AIH în 
noaptea asta. 


45. 


Jami Harjula îşi încleştează degetele pe volanul îmbrăcat 
în piele al maşinii sale American Rambler. La stopul pe 


roşu din intersecţia dintre Meripellontie şi Rusthollarintie 
pune schimbătorul în punctul mort şi turează motorul V6, 
care cântă cu forţă, chiar dacă un pic fals. Noaptea de 
noiembrie din estul Helsinkiului nu pune în valoare timbrul 
motorului, e făcut să toarcă în serile de vară pline de 
lumină din Kaivopuisto. Serile în care Merikatu se umple 
de maşini sport din toate epocile, oamenii stau la coadă la 
îngheţată şi jet schiurile saltă şi fac slalom gonind între 
Liuskaluoto şi Sirpalesaari. E uimitor cum poate un oraş să 
aibă două feţe atât de diferite. 

Drumul cu maşina de la casa lui din Vartiokylă până în 
Aurinkolahti nu durează decât vreo zece minute. Harjula 
parchează la colţul Pieței Aurinkolahti, la vreo sută de 
metri de locul în care a parcat de dimineaţă, după ce i s-a 
spus de cadavrul aruncat de valuri pe țărm. Insă nu 
Grozăvenia a fost cea care a răcnit atunci, ci compania 
Octavia. 

Harjula ia lanterna de pe scaunul pasagerului şi iese din 
maşină. Rafalele de vânt din larg par să-l îmbie la dans. 
Apa e o câmpie imensă de întuneric, crestele albe ale 
valurilor îi amintesc privitorului că, în ciuda întregii ei 
suferinţe, planeta e încă foarte vie. 

Harjula se uită în jur. Clădirile albe cu cinci şi şase etaje 
care se înalţă în toate direcţiile sunt construite la malul 
apei şi fiecare apartament are un balcon închis cu sticlă. 
Elegant. Îşi aminteşte foarte bine înfrumusețarea de care a 
avut parte zona la schimbarea mileniului. Înainte de asta, 
Aurinkolahti era numit Mustalahti*. Schimbare de nume 
îndrăzneață, dar, se pare, de succes. 

În cea mai mare parte a apartamentelor lumina e 
aprinsă, cu toate că e ora zece şi jumătate. In cartier 
locuiesc peste opt mii de oameni, şi nici măcar unul n-a 
venit ca martor în cazul Olgăi Belousova. Dacă s-a fi 


30 „Golful însorit” şi, respectiv, „Golful negru”. 


plimbat pe acolo îmbrăcată ca un personaj din desenele 
animate japoneze, cu siguranţă şi-ar fi amintit cineva. ŞI 
de aceea cadavrul trebuie să fi ajuns acolo din mare. 

Harjula se opreşte la malul apei lângă portul de iahturi. 
Care are patru debarcadere lungi şi peste o sută de locuri 
de amarare. Acum doar vreo duzină de ambarcaţiuni sunt 
legate de pasarelă, şi unele par să fie în stare atât de 
proastă, încât şansa ca cineva să le scoată pe mare iarna 
este infimă. 

Intre port şi plajă e un dig solid, lung de vreo trei sute 
de metri, ceea ce elimină posibilitatea ca trupul Olgăi 
Belousova să fi fost aruncat de pe o ambarcaţiune 
ancorată în port. 

Harjula se răsuceşte în cealaltă direcţie. La o jumătate 
de kilometru, la capătul plajei, e un port mai mic, construit 
într-o radă adăpostită cât de cât de dig. 

Felinarele luminează promenada. Harjula începe să 
traverseze plaja atât de aproape de apă, încât valurile îi 
ling tălpile pantofilor. Se urcă pe un bloc de granit de la 
jumătatea plajei şi se uită în jur, de parcă înălţarea cu 
câţiva metri ar limpezi totul. 

Locul în care a fost găsit cadavrul Olgăi Belousova e la 
vreo zece metri mai departe pe plajă. Urmele de paşi ale 
echipei de criminalişti şi ale sale încă se văd pe nisipul 
întărit de îngheţ. 

Cum naiba ai nimerit aici, Olga? 

Harjula se uită la mica peninsulă acoperită de copaci 
care se iţeşte între plajă şi al doilea port, apoi îşi scoate 
telefonul din buzunar. După cum arată Google Maps, e 
lungă de o sută de metri şi lată de cincizeci şi se numeşte 
Suorttio. 

Conform declaraţiilor unui expert, cerute mai devreme, 
e posibil ca un corp aruncat în apă în afara golfului să 
ajungă la mal între blocul de granit şi Suorttio, însă, ţinând 


cont de curenţi, e improbabil. Acelaşi expert era aproape 
sigur că acel cadavru a fost lăsat pe mal în locul în care a 
fost găsit, sau pe aproape, în golfuleţ. 

Însă, dacă aşa ar sta lucrurile, cineva trebuia să vadă 
ceva. 

Fir-ar să fie! 

Harjula merge mai departe spre capătul plajei şi se 
opreşte la marginea golfuleţului. La dreapta e Suorttio, 
care se întinde în mare, şi nu sunt decât vreo zece metri 
între peninsulă şi pontonul din extremitatea portului mai 
mic. 

Vântul se înteţeşte şi zguduie navele amarate. 

Harjula mijeşte ochii. Dacă Olga a fost aruncată în apă 
de pe peninsula împădurită, nimeni n-ar fi văzut neapărat 
ceva. Dar mai întâi cadavrul ar fi trebuit să fie dus acolo cu 
maşina sau să fie lăsat în apă de pe o barcă. 

Harjula hotărăşte să exploreze peninsula. Simte sub 
tălpi stâncă şi e surprins cât de înalţi pot creşte pinii pe un 
sol atât de pietros. Se fereşte de crengile joase şi 
înaintează spre vârful peninsulei. La dreapta e apa şi, 
dincolo de ea, la vreo sută cincizeci de metri, e locul în 
care a fost găsită Olga. Întunericul deplin dinspre mare şi 
felinarele de pe promenada Aurinkolahti alcătuiesc un 
contrast puternic, ca două lumi care se ciocnesc. Acum, că 
se gândeşte la asta, cadavrul Olgăi Belousova a fost găsit 
acolo unde se amestecă lumina şi întunericul. 

Brusc, Harjula simte sub talpă ceva care nu e nici 
muşchi, nici piatră. 

Ridică piciorul şi vede o cărţulie pe jumătate înfundată 
în pământul plin de muşchi. Privită mai de aproape, eo 
agendă. 

Harjula scoate din buzunar mănuşi de plastic şi le trage 
peste mănuşile groase. 


Ridică agenda şi o deschide. Filele albe sunt ude şi reci 
ca gheaţa. 

O răsfoieşte de la început până la sfârşit. Câteva pagini 
din faţă sunt rupte, însă pe prima pagină rămasă sunt trei 
nume scrise de mână frumos. 


46. 


E unsprezece fără cinci. Jessica stă în spatele unei dube 
a poliţiei la colţul dintre Toinen linja şi Castreninkatu. 
Vântul dansează prin crengile copacilor desfrunziţi de pe 
terenul de joacă pustiu şi mai departe, dincolo de 
llolanpuisto, se înalţă alb pe cerul cenuşiu închis Teatrul 
Municipal din Helsinki. Din radioul dubei bubuie hitul de pe 
locul întâi al topurilor: cântecul care dă numele noului 
album al lui Kex Mace's, Spider's Web. 

Versurile îi amintesc Jessicăi de întâlnirea din acea zi de 
la Căluţul-de-mare cu rapperul cel un pic sfidător şi mult 
prea sigur pe sine. Deschide pe telefon Instagram şi intră 
pe pagina lui Kex Mace's. Alături de imaginea de profil şi 
numele (Gkexmaces e un mic simbol albastru, marca de 
autenticitate oferită de Instagram. În numele celor foarte 
celebri sunt deschise nenumărate conturi false, iar punctul 
albastru are rolul de a le arăta urmăritorilor că acel profil 
este autentic. 

Sunt aproape un milion de urmăritori. În cont sunt peste 
o mie de fotografii. De la petreceri, gale, spectacole, 
vacanțe, piste de jogging, iahturi, elicoptere, acasă. In 
multe apare un păianjen şi cu un clic pe fotografie afli că e 
noul lui animal de companie, Escobar. Jessica se întreabă 
dacă Escobar a fost inspiraţia pentru album, sau tovarăşul 
cu opt picioare este un truc de PR care să pună temelia 
lumii noului album. 


Jessica derulează mai departe imaginile, dar se opreşte 
când vede chipul Lisei. Într-o fotografie alb-negru, Kex şi 
Lisa pozează cu obrajii lipiţi, zâmbind luminos. Cel mai la 
modă blogger din Finlanda! Urmăriți-o! 
Qthelisayamamoto. Fotografia a fost făcută în interior, 
fundalul este un perete gri închis şi se vede colţul unui 
tablou înrămat. Fotografia a fost pusă pe Instagram în 
urmă cu două luni, în septembrie. 

— Pare un loc liniştit, zice polițistul în uniformă de pe 
scaunul şoferului şi rulează între degetul mare şi arătător 
un pic de tutun de mestecat. 

Jessica pune telefonul înapoi în buzunarul canadienei. 
Părul negru îi este prins la spate în coadă şi are pe capo 
şapcă bleumarin cu New York Yankees. Îşi dă seama că 
arată a polițistă dură, Kima Greggs din serialul american 
The Wire. 

Pe trotuarul celălalt, în diagonală, între un teren cu 
maşini la mâna a doua şi barul Cafe23, este o mică vitrină 
pe care scrie cu litere fistichii „Alternative & lubire 
Helsinki”. Câţiva clienţi din Cafe23 fumează afară, dar în 
rest strada e pustie. 

— Am terminat aici? 

— Aşteaptă, zice Jessica şi scoate telefonul. 

In acest moment Jusuf, împreună cu altă patrulă, bate la 
uşa lui Jose Rodriguez, care se află la doar câteva sute de 
metri de acolo, pe Alppikatu. 

Jessica închide ochii când Jusuf sună, în cele din urmă. 

— Jose Rodriguez nu pare să fie acasă, zice Jusuf cu 
vocea obosită. Am vorbit cu unul dintre vecini, care zice că 
l-a văzut ultima dată azi-dimineaţă. 

— OK, oftează Jessica. 

— Hellu n-a autorizat o percheziţie? 

Jessica îşi priveşte încheieturile degetelor, care au acum 
noi nuanţe de roşu. In zilele astea, justificările pentru 


măsuri coercitive cum ar fi percheziţiile trebuie să fie 
foarte solide, lucru care, presupune ea, este bun când este 
vorba despre intimitate şi drepturile civile. Totuşi, uneori 
duce la aşteptare fără rost, chiar şi în situaţii foarte 
justificate, care necesită intervenţie rapidă. 

In acest moment autorizaţia este în aşteptare: lucru 
destul de surprinzător, în Helsinki există mai multe centre 
de tratament kambo, ceea ce înseamnă că nu există nimic 
care să lege nemijlocit AlH de Olga Belousova. Totul pare 
evident, însă pe hârtie pare nefondat. 

— Nu, zice Jessica. Incă n-avem autorizaţia. 

— Ce ai de gând să faci? 

Jessica îşi trage în sus şapca şi se scarpină pe frunte. 

— O să aruncăm o privire prin vitrină. Sună-mă dacă se 
întâmplă ceva, zice Jessica şi închide telefonul. 


47. 


În căşti urlă „Killing in the Name” al celor de la Rage 
Against the Machine. Nina Ruska lasă greutăţile pe covorul 
de cauciuc şi îşi trage răsuflarea. Se uită la oglinda mare 
din faţă şi se vede în maiou, în mijlocul spaţiului ascetic 
care e dominat de fier alb, piele neagră şi greutăţi 
colorate. Muşchii umerilor şi ai pieptului sunt umflaţi şi 
pielea de pe ei e înroşită. Îşi simte carnea zvâcnind şi 
vibrând. 

In sală nu mai e nimeni. Cei câţiva care trag de fiare 
seara sunt probabil pe teren sau îşi iau o binemeritată zi 
de pauză de la sala de sport. Majoritatea colegilor şi 
colegelor vin la sală dimineaţa, dacă le permite munca. ŞI 
apoi e Jusuf, care vine când se nimereşte, uneori de două 
ori pe zi. Nina, care de douăzeci de ani trage de fiare în 
mod riguros, nu poate să-i înţeleagă pe cei care descoperă 


dintr-un capriciu ridicarea de greutăţi. Jusuf e un exemplu 
perfect: un tip evident atletic, al cărui corp reacţionează 
iniţial la ridicarea de greutăţi prin dezvoltarea rapidă a 
muşchilor şi care, încântat de rezultatele rapide, pune pe 
haltere greutăţi mai mari fără să aibă un plan de 
antrenament rezonabil. lar când entuziasmul o să i se 
stingă, muşchii se vor topi la fel de repede cum au crescut. 
Cu toate acestea, Nina e preocupată de impresia 
sâcâitoare că, după săptămâna de joacă iresponsabilă, 
singurul motiv pentru care s-a întors la sală este să dea 
aici de Jusuf. Ceva din transformarea lui îi atrage atenţia. 
Poate că are de-a face cu noul lui statut de despărţit de 
prietenă: poate că ea caută, în subconştient, o pradă 
rănită. 

Nina prinde greutăţile şi se lasă pe spate pe banca 
reglată la un unghi de patruzeci şi cinci de grade. 
Greutățile mari şi ridicările lente îi încing pieptul şi umerii. 
Ultima serie e cu forţă maximă. Nouğ, zece, unsprezece, 
doisprezece... 

Nina vrea ca fiecare fibră musculară din trupul său să se 
încordeze până la limită, fiecare celulă să dea tot ce poate 
şi nicio fărâmă mai puţin. Când mâinile care ţin greutăţile 
tremură de oboseală, vede lucrurile mai limpede. Efortul îi 
goleşte mintea şi alungă tot ce îi abate atenţia. Îi sileşte 
mintea să se concentreze pe supravieţuire. 

Treisprezece. Se vede pe podeaua pivniţei întunecate, 
neajutorată şi goală, învelită într-un cearşaf alb. In jurul 
său forfotesc bărbaţii din unitatea specială de intervenţie. 

Mâinile i se ridică încet şi durerea minunată, arzătoare, 
din piept e atât de ascuţită, încât Nina are impresia că o 
să-i explodeze inima. 

Paisprezece. 


M-am uitat în ochii tăi, Micke, şi am spus că te iubesc. şi 
mi-ai răspuns la fel, cu toate că tu, nemernicule, n-aveai 
habar ce e iubirea. 

Încă o serie. Poate două. La dracu”! 

Cincisprezece! 

Jessica Niemi. N-am spus niciodată că suntem prietene. 
Însă eram colege care se presupune că puteau să aibă 
încredere una în cealaltă. Dracu' să te ia, Jessica. Jessica 
cea minunată, căreia i se iartă totul, care s-a culcat cu 
Micke pe la spatele meu şi pe care toată lumea o iubeşte 
în continuare. 

Nina simte cum i se umflă venele de pe frunte. 

Trădarea nu e ştearsă de faptul că Micke le-a trădat pe 
amândouă. 

Șaisprezece. 

Încă una. Pumnii care ţin greutatea se trudesc să se 
ridice spre tavan, trupul ei e pe cale să cedeze, aproape că 
nu mai poate să respire, însă trebuie să termine această 
ultimă ridicare, fir-ar să fie, dacă a zis că o s-o facă. 

Jessica merită s-o incaseze zdravăn. Un pumn în mutră 
şi pe-aci ţi-e drumul. 

Șaptesprezece! 

Nina scoate un răget de leoaică. Greutatea cade pe 
podea şi saltă pe covorul de cauciuc înainte să se 
rostogolească mai departe. 

Nina închide ochii. | se învârte capul. Braţele îi sunt 
complet amorţite. 

Îşi scutură capul, ia telefonul de pe podea şi se 
fotografiază în oglindă. 

Arată groaznic, are faţa roşie şi picură de pe ea 
sudoarea, pielea îi e presărată cu vinişoare sparte. Insă 
aşa trebuie să fie. Ce/ mai bun antrenament autentic. 


Instagram. Filtru New York. 
Zantrenamentdenoapte #maximum leulplajei 
4+lepla01072020 


Nina e pe cale să posteze imaginea, însă degetul 
tremurător zăboveşte deasupra ecranului. Îi trebuie un 
moment ca să digere ceea ce tocmai a intuit. E ceva foarte 
simplu, un lucru pe care încă nu s-a gândit nimeni să-l 
cerceteze. 

— Dumnezeule mare..., şopteşte Nina şi îşi smulge 
căştile. 


48. 


Chefliii care fumează urmăresc cu atenţie poliţiştii care 
traversează strada - doi, în uniformă. Jessica e în fruntea 
lor, în civil, şi se preface că nu aude mormăielile 
dispreţuitoare ale celor doi bărbaţi de vârstă mijlocie de pe 
terasă. In acest loc şi moment al zilei ar fi prosteşte să te 
aştepţi ca cineva să le aprecieze eforturile pentru 
siguranţa societăţii. 

Jessica şi cei doi agenţi în uniformă se opresc la uşă. Pe 
ambele părţi ale uşii de sticlă sunt vitrine mari peste care 
sunt trase în jos storurile albe. 

Jessica încearcă uşa, însă e încuiată, aşa cum se 
aştepta. Clanţa de metal e ca gheaţa sub degetele ei 
goale. Când a plecat de acasă a uitat să-şi ia mănuşile. 

— Poftim, zice agentul chel şi bărbos, care e mai mare 
în grad, şi îi dă o lanternă lungă. 

Jessica prinde tubul de metal rece, plin cu baterii, mişcă 
raza prin uşa de sticlă şi vede un spaţiu cam cât 
garsoniera sa din Töölö: plante de interior, câteva fotolii- 
puf, adecvatele imagini cu broaşte, o tejghea înaltă cu un 
laptop. Pe podea sunt covoraşe de yoga rulate, lumânări, 


cărţi şi câteva găleți. Pe perete e atârnată o pelerină de 
ploaie galbenă. 

Şi ceva care îi atrage atenţia Jessicăi. E pe podea, 
ascuns în parte de unul dintre fotoliile-puf. 

— Vino să vezi, zice ea. Acela e un telefon? 

Agentul aflat cel mai aproape ia lanterna şi mijeşte 
ochii. 

— S-ar putea, zice, cu fruntea lipită de geam. 

— Stinge un pic lanterna, zice Jessica şi îşi scoate 
mobilul. 

Găseşte numărul pe care i-l dăduse lui Jusuf în urmă cu 
o jumătate de oră şi sună. Trec câteva secunde. Apoi 
forma neagră de pe podea se luminează. 

Jessica simte cum pulsul începe să-i galopeze. Ştie că nu 
există vreun motiv logic ca un telefon să fie pe podeaua 
unui centru de sănătate kambo la ora unsprezece, într-o 
noapte de miercuri. Mai ales într-un loc atât de vizibil: 
dacă proprietarul s-ar fi întors să-l caute, l-ar fi găsit 
imediat. 

Jessica bate puternic în uşă, dar nu răspunde nimeni. 
Aşteaptă un pic şi bate din nou, mai tare. 

Nicio reacţie. 

Posibilitatea ca Jose Rodriguez, vânzător de tratamente 
kambo, să fi adormit la centrul său de sănătate la sfârşitul 
unei zile obositoare începe să pară ireală. 

— Trebuie să intrăm, zice Jessica. Aduceţi uneltele. 

Agentul mai mare în grad se uită lung la ea, se 
răsuceşte spre stâlpii de cafenea care îi privesc de la vreo 
zece metri şi apoi spre încuietoarea uşii. Apoi ridică partea 
din spate a lanternei. Jessica îl priveşte întrebător. 

— Aş putea intra, pur şi simplu, cu asta, zice agentul. 

— OK, îmi asum răspunderea, zice Jessica şi se trage 
deoparte. Dă-i drumul. 


Agentul mai mare în grad nu şovăie decât vreo două 
secunde până să lovească puternic cu dosul lanternei în 
sticlă. Cei doi care îi urmăresc de pe terasă încep să strige 
batjocoritor. Haha! Cineva nu şi-a plătit abonamentul la 
televizor. Porcii dracului! 

Agentul înlătură cu lanterna cioburile ascuţite din ramă, 
apoi bagă mâna înmănuşată prin gaură şi răsuceşte 
Zăvorul.  Descuierea nu declanşează vreo alarmă. 
Scrâşnetul sticlei sub tălpi e singurul sunet care sparge 
tăcerea. 

Jessica pune mâna pe pistol şi agentul mai mare în grad 
face la fel. Celălalt poliţist păzeşte intrarea. 

Jessica acţionează comutatorul de lângă uşă şi se 
aprinde lumina. Pluteşte o duhoare neliniştitoare de 
tămâie şi carne arsă. 

Pe peretele din fund sunt trei rafturi cu vase de lut, 
borcane de sticlă şi alte accesorii al căror rost Jessica nu-l 
cunoaşte. In încăpere nu e nimic ce n-au putut vedea prin 
uşă. 

Jessica ia cu mâna liberă de pe podea telefonul lui Jose 
Rodriguez şi apasă pe butonul Home. 


12 llamadas perdidas. 


12 apeluri nepreluate. Telefonul zace pe podea de ceva 
vreme. 

Jessica face semn cu capul spre o uşă neagră de pe 
peretele din spate. 

— José Rodriguez? zice ea tare, cu toate că pare fără 
rost. Suntem de la poliție. 

Cu pistolul în mână, agentul pune mâna pe clanţă. 

— Hello, anyone?! 


31 Alo, e cineva acolo? (în limba engleză în original). 


Când nu vine niciun răspuns, Jessica încuviinţează din 
cap şi bărbatul deschide uşa. 

Lumina pătrunde imediat în întunericul din toaletă. Ochii 
bărbatului cu codițe rasta care stă pe scaunul de WC, 
complet îmbrăcat, sunt de un albastru strălucitor. Sunt 
larg deschişi, cu toate că a trecut un timp de când glonţul 
tras între ei l-a adormit pe vecie şi i-a împrăştiat o parte 
din conţinutul ţestei pe plăcile de faianţă bleu. 


49. 


Rasmus Susikoski se uită la ora din colţul din dreapta, 
sus, al ecranului. Este 00:12 şi pleoapele încep să i se 
îngreuneze. Nu că miezul nopţii ar fi prea târziu în lumea 
lui Rasmus, chiar şi în zilele de lucru un joc online poate să 
continue până la două sau trei dimineaţa. În plan fizic, 
Rasmus n-a fost niciodată un atlet, nici măcar pe aproape. 
Insă are o super-putere folositoare: nevoie minimă de 
somn. |n vreme ce mulţi dintre membrii echipei de 
investigare devin zombi în cazurile grele, în care este 
nevoie de atenţie douăzeci şi patru de ore din douăzeci şi 
patru, Rasmus poate funcţiona o săptămână fără mai mult 
de câteva ore de somn pe noapte şi rămâne relativ vioi şi 
ager. Şi pentru asta n-are neapărat nevoie de băuturi 
energizante, chiar dacă în general bea litri întregi. 

Însă în această seară Rasmus n-a intrat pe Apex 
Legends sau Call of Duty, ci pe ecranul său s-a derulat un 
volum imens de informaţii şi imagini despre broaşte, 
kambo, Jose Rodriguez şi îmbrăcăminte manga. 

Mirosul care pluteşte prin camera lui este un amestec 
de băutură energizantă acră şi ciorbă de cârnaţi care s-a 
sleit în castron. 


Se aude un bip slab în căştile conectate wireless la 
computer, şi Rasmus intră pe Facebook Messenger. 
Mesajul e de la Nina. 

De la Nina! 

Rasmus simte cum i se accelerează pulsul. Dă clic pe 
fereastra de discuţie. 


Nina Ruska: Treaz? 

Rasmus Susikoski: Da. =) 

NR: Am văzut că eşti online. 

Ai auzit de chestia de pe Toinen linja? 
RS: Maa. 

Mi-a trimis mesaj Hellu. 

NR: La fel. 


Rasmus se lasă pe spătar şi ia o înghiţitură din sucul cu 
mate. Discutarea problemelor de serviciu în reţelele de 
socializare este strict interzisă, chiar şi în mesajele private. 
Însă chiar asta sunt aceste mesaje: private, şi nimeni n-are 
dreptul sau măcar ocazia să le monitorizeze în acest 
moment. 


RS: Se pare că Jessi şi Jusuf tocmai au plecat. 
Și începe investigația tehnică. 

NR: OK. 

Dumnezeule, iar e un caz încâlcit. 

RS: Este. 

NR: Mă gândeam la Akifumi. 

Numărul. 

RS: 2511946? 

NR: La început am crezut că după nume e o 
secvenţă întâmplătoare de cifre. 

Lungă, ca să se asigure că nimeni nu mai are 
acel nume. Sunt al naibii de mulți Akifumi. 

Însă pare să fie ceva acolo. 


RS: Știu ce zici. 

NR: Dar apoi mi-a dat prin cap altceva. Grupul 
nostru de antrenament are propriul hashtag. 

4lepla010720, care înseamnă că până la 1 
iulie vom fi cu toţii în formă pentru plajă. Precum 
leii plajei. 

LOL. 

RS: Da? 

NR: Și, pentru că toată chestia asta se 
întâmplă pe Instagram, am hotărât să verific 
acolo secvența numerică. 

RS: Ce ai găsit? 

NR: Hashtaguri. 

42511946 

Sunt aproape douăzeci. 


Rasmus simte o împunsătură în inimă. Hashtaguri? De 
ce nu s-o fi gândit la asta? 

Deschide imediat alt tab, intră pe browserul 
Instagramului şi tastează 2511946. 

Sunt optsprezece fotografii cu 42511946. 

Asta e prea secret ca să discute online. Rasmus ia 
telefonul şi apelează numărul Ninei. Peste o clipă colega 
sa răspunde cu voce vioaie. 

— Scuze, nu ştiu dacă poţi vorbi... 

— M-am gândit eu că o să suni, zice Nina. 

— Te-ai uitat la fotografii? întreabă Rasmus şi derulează 
pagina în jos. 

— Da. La prima vedere n-au nimic în comun, sunt făcute 
în locuri diferite şi postate de utilizatori diferiţi, însă dacă 
le cercetezi mai bine îţi dai seama că... 

— Toate sunt baruri? 


— Da, şi restaurante, hoteluri, moteluri. Fără să apară în 
imagine vreun om. Insă la fiecare apar informaţiile despre 
adresă. 

— Sunt toate... 

— In Suedia, zice Nina şi Rasmus simte un strop de 
dezamăgire. 

— Suedia? întreabă el şi îşi înclină scaunul pentru jocuri 

într-o poziţie mai relaxantă. 
__— Da. Cele mai multe, în Stockholm, însă şi în Uppsala, 
Orebro, Helsingborg, Malmö, Goteborg... De la magherniţe 
la locuri de înaltă clasă. Moteluri sărăcăcioase şi hoteluri 
de cinci stele. Baruri obişnuite şi cluburi de noapte selecte. 
Am studiat destul de multă vreme fotografiile şi am 
încercat să-mi dau seama de ce să facă cineva o fotografie 
neinteresantă a unei clădiri şi a firmei de pe ea, să 
marcheze locaţia şi să adauge câteva hashtaguri, printre 
care şi 42511946. E întotdeauna ultimul, explică Nina şi 
apoi face o pauză mai lungă. 

— Intotdeauna ultimul... Asta arată clar că e un fel de 
protocol. 

— Exact. E primul lucru la care m-am gândit, că există 
ceva care leagă între ele aceste locuri şi acesta este 
motivul pentru care cineva a vrut să le marcheze cu 
secvenţa numerică. Gândeşte-te, Rasmus. Dacă este 
adevărat, un utilizator de Instagram poate să caute lista 
acelor locuri... 

— Dacă cunoaşte seria de cifre corectă, zice Rasmus, îşi 
scoate ochelarii şi în mintea sa misterul ia o formă nouă, 
verbală. E un termen de căutare. 

— Da, spune Nina. E un afurisit de termen de căutare, 
Rasse! 

Rasmus simte cum excitarea i se împrăştie prin gât, 
apoi în jos până în vârful degetelor. Descoperirea nu 
dovedeşte, de fapt, nimic, în acest moment locurile 


marcate din Suedia n-au nicio legătură cu seria de crime 
pe care o investighează ei. Şi totuşi, în clipa asta totul pare 
limpede şi strălucitor. 

— Poate că un termen de căutare secret care ar 
funcţiona şi ca... 

— Parolă, continuă Nina propoziţia lui Rasmus. 

— Dar pentru ce? 

— Ajungem şi acolo. De aici am făcut un pas mai 
departe. 

Nina cea minunată. Nina cea isteață, frumoasă, 
ingenioasă. Nina cea puternică. Nina care vrea să-şi 
împărtăşească descoperirea cu mine şi numai cu mine. 

— Ei bine? 

— Mă întrebam de ce Suedia. 18 fotografii de firme 
suedeze din domeniul hotelier. Şi apoi mi-a picat fisa: 
patruzeci şi şase. 

— Patruzeci şi şase? 

— Ultimele două cifre. 2511946. Patru. Şase. Este codul 
Suediei. Le-am înlocuit cu 358 şi ia ghici? 

Rasmus îşi ţine răsuflarea şi tastează în câmpul de 
căutare de pe Instagram 25119358. 

Apasă pe Enter şi pe ecran apar câteva fotografii: 10, 
mai exact. 

— Formula este aceeaşi, însă aceste adrese sunt în 
Finlanda. Şi ghici a cărui club de noapte este una dintre 
ele? zice Nina. 

— Fenix. 

— Exact. 

— Fir-ar să fie! mormăie Rasmus, chiar dacă ştie că nu e 
cea mai grozavă înjurătură. Şi... şi celelalte coduri ale 
ţărilor? Fiecare ţară are propriul hashtag? 

— M-am gândit la acelaşi lucru. Am verificat câteva şi se 
pare că sistemul funcţionează în ţările nordice, în afară de 
Islanda. Sunt cinci marcaje pentru Norvegia şi paisprezece 


în Danemarca. Acelaşi sistem n-a dat niciun rezultat în 
Germania, Franţa sau Estonia. 

— Nordice... Cum? Are vreo legătură cu kambo? 

— Practicarea de kambo nu-i ilegală în niciuna dintre 
aceste ţări, din câte ştiu. 

— Droguri? 

— Totul e posibil, Rasse, zice Nina, şi are perfectă 
dreptate. 

Rasmus se gândeşte la reţeaua TOR, la investigaţiile în 
care s-a confirmat că poţi căuta orice online, droguri, 
fildeş, arme sau pornografie infantilă, folosind anumiţi 
termeni de căutare pe care îi cunosc doar membrii 
cercului. Şi de aceea poliţiştilor le era greu să dea de urma 
lor. 

— Jessica ştie? Sau Hellu? întreabă Rasmus. 

— Incă nu. Am vrut să vorbesc întâi cu tine. 

Rasmus simte o căldură în pântece. El este contactul ICE 
al Ninei. /n case of emergency”. 

— OK... 

— Am vrut mai întâi să-mi fac o idee despre cine este 
Akifumi. Şi de ce a folosit codul Suediei în numele său de 
Instagram, zice Nina şi oftează în telefon. 

— Poate că este cel care trage semnalul de alarmă? 
Cineva care a vrut să atragă atenţia poliţiei? 

— Dar atunci de ce n-a trimis, pur şi simplu, un mesaj 
poliţiei, spunându-ne direct? De ce ne-a dat un indiciu atât 
de obscur, pe care nici nu era obligatoriu să-l putem 
interpreta corect. 

— Nu ştiu. Insă partea bună este că nu trebuie decât să- 
| găsim pe unul dintre cei care au postat aceste imagini pe 
Instagram şi să-l silim să ne spună... 

— Nu merge, Rasse, zice Nina. 

— De ce nu? La urma urmei... 


3 În caz de urgenţă (în limba engleză în original). 


— Toate conturile sunt false. Şi de pe fiecare cont a fost 
postată doar o imagine, continuă Nina, şi brusc Rasmus se 
simte nespus de obosit. 

Poate că speranţa l-a ţinut treaz, însă adevărul în care 
este vârât cu nasul o stinge pe loc. Cu cât intră mai adânc 
în enigmă, cu atât priveliştea din jur pare mai întunecată. 


50. 


Jusuf se reazemă de capota maşinii sale şi aprinde o 
ţigară. O dubă de poliţie e parcată în faţa centrului kambo 
de vizavi şi trotuarul e blocat de banda alb cu albastru a 
poliţiei. Pe blocurile cenușii de locuinţe aflate de o parte şi 
de alta a centrului, care nu are decât parter, fulgeră 
lumina albastră puternică. De la balcoane privesc în jos 
feţe curioase. 

Jusuf trage nicotină în piept, apoi îşi ţine respiraţia, ca şi 
cum i-ar da otrăvii o şansă să fie absorbită aşa cum se 
cuvine în sistemul circulator. Apoi dă drumul fumului pe la 
colţul gurii, într-o fâşie îngustă. 

În ultima vreme Jusuf a fumat mai mult ca de obicei. A 
renunţat treptat la toate sporturile care implică efort 
respiratoriu: jogging, floorball şi fotbal de sală, şi s-a 
concentrat pe ridicarea greutăților. După despărţirea de 
iubită, în primăvară, Jusuf a simţit că numai ridicarea 
greutăților îi linişteşte mintea. Muzica în căşti, zăngănitul 
greutăților, norişorul de cretă care i se ridică din palme şi 
mirosul de transpiraţie. Acidul lactic inundându-i muşchii şi 
valul de arsură în corp la ultimele exerciţii dintr-o serie 
lungă de repetiţii. Muşchii umflaţi şi tremurând de efort. 
Dezvoltare destul de rapidă şi vizibilă. Umflăturile care au 
apărut pe bicepşi în numai o jumătate de an, care atrag în 
special privirea femeilor. 


Mai mult ca orice, presupune că e vorba de reinventarea 
sa. Jusuf nu mai vrea să vadă în oglindă acelaşi băiat 
negru, atletic şi frumos, pe care toată lumea îl place, care 
marchează trei goluri unul după altul pe teren, apoi merge 
la duş şi se grăbeşte să ajungă acasă la logodnică. A venit 
vremea să fie altceva. Vrea mai multă agerime şi 
credibilitate. Vrea să ştie cum e să fii cel mai tare: cum e 
să fii în formă atât de bună în vara viitoare, încât femeilor 
să li se umezească chiloţeii pe ringul de dans de la 
Mummotunneli. 

Şi în acelaşi timp Jusuf ştie: e a/ dracului de ridicol. În 
ciuda lăudăroşeniei şi a jurămintelor făcute la oglindă, în 
ultimele luni pe frontul feminin e linişte deplină. Dar acum 
n-are chef de sex. lritarea generalizată l-a jefuit de libido. 

Jusuf ridică privirea de la pantofi. O camionetă dublă 
trece încet spre centru, şi când maşina dispare, în cele din 
urmă, o vede pe Jessica traversând strada spre el. 

— In frigider sunt câteva sticle, zice ea după ce ajunge 
lângă Jusuf şi continuă: Vor fi duse la laborator pentru 
analize. Poate că vor apărea toate substanţele găsite, fie 
în amestec cu otrava de broască, fie separat. 

— Sunt sigur că vor fi găsite. In afară de cazul în care 
pistolarul le-a luat deja. 

Un tramvai dă colţul şi zdrăngăne leneş pe alături, în 
drum spre Piaţa Hakaniemi şi staţia de metrou. O duzină 
de elevi de liceu cu pelerine verde închis chefuiesc în 
ultimul vagon. 

— Ce părere ai? Despre toate astea, întreabă Jessica şi 
se aşază pe capotă, lângă Jusuf. 

Jusuf trage din ţigară şi îşi ridică faţa spre cerul ca 
antracitul, de pe care norii groşi au furat luna. 

— Olga Belousova a venit aici sâmbătă. Poate singură, 
poate cu cineva. Poate că acel cineva a prins de veste azi 
că am găsit un cadavru în Vuosaari. A hotărât că trebuie 


să fie Olga. Şi că semnele de pe braţul ei vor aduce poliţia 
aici să pună întrebări, zice Jusuf şi îşi scarpină nasul, ca şi 
cum fumul ar fi intrat prea departe în el. Şi apoi a venit aici 
şi l-a lichidat pe tipul cu kambo, ca să nu vorbească. 

— Fantoma? şopteşte Jessica. 

— El trebuie să fie, zice Jusuf şi scoate un mic gunoi de 
sub unghia arătătorului. 

— Dar e ceva care mă deranjează..., începe Jessica, şi 
Jusuf se răsuceşte spre ea. În maşină am făcut nişte 
cercetări, am căutat online informaţii despre José. Pare să 
fi fost un fel de deschizător de drumuri în afacerea cu 
kambo. Cel puţin în Finlanda. Tipul are o grămadă de 
clienţi mulțumiți, care insistă că prin kambo şi-au 
îmbunătăţit viaţa. 

— ŞI? 

— N-avea cum să amestece morfină şi buprenorfină cu 
kambo la toţi clienţii. Ar fi fost prea euforici şi ar fi fost 
prins. În plus, o astfel de doză e foarte scumpă, nu cred că 
sunt mulţi oameni gata să plătească. 

— Aşadar, crezi că a creat amestecul doar pentru 
anumite persoane? 

— Exact. Că avea două clientele diferite. 

— Interesant. 

— Gândeşte-te, Jusuf. Dacă vrei să faci pe cineva să 
creadă că trebuie să vină regulat la tratament, metoda 
perfectă este să amesteci otrava cu ceva care nu numai că 
amplifică euforia, ci dă şi dependenţă. Dar, cum ziceam, 
Jose n-ar fi putut şi n-ar fi vrut să facă asta pentru toţi, zice 
Jessica, în vreme ce Jusuf aruncă pe jos mucul ţigării. 

— Zi mai departe, Jessi. Eşti pe val. 

— Trebuie să fie mai multe fete precum Olga Belousova. 
Poate nu ştiu că sunt dependente, dar sunt. Nu-şi dau 
seama din cauză că au încredere în kambo şi îşi închipuie 
că unele senzaţii fac parte din ceremonie. 


— Aşadar, cineva adaugă ceva în veninul de broască, 
aşa încât clienţii să revină mereu? Aşa cum fac cei din 
industria tutunului? 

— Exact, zice Jessica şi se uită la locul în care Jusuf 
tocmai a strivit mucul ţigării. 

— OK, zice Jusuf. Cine organizează porcăria asta? 

— Cineva care aduce în ţară tinere. Cred că traficanţii 
au depăşit faza cu „ia-i fetei paşaportul şi îndoap-o cu 
droguri”. Pe faţa unei femei silite să se vândă vezi 
disperare şi frică. E o afacere proastă. Şi de aceea Olga 
Belousova avea la ea actul de identitate. Sunt prizoniere, 
dar nu-şi dau seama de asta. Ca un fel de închisoare 
deschisă. 

— A cărei celulă deschisă este dependenţa de kambo? 

— In acest moment probabil că ar trebui să vorbim de o 
dependenţă de kambo-plus, nu? 

— Presupun că da. 

O dubă albă a tehnicienilor parchează între cele două 
dube de poliţie. 

— Aşadar, crezi că Olga Belousova a suferit un fel de 
complicaţie? continuă Jusuf, în vreme ce din maşină 
coboară un bărbat şi o femeie, care încep să-şi pună 
echipamentul de protecţie alb. 

— Aici sau în altă parte. Poate pe vasul de care vorbea 
Harjula. Oriunde o fi fost, nimeni nu se aştepta. Au 
încercat s-o resusciteze pe Olga, însă nu puteau s-o ducă 
la spital, pentru că medicii ar fi vrut să ştie unde a fost 
îndopată cu medicamente o femeie care era în ţară ilegal. 
Aşa că au aruncat-o în mare, fără să se gândească, şi 
peste câteva zile a găsit-o cineva care trecea pe acolo. 

— Cum rămâne cu teoria lui Harjula că un creepster* 
voia o femeie inconştientă pe care s-o violeze? 


33 Combinatie între hipster şi creep (ciudat/ticălos) (în limba engleză în 
original). 


— Nu cred în ea. Adică, cred că există în lumea asta 
bolnavă la cap oameni care ar putea fi interesaţi de aşa 
ceva, dar, nu ştiu de ce, nu cred că este cazul aici, zice 
Jessica şi îşi trage mânecile în jos peste degete. 

— Bravo, Jessi. O să încheiem acest caz mâine, zice 
Jusuf şi îşi aprinde altă ţigară. 

O vreme stau pe capotă fără să vorbească. Câteva ore 
de fulguială au aşternut pe asfalt un strat subţire alb. 
Candelabre şi ornamente în formă de stea strălucesc la 
ferestrele blocurilor înalte. Însă în acest moment, cu 
gândurile învârtindu-i-se în jurul bărbatului care stă pe WC 
în mica lui firmă, lui Jusuf îi vine greu să creadă că e mai 
puţin de o lună până la Crăciun. 


51. 


Jusuf opreşte maşina pe Töölönkatu, în dreptul locuinţei 
ei. 

Jessica nu întinde imediat mâna spre portieră, ci îşi lasă 
capul să cadă pe rezemătoare. E o tradiţie tacită să 
împărtăşească un moment de tăcere înainte să se 
despartă. Fac parte din ea hârşâitul cu care Jusuf trage 
frâna de mână, torsul motorului, ştergătoarele de parbriz 
care împing deoparte zăpada şi bubuitul dat mai încet al 
listei de cântece Spotify pe care Jessica n-o poate suferi. 
Töölö nu i-a fost niciodată în drum lui Jusuf, însă 
întotdeauna s-a oferit s-o ducă pe Jessica acasă. 

Uneori, chiar dacă rar, Jessica se simte prost pentru că a 
început să considere de la sine înţeles să fie condusă 
acasă. Faptul că îl lasă să fie şoferul ei a devenit o parte 
din spectacolul care are rostul de a-i transmite lui Jusuf un 
mesaj, că Jessica este la fel ca toată lumea: are nevoie 


zilnic de un strop de bunătate. Poti să-mi împrumuţi o 
sută? Ai putea să mă duci acasă? 

Uneori, poate o dată sau de două ori, Jessica s-a 
pomenit că se întreabă dacă Jusuf nu şi-ar dori să oprească 
motorul, să lase maşina pe stradă şi să vină sus. 

Jessica însăşi şi-ar dori asta? Nu prea. Jusuf e un prieten 
bun de multă vreme, şi ea n-are de gând să lase sexul să 
le primejduiască relaţia. Unul dintre motivele pentru care 
ei doi s-au înţeles de minune întotdeauna este faptul că nu 
există între ei niciun strop de tensiune sexuală. Sigur, ar 
arăta bine împreună în teorie, însă Jessica a observat că îl 
asociază pe Jusuf cu Toffe, fratele mai mic pe care l-a 
pierdut demult. Şi apoi, până în primăvară, Jusuf a fost cu 
Anna. Idila din liceu, care a continuat să înflorească an 
după an, le-a dat privitorilor speranţa că nu toate relaţiile 
ajung la discordie. lar acum castelul din nori s-a năruit şi 
el. 

— Mulţumesc că m-ai adus, zice Jessica. 

Ştie că n-o spune destul de des. 

— Nicio problemă, răspunde Jusuf şi zâmbeşte obosit. 
Mâine o luăm de la capăt. 

Înainte să închidă portiera, Jessica îl aude pe Jusuf 
lălăind împreună cu Gasellit, care se trudesc să ajungă la 
refren. Hei. Ce caut eu în Mălaga? Mă simt grozav aici. 


52. 


Jessica încearcă apa cu vârful degetelor şi apoi păşeşte 
peste marginea căzii. Apa aproape clocotită îi mângâie 
pielea şi îi face firişoarele de păr de pe ceafă să se ridice. 
Încetul cu încetul, se afundă, lasă fiecare por să se desfete 
cu gâdilarea apei fierbinţi care o învăluie. Prea curând va 
trece, ca toate plăcerile: trupul se va obişnui şi ceea ce era 


delicios va deveni normal. Căldura dulce pare deja călâie, 
de aceea trebuie să te poţi bucura de fiecare senzaţie 
atunci când trăirea este cea mai vie, să trăieşti clipa de 
faţă. Mai uşor de zis decât de făcut. 

Jessica închide ochii şi când îi deschide iar, în cele din 
urmă, pleoapele par mai puţin grele. Îşi lasă privirea să 
rătăcească prin baia mare. In urmă cu câţiva ani, pereţii cu 
plăci de faianţă albe au primit un strat de microciment gri. 
Jessica îşi aminteşte că Erne a admirat eleganța simplă a 
suprafeţei mate texturate când Jessica l-a ajutat să se 
îmbăieze. Uneori Erne uita cu totul de stresul şi ruşinea de 
a fi un pacient şi se destindea, îi slăbea nevoia de control. 
In acele momente îşi lăsa capul pe rezemătoarea moale a 
căzii şi închidea ochii, în vreme ce Jessica îl spăla pe cap 
cu şampon cu miros de smoală. Lui Erne îi plăcea mirosul, 
zicea că îi aminteşte de copilărie, de acareturile clădite din 
buşteni din Saarenmaa, unde atârnau carcasele mistreţilor 
de-abia tăiaţi, în dimineţile reci de toamnă. 

Jessica închide iar ochii, simte prezenţa lui Erne şi se 
simte în siguranţă, ca şi cum el ar fi în baie cu ea. 

e 

— Sunt tare bucuros că ai asta, zice Erne într-o seară, în 
cadă, şi închide ochii, în vreme ce Jessica îi clăteşte părul 
cu apă călduţă. 

Erne rosteşte vorbele rar şi vocea îi e firavă, dar 
hotărâtă. Poate că trupul îi moare, însă mintea îi 
funcţionează ca întotdeauna. La bine sau la rău. 

— Ce anume? 

— Păi, asta, chicoteşte Erne, îşi roteşte degetul şi are un 
mic acces de tuse. 

Apoi înghite de câteva ori, ca şi cum s-ar asigura că 
vocea încă i se aude, şi continuă: 

— Insă ai putea... poate că ar trebui să te gândeşti să-ţi 
deschizi casa pentru prietenii tăi adevăraţi. Pentru oamenii 


buni, cei în care ai încredere. Jusuf. Sau chiar Rasse... De 
fapt, Fubu nu ştie... 

— Erne..., zice Jessica şi oftează. Mă faci să-mi pară rău 
că te-am adus aici. 

Erne încuviinţează din cap cu părere de rău. 

— Scuze. Cu cât îmbătrâneşti, cu atât mai multe sfaturi 
vrei să dai, ai observat? Sau poate că nu-i doar 
îmbătrânirea, ci faptul că mori. Cumva, asta te convinge 
că ai ajuns la înţelepciunea maximă. 

Jessica îşi şterge mâinile cu prosopul şi se ridică în 
picioare. E atâta linişte, că se aud căzând în apa din cadă 
picăturile din robinetul pe care ea tocmai l-a închis. 

— N-ar trebui să-ţi faci griji că nu te vor mai plăcea 
fiindcă ai toate astea... sau că faptul că ai bani te face un 
om mai rău. Diferit. Altcineva decât te ştiau... 

— Poate că e mai bine să nu afle, zice Jessica. 

— Atâta doar că mă tem, Jessi, că eşti singură fără 
niciun motiv. Mulţi oameni sunt singuri pentru n-au de 
ales. Pentru că sunt nişte ticăloşi urâţi, scorţoşi şi 
morocânoşi ca mine. Cu sufletul şi trupul ramolite după o 
viaţă de secrete şi greşeli adunate... Tu mai ai timp să-ţi 
deschizi viaţa spre cineva în care ai încredere, Jessi. 

— Poate că îmi place să fiu singură în castelul meu de 
basm, zice Jessica. Poate că îmi prieşte să ţopăi între două 
lumi. Poate că asta e libertatea. 

— Sub camuflaj? A 

— Nu, ci fiind în stare să alegi cine şi ce eşti. In fiecare 
zi. 

Erne încuviinţează din cap, ostenit, ştie că n-are rost. 
Jessica se duce la chiuvetă, îşi pune în palme cremă 
hidratantă şi o întinde pe mâini. Se priveşte în oglindă şi îl 
vede pe Erne culcat în cadă. Jessica ştie că de-acum e o 
chestiune de zile, cel mult două săptămâni. Pe moment, 
Erne e destul de vioi, aproape ca vechea sa personalitate, 


însă la sfârşitul scurtei băi va fi atât de sleit, încât nu va 
putea să-şi ţină ochii deschişi. Jessica ştie că timpul se 
apropie de sfârşit. Doctorul a spus că Erne, amortit de 
analgezicele puternice, spre sfârşit o să fie tot mai obosit, 
o să doarmă tot mai mult. Până ce într-o zi n-o să se mai 
trezească. Jessica a început deja să scrie discursul pentru 
înmormântare. Ţine neapărat să-l audă Erne. El poate să 
fie publicul de la repetiţia generală. 

Jessica îşi pune loţiune pe frunte şi vede în oglindă că 
faţa lui Erne se crispează. 

— Erne? Ce e? 

Jessica se răsuceşte brusc. 

Faţa lui suptă e strâmbată de plânsul tăcut, de neoprit. 
Deschide ochii, se uită în ochii ei mai adânc decât oricând. 

— Promite-mi că o să ai grijă de tine, Jessi. Altfel va 
trebui să mă întorc... şi să mor din nou, zice Erne şi îşi 
şterge lacrimile de la colţul ochilor cu mâna plină de 
săpun. 

Jessica se apleacă să-i şteargă faţa. 

Promit, dragul meu Erne. 

e 

Jessica trage aer în piept, îi dă drumul şi se scufundă în 
cadă, trupul îi alunecă încet până pe fund. Aude năvala 
apei în urechi, vede bulele care i se ridică din gură. Părul 
negru se răsuceşte spre suprafaţă ca tentaculele unei 
caracatiţe. Işi ţine respiraţia. Numără secundele până ce 
gândurile încep să-i rătăcească. Apoi pierde noţiunea 
timpului. A stat sub apă un minut. Poate mai mult. Simte 
presiune în plămâni şi trahee. Prin asta a trecut Erne în 
patul din camera ei de oaspeţi cu o clipă înainte ca 
plămânii să nu-i mai funcţioneze? A fost inuman să-l vadă 
cum se sufocă treptat, ca un peşte pe uscat? Poate că un 
prieten adevărat i-ar fi împlinit lui Erne dorinţa să moară 


cât e fără dureri şi fără dezorientarea produsă de 
neajutorare. 

Jessica închide ochii şi vede brusc fotografia alb-negru 
cu Tim Taussi şi Lisa Yamamoto. Nu-i în ea nimic 
neobişnuit sau suspect, însă nu şi-o poate scoate din 
minte. O să-l întrebe despre ea pe Taussi mâine- 
dimineaţă, la prima oră. 


53. 


Jessica. 

Şoapta pluteşte prin încăpere. 

Ceasul rotund din living arată patru fără un sfert. Jessica 
s-a ridicat de pe canapea în urmă cu un sfert de oră. La 
trei şi jumătate. Momentul adevărului. Felinarele de pe 
stradă se leagănă pe sârme mai jos de fereastră şi lumina 
lor nu pătrunde în clădirea veche. Numai neobosita 
strălucire a mării de fosfor care este centrul Helsinkiului 
conturează mobilierul şi celelalte obiecte din cameră şi le 
împiedică să se topească în întunericul pur. 

Mâna Jessicăi se mişcă lin pe hârtie, alcătuind meticulos 
literele, aşa cum a învăţat-o mama. Însă mama n-a trăit 
destul de mult ca să vadă cum creşte mâna care ţine 
stiloul, să audă gândurile ascunse în spatele scrisului 
frumos al Jessicăi. Jessica matură. Jessica cea care are 
ceva de spus, e în stare să-şi îmbrace gândurile în fraze 
care curg fără efort. 


Uneori, fata uită cu bună ştiinţă ce i-a făcut el şi îşi 
aminteşte Veneţia scăldată în soarele de iunie. Zilele 
dinainte ca degetele puternice ale lui Colombano să i se 
înfăşoare în jurul gâtului, înainte ca el să-şi lepede masca. 
Atunci când pieptul lui se ridică şi coboară alături, în 
vreme ce tăcerea dimineții face loc sunetelor oraşului care 


se trezeşte. Dimineaţa foloseşte ca instrumente oraşul, 
oamenii şi păsările lui. Pescăruşii care ţipă, vioara unui 
cântăreț ambulant. În curţile interioare înfloresc umbrelele 
şi copertinele care se derulează îşi scutură pe pietrele 
cubice rouă pe care au adunat-o peste noapte. Bărci cu 
motor mic străbat canalele, strigătele  gonaolierilor, 
pălăvrăgeala turiştilor. Frumuseţea Veneției nu se poate 
compara decât cu cea a iubitului ei, însă când Colombano 
o priveşte cu dispreț, norii par să sufoce soarele şi 
duhoarea canalelor se ridică până la nările ei. lar când el îi 
înfige în gât vârfurile crăpate ale degetelor, îi taie 
răsuflarea şi îşi înfige mâna acolo unde cândva a fost 
poftit, unde cânava ea a dorit-o, fata simte că ceva din ea 
moare. 


Jessica lasă stiloul pe masă şi aşteaptă. 

In ciuda luminii slabe, cerneala albastră se vede clar pe 
hârtia albă. Trece un moment până ca mama să termine 
de citit ceea ce a scris Jessica. Sau poate că citeşte de 
două ori, ca să înţeleagă exact ce spune fiica sa. 

Dragă Jessi... 

Când mama vorbeşte, pe Jessica o trece un fior, ca şi 
cum ea ar fi deschis uşa şi s-ar fi oprit acolo, lăsând să 
intre aerul îngheţat. Jessica îşi strânge mai bine cordonul 
halatului de baie şi îşi ascunde pieptul gol. 

Încă eşti în ghearele lui, nu-i aşa? 

Unghiile negre lucioase mângâie rândurile scrise de 
Jessica, surprinzător de sigure şi drepte, ca şi cum ar fi fost 
scrise pe hârtie liniată. 

Jessica ridică privirea de pe pagini şi o lasă să alunece 
peste degetele suple în sus pe braţul alb, pe rochia de 
seară neagră care nu acoperă decât în parte sânii semeţi, 
pe decolteu şi, în sfârşit, pe faţă, a cărei deformare face să 
fie aproape insuportabil s-o priveşti. E scăldată în sânge, 


pe teritoriul neutru dintre fruntea strivită şi pomeţii 
sfărâmaţi nu se văd decât câteva insule de piele albă. 

Te credeam mai puternică, Jessi. 

Îmi pare rău, mamă. 

Un oftat horcăit. Mama ia în mână foaia, degetele îi 
fojgăiesc pe ea precum picioarele unei insecte mari. O 
împătureşte în două. Un moment, Jessica crede că mama o 
s-o vâre în poşeta care atârnă pe spătarul scaunului. Dar 
brusc hârtia e mototolită în pumnul tremurător al mamei şi 
dispare în mâna cu vene proeminente. Mama îşi ridică 
pleoapele şi ochii par să i se mărească prin tot acel sânge. 

Uneori felul în care gândeşti mă doare, Jessi. Te-am 
crescut să fii puternică. 

Vocea mamei e rece şi mustrătoare. 

Îmi pare rău, mamă. 

Du-te la culcare şi uită acel bărbat. Poartă-te aşa cum 
trebuie s-o facă o von Hellens. 

Jessica lasă capul în jos şi se ridică în picioare încet. 
Scaunul nu hârşâie şi nici podeaua de lemn veche nu 
scârţâie, aşa cum fac în timpul zilei. Momentul care uneşte 
tonurile sumbre ale nopţii îşi alege propria lume a 
sunetelor. Vocea mamei. A sa. Scârţâitul slab al stiloului pe 
hârtia groasă. Foşnetul hârtiei mototolite. 

Jessica se opreşte în faţa scării. 

Dar l-am omorât. 

Se aude oftatul mamei. 

Merita să moară, Jessi. 

Vocea mamei e plină de dispreţ. 

L-am omorât, mamă. 

Jessica închide ochii şi simte că pluteşte spre altă 
realitate, alt timp şi loc, cu lumină inundând fereastra şi 
înecând nesfârşita întunecime a iernii. Insă deschide iar 
ochii, trebuie să joace scena, să-şi rostească toate 


replicile. Şi să meargă pe picioarele sale până în patul de 
sus... 

Concentrează-te pe prezent, Jessi. Concentrează-ți 
energia pe lucrurile pe care încă le poți influența. 

Jessica îşi priveşte mama, care se ridică. 

Iti aminteşti scamatoria cu cărțile de joc pe care tatăl 
tău o făcea pentru tine şi Toffe? lar şi iar. 

Jessica încuviinţează din cap. 

Magicianul n-are nevoie să ştie ce carte ai ales, Jessi. 
Doar cartea de lângă ea. 

Jessica îşi simte buzele mişcându-se în vreme ce repetă 
ceea ce tocmai a spus mama. 

Noapte bună, mamă. 

Noapte bună, dragă Jessi. 

Jessica se uită la canapeaua pe care a aţipit acum 
câteva ore. Temporizatorul a închis televizorul. Când 
începe să urce scara spre al doilea etaj al apartamentului 
său, îşi aude mama plângând. Fiecare treaptă o duce mai 
departe de copilărie şi mai aproape de momentul prezent. 
Când Jessica aruncă o ultimă privire spre masa lungă, 
mama nu mai e acolo. Numai tăcerea ca un nod în gât, 
stiloul şi scrisoarea. Totuşi, simte mirosul puternic care a 
trezit-o: lemn ars, care aminteşte un foc de tabără, şi un 
parfum ca al unui strat de flori. 

Magicianul n-are nevoie să ştie ce carte ai ales, Jessi. 
Doar cartea de lângă ea. 


54. 


Joi, 28 noiembrie 


Plânsul slab al mamei e înecat de tânguirea unei sirene 
de poliţie. 

Jessica simte cum visul se amestecă cu senzațiile reale: 
cum oamenii şi sunetele din jur se evaporă, în vreme ce 
atinge cu obrajii, şoldurile, genunchii şi tălpile cearşafurile 
de satin. 

E dimineaţă. În sfârşit. 

Jessica deschide încet ochii. Îşi priveşte mâna. Camera e 
întunecată, dar se mai vede cerneala uscată pe muchia 
palmei. Se simte neliniştită şi mahmură, cu toate că 
aseară n-a băut decât un pahar de vin alb. Acele nopţi pe 
care le petrece în întregime sau parţial în conversații cu 
mama sa o lasă sleită de puteri: ca şi cum i-ar sorbi puţina 
energie dată de nopţile de somn neîndestulător cronic. 

Jessica se ridică cu grijă în capul oaselor pe marginea 
patului lat de 180 de centimetri. Obiceiul datează din 
vremea în care o mişcare bruscă putea să-i stârnească un 
junghi de durere. Dimineţile erau cele mai rele, călcâiele şi 
genunchii păreau că s-au umplut noaptea de spini care se 
rotesc nebuneşte, ca acul unei busole stricate. Durerea 
care fulgera prin şale, umeri şi încheieturile mâinilor era ca 
şi cum ar fi străpuns-o mereu o sabie lungă, ţinută de o 
mână care nu obosea niciodată. 

Ar fi imposibil să explice cuiva ce i-a făcut accidentul 
trupului ei, cum i-a mutilat coloana vertebrală şi nervii. 
Adesea, după o operaţie grea sau o transfuzie, pe când 
zăcea pe patul de spital, îşi dorea să fi murit. La fel ca 
tatăl, mama şi Toffe. De ce a trebuit să fie ea cea carea 
supravieţuit, şi chiar dacă aşa i-a fost dat, ar fi prea mult 
să ceară să sufere mai puţină durere? Ca să poată fi măcar 
în parte recunoscătoare pentru soarta sa. 

Şi chiar dacă Jessica va învăţa într-o zi să-şi preţuiască 
viaţa, conştiinţa faptei sale nu va pieri niciodată. A omorât 
un om, l-a înjunghiat cu un cuţit şi a privit cum viaţa i se 


stinge în ochi. Oare spiritul lui Colombano era mai puţin 
valoros doar pentru că el era un violator şi un sadic? Oare 
omorul a fost strict autoapărare sau crimă premeditată? 
Jessica îşi aminteşte că a luat cu ea cuțitul când a plecat 
din hotel. A ales să lupte, nu să fugă. Aşa cum a formulat 
Erne chestiunea corect. Erne n-a vorbit niciodată de 
răzbunare, însă Jessica ştie că asta a fost datorită tactului. 

Ai făcut ce trebuia făcut, Jessica. 

Jessica îşi drege glasul şi îşi pune ceasul la mână. E şase 
patruzeci şi cinci. 

Cască, se ridică în picioare şi îşi rulează tălpile de la vârf 
la călcâi, ca şi cum s-ar asigura că o ţin picioarele. Totul o 
să fie bine. 

la telefonul de pe noptieră şi, încă dezbrăcată, 
traversează covorul negru până în baie. 

Saltă capacul WC-ului şi se aşază să urineze, cu 
telefonul în mână. Pe WhatsApp are un mesaj de la 
Rasmus. 


Nina şi-a dat seama ce înseamnă 
Akifumi2511946. Un pas înainte, dar până acum, 
fundătură. 


Jessica închide ochii. Se gândeşte la noaptea trecută. 
Discuţia de la masă pare un vis, însă ştie că atunci când o 
să meargă jos o să găsească pe masa mare din living un 
stilou şi o foaie de hârtie. Ca întotdeauna, a fost chinuitor 
de real. Oamenii, mirosurile, timpul şi locul. Inevitabil, a 
doua zi dimineaţa apartamentul pare o scenă părăsită, 
presărată cu recuzita lăsată în urmă de actori. 

Jessica simte o undă din parfumul mamei. 

Trage apa şi afişează pe ecran numărul lui Rasmus. 


55. 


Din difuzoarele maşinii se aud ştirile de pe YLE:*. Jusuf 
îşi lasă capul pe volan şi se preface că sforăie. Ocolişurile 
produse de lucrările de construcţie de la aeroportul 
Helsinki-Vantaa fac ca în orele de vârf să fie cozi lungi la 
„Plecări”. Şirul de maşini înaintează chinuitor de încet. În 
maşină se aude huruitul avioanelor care decolează şi 
aterizează. 

Jessica se uită la aplicaţia de pe telefon, unde scrie că 
avionul cu care vin de la Londra părinţii Lisei a aterizat în 
urmă cu cinci minute. Din fericire pentru ei, exact la timp. 

În faţa lor coboară dintr-o maşină un bărbat mai în 
vârstă şi o tânără. Bărbatul scoate din portbagaj o valiză. 
Poate tată şi fiică, poate altceva. Jessica îi priveşte cum se 
îmbrăţişează la despărţire şi mâinile bărbatului zăbovesc 
un pic pe umerii femeii care plânge. 

e 

— O să fie bine, zice Erne şi îi strânge uşor umerii. 

Jessica are un nod în gât, îi este greu să respire. Tocmai 
au coborât dintr-un taxi la aeroportul Marco Polo din 
Veneţia. 

— Ai auzit ce-am zis, Jessica. Totul o să fie bine, zice 
Erne şi priveşte în jur pe furiş. 

Doi bărbaţi în uniforme care nu le vin bine stau la altă 
intrare, mai departe. Po/izia. Priveliştea care a făcut-o pe 
Jessica cea de nouăsprezece ani să icnească acum o clipă. 

— Ei nu ştiu nimic, şopteşte Erne, apoi face un pas în 
spate şi îşi aprinde o ţigară. 

Jessica adulmecă fumul înţepător. O linişteşte. Aşa cum 
se întâmplă cu tot ce ţine de estonianul care stă în faţa ei. 


34 Suomen Yleisradio (Radiodifuziunea Finlandeză). 


— Bărbatul acela nu... Nu era deloc bărbat, Jessica, zice 
Erne în timp ce fumul îi iese din nări şi se amestecă cu 
aerul răcoros al începutului de iarnă din nordul Italiei. 

— Vreau să mă duc acasă, zice Jessica şi se înfăşoară 
mai bine în jerseu. 

— Bine. 

Pe faţa lui Erne apare un zâmbet blând. 

— Hai să luăm întâi micul-dejun. 

Jessica închide ochii, aude de undeva fâşâitul uşilor 
automate şi anunţuri în italiană. Simte mâna lui Erne pe 
umăr. 

e 

Apoi aude vocea lui Jusuf. Jessica. 

— Hei, Jessica? 

— Ce e? 

— Îţi sună telefonul. 

Jessica se uită la Jusuf şi apoi la telefon. 

Numărul e necunoscut. 

— Niemi, zice Jessica. 

Tânăra a ajuns la terminal. Bărbatul a dispărut. Coada 
înaintează cu o smucitură. 

— Salut. 

— Cine e la telefon? întreabă Jessica, auzind o voce 
feminină blândă. 

— Krista. 

Jessica îşi dă seama abia după un moment că la telefon 
e fiica taximetristei. Se uită la ceas. E încă devreme şi 
probabil că fata n-a ajuns la laborator. 


— Salut, Krista. 
— Tocmai mă duc pentru acele analize de sânge. 
— Bine. 


— Însă am sunat din cu totul alt motiv. 
— Da? 


— Am spus ieri că Lisa Yamamoto a scos imaginile cu 
kambo de pe Instagram. 

— Şi? Ai dat de ceva... 

— De fapt, dimpotrivă, zice Krista. Am observat că au 
fost şterse şi alte imagini. 

— Ce imagini? 

— N-aş putea spune. Numai că îmi amintesc clar că 
avea în cont în jur de o mie de postări. lar acum se pare că 
nu mai sunt decât vreo nouă sute. 

— OK, mulţumesc pentru telefon, zice Jessica, îi urează 
succes la analize şi închide telefonul. 

Rămâne cu ochii aţintiţi înainte. 

— Ei bine? zice Jusuf nerăbdător şi opreşte maşina într- 
un spaţiu de parcare. 

— Din contul Lisei au fost şterse de curând o sută de 
fotografii, zice Jessica rar. 

— Nu erau atât de multe postări despre kambo, nu-i 
aşa? zice Jusuf, şi Jessica clatină din cap. Aşadar, au fost 
şterse şi alte lucruri, continuă Jusuf, lăsându-şi capul să 
cadă din nou pe volan. Dar ce anume? 

— Trebuie să-l întrebăm pe Rasse dacă se pot recupera 
imaginile şterse de pe Instagram, spune Jessica şi se uită 
la o femeie în salopetă cu logoul Finavia care împinge spre 
uşile terminalului un lung şir de cărucioare, care 
zdrăngănesc ca un miriapod imens. Hai să mergem, zice 
ea şi Jusuf ridică fruntea de pe volan. 

— Spre noi aventuri, spune el, îşi pune o ţigară între 
buze şi deschide portiera. 

Vântul răzbate în maşină când Jessica deschide şi ea 
portiera. Se îndreaptă împreună spre „Sosiri”. Jusuf trage 
rapid din ţigară şi îşi închide fermoarul jachetei de piele. 
Curând va trebui s-o schimbe cu o haină mai puţin 
bătătoare la ochi, una care chiar să-i ţină de cald. 


Jessica aruncă o privire spre Skoda neagră aflată în zona 
de parcare din faţa terminalului, cu doi bărbaţi pe 
scaunele din faţă. 

— Ce-ţi face mâna? întreabă Jessica în vreme ce intră în 
clădire. 

— Nu cred că voi mai ridica greutăţi o săptămână sau 
două. 

— Bine. Fă alergări între timp, zice Jessica şi îşi face loc 
printr-un grup de turişti care ocupă toată lăţimea 
coridorului. 

Jusuf rânjeşte. 

— Nu m-am simţit niciodată atât de bine, zice el. 

Jessica nu răspunde. Crede că nu-i decât o aiureală, însă 
nu-i treaba ei cum îşi petrece timpul altcineva. 

Jessica îşi prinde părul la spate şi se asigură că bluza cu 
nasturi, în dungi albastre şi albe, e bine vârâtă în blugi. 

Se opresc în dreptul uşilor glisante din sala sosirilor, pe 
unde se scurge un şuvoi nesfârşit de pasageri. Cei care pot 
fi recunoscuţi ca finlandezi arată odihniţi şi un pic 
posomorâţi. Concediul s-a terminat. Peste o clipă se vor 
deschide uşile spre îmbrăţişarea întunecată a nordului. 
Sunt şi mulţi turişti, probabil se aşteaptă să vadă peisajele 
înzăpezite promise de ilustrate şi cu siguranţă se simt 
trădaţi de stratul subţire, dezamăgitor, de zăpadă din 
noaptea trecută, care se va topi înainte ca soarele să urce 
pe cer. Cei prevăzători au venit la Helsinki doar ca să sară 
în următorul avion, spre Levi sau Yllăs sau vreuna dintre 
celelalte destinaţii de vacanţă aflate mai sus în nord. Unde 
pot să vadă tărâmul fermecat al iernii. Şi pe Moş Crăciun. 
Chiar şi Moomini, dacă au noroc. 

— Jessi, zice Jusuf încet şi face semn cu capul spre uşile 
glisante. Uite-i. 

Jessica se răsuceşte şi vede perechea a cărei fotografie 
a salvat-o pe telefon. E un mare contrast între oamenii 


care zâmbesc în fotografia făcută împreună cu Lisa şi 
perechea palidă, vizibil obosită, din faţa lor. 

Împreună cu Jusuf, se uită la ei cum îşi târăsc bagajele 
mari spre uşile terminalului. 

— Scuzaţi-mă, spune Jessica după ce ajunge lângă 
bărbat şi îşi scoate de sub canadiană legitimaţia. 

Jusuf face la fel. 

O clipă, bărbatul şi femeia doar se uită la ei, uluiţi. Arată 
storşi de puteri, călătoresc de douăzeci şi patru de ore, 
fără să ştie ce s-a întâmplat cu fiica lor. Jessica ştie cum e 
să te uiţi pe hubloul unui avion, ştiind că i-ai pierdut pe cei 
pe care îi iubeşti cel mai mult. Cât de mic te poţi simţi la o 
înălţime de zece mii de kilometri, cât de neputincios să 
influenţezi o serie de evenimente tragice. 

Tatăl Lisei încuviinţează din cap reţinut. E un bărbat cu 
umeri lăţi, faţă mare şi piept enorm. Cămaşa albă, vesta 
tricotată şi costumul negru poate că nu sunt cele mai 
comode haine pentru un zbor lung, însă pare genul care 
nu renunţă la stil nici măcar când călătoreşte. 

— Ştiţi unde..., zice mama Lisei - sau mama vitregă - şi 
dă drumul mânerului valizei. 

Privirea îi este nesigură şi îngrijorată. E blondă, minionă 
şi îmbrăcată vizibil mai puţin protocolar decât soţul. 

Jessica îşi strânge buzele şi clatină din cap. 

— Încă nu. Dar fiecare oră contează. De aceea am vrea 
să vorbim cu dumneavoastră imediat. Şi, de fapt, separat, 
zice Jessica. 

În ochii japonezului masiv fulgeră mânia, însă îşi 
păstrează pojghiţa imperturbabilă. 

— Înţeleg. Unde? Aici? zice el. 

Are un accent, însă articularea e puternică şi limpede. 
Înainte să-l audă, Jessica nu reuşise să-şi imagineze cum 
ar suna finlandeza vorbită de un japonez. 


— Nu, nu aici. Cei de la vamă ne lasă să le folosim 
spaţiul, ca să putem vorbi în linişte, zice Jessica. Vă rugăm 
să ne urmaţi. 


56. 


Helena Lappi se uită la telefon, unde aplicaţia pentru 
sănătate a făcut un grafic al calităţii somnului de noaptea 
trecută şi al nivelurilor de recuperare. La somn stă bine, cu 
toate că s-a trezit pe la două, după un vis despre caz şi 
reacţia Jessicăi Niemi când Hellu i-a spus de dosarul aflat 
în posesia ei. În vis, Niemi o ia cu totul razna, scoate 
pistolul şi o ameninţă pe Hellu, furibundă. In cele din urmă, 
Hellu o doboară pe Jessica pe rogojină cu nişte lovituri de 
kung fu şi îi pune cătuşe pe încheieturile subţiri. In niciun 
caz un coşmar, dimpotrivă. 

Însă, în ciuda somnului bun, rezultatul măsurării 
recuperării fizice este mic din pricina ritmului cardiac, care 
a scăzut la niveluri deprimante. Treisprezece. Ce mama 
naibii e cu mine? 

— Hellu? zice nerăbdător Harjula, aşezat în faţa ei. 

— Scuze. 

Hellu îşi concentrează privirea pe carnetul pe care 
Harjula l-a pus un pic mai devreme pe biroul ei. 

— N-am dormit bine. 

— Sunt scrise acolo de mână trei nume, spune Harjula şi 
continuă: Medeia Lazakovici, Miep Loos şi Tamara Jugeli. 

Hellu clatină din cap ca să arate că nu ştie despre ce e 
vorba. 

— Am început să cercetez. N-a durat mult. Am căutat pe 
Google numele şi ghici ce am aflat? întreabă Harjula şi 
face o scurtă pauză, ca şi cum ar aştepta un răspuns de la 
Hellu. Văzând că nu primeşte niciunul, continuă: S-a 


dovedit că fiecare a ajuns fără să vrea la ştiri. Toate sunt 
prostituate. 

— Şi au ajuns la ştiri... 

— Prin moarte, zice Harjula mecanic şi Hellu îşi pune 
telefonul în buzunar. 

— Prin moarte? Ce vrei să zici? 

Simte brusc mustrări de conştiinţă pentru că a amânat 
începerea discuţiei ca să vadă cum a dormit noaptea 
trecută. 

Harjula îşi linge degetul şi pune pe masă trei foi scoase 
la imprimantă. 

— Lazakovici, cetăţenie rusă, 21 de ani. A fost găsită 
moartă în Sankt-Petersburg pe 12.11.2018, zice Harjula şi 
dă deoparte prima filă. Loos, 28 de ani, a fost găsită 
moartă acasă la ea, în Amsterdam, pe 04.02.2019. Şi 
ultima: Jugeli, 27 de ani, prostituată ucraineană, a fost 
găsită pe 6 iunie în Lvov, Ucraina. În fiecare caz, o crimă 
extrem de brutală. 

— Şi numele acestor femei erau scrise în carnet? 
întreabă Hellu şi se uită la articolele printate de Harjula. 

Fiecare e însoţit de fotografia unei tinere frumoase, 
zâmbitoare. 

— Cum de nu a fost găsit de dimineaţă? zice Hellu, 
bătând cu degetul în carnet. 

Harjula pare îndurerat. 

— L-am găsit acum, Hellu. 

Hellu răsfoieşte paginile goale ale carnetului de parcă ar 
fi ziarul de cu o zi înainte. 

— Fie aceste decese sunt cumva legate, fie Olga 
cunoştea personal aceste femei. 

— Nu-i cam acelaşi lucru? zice Harjula sigur pe sine. 
Acum toate sunt moarte. 

— Aceste morţi implică veşminte manga sau tratamente 
kambo? întreabă Hellu. 


— Nu scrie în articole. Nicăieri în Europa nu sunt 
dezvăluite presei amănuntele unei anchete, în afară de 
cazul în care e absolut necesar pentru rezolvarea cazului, 
zice Harjula serios. 

Hellu nu ştie ce să creadă despre purtarea 
subordonatului său. După tonul cu care vorbeşte pare un 
pic prea mult profesor şi nu destul de elev. 

— Însă trebuie să luăm imediat legătura cu autorităţile 
care au investigat crimele şi să aflăm, continuă Harjula. 

— Bine. Pot să mă ocup de asta. Cu cât e gradul mai 
înalt, cu atât mai rapid e răspunsul, zice Hellu şi se ridică 
în picioare. Bună treabă, Harjula. Admirabil devotament. 
Şi, dacă pot să te rog ceva... 

Harjula e deja în picioare, cu mâna pe clanţă ca să 
plece. 

— Ce anume? 

— Ţine o vreme pentru tine această descoperire. Sunt 
acum atâtea părţi în mişcare, încât nu vreau s-o copleşesc 
pe Niemi. O să văd ce aflăm din străinătate şi după aceea 
informăm împreună echipa. 


57. 


Jessica pune pe masă două pahare de carton. Pentru ea 
a luat de la automat ceai. Tatăl Lisei a cerut apă. Nu rece 
ca gheața, la temperatura camerei. Mulţumesc. 

Ei doi sunt într-o cameră rezervată pentru interogatoriile 
luate de vameşi, iar Jusuf discută cu mama Lisei dincolo de 
hol. 

— Vă rog să luaţi loc, zice Jessica şi se uită la paşaportul 
pe care i l-a cerut tatălui Lisei. 

Hirokazu Yamamoto. 


Hirokazu îşi mângâie încheieturile degetelor. Pare să fie 
tot mai agitat, bănuitor şi impulsiv. Însă Jessicăi îi este 
greu să creadă că o să-şi piardă cumpătul: înfăţişarea lui 
şlefuită semnalează un caracter complet incompatibil cu 
afişarea publică a emoţiilor. 

— Lisa, zice Hirokazu şi se aşază, iar picioarele 
scaunului de aluminiu scrâşnesc pe podeaua de ciment 
neted. Şi-a pus haina pe spătar. Unde e Lisa? 

— Vom face tot ce ne stă în puteri ca să... 

— Am fost plecaţi două săptămâni, zice Hirokazu, cu 
mâinile în poală. 

Jessica îşi încrucişează mâinile pe masă şi se uită la el. 

Hirokazu Yamamoto este cu adevărat o prezenţă 
intimidantă, şi nu doar datorită masivităţii. Jessica nu 
poate să nu-şi amintească ce spusese Frank Dominis 
despre Lisa: că îi este frică de tatăl ei. Ochii lui sunt ca de 
rechin, morţi, fără suflet. Ce fe/ de om eşti, domnule 
Yamamoto? 

— Ştiu, zice Jessica. Trebuie să vă fie foarte greu. 

Hirokazu încuviinţează din cap de câteva ori. 

— Este, zice şi îşi scarpină capul ras. 

Pe tâmplă se vede o cicatrice lungă, subţire. 

— Aveţi idee ce s-a putut întâmpla cu Lisa? întreabă 
Jessica şi se încordează un pic în aşteptarea reacției 
bărbatului, ce va spune şi cu ce ton. 

Hirokazu nu pare să fie iritat de întrebare, doar clatină 
din cap alene. 

— Dumneavoastră sau mama Lisei aveţi duşmani? 
continuă Jessica. 

Hirokazu se uită la Jessica şi îşi trage discret în jos 
mânecile cămăşii. 

— Care s-o fi atacat pe Lisa? întreabă el. 


— Nu se poate spune în această fază dacă cineva a fost 
atacat, răspunde Jessica şi apoi continuă: Însă trebuie să 
cercetăm... 

— Cunoaşteţi o firmă numită SuperServis? 

Jessica încuviinţează din cap. S-a familiarizat aseară cu 
informaţiile găsite despre Hirokazu. 

— Spălătorii de haine cu autoservire, zice Hirokazu. 
Şapte spălătorii. În Helsinki, Tampere, Lahti, Kouvola, 
Oulu. 

Hirokazu numără oraşele pe degetele mâinii stângi. 
Degete foarte groase. 

— Am spălătorii de haine cu autoservire. Spuneţi-mi, 
cine urăşte proprietarii de spălătorii? continuă el şi îşi 
desface braţele, semnalând că nu ştie. Vă spun eu, nimeni. 
N-am duşmani. 

Jessica încuviinţează din cap. Acea carte a fost jucată. E 
vremea să arunce pe masă asul. 

— V-aţi mutat în Finlanda în 1998, când Lisa avea trei 
ani, aşa este? zice Jessica. 

Hirokazu încuviinţează din cap încet şi cu hotărâre, într- 
un fel pe care Jessica l-a văzut pentru prima dată în urmă 
cu câteva minute şi îl va ţine minte toată viaţa. 

— Kondo, zice Jessica şi ceva moare în ochii bărbatului. 

Se golesc brusc de încredere şi sclerotica capătă o 
nuanţă roşiatică. Apoi Hirokazu zâmbeşte pentru prima 
dată de la întâlnirea lor, însă gura îi rămâne închisă. 

— Este fostul dumneavoastră nume de familie şi al Lisei, 
nu-i aşa? zice Jessica. 

Bărbatul n-o slăbeşte din ochi pe Jessica, în vreme ce 
tace în continuare. Mânaria îi interzice să se întoarcă într-o 
parte chiar şi atunci când bătălia e pierdută. Aşa cum 
bănuia Jessica, Hirokazu nu va da nimănui satisfacția de a- 
şi recunoaşte înfrângerea. 

— Nu-i aşa? insistă Jessica. 


— Ce legătură are asta cu locul în care se află Lisa? zice 
Hirokazu în cele din urmă şi îşi scarpină încheietura pe sub 
ceasul de aur. 

— Nu ştiu, zice Jessica liniştită. Însă trebuie să eliminăm 
posibilitatea unei legături, oricât de dureros ar fi. Aşa că aş 
vrea să-mi răspundeţi la întrebări cât mai sincer posibil. 

Hirokazu clipeşte, ca şi cum ochii i s-ar fi uscat în timpul 
înfruntării îndelungate dintre priviri. Apoi ia paharul de 
carton şi îl goleşte. Se aude un scrâşnet şi paharul dispare 
în pumnul mare ca o maşină strivită într-o presă 
hidraulică. 

— Un zbor lung. Două zboruri, zice el şi îşi dezmorţeşte 
gâtul. 

— De ce v-aţi mutat cu Lisa în Finlanda? Şi v-aţi 
schimbat numele de familie? Aţi avut probleme cu poliţia 
în Japonia? 

Hirokazu nu răspunde. Oricum, Jessica ştie că nu trebuie 
să aştepte mult un răspuns. Până la prânz vor primi de la 
poliţia japoneză dosarul lui Hirokazu Kondo. Insă acum 
contează fiecare minut. Lisa ar putea fi încă în viaţă şi 
tatăl ei trebuie să ştie asta. 

— Domnule Yamamoto. Jessica i se adresează din 
respect pe numele de familie pe care şi l-a ales el în 
Finlanda. Singurul scop al acestei cercetări este să ne 
ajute s-o găsim pe Lisa. Ceea ce s-a întâmplat în Japonia 
acum douăzeci de ani nu ne interesează deloc pe mine şi 
pe colegii mei. 

Bărbatul nu răspunde. Prin uşa închisă răzbate un anunţ 
care le cere pasagerilor să-şi supravegheze bagajele. 
Jessica ia o înghiţitură de ceai, dar e încă prea fierbinte ca 
să-l poată bea. 

Cu cărțile pe masă, Hirokazu Yamamoto. 

— l-aţi spus Lisei să nu folosească reţelele de 
socializare. De ce? 


Hirokazu clatină din cap şi mârâie. 

— Nu-i adevărat, zice şi saltă un pic bărbia. 

— Nu? zice Jessica, apoi lasă privirea în jos spre 
însemnările sale şi vorbeşte mai apăsat. Aşadar, v-aţi luat 
fiica şi v-aţi mutat în cealaltă parte a planetei. V-aţi 
schimbat numele. Următorul lucru a fost să cumpăraţi o 
casă mare în Järvenpää. Cu tot luxul, însă departe de 
lumina reflectoarelor. V-aţi căsătorit, aţi deschis o 
spălătorie de haine cu autoservire. Apoi alta. Aţi stat 
retras, doar familia şi munca. Fiica a crescut şi s-a mutat la 
Helsinki. A început să câştige singură din activitatea de 
influencer. Zece, cincizeci, o sută, două sute de mii de 
urmăritori. Aţi început să vă îngrijoraţi. De ce? Cred că vă 
temeaţi că tehnologia informaţiilor are să distrugă tot ce v- 
aţi trudit atât de mult să clădiţi. Că prezenţa Lisei pe 
reţelele de socializare o să atragă atenţia asupra 
dumneavoastră. Că cineva din Japonia o s-o recunoască. 
Nu faţa, desigur, când a plecat din Japonia Lisa era un 
copilaş, ci poate că ar pune laolaltă doi şi cu doi. Un 
blogger de douăzeci şi patru de ani, născut în Japonia. 
Mutat în Finlanda în 1998. improbabil? Sigur, foarte. 
Posibil? De ce nu? Şi de aceea i-aţi spus Lisei să înceteze. 
De ce să riscaţi? Şi dacă unul dintre sutele de mii de 
urmăritori era un pericol potenţial... 

În acel moment Jessica simte cum masa de aluminiu îi 
alunecă brusc de sub palme şi peste o clipă se izbeşte de 
peretele de beton alb. Se aude un zgomot asurzitor şi 
ceaiul roşu se varsă pe podea ca sângele dintr-o rană de 
glonţ. Jessica se trage repede în spate, scaunul se 
răstoarnă şi ea se poticneşte. 

Mâna îi bâjbâie după pistol. 

— Nu ştii despre ce vorbeşti! strigă Hirokazu. 

A făcut un pas înainte şi a ridicat arătătorul gros în faţa 
Jessicăi. 


— Nu înţelegi! 

Jessica încearcă să se ridice în picioare, însă umbra 
bărbatului enorm o face să se îndoiască de şansele sale. 
Dacă Hirokazu o loveşte acum, dacă mâinile lui uriaşe o 
prind pe Jessica de gât, ar avea timp s-o stranguleze sau 
să-i frângă gâtul înainte ca Jusuf sau oricine să se repeadă 
în ajutorul ei. 

— Caut-o pe Lisa şi gata! Caut-o dracului pe Lisa! zbiară 
Hirokazu un pic stângaci, împroşcând cu salivă. 

Însă n-o loveşte. Nici n-o strangulează. Îşi scutură praful 
invizibil de pe rever, se retrage încet şi înşfacă blazerul. 

Apoi, gâfâind ca un taur înfuriat, se duce la uşă, o 
deschide smucit şi se pomeneşte faţă în faţă cu Jusuf, care 
dă buzna înăuntru. Jusuf se uită la Hirokazu, apoi la masa 
răsturnată, la Jessica rezemată de peretele din spate şi la 
ceaiul vărsat pe podea. 

— Ce s-a întâmplat aici? zice Jusuf, şi un moment pare 
că Hirokazu o să treacă peste el ca un buldozer. 

Bărbaţii se uită unul la altul ca doi cocoşi în poiată, gata 
să se izbească unul pe altul cu clonţurile până la moarte. 

— Am terminat aici, Jusuf. Te rog să-l conduci afară pe 
domnul Yamamoto, spune Jessica şi îşi  potoleşte 
respiraţia. 

Şi spoi Jessica observă ceva care îi scăpase înainte: unul 
dintre degetele groase e mai scurt decât celelalte. Lui 
Hirokazu îi lipseşte cel puţin jumătate din degetul mic de 
la mâna dreaptă. 


58. 


Jessica ridică masa şi o împinge la loc. E singură în 
cameră, însă starea explozivă persistă. Incă mai simte prin 
trup valul de adrenalină. Multă acțiune brutală într-un timp 


scurt. Întâi a fost atacată pe cărarea de jogging, apoi pe 
scările din Taka-Töölö. Acum a fost ameninţată fizic de un 
bărbat furios de 140 de kile, un tată care îşi caută fiica şi 
pe care ea a reuşit să-l scoată din sărite cu întrebările. 

Jusuf se întoarce în cameră şi închide uşa. Se reazemă 
de perete cu braţele încrucişate pe piept. 

— Ce naiba, Jessica? Eşti bine? Am fi putut să-l arestăm 
pentru asta, zice el calm. 

— Pentru că şi-a ieşit din fire? Şi ce-i cu asta? 

— Ce anume i-ai spus? 

— L-am împuns un pic, zice Jessica şi îşi masează 
tâmplele. Cum e cu mama? 

Jusuf clatină din cap. 

— N-ai aflat nimic? zice Jessica şi se aşază pe scaun. 

— Nu. 

Jusuf se apropie şi prinde în mâini spătarul scaunului de 
vizavi. 

Jessica se uită la afişele înrămate care atârnă pe pereţi. 
Ele informează pasagerii despre ce le este permis să aibă 
în bagaje şi cantităţile care trebuie să fie declarate. S-ar 
putea spune că pentru cineva care stă în această încăpere 
instrucţiunile vin prea târziu. Au dat deja cu oiştea-n gard. 

— Hirokazu Yamamoto a fost gangster, zice Jessica 
brusc, ca şi cum şi-ar fi ţinut răsuflarea. 

— Informaţia a venit din Japonia? 

— Nu. 

Jusuf se încruntă. 

— Şi atunci de unde? Vrei să zici că a mărturisit că 
aparţine mafiei japoneze? 

Jessica ridică mâna dreaptă şi arată spre degetul mic. Se 
preface că îi retează vârful. 

— Yubitsume. O veche tradiţie printre criminalii 
japonezi. Dacă cineva din yakuza o dă în bară, trebuie să- 


şi taie degetul mic. Presupun că nu mai e un procedeu 
curent, dar sunt sigură că era la sfârşitul anilor '90. 

— li lipseşte o parte din deget? 

Jessica încuviinţează din cap. 

— La început am crezut că fuge de poliţie. Sau de fisc, 
sau aşa ceva. Părea să aibă o grămadă de bani când s-a 
mutat aici. Insă poate că le-a tras clapa celor din yakuza, 
zice ea. 

Jusuf se aşază vizavi de Jessica. 

— Oare Fantoma e gorila trimisă de yakuza? Vor să se 
răzbune pe babacu', aşa că o răpesc pe Lisa? întreabă 
Jusuf. Poate că o ţin ostatică pentru ca el să scoată banii? 

Jessica încuviinţează din cap. 

— Îmi sună plauzibil. 

— Fir-ar să fie! zice Jusuf şi zâmbeşte satisfăcut, însă 
apoi devine serios. Dar de ce a trebuit mai întâi să-i 
comande Lisei un tablou? Şi s-o sune de mai multe ori? Şi 
ce legătură are Jason Nervander cu toate astea? 

— Sau Olga Belousova. Sau kambo, zice Jessica şi îşi 
îngroapă faţa în mâini, cu coatele pe masă. 

— In orice caz, dacă toate astea sunt adevărate... Dacă 
Fantoma îl vizează într-adevăr pe tatăl Lisei, trebuie să nu- 
| scăpăm din ochi! Gorila ar putea..., spune Jusuf şi arată 
cu degetul mare spre uşă. 

— Deja o facem, zice Jessica şi ridică privirea. 

Jusuf îşi desface braţele întrebător. 

— Am ordonat o supraveghere a terminalului de către 
poliţie, continuă Jessica. Se vor ţine după Hirokazu toată 
ziua. 

Jusuf chicoteşte, impresionat. Apoi scoate din buzunar o 
cutiuţă şi îşi aruncă în gură câteva pastile de mentă. 

— De unde ai ştiut? 

— Ce să ştiu? 


— Că e ceva dubios cu tatăl Lisei? zice Jusuf şi sparge 
între dinţi o pastilă. Jessica aude întrebarea, însă nu 
răspunde. Hei? Ce ţi-a spus ieri craiul ăla? 

— Dominis a spus că Hirokazu a încercat s-o silească pe 
Lisa să renunţe la reţelele de socializare. Părea evident că 
tipul are ceva de ascuns. După părerea lui, activitatea 
Lisei era mult prea publică. Şi riscantă, confirmă Jessica şi 
se ridică în picioare. 

Se gândeşte un pic dacă să curețe mizeria de pe podea 
înainte ca ea şi Jusuf să le redea camera celor de la vamă. 
— Dominis a spus-o? Şi Dominis ştie asta pentru că... 

— l-a mărturisit Lisa. 

Jusuf bate din palme voios. 

— Dominis i-o trăgea Lisei. 

— Se pare că nu. 

— Nu poţi fi atât de naivă, Jessi. 

— Ce-ar fi să uităm de faptul că Dominis şi Lisa şi-o 
trăgeau sau nu şi să ne întoarcem la muncă? zice Jessica şi 
se duce la uşă. 

Jusuf clatină din cap şi o urmează pe coridor. 

— Of, la naiba! Ai trecut de partea întunecată, Jessi. Te- 
a prins în gheare! 

Jusuf râde, însă Jessica nu-l ascultă. A apelat numărul lui 
Tim Taussi şi a dus telefonul la ureche. După un moment 
răspunde un bărbat cu voce obosită. 

— Sunt Jessica Niemi. 

— Ştiu. Ţi-am salvat numărul. Nu răspund la numere 
necunoscute, zice Tim Taussi şi pare că îşi întinde oasele. 

— Întrebare rapidă. Pe Instagram e o fotografie cu tine 
şi Lisa. Din septembrie. 

— Ce-i cu ea? 

— Unde a fost făcută? 

— Acasă la Lisa. 

— În Töölö? 


— Da, în camera ei. Ce legătură are asta? Trebuie să-mi 
chem avocatul? chicoteşte Tim Taussi. 

— Mă îndoiesc. Cel puţin nu încă, zice Jessica şi închide 
telefonul. 

Traversează împreună terminalul spre uşi. Jusuf trebuie 
să grăbească pasul ca să nu rămână în urmă. 

— Cine a fost? 

— Slim Shady al nordului. 

— Kex Mace's? a apărut ceva? 

Jessica se opreşte lângă uşi şi se uită la bărbaţii cu veste 
galbene de afară care dirijează taxiurile. 

— leri am găsit pe pagina lui de Instagram o fotografie 
cu el şi Lisa. În imagine par cumva... un pic prea intimi. Nu 
ştiu de ce mi-a atras atenţia. Voiam doar să-l întreb pe Kex 
despre ea. 

— Jessica, tipii ăia îşi câştigă pâinea pozând. Nu poţi 
trage vreo concluzie... 

— Ştiu, însă rapperul tocmai m-a minţit. A zis că 
fotografia a fost făcută în dormitorul Lisei, cu toate că 
pereţii din camera ei sunt albi, nu închişi la culoare, zice 
Jessica şi îi arată lui Jusuf poza. 

El priveşte lung, dar nu pare convins. 

— Destul de firav argumentul, Jessi. Ai văzut toată acea 
vopsea acasă la Lisa şi Essi. Probabil că a zugrăvit de când 
a fost făcută fotografia, zice el. 

Jessica îşi dă seama că e iritată, dar nu prea ştie din 
cauza cui. 

— Rasse poate să-şi facă metamagia şi pe asta, zice ea 
şi iese pe uşile glisante ale aeroportului. 


59. 


Sala de şedinţe e plină de tensiune, nu-i niciun strop din 
spiritul de echipă destins care domnea în vremea lui Erne. 
Jessica ştie că vina nu este decât în parte a lui Hellu. La 
urma urmei, să te culci cu iubitul colegei e o modalitate 
imbatabilă de a otrăvi atmosfera la lucru. 

E clar că Jessica va trebui s-o ia pe Nina deoparte şi să 
discute între patru ochi, însă e greu de găsit momentul 
potrivit pentru ceea ce va fi, probabil, o întâlnire incredibil 
de stânjenitoare. Sau poate că Jessica pur şi simplu îşi vâră 
capul în nisip de câte ori apare unul. 

Se uită la Nina, care scoate din rucsac o linguriţă şi două 
ouă fierte tari învelite în şerveţele de hârtie. O gustare 
ciudată şi, în acelaşi timp, tipică pentru Nina. 

Jessica zâmbeşte aproape imperceptibil când o vede pe 
Nina punând ouăle pe masă. Faptul că practică judo din 
tinereţe şi antrenamentele constante sunt evidente nu 
numai în braţele vânjoase ale Ninei, ci şi în postura ei, în 
felul în care îşi controlează trupul şi îndeplineşte sarcinile 
de zi cu zi. Cu toate că fizicul ei o face o adevărată maşină 
de ucis, Nina a ajuns să aibă probabil munca cea mai puţin 
solicitantă fizic din unitate: să caute cu lupa surse ale 
dovezilor. 

— Ei bine, domnilor şi doamnelor, zice Hellu şi îşi face 
de lucru cu lobul unei urechi. E cam ca titlul unui cântec 
de-al lui Kex Mace's: The web is getting tighter. Plasa se 
strânge. 

Jessica îşi muşcă buza ca să-şi oprească rânjetul. E 
surprinsă că şefa cea anostă s-a ostenit să memoreze 
versurile lui Kex Mace's cu atâta precizie. 

In încăpere, în afară de Hellu, Nina şi Jessica, sunt şi 
ceilalţi din echipă: Rasmus, Jusuf şi Harjula, care poartă 
blugi decoloraţi şi un pulover pe gât negru. La începutul 


şedinţei, Jusuf şi-a jucat rolul în crearea încordării, 
întrebându-l pe Harjula dacă are de gând să lanseze pe loc 
un nou iPhone. Pe Harjula n-a părut să-l deranjeze 
comparaţia cu Jobs, ci a lăsat doar să-i plutească pe buze 
zâmbetul ă la Mona Lisa, de-acum obosit. Amuzant, Jusuf. 
Bună poantă. 

— Jessica, te rog. Spune-ne cum stăm, zice Hellu. 

Jessica deschide agenda şi citeşte din însemnările 
făcute. 

— Krista Gunsberg, cea care a dezvăluit locul unde se 
fac tratamentele kambo, şi-a făcut în această dimineaţă 
analizele de sânge şi a primit rezultatele. Nu a fost găsit 
niciunul dintre drogurile identificate la Olga Belousova. 

— Niciunul dintre ele? 

— Păi, canabis, însă n-are legătură cu investigația, zice 
Jessica. 

Hellu arată ca şi cum ar crede că e un delict grav, dar se 
mulţumeşte să ofteze adânc. 

— Ceea ce sprijină presupunerea că Rodriguez vindea 
două feluri de tratamente la centrul lui de sănătate. In 
acest moment nu se ştie ce vindea şi cui, şi dacă unii 
dintre clienţi comandau anume cocktailul mai puternic, 
zice Jessica, îi priveşte în ochi pe toţi cei din jur şi apoi se 
întoarce la agendă. Jose Rodriguez, care a fost ucis ieri în 
centrul de sănătate, are dosarul perfect curat. N-au fost 
găsite acolo droguri, însă locul a fost scotocit şi e limpede 
că a fost luat ceva de pe rafturi, în plus s-au găsit urme de 
droguri în unele pahare şi farfurii, zice Jessica şi dă clic pe 
o fotografie a locului crimei, ca să vadă toţi. Totul era 
acolo: telefonul pe podea, portofelul în buzunar şi câteva 
sute în casa de marcat. Putem elimina posibilitatea unui 
jaf cu omor. 

— Aţi mai găsit şi altceva acolo? întreabă Hellu. 


— Nu cine ştie ce. O haină de ploaie galbenă atârna pe 
perete, cu un spray de curăţare în buzunar. 

— Şi asta a declanşat nişte idei? zice Hellu privind-o pe 
Jessica drept în ochi. 

— De fapt, da, pentru că haina de ploaie galbenă nu 
părea să fie stilul victimei. Şi apoi, acel spray de curăţare 
arată că Rodriguez - dacă haina e a lui - voia să-şi şteargă 
urmele. Unde şi de ce... Alt mister. 

— Dar nu era şi o cârpă în buzunar? zice Hellu. 

Jessica clatină din cap. 

— A văzut cineva făptaşul? întreabă Nina, sparge un ou 
cu latura linguriţei şi începe să-l curețe. 

Jessica îşi priveşte colega surprinsă. Oul fiert îşi leapădă 
iute coaja între degetele puternice ale Ninei. 

— Nu, zice Jessica. Nimeni nu s-a prezentat ca martor şi 
acolo nu sunt camere de supraveghere. Pe tejghea era un 
registru în care Rodriguez nota programările... 

— Poate că numele ucigaşului e în acel registru, o 
întrerupe Hellu. 

Jessica se uită pe sub sprâncene la şefă şi nu se poate 
împiedica să nu se gândească la refrenul altui hit de-ale lui 
Kex Mace's, „Euthanizing Her Softly”55. 

— Dacă ar fi fost aşa, pistolarul l-ar fi luat cu el la 
plecare, fără îndoială, zice Jessica atât de diplomatic cât 
poate, însă eşuează. 

Hellu îi aruncă o privire ucigaşă. Îţi poţi imagina că în 
acest moment gândeşte La dracu”, să nu îndrăzneşti să mă 
umileşti în fata unității mele, Niemi. 

Când Jessica a ajuns în această dimineaţă la sediu a 
izbit-o senzaţia ciudată că s-a schimbat ceva. E sigură că 
ochii lui Hellu arată acum nu numai dispreţ şi ură, ci şi 
triumf şi încântare. 


3 Eutanasiind-o cu blândeţe (în limba engleză în original). 


— Fantoma «e pistolarul, zice Harjula şi nimeni nu 
obiectează. 

Însă expresia lui Rasmus spune că ideea îl deranjează. 

— Spune, Rasse, zice Jessica. 

Rasmus ridică privirea speriat. 

— Eu? Nimic. 

— Nu, spune, insistă Jessica. 

Rasmus vorbeşte puţin, dar ce spune contează. Jessica a 
învăţat să desluşească situaţiile în care trebuie să-l 
încurajeze să spună ce gândeşte. Sunt precum ideile care 
îi vin în cap unui scriitor în toiul nopţii: dacă nu sunt scrise 
imediat, ar putea fi pierdute definitiv. 

Rasmus înghite în sec zgomotos şi se uită la Nina 
căutând sprijin. Sau poate se uită la oul din care femeia 
tocmai a mâncat jumătate. Prin încăpere pluteşte un miros 
neplăcut. 

— De fapt, nu ştim mare lucru despre Fantomă, începe 
Rasmus. Nu ştim decât că luase legătura cu Lisa şi a 
comandat tabloul cu farul şi... 

— Şi asta nu-l face să fie ucigaşul? râde Harjula. Ce ne 
mai trebuie? 

Rasmus nu răspunde imediat, pentru el o scurtă tăcere 
absoarbe şocul. 

— Nu neapărat, continuă el apoi. Hai să o luăm de la 
început. Dacă Lisa a promovat kambo pe reţelele de 
socializare şi presupunem că Fantoma e răspunzător de 
dispariţia Lisei... de ce să-l împuşte pe Jose Rodriguez? 

— Poate că Fantoma voia să oprească totul? zice Hellu. 

Rasmus pare surprins. 

— Adică Fantoma e un soi de filantrop? Un justiţiar... 

— Dexter. Batman. Tarzan, zice Jusuf zâmbind. 

— La naiba! şopteşte Nina şi îşi îndeasă în gură restul 
oului. 


— Hannu Karpo”... 

— Linişte! zice Hellu tăios, dar fără să ridice vocea. N- 
are rost să facem speculații. Avem nevoie de mai multe 
dovezi. Mai e ceva concret? 

Jessica încuviinţează din cap, îşi drege glasul şi apoi 
zice: 

— Nina şi Rasmus au făcut ieri o mare descoperire... 

— Nina a făcut-o, zice Rasmus încet şi Nina zâmbeşte. 

— Identitatea lui Akifumi e încă un mister, însă Nina a 
găsit logica secvenţei 2511946, zice Jessica şi dă clic, 
deschizând pe ecran fişierul pe care i l-a trimis Rasmus 
aseară. E folosit ca hashtag pe Instagram. Ultimele cifre 
din serie sunt codul unei ţări. De exemplu, 2511946 
înseamnă Suedia, 2511947 Norvegia şi 25119358, 
Finlanda. În fiecare caz, hashtagul apare pe fotografia unui 
restaurant sau hotel. 

Hellu pare vrăjită. 

— De ce acele locuri? zice Harjula. 

— Incă nu ştim, dar se leagă cumva de acest caz. Şi nu 
doar prin profilul de Instagram al lui Akifumi. Una dintre 
cele zece adrese din Finlanda este Fenix. Mă îndoiesc că e 
o coincidenţă. 

— La naiba! zice Harjula. Directorul ăla cu care aţi vorbit 
voi... 

— Frank Dominis, zice Jessica fără tragere de inimă. 

O nemulţumeşte extrem de tare ceva din ideea că 
americanul cu înfăţişare şmecherească şi reputaţie 
discutabilă e tipul cel rău din poveste. Şi prea bate la ochi. 
Jessica refuză să înghită asta pe nemestecate. 

Sau poate că Jessica vrea să creadă ceva ce n-ar trebui 
în niciun caz. Nevinovăţia unui suflet chinuit. A mai făcut-o 
cândva, în viaţa dinainte. Şi, de ce nu, cu Mikael. 

— Frank Dominis trebuie să ştie ceva, zice Harjula. 


36 Celebru reporter finlandez. 


— O să merg cu Jessica să vorbim cu el, zice Jusuf. 

— Şi cum e cu conturile de Instagram care au postat 
hashtagurile? Cine sunt? întreabă Hellu. 

— Nina a observat imediat că sunt profiluri false, zice 
Rasmus. Am putut să confirm că acele conturi au fost 
create acum câţiva ani într-o fabrică de troli din Ucraina. 
Desigur, o să încerc să dau de utilizatorul final, care a 
plătit crearea lor. Dar mă tem că au reuşit foarte bine să-şi 
şteargă urmele. 

— OK, ce se aude de la Facebook? Când putem aştepta 
informaţiile despre profilul Akifumi? întreabă Jessica. 

Rasmus ridică din umeri. 

— Nu ştiu. Curând, sper, zice el. Am trimis cererea 
aseară. La fel şi cu abonamentul telefonic al Fantomei. 
Încă n-am primit răspuns de la autorităţile japoneze. 

Jessica încuviinţează din cap şi afişează pe ecran 
următoarea imagine. 

— În acelaşi timp, încearcă să obţii de la Instagram 
recuperarea tuturor imaginilor care au fost şterse de 
curând din contul Lisei. Putem face asta? zice Jessica. 

— Dacă îmi amintesc bine, se poate înainte să treacă 30 
de zile de la ştergere. Mai fac o cerere, zice Rasmus şi 
începe să tasteze. 

— Şi acesta este al patrulea lucru la care aşteptăm să 
ne ajute autorităţile străine. In acest caz, Japonia, zice ea, 
în vreme ce pe perete apare imaginea unui bărbat cu 
umeri laţi, nas vulturesc şi faţa ca o farfurie mare. 
Hirokazu Yamamoto, tatăl Lisei, zice Jessica. Născut 
Hirokazu Kondo. S-a mutat din Japonia în Finlanda 
împreună cu Lisa în 1998. Şi-a schimbat numele. Mi s-a 
spus că Hirokazu i-a poruncit fiicei sale să părăsească 
reţelele de socializare. Pe un ton categoric, chiar 
ameninţător. 

— De unde vine această informaţie? zice Hellu. 


Jessica înghite în sec abia auzit. În lumina informaţiilor 
de astăzi, Frank Dominis s-ar putea să nu fie sursa cea mai 
de încredere, însă Jessica nu pricepe de ce ar fi născocit 
povestea despre tatăl Lisei. Şi apoi, declaraţia lui Dominis 
a fost sprijinită de felul în care a reacţionat Hirokazu la 
aeroport. Pregăteşte-te să iei şuturi de la toată echipa. 

— Mi-a spus Dominis, răspunde Jessica şi îşi ia aerul cel 
mai curajos posibil. 

Jami Harjula izbucneşte în râs, şi nici Hellu nu pare prea 
convinsă. 

— Lisa i-a mărturisit lui Dominis. Sunt amici, se grăbeşte 
să explice Jessica. 

— Amici. Moşu’ cu buzunare pline şi tânăra bloggeriţă, 
zice Harjula cu tonul plin de sarcasm. 

Jessica îi aruncă o privire lui Jusuf, despre care ştie că 
gândeşte cam la fel. Insă Jusuf nu se alătură zeflemelei. Nu 
acum, când lucrurile se întorc împotriva Jessicăi. 
Mulţumesc, Jusuf. 

— In acest moment cred că putem presupune că 
Dominis spune adevărul şi că Hirokazu avea un motiv ca 
să-i spună Lisei să nu mai folosească reţelele de 
socializare. Cred că se teme că l-ar putea găsi cineva. 
Cineva din cauza căruia a fugit din Japonia. Şi că acesta 
este motivul pentru care a dispărut Lisa. 

— Spune-le despre degetul mic, zice Jusuf şi soarbe din 
cafea. 

Jessica încuviinţează din cap şi face o mică pauză. 

— Lui Hirokazu îi lipseşte o parte din degetul mic, zice 
ea după ce le-a stârnit curiozitatea. 

— Yakuza, zice Rasmus încet, şi toţi par să ştie la ce se 
referă. 

Ceea ce nu-i garantat, nici măcar în poliţie: odată, un 
membru al comitetului director a confundat într-o 


conferinţă de presă yakuza cu Jacuzzi, şi încă se mai 
vorbeşte despre asta. 

— Aşadar, Hirokazu a fost gangster? zice Hellu. Poate că 
e într-un program de protecţie a martorilor? 

Jessica scoate un oftat de uşurare. 

— Exact, zice ea. Asta ar explica nemulţumirea lui faţă 
de activitatea Lisei pe reţelele de socializare. De aceea am 
cerut ajutor de la Serviciul Securităţii, doi agenţi în civil îl 
urmăresc cu maşina de la aeroport. Îmi raportează mie şi 
vor interveni dacă văd ceva suspect. 

— Excelent, zice Hellu brusc şi se ridică în picioare. 
Facem progrese. Bine. Acum am o şedinţă cu cei de mai 
sus. Ţineţi-mă la curent, bine? 

Cum nimeni nu protestează, Hellu iese din încăpere. 

Jessica rămâne acolo, aude picioarele scaunelor din jur 
scrâşnind pe podea, în vreme ce detectivii se ridică şi îşi 
întind oasele. Numai Nina rămâne aşezată, pe gânduri. La 
începutul anului Jessica ar fi întrebat-o la ce se gândeşte. 
Dar acum pare riscantă o astfel de iniţiativă. Ce mama 
naibii, comportă-te matur, Jessica. 

— La ce te gândeşti, Nina? zice Jessica cu vocea 
îngroşată. 

Nina îşi mută privirea la Jessica şi cele două se înfruntă 
din ochi. Dacă privirea ar putea să ucidă, probabil că 
Jessica ar fi deja moartă. 

— Mi-a dat prin cap ceva, zice Nina în cele din urmă, cu 
vocea de gheaţă. Nikolas Ponsi, pastorul care a raportat 
dispariţia lui Jason Nervander, a spus că, deşi nu ştie să fi 
fost Jason vreodată violent, băutura l-a dus adesea la 
abateri morale - care este un termen foarte interesant 
pentru înşelare. 

— Şi? zice Jessica şi ignoră cu bună ştiinţă săgeata 
îndreptată spre ea. 


— Nikolas Ponsi este - pe lângă paroh - sexolog şi 
terapeut sexual cu diplomă, care consiliază tineri pe 
probleme legate de sexualitate. Mă întreb de ce au devenit 
atât de apropiaţi el şi Jason. Un pastor de vârstă mijlocie şi 
un blogger ateu cu cincisprezece ani mai tânăr, căruia îi 
place ori să biciuiască pe cineva, ori să fie biciuit. 

— E un pic ciudat, dar... 

— Când ne-am întâlnit, Ponsi a spus că Jason este activ 
în munca cu tinerii din parohie şi că aşa au ajuns să se 
cunoască. Aşa că am dat vreo două telefoane şi am 
descoperit că da, Jason este activ în munca cu tinerii, însă 
nu în parohie, ci la FBSH. „Fundaţia pentru Bunăstare 
Sexuală din Helsinki”. N-are nicio legătură cu biserica. Se 
pare că Ponsi nu l-a implicat pe Nervander în activităţile cu 
tinerii ale bisericii decât mai târziu. 

— Aşadar, Nikolas Ponsi a minţit despre felul în care s- 
au întâlnit? 

— Poate că a trebuit s-o facă, pentru că nu voia să 
dezvăluie faptul că s-au cunoscut în contextul terapiei 
sexuale. Dacă Jason i-a spus lui Ponsi despre predilecţiile 
sau frustrările sale sexuale? De exemplu, sado- 
masochismul? Dacă Jason n-are doar un fetiş S&M, ci un 
fetiş al şcolărițelor - şi i-a mărturisit pastorului? 

Jusuf, care a zăbovit în prag, se întoarce la masă, 
intrigat. 

— Ştiind ce era în debaraua lui Jason, revistele cu 
gagicuţe şi chiar agăţămintele normale pe Tinder n-aveau 
cum să-l satisfacă, nu-i aşa? Poate că tocmai de aceea era 
Jason în Aurinkolahti în noaptea aceea, zice Nina. Pentru 
că plătise pentru o femeie. Pentru că nu se putea abţine. 
Insă Olga a avut un atac de cord şi Jason a încercat s-o 
resusciteze. N-a reuşit. Şi atunci a trebuit să dispară. 


— Interesant, zice Jessica încurajator. Însă asta nu 
explică de ce acel „Odihnească-se în pace” a fost postat 
pe Instagram. 

— Nu, într-adevăr, zice Nina. Însă cred că ar trebui să 
mai vorbim odată cu Nikolas Ponsi. Poate că a crezut că nu 
e corect să intre în amănunte. Fiind îndrumător spiritual. 
Sunt sigură că ştie despre Jason ceva ce nu ne-a spus încă. 
Şi pariez că e mult mai scandalos decât costumele de 
latex. 

— O să mă duc eu în Kallio. Mulţumesc, Nina, zice 
Jessica, în vreme ce ecranul telefonului de pe masă se 
luminează. 

Un mesaj de la Essi. 


60. 


Jessica şi Essi coboară cele câteva trepte până în 
părculeţul de lângă sediul poliţiei şi se aşază la capetele 
unei bănci, cu mai mult de un metru între ele. Copacii din 
jur, cu crengile lor dezgolite, le fac semne liniştitoare şi 
oferă adăpostul potrivit pentru discuţie. 

Fesul de lână al lui Essi e tras până deasupra ochilor 
mari şi trişti. E mai machiată decât era ultima dată şi pare, 
cumva, mai bătrână şi mai matură decât tânăra 
înlăcrimată care şedea pe patul său, jelindu-şi colocatara 
dispărută. 

— Cred că ar fi trebuit mai bine să sun, zice Essi şi se 
uită în jur. 

E limpede că e dezorientată şi înspăimântată. E lucrul 
cel mai chinuitor în cazurile de dispariţii: nesiguranta, care 
lasă prea mult în seama imaginaţiei. Te macină grija 
pentru persoana dispărută, dar apar şi întrebări despre 


propria siguranţă. Dacă i s-a întâmplat ceva groaznic cuiva 
apropiat de tine, de ce să nu ți se întâmple şi ţie? 

— Însă oricum treceam cu trenul prin Pasila..., continuă 
ea, îşi scoate mănuşa dreaptă şi bagă mâna în buzunarul 
trenciului roz. 

Jessica se reazemă de spătar şi aşteaptă răbdătoare ca 
Essi să spună la ce se gândeşte. 

— E în ordine, zice ea, în vreme ce Essi scoate ceva din 
buzunar. 

— Toată chestia e tare ciudată, zice Essi, şi Jessica vede 
un paralelipiped de plastic negru din care iese un fir lung. 

Privit mai de aproape, e un încărcător. Un Nokia vechi, 
din care Jessica nu-şi mai aminteşte să fi văzut în ultimii 
zece ani. Până şi Erne, care se uita chiorâş la inovațiile 
tehnologice, îşi luase un smartphone în urmă cu cinci ani. 

— Nici nu ştiu de unde să încep, zice Essi, îndeasă 
încărcătorul în mâna Jessicăi şi oftează adânc. Probabil de 
la sunet... 

— De la sunet? 

— Mi-am amintit că auzeam uneori din camera Lisei un 
bip... ca al unui dispozitiv electronic, care părea nepotrivit 
în acest moment, în această epocă. Insă nu i-am dat 
atenţie. Am întrebat-o o dată pe Lisa ce este, însă a zis 
doar că probabil e e-mailul sau o înştiinţare despre vreo 
aplicaţie... 

— Lisa a avut două telefoane, zice Jessica încet, cu ochii 
la încărcătorul vechi, nu ca să întreţină conversaţia, ci mai 
degrabă pentru sine. 

Fantoma căuta în camera Lisei al doilea telefon. De 
aceea scotocea pe acolo. 

Jessica simte furnicături în vârfurile degetelor. Ridică 
privirea şi o vede pe Essi confirmând din cap. 


— Şi când tipul ăla era ieri în camera Lisei..., continuă 
Essi, şi Jessica o vede cum se cutremură: Sunt sigură că 
acel telefon îl căuta. 

— Din ce deduci asta? 

— Pentru că l-a găsit. 

Jessica se uită la Essi întrebător. 

— M-am dus de dimineaţă în camera Lisei. Mă întrebam 
ce naiba căuta el acolo. O răpise deja pe Lisa şi făcuse... şi 
totuşi s-a întors. 

Jessica vede venind spre ele un bărbat cu un câine. 
Ceva la el îi aminteşte de atacul de ieri-dimineaţă, 
răsuflarea râncedă, plină de alcool, şi încheieturile 
dureroase ale degetelor. Ajunul Crăciunului. Jessica îşi 
aminteşte că pe când zăcea pe pământul îngheţat a auzit 
cum latră un câine şi cum îl strigă stăpânul. Poliţia încă nu 
l-a prins pe beţivul nebun şi presa a avertizat lumea 
despre agresorul care bântuie prin Parcul Central. 

— În acel moment nici nu mă gândeam la vreun telefon. 
Am scotocit o vreme prin lucrurile Lisei, eram un pic 
isterică şi panicată, mi-am zis că, dacă mi-aş putea da 
seama că lipseşte ceva, aş putea s-o ajut pe Lisa şi să mă 
ajut pe mine... 

— Şi ai găsit asta... 

— Era în spatele unui tablou. Cele mai multe dintre 
tablouri au fost luate şi au mai rămas doar câteva, cele pe 
care nu le-a pictat Lisa. Unul era un pic strâmb... pictura 
unei pisici în stil Andy Warhol, la dreapta cum intri pe uşă. 
L-am luat de pe perete şi am găsit în spatele lui un 
ascunziş mic, zice Essi şi scoate din buzunar un pachet de 
ţigări. 

Jessica se  străduieşte din răsputeri să-şi ascundă 
frustrarea şi iritarea. Cum a putut să le scape 
ascunzătoarea şi ei, şi lui Jusuf, şi echipei de criminalişti? 


Jessica se uită la femeia care scoate bricheta şi o duce 
la ţigara pe care o are între buze. Vârful devine de un roşu 
strălucitor, ca jarul unui foc de tabără, până ce Essi nu mai 
trage în piept şi îşi ţine respiraţia. 

Duhoarea acră se amestecă repede cu aerul curat. 

— O ascunzătoare în care era acest încărcător? zice 
Jessica, văzând că Essi nu pare să continue povestea din 
proprie iniţiativă. 

— Nu era nimic acolo... doar o gaură făcută în peretele 
de ipsos. Am găsit încărcătorul în spatele următorului 
tablou, ceea ce m-a făcut să mă gândesc că un telefon 
vechi s-ar fi potrivit perfect în acea mică ascunzătoare. 

— Aşadar, crezi că bărbatul care a intrat în 
apartamentul vostru a găsit telefonul şi l-a luat cu el? Dar 
nu şi încărcătorul. 

— Poate că a silit-o pe Lisa să-i spună unde a ascuns 
telefonul. Şi-a acoperit urmele punând tabloul la loc şi nu 
s-a gândit să caute încărcătorul în spatele tabloului de 
alături. Şi apoi, când ne-a auzit intrând... probabil că îţi 
aminteşti restul, zice Essi un pic stângaci, cu toate că nu 
încearcă să fie spirituală. 

Jessica pune încărcătorul în buzunarul canadienei. 
Privesc amândouă în tăcere bărbatul care trece cu un 
câine lup mare, negru. 

Jessica oftează. Acum e esenţial să se abţină de la 
speculaţii în discuţia cu colocatara Lisei. Nu trebuie decât 
să afle toate lucrurile concrete şi Essi poate să plece. 

— OK, zice Jessica şi îşi întinde braţele pe spătarul 
băncii. Deci, se pare că Lisa avea un Nokia din anii '90 şi 
din când în când primea pe el mesaje sau apeluri, 
presupun că la asta te refereai când ai zis de bipurile pe 
care le auzeai din camera ei. 

— Da, zice Essi. 

Frigul i-a înroşit un pic obrajii. Sau poate că agitația. 


— Şi asta-i tot? N-ai văzut niciodată telefonul? 

Essi pare cu gândul în altă parte, ochii ei urmăresc o 
frunză de arțar mânată de vânt care se zoreşte pe cărarea 
cu nisip ca un păianjen mare, galben. Apoi se trezeşte, ca 
şi cum ar fi auzit întrebarea cu un decalaj de câteva 
secunde. 

— Nu, zice şi îşi scoate telefonul. Insă sunt sigură că Lisa 
m-a sunat de pe el acum o lună. 

— De unde ştii că apelul fost făcut pe acel telefon? 

— Îşi rătăcise telefonul, era întoarsă pe dos, pentru că 
toată munca ei se învârteşte în jurul telefonului şi reţelelor 
de socializare. Până la urmă telefonul a apărut, îl lăsase 
acasă la un prieten în seara dinainte. Dar îmi amintesc că 
m-a sunat de la un număr ciudat şi m-a rugat să-i iau 
telefonul când plec de la lucru, că e mahmură şi simte că 
se îmbolnăveşte, sau aşa ceva. Şi când am întrebat-o de la 
ce telefon mă sună, a zis că e al unui prieten, cu toate că 
ar fi trebuit să fie acasă, mahmură şi bolnavă. N-avea 
niciun sens. Mi-am dat seama că minte, însă mi-am zis că 
o fi telefonul vreunui tip şi nu vrea să vorbească despre 
asta. 

— Aşa că nu i-ai mai pus întrebări? 

— Nu în acel moment. Dar mă sâcâia chestia asta, în 
parte şi pentru că tot mai auzeam uneori câte un ping din 
camera Lisei. Aşa că într-o zi am sunat la acel număr. Întâi 
am ascuns numărul meu, şi de cum a început telefonul să 
sune am auzit ping în camera Lisei. Şi atunci am ştiut că 
are încă un telefon şi un număr de care, dintr-un motiv sau 
altul, nu vrea să ştie nimeni. Că m-a minţit tot timpul, zice 
Essi şi izbucneşte în plâns. 

— Ce e? zice Jessica şi, când lacrimile lui Essi încep să 
şiroiască, se trage mai aproape şi îi pune o mână pe umăr. 
Acum trebuie să fii tare, sunt toate şansele ca... 


— Nu de-aia plâng, zice Essi şi îşi şterge lacrimile cu 
mâneca. 

Ţigara i-a rămas uitată între degete şi în vârf e un 
centimetru de cenuşă. Essi se uită la el, bate cu arătătorul 
în filtru, ridică ţigara la gură şi trage din ea până ce vârful 
devine iar roşu strălucitor. 

— Lisa a venit la uşa mea şi părea foarte severă... nu 
era deloc ca de obicei. 

Tocmai m-ai sunat? 

Poftim? Nu. De ce? 

Arată-mi apelurile făcute. 

— M-am blocat complet. Mai întâi am zis că e bateria 
descărcată. Nu ştiu de ce m-a speriat atât de tare... atât 
situaţia, cât şi Lisa, erau foarte de ciudate. Presupun că 
mi-am zis de la bun început că telefonul e cumva dubios, 
că n-ar trebui nici măcar să ştiu de el. Şi că a fost o prostie 
s-o sun din curiozitate, continuă Essi. 

— Şi ce s-a întâmplat apoi? 

— Lisa nu-i proastă. Sigur că nu s-a repezit să-mi ia 
telefonul ca să verifice dacă e încărcat, dar ştia că eu am 
sunat-o. Îşi dădea seama după reacţia mea, mă cunoaşte 
destul de bine. Doar a stat acolo, în uşă, fulgerându-mă cu 
privirea, apoi a venit să se aşeze la picioarele patului şi mi- 
a pus mâna pe gleznă... Şi a zis că nu trebuie să spun 
nimănui despre acel număr. Că trebuie să-l şterg imediat, 
zice Essi. 

— Ai întrebat de ce? 

Essi clatină din cap. 

— Nu ştii ce ciudată era Lisa. Am încuviinţat doar din 
cap şi mi-am zis că nu mai vreau să ştiu nimic despre asta. 
Şi apoi Lisa a zâmbit şi a propus să comandăm ceva de 
mâncare. De parcă nu s-ar fi întâmplat nimic. Şi când m- 
am gândit mai mult la asta, mi-am zis că nici nu se 
întâmplase. 


— Mai ai numărul în telefon? zice Jessica şi ţine pumnii 
în gând. 

Asta ar putea să fie o chestie importantă. 

— Nu, zice Essi, dar l-am notat. 

Deschide portofelul şi îi dă Jessicăi un post-it galben pe 
care e scris un număr de telefon. 

Jessica îi trimite discret un mesaj lui Rasmus. 

Află tot ce poti despre acest număr. Prioritate 
absolută!!! 

Apoi blochează ecranul. 

— Imi pare rău că nu ţi-am spus mai devreme despre 
asta, însă i-am promis Lisei..., se bâlbâie Essi. 

— E bine că mi-ai spus acum, zice Jessica, şi vântul care 
s-a întețit o face să-şi tragă până sub bărbie fermoarul 
canadienei. In acest gen de situaţii e greu de spus ce 
secrete trebuie să dezvălui ca să uşurezi găsirea cuiva 
dispărut. Dar sunt sigură că Lisa n-o să se supere dacă ne 
spui ceva care ne ajută să dăm de ea. Sau poate chiar..., 
începe Jessica, şi pe dată îi pare rău că îi dă lui Essi 
speranţe neîntemeiate... să-i salvăm viaţa. 

— Aşa.-i, zice Essi şi aruncă jos mucul ţigării. 

Il îndeasă în pământ cu botul bocancului militar galben. 
Apoi lasă palmele în jos, încet, se ridică în picioare şi îşi 
netezeşte tivul trenciului roz. Essi arată ea însăşi ca un 
blogger de modă, hainele foarte aparte ar putea fi de pe 
coperta numărului din septembrie al lui Vogue. Nu că 
Jessica ar şti ceva despre asta, de mult nu mai încearcă să 
fie în pas cu moda. E destul de greu să-şi joace rolul şi fără 
să-i dea dulapul pe dinafară de haine de firmă. 

— Nu cred că mai e ceva de spus, zice Essi. 

— Mai am eu vreo două întrebări, zice Jessica şi se ridică 
de pe bancă. 

Essi o priveşte un pic temătoare, ca şi cum nu s-ar fi 
aşteptat ca discuţia să meargă mai departe. 


— Tatăl Lisei, continuă Jessica. Ai zis că ai auzit-o pe 
Lisa vorbind în japoneză cu tatăl ei. 

— Da? 

— L-ai întâlnit vreodată? A fost pe la voi? 

— Niciodată. Ceea ce e cam ciudat, dacă mă gândesc 
mai bine. Însă vorbeau la telefon. 

— Şi ştii că vorbea cu tatăl ei pentru că... 

— ... asta mi-a spus ea. 

— Deci, teoretic, putea vorbi cu oricine. 

Essi pare nedumerită. 

— Presupun că da. 

— Şi a spus Lisa vreodată ce crede tatăl despre profesia 
ei? 

Essi clatină din cap. 

— Nu... De ce? De ce să se gândească el la asta? 

Jessica aruncă o privire peste umăr. Essi nu pare să ştie 
de amenințările tatălui. Să fie cu adevărat posibil ca Lisa 
să-i fi spus lui Frank Dominis, dar nu colocatarei? Cât de 
apropiaţi erau, de fapt, Dominis şi Lisa? 

— OK, şi încă ceva, zice Jessica. Ai auzit vreodată de 
kambo? 

— Kambo? Chestia cu broasca? zice Essi şi, pentru prima 
dată, în colțul gurii i se înfiripă un surâs. 

— Exact, zice Jessica. 

— Lisa vorbea despre chestia asta. Şi a şi încercat-o, 
zice Essi. 

— Tu ai încercat-o? 

— Nici vorbă. Suna complet aiurea. 

— Ce fel de experienţă era, după spusele Lisei? 

— Zicea că e bine. Purificatoare şi tămăduitoare, 
continuă Essi. 

— Ai vreo idee de ce şi-a şters Lisa de curând din blog şi 
Instagram toate referirile la kambo? zice Jessica. 


— Poate, începe Essi şi culege cu vârful degetelor o 
scamă. Presupun că s-a certat cu tipul care are centrul de 
tratament kambo, José. 

— Rodriguez? zice Jessica. Pentru ce? 

— José n-a plătit-o. 

— De ce s-o plătească? 

Un moment Essi se uită la Jessica de parcă diferența lor 
de vârstă ar fi mult mai mare decât este şi e silită să-i 
explice ceva unui adult care nu pricepe. 

— Era un parteneriat de afaceri. De câte ori Lisa scria 
despre ceva, era plătită cu bunuri sau servicii, chiar şi 
bani. Chestii elementare pentru influenceri. 

— Aşadar, Jose Rodriguez era clientul Lisei, nu invers? 

— Da, teoretic. Aşa că Lisa a trimis factura lui Jose la 
compania de recuperatori şi a şters toate postările în care 
era pomenită firma lui. 

— Ştii la fel de multe despre toţi clienţii Lisei? zice 
Jessica. 

Essi râde fără veselie. 

— Nici vorbă, însă kambo ăsta mi-a rămas în minte. Era 
un pic prea nebunesc pentru mine, zice ea, şi Jessica îşi 
ridică faţa spre cer. 

— Chiar înainte să dispară, Lisa a mai şters şi o mulţime 
de alte fotografii. Vreo sută. Ai vreo idee de ce? Ce ar fi 
putut să fie în fotografiile şterse? 

Essi clatină din cap uluită. 

— Vrei să-mi faci un serviciu, Essi? Fă-ţi un pic de timp 
astăzi să te uiţi prin fotografiile Lisei şi gândeşte-te dacă e 
ceva ce iese în evidenţă prin absenţă. E vreo persoană 
legată de fotografiile şterse, sau poate un obiect sau un 
loc? Ceva ce Lisa însăşi sau altcineva poate că ar fi vrut ca 
lumea să uite. 

— Pot să încerc. Pare imposibil, zice Essi. Să cauţi ceva 
prin fotografii... care nu mai sunt acolo... 


Jessica mârâie, pentru că îşi dă seama că Essi are 
dreptate. Cererea e complet absurdă. 

— Nu-ţi face griji. Doar uită-te un pic la acele fotografii, 
zice Jessica şi o trece un fior. 

Acum vântul bate mult mai tare. 

— Şi ultima chestie, zice ea şi îi dă lui Essi telefonul. 
După spusele lui Tim Taussi, această fotografie a fost 
făcută acasă la voi. În camera Lisei. Însă camera Lisei are 
pereţii albi. 

— Lisa a zugrăvit de curând. Luna trecută, zice Essi iute 
şi îi înapoiază telefonul. 

Jessica se uită la Essi şi îşi crănţăne interiorul obrazului, 
pe gânduri. Jusuf a avut dreptate. Nu-i nimic ciudat cu 
fotografia. 

Jessica îşi vâră mâinile în buzunare, ca să le apere de 
vântul tăios. Se uită la Essi şi se gândeşte ce şocată ar fi 
dacă ar şti că Jose Rodriguez zace la morgă chiar în acest 
moment. 


61. 


Chiar şi de departe, Jessica îl recunoaşte pe bărbat după 
descrierea Ninei. Totuşi, nu îi pare atât de scund cât 
spunea Nina. Are sutană lungă şi pantofi negri cu talpă de 
cauciuc. Pe braţ are un palton negru. 

Ponsi stă în dreptul fațadei sudice a bisericii Kallio, în 
capul treptelor de granit care se continuă cu o privelişte 
panoramică în josul străzii şi spre dealul Observatorului, 
aflat la un kilometru şi jumătate. 

— Jessica Niemi, detectiv, zice Jessica şi îi strânge mâna. 

— Desigur, data trecută v-am întâlnit colega. Nina 
Ruska? 


— Vă mulţumesc că v-aţi făcut atât de repede timp să 
ne întâlnim. 

— Desigur, cu toate că tocmai trebuie să înceapă o 
slujbă... 

— Nu durează mult, zice Jessica. Şi am nevoie să-mi 
răspundeţi sincer la toate întrebările, chiar dacă asta ar 
putea să încalce confidenţialitatea... 

Nikolas Ponsi pare stingherit. Se uită la burniţă şi se 
înfăşoară în palton. 

— Despre ce este vorba? zice el şi coboară câteva 
trepte, ca şi cum ar încerca să se distanţeze de clădirea 
sfântă. 

Poate că în acest fel ceea ce spune el despre treburile 
particulare ale lui Jason nu va ajunge la urechile Domnului 
său. 

— Noi, detectivii, nu ne bazăm pe zvonuri, de aceea 
trebuie să întreb direct, zice Jessica şi îl urmează pe trepte 
în jos. În ce rol l-aţi întâlnit pe Jason? Ca preot sau ca 
terapeut sexual? Ponsi îşi muşcă buza, cu un aer grav. 
Ştim că Jason e ateu, zice Jessica. 

— În rolul de terapeut sexual, răspunde bărbatul în cele 
din urmă. Însă în niciun caz nu voi accepta să discut asta 
mai amănunţit. 

— Bine, zice Jessica. Şi dacă se întâmplă să am nevoie 
de părerea unui sexolog - nu în legătură cu Nervander 
anume -, ci în general, mă pot baza pe dumneavoastră? 

Nikolas Ponsi se uită la Jessica de parcă tocmai i-ar fi 
întins o capcană. 

— Şi apoi, credeam că numai duminica faceţi slujba aici, 
continuă Jessica şi face semn cu capul spre biserică. Ar fi 
trebuit să găsiţi o scuză mai bună. 

Ponsi pare ruşinat. 


— Îmi pare rău, zice în cele din urmă, lăsând capul în 
piept. Însă simt că fac un lucru rău dacă vorbesc cu cineva 
de la poliţie despre ceea ce mi-a mărturisit un tânăr... 

— Înţeleg. Dar să presupunem că discutăm subiectul la 
nivel general, continuă Jessica, în vreme ce Ponsi arată 
spre o bancă din parc. 

Se aşază amândoi. 

— Ce subiect? 

— Fetişurile, răspunde Jessica, şi bărbatul nici nu 
clipeşte. Vă sunt familiare? 

Ponsi confirmă din cap şi se răsuceşte spre un zgomot 
care se aude de pe stradă. Un boschetar cu barbă lungă 
zbiară înjurături în intersecţia dintre Siltasaarenkatu şi 
Neljăs linja. 

— Fetişuri. Interesant că întrebaţi despre ele un bărbat 
care e atât sexolog, cât şi preot. Am un fetiş chiar aici, sub 
cămaşă, zice Ponsi şi chicoteşte când Jessica se uită la el 
surprinsă. Cuvântul „fetiş” însemna la origine „talisman 
sau obiect legat de credinţa cuiva”, ca acesta de aici, zice 
el şi scoate de sub palton o cruce de aur. Fetişurile 
sexuale, la care presupun că vă referiţi, implică interese 
care vizează un obiect anume, cu toate că obiectul unui 
fetiş poate fi o parte a trupului sau altă caracteristică 
omenească. Există o gamă uriaşă de astfel de fetişuri. 

— Ca tipurile de îmbrăcăminte? 

— De exemplu. 

— Prin urmare, fetişurile sunt o parte normală a 
sexualităţii umane? zice Jessica. 

— N-aş zice că această chestiune e chiar atât de simplă, 
răspunde Ponsi şi îşi mângâie barba. Putem vorbi despre 
lucruri care sunt considerate în general stimulatoare în 
planul erotic, ca, de exemplu, sânii şi picioarele femeilor, 
muşchii abdominali şi bicepşii bărbaţilor, însă uneori 
ţintele  fetişismului sunt atât de neobişnuite, încât 


majoritatea oamenilor le consideră ciudate. Şi de aceea se 
întâmplă adesea ca individul care are acel fetiş să-l ţină 
secret. Un exemplu de fetiş extraordinar, dar foarte des 
întâlnit, este cel al scutecelor, în care un adult foloseşte 
scutecul în scopul plăcerii sexuale. 

— Şi e des întâlnit? zice Jessica încruntată. 

— Dacă aţi şti, răspunde Ponsi. 

— Deci, ca terapeut, aţi întâlnit o mulţime de oameni ale 
căror dorinţe deviază de la cele convenţionale. 

Ponsi încuviinţează din cap şi se aşază picior peste 
picior. 

— Cum să zic... „Deviază” nu-i cel mai bun termen. Mi- 
am luat licenţa în sexologie în 1999. După cum sunt sigur 
că vă amintiţi, lumea era foarte diferită pe atunci. 
Minoritățile sexuale continuau să trăiască la marginea 
societăţii şi o mare parte din munca mea însemna, pur şi 
simplu, să discut cu tinerii şi să-i conving că nu-i nimic rău 
cu ei. Că sunt bine aşa cum sunt. Când te gândeşti că în 
Finlanda fetişismul a fost clasificat drept boală până în 
2011, la fel ca sado-masochismul şi travestirea. Oamenii 
căutau cu disperare leacul pentru ceva care în niciun caz 
nu necesita tratament. Asta poate fi o povară pentru 
sănătatea mintală şi imaginea de sine. 

Jessica priveşte o clipă în ochii lui Ponsi, dar privirea lui 
e perfect neutră. Ponsi tocmai a pomenit sado- 
masochismul, însă nimic din purtarea lui nu arată că a fost 
o scăpare. Poate că, pur şi simplu, nu e conştient de toate 
tendinţele lui Jason Nervander. Sau poate că sunt cu totul 
neimportante din punctul de vedere al acestei investigaţii. 

Jessica bagă mâna în buzunar şi scoate o fotografie a 
desenului şcolăriţei făcut de Lisa Yamamoto. 

— Şi asta? zice Jessica. 

Nikolas Ponsi ia fotografia şi, pentru o clipă, Jessica are 
impresia că e copleşit de un gând, de o amintire. 


— Ce... Ce e asta? zice Ponsi şi îi înapoiază fotografia. 

— Aţi întâlnit în carieră fetişuri manga? 

— Cred că da. 

— Sunt obişnuite? 

— Din câte ştiu, sunt mai obişnuite în Asia. 

— Şcolăriţele sunt un motiv frecvent în arta manga. Asta 
înseamnă că fetişurile manga au un aspect pedofil? 

Ponsi priveşte din nou în depărtare. Bărbosul nu se mai 
vede, însă strigătele lui încă se mai aud slab pe undeva. 

— Nu atât pedofilie. Mai degrabă efebofilie, sau atracţia 
sexuală pentru tineri în pragul maturității. Pieţele pentru 
asta sunt imense, când te gândeşti cât de multă 
pornografie este vândută şi privită, dacă foloseşti termeni 
de căutare precum „young” şi „teen”3'. S-au făcut multe 
cercetări interesante pe această temă. 

— Şi efebofilii obsedaţi de arta manga sunt exclusiv 
bărbaţi? 

Ponsi clatină din cap. 

— Majoritatea, cu siguranţă, însă şi femeile au o 
varietate de preferinţe. După unele estimări, unul din cinci 
pedofili e femeie. 

Jessica digeră această informaţie şi apoi pune fotografia 
la loc în buzunar. 

— vă mulţumesc pentru timpul acordat, zice ea. Şi 
vreau să vă amintesc că, în cazul în care ştiţi vreun lucru 
care ar putea salva o viaţă dacă ni-l împărtăşiţi, sunteţi 
obligat de lege s-o faceţi. 

Nikolas Ponsi se uită la Jessica, zâmbeşte trist şi 
încuviinţează din cap. 

— Ştiu foarte bine, puteţi să mă credeţi sau nu. 

Ponsi priveşte în altă parte, ceea ce îi dă Jessicăi ocazia 
să-i cerceteze faţa ciupită. Cicatricele de pe obraji sunt 
mici, dar adânci. Pare să fi suferit la un moment dat de 


37 „Tânăr” şi, respectiv, „adolescent” (în limba engleză în original). 


acnee sau de vărsat de vânt. Barba e aşa de puţin 
potrivită cu faţa lui mică, încât trebuie să şi-o fi lăsat ca pe 
un fel de mască, să acopere cicatricele. 

— Acum trebuie să plec. 

— Desigur, zice Jessica. 

Ponsi se ridică, îşi trage pe cap gluga şi urcă greoi 
treptele de granit. Jessica se uită după el şi vede pantofii 
de piele care se ivesc de sub sutană, cu tălpile remarcabil 
de groase, care poate că au rolul de a-i spori încrederea în 
sine. 

Jessica scoate din buzunar telefonul ca să-l sune pe 
Rasmus, însă el tocmai o sună. 

— Salut, tocmai voiam să te sun... 

— Am dat de telefonul Lisei. 

Jessica se reazemă de biroul lui Rasmus şi bate cu 
unghiile în tăblia lăcuită. Pe birou sunt două monitoare şi 
câteva figurine de plastic, pe peretele despărțitor al 
cubiculului e tabloul înrămat al unui domn din epoca 
victoriană din al cărui guler ţâşnesc tentacule în loc de 
cap. Ce mama naibii, Rasse? 

— Ai găsit ceva? zice ea nerăbdătoare şi observă că 
guma de mestecat cu mentă şi-a pierdut aroma. 

De obicei nu poate suferi guma, însă în agitația sa a luat 
două bucăţi de la Jusuf când i le-a oferit pe coridor, în 
urmă cu cinci minute. 

— Vrei întâi vestea cea bună sau pe cea rea? zice 
Rasmus. 

— Oricare, Rasse. Zi odată. 

— Vestea proastă e că telefonul Lisei nu e deschis. 
Compania de telecomunicaţii ne poate spune la ce staţie 


de bază a fost conectat cel mai recent, însă o să dureze un 
pic. 

— Aceeaşi chestie! Aşteptăm, la dracu’, de aproape 
două zile informaţii de la operatori şi de la Facebook şi..., 
geme Jessica şi îşi împinge deoparte părul care i-a căzut 
peste ochi. 

— Vestea bună..., zice Rasmus iute, ca şi cum ar fi în 
faţa unei Cleopatre impulsive, care s-a săturat de scuze, 
iar el încearcă disperat să nu sfârşească în cuşca leilor, 
este că numărul preplătit ne-a dat codul IMEI al 
telefonului, adică International Mobile Equipment Identity. 
Pe baza lui, este un Nokia 3210 din 1999. Am cerut 
operatorilor şi o listă cu apelurile primite şi trimise de Lisa. 
Ar trebui să vină dintr-o clipă în alta. 

— Asta e o veste bună, oftează Jessica şi priveşte 
fotografia unui telefon Nokia vechi pe care Rasmus a pus-o 
pe ecran. 

A avut şi ea cândva unul. Nu l-a avut întreaga ţară? 

— Şi asta nu-i tot, continuă Rasmus şi tastează ceva 
care să-i ducă la următoarea lor destinaţie. Mă gândeam la 
site-ul Lisei masayoshi.fi. Şi că s-a străduit atât de mult să 
şteargă conţinutul. Că a făcut o treabă atât de bună, încât 
orice fi fost pe acel site, e imposibil de reconstruit. Însă... 

— Ce? zice Jessica şi îşi trage un scaun de la biroul de 
alături. 

— Ah, răspunsul e atât de simplu. Făceam lucrurile să 
pară mult mai dificile decât sunt. Nu trebuie să 
reconstruim nimic sau să aducem înapoi informaţiile 
moarte. Există deja online soluţii pentru astfel de situaţii: 
un soi de maşini ale timpului, zice Rasmus şi zâmbeşte. 

— Maşini ale timpului? zice Jessica, cu genunchii săltând 
şi călcâiele bătând în podea. 

Incordarea îi macină trupul: soluţia pare să fie imediat 
după colţ. 


— Sau mai degrabă albume foto din trecut. Un site 
numit archive.org scanează site-urile şi adună informaţiile 
din ele în diferite momente. Uite. 

Rasmus tastează din nou, introduce archive.org şi peste 
o clipă apar pe ecran cu litere mari cuvintele „Internet 
archive wayback machine”. Rasmus tastează 
www.masayoshi.fi în fereastra de căutare. 

— Aşadar, acest soft a înregistrat site-ul aşa cum arăta 
în diferite momente din an? întreabă Jessica. 

— Exact. Pot să aleg acest an... iunie, şi văd cum arăta 
atunci site-ul. Nu contează ce a şters Lisa de atunci 
încoace. Asta e ca fotografia unui mort, explică Rasmus. 

— Internetul nu uită nimic,  şopteşte Jessica, 
impresionată. 

Brusc, avertismentul pe care l-a auzit de atâtea ori 
devine complet concret. Postează ceva online şi va fi acolo 
pe vecie. 

— Uite. 

Ecranul se umple cu fotografii ale unor tinere. 

— Ce naiba..., zice Jessica încet, în vreme ce Rasmus 
derulează în josul paginii şi apar alte fotografii de femei 
tinere, în poziţii sugestive, toate îmbrăcate în acelaşi fel: 
personaje manga. 

—E un catalog, zice Rasmus şi îşi împinge în sus 
ochelarii. lar aceea, a treia din stânga, e Olga Belousova. 

— Rasse tocmai a primit informaţia de la compania de 
telecomunicaţii, zice Jessica şi face o jumătate de tur în 
jurul mesei. 

Tocmai a pus pe ea foi scoase la imprimantă pline de 
nume şi numere de telefon. 


— Ce-i cu aceste numere? întreabă Harjula şi trage spre 
el una dintre foi. 

— Lisa a avut tot timpul un telefon mobil secret. Acestea 
sunt apelurile pe care le-a primit. Şi a trimis mesaje la un 
număr, răspunde Jessica. Informaţiile arată că a cumpărat 
în anul 2010 o cartelă preplătită, pe care a mai încărcat-o 
în octombrie 2018. Contul a fost activ de atunci încoace, 
adică de mai bine de un an, explică Jessica. 

— Tiparul e întotdeauna acelaşi: Lisa e sunată, nu 
răspunde, însă de îndată ce primeşte apelul trimite un 
mesaj, întotdeauna la acelaşi număr, zice Rasmus 
nerăbdător. De parcă Lisa ar acţiona ca un fel de dispecer. 

— Şi nu avem cum să accesăm conţinutul acelor 
mesaje? întreabă Harjula şi Jusuf neagă din cap. 

— Din păcate. N-avem cum să citim acum mesajele, 
chiar dacă am avea mandat. In afară de cazul în care 
punem mâna pe afurisitul de telefon, zice Jusuf. 

— Acum telefonul e la Fantomă, se pare, şi el s-a dat la 
fund. Poate că deja a plecat din Finlanda, zice Jessica. 

— Un moment, hai să facem un pas în spate, zice Hellu 
şi se uită la ceasul multifuncțional. 

Pare în toane rele, cu toate că există şansa unui mare 
pas înainte. 

— Poţi să mai explici odată ce speri că vor oferi aceste 
informaţii despre telefon? 

— Sunt zece numere de telefon. Şi ce altceva mai apare 
de zece ori? răspunde Jessica la întrebarea lui Hellu cu o 
întrebare, ceea ce nu pare să-i îmbunătăţească şefei 
starea de spirit. 

— Pozele de pe Instagram care au ca hashtag secvenţa 
de cifre cu 358 în coadă, zice Harjula. 

— Exact, zice Jessica. 

— Am mai găsit şi un site de care se ocupa Lisa, 
www.masayoshi.fi, care în urmă cu două luni încă mai 


avea un catalog cu fete. Credem că era un site pentru 
prezentarea de prostituate, zice Rasmus, tuşeşte în pumn 
şi continuă: însă de atunci conţinutul a fost şters. 

— Cam ca site-ul Sihteeriopisto? zice Nina. În Finlanda 
nu e ilegal să vinzi sau să cumperi sex. Doar 
proxenetismul este, continuă ea, cu toate că explicaţia e 
inutilă, toţi detectivii din încăpere cunosc legislaţia. 

— Insă pe site nu există informaţii de contact, zice 
Rasmus şi proiectează pe peretele alb o imagine din 
laptopul său. 

Cei şase detectivi văd tinere în haine manga, care 
flirtează cu aparatul de fotografiat şi pozează seducător. 

— Doar nume. Sau, mai degrabă, roluri. Aşa cum vedeţi, 
prietena noastră ucraineană are numele Miyamoto. 

— Fără informaţii de contact? întreabă Hellu încruntată. 

— Fără, răspunde Rasmus. Aşa cum a zis Nina: vânzarea 
de sex nu e un delict, însă asta înseamnă că un site cu 
prostituate ca acesta ar trebui să aibă numerele directe 
sau adresele de e-mail ale femeilor care oferă serviciile. Şi 
dacă pe site apare un singur număr de telefon... 

— ... asta implică proxenetism, sfârşeşte Hellu fraza lui 
Rasmus. 

— Insă acest site n-are nici măcar asta, continuă 
Rasmus şi derulează imaginea în sus şi în jos. E un catalog 
de pe care nu ai cum să cumperi. 

— Ceea ce înseamnă că altul era canalul de comunicare 
între client şi proxenet, zice Jessica. 

Rasmus se uită în tavan, probabil încercând din 
răsputeri să nu se uite la laptop sau la imaginea proiectată 
pe perete mai mult decât este absolută nevoie. 

— Ha, zice Harjula destul de tare ca să audă toţi cei din 
încăpere şi îşi întinde braţele. 

Acum, cu ele în aer, seamănă mai mult ca oricând cu un 
urangutan. 


Jessica îşi mută privirea de la braţele lui la Hellu şi o 
surprinde făcând semn cu capul spre Harjula, satisfăcută. 

— Se pare că teoria lui Harjula era corectă. Olga 
Belousova era prostituată, zice Hellu, şi un moment în 
încăpere e tăcere deplină. 

Jessica îşi încrucişează braţele pe piept. Nimeni nu 
pusese la îndoială profesia Olgăi în niciun moment al 
investigaţiei. Doar motivul pentru care şi-a pierdut viaţa şi 
în ce condiţii. 

— In orice caz, acum patruzeci şi cinci de minute, 
Rasmus şi echipa tehnică au început să facă legătura între 
numerele pe care le vedem pe această listă şi hoteluri şi 
restaurante. Apelurile n-au fost făcute direct de la 
telefoanele fixe ale firmelor - o precauţie de înţeles -, însă 
am găsit deja legături indirecte în patru cazuri. Şi sunt 
sigură că până mâine vom avea dovezi că au fost făcute 
apeluri la numărul secret al Lisei de la toate cele zece 
firme cu hashtagul 25119358. De la unele, de mai multe 
ori, de la altele, o singură dată, aşa cum arată lista, zice 
Jessica. 

— Şi care era rolul Lisei Yamamoto? zice Nina şi îşi 
masează încheieturile mâinilor de parcă tocmai ar fi fost 
eliberate din cătuşe prea strânse. 

— Se pare că Instagramul era folosit la dirijarea clienţilor 
spre adresele cu hashtag pentru a cere serviciile, de unde 
i se dădea telefon Lisei, care nu răspundea. Lisa îşi dădea 
seama după numărul de telefon unde erau cerute serviciile 
şi îi trimitea un mesaj proxenetului, răspunde Jessica. 

— Şi prostituata era trimisă în acel loc? La restaurantul 
sau hotelul în care o ceruse clientul? întreabă Jusuf după o 
lungă tăcere. Nu prea are sens, fir-ar să fie! De ce naiba 
să-ţi dai atâta osteneală - de ce atâta secret - dacă oricum 
fata urmează să apară la hotel ca o păpuşă în haine 


manga? E ca şi cum ai evada din celulă şi le-ai striga 
paznicilor de la poartă Acum plec! 

— Dar nu-i nevoie de atâta ghicit, Niemi, intervine Hellu 
cu vocea ei nazală şi continuă: Acum ştim de unde era 
sunată Lisa. Să-i întrebăm pe ei. 

Jessica încuviinţează din cap. Asta şi este afurisitul de 
plan.. 

— În vreme ce vorbim se alcătuieşte o echipă. Începem 
acolo de unde s-au făcut cele mai multe apeluri, zice 
Jessica. 

— Unde? 

— Localul Fenix. 

Jusuf se uită la bărbatul musculos care stă în faţa lui. 

— Fumezi? întreabă el, şi Sahib Alem, îmbrăcat în 
trening roşu cu două benzi laterale, încuviinţează din cap. 

Jusuf îi oferă un foc, apoi îşi aprinde şi el ţigara. 

— Te superi dacă te întreb de unde te tragi? zice Jusuf, 
cu toate că ştie că bărbatul are cetăţenie iraniană pe 
lângă cea finlandeză. 

Nu-i prima dată când Jusuf îşi foloseşte fundalul etnic 
încercând să creeze camaraderie cu cineva pe care îl 
interoghează. 

— M-am născut în Helsinki, zice Sahib sec şi se aşază 
mai bine pe scaun. 

Jusuf rânjeşte şi trage scrumiera mai aproape de 
mijlocul mesei. Tocmai a fost spălată şi lasă în urmă o dâră 
udă, ca de melc. În principiu, fumatul nu mai este permis 
în timpul interogării, însă e greu să găseşti pe cineva care 
să se plângă de asta. Mai ales de vreme ce fumatul 


destinde atmosfera şi, astfel, face să se obţină mai repede 
rezultatele. 

— OK, cool. Eu sunt din Söderkulla, zice Jusuf cu ţigara 
între degete. Din Sipoo. 

— Ştiu unde e Sodis, zice Sahib pe un ton neutru, ca şi 
cum ar întâmpina în club al miilea client la rând. 

Jusuf chicoteşte. 

— OK, OK. Bunelu' e din Etiopia. 

— Trebuie să fie un loc frumos, zice Sahib rece şi trage 
din ţigară. 

Cei doi se uită unul la altul în tăcere. 

— Bun, cam atât cu flecăreala stimulatoare şi drăguță, 
zice Jusuf şi îşi coboară privirea spre teancul de hârtii de 
pe masă. Dacă îmi spui acum totul, poate că o să scapi 
uşor. Dar fă-mi un mare hatâr mie, şi mai ales ţie însuţi, şi 
nu începe să născoceşti. 

Sahib Alem pune ţigara într-un şănţuleţ din scrumieră şi 
îşi încrucişează braţele pe piept. Acum e un pocher cu 
miză mare, sunt destule dovezi care leagă de el numărul 
de telefon cu cartelă preplătită, dar numai indirect. 
Abonamentul nu e pe numele lui Sahib, ci pe al soţului 
surorii lui. Legătura e prea evidentă ca să fie o 
coincidenţă, însă prea circumstanţială pentru o arestare. 

— Vreau să ştiu de ce şi în ce împrejurări ai sunat la 
acest număr, zice Jusuf şi împinge pe masă o foaie 
printată. 

Apelurile pe care se presupune că le-a făcut Sahib sunt 
marcate cu galben, celelalte numere au fost acoperite cu 
marker negru. 

— Sunt mai mult de o duzină de apeluri. Toate făcute în 
timpul programului de la Fenix, când tu erai la uşă. Am 
verificat. 


Sahib aruncă o privire spre hârtie şi Jusuf nu e sigur ce 
se citeşte în ochii paznicului. Un pic de tristeţe, poate, 
chiar amărăciune. 

— Dacă nu ştii nimic despre apeluri, Sahib, va trebui să-l 
aducem aici pe cumnatul tău. Sau poate că a fost 
altcineva din casa lui... 

— Opreşte-te, zice Sahib şi se uită drept în ochii lui 
Jusuf. N-o băga pe sora mea în asta. 

Jusuf se lasă pe spătar şi face o mutră surprinsă. 
Bărbatul nu trebuie să ştie că tocmai a fost păcălit. 

— Atunci vorbeşte, Sahib, spune Jusuf şi îl vede 
întinzând iar mâna spre ţigară. 

S-a stins şi Jusuf îi oferă un foc. E clar că bărbatul cu 
prezenţă fizică intimidantă nu-i un îngeraş, însă are în ochi 
căldură. Jusuf e sigur că în adâncul lui nu-i băiat rău, dar, 
ce-i drept, puţini oameni sunt. Totuşi, cea mai mare 
greşeală pe care o poţi face într-un interogatoriu este să 
vii cu propriile interpretări bazate pe sentimente. Adevărul 
este că Jusuf nu ştie nimic despre Sahib Alem, în afară de 
ceea ce hotărăşte acesta să dezvăluie despre sine astăzi. 

— Dilema prizonierului, zice Jusuf şi trage din ţigară. 

judecând după expresia lui, Sahib a priceput la ce se 
referă Jusuf. 

— Sunteţi mai mulţi şi poţi pune pariu că cineva o să 
vorbească. Dacă şi când se va întâmpla asta, dacă tu îţi ţii 
gura, o să pici rău, continuă Jusuf. Serios, dacă te gândeşti 
că ăsta e un joc, ai mai multe şanse să-l câştigi dacă 
mărturiseşti acum. 

Sahib se uită la Jusuf pe sub sprâncene, mai trage un 
fum şi răsuceşte mucul pe fundul scrumierei până ce se 
stinge de tot. 

— In Söderkulla, da? 

— Da, răspunde Jusuf şi simte o căldură în stomac. 

Am câştigat runda. Sahib oftează adânc. 


— Teheran. Ai mei, adică, zice el. Însă eu sunt de aici. 
Mă calcă pe nervi când oamenii nu pricep asta. 

Jusuf aproape că aude gheaţa spărgându-se. 

— Te înţeleg foarte bine, spune el şi îşi toarnă apă în 
pahar. 

Acum nu mai e nicio grabă. 

— OK, zice Sahib în cele din urmă şi muşchii feţei par să 
i se destindă: şi-a lăsat garda jos. N-am prea multe de 
spus. Nu ştiu nimic. Am primit instrucţiuni, le-am urmat. ŞI 
am primit ceva bani pentru asta. 

— Ce fel de instrucţiuni? 

— Mi s-a dat o cartelă SIM. Trebuia să folosesc un model 
vechi de telefon şi nu trebuia să fie înregistrat pe numele 
meu. Mi s-a dat un număr la care trebuia să sun. Să las să 
sune de trei ori şi să închid. That's it.%8 

— Când să suni? 

— Când venea cineva la uşă şi întreba dacă James e aici. 

— Cine e James? 

— Tipul care mi-a propus toată chestia. La început n-am 
priceput ce joc este, dar apoi l-am văzut că-l ia cu maşina, 
un Mercedes SUV negru, pe unul dintre tipii care au venit 
să întrebe de el. El era la volan. 

— Aşadar, acest James îl lua pe cel care întreba de el la 
Fenix? zice Jusuf şi se uită la reportofon ca să se asigure 
că lumina roşie încă arde. 

Sahib încuviinţează din cap liniştit. 

— Şi nu ştii unde era dus cel care întreba de el? 

— Nu. E adevărul curat. Primeam două sute pentru 
fiecare. 

— Şi tot ce trebuia să faci era să suni la acel număr, iar 
un pic mai târziu apărea James în maşina lui. 

Sahib confirmă din cap şi îşi şterge fruntea. 

— Cum primeai partea ta? 

— James venea să mă caute la uşa de jos. De două ori 
pe lună. Şi îmi strecura un teanc de bancnote. 

— Erau multe fete care lucrau la Fenix? zice Jusuf şi îşi 
trage scaunul un pic mai aproape de masă. 

Sahib pare surprins. 

— Nu încurajăm aici prostituţia, dacă asta vrei să spui, 
zice el. Dacă eşti îmbrăcat cum se cuvine, poţi să intri, 
când păzeşti uşa e greu să te apuci să ghiceşti care-i târfă 
şi care nu. 

Jusuf ştie că Sahib mănâncă rahat: oraşul e mic, paznicii 
de la cluburi cunosc foarte bine fetele care bântuie prin 
cluburi în căutare de clienţi. Însă chestiunea nu e 
relevantă în această investigaţie. 

— L-ai văzut pe James cu vreo femeie? 

— Niciodată. James era întotdeauna singur şi nu făcea 
altceva decât să ia clientul. 

— Clientul? Aşadar, ştii unde... 

Sahib se zbârleşte. 

— Ei, la dracu’, am zis client. Clienţi erau toţi, bine? 
Eram sigur că nu-i duce la afurisita de brutărie Fazer” ca 
să cumpere o pâine. Însă nu ştiu dacă la celălalt capăt îi 
aştepta un munte de droguri, o luptă de cocoşi, un pocher 
ilegal sau un bordel. Nu-i treaba mea, bine? 

— Ai văzut vreun client de mai multe ori? întreabă Jusuf 
repede, fără să-i dea răgaz. 

Pune lemne pe foc, tipul începe să se încălzească. 

— Am ajuns să cunosc câteva feţe. 

— Bărbaţi? 

— Da, zice Sahib şi aruncă o privire întrebătoare spre 
pachetul de ţigări. 


3 Una dintre cele mai mari corporaţii din industria alimentară 
finlandeză. 


Jusuf face semn cu capul aprobator şi bărbatul îşi mai ia 
o ţigară. Se aud paşi pe coridor în vreme ce Jusuf se 
apleacă să-i aprindă lui Sahib ţigara. 

— Cum arăta James? 

— Brunet. Tip masiv. M-am gândit că e rus. 

— Îl putem vedea pe vreuna dintre camerele de 
supraveghere? zice Jusuf. Din faţa clubului Fenix? 

— Puteţi încerca. Sâmbăta trecută a venit la uşa de jos. 
Mi-a adus un plic. 

— Sâmbătă? Când a fost lansarea? 

— Da. Între orele douăsprezece şi unu. Ajutam la 
pregătiri, zice Sahib şi priveşte fumul care dispare înspre 
aparatul de aer condiţionat. 

Jusuf îşi împinge în faţă buza de jos şi se uită la el, la 
treningul roşu şi la bicepşii umflaţi. Şi un moment nu se 
poate împiedica să se întrebe dacă merită, la urma urmei, 
să ai înfăţişarea unui culturist. Mai ales dacă scopul este 
să fie o armură, iar sufletul prizonier înăuntru e condamnat 
la tot atâta nesiguranţă ca a oricui altcuiva. Sahib Alem 
pare un bărbat care mai întâi şi-a creat înfăţişarea 
intimidantă şi apoi a început să trăiască la înălţimea ei, nu 
invers. 

— Sahib, o să te mai întreb două lucruri, şi trebuie să 
continui să răspunzi sută la sută sincer, zice Jusuf. 

Sahib pare să cântărească întrebarea câteva secunde şi 
apoi încuviinţează din cap. 

— Sunt sigur că ai ghicit ce implică telefonul şi sosirea 
lui James. Însă ştiai ceva despre asta în afară de ceea ce 
tocmai mi-ai spus? 

— Nu, zice Sahib convingător şi fără nicio şovăială. 

— Mai ştia despre asta cineva de la Fenix? Sau de 
altundeva? 


Sahib clatină din cap şi se uită la ceasul său enorm, ca şi 
cum ar putea să pretindă că e grăbit şi să plece din sediul 
poliţiei. Dar nu mai e liber să facă asta. 

— Numai eu şi James. Nu voiam decât să mai câştig un 
ban. Asta-i tot. 


65. 


Rasmus fredonează melodia dintr-un show TV din 
copilărie şi caută prin contul de Instagram al lui Jason 
Nervander. Tipul a postat pe profilul său peste o mie de 
fotografii şi Rasmus s-a uitat deja la ele de câteva ori. Dar 
tot se poate să-i fi scăpat ceva. Acum o oră le-a cerut din 
nou celor de la Instagram să recupereze imaginile şterse 
din contul Lisei Yamamoto. 

Rasmus se uită în jur, apoi scoate din buzunar două 
mingi de golf şi le pune sub tălpi. Trebuie să urmeze 
neabătut instrucţiunile dacă vrea să elimine blocajele din 
trupul său. 

la stai un pic. 

Ceva de pe ecran i-a atras atenţia. A văzut doar în 
treacăt imaginea şi acum derulează înapoi spre ea. 
Fotografia, făcută în lumina soarelui de iulie, îl înfăţişează 
pe Jason cel chipeş, cu falca puternică, în pantaloni scurţi 
şi desculţ, aşezat pe o suprafaţă albă care, privită mai de 
aproape, pare să fie puntea unui vas. Ce naiba? Rasmus îşi 
aminteşte că a văzut fotografia mai devreme, însă nu i-a 
dat prea mare atenţie din cauza cadrajului strâns. E 
imposibil să spui ceva despre vas, dacă asta este cu 
adevărat. 

Jason nu are un vas. Am verificat deja. 

Rasmus dă clic pe comentarii. Sunt zeci, şi sunt pline de 
inimioare şi emoticoane zâmbitoare. Mesaje universale, 


trimise probabil de oameni care nu-l cunosc personal pe 
Jason, sau cel puţin nu sunt foarte apropiaţi de el. 

Insă un comentariu se deosebeşte de celelalte prin tonul 
personal. 

Ce zi grozavă! Trebuie s-o mai facem. 

Rasmus dă clic pe profilul celui care a postat 
comentariul şi descoperă, uşurat, că nu e privat. Îi aparţine 
unui tânăr care, judecând după numărul de imagini, îşi 
petrece mult timp pe reţelele de socializare. Derulează în 
jos fotografiile până ce găseşte imaginile postate în iulie. 

Please, please“. Fii acolo. Fii... 

Rasmus îşi roade unghia degetului mare, rulează 
mingile de golf tot mai tare sub tălpi, şi apoi o vede. O 
fotografie făcută în portul pentru ambarcaţiuni mici 
Katajanokka din centrul Helsinkiului. O barcă cu motor 
mare, cu un grup de tineri pe punte. 

— Harjula! strigă Rasmus. 

Bărbatul cel înalt înalţă capul din cubicului său, aflat la 
doar câţiva metri. 

— Ce e? 

— Uită-te la asta. Tu te pricepi la maşini şi bărci..., zice 
Rasmus, şi Harjula vine în spatele lui, cu braţele 
încrucişate. Ce fel de barcă e? 

Harjula priveşte monitorul lui Rasmus. 

— E singura fotografie? 

— Deocamdată. 

Urmează un moment de tăcere. Rasmus simte cum se 
răspândeşte prin el dezamăgirea. Pur şi simplu, fotografia 
nu-i destul de detaliată. 

— Inţeleg, dacă unghiul nu e... 

— Aquador 28C de nouă metri. Aş spune din 2006, zice 
Harjula şi îi apasă umerii lui Rasmus. O bijuterie. 


+9 Te rog, te rog (în limba engleză în original). 


66. 


Jessica lasă să picure în cana de plastic apă rece ca 
gheaţa din distribuitor, duce cana la buze şi simte cum 
răceala îi sfredeleşte tâmplele. Brain freeze." Il vede pe 
Jusuf venind printre cubicule. 

— Cum e? întreabă ea. 

— Alem a recunoscut că a sunat la acel număr de câte 
ori a întrebat cineva de James. Era plătit să sune şi neagă 
că ar şti orice altceva despre aranjament. 

— Un mare rahat, zice Harjula ieşind din toaleta 
bărbaţilor, şi continuă: Ar trebui să arestăm tot personalul 
clubului pentru că întreţine o reţea de prostituție. 

— Eu îl cred pe portar, zice Jusuf, şi Jessica îi aruncă o 
privire cu înţeles. Aşa lucrează cel mai bine astfel de 
organizaţii. Slugile şi soldaţii de rând nu ştiu nimic despre 
operaţiune, doar ceea ce e nevoie. Orice altceva e riscant. 

— Şi altcineva de la Fenix? zice Jessica şi o tulbură nota 
de speranţă şi de teamă din vocea sa. 

— Sahib Alem susţine că nimeni altcineva nu ştie, 
răspunde Jusuf, şi Jessica se simte uşurată. 

Nu numai pentru că ar fi arătat prost dacă se dovedea 
că Frank Dominis, a cărui credibilitate ca sursă a susţinut-o 
ea, face parte din aranjament. Ci pentru că i-a plăcut de el 
din clipa în care l-a văzut şi speră că intuiţia n-o s-o 
trădeze de această dată. Aşa cum s-a întâmplat în trecut. 

— Şi îl crezi? zice Jessica cu ochii lipiţi de ecran, 
prefăcându-se indiferentă. 

— ÎI cred. James ăsta n-avea nevoie decât de un contact 
la Fenix. Cineva care să fie tot timpul acolo. Ar fi fost un 
risc prea mare să implice directorul, care, în cel mai rău 


4 Îngheţul creierului (în limba engleză în original). 


caz, ar fi putut să pună capăt operaţiunii, zice Jusuf şi îşi 
trage un scaun lângă ea. 

Frank e absolvit de bănuială. 

Jessica ridică privirea spre Harjula, care nu pare deloc 
convins. 

— Alem a fost dus la parter, în aşteptarea altor întrebări, 
continuă Jusuf. Rasse et Co. cercetează celelalte numere. 
Se pare că au mai fost confirmate două. 

— Şase din zece, şopteşte Jessica. 

— Şi oamenii sunt aduşi la sediu de îndată ce dăm de ei. 
Dar, cumva, am impresia că niciunul dintre ei nu ştie mai 
multe decât Sahib Alem. 

— Am aceeaşi impresie, zice Jessica şi se uită la Jusuf. 

— Portarul a putut să-l descrie pe James? zice Harjula. 

— Se pare că arată ca Wladimir Klitschko. Poate rus. 

— Klitschko e ucrainean, spune Harjula şi zâmbeşte 
enervant. 

— Motherfucker”, zice Jusuf iritat. Crezi că asta dă peste 
cap investigația? 

— Terminaţi, intervine Jessica aspru şi se ridică în 
picioare. Apare James pe camerele de supraveghere, de 
vreme ce se pare că a fost la Fenix? 

Jusuf încuviinţează din cap apăsat. 

— Se pare că a fost acolo cu vreo şase ore înainte de 
lansarea lui Kex Mace's. Propun să cercetez înregistrările, 
zice Jusuf. Cred că am deja în computer întreaga zi de la 
Fenix. 

— Bine, zice Jessica, îşi desface cocul şi îşi lasă părul să 
cadă pe umeri. Şi vreau ca toată lumea să se gândească la 
un lucru în vreme ce îşi vede de treburi: ce ar trebui să 
înţelegem din toate astea? Adică reţeaua de contacte, zice 
ea şi trage aer în piept înainte să răspundă la propria 
întrebare: Totul a început de la Akifumi. Un personaj ciudat 


42 Nenorocitul (aprox., vulgar) (în limba engleză în original). 


cu mască ne-a dat pontul Phashtagului de pe Instagram 
pentru identificarea adreselor şi  pontul site-ului 
masayoshi. fi. 

— Aşadar, la ce vrei să ne gândim? zice Harjula. 

— La cine naiba e Akifumi şi de ce ni s-a dat această 
informaţie în forma acelui comentariu la postare! zice 
Jessica cu un aer grav. 

În acel moment, tânăra trimisă să-l ajute pe Rasmus la 
prelucrarea informațiilor apare de după un perete 
despărțitor. Pare că şovăie, aşa cum ar face orice asistent 
fără experienţă silit să întrerupă şedinţa colegilor de rang 
mai înalt. Trebuie să fie ceva extrem de important. 

— Ce e, Riikka? zice Jessica. 

— Au sunat cei de la Serviciul Securităţii, au încercat să 
dea de tine. 

Jessica simte un junghi în piept şi îşi aminteşte că 
telefonul său are sunetul închis. La dracu’! Bărbaţii care îl 
supravegheau pe tatăl Lisei au încercat să ia legătura cu 
ea. 

— Hirokazu Yamamoto? zice Jessica şi asistenta 
confirmă din cap. 

— În Järvenpää... Se pare că a încercat să se sinucidă. 


67. 


Jessica îşi aruncă pe ea haina groasă şi se repede spre 
ascensor pe urmele lui Jusuf, când aude în spate vocea lui 
Rasmus. 

— Jessica, o strigă Rasmus. 

— Nu acum, Rasse. Avem o problemă. 

— Dar e important, insistă Rasmus. Jason avea la 
dispoziţie o barcă. Una mare. 

Jessica şi Jusuf se opresc şi se uită la Rasmus întrebător. 


— Am sunat la Traficom şi e singurul Aquador 28C 
înregistrat la Helsinki, pe numele unei fundaţii în care 
Jason este foarte activ. 

— Ce fundaţie? 

— Cea despre care vorbea Nina mai devreme. FBSH, 
„Fundaţia pentru Bunăstare Sexuală din Helsinki”. Ajută 
oamenii care au probleme cu propria sexualitate... 

— Şi au o barcă pentru activităţile fundaţiei? întreabă 
Jusuf, nevenindu-i să creadă. 

— Barca a fost donată de fondator acum mai bine de 
zece ani. În orice caz, am sunat la fundaţie şi mi-au spus 
că Jason Nervander este cel care se îngrijeşte de barcă, 
adică se ocupă de întreţinere, depozitarea pe timp de 
iarnă şi alte aranjamente necesare. _ 

— Şi e depozitată în Vuosaari? zice Jessica. In portul din 
Aurinkolahti? 

Rasmus neagă din cap. 

— În Lauttasaari. Însă fundaţia are o dană şi în 
Aurinkolahti. la gândeşte-te, Jason e singurul care ştie cu 
adevărat cine a folosit barca şi în ce scop. 

— E al naibii de ciudat că nimeni nu şi-a dat seama de 
asta mai devreme, zice Jessica. 

— Preşedinta fundaţiei mi-a spus la telefon că s-a 
supărat pe Nervander în dimineaţa zilei în care el a 
dispărut. Barca le fusese promisă pentru o activitate cu 
donatorii, însă Jason Nervander nu ştia unde este. A zis că 
a împrumutat-o cuiva... A zis că o să se ocupe de asta. 

— Acum chiar trebuie să ajungem în Järvenpää. Rasse, 
află tot ce poţi despre barcă. Inclusiv unde naiba e acum. 


68. 


Jessica iese din maşină şi se uită la proprietatea întinsă 
din faţa sa, cu grădina de legume în mijloc şi casa mare, 
de un galben pal, aflată dincolo de ea. O zonă pentru 
grătar, o seră şi o piscină cu apă caldă. Totul sub o pătură 
subţire de zăpadă, care e mai spectaculoasă decât stratul 
ca o foaie de hârtie din oraş. 

Se aud două bufnituri slabe când închid amândoi 
portierele aproape deodată. 

— Se pare că afacerea cu spălătoriile umple buzunarul, 
zice Jusuf şi, credincios viciului său, îşi aprinde o ţigară. 
Uite de ce merită efortul. 

— Până îţi vâri ţeava unei puşti în gură? zice Jessica şi 
păşeşte într-o parte ca să se ferească de fumul ţigării. 

Aerul din zona depărtată de țărm e mai uscat şi mai 
rece, şi are un miros mai curat decât cel din Helsinki. 
Dinspre casă se aude clinchetul unor clopoței de vânt şi 
priveliştea are frumuseţea unei ilustrate de Crăciun, însă 
motivul vizitei lor strică atmosfera. 

— Aţi ajuns repede, se aude o voce din spate. 

Un bărbat a coborât din duba de poliţie parcată pe 
cealaltă parte a străzii. Jessica vede un pic mai departe 
maşina Serviciului Securităţii. E ironic faptul că bărbaţii din 
ea n-au ştiut ce se întâmplă până când au venit la faţa 
locului echipajele de la urgenţă. 

— Agent Teppo Kajo, zice bărbatul mustăcios, un pic 
gârbovit, şi întinde mâna. 

La gât îi atârnă ecusonul de la secţia de poliţie 
Järvenpää. 

— Soţia e înăuntru, continuă el şi îşi suflă nasul cu 
zgomot într-o batistă albastră. 

Pare să fie răcit, însă i se pare că e în ordine să le 
strângă mâna. Jessica îşi şterge discret palma pe poalele 


canadienei. Pielea de sub nasul bărbatului e uscată şi 
crăpată de atâta frecare. 

— E în viaţă? 

— Da. Insă starea îi este critică, zice Kajo şi se încruntă, 
boţindu-şi şi mai mult fruntea. 

Jessica şi Jusuf intră în livingul mare, ale cărui ferestre 
imense dau spre grădină şi spre maşinile parcate pe 
stradă. Pereţii din buşteni sunt plini de carpete, obiecte 
decorative, piei de animale şi capete de animale împăiate. 
Paula Yamamoto stă pe canapea, sub capul ameninţător al 
unui lup. Priveliştea pare de un simbolism straniu. 

— Hirokazu e în viaţă, zice Jusuf liniştitor şi face un pas 
spre ea. 

— Ar trebui să fiu acolo, zice femeia cu voce 
tremurătoare şi se uită ţintă la unghiile date cu ojă 
albastră. 

Jusuf clatină din cap şi se apropie încet de ea. Ele cel 
care a interogat-o pe Paula la aeroport, îi cunoaşte vocea 
blândă. 

— Acum nu puteţi face nimic pentru el, zice Jusuf. 

Jessica se uită la femeia care ridică privirea uimită, 
tristă, de la podea şi o îndreaptă spre Jusuf fără să pară 
convinsă, însă nu protestează. 

— Imi pare rău, zice Jessica destul de tare ca să fie 
sigură că femeia a auzit-o. Trebuie să văd camera în 
care... 

Camera în care soțul tău s-a împuşcat în cap, îşi zice 
Jessica şi speră că nu va trebui să-şi rostească gândul. 

Femeia încuviinţează din cap şi arată o uşă de lângă 
bucătărie. 

Jessica trece pe lângă bucătărie şi simte mirosul mării. 
Vede un peşte golit de măruntaie pe o planşetă, a cărui 
preparare a fost evident întreruptă de împuşcătura care s- 


a auzit din birou. Pe pereţii din buşteni sunt tablouri, însă, 
contrar aşteptărilor, sare în ochi absenţa picturilor Lisei. 

La capătul holului e o uşă deschisă. 

Jessica scoate din buzunar o pereche de botoşei de 
plastic albaştri, şi-i trage peste pantofi şi intră în birou. 
Sângele împrăştiat pe covorul miţos aproape că pare la 
locul lui acolo, ca şi cum ar fi o parte din tiparul 
ornamental. Pe podea, la dreapta biroului, e o puşcă de 
vânătoare, la prima vedere o Sako Bespoke sau Prestige. 
Lucrul cel mai remarcabil din scenă, poate, este faptul că 
Hirokazu, care, ca fost gangster, ar fi trebuit să fie 
familiarizat cu armele, a băgat ţeava în gură, a apăsat pe 
trăgaci şi a supravieţuit. 

Jessica merge pe podeaua goală, ocolind covorul, ca să 
nu calce pe sângele scurs din capul bărbatului. Paramedicii 
n-au fost aşa de grijulii, însă ăsta nu e un motiv ca Jessica 
să fie neglijentă. Nu-ţi poți permite să fii neglijentă, 
Jessica. Asta spunea Erne întotdeauna. 

Pe biroul solid de stejar e un vraf gros de 
corespondenţă. O călătorie de două săptămâni în Brazilia. 
Plicuri desfăcute şi teancuri de facturi. În mijlocul lor, 
deasupra, sunt o hârtie pentru scrisori şi un plic negru care 
a fost desfăcut. 

Jessica ia hârtia şi o despătureşte. 


Ale DIE RDI E LI e 
Ale DIR (ELE LE e 


Hi DIR LI 
(ZUTRIZODA—17LIR) 


Jessica o fotografiază imediat şi i-o trimite lui Rasmus. 
Traducerea imediat, please! 

Aşteaptă confirmarea că Rasmus a văzut mesajul, apoi 
îşi strecoară telefonul la loc în buzunar. Se uită la 
caracterele care, date fiind împrejurările, presupune că 
sunt japoneze. Simbolurile de un albastru închis sunt un 
pic mânjite pe alocuri, ca şi cum ar fi venit în contact cu 
apa. Şi apoi Jessica îşi dă seama că lacrimile au întins 
cerneala. Suferinţa lui Hirokazu a dat scrisului viaţă. 


69. 


Hellu strânge în pumn receptorul. Firul spiralat e întins 
la maximum pe pieptul ei. Aparatul e din cu totul alt timp 
şi loc, şi senzaţia pe care i-o dă plasticul solid lipit de 
ureche îi aduce aminte lui Hellu de copilărie. Lungi discuţii 
la telefon cu prietenii şi veşnicele porunci ale tatălui să 
închidă telefonul ca să poată vorbi şi alţii. 

— Hello? zice în engleză o voce de femeie. 

— Yes? 

— Vă cer scuze că v-am făcut să aşteptaţi. Urmăm un 
protocol strict în privinţa împărtăşirii informaţiilor. Luna 
trecută, un reporter de la un ziar important a reuşit să facă 
rost de amănuntele unei investigaţii dându-se drept un 
asistent din biroul procurorului de aici, din Amsterdam... 
Desigur, asta a provocat un scandal de tot rahatul, fie-mi 
cu iertare, o grămadă de oameni au luat şuturi în fund... 

— Inţeleg, zice Hellu şi bate nerăbdătoare cu pixul în 
mousepad. 

E al treilea apel, şi ultimul. În cursul discuţiilor, 
suspansul s-a transformat într-o vagă teamă. 

— Dar, ca să revin la subiect, răspunsul la întrebare este 
da, zice vocea. Dienst Landelijke Operationele 


Samenwerking confirmă că atunci când a fost găsită, Miep 
Loos purta haine care corespund descrierii 
dumneavoastră. 

Hellu înghite ca să-şi umezească gâtul. 

— Pot să vă rog să-mi trimiteţi fotografii de la faţa 
locului? Vi le trimitem bucuros pe ale noastre, zice Hellu. 

— Desigur. 

— Şi vă sugerez să luaţi legătura cu departamentul 
criminalistic din Lvov şi Sankt-Petersburg. După ce 
încheiem convorbirea o să vă trimit un mesaj codificat cu 
informaţiile, însă bănuim că Miep Loos nu este nici prima, 
nici ultima victimă a ucigaşului. 

Când pe circuit se lasă liniştea, Hellu priveşte pe 
fereastră şi oftează adânc. Dacă pereţii ar putea să 
vorbească, şi poate să-şi facă însemnări, ar putea să 
povestească într-o bună zi cum un comisar-şef foarte 
neliniştit stătea în acest birou, într-o după-amiază de 
noiembrie. 


70. 


Jessica se întoarce în living cu scrisoarea în buzunar. 
Mirosul de peşte din bucătărie pare să fi devenit mai 
puternic în minutele scurse, simţurile Jessicăi sunt ascuţite 
la maximum. Paula Yamamoto vorbeşte încet şi Jusuf îşi 
notează. 

— Vă cer scuze, zice Jessica. Plecăm curând. Am înţeles 
că vine cineva să stea cu dumneavoastră. 

— O prietenă, zice Paula şi îşi şterge o lacrimă de pe 
obraz. Întâi dispare Lisa, acum asta... Nu vreau să fiu 
singură. 

Jessica se îndreaptă liniştită spre canapea şi observă că 
acum în şemineu arde focul. Jusuf trebuie să-l fi aprins, ca 


să aducă un pic de căldură în încăpere. Numai un băiat de 
la ţară, din Sipoo, ar fi putut să convingă lemnele să se 
aprindă aşa de repede. 

Jessica simte în buzunarul de la spate greutatea 
scrisorii. Nu e sigură că Paula a observat-o când şi-a găsit 
bărbatul pe podeaua biroului. Sau, în cazul în care a 
observat-o, dacă a citit-o sau a înţeles ce scrie. Câtă 
vreme conţinutul rămâne un mister, nu-i timp de tatonare. 

— Am notat esenţialul, zice Jusuf şi se ridică în picioare. 

— Înţelegeţi limba japoneză? o întreabă Jessica pe Paula 
şi pe faţa Jusuf se iveşte o expresie întrebătoare. 

Paula Yamamoto îşi îndreaptă spre Jessica privirea 
nedumerită. 

— Poftim? 

Jessica nu repetă întrebarea şi nici nu oferă vreo 
explicaţie. Urmează o scurtă tăcere, apoi Paula răspunde 
cu vocea tremurată: 

— Nu. N-o vorbesc. Hiro vorbea întotdeauna în 
finlandeză... Mai mult în engleză la început, desigur, însă... 
Niciodată în japoneză. Nu-i place s-o vorbească. Face parte 
din trecutul pe care nu vrea să şi-l amintească. 

— Ce fel de relaţie avea Hirokazu cu Lisa? întreabă 
Jessica, şi un moment Paula Yamamoto se uită la ea cu 
ochii mari, ca şi cum n-ar fi înţeles întrebarea. 

Femeia îşi coboară privirea spre mâini, care încă îi 
tremură în urma şocului. Şi apoi e o schimbare în purtarea 
ei, ca şi cum s-ar fi răzgândit brusc. 

— Nu foarte bună. De-abia îşi vorbeau. Aveau conflicte 
pe care nu le-am înţeles niciodată, răspunde Paula 
Yamamoto. 

— Aţi spus că nu vorbiţi japoneza, zice Jessica şi scoate 
scrisoarea din buzunar. Aşadar, nu înţelegeţi ce e aici. 

Paula Yamamoto se uită la caracterele kanji trasate pe 
hârtia albă şi pare nedumerită. 


— Nu. Ce e asta? 

— Am găsit-o pe biroul soţului dumneavoastră. Ştampila 
poştei arată că a fost expediată alaltăieri. Hirokazu trebuie 
s-o fi citit după ce aţi ajuns acasă. 

— Ce scrie? zice femeia încet. Vocea ei tulburată devine 
îngrijorată. Şi apoi mâinile încep să-i tremure mai tare. 
Spuneţi-mi, vă rog, ce scrie? 

— Încă nu ştim, zice Jessica. Însă mă tem că se leagă 
cumva de încercarea de sinucidere a soțului 
dumneavoastră... 

În clipa aceea simte cum telefonul de sub haină scoate 
un ping. În vreme ce vâră mâna în buzunar, se uită la 
doamna Yamamoto, care în urmă cu o secundă a făcut în 
minte o socoteală cu rezultatul nefericit, chiar dacă 
evident. Hirokazu a primit veşti rele. Aşa de rele, încât a 
vrut să-şi pună capăt zilelor în după-amiaza din Järvenpää, 
care începe să se întunece. 

Jessica deschide mesajul. 

E de la Rasmus. 

Şi, cu toate că Jessica ştie deja de câteva minute, doar 
acum, când priveşte durerea Paulei Yamamoto, devine 
concret. 


Am găsit fata. 
Am folosit fata. 
Am omorât fata. 
(Și pe iubitul ei.) 

— Cazul e mult mai complicat decât am fi putut să 
prevedem. Mult, mult mai complicat, zice vocea lui Hellu 
din difuzoarele maşinii. Dar, în loc să pară încordată, 
vocea ei este nefiresc de calmă. Harjula a găsit ieri o 


agendă în locul în care a fost descoperit cadavrul Olgăi 
Belousova. In ea erau scrise trei nume de femei. Am dat 
nişte telefoane şi am descoperit că femeile erau 
prostituate ucise brutal în Rusia, Ucraina şi Olanda în 
ultimii doi ani şi - la fel ca Olga Belousova - erau 
îmbrăcate cu haine manga. Se pare că avem de-a face cu 
un ucigaş în serie sau cu un cult ciudat... N-a fost făcută 
până acum legătura între cazuri din cauză că autorităţile 
din acele jurisdicții n-au comunicat între ele aşa cum ar fi 
trebuit. Jessica şi Jusuf se uită unul la altul. In ce priveşte 
teritoriul nostru: tocmai am vorbit cu Oranen. Cazul începe 
să se contureze, continuă Hellu. E clar că avem de-a face 
cu o reţea internaţională de traficanţi de carne vie, care 
foloseşte coduri de Instagram ca să-şi întindă tentaculele 
în ţările nordice, precum şi, din câte ştim în această 
conjunctură, în Rusia, Ucraina şi Olanda. Şi ceea ce s-a 
întâmplat în Järvenpää - scrisoarea şi încercarea de 
sinucidere a tatălui Lisei - confirmă că bănuielile tale erau 
corecte, Niemi. Trecutul de care încerca să scape fostul 
gangster l-a prins din urmă. 

— Dar asta nu..., încearcă Jessica să intervină, însă Hellu 
îşi drege glasul ca s-o oprească. 

— Ştiu că mai trebuie să fie rezolvate multe lucruri. 
Totuşi, în această fază pare clar că Lisa Yamamoto a fost 
silită să coopereze cu reţeaua traficanţilor şi că criminalii 
voiau să-i exploateze statutul de influencer, continuă 
Hellu. 

— Cred că rămân prea multe întrebări fără răspuns ca 
să..., începe Jessica, însă Hellu o întrerupe iarăşi, de data 
asta cu un oftat adânc, care pârâie în difuzoarele maşinii. 

In cele două secunde de tăcere care urmează, Jessica 
ghiceşte ce vrea să spună Hellu în continuare. Cu toate 
astea, cuvintele îi străpung inima ca un scuipat în faţă pe 
coridorul şcolii elementare. 


— Cazul este transferat la KRP*. 

— Ce mama dracului? fornăie Jusuf de la volan, iar 
Jessica îşi îngroapă faţa în palme. 

— O să vină mâine aici, continuă Hellu. Cazul a luat o 
amploare care depăşeşte capacitatea unităţii Crime 
Violente a poliţiei din Helsinki. N-ar trebui nici măcar să 
încercăm. 

— Deci, eşti de acord? Că te depăşeşte cazul? şuieră 
Jessica. 

Hellu nu răspunde, pare să treacă peste remarcă fără 
nicio sancţiune, ceea ce o înfurie şi mai rău pe Jessica. 
Nemernica pasează cazul acum, când a fost făcută munca 
preliminară excelentă. Sigur că-i convine lui Hellu. De ce 
să se lupte să păstreze cazul? Fiind comisarul-şef care 
răspunde de investigaţie, din acest punct încolo n-are 
decât de pierdut dacă echipa, în ciuda strădaniilor, rămâne 
cu mâinile goale. Hellu ştie asta, în adâncul ei e un 
politician care îşi pune în aplicare planul cincinal. N-are 
nevoie să prindă Fantoma sau să afle unde sunt îngropaţi 
Lisa şi Jason. Nu-i pasă decât ca Jens Oranen să-i întindă 
mâna mare şi păroasă şi s-o felicite pentru că i-a pus 
investigaţiei o temelie atât de solidă. g 

— Ştiu că pentru voi e o dezamăgire. Insă Europolul a 
luat deja legătura cu KRP. Şi se prea poate să ne 
coopteze... 

— Să ne coopteze? zice Jessica. 

— Să ia caimacul, mormăie Jusuf, în vreme ce Hellu îşi 
continuă monologul pe fundal: 

— ... am vorbit deja cu toţi din echipă şi planul este să 
continuăm munca normală, iar mâine-dimineaţă vom 
vedea ce rol ni se atribuie. 

— Hellu! N-are importanţă câte cadavre sunt în Rusia 
sau Olanda! Avem patru crime chiar aici, la Helsinki. Nu 
contează, şi n-ar conta nici măcar dacă ar fi amestecat în 
asta vreun program spaţial secret sau asasinarea 
preşedintelui SUA. _ 

— Cum ziceam, îţi înţeleg frustrarea. Insă decizia e 
definitivă, zice Hellu cu răceală. 

Şi tocmai când Jessica îşi întoarce privirea spre 
câmpurile cenuşii care fulgeră pe alături, tocmai când îşi 
zice că lucrurile n-au cum să se înrăutăţească, Hellu 
continuă cu o voce şi mai mecanică şi ternă: 

— Şi, Niemi, vreau să vii în biroul meu de cum ajungeţi 
la sediu. 

Jessica închide uşa în spatele său. Micul birou al lui Hellu 
e azi mai cenuşiu şi mai apăsător decât oricând. Poate din 
cauză că ticăloasa pe al cărei teritoriu de cincisprezece 
metri pătraţi tocmai a pătruns Jessica pare suspect de 
sigură pe sine. Purtarea i s-a schimbat: lipseşte 
agresivitatea alimentată de nesiguranţă care Jessicăi îi 
părea incredibil de enervantă, şi totuşi, cumva, liniştitoare. 
Insă acum fiecare por de pe faţa senină a lui Hellu strigă 
ceva ce Jessica nu poate desluşi, ochii căprui scânteiază 
de triumf, şi pentru prima dată buzele sunt rujate: s-a 
dichisit pentru gala de premiere. 

— Mi-ai cerut să vin, zice Jessica şi se aşază în faţa lui 
Hellu. 

Hellu nu răsfoieşte dinadins hârtii şi nici n-o face pe 
Jessica să aştepte. Stă comod pe scaunul ei, cu mâinile 
încrucişate pe masă, şi o priveşte pe Jessica drept în ochi. 

— Avem o problemă, începe Hellu pe un ton neutru. 


Spre deosebire de purtare, vocea ei nu semnalează 
răutate sau voioşie. 

— Ce fel de problemă? zice Jessica şi îşi îndreaptă cu 
bună ştiinţă spatele. 

— După evenimentele din primăvară au ieşit la 
suprafaţă chestiuni vechi. KRP şi Serviciul Securităţii au 
cercetat trecutul lui Mikael Kaariniemi, ca să înţeleagă 
cum e posibil ca un detectiv de la unitatea Crime Violente 
să fie în secret membru al unui cult deviant, ucigaş. În 
acelaşi timp, voiau să se asigure că Mikael Kaariniemi e 
singurul de această teapă şi să descopere dacă altcineva 
ar mai fi putut să-i cunoască înclinațiile... şi problemele de 
sănătate mintală, zice Hellu şi desface capacul unei sticle 
de apă minerală. 

Jessica observă acum că pe masă au fost puse două 
pahare. Insă numai atunci când Hellu îi oferă apă îşi dă 
seama că ceva nu-i deloc în ordine. Apa gazoasă cu aromă 
de lămâie nu-i un semn de solidaritate, ci ultima cină cu 
cotlet sau trabucul unui prizonier condamnat la moarte. 
Fără îndoială, Hellu are de gând s-o lege pe scaunul 
electric. 

— Nu, mulţumesc, zice Jessica încet. 

— Şi în cele din urmă, grand finale*, Serviciul Securităţii 
voia să afle de ce cultul vrăjitoarelor te-a luat în vizor pe 
tine anume, Niemi, zice Hellu. 

Felul în care pronunţă Hellu numele de familie al Jessicăi 
pare să semnaleze ghilimele. Inima Jessicăi face un salt. 

— Trebuie să existe un motiv, nu-i aşa? Cu toate că, 
după spusele tale, n-ai nicio idee, continuă Hellu. 

Jessica o înfruntă cu privirea pe şefă. Femeia pe care n-a 
vrut-o ca şefă, pe care n-ar fi ales-o niciodată pentru 
această funcţie. Se străduieşte să vadă făptura umană de 
dincolo de acea privire chiorâşă, cu propriile presiuni şi cu 


4 Finalul apoteotic (în limba engleză în original). 


propriul şef nemernic pe cap. Făptura umană pe care a 
comparat-o în ultimele săptămâni cu Erne, uneori în mod 
nedrept. Şi totuşi, în ciuda urii care clocoteşte în ea, 
Jessica înţelege că asta nu vine de la Hellu, ci de mai sus. 
Hellu este cea care predă ştafeta. Insă Jessica ar fi în 
găleată indiferent de cel în al cărui birou ar sta acum. 

Se privesc în ochi îndelung şi aprig. Hellu ştie că Jessica 
ştie că ea ştie. Nu există scăpare. Nu există decât ruşinea 
adâncă. 

Hellu îşi linge degetul şi deschide un dosar de pe masă. 
Scoate un teanc de hârtii şi îl împinge spre Jessica. 

Jessica îşi coboară privirea spre documente, observă 
data, titlul cu litere îngroşate şi rândurile evidenţiate cu 
marker galben. Simte că încordarea înăbuşitoare se 
preface în greață fizică. Îşi adună fiecare fărâmă de curaj, 
vrea să rămână puternică, să fie ea însăşi cea directă, cea 
care ridică ochii de pe pagină cu indiferenţă şi o întreabă 
pe Hellu: „Şi ce-i cu asta?” Însă nu poate. Gaura săpată de 
Hellu, sau, de fapt, de viaţa însăşi, e prea adâncă, şi prin 
tăcerea sa şi-a semnat deja mărturisirea. 

Hellu duce paharul la buze, îşi umezeşte gâtul şi îi dă 
Jessicăi un răgaz. Şi asta face ca situaţia să fie aproape 
insuportabilă. Ca Hellu să abordeze situaţia cu o delicateţe 
revoltătoare. Nu vrea s-o lovească atunci când e la 
pământ. 

— Ce ai face în locul meu, Niemi? zice ea în cele din 
urmă. 

— Cine a văzut asta? zice Jessica. 

Vocea i-a devenit răguşită. 

Hellu clatină din cap. 

— Aproape nimeni, zice, şi continuă: Şi nici nu-i nevoie 
să mai vadă cineva. Apoi se ridică în picioare şi face doi 
paşi spre fereastră, ca şi cum ar vrea să dea momentului 
mai mult dramatism. Asta nu-i ceva personal, zice Hellu, şi 


Jessica ştie că e pe jumătate adevărat. Însă rareori se 
întâmplă să ai şansa să ajungi la o posibilă rezolvare atât 
de favorabilă pentru toate părţile ca aceea pe care o avem 
aici. Şi sper că putem profita împreună de această şansă. 

Jessica aşteaptă să se închidă uşile liftului. 

Trebuie să plece. Spre garaj. 

La etajul doi intră în lift doi bărbaţi din administraţie şi 
pluteşte înăuntru mirosul proaspăt de gel de duş. Unul are 
un sac de sport negru. Părul îi este ud. 

Telefonul Jessicăi sună în buzunar. 

Hotărârea de a-ţi da demisia îţi aparține. Şi dacă ti-o dai, 
aceste documente n-au fost găsite niciodată. Nu există. 

Jessica îşi păstrează expresia neutră. 

Bărbaţii coboară la parter. Mirosul de săpun zăboveşte 
în cabină, ca şi umezeala de la pielea proaspăt ieşită de la 
duş. 

Liftul ajunge în parcare. 

Uşile se deschid. 

Jessica traversează micul hol, deschide uşile de sticlă şi 
merge cu paşi mari printre maşini spre rampa de ieşire. 

Îşi simte pulsul în urechi. Pe frunte îi apar broboane de 
sudoare rece. 

Nu fugi, Jessica. Nu fugi. 

Ce este ea, dacă nu polițistă? Ce o să facă, dacă nu 
această muncă? 

Nu eşti decât o puştoaică răsfăţată, bogată, care nu-i 
întreagă la cap. 

Telefonul sună. 

Respiră. 


E pe cale să-şi piardă întreaga lume: brusc, îi vin în 
minte mirosul prăjiturilor din sala de şedinţe, cafeaua 
proaspătă şi ceaiul de măceş, deodorantul lui Jusuf, 
hanoracele pe care le poartă Nina, cu mirosul salonului de 
bronzare, ţigările lui Erne, duhoarea dulceagă de praf de 
puşcă din poligon şi tuburile metalice din palmă, calde 
încă, transpiraţia lui Rasmus şi odorizantul din toaleta 
femeilor. Sângele împrăştiat pe podea, cadavrul care a 
putrezit luni întregi într-un şopron, urină şi fecale uscate. 

Jessica vede uşa rampei şi lumina care răzbate prin ea. 

Aşteaptă să vină durerea. E sigură că o să vină, că o să-i 
bumbăcească trupul din creştet până-n tălpi şi o s-o 
azvârle pe podea, o s-o facă să se zvârcolească la fel ca o 
căprioară rănită aşteptând să vadă ţeava puştii 
vânătorului care s-o elibereze, s-o conducă în lumina albă 
şi în pacea supremă. 

Aşteaptă să audă vocea mamei. 

Însă durerea nu vine, nici mama nu apare în spatele 
său, nimeni n-o prinde de umeri. 

Nu e lumină albă. Nu e pace. 

Şi apoi Jessica îşi dă seama că e amorţită cu totul. 

Inţelege că e cu totul singură. 

Plânge, dar nu i se umplu ochii de lacrimi. 

Acum Jessica aude o voce, însă nu ea mamei, ci a sa. Şi 
zice că Jessica tocmai a pierdut totul, că ar fi trebuit să-şi 
asume durerea, ca măcar să simtă că e încă vie. 

Jusuf merge cu paşi mari pe coridorul care pare să nu se 
mai sfârşească. Adidaşii cu tălpile de cauciuc ude de la 
lapoviţă scârţâie la fiecare pas. Peste câteva clipe se 
opreşte în spatele mesei de lucru a lui Rasmus. Care, cu 


căştile la urechi, nu-i observă sosirea şi pare că răsuceşte 
sub tălpi o minge de golf. Când îl observă pe Jusuf, tresare 
şi împinge mingea sub masă. Ciudat tip. 

— Unde-i Jessica? întreabă Jusuf, gâfâind. Nu răspunde 
la telefon. 

Rasmus ridică din umeri, tulburat, şi se încalţă la loc. 

— Credeam că voi tocmai... 

— Da, s-a dus să vorbească cu Hellu şi acum n-o găsesc 
nicăieri, zice Jusuf şi se aşază cu fundul pe masa de lucru a 
lui Rasmus. 

— Care-i problema? 

— Am primit un telefon când eram afară la o ţigară, zice 
Jusuf şi îşi şterge gura cu mâna. Avem o martoră la 
asasinarea lui Rodriguez. Cineva din blocul vecin care se 
uita la televizor şi într-o pauză pentru reclame a ieşit pe 
balcon să fumeze când a fost împuşcat Jose Rodriguez. A 
observat o izbucnire de lumină în vitrina centrului de 
sănătate, ca declanşarea unui bliţ. 

— Flacăra de la gura pistolului? mormăie Rasmus. 

— Nu i-a dat prin cap pe moment, desigur, însă spune 
că a ieşit un bărbat îmbrăcat în negru şi a tras de clanţă ca 
să se asigure că uşa e încuiată. Şi căra două sacoşe, în 
care trebuie să fi fost substanţele şi proviziile pe care le 
căutam noi, zice Jusuf. 

Rasmus pare uluit. 

— Nu s-a uitat bine la acel bărbat, însă şi-a dat seama 
că nu e foarte înalt. Poate chiar scund. Balconul ei e la 
etajul cinci, era întuneric şi tipul purta o haină neagră cu 
glugă, zice Jusuf. 

— Scund... Aşadar, pistolarul ar putea fi o femeie? zice 
Rasmus. 

— Am pus aceeaşi întrebare, însă ea crede că era 
bărbat, zice Jusuf şi se ridică în picioare. 


Din capătul coridorului se aud hohote de râs. Boşorogul 
care a investigat timp de douăzeci şi cinci de ani fraudele 
de la asigurări îşi sărbătoreşte azi ultima zi de muncă şi se 
împart tort şi cafea, flori şi îmbrăţişări. 

— Şi eu am două lucruri. Trebuie să aibă legătură cu 
acea scrisoare. M-a sunat un expert în limba japoneză şi în 
Kanji, căruia i-am trimis textul la tradus. A zis că atunci 
când s-a uitat mai bine la ideograme a observat că sunt 
destul de bine executate tehnic, însă e clar că nu-i sunt 
familiare autorului. De obicei, ideogramele kanji sunt 
scrise într-o anumită ordine. Trăsătură cu trăsătură. Scrisul 
este analizat stabilind locurile în care stiloul a zăbovit cel 
mai mult, lăsând pe hârtie o urmă mai întunecată, mai 
mare. Multe trăsături din această scrisoare au fost 
desenate într-o ordine neobişnuită, ca şi cum autorul ar fi 
folosit un tipar. 

— Vrei să zici că persoana care a trimis scrisoarea nu 
ştie cu adevărat să scrie în japoneză? 

— Expertul era sigur că aşa este. 

— Ce mama naibii... 

— Şi încă ceva, Jusuf, zice Rasmus. Uite. 

Jusuf se lasă pe vine lângă Rasmus şi se uită la monitor, 
unde este pregătită pentru vizionare imaginea de la o 
cameră de supraveghere. 

— Scrisoarea către tatăl Lisei a fost scrisă pe o hârtie 
specială bleu de 220 de grame, din care n-am mai văzut 
niciodată. E un filigran Paper Poetry în colţul din dreapta, 
jos. Şi plicurile negre sunt destul de rare. 

— Vrei să zici că poate fi găsită sursa articolelor de 
papetărie? 

Rasmus încuviinţează din cap. 

— Se pare că hârtia şi plicul au fost cumpărate marţi 
dimineaţă cu bani gheaţă de la un magazin pentru arte 
manuale aflat în Itäkeskus Mall din Piaţa Tallinn. 


— Putem afla cine le-a cumpărat? 

— Nu, zice Rasmus, şi Jusuf se încruntă. Însă e o cutie 
poştală chiar lângă magazinul cu papetărie. Ştim că 
scrisoarea a fost expediată în aceeaşi zi şi putem verifica 
imaginile camerei de supraveghere aflate chiar deasupra. 
Dacă făptaşul s-a dus undeva să scrie scrisoarea şi apoi a 
pus-o în cea mai apropiată cutie poştală. Cutia e golită la 
ora 14:00 în zilele de lucru, aşa că scrisoarea trebuie să fi 
fost pusă acolo înainte. 

— Rasmus, chiar dacă aceea este cutia poştală, nu ştii 
după cine să te uiţi. Câţi oameni au pus ceva în acea cutie 
marţi dimineaţa? O sută? 

— Plicul negru, zice Rasmus cu faţa strălucind de 
speranţă. 

Jusuf rânjeşte. 

— Adevărat. Se vede culoarea plicului din acel unghi? 
zice el. 

— Da, zice Rasmus şi arată o bătrână care vâră în 
deschizătură un plic alb. 

Jusuf îi prinde de umeri pe Rasmus şi îl apasă blând. 

— Bună treabă, Rasse. Să sperăm că ai dreptate. Încerc 
să dau de Jessica. 

Jessica urcă spre uşă cu cheia în mână. A intrat pe ea 
ani în şir, a păşit pe coridorul strâmt şi în liftul mic, 
neîncăpător, care o duce la garsoniera sa de la etajul cinci. 
Garsoniera a fost o faţadă şi intrarea de pe strada 
lăturalnică a fost poarta spre lumea în care voia să creadă 
toţi ceilalţi. Dacă ar fi urmărit-o cineva sau s-ar fi nimerit s- 
o vadă intrând pe cealaltă uşă, asta ar fi spulberat iluzia? 


Oare ea este magicianul de care vorbea mama? Sunt 
uşile scărilor două cărţi de joc, una dintre ele având rostul 
de a distrage atenţia? 

Jessica umblă la inelul cu chei şi scoate altă cheie. La fel 
ca prima, are capul negru, însă e marcată cu un inel de 
plastic galben în loc de unul albastru. 

Se răsuceşte, coboară treptele de piatră şi îşi continuă 
drumul spre colţul dintre Museokatu şi Töölönkatu. Dă 
colţul pe latura din dreapta a clădirii triunghiulare. Cheia 
intră în broască şi peste o clipă i se deschide în faţă o 
scară pe care n-a mai văzut-o de mulţi ani, dar al cărei 
miros ca de muzeu nu l-a uitat. 

Nu mai e nevoie să te prefaci, Jessica. Pentru nimic şi 
pentru nimeni, draga mea. 

Uşa se închide cu o bufnitură şi Jessica păşeşte 
şovăielnic, ca şi cum ar intra într-o biserică medievală în 
care o forţă nevăzută pare să supravegheze fiecare pas. 

Nimeni de pe această scară n-ar recunoaşte-o, cu toate 
că deţine cel mai mare apartament din clădire, precum şi 
garsoniera alăturată. Este misterioasa Jessica von Hellens, 
care de ani întregi e reprezentată de un avocat la 
şedinţele de bloc. 

Gata cu furişarea prin intrarea laterală. Gata cu 
garsoniera. 

Jessica deschide uşa ascensorului de modă veche. 

Telefonul sună iar, Jusuf a sunat-o deja de patru ori. 

Trebuie să răspundă, Jusuf trebuie să audă de la ea. 

— Salut, Jusuf, zice Jessica, şi când vorbeşte senzaţia că 
are un nod în gât e şi mai mare. 

— Unde te-ai dus, Jessica? 

Jessica aude cum Jusuf suflă fumul de ţigară spre 
microfon. 

— Acasă. Am venit acasă, Jusuf, pentru că... 


— Acum o oră m-a sunat o martoră care zice că a văzut 
pe cineva îmbrăcat în negru, nu prea înalt, plecând din 
centrul de kambo al lui Jose Rodriguez cam în jurul 
momentului în care credem că a avut loc crima... 

In timp ce ascultă vorbele entuziasmate ale lui Jusuf, 
Jessica se uită la modelul de pe peretele de marmură al 
holului, care arată ca şi cum câteva picături de cerneală 
neagră s-ar fi prelins în apă limpede. 

Închide ochii. 

— Jusuf... 

— Ascultă, Jessi, la naiba! Rasse tocmai a văzut pe 
imaginile unei camere de supraveghere pe cineva punând 
un plic negru într-o cutie poştală din stația de metrou 
Itäkeskus marți la douăsprezece şi un sfert. Hanorac negru 
cu glugă, pantaloni largi şi bocanci milităreşti... 

— Jusuf... ` 

— Faţa nu e vizibilă. Insă are 1,65 m. Suplu... 

— Jusuf! se stropşeşte Jessica. 

Vocea ei ricoşează în jurul ascensorului, în care pot să 
încapă mai multe persoane. Şi acum Jusuf amuţeşte, în 
sfârşit. Jessica îşi imaginează faţa lui surprinsă. 

— Am plecat de la sediu pentru că nu mă mai ocup de 
acest caz, zice Jessica şi îi ascultă un moment respiraţia. 

— Ce tot spui acolo, Jessi? 

— ţi povestesc mai încolo. 

— Cum adică nu te mai ocupi de caz? [i-a dat Hellu 
altceva de făcut? 

— S-ar părea că nu mai sunt polițistă, Jusuf, zice Jessica 
cu voce tremurată. 

Apoi trage adânc aer în piept, îl ţine acolo şi apasă pe 
butonul ascensorului. Trebuie să-şi vină în fire. 

— Ce vrei să zici că nu... 

— Nu spune încă nimănui. Vreau să le spun eu însămi 
celor din echipă mâine, zice Jessica şi închide telefonul. 


Îşi şterge ochii. Jusuf merită o explicaţie mai bună. 
Merită să audă tot adevărul. Poate că o să i-l spună după 
ce doarme o noapte. 

În vreme ce ascensorul se opreşte la etajul cinci, Jessica 
îşi dă seama că, oricât de tare ar durea, acum e în sfârşit 
liberă. Nimeni nu mai poate să-i spună ce să facă sau să-i 
controleze acţiunile. E liberă, însă acum e mai singură ca 
oricând. 

În niciun caz nu poate dormi în apartamentul său 
adevărat, pentru că acum îi aminteşte prea mult de Erne, 
de imensul gol pe care moartea lui i l-a lăsat în inimă. 

Ascensorul porneşte în jos. Jessica se uită la apelurile 
primite de curând şi alege numele singurei persoane care 
ar putea acum să-i liniştească gândurile. 

— Măi, da' chipeş mai eşti azi, zice Jessica atunci când 
Frank Dominis se apropie de masă, cu paltonul pe braţ. 

Are cămaşă albastră, costum negru şi cravată. Jessica îşi 
simte inima bătând aşa cum n-a mai bătut de nici nu mai 
ştie când. 

Frank Dominis pare exagerat de surprins şi îşi scoate 
haina de la costum. 

— Hei, aşa mă îmbrac ori de câte ori e deschis clubul, 
zice el. E uniforma mea. 

— Aşa-i... Cu toate că ai zis că e prima ta seară liberă... 
De cât timp, doi ani? 

— Vin de la o întâlnire cu proprietarii lui Fenix. Au de 
gând să mai deschidă două restaurante, în Helsinki şi 
Turku. Şi vor să mă ocup eu de amândouă, zice Dominis 
zâmbind, îşi scoate butonii şi îşi suflecă mânecile. Se pare 
că mă pricep. 


— Felicitări, Frank, zice Jessica şi îi face semn 
chelneriţei. Încă un motiv de sărbătorire. 

— Încă unul? 

Jessica îi aruncă o privire ca şi cum ar fi lăsat să-i scape 
ceva. 

— Păi, hai să zicem doar că am rezolvat ceva la muncă. 

— Ce vrei să zici? Ai rezolvat cazul? Lisa e... 

— Frank. Se pare că nu mai fac parte din echipa de 
investigaţie, zice Jessica. 

Dominis încuviinţează din cap şi îşi încrucişează mâinile, 
pe masă. Mânecile suflecate lasă la vedere încheieturile cu 
păr negru acoperite de tatuaje. 

Jessica comandă vin alb sec, Frank Dominis, o coca-cola. 
Din difuzoarele restaurantului se aude „My Place” a lui 
Nelly, despre care Jusuf a zis cândva că e unul dintre cele 
care „îl fac să i se scoale”, stricând totul. 

— Hai să nu vorbim despre asta. Să sperăm că Lisa o să 
fie găsită, indiferent cine investighează, zice Dominis. 

— Azi am avut vreo două ore în care să chibzuiesc. Două 
lucruri m-au luat prin surprindere, zice Jessica. 

— Ce anume? 

— Mai întâi, că am avut nevoia asta ciudată să te sun. 
Să ne întâlnim ca să stăm de vorbă. 

Dominis zâmbeşte duios. 

— Sunt flatat, detective. 

— Celălalt lucru... Implică, de fapt, cuvântul pe care 
tocmai l-ai rostit. 

— Că sunt flatat? 

— Detective, zice Jessica şi îşi dă ochii peste cap. 

Din felul în care se uită la ea Dominis îşi dă seama că el 
înţelege implicaţiile. 

— lisuse, zice el. Vrei să zici... Îmi pare rău, bine? 

— N-are importanţă. Nu ştiu dacă mai vreau să fiu 
investigator, sau măcar polițistă, dacă-i pe-aşa. 


Frank Dominis pare intrigat. Chelneriţa le aduce 
băuturile şi aprinde lumânarea de pe masă. Jessica se uită 
în jur şi vede că ard şi lumânările de pe mesele învecinate. 
Aşadar, gestul nu semnalează că femeia ar fi dedus ceva 
despre natura relaţiei dintre ei doi. 

— De ce nu mai vrei să fii polițistă? 

— Am pierdut un prieten în primăvară. Un fel de mentor. 
Cancer. 

— Condoleanţe, zice Dominis şi îşi toarnă încet cola 
peste gheaţa din pahar, fără să-şi ia ochii de la Jessica. 

— Şi el era poliţist, o ancoră pentru mine în această 
lume. Şi acum, că nu mai este, nu ştiu dacă am avut 
vreodată chemare pentru această muncă. Sau dacă era 
doar felul de a-mi ţine aproape familia. Şi prin familie 
înţeleg colegii, pentru că..., zice Jessica, apoi se 
controlează, ca să nu pară proastă făcută grămadă, şi 
simte cum o copleşeşte un talaz de autocompătimire. Ei 
sunt singura familie care mi-a rămas. 

— Gândeşte pozitiv, Jessica, zice Dominis încurajator. E 
grozav că eşti apropiată de colegi. 

— Am fost. La trecut. Exact despre asta vorbesc, Frank. 
Despre motivul pentru care e vremea să plec, presupun, 
zice Jessica. 

De la bar se aud râsete stridente. Putem primi OZN-uri? 
Nu? Atunci fernet. Azi o facem lată like never before”. 

Frank Dominis rânjeşte: înregistrează hărmălaia, însă 
nu-i dă atenţie. În universul său, zarva beţivilor e zgomotul 
de fond care arată că totul e aşa cum trebuie. Tăcerea 
profundă e ceea ce-l face să se întrebe dacă ceva nu e în 
ordine. 

— OK, nu mai eşti polițistă. De aceea ai avut curajul să 
mă suni, zâmbeşte Dominis din spatele paharului. 

— Ce vrei să zici? 


45 Ca niciodată (în limba engleză în original). 


— Dacă ai investiga încă un caz şi ai simţi cu adevărat 
că le datorezi ceva şefilor tăi, nu m-ai fi invitat la o 
băutură. N-ai fi crezut că se cuvine. 

— Nu te umfla în pene, Frank. N-ai fost interogat decât 
ca posibil martor, zice Jessica, şi Frank Dominis izbucneşte 
în râs. 

— Chiar şi aşa. Ştiu colegii tăi - sau foştii tăi colegi, 
presupun - că eşti aici cu mine? 

Jessica nu răspunde. Se uită în ochii lui, în care vede 
sensibilitate şi receptivitate. Poate că Frank Dominis e cel 
care şi-a greşit profesia. Jessica şi-l poate imagina cu 
paleta în mână, în faţa pânzei, cu o cămaşă albă ca 
zăpada, împestriţată cu stropi din universul care se 
alcătuieşte acolo. 

— Nu, răspunde ea în cele din urmă şi îl răsplăteşte pe 
Frank cu un zâmbet. 

— Aşadar, am dreptate, zice Dominis. 

— Vrei să zici că în subconştient m-am recuzat eu? Doar 
ca să te pot privi cum sorbi dintr-un suc într-o seară de joi? 

— Mintea omenească e minunată, zice Dominis, 
ştergându-şi colţurile gurii cu şervetul roşu închis, şi 
continuă: Sunt sigur că eşti un poliţist excelent. Insă cred 
şi că ai fi excelentă în orice ţi-ai pune în gând să faci, 
Jessica. 

Jessica a văzut şi a trăit prea multe ca să se lase 
îmbrobodită de linguşiri. Însă ceva din cuvintele lui Frank 
sună cinstit, sincer. lar în seara trecută Jessica a avut 
senzaţia copleşitoare că Frank nu e interesat de jocuri: că 
poate cândva era satisfăcut de cuceririle sale, însă acea 
vreme a trecut. 

— la stai, Frank, zice Jessica şi încearcă să frâneze un 
pic, arătându-se plictisită. Cred că e prima dată când mi-ai 
spus pe nume. 


Dominis îşi slăbeşte nodul cravatei şi îşi încrucişează 
braţele pe piept. Pe lângă bar trece în viteză o ambulanţă 
cu sirena urlând. În vreme ce ascultă vaierul care se 
îndepărtează, Jessica nu se poate împiedica să-şi spună că 
îşi aude viaţa dinainte stingându-se în necunoscut. 

— Gone detective.% 

Jessica priveşte buzele care pronunţă engleza 
americană apăsată, perii aspri de pe faţă şi părul negru, 
des, care încărunţeşte la tâmple. Între Frank şi Erne e cu 
siguranţă ceva asemănător, au carismă, sunt un pic 
neşlefuiţi şi aproape de aceeaşi vârstă. Şi, cu toate că între 
Erne şi Jessica n-a fost niciodată vreun strop de 
romantism, ea vede înăuntrul său ceva care ar putea să 
devină cu timpul afecţiune adevărată. Aşa cum i s-a 
întâmplat cu Erne, Jessica are impresia că l-a întâlnit pe 
Frank de mult, că se cunosc dintotdeauna. 

— Sunt sigură că am nevoie de încă unul, zice Jessica şi 
îşi coboară degetul spre buza paharului. 

Jessica deschide uşa garsonierei şi se descalţă sub cuier. 

— Confortabil, zice Frank Dominis. 

Stă încălţat în pragul camerei şi se uită în jur. 

— Crezi? Am văzut şi locuri mai confortabile, zice Jessica 
şi se duce la frigider. Am aici două beri..., zice, apoi îşi dă 
seama şi duce mâna la frunte. Scuze. Am uitat... 

Frank Dominis râde cu căldură şi îşi flutură mâna. 

— Nicio problemă, Jessica. Nici nu ştii de câte ori am 
comandat în ultimii ani un scotch dublu, însă mi-am 
amintit realitatea şi l-am oferit altcuiva. 

— Apă minerală? 


46 A dispărut detectivul. (aprox.) (în limba engleză în original). 


— Da, mulţumesc, zice Frank şi îşi lasă pantofii de piele 
maro alături de ai Jessicăi. 

Jessica scoate din bufet două pahare şi toarnă în 
amândouă apă minerală. Îl ridică pe al său şi îl goleşte 
iute. Nu, acum am nevoie de ceva mai tare. 

— Totuşi, aş bea o tărie, dacă nu te deranjează, zice 
Jessica. 

Frank clatină din cap zâmbind. S-a dus spre Jessica şi a 
luat paharul cu apă. 

— Frumoasă privelişte a curţii, zice Frank impresionat, ia 
o înghiţitură şi arată spre fereastră. 

Jessica mârâie uşurel, flecăreala asta nu foloseşte 
nimănui. De douăzeci de ani, de când Frank Dominis e 
gazda elitei din Helsinki, cu siguranţă a fost prin cele mai 
selecte locuri pentru VIP-uri, acele penthouse din 
Eiranranta şi vile din Kulosaari. Dominis probabil că a 
zburat cu avioane particulare ale celebrităților şi a fost la 
petreceri pe iahturi în Monaco, chiar dacă a făcut-o fără să 
bea, aşa cum susţine. 

Nimic din această garsonieră modestă nu l-ar putea 
impresiona. Confortabil. Frumoasă privelişte a curții. Rahat 
pe băț. O parte din Jessica vrea să-l înşface pe Frank de 
încheietura mâinii şi să-l târască prin uşa din spate pe 
scară şi dincolo, în apartamentul luxos estimat la patru 
milioane de euro. Să-i arate că şi poliţiştii ştiu să trăiască 
pe picior mare: să-l ducă prin livingul uriaş şi pe lângă 
obiectele de artă foarte valoroase până la scară, să-l 
dirijeze prin livingul de sus spre dormitorul cu covor negru, 
apoi să-l călărească zdravăn în patul uriaş. l-ar plăcea să 
vadă şocul de pe faţa regelui vieţii de noapte din Helsinki 
când e pus în faţa bogăției despre care nimeni n-ar crede 
că-i aparţine Jessicăi Niemen. 

De ce nu? De ce să nu-i dezvăluie adevărul acum, când 
cariera sa în poliţie s-a sfârşit? La ce îi mai trebuie faţada? 


Însă în adâncul său Jessica ştie că nu poate. Şi-a jucat 
rolul atâta timp, încât va fi nevoie de mai mult decât o 
toană ca să ardă decorul. Va trebui să-l demonteze cu 
eleganţă şi mare băgare de seamă, la fel de grijuliu cum a 
construit şi a întreţinut minciuna atâţia ani. 

E smulsă din gânduri când Dominis pune paharul pe 
pervaz şi îşi coboară mâna spre umărul ei. 

— Jessica, nu sunt sigur... Nu vreau să crezi..., începe 
Dominis şi îşi scarpină uşurel cu mâna cealaltă ţepii de pe 
faţă. 

— Ce vrei să zici? îl întrerupe Jessica. 

Cuvintele răsună în încăpere mai dur decât voia ea. 
Dominis pare surprins şi înalţă o sprânceană. 

— Ce... 

— Bine, continuă Jessica, cu un aer crispat, însă vocea îi 
este mai calmă. De ce vorbeşti despre curţi drăguţe şi ce 
vrei sau nu vrei? Ce nu vrei să cred? 

Frank râde, nevenindu-i să creadă. 

— Uau, zice el, dezvelindu-şi dinţii drepţi. 

— Nu-s o afurisită de fâşneaţă de douăzeci de ani pe 
care ai cules-o din bar. 

— Jessica... 

— Ce Jessica? Credeam că o să mă scuteşti de tot 
rahatul ăla unsuros. 

Frank ia mâna de pe umărul Jessicăi şi face un pas în 
spate. 

— Sorry. Mă gândeam doar că... 

— Sorry, sorry. Sorry! Unde mama dracului e Domnul 
Dominis, cel mai vestit fustangiu din oraş? Cel care le-o 
trage la nouă din zece? 

Dominis stă un moment cu mâinile în şolduri şi se uită la 
Jessica. Apoi fornăie şi se îndreaptă spre uşă. 

— Vrei să plec, da? 


— Nu pleci nicăieri, zice Jessica şi îl înşfacă de gulerul 
cămăşii. O să mi-o tragi chiar acum în garsoniera asta 
îmbâăcsită. O să i-o tragi unei viitoare foste polițiste care nu 
vrea să fie singură la ora nouă, ci vrea să fie una din nouă, 
zice Jessica şi fraza se sfârşeşte într-o şoaptă umedă. 

Frank Dominis pare alarmat: ca şi cum reputaţia lui de 
amant feroce n-ar fi decât un zvon, o născocire care se 
vrea împlinită. 

— Eşti o nebunatică, Jessica, zice Dominis şi o cuprinde 
cu braţele. 

Bărbatul şi-a revenit într-o clipă din zăpăceală şi în ochi 
îi luceşte din nou încrederea în sine nonşalantă. 

Dintr-odată, Jessica nu-şi poate stăpâni zâmbetul, se 
lipeşte de el şi îşi ridică faţa spre a lui, deschide gura şi îşi 
strecoară limba printre dinţii drepţi. 

Şi Dominis începe, în sfârşit, să dea semne 
încurajatoare. Jessica simte pe ceafă degete sigure, iar 
peste o clipă el îi descheie primii nasturi şi o ajută să-şi 
tragă bluza peste cap. 

| se face pielea de găină. Simte limba lui plimbându-i-se 
pe pielea gâtului şi scoate un strigăt de plăcere. Sutienul 
se desface lin şi cade pe podea, apoi bărbatul o ia pe sus 
şi o aruncă pe pat. 

Dominis îşi scoate cămaşa, dezvelind un piept plin de 
tatuaje şi o cicatrice mare pe burtă. Tăria tinereţii i-a 
dispărut de mult din muşchi, însă, la fel ca faţa, fizicul lui 
radiază experienţă şi acel gen de siguranţă pe care îl are 
doar un trup care le-a văzut pe toate şi care şi-a primit 
partea de lovituri date de lume şi a supravieţuit. Frank e 
ca o întrupare de arome, sunete şi senzaţii, venit de pe 
altă planetă, care a ales-o pe Jessica să fie a lui aici şi 
acum. Nimic altceva nu contează. Orice altceva rămâne pe 
mâine. 


Jessica îi simte capul alunecând în jos pe stomac şi 
chiloţii ei dispar, făcând loc gurii lui. Limba moale, udă, se 
învârte şoptind în jurul clitorisului ei şi e însoţită de degete 
aspre dar blânde care se înfig adânc în ea iar şi iar. Jessica 
îşi dă seama că trupul îi este pregătit pentru orgasm mai 
repede decât s-a întâmplat de multă vreme. 

— Oh, Dumnezeule, şopteşte ea în vreme ce degetele 
bărbatului se mişcă tot mai repede. O să-mi dau drumul... 

— Ba nu, încă nu, zice Dominis şi se opreşte din lins. Nu 
fără mine. 

Se aruncă peste Jessica iute ca o panteră, cu buclele 
negre căzute peste ochi. Şi ea simte îndată cum Frank 
Dominis se înfige, îi prinde genunchii, îi desface larg 
picioarele şi începe izbiturile ritmice, niciuna la fel ca 
cealaltă. Dominis îşi testează limitele, schimbă ritmul, şi 
tot timpul degetul lui mare continuă mişcarea acolo de 
unde a plecat limba. 

— Să nu te mai opreşti, bine? şopteşte Jessica, simțind 
cum se apropie orgasmul. 

Care o izbeşte, arzător, pornit din măduva spinării, şi se 
rostogoleşte peste trupul ei ca o durere ciudată, cu 
deosebirea că ar vrea să nu se mai sfârşească ceea ce 
simte acum. 


78. 


Jusuf se uită la fotografia alb-negru, înrămată, care 
atârnă deasupra distribuitorului de apă. De pe perete, 
comisarul-şef estonian zâmbitor, în uniforma de paradă, se 
uită la foştii - şi, de ce nu, actualii - subordonați. Asta a 
spus Jessica atunci când a pus pe perete fotografia lui 
Erne, pe la sfârşitul verii. 


Jusuf şi Rasmus stau la computer. Jusuf îşi încreţeşte 
nasul, deodorantul lui Rasmus l-a lăsat iar de izbelişte şi 
porii lui difuzează o sudoare cu miros înţepător. 

Jusuf e rezemat de spătar, în vreme ce Rasmus e atât de 
gârbovit peste ecran, încât pare că în orice moment poate 
să-i plesnească şira spinării. Pe ecran se derulează 
fişierele video de la camerele de supraveghere ale clubului 
Fenix. 

— Sahib n-a putut să-ţi dea un interval de timp mai mic? 
Dimineaţa? zice Rasmus. 

— Se pare că între douăsprezece şi unu. La uşa din 
spate, răspunde Jusuf. 

Dintr-odată, Jusuf se prăbuşeşte cu pieptul pe birou, îşi 
îngroapă faţa în palme, de parcă s-ar fi pierdut cu totul cu 
firea. 

— Fir-ar să fie, Rasse! zice cu năduf şi îşi aude vocea 
înăbuşită de pânza cămăşii. 

— Ce e? zice Rasmus, dă clic pe un nou fişier şi 
restrânge căutarea la acel interval. 

— Ce rost are să stăm aici până noaptea târziu? Oricum 
ticăloşii ăia de la KRP vor veni dimineaţă şi vor arunca 
totul în aer, zice Jusuf şi îşi culcă obrazul pe dosul mâinilor. 

Se uită la imaginea mereu schimbătoare de pe ecran. 
Baxuri de băuturi şi alte mărfuri sunt cărate înăuntru 
pentru petrecerea de lansare. 

— Te înţeleg, zice Rasmus şi îşi încrucişează braţele pe 
piept. E o situaţie urâtă... Însă nu te interesează să afii 
adevărul? La urma urmei, nu de aceea facem asta? 

— Păi, sigur nu pentru cât ne plătesc, zice Jusuf. Atâta 
doar că ar fi fost plăcut să ajungem singuri la adevăr, în 
loc să ne uităm peste umărul fratelui mai mare. 

— Nu ştim cum vor fi împărţite rolurile mâine-dimineaţă. 
Poate că ne vor lăsa să lucrăm în continuare la caz, zice 
Rasmus, însă acum atenţia lui Jusuf e atrasă de monitor. 


Jusuf simte că i se taie respiraţia. 

— Uite, zice. 

Ecranul este împărţit în patru, fiecare fereastră arătând 
imagini din ziua în care şi-a lansat discul Kex Macess. 
Ceasul digital din colţul din dreapta sus arată 
douăsprezece şi şase minute. Jusuf şi-a apăsat degetul pe 
fereastra care arată intrarea de la parterul clubului, din 
Piaţa Narinkkatori. Şi când şi-l trage deoparte, se vede un 
bărbat cu palton negru, lung. Jusuf îi aruncă o privire lui 
Rasmus, care arată de parcă a văzut o stafie. 

— Este... 

— Fantoma, zice Jusuf încet, ia mouse-ul din mâna lui 
Rasmus şi îngheaţă imaginea. 

Îl studiază amândoi pe bărbatul asiatic, care se apropie 
de intrarea în Fenix şi se opreşte la câţiva metri. Aşa cum 
avea să facă mai târziu, la petrecere, aşteaptă acolo 
răbdător, fără să se clintească. Minutele se scurg fără să 
se întâmple nimic. Apoi îşi ridică bărbia şi se uită în jur. In 
cele din urmă, privirea îi poposeşte pe camera de 
supraveghere şi un moment e ca şi cum s-ar uita drept în 
ochii lui Rasmus şi Jusuf. 

— Ce mama naibii face? zice Jusuf încet. 

— E ca şi cum arvrea să fie văzut, răspunde Rasmus. 

Mai trec două minute, apoi pe uşa din spate iese cineva 
îmbrăcat în hanorac. Dă mâna cu japonezul şi se duc într-o 
parte. Faţa celui cu hanorac nu se vede în imagine, însă, 
judecând după corpolenţă şi îmbrăcăminte, e un bărbat de 
vârstă mijlocie. 

Rasmus măreşte imaginea, dar rezoluţia scade. 
Fantoma pare să-i înmâneze celuilalt ceva, însă e cu 
neputinţă să vezi ce anume. 

— Cine naiba-i ăla? zice Jusuf încet. 

— Prea slab ca să fie Sahib Alem. 


Bărbaţii par să discute. Trece un minut. Apoi încă unul. 
Şi apoi Fantoma se uită brusc în stânga, spre uşa clubului 
şi maşinile parcate. E clar că vede ceva, pentru că îşi 
întoarce faţa şi iese repede din raza camerei. 

— A şters-o. De ce s-a speriat? zice Jusuf aţâţat. Pune 
imaginea din faţa clubului. 

Rasmus dă clic pe alt unghi al imaginii. La început nu se 
vede decât duba albă a clubului, care stă acolo de o 
vreme. Însă apoi trage lângă ea un Mercedes SUV negru. 

— Uite, zice Jusuf. It’s James.” 

Din maşină coboară un bărbat musculos cu costum şi 
palton negre, cu maxilar puternic şi nas mare. Chiar că 
seamănă cu Klitschko. 

— Şi pariez că următoarea persoană care intră în 
imagine este Sahib Alem... A tunat şi i-a adunat, zice Jusuf. 

— Fantoma n-a vrut să-l vadă James. 

— Du-te înapoi la prima cameră de supraveghere. 

Jusuf scoate din buzunar un pachet de gumă de 
mestecat. Fălcile mestecă deja, în aşteptare. 

Rasmus dă clic pe unghiul precedent, bărbatul care 
vorbea cu Fantoma stă acolo nemişcat, cu mâinile în 
şolduri, şi se uită după el. 

— Întoarce-te să vedem cine eşti, bulangiule, zice Jusuf 
şi îşi aruncă în gură câteva bucăţi de gumă. Hai odată... 

Şi atunci bărbatul se răsuceşte şi porneşte înapoi spre 
uşă. Gluga îi aruncă pe faţă o umbră, dar tot se poate 
vedea că e foarte tulburat. 

— Fir-ar să fie..., zice în gând Jusuf şi se uită cum 
bărbatul intră înapoi în club. Sun-o imediat pe Jessica! 


7 E james. (în limba engleză în original). 

Trece un moment până ce Jessica îşi dă seama că 
sunetul vine de la telefonul său, care e încă în buzunarul 
blugilor lepădaţi pe podea lângă pat. 

— Jusuf... Ţi-am spus... 

— Dormeai? 

Vocea lui Jusuf e agitată. 

Jessica crapă pleoapele şi se uită la ceas, al cărui cadran 
de-abia se zăreşte în camera întunecată. 

— Da, de ce? 

— Dominis! 

Numele răzbate puternic din telefon, şi Jessica dă iute 
volumul mai încet. 

— Aăă... Aşteaptă, zice ea şi se dă jos cu grijă din pat. 

Frank Dominis înalţă capul de pe perna lui. 

— De la serviciu, îi şopteşte Jessica bărbatului culcat în 
pat, apăsând pe piept telefonul. 

Păşeşte pe vârfuri spre baie şi închide uşa. 

Dominis ştie că ea nu mai e polițistă. 

Jessica se priveşte în oglindă, cu telefonul la ureche. 
Inima îi bubuie în piept ciudat, sălbatic. 

— Ce ai spus? îi zice lui Jusuf, nesigură dacă el tocmai a 
spus la telefon Dominis. 

Jessica speră din toată inima că s-a înşelat. Sau că Jusuf 
a sunat doar ca să o tachineze. 

— Afurisitul de Frank Dominis, Jessi, repetă Jusuf, şi 
degetele Jessicăi se înfăşoară şi mai strâns pe telefon. 

— Ce... Ce-i cu el? 

— S-a întâlnit cu Fantoma, zice Jusuf. Am ştiut că e 
băgat în rahatul ăsta... Şi s-a făcut că nu-l recunoaşte când 
i-am arătat fotografia. Ştia că întoarcem oraşul cu susul în 
jos căutându-l! 


Jessica simte cum se prăbuşeşte. Fiecare celulă din trup 
îi este în stare de alertă. 

Nu-i cu putință. Minciunile. 

Un moment, Jessica e furioasă pe Jusuf, pentru că ele 
cel care a trezit-o după o seară perfectă ca să-l calomnieze 
pe bărbatul care nu poate să fie amestecat nicidecum în 
dispariţia Lisei. La urma urmei, asta a fost confirmat deja. 

— M-ai auzit, Jessi? S-au întâlnit. Sâmbăta trecută, în 
ziua cu lansarea discului lui Kex Mace's, la ora 12:06, în 
faţă la Fenix. M-am gândit că trebuie să ştii, cu toate că... 

— Stai un pic, zice Jessica şi deschide robinetul. 

Speră că sunetul apei o să-i acopere vocea, să n-o lase 
să răzbată până în camera de alături. 

Creierul său obosit prelucrează ceea ce i-a spus Jusuf în 
urmă cu numai o clipă. Însă pare aşa de absurd, pur şi 
simplu nu poate fi adevărat. 

— Ce tot spui acolo, Jusuf? Ce ai... 

— Ne uităm chiar acum la imaginile camerelor de 
supraveghere. Fantoma şi Dominis împreună pe stradă. Nu 
încape îndoială. Bulangiul ăla ne-a tras-o pe la spate în tot 
acest timp, ştie exact cine e Fantoma şi de ce s-a dus la 
petrecerea lui Kex Mace's, zice Jusuf, şi inima Jessicăi se 
opreşte un pic. Şi ştie şi Sahib Alem. Nu am găsit Fantoma 
pe lista cu invitaţii pentru că nu era pe ea! Dominis i-a 
spus lui Sahib să-l lase să intre fără să-i pună vreo 
întrebare. Am revăzut imaginile împreună cu Rasse, 
momentul în care Fantoma ajunge la garderobă: Sahib 
doar se face că bifează pe listă un nume. De-abia la 
următorul invitat apasă pe butonul pixului. E un amănunt 
căruia nu i-am dat atenţie înainte. 

— Fir-ar să fie! zice Jessica cu vocea tremurând. 

Simte cum baia mică începe să se învârtă ca un carusel. 

— Vrei să trimit un echipaj să-l ia pe Dominis de acasă... 

— Jusuf, zice Jessica încet şi îşi duce mâna la frunte. 


Adevărul e în acelaşi timp îngrozitor şi jenant. Teama 
depăşeşte ruşinea. 

— Ce-i? 

— E aici. 

Jessica îşi vâră mâna dreaptă sub robinet. Apa caldă îi 
face să vibreze pielea îmbrobonată de emoție. 

Jusuf tace, pare să-şi ţină respiraţia. 

— Ce? 

— E aici. La mine, în Töölö, şopteşte Jessica şi încuie 
uşa. 

— Ce mama naibii, Jessica... 

Jessica îşi aude vuietul sângelui. Se gândeşte la bărbatul 
din patul ei, cu care tocmai a împărtăşit un moment de 
plăcere intimă. 

Jessica se gândeşte la încheieturile degetelor lui tatuate, 
părul bogat, buzele care au gustul vieţii trăite din plin. 
Totul se întâmplă din nou. Colombano e din nou în patul ei. 
Voglio fare l'amore con te, Zesika.% 

Dintr-odată, hotărârea de a se întâlni cu Frank pare de 
neînțeles. Nici măcar nu-şi mai aminteşte clipa în care a 
hotărât să se culce cu el. E ca şi cum i s-ar fi rupt filmul. 
Amnezie totală. 

— Vino, Jusuf, zice Jessica. Please. Acum. 

— OK, Jessi. 

Jessica închide robinetul, se reazemă de chiuvetă şi îşi 
cercetează faţa în oglindă. Agitaţia face ca asta să se 
întâmple fulgerător, ca şi cum inima i-ar ţine ritmul 
metamorfozei care se petrece înăuntrul său: rimelul i se 
prelinge pe obraji, dârele negre desenează vârtejuri pe 
pielea ei netedă. Faţa i se albeşte şi mai tare şi irisurile nu 
se mai văd deloc, într-o clipă ochii îi sunt complet albi. Şi 
în acel moment Jessica îşi dă seama că lichidul care i se 
scurge din ochi nu e rimel diluat, ci ceva mult mai gros. Şi, 


48 Vreau să fac dragoste cu tine, Zesika. (în limba italiană în original). 


ca de atâtea ori înainte, simte pe limbă gustul de fier al 
sângelui. 

Ti-am spus, Jessica, însă n-ai vrut să asculti. 

Ce mi-ai spus? 

Magicianul n-are nevoie să ştie decât cartea de lângă 
cartea ta. 

Acum mama stă chiar în spatele ei şi face ce îi plăcea 
atât de mult Jessicăi în copilărie: îşi coboară degetele pe 
umărul gol al Jessicăi. De la piele la piele trec energie, 
căldură şi iubire. 

Jessica aude parchetul scârţâind de cealaltă parte a uşii. 
Frank s-a dat jos din pat şi traversează camera. E închisă 
uşa bufetului din bucătărie. 

Intrebarea e cine a chemat magicianul şi de ce. 

Care magician, mamă? Despre ce vorbeşti? 

Magicianul este cel care te face să te uiţi în altă parte 
când ar trebui să te uiţi la el. La mâinile şi degetele lui, la 
ce face cu cărțile. 

Jessica închide ochii şi, când îi deschide, mama a tras 
perdeaua duşului. 

Nu se mai văd la marginea ei decât degetele slabe, 
osoase, şi unghiile negre şi zdrenţuite. 

Jessica îşi priveşte o vreme mâinile tremurătoare. 

Ridică ochii înapoi spre oglindă, unde se vede aceeaşi 
Jessica, cea care s-a dat jos din pat un pic mai devreme. 
Rimelul i s-a scurs un pic şi are ochii înroşiţi. 

Jessica îşi muşcă buzele şi îşi adună gândurile: ar putea 
să stea în baie. Să deschidă duşul şi să aştepte, însă ceva 
din ea o împiedică să se ascundă. Nu-i cu putință. Dacă a 
avut destul curaj ca să aibă încredere, trebuie să aibă 
curajul să înfrunte tot adevărul, oricât de dureros ar fi. 

Jessica oftează adânc şi descuie uşa. 

Răsuceşte clanţa şi iese din baie cu grijă, ţinându-şi 
răsuflarea. 


Are impresia că garsoniera s-a umplut de electricitate în 
cele câteva minute pe care le-a petrecut în baie. | se pare 
că aude un zumzet gros, ca o muscă enormă sau sunetul 
televizorului care se deschide. Totul e în capul tău, Jessica. 

Frank Dominis nu mai e culcat în pat, ci stă îmbrăcat 
doar cu boxerii la măsuţa de lângă fereastră. În lumina 
galbenă care vine pe fereastră, faţa lui încruntată arată 
aproape ca o pictură în încăperea în rest întunecată. 
Expresia lui e oricum, numai senină nu. 

Jessica vede cum mâna lui se înalţă spre faţă, capul lui 
se lasă pe spate şi apoi paharul înalt se loveşte de masă 
cu o mică bufnitură. Dominis ia sticla şi îşi mai toarnă o 
porţie. Sticla de whisky e deja pe jumătate goală. Jessica a 
primit-o anul trecut de Crăciun de la Fubu şi a lăsat-o 
neatinsă în bufetul din bucătărie. 

— Frank, zice Jessica încet. 

Şi apoi observă pe masă tocul pistolului său şi arma în 
mâna lui Frank. 

— Aseară, când ai întrebat..., zice Dominis şi face să se 
rotească în pahar băutura. Da. Am fost. 

— Ce ai fost? 

— Militar. In Alaska. Demult, zice el şi pune pistolul pe 
masă. 

Apoi bea dintr-o răsuflare alcoolul. 

Se uită o vreme la paharul gol din mână şi zâmbeşte 
euforic, ca şi cum s-ar fi întâlnit cu un prieten pierdut de 
mult. Şi se pare că asta se întâmplă. Câţiva decilitri din 
otrava brun-aurie au fost cu siguranţă de ajuns ca să-i dea 
trupului o stare de imponderabilitate. Jessica se uită la 
uşă: dacă e iute, ar putea să ajungă pe scară şi să fugă 


înainte ca el să ochească şi să tragă. Sau poate că el ar 
avea timp să tragă, dar să n-o nimerească. 

— 4” Brigade Combat Team, 25" Infantry Division, 
Ma'am, zice Frank încercând un accent din Midwest, însă 
Jessica nu ştie pe cine sau ce imită el. 

Jessica se îndreaptă un pic, aproape imperceptibil, spre 
uşă, însă Dominis pune mâna pe pistol, tăind aripile 
iluziilor. 

— Nu pleca, Jessica, zice el. 

Cuvintele sună mai degrabă a rugăminte decât a 
poruncă. 

Jessica trage aer în piept. Ochii i se deprind cu 
întunericul şi acum poate să vadă mai bine în lumina slabă 
care vine pe fereastră faţa lui Frank şi pieptul gol tatuat. 

— Ce anume ai făcut, Frank? zice Jessica. Ai fost implicat 
în... 

— M-am gândit eu că e doar o chestiune de timp până 
să-mi explodeze totul în faţă, ca o grenadă reală pe care o 
crezi falsă, zice Dominis şi umple paharul de pe masă, de 
data asta până la buză. 

Pistolul rămâne neclintit în mâna lui stângă. 

— Vino şi aşază-te, Jessica, zice Dominis şi, văzând că 
Jessica nu reacţionează imediat, repetă rugămintea un pic 
mai apăsat, dar o încheie cu un „Fii amabilă”. 

Jessica aruncă o privire spre uşă şi îşi dă seama că 
situaţia e disperată. Şi în clipa aceea înţelege că la telefon 
a pus în primejdie viaţa lui Jusuf. Dacă Frank Dominis o 
împuşcă, fără îndoială o să facă la fel cu Jusuf când o să 
încerce să intre. Aşadar, n-ar fi mai bine să sfârşească pe 
loc toate astea, ca să nu mai fie nimeni vătămat? 

— O să vină, nu-i aşa? zice Dominis şi se strâmbă. 

Tocmai a dat pe gâto treime din pahar. 

Jessica încuviinţează din cap şi se apropie încet de 
masă. 


— Viaţa nu se sfârşeşte aici, Frank, zice Jessica. Nu-i 
nevoie să se sfârşească. 

Bărbatul râde neîncrezător şi se uită la pistolul din 
mână. 

— Walther P99. O armă care are, într-un fel, încredere în 
mâna care o ţine: nu are siguranţă exterioară, zice 
Dominis şi ridică ţeava pistolului spre tavan. 

Apoi arată cu capul spre scaunul din faţa lui, făcându-i 
semn Jessicăi să se aşeze. 

— M-ai auzit, Frank? continuă Jessica şi se aşază la masa 
mică. 

În ciuda încordării, mişcările îi sunt lente şi stăpânite. 

— Spune-mi tot. Pot să te ajut... 

— Uită-te la mine, Jessica, zice Dominis şi ridică paharul. 
Opt ani, cinci luni şi trei zile. O să mai trăiesc destul ca să 
pot spune din nou asta? Voi fi încă liber... în 2028? 

— Acum trebuie să... 

— Să ce? Să-ţi dau arma? Să mă trezesc mâine- 
dimineaţă într-o celulă, cu mahmureala mahmurelilor? 
Ştiind că vor trece ani până să văd iar lumina zilei? 
continuă Dominis şi goleşte paharul dintr-o înghiţitură. 
Faţa i se boţeşte într-o grimasă care arată o plăcere 
năucitoare. Îți aminteşti că ţi-am spus că am venit la 
Helsinki în căutarea întunericului, acelaşi întuneric cu care 
am crescut în Anchorage? Ei bine, cu siguranţă am căpătat 
ce căutam. Am văzut noaptea în cel mai adevărat înţeles 
al cuvântului. Mi-am vândut sufletul diavolului, ori cum 
vrei să-i zici mai elegant. M-am amestecat în lucruri în care 
n-am vrut niciodată să mă amestec. Şi pentru ce? Numai şi 
numai pentru bani. Şi, ăsta, Jessica, e afurisitul de 
întuneric. 

— Spune-mi, şopteşte Jessica şi îşi pune pe masă 
mâinile care tremură. 


O vreme, Frank Dominis se uită în ochii ei înlăcrimaţi. A 
făcut ceva rău, însă în adâncul lui nu este rău. Jessica e 
încă sigură de asta. Frank nu-i la fel cu Colombano sau cu 
zecile de sociopaţi fără inimă pe care i-a aruncat ea după 
gratii în timpul serviciului. Faţa lui Frank Dominis spune o 
sută de poveşti. Îi aminteşte tot mai mult de Erne. Erne, 
care era ca o comoară de secrete. Erne, care a făcut-o pe 
Jessica să înţeleagă că o viziune a lumii în alb şi negru nu-i 
un privilegiu oferit tuturor. E un lux pe care şi-l pot îngădui 
doar cei care au primit totul de-a gata. Şi nici măcar ei 
întotdeauna. 

Jessica ia cu grijă paharul lui Frank, îşi toarnă un strop şi 
îl dă pe gât. N-a mai pus gura pe whisky de un veac, 
aroma de fum şi turbă o face să icnească. 

Frank Dominis rânjeşte, probabil pentru că interpretează 
asta ca semn de solidaritate. Hai să bem împreună. 

— Când l-am întâlnit pe japonezul ăla... Am ştiut că 
lucrurile sunt pe cale să se ducă dracului, castelul meu din 
cărţi de joc o să se prăbuşească, zice Frank şi îşi linge 
buzele. 

Pune pistolul pe masă, însă nu-l lasă din mână. 

— Ajută-mă să înţeleg. Şi promit să te ajut. 

— Presupun că n-aveam cum să ies cu faţa curată... ŞI 
că în asta chiar e ceva poetic. Faptul că eu am venit, 
scuze, noi am venit aici, la tine, că am făcut dragoste... 
Poate că, în subconştient, voiam să mă predau în seara 
asta. Cine ştie? zice Dominis, se sprijină de masă şi se 
ridică încet în picioare. 

— Spune-mi, Frank, zice Jessica. 

El se duce la Jessica şi o mângâie pe obraz cu dosul 
mâinii. Pe faţă îi fulgeră un zâmbet duios, seducător şi 
totodată patern. 

— Tu nu eşti una din nouă, Jessica. Eşti una dintr-un 
milion, spune Frank încet, ia sticla de whisky şi se 


îndreaptă spre uşă, cu pistolul Walther P99 al Jessicăi în 
cealaltă mână. Mersul îi este sigur, otrava brun-aurie n-a 
avut timp să dea efectul dorit, în ciuda cantităţii. 

Jessica simte un nod uriaş în gât. 

— Frank, zice ea, cântărind înnebunită opţiunile. 

Bărbatul pune mâna pe clanţă. Jessica trebuie să facă 
ceva. 

Frank Dominis ia o înghiţitură lungă şi păşeşte în chiloţi 
în întunericul de pe scară. Se aude zăngănitul cunoscut 
când cablurile grele se pun în mişcare. Peste o clipă apare 
liftul, ca soarele ridicându-se de după un munte. 

— Frank, ce faci..., zice Jessica, se ridică şi porneşte spre 
el. 

Liftul se opreşte şi Dominis deschide uşa. Jessica iese pe 
scară, însă el închide grilajul de fier şi stă acolo, uitându-se 
la ea. 

Jessica nu mai simte nicio spaimă, doar o inexplicabilă 
tânjire. 

— Frank..., zice ea. 

— De câteva zile sunt al naibii de fericit. Pentru că la 
începutul săptămânii am hotărât să părăsesc această 
lume. Şi de atunci plutesc. lar asta, zice Frank Dominis şi 
arată cu pistolul întâi spre el, apoi spre Jessica. Asta a fost 
ceva adevărat. 

Apoi ridică la buze sticla şi apasă butonul pentru parter. 

Liftul îşi începe coborârea lentă, şi peste o clipă privirea 
intensă, însă tristă, nu se mai vede. 

— Frank! Aşteaptă! strigă Jessica, înhaţă un palton din 
cuier în care să se înfăşoare şi se repede după el. 

Tălpile ei goale lipăie pe trepte tot mai repede, simte 
marmura rece şi aude păcănitul şi zdrăngănitul liftului 
vechi pe când coboară spre parter. 

— Frank! 

Strigătele ei răsună puternic pe casa scării. 


Un vecin de la etajul trei deschide uşa când Jessica trece 
în goană. Ce Dumnezeu se întâmplă...? 

Jessica aude sticla căzând pe podeaua liftului şi acum 
goneşte ca vântul în jos pe scări. 

Când ajunge la etajul doi zăreşte un pic din interiorul 
liftului, aproape că l-a ajuns din urmă. 

Apoi aude ecoul asurzitor al unei împuşcături pe casa 
scării sumbră. Câini speriaţi încep să latre înverşunat 
dincolo de uşi. 

În vreme ce coboară ultimele două etaje, mintea Jessicăi 
se goleşte cu totul. Paşii îi încetinesc, brusc nu se mai 
grăbeşte. 

În cele din urmă ajunge la parter, simte sub tălpi 
mocheta roşie aspră. Deschide grilajul şi uşa liftului, îl 
vede pe bărbatul aproape gol zăcând fără viaţă pe podea, 
rezemat pe jumătate de perete şi cu o gaură neregulată în 
tâmplă. Oglinda e mânjită cu sânge şi în mijlocul ei e 
Jessica, cu faţa ca o mască a disperării. 

Simte o mână pe umăr. Degetele sunt osoase şi reci. 

Uită-te în oglindă, Jessica. 

Cineva aprinde lumina pe scară şi mâna de pe umărul ei 
dispare. De afară răzbate sunetul sirenelor. Jusuf a adus 
ajutoare. 

În acel moment o atacă durerea. Acele mărunte îşi încep 
drumul din partea de sus a şirei spinării, pe toate traseele 
nervilor şi pătrund în organele interne, în mâini şi picioare, 
trudindu-se să ţâşnească afară prin toate degetele. Şi 
peste o clipă simte podeaua sub obraz şi întâlneşte 
privirea senină a lui Frank, care pare să-şi ceară iertare. 

A trecut o jumătate de oră de când Frank Dominis a 
apăsat pe trăgaci, însă în lumea Jessicăi timpul pare să se 
fi oprit, încă aude ecoul împuşcăturii şi simte mirosul greu 
al prafului de puşcă. Priveşte pe fereastră şi ţine în mână 
un pahar care are pe fund câteva picături de whisky. Poate 
vedea în fereastră faţa lui Frank Dominis, ochii strălucitori 
şi trişti care se amestecă cu întunericul din curte. Luminile 
albastre ale vehiculelor de intervenţie parcate pe stradă 
pătrund prin galeria exterioară, licăresc în ferestrele de la 
etajele inferioare ale curții. 

Jusuf stă pe pat, cu mâinile în poală. 

Au trecut mai multe minute de când n-a vorbit niciunul 
dintre ei. Uşa garsonierei e închisă, dar răzbat de pe scară 
sunete nedesluşite: corpul lui Frank Dominis e dus din lift 
în vehiculul care îl va încredința lui Sissi Sarvilinna. 

Jessica parcă ar avea un bolovan pe piept, de parcă 
tocmai a terminat o alergare lungă, răsuflă cu greu. Nu 
jeleşte bărbatul pe care nu-l cunoştea aproape deloc. 
jeleşte pentru sine, pentru că a călcat încă o dată pe 
aceeaşi mină, s-a lăsat cucerită de un monstru, în ciuda 
faptului că i-a promis lui Eme că n-o s-o mai facă niciodată. 
E ceva defect în ea. E rea, şi de aceea caută răutatea. 
Răutatea din Jessica făcut-o pe mama ei să-şi ucidă 
familia. lar faptul că Jessica l-a ucis pe Colombano, i-a 
înfipt un cuţit în gât, dovedeşte că asta e adevărat. Jessica 
e un păianjen veninos care îi înfăşoară pe alţii în pânzele 
ei. Întocmai ca în cântecul lui Kex Mace's. 

Numai moarte, Jessica. 

Jessica nu reacţionează, nu vrea să asculte mustrările 
mamei, însă mama îşi apropie gura, aşa încât aerul rece 
curge în urechea Jessicăi. 

Tu o cauţi cu lumânarea, Jessica... 


— Taci! strigă Jessica, izbeşte de perete paharul de 
whisky gol şi cioburile zuruie pe podea. 

Jusuf ţâşneşte de pe pat ca un cal speriat. 

— Ce mama dracului, Jessica? zice el cu mâinile la 
urechi, apoi îşi dă seama cât de ridicol arată şi le lasă 
brusc să atârne. N-am zis nimic! 

Jessica simte că o năpădeşte o sudoare rece, inima îi 
bate sălbatic, îşi aude gâfâitul. 

Sunt smintită, Jusuf. Sunt sărită de pe fix. 

— Scuze, nu am..., zice Jessica, însă înţelege că n-are 
cum să-i explice lui Jusuf totul. 

Poate că vor veni momentul şi locul, însă nu acum. 

— Jessica, ce se întâmplă? întreabă Jusuf şi face câţiva 
paşi spre ea. 

Cioburile paharului scrâşnesc sub pantofii lui. Jessica e 
încă desculţă, paltonul negru de lână e singurul lucru care 
îi acoperă trupul gol. 

— Toţi cei de la sediu ştiu acum, Jusuf, zice ea încet. Şi 
reputaţia mea s-a dus pe apa sâmbetei. 

Jusuf se opreşte şi clatină din cap, însă nu se grăbeşte 
să răspundă. Jessica simte cum i se strânge stomacul, îi 
vine să vomite. Bărbatul se lasă pe vine şi ia de pe podea 
două cioburi mari. 

— Nu-i aşa? insistă Jessica. 

Nu e sigură ce ar face-o să se simtă mai bine: dacă Jusuf 
ar nega sau dacă ar tăcea, confirmând ceea ce ea ştie 
deja. 

— Nimeni nu gândeşte asta, Jessi. Sigur că nu, zice Jusuf 
oftând şi se ridică în picioare. 

Pune pe blatul bucătăriei cioburile, apoi se duce la 
fereastră şi se aşază la masă. Pe scaunul pe care cu mai 
puţin de o oră înainte Frank a deschis sticla de whisky. 
Ultima porţie de otravă înainte să pună în fapt verdictul pe 
care şi l-a dat singur. 


— Ştiu că m-ai prevenit..., începe Jessica încet. 

— La dracu’ cu ce am spus, Jessi. Ce mama naibii ştiu 
eu... Ce treabă am eu să dau sfaturi cuiva despre lucrurile 
astea? N-am mai fost cu o femeie de luni întregi. Şi apoi, 
ce am spus se referea doar la reputaţia de fustangiu a lui 
Dominis. Nu m-am gândit niciodată că era... amestecat în 
chestia asta perversă... 

— Ar fi trebuit să ştiu, zice Jessica şi se uită la Jusuf. 

— Ştii o mulţime de lucruri, Jessi. Dar nu eşti oracol. Ori 
Nostradamus. 

Jessica se uită la pat, unde în urmă cu câteva ore se 
zvârcolea de plăcere sub cearşafuri. Sub care a adormit 
alături de un bărbat şi de sub care s-a furişat în baie cu 
telefonul în mână. Dominis. Aşa a început Jusuf la telefon. 
Trebuie să fi fost singurul lucru pe care Frank l-a auzit în 
liniştea din cameră. Trezit de sunetul numelui său, s-a dat 
jos din pat, s-a gândit dacă să-şi tragă pantalonii şi să 
dispară în noapte sau dacă acum ar fi momentul perfect 
să-şi pună în aplicare planul de sinucidere. Poate că a 
văzut pistolul Jessicăi şi a avut nevoie de curaj ca să-l 
folosească. Sau poate că a dat întâi peste sticlă. 
Inlănţuirea evenimentelor e un mister. Tot ce pot să facă 
acum e să ghicească. 

Jessica ascultă sunetele de pe scară: nu-şi dă seama ce 
sunt, însă în capul său aude ţăcănitul bliţurilor fotografilor, 
discuţiile criminaliştilor şi sunetele telefoanelor mobile. Îşi 
imaginează pielea lui Frank albăstrindu-se. Frank, al cărui 
trup cald l-a simţit lipit de ea acum câteva clipe şi a cărui 
privire a simţit-o poposind pe pielea sa. 

Jessica se uită la telefon. Ciudat că Hellu n-a sunat. 
Poate că e logic, dat fiind că, în esenţă, ieri a dat-o afară în 
şuturi pe Jessica din unitate. Insă, pe de altă parte, dacă 
vaca aia nu sună, pierde ultima şansă de a o umili pe 
Jessica. 


Şi tocmai în clipa aceea telefonul începe să sune pe 
masă. Însă cel care sună nu e Hellu, ci Rasmus. 

— N-ai de gând să răspunzi? întreabă Jusuf când vede că 
Jessica se uită ţintă la telefonul de pe masă, care 
semnalizează neobosit. 

Jusuf probabil că n-are habar ce întrebare excelentă a 
pus. Jessica chiar nu are niciun motiv valabil ca să 
răspundă. Dar încă nu le-a spus celor din echipă că pleacă. 
Ar fi bine să facă ce trebuie. 

— Alo? zice Jessica, obosită. 

— Eşti bine, Jessica? Am auzit că... 

— Sunt, Rasse. De aceea ai sunat? 

— Poftim? Nu... Chestia e că... Am găsit al doilea telefon 
al Lisei Yamamoto, zice Rasmus. Nu-l avem, însă am putut 
să-i dăm de urmă... g 

Jessica simte că i se limpezeşte mintea. In ciuda faptului 
că mai devreme în acea noapte şi-a acceptat soarta şi a 
recunoscut că nu mai este implicată, brusc e din nou în 
miezul anchetei. 

— Ei bine? Unde e? 

— Asta-i ciudăţenia mare, zice Rasmus şi Jessica aude o 
uşă închizându-se. Apoi el continuă: Operatorul mi-a dat 
un link ca să pot monitoriza în direct amplasamentul. Cu 
alte cuvinte, pot să văd în orice moment unde se află 
telefonul, cu o precizie de vreo douăzeci de metri. Acum e 
în Konala... 

— Da? 

— La adresa Hellenei Lappi. 

Hellu selectează programul de bază şi închide maşina de 
spălat vase. Aude apa curgând prin ţevi, aparatul o trage 


înăuntru. Şi maşina începe zumzetul mecanic care o să 
ţină următoarea oră şi jumătate. Asta o să-i dea lui Hellu 
destul timp ca să deretice prin bucătărie, poate că nu atât 
de amănunţit cum i-ar plăcea, însă cu siguranţă destul ca 
să arate un pic mai bine. 

Hellu udă cârpa, pulverizează detergent în chiuvetă şi o 
mai şterge o dată. Se gândeşte la Jessica şi că mâine va 
trebui să abordeze altfel controlul asupra subordonaţilor 
săi. Dezbină şi stăpâneşte. Momentul e perfect pentru o 
mutare tactică: Jessica n-are mulţi prieteni în unitate în 
acest moment, adepţi fideli pe care să-i întristeze plecarea 
ei şi care să înceapă să pună întrebări stupide, să 
suspecteze o conspirație. Nu, va fi limpede pentru toată 
lumea că Jessica Niemi a hotărât să plece de bunăvoie. Şi, 
da, pe şefa unităţii, Helena Lappi, o surprinde hotărârea, 
dar, în acelaşi timp, ştie că Finlanda este o ţară a libertăţii 
şi nimeni n-o poate sili pe Jessica să lucreze în continuare 
la poliţie dacă nu vrea. Aşa o să se vadă din afară şi aşa 
trebuie să apară. lar când Hellu o să treacă pe coridor pe 
lângă Jens Oranen, el o s-o privească mulţumit, o s-o 
cheme în biroul lui şi o să-i strângă mâna. Bună treabă, 
Lappi, va zice Oranen, şi cariera ei va fi propulsată la un 
nivel şi mai înalt. 

Hellu tresare când simte ceva pe şold. 

— Acum plec, îi spune Hanna la ureche. 

A încolăcit cu braţele mijlocul lui Hellu. 

Trece un moment până ce Hellu pricepe ce zice Hanna. 

— Azi? Schimbul de noapte? zice ea surprinsă şi se 
răsuceşte ca s-o privească în ochi. 

Hanna pare amuzată. 

— Eşti un pic stresată? Nu-ţi stă în obicei să uiţi 
programul meu. De obicei îl ştii pe de rost, zice Hanna şi 
îşi apasă buzele peste ale ei. 

Hellu simte cum i se aprind obrajii. 


Hanna e frumoasă, mult mai frumoasă decât ea. Şi e şi 
mai frumoasă de aproape, când se sărută. Când se ating. 
Când ochii jucăuşi ai Hannei râd în vreme ce îi muşcă buza 
de jos, o atinge pe Hellu, îi oferă plăcere. 

— Atunci ne vedem dimineaţă, zice Hellu. 

Degetele Hannei îi mângâie în continuare gâtul. 

— Poate că într-o zi vom avea o seară liberă. Sau o 
dimineaţă. 

In acel moment se aude soneria. 

— Aştepţi pe cineva? întreabă Hanna zâmbind. l-ai spus 
amantei să vină cu o oră mai devreme? 

— Logică impecabilă. Nici măcar nu mi-am amintit că 
lucrezi în noaptea asta, râde Hellu şi lasă cârpa în 
chiuvetă. 

— O să-i dau drumul în casă când plec, zice Hanna. 

Şi-a pus paltonul, nu şi încălţările, şi îşi atârnă pe umăr o 
geantă de pânză bleu. 

— Pe curând, zice ea şi-i face semn cu ochiul, trece din 
bucătărie în living şi coboară scara spre uşa de la intrare. 

Hellu se reazemă de blat, îşi şterge mâinile şi rămâne 
nemişcată ca să asculte. Uşa se deschide şi aude voci 
slabe. /n engleză. 

Se furişează în capul scării, vede spinarea Hannei, care 
se încalţă fără să se aşeze. Dincolo de uşă vede pantofi de 
piele maro şi o parte din pantalonii negri. 

— Hellu, a venit cineva la tine, strigă Hanna. 

Şi apoi Hellu simte mirosul puternic de aftershave 
dulceag. 

Jusuf intră pe banda autobuzelor ca să treacă de 
camionul de gunoi, apoi trece înapoi pe banda din stânga 


atât de brusc, încât maşina aproape că zgârie lumina de 
semnalizare a autobuzului din faţă. 

Girofarul de pe bord le dă de ştire celorlalţi şoferi de pe 
drum că acesta nu este un Volkswagen Golf obişnuit, ci o 
maşină de poliţie fără însemne care goneşte spre 
primejdie în timpul serviciului. 

— Nu răspunde? întreabă Jusuf şi schimbă într-o treaptă 
de viteză inferioară, turând motorul la maximum. 

Jessica lasă jos telefonul. Nu, Hellu nu răspunde, însă ar 
putea să fie mai multe motive pentru asta. 

— Dă-mi telefonul tău, zice ea. 

Jusuf îşi scoate telefonul din buzunar şi i-l dă. Jessica 
selectează numărul lui Hellu, duce telefonul la ureche şi 
după o vreme obţine acelaşi rezultat - nu răspunde. Ce 
mama naibii se petrece? 

—Fir-ar să fie! înjură Jessica şi pune amândouă 
telefoanele pe bord. 

— De ce ar vrea Hellu să ascundă faptul că telefonul 
mobil al Lisei e în posesia ei? Ne-au ieşit peri albi tot 
căutându-l, zice Jusuf şi trece în viteză pe galben. 

Jessica înţelege de ce Hellu n-a informat-o pe ea, însă e 
logic ca cineva din echipă să ştie, deoarece este foarte 
important pentru o investigaţie în curs. Informaţia ar fi 
trebuit să ajungă la Jusuf, sau cel puţin la Rasmus, care, 
probabil, reprezintă un soi de teren neutru. 

Caroseria saltă pe amortizoare când roţile ajung pe o 
porţiune de drum cu gheaţă. Jessica se agaţă de mânerul 
portierei. N-ar trebui să fie aici, stând într-o maşină în 
crucea nopţii, în drum spre casa şefei unităţii - să sune la 
uşă şi apoi - ce? Să întrebe? Să caute blestematul de 
telefon? 

Şi totuşi, Jessica simte că este exact unde trebuie, 
gonind spre un nou mister alături de Jusuf. Brusc, îşi dă 


seama că durerea paralizantă care a lovit-o pe casa scării 
a dispărut. 

In acest moment, când Jusuf mână maşina printr-o 
intersecţie aglomerată şi mai departe spre Vihdintie, e 
bucuroasă că i-a răspuns lui Rasmus. Nu ştie ce s-ar fi 
întâmplat dacă ar fi hotărât să stea acasă singură. 

— Jessica? zice Jusuf şi îşi reazemă braţul stâng de 
geam. Crezi că Hellu e amestecată cumva în acest caz? 

Jessica se uită la fulgii de zăpadă care zboară pe lângă 
parbriz, vede cum peisajul urban face imediat, ca printr-o 
vrajă, loc pădurilor desfrunzite. 

— N-aş şti să spun, Jusuf. Poate că ea a găsit telefonul 
Lisei. Sau a găsit-o pe Lisa. Sau Fantoma i-a făcut o vizită 
lui Hellu. 

Jusuf opreşte maşina pe marginea drumului. Un pic mai 
devreme a stins farurile. Zece metri mai încolo începe o 
alee asfaltată care trece printre două şiruri de case roşii. În 
dreptul casei din capăt, o Toyota Prius gri e conectată la o 
staţie de încărcare. La etaj arde lumina. 

— E hibridul lui Hellu, zice Jusuf şi îşi aruncă în gură o 
gumă de mestecat. 

Jessica se uită în jur, apoi la ceas. E douăsprezece şi 
jumătate. 

— De ce naiba nu răspunde? mormăie ea şi se uită iar la 
telefon. 

— Chestia asta începe să pută, Jessi, spune Jusuf şi 
opreşte motorul. 

Stau acolo, uitându-se la curtea şi la aleea scăldate în 
lumina slabă a felinarelor. Nu-i nici ţipenie de om. Şi într- 
una dintre celelalte case e lumină. Luna se iţeşte sfioasă 


de după nori. Tufele desfrunzite se zbuciumă în vânt ca 
nişte arici tremurători. 

E un loc idilic, ideal pentru familii cu copii. Pe unul din 
două praguri zac jucării şi echipament sportiv. Trotinete, 
lopăţele, crose de hochei, porţi de plastic. Boburi şi săniuţe 
rotunde şi clasice, care până acum n-au prea fost folosite 
în iarna asta. 

— Să sunăm la uşă? zice Jusuf. 

— Şi ce să zicem? „Bună, Hellu, scuze că mă înfiinţez la 
uşa ta la unu noaptea, mai ales că m-ai scos din anchetă, 
dar nu cumva e aici telefonul secret al Lisei Yamamoto, şi 
dacă da, de ce n-ai spus nimănui?” 

— E aici, fir-ar să fie! Tocmai ne-a spus Rasse! insistă 
Jusuf şi bate cu degetele în volan. 

— Chiar dacă este, nu prea putem să-i cerem lui Hellu 
să se justifice. 

Jessica îşi masează fruntea. 

In clipa aceea vede mişcare la fereastra de la etaj. 

— Uite, zice ea, chiar dacă nu e sigură că e Hellu sau 
altcineva. Uite-o. 

Jusuf îşi îndreaptă privirea spre fereastră. În acel 
moment se aprinde lumina la parter. 

Peste o clipă se deschide uşa casei. 

Jessica îşi ţine respiraţia. 

— lese cineva. E Hellu? 

— Nu, zice Jessica. 

E cineva cu hanorac negru şi un fel de pălărie. 

Persoana trece de Priusul gri şi se îndreaptă spre drum 
şi spre maşina în care sunt Jessica şi Jusuf. 

— Cine naiba e? şopteşte Jusuf şi fălcile i se opresc din 
mestecatul gumei. 

— E bărbat. 


Bărbatul merge încet, dar hotărât. Are mâinile în 
buzunare, priveşte în jos. Faţa îi este umbrită de borul 
pălăriei. Nu poate să fie... 

— Lasă-te în jos, zice Jessica, şi alunecă amândoi pe 
scaune până nu se mai văd. 

Vântul înşfacă pălăria bărbatului şi trebuie s-o ţină cu 
mâinile ca să nu-i zboare. 

— Ce mama naibii... 

Apoi ridică privirea şi se uită în jur. Ca o gazelă care e 
atentă la prezenţa prădătorilor din savană, pare să simtă 
că ceva nu-i în ordine. Paşii îi încetinesc, apoi se opresc. 

Dă drumul borului pălăriei şi ridică bărbia ca să vadă 
mai bine. 

— O să ne observe, zice Jusuf şi pune degetele pe cheia 
de contact. 

Jessica aude vorbele lui Jusuf, însă e prea prinsă în 
propria realitate ca să răspundă. Acum vede mai bine faţa 
luminată de felinarele din curte şi îşi dă seama că a mai 
văzut-o de multe ori. Pomeţii albi, ascuţiţi, gura strânsă 
într-o linie crudă. 

Frigul străpunge trupul Jessicăi, de parcă mama i-ar fi 
pus o mână pe pielea goală. 

Bâjbâie după armă, însă îşi aminteşte că un bărbat 
tocmai s-a sinucis cu ea şi a fost dusă la sediu pentru 
testare. 

Totul e neclintit, nu aude nici măcar răsuflarea lui Jusuf. 

— Fantoma, e Fantoma, şopteşte Jessica. 

Şi în secunda aceea bărbatul îi vede, vede că îl văd şi ei, 
face un pas înapoi şi se răsuceşte pe călcâie. Poalele 
paltonului lung, negru îi acoperă picioarele, şi silueta 
alunecă peste curtea albă, ca o stafie. 


85. 


Jusuf şi Jessica ţâşnesc din maşină, şi Jusuf îndreaptă 
pistolul spre spatele care se îndepărtează. 

— Stop! urlă el în engleză, însă Fantoma merge mai 
repede, apoi o ia la fugă. 

— Opreşte-te! strigă Jessica şi se repede după el, pe 
urmele lui Jusuf. 

Se simte dezbrăcată fără pistol, dar n-are niciun rost să 
stea pe loc. De data asta el n-are cum să scape. 

Gândurile îi roiesc prin minte. Îl urmăresc pe bărbatul 
care a fost tot timpul în miezul cazului. Fantoma ştie ce i s- 
a întâmplat Lisei. Şi lui Jason. Poate că l-a împuşcat şi pe 
Jose Rodriguez. 

— Stai! strigă Jusuf şi mai tare. 

O zonă cu zeci de case e ultimul loc în care să tragi cu 
arma, fie un foc de avertisment, fie pentru a împiedica 
fuga. Jusuf e pistolar de frunte în poligon, dar cunoaşte 
destul de bine realitatea ca să nu facă nimic necugetat. 

Paltonul Fantomei flutură în vânt, aleargă spre uşa lui 
Hellu, apoi schimbă brusc direcţia şi sare peste un gard 
jos, îndreptându-se spre mijlocul curţii şi cadrul pentru 
bătut covoare de acolo. 

— Opreşte-te! strigă Jessica. 

In clădirea vecină se aprinde lumina. 

Ce naiba căuta Fantoma acasă la Hellu? A omorât-o? Şi 
de ce? 

Jessica sprintează, şi-a pus adidaşii când a plecat de 
acasă şi alegerea încălţărilor s-a dovedit norocoasă. 
Nisipul îngheţat scrâşneşte sub tălpi, Jessica pândeşte 
lucirea bălților îngheţate care o avertizează de capcană. 
Un pas pe suprafaţa lor alunecoasă ar putea însemna 
sfârşitul urmăririi. 


Îl vede pe Jusuf ridicând pistolul spre cer, probabil ca să 
tragă un foc de avertisment. Şi dintr-odată bărbatul pe 
care îl urmăresc dispare: de parcă l-a înghiţit pământul. 

— Ce mama dracului? zice Jusuf şi încetineşte paşii, cu 
pistolul încă aţintit spre cer. 

Aud în întuneric un geamăt, dar e învăluit imediat de 
şuierul vântului. 

— Unde...? zice Jessica, dar în clipa aceea bărbatul 
apare de după o ladă cu nisip. 

Incearcă să stea în picioare, dar se prăbuşeşte, ţinându- 
se de gleznă. 

— Ai grijă, Jusuf, continuă Jessica. 

Poate e o capcană. Bărbatul e cu siguranță înarmat. 

— Freeze“, zice Jusuf cu încântare, ca şi cum ar fi 
aşteptat întreaga viaţă să dea ordinul în engleză. 

Jessica vede sârma de rufe de lângă cadrul pentru 
covoare. O instalaţie mortală şi aproape invizibilă în 
întuneric. Jessica n-ar fi deloc surprinsă să afle că Hellu, 
care nu poate suferi distracţia, a pus-o acolo ca pe o 
capcană pentru copiii care fac prea multă gălăgie în curte. 

— Wait, zice Fantoma când Jusuf se apropie de el. / can 
explain.% 

Jessica se uită în jur. În casa lui Hellu e încă aprinsă 
lumina la etaj. Ea şi Jusuf ştiu din experienţă că bărbatul 
care se ţine de gleznă e extrem de periculos. L-a azvârlit 
pe Jusuf peste o masă de sticlă şi a lăsat-o pe Jessica fără 
răsuflare cu un pumn în plexul solar. Şi a fugit. Şi a tot 
fugit, iar acum, în sfârşit, e în ghearele lor. 

— Vezi asta, nenorocitule? întreabă Jusuf în engleză şi 
ridică mâna bandajată. Ai de dat nişte explicaţii. 


2 Nu mişca! (în limba engleză în original). 


50 Aşteaptă. [...] Pot să explic. (în limba engleză în original). 


Îşi desprinde de la centură cătuşele şi i le aruncă 
Jessicăi. 

— Let me explain... Your boss”!, zice Fantoma şi se 
strâmbă de durere. 

Trebuie să fi făcut un salt pe cinste când s-a izbit de 
sârma de rufe şi apoi a căzut cu toată greutatea pe picior. 

— Ce-i cu ea? întreabă Jusuf. 

Jessica trece pe lângă Jusuf şi se pregăteşte să-i pună 
bărbatului cătuşele. 

Inima îi bate în piept nebuneşte. 

— Ai grijă, Jessi, zice Jusuf când Jessica îl prinde pe 
bărbat de încheietură. 

Şi apoi aud în spate o voce cunoscută. Tonul e ferm, dar 
reţinut. 

— Aşteptaţi, zice Hellu oftând. 

Uşa casei e deschisă şi ea se apropie. Jusuf se uită la ea, 
dar nu lasă în jos pistolul. Un moment pare că are de gând 
să-l îndrepte spre ea. 

— Ce dracu’, Hellu? zice Jusuf. 

— Inţeleg că pare ciudat, zice Hellu şi se uită în jur 
stingherită. Hai să mergem înăuntru şi veţi putea auzi 
întreaga poveste. 

Jessica se trage într-o parte. În ce naiba s-a băgat Hellu? 
Se luminează tot mai multe ferestre. 

Hellu trece între Jusuf şi Fantomă, şi Jusuf păşeşte într-o 
parte ca să nu scape din ochi Fantoma. 

— Ascunde pistolul ăla până nu sună cineva la poliţie, 
şuieră Hellu. 

— Să sune cineva la poliţie, mormăie Jusuf, ţintind în 
continuare Fantoma. Suntem deja trei aici. 

— Nu, patru, oftează Hellu şi continuă: Lasă pistolul. E 
un ordin. 


51 Lasă-mă să explic... Şefa voastră... (în limba engleză în original). 

Jessica şi Jusuf stau pe canapeaua maro din livingul de 
la etaj al casei lui Hellu şi se uită bănuitori dincolo de 
măsuţa de cafea rotundă la bărbatul care are o compresă 
rece pe glezna umflată. Fruntea îi e brăzdată de o julitură 
roşie. 

Jessicăi nu-i vine să creadă. Imaginea Fantomei este de 
ieri încoace în centrul panoului din sala de şedinţe. Erau 
siguri că acest bărbat e în spatele dispariţiei Lisei 
Yamamoto şi a lui Jason Nervander şi, probabil, e 
amestecat în organizarea afacerii cu prostituate. 

— Aşadar, aţi dat de urma celui de-al doilea telefon al 
Lisei, zice Hellu şi pune pe măsuţa de cafea o tavă cu 
pahare hexagonale şi o sticlă cu apă minerală. 

Camera e plină de mirosul dulceag de aftershave al 
Fantomei, pe care ea şi Jusuf l-ar recunoaşte şi în somn. 

— Rasmus i-a dat de urmă, zice Jusuf fără chef şi 
continuă: Acum vrei, te rog, să ne spui cine-i individul 
ăsta? 

Hellu se aşază şi oftează. 

— Probabil că ar fi politicos să vorbim într-o limbă pe 
care o înţelege toată lumea, zice ea în engleză, şi face 
semn cu capul spre Fantomă. 

Fantoma trage aer în piept, şi când vorbeşte, în cele din 
urmă, vocea îi este complet diferită de ceea ce se 
aşteptau: e un pic răguşită, groasă şi, spre surprinderea 
lor, are accent britanic. 

— Numele meu este Nathan Reddick. Lucrez la Europol, 
investigând traficul uman la nivel internaţional, zice el şi 
îşi umezeşte buzele. Motivul comportamentului meu 
misterios e simplu, sunt la Helsinki sub acoperire. 

Jessica şi Jusuf se uită unul la altul sceptici. 


— E adevărat. Am primit azi confirmare de la Haga, zice 
Hellu serioasă şi toarnă apă în pahare. 

Nathan Reddick îşi încrucişează braţele şi faţa lui 
împietrită se încreţeşte într-un zâmbet împăciuitor. 

— Aşadar, investighezi fetele manga? zice Jusuf. 

— Da. Şi de aceea a trebuit să am mare grijă, să mă 
comport ca un delincvent, zice Reddick şi arată pe rând 
spre Jessica şi Jusuf. Am recurs la forţă. Imi pare rău 
pentru suferinţa şi neplăcerile cauzate, însă pentru a 
rezolva acest caz era de cea mai mare importanţă să nu 
mă dau de gol. 

— Ai fi putut să explici, zice Jessica. Nu era nevoie să mă 
laşi fără suflare în mijlocul străzii. Sau să-l dobori pe 
Jusuf... 

— Chiar aş fi putut să explic? M-aţi fi ascultat acum 
câteva minute dacă şefa voastră n-ar fi locuit la o 
aruncătură de băț? În cel mai bun caz, explicaţia ar fi irosit 
timp prețios, zice Reddick. 

Apoi expresia amabilă dispare, făcând loc alteia, mai 
aspră şi arogantă. 

— Cum ziceam, vă cer iertare... Nu ştiu dacă aţi lucrat 
vreodată sub acoperire, dar se aplică alt set de reguli. 
Dacă vrei să joci credibil rolul unui delincvent, trebuie să 
gândeşti ca un delincvent, să te porţi şi să acţionezi ca un 
delincvent. Până la un punct. Chiar dacă rişti să încasezi 
un glonţ în cap. 

— OK, zice Jessica, se aşază picior peste picior şi se lasă 
pe spătarul canapelei. Spune-ne ce ai descoperit. 

Nathan Reddick se apleacă în faţă şi o priveşte 
enigmatic pe Jessica. 

— Azi Europolul a informat poliţia din Helsinki despre 
operaţiune. Mulţumirile pentru rezolvarea cazului sunt în 
primul rând pentru echipa ta, Niemi. 


— Mă faci tot mai curioasă, zice Jessica şi înalţă o 
sprânceană cu un aer plictisit. 

Nathan Reddick scoate un hohot de râs sec şi se 
răsuceşte spre Hellu căutând sprijin, însă ea nu-i oferă 
decât o ridicare din umeri. Asta-i pacostea de Niemi. 

Reddick se întinde, ia un pahar şi îl umple din sticlă. 

— E o poveste lungă şi o să încerc s-o scurtez cât pot de 
mult. La bază este organizaţia bielorusă Sinija Skarpijony*? 
- O grupare criminală care, spre deosebire de multe mafii 
din estul Europei, s-a concentrat numai pe prostituție. 
Sinija Skarpijony are oameni extrem de inteligenţi şi 
influenţi. Întreaga organizaţie criminală este construită pe 
reţelele de socializare şi tehnologia de ultimă oră, şi 
segmentul ţintă este strict definit, zice Reddick şi 
răsuceşte paharul în mână. Hebefili sau efebofili cu 
venituri mari din ţările nordice, care au fantezii manga şi 
tendinţe sadice. 

— Stai un pic... Pedofili? întreabă Jusuf. 

— Nu tocmai, pedofilia este orientată spre copiii care 
încă n-au ajuns la pubertate. Hebefilii sunt interesaţi de 
copii abia ajunşi la pubertate, iar pe efebofili îi interesează 
adolescenţii mai mari, de la 17 la 19 ani. 

Jessica ascultă vorbele lui Reddick şi îşi aminteşte cum 
era la nouăsprezece ani, cum se simţea adultă, cu toate că 
nu era decât un copil naiv, pe care un psihopat iscusit la 
vorbe l-a violat într-un apartament igrasios de pe malul 
unui canal venețian. 

— Ce vă vine în primul rând în minte, pe baza celor 
spuse de mine? zice Reddick. 

Jessica şi Jusuf se uită unul la altul. 

— Segmentul este, într-adevăr, bine definit, zice apoi 
Jessica. 


52 Scorpionii albaştri (în limba ucrainiană). 


Acum, Reddick zâmbeşte pentru prima oară arătându-şi 
dinţii. 

— Exact, Niemi. Şi ce anume face posibilă definirea 
clientelei cu atâta precizie? Jessica se gândeşte. Cum 
reuşesc companiile prezente online să-ţi ofere exact ceea 
ce se întâmplă să-ţi doreşti? zice Reddick. 

— Internetul culege informaţii despre mine. 

— Întocmai. Sinija Skarpijony este o organizaţie cu 
fonduri mari care acţionează pe fundalul unor operaţiuni 
perfect legale, vânzare cu amănuntul de materiale de 
construcţii, dezvoltare de aplicaţii, chiar un incubator de 
afaceri. Foloseşte o armată de hackeri şi dezvoltatori care 
creează platforme nu numai pentru afacerile legale, ci şi 
pentru cele ilegale. Şi aşa a adulmecat prima dată 
Europolul această reţea de prostituție construită foarte 
inteligent şi grijuliu. 

— Ce vrei să zici? 

— S-a întâmplat ca oamenii noştri de la supravegherea 
cibernetică, hackeri iscusiți, să observe că au fost instalate 
softuri maligne pe aproape toate serverele care găzduiesc 
site-uri mari de pornografie. Pescuiau termeni de căutare 
şi informaţii despre tipul de pornografie urmărit de la 
adresele IP. Imaginaţi-vă că cineva care intră pe site, chiar 
şi neînregistrat, priveşte ore întregi pe an pornografie 
folosind termeni de căutare precum manga, tânăr, 
adolescent, sufocare, pedepsire, bătaie, minionă - sunt 
cele mai obişnuite, din cât îmi amintesc - şi caută online 
materialele respective, iar hackerii de la Sinija Skarpijony 
creează declanşatori online care găsesc adresa IP de 
îndată ce sunt îndeplinite anumite condiţii. Şi, dat fiind că 
numai oamenii avuţi sunt ţinta dorită, bogăţia lor este 
confirmată prin supravegherea altor cumpărături online, 
taxelor de membri şi reţelelor de socializare. Restul e 
floare la ureche. Banda a identificat mii de astfel de 


oameni şi i-a contactat prudent, tatonând, fără să 
dezvăluie prea mult. Şi s-a ales cu sute de cumpărători 
interesaţi, zice Reddick şi bea restul de apă din pahar. 

Jessica se uită la Hellu, care bate cu degetele în braţele 
fotoliului pe care stă. 

— Desigur, la început n-am ştiut cum funcţionează. Nu 
ştiam decât că cineva din Bielorusia culegea informaţii 
despre preferinţele legate de pornografie, zice Reddick. 

— Cum aţi început să progresaţi? 

— Operaţiunea sub acoperire a început în momentul în 
care am închiriat un apartament în Helsinki şi... 

— Ai început să te uiţi la pornografie? zice Jusuf, şi pe 
faţă îi fulgeră un surâs. Există şi munci mai neplăcute. 

— Oficial, am venit la Helsinki din Tokyo, prin Haga, în 
calitate de consultant la fuziunea a două companii de 
comerţ online. În realitate, mi-am petrecut timpul făcând 
căutări de pornografie cu acei termeni. Multe şi rapide. De 
asemenea, am făcut zeci şi zeci de căutări care implicau 
un salariu mare: am închiriat o proprietate sezonieră, am 
descărcat PDF-uri cu liste de preţuri pentru automobile de 
lux, am deschis un cont pentru speculaţii la bursă. Am 
creat un cont de Instagram şi am urmărit produse 
costisitoare, zice Reddick şi se uită la glezna bandajată. 
Alţi doi detectivi ai Europol făceau acelaşi lucru, unul la 
Stockholm şi celălalt la Goteborg. 

— Insă au muşcat momeala ta? zice Jessica. 

Reddick încuviinţează din cap. 

— La numai opt zile de la venire am primit un mesaj 
personal de pe Instagram, din cele pe care le poţi citi o 
singură dată, apoi dispar. Insă i-am făcut o captură de 
ecran, zice Reddick, tastează un moment pe telefon şi i-l 
întinde Jessicăi. 

Jessica răsuceşte ecranul spre sine. 


— Ne-am făcut luntre şi punte să dăm de acest telefon, 
zice ea. 

— Acum ştii de ce n-aţi putut, zice Reddick. 

Jessica ţine telefonul în aşa fel încât să vadă şi Jusuf. 


Știu ce îti doreşti, barosanule. 

masayoshi. fi 

#25119358 

Arată-te acolo îmbrăcat elegant şi întreabă de 
James. 


Jessica îi înapoiază telefonul. 

— Cine ţi-a trimis mesajul? 

— După cum ghiceşti, probabil, o tânără frumoasă în 
haine manga, cu indicativul Aluna25119358, zice Reddick, 
priveşte pe ferestrele înalte din living şi apoi îşi aşază mai 
bine, cu amândouă mâinile, piciorul vătămat. Şi, aşa cum 
ştiţi, când tastezi pe Instagram acel hashtag numeric, apar 
zece imagini. Două hoteluri, câteva restaurante. Clubul de 
noapte Fenix. 

Jessica încuviinţează din cap. 

— Ce s-a întâmplat după aceea? întreabă ea. 

— Mi-am pus un costum şi m-am dus la micul hotel din 
fruntea listei. Am întrebat de James. Era clar că 
recepţionerul nu ştia la cine mă refer, dar mi-a spus să 
aştept în barul hotelului. A trecut o jumătate de oră şi apoi 
a apărut în faţa uşii un Mercedes SUV mare. M-a luat din 
bar bărbatul de la volan, care vorbea engleza cu accent 
est-european. A spus că el e James. În maşină mi-a cerut 
numele profilului de Instagram, ca să se asigure că sunt cu 
adevărat eu: că ei m-au găsit pe mine, nu invers. Apoi mi- 
a spus că pot să aleg o fată din catalog, care era identic cu 
cel de pe masayoshi. fi. 

— Catalogul era în maşină? zice Jessica. 


— Da. Legat în piele, tot tacâmul. [inta lor era un 
concept cu adevărat exclusivist, lux pentru puţinii aleşi, 
răspunde Reddick. Unele dintre fetele din fotografii, 
îmbrăcate aproape identic, erau asiatice, însă cele mai 
multe erau europene. Lângă fotografie era numele. La 
început am ales o fată pe nume Kasumi, însă mi s-a spus 
că nu mai este disponibilă. Până la urmă am ales-o pe 
Miyamoto... Şi ea este cea pe care aţi găsit-o pe plaja din 
Vuosaari. 

— Olga Belousova..., zice Jusuf. Ce i s-a întâmplat? 

Reddick ridică un deget, cerându-le să aibă răbdare. 

— James mi-a spus preţurile. Tariful de bază era o mie 
de euro. Asta însemna o oră cu fata. Însă pentru douăzeci 
de mii puteam să păstrez fata şi camera cinci zile. Şi în a 
cincea zi puteam să fac ce vreau cu ea. Şi ei aveau să facă 
curăţenie în urma mea, zice Reddick, şi arată înfierbântat, 
ca şi cum ar asculta povestea în loc s-o spună el însuşi. 

— Ce voia să spună cu asta bărbatul de la volan? Că vor 
face curăţenie după tine..., şopteşte Jessica. Vrei să zici... 

Reddick priveşte pe fereastră. 

— Da. Că pot s-o bat. S-o sugrum. Să-i tai gâtul. S-o 
omor, zice Reddick, şi peste încăpere se aşterne o tăcere 
adâncă. 


87. 


Jessica îşi stropeşte faţa cu apă rece. Povestea lui 
Nathan Reddick a îngreţoşat-o. 

Baia e albă şi strălucitoare. Fiecare suprafaţă luceşte 
imaculat, ceea ce nu-i surprinzător, cunoscând-o pe Hellu. 
Jessica îşi şterge faţa şi mâinile şi se întreabă dacă soţia lui 
Hellu e la fel, obsedată să controleze totul. Sau complet 


diferită? Şi, oricum, de ce ar vrea cineva să trăiască cu o 
ticăloasă care te înjunghie pe la spate ca Helena Lappi? 

Jessica deschide uşa şi se întoarce în living. Pe pereţi 
atârnă serigrafii colorate, probabil ca să mai îndulcească 
severitatea militară a casei. Insă tablourile au fost puse 
într-un fel calculat, meticulos, arătând că n-au fost 
achiziţionate pentru că i-au plăcut cumpărătorului, ci 
pentru că erau ceea ce se presupune că trebuie să pui pe 
pereţi. 

— Scuze. Să continuăm, zice Jessica şi se aşază pe 
canapea lângă Jusuf. 

— Ştiu că e greu de ascultat, zice Reddick. 

Jessica se uită lung la agentul din Europol. Am auzit, 
văzut şi trăit o mulțime de lucruri grele, bulangiule. 

— Continuă, te rog, zice ea pe un ton neutru. 

— De cum am urcat în maşină am văzut conectat la 
bord un dispozitiv de anti-poziţionare echipat cu antenă, 
din cele care blochează semnalele GPS, şi mi-am dat 
seama că nu trebuie să ştiu unde mergem. l-am spus lui 
James că vreau două ore, că o să mă gândesc mai târziu la 
perioada mai mare. James mi-a acceptat fără vorbă 
hotărârea şi mi-a spus regulile. Că trebuie să-mi închid 
telefonul şi să-l las la el pe durata drumului. Apoi mi-a dat 
o pereche de ochelari de soare cu protecţie laterală. Nu 
puteai vedea nimic cu ei. Reddick îşi scoate bufonii şi-şi 
suflecă mânecile până la coate. Drumul a durat o jumătate 
de oră. La început ne-am oprit mereu. Apoi am parcurs o 
porţiune mai lungă cu viteză un pic mai mare, şi m-am 
gândit că ieşeam din centru. In cele din urmă, James a 
oprit motorul şi mi-a spus că pot să-mi scot ochelarii. Eram 
într-o parcare subterană fără ferestre. Nu era prea mare, 
vreo două-trei sute de metri pătraţi. Dincolo de portieră 
auzeam huruitul unui motor puternic şi scrâşnet de 
cauciucuri mari. James mi-a deschis portiera şi m-a condus 


la un lift de marfă. Înăuntrul liftului mi-a spus să mă las 
percheziţionat şi m-am supus. Am coborât la etajul 
următor, apoi am mers pe un coridor scurt până la o uşă 
neagră. James a bătut în ea şi uşa a fost deschisă de un 
bărbat care, după înfăţişare şi accent, era finlandez. A zis 
că îl cheamă Sam. Mi-a arătat apartamentul, care era 
mare, în jur de şaizeci de metri pătraţi, şi bine utilat. 
Bucătărie luxoasă, baie, bar, televizor, pat mare, însă în 
spatele draperiilor nu erau ferestre. Sam a zis că e 
disponibil serviciul în cameră douăzeci şi patru de ore din 
douăzeci şi patru: meniul e lângă televizor. Când sunt gata 
de plecare nu trebuie decât să apăs pe butonul de lângă 
uşă. Şi dacă vreau să sun pe cineva pot să folosesc 
telefonul fix. Mobilul avea să-mi fie înapoiat la plecare. 

— Ce s-a întâmplat apoi? întreabă Jusuf. 

— Sam m-a privit în ochi şi m-a întrebat dacă sunt de 
acord să respect regulile casei. Am încuviinţat din cap. Şi 
apoi mi-a zis: Petrecere frumoasă, domnule Watanabe. Am 
înţeles ameninţarea implicită din această formulă aparent 
politicoasă: îţi ştim numele. Ne alegem clienţii. Ştim totul 
despre tine. 

— Watanabe? zice Jessica. 

— E numele meu sub acoperire, pentru care Europolul a 
creat cu mare grijă o biografie, zice Reddick şi îşi face de 
lucru cu inelarul stâng, pe care poate că în condiţii 
normale poartă inel. Oamenii ăştia n-ar accepta niciodată 
un client despre care n-au destule informaţii. Vor nume, 
adresă, fotografii, locul de muncă, numele copiilor şi 
grădiniţa la care merg... Aşa se asigură că nimeni nu 
vorbeşte cu poliţia. 

— Cu toate că clienţii nu rămân cu nicio dovadă a 
schemei, zice Jessica. 

— Exact. Şi totuşi, zice Reddick şi îşi îndreaptă spatele. 


O vreme pare că, dacă ar putea, s-ar ridica în picioare şi 
ar umbla prin încăpere. 

— Te-ai întâlnit cu Miyamoto. Adică Olga, zice Jessica, în 
vreme ce Jusuf mai scoate o gumă de mestecat din 
pachet. 

Reddick încuviinţează din cap. 

— M-am întâlnit, zice el privind-o pe Jessica în ochi, şi 
pentru prima dată pare cumva vulnerabil. 

E clar că înţelege încotro bate Jessica. 

— Nu există instrucţiuni clare pentru astfel de situaţii. 
Înainte de a începe sunt trecute în revistă împrejurările 
neprevăzute, diferite scenarii... Pentru că trebuie să facem 
ce se cuvine gândindu-ne la tabloul general. Succesul 
misiunii. Ce se va întâmpla cu femeile dacă va trebui să 
plecăm de acolo şi misiunea eşuează. 

Jessica lasă să-i scape un mârâit şi clatină din cap. 

— Te-ai culcat cu Olga, zice ea. 

Urmează o scurtă tăcere, în care Reddick se uită pe 
rând la ei. Hellu nu pare surprinsă, a auzit deja povestea. 

— Trebuia să mai vin, Niemi. Tocmai pusesem piciorul în 
prag. Altfel ar fi ghicit că sunt poliţist... 

— Olga le-ar fi spus traficanţilor că n-ai vrut să te culci 
cu ea? intervine Jessica. 

Reddick ridică arătătoarele şi face semn la nimereală în 
jur. 

— Gândeşte-te! Au construit acel loc special în acel 
scop. Chiar crezi că ticăloşii ăia nu-mi înregistrau fiecare 
mişcare cu camere video şi microfoane? Pentru că 
adevăratul model de afacere al bandei - după cum am 
aflat mai târziu - este centrat pe supraveghere. 

— Cum adică? zice Jessica. 

— Voiau douăzeci de mii de euro pentru plăcerea de a 
bate femeia, dacă voiam. Sau, în cel mai rău caz, s-o 
omor. Douăzeci de mii nu-i mult, dacă te gândeşti de câţi 


bani şi efort e nevoie ca să găseşti o prostituată şi s-o 
aduci în Finlanda. Ca să nu mai vorbim de pierderea 
profitului dacă femeia moare. N-ar fi mai inteligent să te 
mulţumeşti cu tariful de o mie de euro pe oră şi să uiţi de 
restul? Dacă aranjamentul ar fi cu adevărat ceea ce pare? 

Jessica simte cum inima îi stă în loc. 

— Doar dacă..., zice ea încet. 

— ... afacerea lor principală nu-i prostituţia, ci şantajul. 

— Aşadar, e o capcană unsă cu miere ca să atragă 
psihopaţi bogaţi. Tariful de o mie de euro pe oră e destul 
ca să sperie clienţii care nu sunt destul de setoşi de sânge 
ca să meargă mai departe. Nu trece mult şi ocazia se 
furişează, presiunea devine prea mare. Un nenorocit sadic 
care a plătit o căruţă de bani are şansa să-şi trăiască 
fanteziile cele mai perverse fără să fie prins. Tot secretul, 
faptul că le încredinţezi telefonul, că eşti dus cu maşina în 
acel loc... Nu înseamnă doar precauţii, ci îi creează 
clientului iluzia că ceea ce se întâmplă în acea încăpere 
rămâne acolo. 

— Cu toate că adevărul este exact opus, zice Jessica. 

— Întocmai, oftează Reddick. 

Jessica se uită la Jusuf, care e scufundat în gânduri. 
Fantoma, adică agentul Europol Nathan Reddick, le-a oferit 
o mulţime de informaţii, însă cele mai mari întrebări 
rămân fără răspuns. 

— Da, m-am culcat cu Olga Belousova, zice Reddick. Nu- 
s mândru de asta, dar trebuia să păstrez în minte tabloul 
general. Trebuia să las deschisă uşa din spate, ca să mai 
pot pătrunde în acel loc. 


— Dar trebuia cumva să-ţi dai seama unde te-au dus? 
întreabă Jusuf. 

— M-am gândit la mai multe variante. M-am gândit să 
iau legătura cu poliţia din Helsinki şi să cer întăriri. De 
exemplu, echipajele voastre ar fi putut să urmărească 
maşina folosită de James ca să mă ducă acolo. 

— Nu pare o idee proastă. De ce n-ai făcut-o? zice Jusuf. 

— M-am gândit mai bine şi am ajuns la concluzia că 
banda a luat în calcul posibilitatea, cu siguranţă. Şi că 
eşecul operaţiunii ar pune în pericol viaţa femeilor. Aşa că 
am hotărât să încerc pe cont propriu: am închiriat o 
maşină, am pândit la hotel şi am aşteptat să apară 
Mercedesul negru al lui James. Au trecut câteva zile şi 
eram pe cale să renunţ. Apoi într-o după-amiază l-am 
văzut pe James oprind în faţa hotelului. 

— James a intrat să ia un client? zice Jessica. 

— Eram prea departe ca să văd clientul. Dar nu încăpea 
îndoială unde se duc. 

— Continuă, zice Jessica. 

— Când am intrat în trafic, un SUV uriaş a trecut pe 
lângă mine. Un Chevrolet Suburban din ultimul deceniu. 
Eram sigur că e vehiculul al cărui motor l-am auzind 
huruind în afara parcării subterane. Mi-am dat seama că 
sunt două maşini, şi rolul celei de-a doua era să depisteze 
şi să împiedice pe oricine ar încerca să-i urmărească. 

— Aşa că ai renunţat? 

— Aş fi fost prins, şi asta ar fi însemnat sfârşitul 
operaţiunii. 

— Dar plăcile de înmatriculare? Le-ai notat? întreabă 
Jusuf. 

— Maşinile sunt înmatriculate în Finlanda, însă aparţin 
unei companii ucrainene. Europolul a făcut cercetări şi n-a 
găsit nimic. Nu era nimic solid de urmărit acolo. 

— Dar ţi-ai continuat investigația, oricum? zice Jessica. 


Reddick încuviinţează din cap. 

— M-am întors la hotel, zice el. Am folosit aceeaşi frază. 
Am aşteptat o jumătate de oră. James a venit să mă ia. 
Însă de această dată s-a schimbat ceva. 

— Ce? 

— Am urcat în maşină. Am spus că vreau o oră. James 
mi-a amintit opţiunile. Că nu pot trece la nivelul următor 
decât cumpărând fata pentru cinci zile. 

— Pricepeţi despre ce este vorba aici? intervine Hellu, 
care nu mai vorbise de mult, şi se uită sever la Jessica şi 
Jusuf. Omul de la volan le vără pe gât clienţilor pachetul de 
douăzeci de mii de euro. Tot restul n-a fost decât 
apetitivul: momeala. 

— Mă prefac interesat, continuă Reddick, însă rămân pe 
poziţii. Poate data viitoare, zic. Şi peste câteva minute 
sunt înapoi în cameră cu Olga. 

— Care era planul tău? 

— Să obţin informaţii. Genul de informaţii care să nu 
trezească bănuieli dacă şi când suntem ascultați. 

— Cum ar fi? zice Jessica nerăbdătoare. 

Încă îi este greu să aibă încredere în Fantomă, mai ales 
de vreme ce pare să se fi întors la locul faptei cu o mie de 
euro, însă fără vreun plan real. 

— Ştiam că dacă nu scot din asta ceva folositor n-o să 
treacă mult până să... 

— ... trebuiască să plăteşti prostituatele din propriul 
buzunar? zice Jessica şi ia o înghiţitură de apă. 

Reddick pare încurcat. Hellu arată ca şi cum ar fi pe cale 
să se repeadă la Jessica. 

— ... va trebui să anunţ la Haga că nu fac niciun 
progres. Că cea mai bună dintre câteva opţiuni proaste ar 
fi să-l urmărim pe James şi să-l aducem la interogatoriu. Şi 
că, probabil, asta n-ar da rezultate. Şi anume, am observat 
că James zicea ceva la telefon când maşina pornea şi când 


ajungeam în parcare. Orice abatere de la rutină ar fi fost 
observată imediat, zice Reddick, îşi umezeşte buzele cu 
limba şi continuă cu mai multă energie. Dar am observat şi 
ceva ce nu văzusem prima dată. Pentru că nu erau acolo, 
presupun... 

— Urmele de arsură de la cot? zice Jusuf, şi Reddick 
confirmă. 

— Am întrebat ce-i cu ele, însă Olga a zis că nu vrea să- 
mi spună. Gândindu-mă la context şi la modelul de afaceri 
al bandei, la început am presupus că au fost făcute de un 
client sadic, însă, după ce m-am gândit mai bine, mi-am 
dat seama că n-are sens în schema generală. Nu poţi 
abuza de fete decât dacă le cumperi. Aşa că în acel 
moment pentru mine chestiunea era un mister. 

— Şi cum ai continuat? 

— Am înţeles că trebuie să fac rost de numărul la care 
suna recepţionerul ca să ia legătura cu James. Era singurul 
capăt de care puteam să trag ca să încep să destram 
pânza de păianjen, însă n-aveam cum să ajung la el. Dacă 
furam telefonul recepţionerului, ar fi fost alertată banda şi 
şi-ar fi oprit operaţiunile. Eram într-un punct mort. Aţi auzit 
de cutia creată de Leonardo da Vinci, care era asigurată cu 
un cod numeric şi conţinea un pergament valoros? Puteai 
s-o deschizi cu forţa, însă atunci o fiolă cu oţet pusă în 
cutie se spărgea şi distrugea pergamentul. Asta era o 
situaţie identică. Era nevoie de o mare delicateţe ca să 
ajungi în miezul cazului. 

— Dar cum ai dat de Lisa? zice Jessica. 

— Masayoshi. fi, răspunde Reddick. Administratorul site- 
ului fusese mascat cu iscusinţă folosind o reţea TOR, însă 
nu le-a trebuit mult experţilor noştri IT ca să descopere că 
AnalyticsID-ul site-ului fusese folosit la alt URL... 

— Thelisayamamoto. fi, zice Jessica. 

Reddick confirmă din cap şi se apleacă în faţă. 


— Descoperirea era ciudată. Arăta că unul dintre cei mai 
populari bloggeri din Finlanda e, cumva, amestecat în 
acest caz. 

— Aşa că ai abordat-o? 

— Am văzut pe reţelele de socializare că nu e doar 
blogger, ci şi o artistă talentată. Am luat legătura cu ea şi 
i-am propus o afacere. M-am prefăcut că reprezint o 
galerie de artă din Japonia, i-am spus că plătim generos şi 
că vreau să-i văd lucrările. M-am gândit că nu strică faptul 
că amândoi avem rădăcini japoneze. Cei de la Haga mi-au 
creat în mai puţin de douăzeci şi patru de ore o biografie 
credibilă, în cazul în care faptul că am abordat-o ar crea 
suspiciuni. Am contactat-o prin Instagram. 

— Şi Lisa a muşcat momeala şi te-a invitat la ea acasă? 
zice Jessica. 

Piesele se aşază la locul lor, poate chiar prea bine. 

— Exact. M-am întâlnit cu Lisa acasă la ea, în Taka- 
Töölö, pe 20 noiembrie, un pic după ora cinci după-masa. 
Ne-am înţeles să picteze un tablou pentru mine. Aveam 
să-i plătesc cinci mii de euro. Şi că putem colabora în 
continuare. 

— Farul, cu şcolăriţa în faţă? sugerează Jusuf, şi Reddick 
confirmă din cap. 

— Lisa a sugerat asta, zice el. 

— Dar care era, de fapt, planul tău? zice Jessica 
bănuitoare. 

— Am pus un microfon sub biroul Lisei, răspunde 
Reddick şi îşi desface larg braţele. Bine. Recunosc că 
metodele mele nu sunt ireproşabile. 

— Povestea abia a început şi te-ai culcat deja de două 
ori cu o victimă a traficului de persoane, apoi ai instalat un 
dispozitiv de ascultare în apartamentul Lisei Yamamoto 
fără mandat de la tribunal. În plus, nu eşti autorizat să 
desfăşori operaţiuni în Helsinki, zice Jessica. Dar spune mai 


departe, vreau să aud până la capăt. Ţi-a făcut Lisa laba în 
toaleta de la Fenix? Şi asta a fost important pentru 
investigaţie? întreabă ea, şi Reddick pare acum, pentru 
prima dată, să-şi piardă răbdarea. 

— Care mama naibii e problema ta? Suntem de aceeaşi 
parte! Fără mine aţi fi avut mult mai puţine... 

— Potoleşte-te! strigă Hellu atât de aspru, încât Reddick 
pare surprins. 

Privirea i-a devenit, cumva, goală, aşa cum Jessica îşi 
aminteşte că a văzut-o în imaginile camerelor de 
supraveghere. 

— Aşadar, am pândit hotelul şi am sperat să aud 
telefonul sunând în camera Lisei. 

— Şi l-ai auzit? 

— L-am auzit. Nu era iPhone-ul Lisei, ci unul mai vechi. 
La început am crezut că e un mesaj, pentru că n-am auzit- 
o pe Lisa răspunzând. 

— A sunat de trei ori, zice Jusuf. 

Reddick confirmă. 

— Şi apoi ai aşteptat să apară James în faţa hotelului, 
zice Jessica. 

— Nu s-a întâmplat asta, ceea ce, desigur, nu însemna 
că m-am înşelat. Dar în seara celei de-a doua zile de 
pândă James a oprit în faţa hotelului. La numai douăzeci 
de minute după ce am auzit telefonul sunând în camera 
Lisei. A fost un moment extraordinar. Întreaga schemă 
fusese de la bun început atât de trasă de păr, încât părea 
incredibil că piesele se aşază la locul lor. Imi amintesc că 
am strigat de încântare. Lisa Yamamoto era vârâtă până 
peste cap în traficarea acelor femei, zice Reddick. 

— Dar de ce tocmai Lisa? 

— Am pornit de la prezumția că Lisa fie n-a fost 
conştientă de la început în ce se bagă, fie banda a folosit 
şantajul ca s-o facă să coopereze. Cred că banda voia să 


implice un influencer tânăr, a cărui prezenţă pe reţelele de 
socializare să o poată exploata într-un fel sau altul. 

Jessica ridică privirea spre spoturile îngropate în tavan, 
care alcătuiesc două linii paralele. Dacă s-ar stinge unul, 
nu încape îndoială că Hellu l-ar înlocui cât ai clipi. 

— In seara în care s-a confirmat că, într-adevăr, cel de la 
hotel o suna pe Lisa, am luat legătura cu ea. Era vineri, 
zice Reddick. Am pomenit de proiectul tabloului şi i-am 
cerut să ne întâlnim din nou. Aveam de gând să dau cărţile 
pe faţă şi s-o fac să vorbească. 

— V-aţi întâlnit? zice Jessica. 

Reddick oftează. 

— Intr-o cafenea din Piaţa Töölö, unde nu mai era 
nimeni altcineva. l-am arătat legitimaţia şi i-am spus că 
ştiu de masayoshi.fi şi că e amestecată în asta. Că multe 
vieţi omeneşti sunt în joc şi nu trebuie să-şi facă griji dacă 
mărturiseşte tot ce ştie. 

— Cum a reacţionat? 

— S-a făcut că nu ştie nimic. Apoi s-a ridicat de la masă 
şi a dat să plece... În acel moment am fost sigur că am 
călcat pe o mină şi am făcut o greşeală cumplită. Că ar fi 
trebuit să cer ajutorul poliţiei locale şi să obţin un mandat 
de arestare a Lisei Yamamoto. Că ea avea să-l sune 
imediat pe James şi să spună bandei că poliţia i-a dibuit 
şi... totul s-ar fi sfârşit. Ei le-ar fi omorât pe toate femeile. 

Reddick oftează adânc şi se uită în ochii Jessicăi. Dintr- 
odată pare obosit. 

— Am fugit după ea, am ajuns-o la uşă şi i-am spus că 
nu vrea să aibă pe conştiinţă toate aceste vieţi. Că ar 


trebui să mă sune când îi vine mintea la cap, zice el. lar ea 
mi-a spus că nu-s în toate minţile şi a plecat. 

— Strategia ta îndrăzneață s-a întors împotriva ta, zice 
Jusuf. 

— Eram sigur că Lisa e şantajată. Însă n-aveam habar cu 
ce anume. Până ce comisarul-şef Lappi mi-a spus în seara 
asta că tatăl Lisei a fost gangster. Dintr-odată, avea sens. 
l-au spus Lisei că o să-i omoare tatăl dacă nu joacă aşa 
cum îi cântă ei, zice Reddick. 

— Dar n-ai renunţat în acel moment, intervine Jessica. Ai 
reuşit să te strecori la lansarea lui Kex Mace's. 

— Am continuat s-o ascult pe Lisa. În zilele următoare 
am auzit-o pomenind de mai multe ori în engleză lansarea. 
S-a dovedit că vorbea cu directorul clubului Fenix, zice 
Reddick, şi Jessica simte un junghi. 

— Te-ai întâlnit cu el, zice ea. 

— Sâmbătă dimineaţa. Am tras concluzia că doar unii 
angajaţi ştiau de James. Altfel ar fi fost inutil de riscant. 
Am pornit de la presupunerea că directorul nu era implicat 
în schemă. Era întărită de faptul că Lisa nu i-a pomenit 
directorului faptul că am abordat-o. Dacă Dominis ar fi 
făcut parte din bandă, sunt sigur că n-ar fi pălăvrăgit fără 
grijă la telefon cu el, zice Reddick, şi Jessica e copleşită de 
uşurare. 

Ca şi cum i s-a luat de pe umeri o povară uriaşă. Însă nu 
poate să nu se întrebe de ce a recurs Frank la o măsură 
atât de drastică dacă n-a jucat niciun rol în schemă. 

— Vrei să spui că Frank Dominis nu era implicat în 
activitatea bandei? îl întreabă Jusuf pe Reddick şi se 
răsuceşte să se uite la Jessica. 

Reddick clatină din cap, calm. 

— Nu cred că era. 

— Atunci de ce te-ai întâlnit cu el sâmbătă dimineaţa? 


— Aveam nevoie să intru la lansare. Aveam nevoie de 
încă o ocazie să vorbesc cu Lisa. Nu-mi mai răspundea la 
telefon şi mi-am închipuit că e pe cale să se facă nevăzută. 

— Şi exact asta s-a întâmplat, zice Jessica, şi Reddick 
încuviinţează. 

— Eram în legătură cu Frank Dominis şi am stabilit să ne 
întâlnim sâmbătă dimineaţă. Înainte de asta, le-am cerut 
celor de la Haga să cerceteze trecutul lui Dominis. A reieşit 
că a fost sergent de infanterie în Alaska. O investigaţie 
într-o reţea internaţională de contrabandă şi distribuţie a 
dus drept la uşa clubului Fenix. Era clar că şeful e implicat. 
Când ne-am întâlnit, i-am spus lui Dominis că trebuie să 
particip la lansarea lui Kex Mace's. Altfel va fi arestat 
imediat. 

Jessica se uită la el cu ochi sticloşi. 

Îi vine să arunce paharul în mutra lui Reddick, dar se 
mulţumeşte să strângă cu degetele tremurătoare braţul 
canapelei. Frank n-a fost monstrul care ai crezut o clipă că 
este, Jessica. Însă a fost un delincvent care ştia că o să 
ajungă la închisoare pentru multă vreme. 

— Tocmai când încheiam discuţia cu Frank Dominis, 
James a oprit maşina în faţa clubului. Ştiam că mă va 
recunoaşte, aşa că am plecat imediat. Dar am zăbovit 
după colţ ca să văd ce se întâmplă şi l-am văzut pe James 
dându-i portarului ceva. Atunci mi-am dat seama că Alem 
era contactul din Fenix, zice Reddick. 

Jessica îşi întoarce privirea spre fereastră. A ascultat 
înregistrările interogatoriului lui Sahib Alem şi poveştile se 
potrivesc în toate privinţele. 

— Şi în seara aceea te-ai dus la petrecere? zice Jusuf. 


Reddick încuviinţează din cap. 

— Am ajuns primul. 

— De ce nu te-ai dus direct la uşa Lisei? 

— Nu pricepi? Încercam s-o fac să se comporte ca o 
informatoare. Nu voiam doar s-o silesc pe Lisa să 
vorbească, ci şi să fim văzuţi împreună. Voiam ca Lisa să 
ştie că discuţia noastră e înregistrată de camerele de 
supraveghere. Şi că oricine o fi cel care conduce banda, n- 
o să vadă asta cu ochi buni. 

— Aşadar, acesta era felul tău de a o ameninţa pe Lisa? 

— Da, zice Reddick şi îşi ia acelaşi aer rece şi analitic pe 
care Jessica şi Jusuf îl recunosc din imaginile camerelor de 
supraveghere. 

— Insă n-a mers, zice Jusuf. 

— l-am spus Lisei că o să aştept să mă sune a doua zi 
dimineaţă. Şi sunt convins că s-a gândit serios la asta. 

— Dar apoi a dispărut, zice Jessica. 

Atmosfera din încăpere a devenit încordată. Toţi cei de 
faţă par să se gândească la acelaşi lucru. 

— Jocul riscant ţi-a explodat în faţă, Reddick, zice 
Jessica. 

— Nu putem fi siguri de asta. 

— Ce vrei să zici? râde Jessica. Ai vrut ca Lisa să fie 
văzută cu tine în public, ai crezut că o s-o convingi să 
vorbească. Dar lucrurile s-au petrecut exact aşa cum ai 
ameninţat-o. Şi-au dat seama că eşti poliţist, Reddick. Şi 
au ucis-o pe Lisa. 

— Asta-i doar o presupunere... 

— Pe dracu' e! zice Jessica şi se ridică în picioare. Ce 
mama naibii credeai că o să se întâmple? Te duci la o 
petrecere unde sunt cei mai tari tipi din Helsinki, unde 
bârfa călătoreşte mai iute decât pupăturile pe obraz! Ce-o 
fi fost în capul tău? 

— Niemi..., zice Hellu încet. 


— la nu mă mai tot „Niemi”, Hellu, fir-ar să fie! zice 
Jessica în finlandeză şi continuă: Îţi poţi închipui un caz 
mai sfruntat de purtare incorectă decât cel de care se face 
vinovat tipul ăsta? Şi când mai pui la socoteală şi că s-a 
întors în camera Lisei, a luat de acolo dovezi şi a atacat doi 
poliţişti, cum dracu' mai poţi să-i ţii partea bulangiului? 

Hellu pare enervată. Se ridică şi se duce la fereastră. Pe 
pervazul cafeniu închis stau o duzină de plante mici - 
fiecare într-un ghiveci alb. 

— Sunt de acord cu sergentul Niemi, zice Hellu în cele 
din urmă în engleză, cu mâinile în şolduri. Te-ai purtat 
nechibzuit, ceea ce se pare că i-a costat viaţa pe Lisa 
Yamamoto şi Jason Nervander. Banda a fugit din oraş şi, în 
drum, l-a omorât pe Jose Rodriguez, ca să-şi acopere 
urmele. 

— După război mulţi viteji s-arată, zice Reddick. 

— Şi e o întrebare esenţială la care n-ai răspuns, zice 
Hellu. 

Jessica simte o neaşteptată satisfacţie că şefa e pentru 
prima dată de partea ei. 

— Dacă Lisa a dispărut duminică dimineaţa devreme şi 
n-ai habar unde este... cum ai pus mâna pe cheile pe care 
le-ai folosit ca să deschizi ieri uşa locuinţei sale? 
Colocatara ei încuiase yala. 

O vreme, peste încăpere domneşte o tăcere deplină, şi 
Jessica se întreabă cum de nu s-a gândit ea la asta. 

— I le-am luat din poşetă la Fenix, zice Reddick. 

— Poftim? Acum minţi, zice Jusuf. 

— Sunt îndemânatic. Lisa s-a răsucit pentru o clipă să 
vorbească cu cineva şi mi-am strecurat mâna în poşeta ei. 
Cred că veţi putea confirma asta pe imaginile camerei de 
supraveghere, dacă vă uitaţi cu destulă atenţie. 

— Ai crezut că Lisa n-o să-şi dea seama că lipsesc decât 
când ajunge acasă? 


— Desigur. 

— De ce ai aşteptat până miercuri? 

— N-am aşteptat. Am încercat să mă duc la Lisa direct 
de la Fenix. Însă când am deschis un pic uşa, am auzit pe 
cineva fredonând sub duş. Atunci mi-am dat seama că 
acolo locuiesc două femei. 

— Pe la cât era? zice Jessica. 

— Nu ştiu. Poate pe la zece. 

— Essi a zis că a auzit ceva în seara aceea, îi spune 
Jessica lui Jusuf. 

— Am închis încet uşa şi m-am întors în maşină, pe care 
o parcasem un pic mai în jos pe stradă, ca să fiu sigur. Am 
căutat pe reţelele de socializare ca să văd cum arată 
colocatara Lisei. Şi am găsit-o pe această Essi. Am 
aşteptat în maşină ca Essi să plece de acasă, doar era 
sâmbătă şi noaptea abia începea. 

— Însă Essi a rămas acasă, observă Jessica. 

— Da. N-a ieşit nimeni pe uşa principală toată noaptea. 
Cred că am aţipit. Când m-am trezit, în faţa uşii stătea o 
femeie cu păr negru. Trebuie să fi fost după ora trei. 

— Era Lisa? 

— La început n-am fost sigur, dar când am văzut-o 
scotocind prin poşetă am înţeles că îşi caută cheile. Ştiam 
că interfonul e stricat, dar m-am gândit că o să-şi sune 
colocatara să vină să-i deschidă. 

— Ce s-a întâmplat? 

— Lisa s-a uitat la telefon, dar nici măcar n-a încercat să 
sune. Eu ieşeam deja din maşină - nu puteam s-o las pe 
Lisa să îngheţe de-a binelea în rochia ei de seară -, însă ea 
a pornit spre scările de pe latura clădirii... 

— Unde m-ai pocnit în plex, zice Jessica. 

— M-am grăbit să cobor din maşină şi să o urmez. Avea 
un avans de vreo sută de metri, însă nu părea grăbită. Dar 
când am ajuns la scările laterale dispăruse. 


— Dispăruse? 

— Da, o maşină tocmai pleca şi am presupus că a urcat 
în ea. 

— Ai văzut numărul de înmatriculare sau... 

Reddick clatină din cap. 

— În următoarele zile am pândit clădirea. Şansa nu s-a 
ivit decât miercuri, când colocatara a ieşit, în sfârşit, din 
casă. 

— Ziua când ne-am întâlnit prima dată, zice Jessica şi se 
reazemă de pervaz. 

Ea şi Hellu schimbă o privire discretă. 

— Ştii ce s-a întâmplat cu fata ta, Olga Belousova? 
întreabă Jessica. 

— Nu, răspunde Reddick repede. 

— Unde ai fost între seara de sâmbătă şi duminică 
dimineaţa devreme? continuă Jusuf ca şi cum ar fi citit 
gândurile Jessicăi. 

Reddick pare şocat. 

— Doar nu..., începe el. 

— Răspunde la întrebare, te rog, zice Hellu. 

— Aşa cum spuneam... Eram în maşina mea, pândind 
clădirea Lisei. Am aţipit şi am aşteptat să plece măcar un 
pic colocatara... 

— Poate cineva să-ţi confirme povestea? 

— Verificaţi datele telefonului meu, zice Reddick furios. 

— Fii pe pace, o s-o facem, zice Jessica, în vreme ce o 
lumină puternică străpunge încăperea slab luminată. 

Jessica priveşte pe fereastră şi vede o dubă de poliţie 
oprind în faţa casei lui Hellu. 

Vineri, 29 noiembrie 


E opt dimineaţa. Jusuf încheie convorbirea şi pune 
telefonul pe birou. Jessica stă lângă el şi se uită drept 
înainte, fără nicio expresie. 

— Era administratorul. Există e) intrare pe 
Topeliuksenkatu dinspre rastelul bicicletelor. lar după 
câteva cotituri ajungi de acolo şi la spălătorie, zice Jusuf. 
Spălătoria pe care, după tabelul cu semnături, n-a folosit-o 
nimeni săptămâna trecută în afară de locatarii 
apartamentului A23. 

— A23 e apartamentul Lisei? 

— Da. Poate că au o grămadă de rufe de spălat. 

Jessica închide ochii şi oftează adânc. 

— Deci, din spaţiul bicicletelor poţi să ajungi la 
spălătorie şi de acolo, la scară? 

— Da. E un coridor lung între ele, cu două uşi masive. 

— Aşadar, în noaptea aceea Lisa n-a urcat într-o maşină 
pe Topeliuksenkatu, ci a intrat pe la rastelul bicicletelor, 
zice Jessica şi subliniază clătinând din cap, nevenindu-i să 
creadă. Reddick i-a pierdut urma Lisei, iar ea era chiar în 
clădire. 

— Administratorul a zis că îţi trebuie cheie ca să intri pe 
acolo. Probabil că Lisa n-o ţinea împreună cu celelalte. 

— Insă, dacă a ajuns pe scară de acolo, de ce n-a sunat 
la uşă? Essi era acasă, dormind, i-ar fi deschis. 

— Poate că o aştepta cineva în spaţiul bicicletelor, zice 
Jusuf. 

Amândoi tac o vreme, adunându-şi gândurile. 


— Ştii ceva, Jusuf? zice Jessica în cele din urmă. Îmi pare 
rău. 

— Pentru ce? întreabă Jusuf. 

O lacrimă aproape nevăzută se rostogoleşte pe obrazul 
Jessicăi. 

— O să rezolvi acest caz fără mine. 

— Dar... 

— După această şedinţă nu mai particip la investigaţie, 
zice Jessica, se ridică de pe scaun şi porneşte spre sala de 
şedinţe. 

Jessica se uită la echipa care aşteaptă în faţa sa. 

— Aşadar, e limpede că ceea ce Europolul şi Reddick au 
iniţiat de capul lor a determinat banda să-şi facă bagajele 
şi să pună capăt operaţiunilor. Tot ce avem este o faţă 
înregistrată video, un Mercedes SUV aparţinând unei 
companii străine, câteva numere de telefon relevante pe 
care tehnicienii le cercetează în acest moment şi zece 
acoliţi care, aşa cum reiese din interogatoriile preliminare, 
n-au habar care este adevărata natură a operaţiunii. Unul 
dintre ei este Sahib Alem de la Fenix, zice Jessica şi se uită 
pe rând în ochii fiecăruia. 

Rasmus este singurul care stă la masă, Jusuf, Nina, 
Harjula şi Hellu se sprijină de peretele din fund, cu braţele 
încrucişate pe piept. Lângă ei stă agenta de la KRP care 
până la prânz va prelua responsabilitatea investigaţiei, al 
cărei nume Jessica nu l-a auzit. În cadrul uşii stă Jens 
Oranen, care s-a îmbrăcat cu uniforma de gală. 

— Pe baza dovezilor pe care le-am adunat, precum şi a 
declaraţiilor martorilor, avem motive să credem că Lisa 
Yamamoto a fost silită să colaboreze cu cei din bandă. 


Probabil că şi Jason Nervander a fost constrâns cumva să 
lucreze cu ei. Cu toate că n-au fost găsite cadavrele lor, se 
presupune că amândoi bloggerii au fost ucişi de aşa- 
numita „bandă manga”, continuă Jessica. Fiind influenceri, 
au slujit la ademenire şi convingere, tinerelor femei fiindu- 
le uşor să se identifice cu ei. Kambo a fost promovat ca 
tratament miraculos şi am presupus de la început că, 
atunci când a fost combinat cu droguri, le-a împiedicat să 
evadeze. După spusele lui Sissi Sarvilinna, o singură doză 
din acel cocktail ar fi fost şocant de capabilă să creeze 
dependenţă. 

— Aşadar, femeile se mişcau în voie prin Helsinki? 

— Aşa credem. Probabil că toate locuiau laolaltă, de 
unde erau duse la bordel. 

— Avem idee unde se află bordelul? întreabă Nina. 

— Din păcate, Reddick n-a reuşit să afle. Tehnicienii 
verifică dacă firma care deţine automobilul a semnat 
vreun contract de închiriere de proprietăţi în zona 
Helsinkiului, zice Jessica. 

— Aşadar, acele femei au fost aduse la Helsinki ca să fie 
măcelărite..., începe Harjula, şi Jessica clatină din cap. 

— Nu arată prea bine. 

— Cum rămâne cu Akifumi? continuă Nina. Fără Akifumi 
n-am avea nimic. Chiar n-am aflat încă cine naiba e în 
spatele acestui nume? 

— Aşa cum ai spus, Nina, începe Jessica, comentariul lui 
Akifumi ne-a dus la multe informaţii utile. Oricine o fi, 
trebuie să fi vrut ca banda să fie prinsă. Pe baza 
declaraţiilor lui Nathan Reddick, presupunem că duminică 
la ora trei dimineaţa Lisa stătea în faţa clădirii în care 
locuia. Reddick a pierdut-o din vedere pe Topeliuksenkatu, 
unde ea fie a urcat într-o maşină, fie a intrat în clădire prin 
spaţiul pentru biciclete. Administratorul s-a dus astăzi 
acolo şi n-a găsit urme de luptă, zice Jessica. Colocatara e 


sigură că nimeni n-a sunat şi n-a bătut la uşă în timpul 
nopţii. 

Jessica pune pe masă însemnările şi se trage deoparte. 
Când vede că nimeni nu mai are nimic de adăugat sau de 
întrebat, Hellu se îndepărtează de zid şi se duce spre capul 
mesei. 

— Interogarea lui Nathan Reddick continuă astăzi. Şeful 
lui şi persoana răspunzătoare de operaţiunea sub 
acoperire vor lua următorul avion spre Helsinki ca să ia o 
hotărâre. Aşa cum ştiţi cu toţii, înainte de asta, KRP 
programase o şedinţă comună în care să fie atribuite roluri 
celor care vor rămâne în echipa de investigaţie. Dacă aveţi 
nemulțumiri sau întrebări, vă rog să luaţi legătura cu mine. 

O tăcere plină de aşteptare se lasă peste încăpere. Apoi 
Hellu se aşază la masă, ca şi cum ar da un semnal stabilit. 

Jessica tuşeşte în pumn, dregându-şi glasul. 

— Aţi auzit toţi ce s-a întâmplat ieri. Frank Dominis..., 
începe Jessica şi simte o durere în umăr. Motivul pentru 
care Dominis era la mine acasă este personal. 

— Stai un pic, ce vrei să zici? L-am interogat, zice Nina. 

Jessica se uită la colegii săi, ale căror priviri curioase se 
agaţă de ea ca nişte scaieţi. Jens Oranen îşi dezvăluie rolul 
în schemă prin faptul că îşi scoate telefonul şi dispare din 
uşă. Şi Jusuf ştie ce urmează şi pare incredibil de trist. 

— Aseară am informat-o pe comisarul-şef Lappi că îmi 
dau demisia. Singurul motiv pentru care mă aflu aici astăzi 
este ca să vă dau această informaţie, zice Jessica şi simte 
cum se umflă nodul din gât. 

— Poftim? zice Rasmus şocat. 

Harjula şi Nina par uluiţi, pe niciuna dintre feţe nu apare 
bucuria pe care Jessica se aştepta s-o vadă. 

— Motivele mele sunt personale, zice Jessica şi îşi 
închide laptopul. 

Peste încăpere s-a lăsat o tăcere de moarte. 


— Ştiai asta? îi zice Nina lui Jusuf, care răspunde la 
întrebare lăsând privirea în jos. 

— Jessica, dar... Cazul e încă deschis, se bâlbâie 
Rasmus. 

— O să vă descurcaţi foarte bine. 

Jessica îşi şterge o lacrimă de pe obraz. 

— Îmi pare rău, crezusem că va fi mai uşor, zice ea şi 
iese din sală. 

Joi, 5 decembrie 


Pentru prima dată de săptămâni întregi, cerul e senin şi 
Golful Töölö se deschide spre imensitatea neagră a 
spaţiului, pe care este proiectată jumătatea de lună 
galbenă. Jessica stă pe o stâncă chiar la marginea apei, 
lăsându-şi privirea să se odihnească pe lichidul ca o 
cerneală care îi plescăie la picioare. Pe malul opus se 
înalţă vile maiestuoase din secolul al XIX-lea, care oftează 
cu romantismul veacurilor trecute. Rafale scurte de vânt 
vin dinspre larg, salutări trimise de întunericul care 
însoţeşte cele mai scurte zile din an. De câteva seri, 
Jessica vine să stea lângă apă, să bea vin alb sec din 
termos şi să cugete la anul scurs şi la oamenii care au 
jucat un rol în evenimentele lui. Lisa Yamamoto. Olga 
Belousova. Jusuf, Erne, Rasmus, Nina, uneori chiar Hellu. 
Şi, desigur, Frank. 

Frank a primit locul său separat printre amintiri, pentru 
că, spre deosebire de ceilalţi, Jessica nu-l poate aşeza în 
niciun alt şir. Sau măcar timp ori loc. Frank n-a existat 
pentru ea decât un moment din noiembrie, la Helsinki, 


însă Jessicăi i se pare că a fost acolo dintotdeauna, cel 
puţin într-un anumit fel. Pentru ea. 

Am văzut noaptea în cel mai adevărat înțeles al 
cuvântului. 

Jessica vede faţa brăzdată a lui Frank şi îi simte pieptul 
aspru, păros, lipit de al său. 

Asta a fost adevărat. 

Închide ochii. 

Gândurile i se desfăşoară şi rătăcesc, dar întotdeauna 
duc la ultima sa anchetă ca polițistă. 

S-a sfârşit, Jessica. 

Jessica ştie acum că profilul Akifumi de pe Instagram a 
fost creat în Helsinki în vară. Acest lucru a fost confirmat 
vineri, întocmai aşa cum a prezis Rasmus. Jusuf a sunat-o 
imediat să-i spună vestea, probabil din obişnuinţă şi 
pentru că voia să discute cu ea descoperirea. Insă Jessica 
nu voia să ştie. l-a spus lui Jusuf să n-o mai sune. Peste 
două zile el i-a trimis prin e-mail un fişier cu imaginile 
şterse din contul de Instagram al Lisei. A adăugat 
explicaţia că majoritatea sunt selfie-uri şi fotografii ale 
tablourilor manga ale Lisei. 

Jessica încearcă să-şi alunge cazul din minte. Ştie că 
KRP a preluat cazul, că nechibzuitul Nathan Reddick a 
zburat înapoi în Olanda, mustrat de superiori. E tot ce 
trebuie să ştie Jessica despre asta. Nu mai este polițistă. 
Ar putea fi orice de acum înainte, dar nu asta. Lumea e 
deschisă larg în faţa sa, însă cuşca pare să fie mai strâmtă 
decât oricând. 

Uneori, Jessica pierde noţiunea timpului la malul apei. 
Amurgul se preface în întuneric şi cei care aleargă pe mal 
devin siluete amenințătoare care mişună fără rost. Jessica 
aude un fluierat, chemări sugestive, râsete de tineri beţi. 
Dar nu-i este frică. Ştie că e în siguranţă aici, contopită cu 


parcul fără zăpadă care, la fel ca ea, ascunde o droaie de 
taine. 

Jessica trage pe nări mirosul de stuf, pe care vântul rece 
îl împrăştie pe plajă. Vârfurile tulpinilor se leagănă pe apă, 
dar curând o să vină îngheţul, urmat de zăpadă, şi vor fi 
încremenite luni în şir. Golful Töölö încă n-a îngheţat în 
iarna asta. 

E târziu. Jessica stă în faţa televizorului privind 
conferinţa de presă înregistrată. Este una dintre ştirile de 
vârf ale zilei. În faţa unui şir de microfoane, prinşi în 
fulgerările bliţurilor, stau Helena Lappi, Jens Oranen şi un 
ştab chel de la KRP. Toţi repetă pe rând aceleaşi lucruri, 
bandă internațională, manga, crime, serie de omucideri, 
rețea de prostituție rinki şi Europol. Jessica aude, dar nu 
ascultă. Vede proiectate pe ecran desenele manga şi 
închide ochii. Poliţiştii şi-au dat pe faţă cărţile. Acum 
magicianul ştie ce ştiu şi ei, chiar dacă nimeni nu poate 
spune care a fost trucul. 

Trezeşte-te, draga mea. 

Jessica deschide ochii şi simte pe piept o greutate. E ca 
şi cum o făptură mică i-ar sta pe sâni. 

Vreau să-ți arăt ceva, Jessica... 

Mâna osoasă îi face semn să se ridice de pe canapea. 
Mama prinde cu degetele albe spătarul scaunului, ca o 
pasăre care înfăşoară cu ghearele ascuţite o balustradă. 

Jessica se ridică în capul oaselor şi simte în braţe 
greutatea copilaşului. 

Părul castaniu creţ i se lipeşte de obraz. Băieţelul i-a pus 
braţele pe după gât şi îşi reazemă bărbia de umărul ei. 


Jessica nu-i vede faţa, dar ştie fără umbră de îndoială că 
iubeşte din toată inima copilul din braţe. 

Vino încoace. 

Senzaţia de sufocare i se ridică în gât cu iuţeală 
paralizantă. Îi vine să plângă, simte trupuşorul de cinci ani, 
moale, lipit de ea. Aude răsuflarea şuierătoare, adulmecă 
mirosul părului curat. Mi-a fost tare dor de tine, Toffe. 

Toffe cel frumos, al cărui trupuşor a fost strivit sub 
scaunul şoferului în vreme ce mama lui era la volan. 

Bine, copii, haideti încoace. 

Vocea e de bărbat. E a tatălui? Oare cum sună vocea 
tatălui lor? : 

Jessica nu poate să vadă faţa lui Toffe. Insă când se uită 
în jos spre canapea, observă că se furişează ceva sub ea. 
Ceva care are o gaură neagră în locul feţei. Akifumi... 

Jessica aude sforăitul lui Toffe. O să am grijă de tine, 
Toffe. 

Uită-te la ei, Jessica. 

Mama se trage într-o parte şi acum Jessica vede că 
fiecare scaun de la masă e ocupat. Fiecare faţă e acoperită 
cu masca unui politician japonez. În spatele măştilor vocile 
şoptesc. În urechile Jessicăi asta se aude ca nişte picioruşe 
de insecte care fojgăiesc pe podea, înăuntrul pereţilor, pe 
tavanul izolat. 

Livingul e schimbat. De pe pereţi lipsesc tablourile şi 
zugrăveala albă e acum albastru închis. 

Nu sunt eu, zice un personaj şi îşi scoate masca. Faţa lui 
Frank e albă, şi pe tâmpla stângă se vede gaura prin care 
a ieşit glonţul. 

Nu, n-ai fost tu. 

M-am uitat tot timpul la cartea de joc greşită, zice o 
femeie şi îşi scoate masca. Jessica n-o recunoaşte imediat, 
umerii plini de vânătăi şi faţa umflată se îmbină cu 
beregata vineţie şi gâtul rupt. 


Prestidigitaţie, zice altă femeie. 

Stai un pic, cine... 

În acel moment Jessica înţelege de ce stau la masa din 
livingul său în crucea nopţii, de ce i-a invitat aici mama sa. 
Îşi mută privirea la figura înaltă din capul mesei, al cărei 
păr alb îi cade pe umeri pe sub mască. Şi acum îşi scoate 
şi ea masca de plastic. 

Nu sunt Akifumi. Am fost amăgită, la fel ca voi toți. 

Smocuri de păr i-au fost smulse de pe cap. Faţa i-a fost 
izbită cu un obiect bont. Poate că un pumn. 

Nu vezi, Jessica? zice mama, iar carnea şi oasele care se 
văd de sub pielea sfâşiată pleoscăie în ritmul vorbelor. 

Magicianul nu e magicianul. A fost o iluzie. 

Gândeşte-te incotro vrea Akifumi să priveşti. Şi apoi 
priveşte în direcția opusă. 

Jessica aude din nou fojgăitul de sub canapea. Şi, dintr- 
odată, simte cum copilul din braţe îşi pierde rotunjimea, 
greutatea liniştitoare devine uşoară ca moartea, braţele 
moi şi calde se prefac în oase. 

Toffe! 

Jessica încearcă să ţipe, însă vocea îi rămâne în gât. 

Apoi aude soneria insistentă care o târăşte din livingul 
înnoptat în lumină şi în acelaşi timp în singurătatea 
deplină. În lumină nu are pe nimeni. 

— Cât e ceasul acolo? întreabă Sissi Sarvilinna. 

În telefon se aud râsete şi pe fundal un soi de muzică 
ambientală vioaie. Jessica se uită la ceas şi cască. 

— Patru dimineaţa, zice ea şi se uită la pereţii albi ai 
camerei, cu capul pe pernă şi telefonul la ureche. 


Tablourile atârnă din nou la locul lor. Tricoul transpirat i 
s-a lipit de spate. Incă mai aude în cap gângăniile fojgăind. 

— Nu mai spune, zice Sissi muşcând din ceva. Aici luăm 
deja micul-dejun. Trebuie să spun, când călătoreşti singur, 
cum fac eu, un personal competent e aur curat. Tocmai 
am avut cea mai plăcută conversaţie cu chelnerul despre 
mierea de pe aici... 

— Ora patru. Dimineaţa, Sarvilinna, zice Jessica sec şi îşi 
acoperă ochii cu cotul. 

— Desigur, ah, trebuie să fie întuneric pe acolo. Ha ha. 
Păi, în orice caz, Niemi, ţi-am spus înainte să plec că acel 
caz din Aurinkolahti m-a intrigat profund. De aceea l-am 
rugat pe înlocuitorul meu să-mi trimită toate informaţiile 
legate de moartea Olgăi Belousova. Am făcut aici multe 
cercetări despre kambo şi efectele lui asupra sănătăţii şi 
nu... 

— Sarvilinna, zice Jessica şi îşi masează fruntea. 
Presupun că nu ţi-a spus nimeni că eu nu... 

— Nu te ambala, Niemi. Eşti deja trează, aşa că poţi să 
asculţi ce am de spus. lţi aminteşti că în ziua aceea, în 
biroul meu, am spus că am găsit ceva pe degetele şi sub 
unghiile Belousovei. Ei bine, se pare că a fost un soi de 
eroare, dar am plecat în concediu când lucrurile erau încă 
în lucru şi, evident, nimeni n-a reuşit să dea de tine... 

— Motivul pentru care nimeni n-a reuşit să dea de mine 
este că eunu... 

— Dar, în orice caz, substanţa a fost analizată. E spumă 
poliuretanică cu celulă închisă, o întrerupe Sissi Sarvilinna. 

Jessica se pregăteşte să repete, să spună că nu mai este 
implicată în investigaţie, dar hotărăşte să nu complice 
lucrurile. Telefonul medicului legist i-a stârnit curiozitatea. 

— Poliuretan? 

— O spumă poliuretanică. Dacă iei în calcul decolorarea 
degetelor şi palmelor şi faptul că poliuretanul apare sub 


unghii, aş zice că victima a ţinut strâns volanul unui 
vehicul cu motor. Unul nu prea nou. 

Jessica se ridică în capul oaselor. 

— Volan de maşină? 

— Aş zice că de barcă, continuă Sissi. 

Jessica închide ochii şi, când îi deschide, dintr-odată 
vede totul limpede. 

Se gândeşte la visul pe care l-a avut. Oare cum suna 
vocea tatii? 

Azvârle pătura şi se repede pe scară în jos. 

Bărbatul a închis de mult televizorul, însă ştirile de seară 
continuă să-l bântuie. Pune jos paharul, care chiar şi gol 
are aromă de fum. 

Închide ochii strâns şi vede pe retine feţele lor îngrozite, 
femei tinere în uniforme de şcolăriţe, cu topoare răsărind 
din stern, cu braţele şi picioarele tăiate. Cuie bătute în 
cranii şi limbi smulse din guri. Torsuri spânzurând din 
tavan şi potop de sânge. 

Cum am putut... 

Îşi îngroapă faţa în mâini. 

Apoi se ridică în picioare, se înfăşoară în palton şi se 
încalţă cu pantofii cu talpă de cauciuc. Şi când deschide 
uşa se mai uită o dată la sculptura unui bărbat bărbos care 
atârnă pe o cruce, având o cunună de spini pe cap. 

Jessica deschide laptopul. Dă clic pe e-mailul trimis de 
Jusuf pe la începutul săptămânii şi descarcă fişierele cu 
fotografii recuperate de pe Instagram. Le deschide pe 


rând. Sunt, într-adevăr, selfie-uri făcute de Lisa, şi chiar 
dacă nu-i chiar rezoluţia originală, calitatea e destul de 
bună. 

Jessica îşi roade degetul mare şi se gândeşte iar la visul 
pe care l-a avut. În el, culoarea pereţilor livingului era 
schimbată, nu mai erau albi, ci albastru închis. Aduce pe 
ecran selfie-ul făcut de Kex Mace's acasă la Lisa. In 
fotografie peretele e albastru închis şi nu-i niciunul dintre 
tablourile manga care umpleau pereţii când au fost acolo 
ea şi Jusuf. 

Deschide multe dintre postări, precum şi alte materiale 
care n-ar trebui de fapt să mai fie în posesia sa: desenele 
pe teme manga ale Lisei Yamamoto şi fotografii de la locul 
crimei ale prostituatelor ucise. Aceleaşi femei care şi-au 
scos măştile în visul de mai devreme. 


Medeia Lazakovici... născută în 1998, cadavrul 
a fost găsit în cartierul Vasileostrovski din Sankt- 
Petersburg pe 12 noiembrie 2018... purta 
uniforma unei şcolărițe japoneze. 


Miep Loos... 1992... Amsterdam, februarie 
2019... 


Tamara Jugeli... Lvov, Ucraina, 6 iunie 2019. 


A mai văzut-o undeva pe Tamara cea blondă şi superbă. 
Jessica deschide pe telefon Instagramul şi începe să caute 
prin postările Lisei Yamamoto. S-a mai uitat la fotografii, 
însă nu-i sigură că îşi aminteşte corect. Pantofi, unghii, 
poşete, restaurante, apusuri şi selfie-uri. Nesfârşite selfie- 
uri de la sala de sport, jogging, pe canapea, cluburi de 
noapte, ascensoare, pe stradă, cinematografe, avioane... 
Şi, în sfârşit, e acolo. Un grup de tinere pozând într-o piaţă 
din Europa Centrală, cu o clădire bogat decorată în spate. 


Cu legenda: Opera Naţională din Lvov, 6 iunie 2019. 
Petrecerea fetelor dinaintea nuntii lui Jenny. 4Ocean's13 
Zviitoaremireasă. 

Jessica ridică încet ochii de la telefon spre fişierul cu 
fotografii şi informaţii despre Tamara Jugeli. 

Șase iunie... Ce naiba, Lisa? 

Datele se potrivesc, însă niciuna dintre femeile din 
fotografie nu-i Tamara Jugeli. 

Jessica continuă să caute. Fotografii retuşate îi fulgeră 
prin faţa ochilor. Şi apoi: 5 februarie 2019. Casa Annei 
Frank, Amsterdam. 4nuuitaniciodată zholocaust 

Două din trei. 

Jessica simte că i se pune un nod în gât. 

Nu, nu poate fi adevărat... 

În fotografie Lisa pozează cu cinci tinere. În stânga 
fotografiei este Jason Nervander. 

Jessica atinge ecranul şi imaginile gonesc iarăşi. 

Şi în cele din urmă, după ce merge înapoi cu câteva luni, 
Jessica vede postarea... 


Strelka  Vasilievskogo Ostrova, Sankt-Petersburg. 10 
noiembrie 2018. 


Trei crime, Lisa. Care s-a nimerit să se petreacă în 
oraşele în care călătoreai tu. 

Şi apoi Jessica îşi dă seama unde a mai văzut-o pe 
Tamara Jugeli. 

E douăsprezece şi jumătate. Jessica l-a sunat pe Jusuf de 
trei ori şi acum, când a răspuns în sfârşit, cuvintele 
ţâşnesc din gura ei ca apa dintr-un zăgaz spart. 

— Ce s-a întâmplat...? 


Pe fundal se aude o voce de femeie. Jusuf îşi vede, în 
sfârşit, de viaţa lui şi şi-a găsit pe cineva. 

— Scuze că te deranjez... 

— E cam prost ales momentul, Jessi. Şi apoi telefonul 
meu e aproape descărcat... 

— Jusuf, ascultă. Treaba e-mbârligată rău. În primul 
rând: mi-ai spus chiar tu - femeia care fuma pe balcon a 
zis că a văzut pe cineva scund care purta hanorac ieşind 
din centrul de sănătate al lui Jose Rodriguez în jurul orei la 
care a fost ucis. In al doilea rând: imaginile camerei de 
supraveghere arată clar o persoană cu fes şi hanorac - 
care, după corpolenţă, ar putea fi Lisa - punând o 
scrisoare într-o cutie poştală pe 26 noiembrie. Şi, cu toate 
că faţa nu se vede, haina şi pantalonii negri largi îi aparţin 
Lisei. Poartă exact aceleaşi haine într-o postare destul de 
recentă pe Instagram. Tocmai am văzut-o când m-am uitat 
din nou la fotografii. 

Un moment e tăcere. Apoi aude cum Jusuf închide uşa. 

— Vrei să zici că Lisa l-a omorât pe Rodriguez şi i-a 
trimis scrisoarea tatălui... 

— Exact! Gândeşte-te un pic: Lisa şi Essi erau colocatare 
de un an şi jumătate şi, după spusele mamei Lisei, în acea 
perioadă n-a vorbit cu tatăl ei. In plus, ţii minte ce a spus 
mama Lisei, că soţul ei refuză să vorbească japoneza? 
Când Essi a auzit-o pe Lisa vorbind la telefon japoneza, 
Lisa a spus că vorbea cu tatăl său. 

— Yakuza? zice Jusuf. 

— Nu cred că mafia japoneză are de-a face cu asta. 
Fake news! Era felul Lisei de a face să pară că e silită să 
colaboreze, dacă poliția descoperea activitatea bandei, 
zice Jessica şi îşi aude vocea devenind agitată. 

De săptămâni întregi nu s-a mai simțit atât de plină de 
viață. 

— Dar Akifumi... 


— N-ai priceput, Jusuf. Lisa Yamamoto e Akifumi, zice 
Jessica, şi un moment se lasă tăcerea adâncă. 

— Aşadar, Lisa a scris ea însăşi scrisoarea de la yakuza 
şi i-a trimis-o tatălui, ca să-şi însceneze moartea? 

— Exact, Jusuf! Lisa nu era doar o parte a organizaţiei, ci 
consumatoare activă de servicii sexuale. Gândeşte-te la 
toate acele tablouri de pe pereţi: Lisa Yamamoto avea un 
fetiş manga puternic, pe care îl putea trăi prin intermediul 
reţelei. Nikolas Ponsi a reacţionat ciudat când l-am 
întrebat de manga. Trebuie să fi auzit de la Jason despre 
tendinţele  Lisei. Jason era tulburat şi îngrijorat de 
comportamentul Lisei. 

— Da, asta ar explica... 

— Şi ascultă: tabloul din camera Lisei de la care nu-mi 
puteam lua ochii miercuri... Modelul era o femeie pe nume 
Tamara Jugeli. Era prostituată şi a murit strangulată la 
Lvov, Ucraina, pe 6 iunie. Purta haine manga când a fost 
găsită. 

— Ce mama naibii? 

— Şi dacă te uiţi la fotografiile de pe Instagram ale Lisei 
din iunie, o să vezi că era la Lvov, la o petrecere a fetelor 
dinaintea nunţii, în momentul în care Tamara Jugeli a fost 
ucisă. Tu crezi în coincidente, Jusuf? 

— lisuse..., şopteşte Jusuf. 

— Cred că fiecare dintre tablourile manga pictate de 
Lisa are un model viu, sau, de fapt, mai degrabă mort. 
Pariez că Lisa le-a pictat pe toate prostituatele pe care le-a 
omorât. Cel puţin Belousova, Lazakovici, Loos şi Jugeli au 
avut onoarea să fie imortalizate pe pânză. Poţi să te duci 
să le admiri portretele în sala cu probe de la sediu. 

În telefon se aude ceva care sună ca şi cum Jusuf s-ar 
scărpina în cap energic. Sau s-ar spăla pe dinţi. 

— Asta n-are niciun sens, fir-ar să fie! Lisa e..., zice 
Jusuf. 


— O femeie tânără? Ponsi a zis că douăzeci la sută 
dintre pedofili sunt femei. De ce n-ar putea o tânără ca 
Lisa să facă parte dintre sadicii care îşi află plăcerea când 
domină şi agresează femei? E un obicei costisitor şi poate 
că Lisa a colaborat cu banda doar pentru beneficiile 
suplimentare. 

— Nu ştiu, Jessi. Totul pare prea aiurea ca să fie 
adevărat, zice Jusuf. 

— Gândeşte-te, Jusuf, am fost făcuţi să credem că 
singurul motiv al implicării Lisei era că o şantajau. Că n- 
avea de ales. Însă acest fel de presupuneri se răzbună 
întotdeauna, zice Jessica şi îşi pune canadiana. De 
asemenea, sunt sigură că, într-un fel sau altul, Jason a 
mirosit ceva acum un an. Şi că Lisa a trebuit să se asigure 
că Jason n-are nicio credibilitate în cercurile sociale din 
Helsinki. Aşa că a născocit povestea că o bate şi le-a spus 
tuturor. Ca să nu existe vreo şansă să-l creadă cineva. 

— OK, Jessica. Să zicem că ai dreptate, oftează Jusuf. 
Prin urmare, Lisa a creat profilul Akifumi ca să dea la 
iveală toată schema? Hashtagul şi site-ul masayoshi. 

— Întocmai. Comentariul despre  masayoshi al lui 
Akifumi era un indiciu subtil pentru noi. Rostul lui era să ne 
ajute să ne dăm seama ce s-a întâmplat cu Lisa fără ca 
vreo persoană importantă din bandă - inclusiv James - să 
fie prinsă. Chiar dacă ar fi fost, n-aveau cum s-o implice pe 
Lisa. Voia să dispară fără să-şi mai facă duşmani, zice 
Jessica. Şi de aceea i-a propus lui Reddick să-i picteze o 
fată stând în faţa unui far. Lisa ştia că Reddick e poliţist, 
iar tabloul, împreună cu postarea aproape identică pe 
Instagram, aveau să întărească ideea că s-ar putea ca ea 
şi Jason să fi fost aruncaţi în mare la Söderskär, continuă 
ea. 


Jusuf nu răspunde, pe fundal se aude femeia care râde, 
iar Jusuf mormăie. Stai un pic, trebuie să termin 
convorbirea. 

— Jusuf? 

— Da, scuze, zice Jusuf şi pare să deschidă un robinet. 
Deci, crezi că Lisa e în viaţă şi a fugit din ţară. 

— Da. De la farul din Soderskăr, cu barca fundaţiei, care 
era folosită şi la transportarea femeilor între Helsinki şi 
Soderskăr. Jason îi împrumuta Lisei barca de câte ori avea 
ea nevoie, fără să îndrăznească să pună întrebări, atât de 
mare era puterea Lisei asupra lui. Olga a adus pe insulă în 
toiul nopţii membrii bandei şi femeile, şi cineva i-a luat şi i- 
a dus în Rusia sau Estonia. Lisa a rămas în Helsinki, l-a 
omorât întâi pe Jason şi apoi pe Rodriguez. 

— Stai aşa... De ce l-a omorât Lisa pe Rodriguez? 

— Cred că Olga Belousova pilota barca în noaptea de 
sâmbătă. Era îmbrăcată pentru a-şi juca rolul, crezând că 
merge la muncă, însă a trebuit să facă altceva. M-a sunat 
Sissi Sarvilinna şi a zis că sub unghiile şi pe degetele Olgăi 
Belousova a fost găsit poliuretan, care e folosit, printre 
altele, la volanul bărcilor. De exemplu, la Aquador. Pe 
pagina de Facebook a Olgăi sunt o mulţime de fotografii cu 
ea navigând pe Marea Neagră, la Odessa. Lisa cunoştea 
toate fetele din bordel, ştia că Olga are destulă experienţă 
de marinar ca să ducă toată echipa la Soderskăr. Harjula a 
spus că marea era agitată în noaptea aceea, aşa că Olga a 
avut mult de furcă şi a strâns cu disperare volanul ca să 
ajungă întâi la S&derskăr şi apoi la Vuosaari. Cam o oră în 
ambele direcţii. Când s-a întors, în cele din urmă, în 
Aurinkolahti, într-un fel sau altul a ajuns în apă. Şi după 
trei zile a fost găsită moartă la distanţă de o sută de metri, 
pe plajă. 

— Dar cine a încercat s-o resusciteze pe Olga? zice 
Jusuf. Asta-i singurul lucru pe care nu-l pricep. 


— Trebuie să fie persoana care a dus barca din 
Vuosaari, pentru că miercuri dimineaţa nu era acolo nicio 
barcă asemănătoare. 

— Poate că mai era cineva în barcă? Cineva care voia ca 
Olga să trăiască... 

— Exact, zice Jessica. Şi acum ajungem la întrebarea de 
ce l-a omorât Lisa pe Rodriguez. Mă gândeam la asta când 
am găsit în centrul de sănătate pelerina de ploaie şi spray- 
ul de curăţat. Rodriguez era pe barcă, poate că 
supraveghind-o pe Olga. Olga a făcut o criză şi Rodriguez 
a încercat s-o resusciteze. Ea a murit, totuşi, şi Rodriguez 
a aruncat-o în mare. Apoi a dus barca înapoi şi şi-a şters 
amprentele din cabină. 

— Dar şi Jason a fost în noaptea aceea în Vuosaari, zice 
Jusuf. 

Jessica îşi apasă pe tâmple degetul mare şi cel mijlociu. 

— Sau poate că n-a fost el, ci telefonul lui, pe care 
Lisa..., zice Jessica şi închide ochii ca să se concentreze. 

Incă nu vede concluzia care i se conturează în minte, 
însă firele separate par să se adune, ţesându-se mai 
strâns. Gândurile îi sunt ca nişte foi de hârtie goale 
zburătăcite de un vânt tot mai puternic. 

Spațiul bicicletelor, spălătoria... Cărămizi decorative. 
Ipsos. 

— Jusuf... 

— Ce e? 

— lţi aminteşti ce tare se auzea maşina de spălat în 
apartamentul Lisei când ne-am dus prima dată să vorbim 
cu Essi? 

— Da... 

— Dacă au o maşină de spălat în stare de funcționare, 
de ce naiba folosea Lisa spălătoria? 

Jusuf nu răspunde. 


— la gândeşte-te, Jusuf. Jason voia s-o vadă pe Lisa, însă 
Lisa a aşteptat momentul potrivit, voia ca Jason să dispară 
în acelaşi moment cu ea. S-au întâlnit duminică dimineaţa 
în spaţiul bicicletelor, unde Lisa l-a ucis. Acum, ce faci cu 
un cadavru în centrul Helsinkiului, mai ales dacă te pricepi 
să mânuieşti unelte... Alo? zice Jessica, dându-şi seama că 
nu mai aude zgomotul apei. 

Apoi aude trei piuituri. Bateria lui Jusuf e moartă. 

Jessica pune telefonul pe masă. 

Lisa e  îndemânatică. Nişte cărămizi luate din 
apartament. Ipsos. Se duce la spălătorie. Zgomotul pe 
care l-a auzit vecinul în toiul noptii. Lisa a pregătit totul ca 
Jason să poată să dispară fără urmă. Undeva unde nu s-ar 
gândi nimeni să-l caute... Şi apoi a dispărut ea... 

Jessica se ridică în picioare. Nu poate să stea acolo 
aşteptând apelul lui Jusuf. Trebuie să acţioneze imediat. 

Silueta scundă, gârbovită trece pe lângă uşa de metal 
adâncită în zid, plină de graffiti, apoi urcă treptele care 
duc din Topeliuksenkatu până la blocul de locuinţe verde 
pal de pe colţ. Pe lespezile de granit de pe laturile scării a 
fost scris cu spray CHUCK, orice o fi însemnând asta. O 
burniţă îngheţată biciuieşte gluga pe care bărbatul şi-a 
tras-o peste părul rar. 

Priveşte un moment strada Messeniuksenkatu, pustie, al 
cărei asfalt ud luceşte ca spinarea unui delfin, şi unde 
rafalele de vânt fac să joace felinarele rare pe sârmele lor 
încordate. 

Bărbatul se duce la uşa clădirii, se uită la chipul său 
oglindit în geam. Barba deasă şi urmele nemiloase de 
vărsat. Şi o pereche de faruri orbitoare care se apropie 


dinspre centru, spintecând strada care acum o clipă era 
pustie. 

El aşteaptă ca maşina să treacă, însă nu trece. Vede în 
geam că e un taxi care a oprit la vreo zece metri. Când se 
uită peste umăr, recunoaşte femeia cu păr negru care 
coboară. Fir-ar să fie! Acum o să aibă nevoie de isteţime şi 
curaj de felul celor pe care le avea Witold Pilecki. Se 
răsuceşte şi îşi scoate ţigările din buzunarul paltonului. 

Jessica sare din taxi. Strada e pustie, în afara unui tip cu 
glugă de lângă uşă, care fumează şi, din cât aude ea, 
vorbeşte la telefon. 

Din interfonul de pe Messeniuksenkatu se aude un 
pârâit şi Jessica deschide uşa smucit. Se duce la lift şi pe 
coridor dă nas în nas cu Essi, care coboară treptele de 
marmură în capot, târând după ea barosul pe care l-a 
folosit Lisa ca să demoleze zidul dintre bucătărie şi living. 

— Am adus asta, cum ai cerut, dar..., zice Essi 
nedumerită. 

Jessica ştie că n-are dreptul să trezească femeia în 
miezul nopţii şi s-o pună să deschidă spălătoria, nu mai 
este polițistă. Insă Essi nu ştie asta acum, şi poate că nici 
nu-i nevoie să ştie. 

Un şobolan se repede la un ambalaj de hamburger 
aruncat în rigolă. 

Bărbatul duce telefonul la ureche şi se preface că 
vorbeşte. Aude interfonul şi uşa din faţă deschizându-se. 
Jessica Niemi intră pe scară şi bărbatul face iute câţiva 


paşi după ea, îşi strecoară piciorul în cadrul uşii chiar 
înainte să se închidă. Apoi se încovoaie, ca să nu poată fi 
văzut din clădire. 

Aude voci pe coridor. Se uită prin geam şi o vede pe 
Jessica ţinând un baros uriaş. O tânără blondă stă în faţa 
ei. Ce naiba? 

Apoi cele două femei pornesc în jos pe scări, spre 
subsol. 

Bărbatul răsuflă adânc şi întredeschide uşa doar cât să 
se strecoare pe scara întunecată. 

Essi îşi vâră mâinile în buzunarele capotului şi se uită la 
Jessica nesigură. 

— Ce se întâmplă? întreabă ea cu vocea un pic răguşită. 

— Nimic de care să fii îngrijorată. Insă trebuie să arunc o 
privire rapidă prin spălătorie. Poţi să-mi deschizi? 

Jessica arată spre scara care se răsuceşte în jos în 
spatele puţului liftului. Essi îi dă barosul, care e 
surprinzător de greu. Tânăra se uită la Jessica ameţită. 
Cheile îi alunecă dintre degetele subţiri şi zăngănitul 
răsună pe scară. Essi ridică cheile şi îşi continuă drumul în 
jos pe scara scurtă. Când ajunge jos, vâră cheia în 
încuietoare. _ 

Jessica o urmează pe Essi până la uşa de metal solidă. In 
uşă, Essi o lasă pe Jessica să treacă în faţă. Merg una după 
alta pe coridorul lung cu tavan jos până la uşa spălătoriei, 
aflată în capăt. Aud cum se trânteşte uşa solidă. Luminile 
fluorescente sunt aşezate la intervale egale între găurile 
de ventilaţie şi mănunchiurile de cabluri de pe tavan, 
scăldând coridorul în lumina lor slabă. 


Jessica deschide uşa spălătoriei, îndreaptă lanterna 
telefonului spre zidul de cărămidă şi găseşte repede 
comutatorul. Spaţiul nu miroase a vopsea proaspătă, însă 
Jessica vede pe peretele din fund o porţiune pătrată pe 
care zugrăveala albă e un pic mai strălucitoare decât pe 
ceilalţi pereţi. Acolo a renovat Lisa. 

— Nu veni mai aproape, Essi, zice Jessica şi se duce spre 
porţiunea de perete alb, târând după ea barosul. 

Jessica balansează barosul şi el se înfige în zid ca un 
cuţit în unt topit. Nori de ipsos cenuşiu se înalţă când 
cărămizile cad pe podea. 

— Stai în spate! strigă Jessica şi îi face semn lui Essi să 
se îndepărteze. 

Când praful se aşază, Jessica vede că unele dintre 
cărămizi au fost azvârlite în gaura din zid. Însă n-au căzut 
pe podea, ci au poposit pe ceva aflat la înălţime de circa 
un metru. Şi în acelaşi timp încăperea se umple de un 
miros pe care Jessica l-ar recunoaşte şi în somn: moarte. 

E Jason. 

Jessica prinde cu amândouă mâinile coada de lemn şi 
ridică din nou barosul, de data asta cu mai mare grijă să 
nu izbească în ceea ce presupune că e un cadavru, şi 
loveşte în marginile găurii până ce o lărgeşte. 

Işi şterge de pe faţă praful gros şi vede înăuntru un sac 
de plastic negru, pe care s-a aşezat un strat subţire de 
praf de cărămidă şi ipsos. 

Lasă barosul pe podea, îşi plimbă mâna peste plastic, 
simte praful şi porțiunile moi şi tari de dedesubt. 

Jessica îşi acoperă gura şi luminează cu lanterna 
telefonului sacul, care are pe mijloc un fermoar. Cu cât îl 


priveşte mai mult, cu atât e mai sigură că atunci când o 
să-l desfacă va vedea faţa unui bărbat mort. Scalp, frunte, 
nas şi obraji. Trage adânc aer în piept şi cercetează gaura 
din zid. Sacii pentru cadavre negri sunt o raritate în zilele 
astea: au fost înlocuiţi cu cei albi, care sunt mai uşor de 
văzut de către investigatori. Culoarea neagră tinde să se 
confunde cu orice. Cadavrul acesta n-a fost învelit de 
autorităţi. Cadavrul acesta n-a fost destinat cercetării de 
aproape. 

— Nu veni aici, îi zice lui Essi, care e tot lângă uşă. 

Jessica tuşeşte, prinde din nou barosul şi îl ridică în aer 
pentru ultima oară. Acum loveşte mai jos, izbind zidul la 
înălţimea de o jumătate de metru. Se aude o bufnitură 
înfundată şi fărâme de cărămidă răpăie pe podea. 

Jessica prinde cu amândouă mâinile un colţ al sacului şi 
încearcă să-l tragă din perete. Se încordează, se opinteşte 
şi, în cele din urmă, încărcătura grea se lăţeşte pe podea. 
Jessica se aşază alături, trăgându-şi sufletul, apoi îşi şterge 
sudoarea de pe frunte şi prinde fermoarul. Momentul 
adevărului. 

Se uită la faţa vânătă a unui bărbat tânăr. Ochii sunt 
larg deschişi şi gura căscată, şi arată ca şi cum ar fi murit 
de frică. Imi pare rău, Jason. N-am putut face nimic pentru 
tine. 

Cadavrul lui Jason Nervander, care a zăcut două 
săptămâni în sacul etanş, a început să se descompună, în 
ciuda mormântului rece, şi duhoarea e cumplită. Unele 
studii au arătat că mirosul unui cadavru constă din peste 
400 de elemente; e înţepător şi rânced şi, după ce l-ai 
mirosit, nu mai poţi să-l uiţi sau să-l confunzi cu altceva. 
Jessica îşi înăbuşă în scobitura cotului reflexul de vomă şi 
îşi întoarce ochii năpădiţi de lacrimi spre Essi, care e încă 
în cadrul uşii, cu un aer confuz. Jessica n-ar fi trebuit s-o 
aducă aici. 


— Întoarce-te pe scară, Essi! Sună la urgenţă, zice 
Jessica, însă tânăra nu se clinteşte. Probabil e în şoc. Nu-i 
nevoie să vezi asta... 

Jessica închide fermoarul şi se ridică în picioare. Trebuie 
s-o sune imediat pe Hellu, sau pe Jusuf, însă în acel 
moment vede în zid ceva ciudat... Ce mama naibii... 

Jessica face un pas spre gaura pe care a făcut-o în zid şi 
acum observă că mai e ceva sub cărămizi. Ridică telefonul 
şi se lasă pe vine ca să se uite înăuntru. Încă un sac pentru 
cadavre. 

Jessica loveşte cu picioarele în cărămizile slăbite ca să 
ajungă la al doilea sac. Va trebui să dărâme partea de jos 
a zidului ca să-l poată scoate, însă înainte s-o facă ar 
putea încerca să identifice cadavrul. 

Vede fermoarul şi îl prinde cu mâna în care nu ţine 
telefonul. Praful l-a înţepenit şi nu se deschide, însă Jessica 
îl zgâlţâie până se deschide şi din sac iese la iveală altă 
faţă. O faţă care nu mai seamănă decât vag cu cea din 
sutele de fotografii pe care le-a văzut Jessica. Şi totuşi, nu 
încape nicio îndoială că este ea. Jessica îşi dă seama că a 
făcut o greşeală îngrozitoare. E faţa pe care nu se aştepta 
în ruptul capului s-o găsească aici. Îi aparţine Lisei 
Yamamoto. 

Rasmus bate la uşa biroului Hellenei Lappi şi, când nu 
aude răspuns, apasă pe clanţă şi uşa se deschide. O vede 
pe Hellu stând la masa de lucru, cu faţa spre fereastră, cu 
mâinile încrucişate în poală. Hellu nu dă niciun semn că e 
conştientă de prezenţa lui. 

— Te deranjez? întreabă Rasmus cu sfială. Hellu oftează 
şi închide ochii. Hellu? 


— Nu mă deranjezi, răspunde Hellu în cele din urmă şi 
continuă să privească afară, în întuneric. Ce cauţi aici la 
ora asta, Susikoski? Du-te acasă. 

— KRP a reorganizat echipele, voiam doar să-ţi spun că 
nu mai lucrez la cazul cu banda manga... Dar probabil ştiai 
deja, zice Rasmus, intră în cameră şi închide uşa. 

Hellu se încruntă. Clatină din cap şi îşi coboară privirea 
spre ceasul multifuncțional. 

— Ei nu-mi spun nimic, zice încet, abătută. 

— Dar, ca directoare a investigaţiilor, eşti... 

— M-ai auzit, Susikoski? Mă ţin în întuneric. Totul s-a dus 
dracului în clipa în care au poposit aici vulturii ăia hoitari..., 
zice Hellu. 

Rasmus n-a mai văzut-o niciodată în halul ăsta. Pe masa 
de lucru sunt trei ceşti de cafea goale şi platoul cu prăjituri 
de ieri, lucru care n-o caracterizează deloc pe Hellu cea 
pedantă. 

— Oricum, am dat peste ceva care necesită o reacţie 
urgentă, zice Rasmus şi se apropie de Hellu. Şi nu ştiu pe 
cine să informez. Mai ales la aşa oră târzie... 

— Să informezi despre ce? zice Hellu şi îşi întoarce fără 
chef capul şi umerii spre Rasmus. 

— Îţi aminteşti că acum o săptămână am verificat 
metadatele despre fotografia cu farul a Lisei Yamamoto? 

— Îmi amintesc, zice Hellu şi îşi masează fruntea. 
OnePlus 4 sau ce-o i... 

— OnePlus 5. Şi am spus că nu putem afla decât 
informaţiile tehnice, nu şi proprietarul. 

— Da. Ceea ce făcea toată metaanaliza inutilă... 

— ... în afară de cazul în care izbuteam cumva să dăm 
de telefon prin altă metodă şi să comparăm metadatele cu 
cele pe care le aveam deja. 


Dintr-odată, Hellu pare interesată. Rasmus simte cum îi 
asudă palmele. Nu ştie cum să interpreteze descoperirea 
sau dacă este măcar posibil în vreun fel. Aşa e de aiurea. 

— În finlandeză, Susikoski, zice Hellu, dar nu răutăcios. 

— Am făcut o metaanaliză pe fotografiile  Lisei 
Yamamoto. Cele mai multe sunt făcute cu telefonul ei, însă 
unele sunt făcute cu altul. Presupun că e destul de firesc 
ca alţi oameni să facă fotografii pentru un blogger şi să i le 
trimită ca să fie prelucrate şi postate. 

— Şi? 

— M-am hotărât să mă concentrez pe fotografiile făcute 
în Sankt-Petersburg, Amsterdam şi Lvov. Lisa a făcut tone 
de postări pe Instagram din fiecare călătorie. Şi toate 
fotografiile acelea în care apare Lisa - în afară de selfie- 
uri, desigur - au fost făcute cu acelaşi OnePlus 5 ca 
imaginea cea mai recentă postată pe contul de Instagram 
al Lisei, zice Rasmus. Cea cu farul. 

— Stai un pic, zice Hellu. Vrei să zici că persoana care a 
fotografiat farul a fost în acele călătorii cu Lisa? Că a făcut 
fotografiile cu Lisa şi ceilalţi? 

— Da, zice Rasmus. De exemplu, fotografia din Lvov, de 
la petrecerea fetelor dinainte de nuntă. A fost făcută cu 
acel telefon. În fotografie sunt douăsprezece femei, cu Lisa 
cu tot. Însă zocean's13 semnalează că erau treisprezece. 

— Una lipseşte din fotografie, zice Hellu încet. Pentru că 
e cea care a făcut-o. 

— Exact. Am verificat la compania aeriană care a făcut 
rezervarea... 

— Şi? Cine este? 

— Asta-i lucrul cel mai aiurea, Hellu... E cineva pe care, 
cine ştie de ce, l-am trecut complet cu vederea. 

Jessica se uită la chipul de ceară al Lisei Yamamoto. 
Părul negru e căzut peste ochii deschişi. Gura e căscată, şi 
Lisa pare că încercă să se trezească ţipând dintr-un 
coşmar veşnic. Amestecul de frumuseţe şi moarte nu-i 
este necunoscut Jessicăi, trecutul n-o lasă să uite cum 
arată împreună. Amestecul o urmează în fiecare zi în 
oglindă şi în fiecare noapte în vise. 

Jessica simte cum o străbate o adiere îngheţată şi ştie 
că mama e acum cu ea în încăpere. 

Am încercat să te previn, Jessica. 

Jessica îşi simte inima bătând sălbatic. 

Magicianul n-are nevoie să ştie ce carte ai ales, Jessi. 
Doar cartea de lângă ea. 

Şi apoi toate se aşază la locul lor. Prestidi/gitație. 

— Ar fi trebuit să dispară pentru totdeauna, zice Essi. 

Jessica îşi aude telefonul sunând în buzunar. 

— Poftim? zice cu vocea răguşită şi se răsuceşte spre 
tânăra pe a cărei faţă dezorientarea s-a transformat în 
hotărâre. 

Jessica simte cum frigul urcă din genunchi pe spate, pe 
gât, şi îi face inima să bubuie. 

— Essi..., zice Jessica încet şi tuşeşte în pumn. 

— Lisa şi Jason. Nimeni nu trebuia să-i găsească, zice 
Essi. 

Şi acum Jessica observă că tânăra a luat barosul de pe 
podea şi îl ţine cu amândouă mâinile. 

Intr-o fracțiune de secundă îşi aminteşte că n-a venit 
aici în calitate de polițistă şi n-are la ea pistolul. 

— Cum de te-ai gândit să-i cauţi aici? zice Essi încet şi 
se apropie de ea. 

Lămpile fluorescente de pe tavan zumzăie din ce în ce 
mai tare. 


— Lisa nu era Akifumi..., murmură Jessica şi se ridică în 
picioare încet. 

Essi clatină din cap. 

— Lisa n-avea nimic în cap, zice Essi, şi gura i se 
arcuieşte într-un zâmbet sfios. Făcea tot ce-i spuneam eu. 
Crezi că avea vreo treabă cu manga? Nu, eu aveam. Eu 
sunt pictorița. 

— Dar de ce...? 

— Am ştiut întotdeauna că-i ceva rău în mine, Jessica. 
Sigur că e, zice Essi. E atât de uşor să scape de sub 
control. Un lucru duce la altul. E ca un drog... Trebuie să 
măreşti doza ca să păstrezi extazul. Şi dintr-odată îţi dai 
seama că nu-i destul să desenezi, nici măcar să-ţi umileşti 
partenera. Că te uiţi în jos la târfa legată de pat şi îţi dai 
seama că nu vrei să-ţi iei mâinile de pe gâtul ei... 
Dimpotrivă, vrei să strângi mai tare şi să vezi cum se 
stinge viaţa din ochii ei, zice Essi şi mai face un pas spre 
cadavre şi spre Jessica. 

Strânge mai tare barosul, încheieturile degetelor i se 
albesc. E ca şi cum ar canaliza furia care se învolburează 
în ea în barosul al cărui cap de oţel se leagănă 
ameninţător. 

— Tu ai fost tot timpul? Akifumi... 

— N-ai idee ce importantă este anonimitatea în această 
afacere, zice Essi. 

— Jose Rodriguez, scrisoarea către tatăl Lisei... site-ul 
masayoshi.fi. Dispeceratul pentru banda manga... 

— Desigur. În niciun caz Lisa n-ar fi ştiut să folosească o 
reţea TOR. Am ajutat-o pe Lisa cu tot ce ţinea de 
computer. Am ajutat-o să monitorizeze traficul pe blogul 
său. Şi asta m-a ajutat să adaug masayoshi.fi la acelaşi 
Analytics ID. 

— Deci, ai făcut asta anume? 

Essi încuviinţează din cap. 


— Nu-i deja evident? Cred că a fost o modalitate iscusită 
de a face poliţia s-o bănuiască pe Lisa. Insă voi aţi crezut 
că Lisa a născocit schema asta pe la spatele bandei. Că s- 
a răzvrătit şi a vrut să evadeze. Nu, toate operaţiunile 
bandei sunt structurate, dovezile adunate de poliţie nu vor 
fi suficiente nici măcar pentru o arestare. În ultimele şase 
luni am găsit o grămadă de clienţi bogaţi ale căror fantezii 
violente au fost înregistrate şi i-au făcut ţinte perfecte 
pentru şantaj, zice Essi şi studiază un moment reacţia 
Jessicăi, pe faţa căreia nu se vede surprindere. Apoi 
rânjeşte superior. la stai un pic, Jessica. Aşadar, ai 
descoperit asta. Felicitări, sunt impresionată. N-aş fi 
crezut. Dar asta nu schimbă nimic. 

Telefonul din buzunarul Jessicăi începe din nou să sune. 

— Aşadar, Lisa a fost... 

— Lisa a fost paratrăsnetul. Totul trebuia să arate exact 
aşa cum arată. Şi trebuie să rămână aşa, de aceea nu poţi 
să răspunzi la telefon, Jessica, zice Essi şi se mai apropie 
cu un pas. 

Între ele a mai rămas abia un metru şi Jessica îşi 
cântăreşte febril următoarea mişcare. Barosul arată 
ameninţător în mâinile lui Essi. Mai ales când femeia e o 
ucigaşă sadică şi şi-a omorât deja doi dintre prieteni. 

Jessica înghite în sec. Trebuie să câştige timp. Dar cât i- 
a mai rămas? Un minut, două? Şi apoi? Nu ştie nimeni că e 
aici. De data asta n-o să se năpustească în încăpere Jusuf, 
Erne sau bărbaţii din echipa de intervenţie rapidă. 

— Dar cum e cu telefonul? Tipul de la Europol l-a găsit în 
camera Lisei... 

— Pentru că nu era camera Lisei. Ci a mea, zâmbeşte 
Essi. De fapt, n-am făcut ascunzătoarea decât în dimineaţa 
în care aţi venit să mă interogaţi. Am scobit zidul. Eram în 
criză de timp, mă aşteptam să-l găsiţi pe loc. 


Acum Jessica îşi aminteşte ce a spus bătrânul pe care l- 
au văzut la intrare. 

Ati venit din cauza zgomotului? Cineva bubuia iarăşi în 
pereți. 

Jessica înţelege că Kex Mace's n-a minţit în privinţa 
fotografiei. Chiar era în camera Lisei. Dar Reddick n-a ştiut 
care cameră e a Lisei, ci a presupus, luându-se după 
tablouri şi articolele pentru pictură. 

— Acum câteva luni, Lisa şi cu mine am căzut de acord 
să prezentăm lucrările mele ca ale ei, pentru că faima ei ar 
fi putut să aducă nişte cumpărători, continuă Essi. Am zis 
că, dacă cineva cumpără, împărţim banii pe din două, şi 
Lisa a fost de acord. Fireşte, eu nu voiam decât ca poliţia 
să se concentreze pe investigarea obsesiei pentru manga 
a Lisei. Aşa că, în loc să car toate lucrurile dintr-o cameră 
în alta după moartea Lisei, am hotărât să fie a mea 
camera ei şi invers. Desigur, i-am mutat în camera mea 
lucrurile personale, cosmeticalele, fotografiile, şi am 
schimbat cearşafurile. Mi-am zis că un mic truc ca ăsta va 
fi greu de dibuit. De ce naiba ar minţi o colocatară în 
privinţa împărţirii camerelor? 

— Şi de aceea ai şters fotografiile făcute de Lisa în 
camera sa. 

— Da. 

Jessica vede cum degetele lui Essi se înfăşoară în jurul 
cozii barosului. 

Simte pe umăr o atingere îngheţată şi răsuflarea rece a 
mamei în ureche. 

Trage de timp, draga mea Jessica. Amână moartea 
secundă cu secundă. Nu s-a terminat până nu s-a 
terminat. 

— Ai omorât acele femei în călătoriile pe care le-aţi 
făcut împreună? zice Jessica, încercând să rămână calmă. 


Essi zâmbeşte de parcă ar fi dat peste o amintire care îi 
încălzeşte inima. 

— Da. Chiar şi înainte. Aşa am dat de bandă. l-am 
convins că aveau un model de afacere care le-ar permite 
să-şi taxeze de două ori clienţii. Şi că a doua taxare avea 
să fie de zece ori mai mare decât prima. Dacă vom crea 
condiţiile care să-i îngăduie clientului să se relaxeze. Să fie 
el însuşi. 

Provoac-o un pic. Nu mult, doar suficient. 

Fă-o să-ți explice. Fă-o să-ți spună. 

— Te-ai gândit vreodată că... 

Acum faţa lui Essi se schimonoseşte de furie şi din ochii 
mari dispare orice urmă de simţire. Şi Jessica înţelege că 
tot restul a fost faţadă, că Essi e cu adevărat o psihopată 
în ochii căreia e întuneric fără o fărâmă de suflet. 

— Dacă crezi că nu ştiu cum e... să ţi se întâmple ţie... 
Viol, umilire. Te înşeli, Jessica. Ştiu foarte bine. Am trecut 
prin asta. Mi-au fost făcute de multe ori, la dracu'! 

Și Essi e o victimă, Jessica. 

Telefonul vibrează din nou, şi Jessica îşi strecoară mâna 
în buzunar. 

— Essi, acum tu trebuie... 

— Nu mai trebuie să fac nimic! 

Şi Essi face doi paşi repezi spre Jessica. Leagănă barosul 
şi îl repede cu toată puterea spre capul ei. Jessica n-are 
timp să se ferească. Zbiară îngrozită, ridică iute mâna 
stângă ca să se apere şi simte cum capul de oţel al 
barosului îi loveşte dosul mâinii şi îl striveşte. Se 
împleticeşte şi cade, telefonul se rostogoleşte până la 
perete. Durerea explodează în umăr. Jessica urlă ţinându- 
şi încheietura. 

— Stai locului, Jessica, zice Essi şi lasă barosul să atârne, 
ţinându-l cu mâna stângă. 


Jessica îşi priveşte mâna înroşită, ale cărei degete 
atârnă fără viaţă, strivite, şi pare că mâna i-a fost înlocuită 
cu o mănuşă goală. 

— Hai să nu facem asta să fie mai greu decât trebuie. 

— Opreşte-te, Essi! ţipă Jessica şi îşi foloseşte mâna 
nevătămată ca să se tragă deoparte. Ajutor! 

— N-are rost să tipi. Până acum doi ani aici a fost sala 
de repetiţii a unei trupe de muzicieni şi acest subsol a fost 
izolat fonic cum nu se poate mai bine. Până dimineaţă acel 
perete va fi reparat. Şi turturelelor ălora afurisite li se va 
alătura o polițistă care le-a tulburat odihna, şuieră Essi şi 
se pregăteşte să legene iar barosul, de data asta peste 
umăr, aşa încât Jessica să nu aibă nicio şansă să-şi apere 
faţa de forţa lui ucigătoare. 

Turturelele alea afurisite... 

— Aşteaptă! ţipă Jessica. 

— Ce-i? zice Essi, imitând vocea panicată a Jessicăi. 

— Aţi fost... Tu şi Jason? 

Essi îşi opreşte mişcarea şi un moment aproape că pare 
întristată. 

— Jason n-ar fi trebuit să fie aici în noaptea aceea... 

Valuri mari izbesc în prova vasului Aquador 28C şi Essi 
îşi simte stomacul răscolit. Drumul de la S6derskăr înapoi 
la Aurinkolahti a durat deja o oră şi jumătate. Olga a 
vomitat peste bord de patru ori şi Essi a fost silită să ia 
volanul. Însă greata Olgăi nu-i provocată de marea agitată, 
ci de tratamentul kambo pe care l-a făcut mai devreme. 
Cât de afurisit de prost trebuie să fii ca să laşi pe cineva 
să-ți bage în vene venin de broască? Dar sunt norocoşi să-l 
aibă pe José Rodriguez, care a avut ideea să amestece în 


kambo opiacee şi să facă păpuşile dependente de 
tratament - şi de ei. 

Essi se uită la ecranul de pe bord, unde se vede acum la 
margine o masă neagră. Uscatul. 

Essi incetineşte, n-a mai pilotat niciodată o barcă, însă a 
văzut-o pe Olga făcând-o de câteva ori în drumurile la 
S6derskăr ca să aducă păpuşi noi. Prova se lasă în jos şi 
barca se balansează violent pe valurile care se 
încrucişează. 

Essi ştie că n-o să-i mai vadă niciodată. Sam, James şi 
cele cinci păpuşi care încă mai respiră, pe care tocmai i-au 
dus la Soderskăr, de unde vor fi luaţi în zori şi duşi la 
Sosnovii Bor, la vest de Sankt-Petersburg. 

Uneori, Essi se întreabă cum de niciuna dintre păpuşi n- 
a bănuit ceva, cum se face că au crezut cu adevărat că 
unele dintre fete s-au întors acasă. Poate că în adâncul lor 
au ştiut adevărul, dar n-au vrut să-l accepte. 

Huruitul motorului s-a stins şi peste şuierul vântului Essi 
o aude pe Olga cum varsă tot din ea iar şi iar. Tot mai 
violent. Vede mişcările convulsive ale Olgăi, care se 
apleacă peste bord. 

Ceva nu-i în ordine. 

José ia avertizat în urmă cu câteva luni că veninul de 
broască poate să provoace complicaţii grave dacă este 
combinat cu opiacee. Totuşi, probabilitatea nu era mare. 
Și apoi, să vomiti după un tratament kambo e absolut 
firesc. Numai că n-ar trebui să dureze aşa de mult. 

— Eşti bine? zice Essi fără să se uite la ea. 

Olga e singura dintre fete care vorbeşte aproape la 
perfectie engleza. 

Acum nu-i răspunde, doar se opinteşte iar, cu toate că 
deja nu mai pare să-i fi rămas ceva de dat afară. 

— Trebuie să ne duci la ponton, zice Essi şi dă drumul 
volanului. 


Vasul alunecă spre luminile din Aurinkolahti. Oraşul 
arată ca o oază răsărind din întuneric. 

— M-ai auzit, trebuie să pilotezi barca asta până la 
afurisitul de ponton, Olga! 

Femeia se răsuceşte spre Essi. Are fața albă ca varul. 
Ochii par să-i iasă din cap. 

— Nu mi-e bine, zice Olga şi îşi şterge fruntea. 

Poate că e transpiratie, poate că e spuma valurilor. N- 
are importanță. 

— O să faci ce ţi se spune, zice Essi şi se îndepărtează 
de volan, făcându-i loc târfei în uniformă de şcolăriță. 

Peste zece minute barca se leagănă pe loc şi Olga o 
amarează la ponton. 

Essi se duce pe punte şi priveşte în jur. Portul e pustiu, 
ca de obicei la ora asta din noapte. Tot ce le-a mai rămas 
de făcut este să ia restul lucrurilor din apartament şi să le 
încarce pe vas. Apoi Olga o să se întoarcă la Soderskăr, o 
să scufunde vasul şi o să aştepte să fie luată de lângă far. 
Ceea ce se va întâmpla apoi cu Olga n-o interesează pe 
Essi. 

— AKkifumi, zice Olga şi se sprijină de balustrada de 
aluminiu a bărcii. 

Pleoapele îi sunt grele. 

— Haide odată, zice Essi nerăbdătoare. 

Masca de plastic i s-a lipit de obraji şi e transpirată. 

— Essi? 

Nu e vocea Olgăi, ci a unui bărbat. 

Essi simte că-i sare inima. Numai membrii bandei îi 
cunosc numele adevărat. Pentru păpuşi e Akifumi, care 
întotdeauna poartă mască. Masca a călătorit cu ea de 


multă vreme şi a văzut prin deschizăturile pentru ochi 
multe vieţi stingându-se. 

Essi se răsuceşte şi vede un bărbat care stă la capătul 
pontonului. 

Jason. 

— Ess}? Ce naiba...? 

— Aşteaptă, strigă Essi. 

— Ai promis că aduci barca de dimineaţă... Ce naiba...? 

Olga s-a ivit pe punte. Ochii i se plimbă de la Essi la 
Jason şi apoi se prăbuşeşte fără cunoştinţă. 

Acum Jason aleargă spre ele. 

Essi se uită la femeia lungită pe punte, cu ochii larg 
deschişi spre cerul fără stele. 

Se intoarce spre mare şi îşi scoate fesul şi masca. 

— Essi, ce naiba... 

Jason a ajuns. Se uită lung la Essi şi apoi se lasă pe vine 
lângă Olga, care zace pe punte. 

— Cine €e...? Tocmai a leşinat, zice Jason panicat. 

Apoi o aşază mai bine pe spate şi incepe să-i apese 
pieptul. 

— Jason... 

— Nu respiră! Sună la urgență... 

— Ai venit singur, Jason? zice Essi şi se lasă pe vine 
lângă el. 

Jason nu răspunde, o priveşte nevenindu-i să creadă şi 
continuă să apese ritmic pieptul Olgăi, aşa cum trebuie să 
fi învățat dintr-un afurisit de manual de prim-ajutor. 

Jason continuă, gâfâie tare şi peste o clipă din pieptul 
Olgăi se aude un scrâşnet groaznic. Jason priveşte panicat, 
apoi Îşi smulge telefonul din buzunar. 

— Jason..., zice Essi încet, în vreme ce el caută numărul 
de la urgente, lasă telefonul. 

— De ce? 

— O să-ți explic ce se întâmplă. 


— Trebuie să sunăm... 

Essi îl loveşte peste mână, telefonul se arcuieşte spre 
mare şi dispare în adâncul apei întunecate. 

— Ce naiba, Essi? strigă Jason. 

Essi se uită în jur şi se asigură că nu mai vede vreo 
pereche de ochi în întuneric. 

— Ascultă, Jason. Ascultă-mă o clipă, fir-ar să fie! O să-ți 
explic totul. Şi apoi, dacă tot mai vrei, poți să suni la 
poliție, zice Essi. Însă acum asta poate să aştepte. E clar 
că e moartă şi nu putem face nimic pentru ea. 

— Cine e? suspină Jason. 

— Îşi explic într-o secundă. Dar întâi am nevoie de 
ajutorul tău, zice Essi şi şterge o lacrimă de pe obrazul lui 
Jason. Cadavrul nu trebuie să fie găsit pe barcă. Pentru că 
o să ajungi la puşcărie. 

Essi stă cu mâinile în şolduri şi se uită în jos la Olga 
Belousova, care zace fără viață pe țărmul micii peninsule 
Suorttio. Cu siguranță o va găsi cineva, dar nu până 
dimineață. Poate abia peste câteva zile. Târtulița 
blestemată a murit tocmai când totul mergea bine. 

Essi pune mâna pe umărul lui Jason, care boceşte aşezat 
pe pământ. Apoi deschide rucsacul Olgăi, care are pe fund 
o folie de Subutex. Acum Essi îşi dă seama ce a ucis târfa, 
interacțiunea drogurilor despre care îi prevenise José. In 
rucsac e şi o agendă. Essi rupe cele câteva file pe care 
Olga a mâzgălit ceva în ucraineană şi scrie nişte nume de 
care poliția va fi imediat interesată. Un adaos improvizat la 
plan, care n-are cum să strice acum, când Olga e moartă. 
Fiecare pas pe care îl face Essi trebuie s-o aducă spre un 
singur ţel. S-o facă pe Lisa să pară vinovată. 


— Eşti bine, Jason? întreabă Essi şi lasă agenda să cadă 
într-un loc în care cu siguranţă o va găsi cineva. 

— Asta-i crimă, suspină Jason. 

Essi clatină din cap. 

— Nu-i. Olga a făcut un atac de cord. 

— Dar ar fi trebuit s-o ajutăm... Cred că i-am rupt sternul 
sau aşa ceva... 

— Aşa că n-are rost să sunăm la urgență, nu-i aşa? zice 
Essi şi se aşază lângă Jason. Ce faci aici? De ce ai venit la 
barcă? 

— Trebuia s-o înapoiez azi... Lisa a promis că mi-o aduce 
ieri. N-am ştiut că ti-a împrumutat-o ție... 

— Linişteşte-te. 

— Şi voiam să vorbesc cu Lisa, zice Jason şi apoi tace o 
vreme. Aş vrea să fim iar impreună, continuă el apoi. 

Essi ridică privirea spre mare şi simte cum diafragma îi 
pâlpâie de revoltă. Jason e nevolnic. În toate privinţele. Era 
nevolnic când s-a culcat cu el fără ştirea Lisei, în urmă cu 
câteva luni. Pentru Essi, toate chestia a fost un test 
psihologic. Clasic. Dacă poate să-l facă pe iubitul 
colocatarei să o pătrundă. De fapt, Jason a fost ultima 
persoană cu care Essi s-a culcat fără să poarte masca. In 
rolul Essi, nu ca Akifumi. Cu toate astea, nu s-a gândit 
niciodată să-i facă vreun rău lui Jason. Nu făcea parte din 
plan. Însă împrejurările s-au schimbat. 

— Ştiu unde e Lisa, zice Essi şi işi pune mâinile pe 
umerii lui Jason. 

— Poftim? 

Jason ridică privirea. 

Essi îi oferă zâmbetul ei brav, de simpatie, care aproape 
că îi umple fața de durere. 

— Hai să mergem. Știu un tip care poate să ducă barca 
în Lauttasaari, o să-i las cheile. Mergem la mine acasă şi o 
să poți vorbi cu Lisa. Să vă lămuriți. 


Îl bate uşurel pe obraz. 

— OK, zice Jason plin de nădejde, însă chipul i se 
întunecă iar când vede cadavrul zăcând în apa de lângă 
mal. 

Era prevăzut ca Lisa să dispară în noaptea aceea. Dar 
Jason şi-a pecetluit singur soarta venind pe doc în această 
noapte de noiembrie întunecată. 

Lisa Yamamoto simte că i se învârteşte capul. Bărbatul 
care a apărut la petrecere a tulburat-o şi a fost nevoie de 
câteva păhărele şi două linii de cocaină ca să-i revină 
cheful de petrecere. Se uită în jur, lucrurile au luat-o razna, 
sacourile sport şi papioanele au fost aruncate, fetele 
dansează desculțe pe mese. Lisa îl vede şi pe Kex cum se 
urcă pe o masă, tinând în braţe ca pe un prunc o sticlă de 
votcă de mărimea unui stingător de incendiu. Strigătele 
devin mai puternice. Apoi alcoolul se revarsă în gurile 
căscate ale celor care asediază masa. 

Lisa se uită la telefon. Mesaj de la Essi. 


Lisa, eşti în pericol. 

Închide imediat telefonul. 

la un taxi şi vino în spațiul pentru biciclete. 
Ai grijă să nu te urmărească nimeni. 

Essi 

Essi îi deschide Lisei uşa solidă de metal. 
— Care-i problema? întreabă Lisa cu limba împleticită. 
Vreau să mă duc la culcare... 


— Intră. O să-ți spun, zice Essi şi cercetează de la un 
capăt la celălalt strada pustie. 

Lisa intră în spațiul pentru biciclete, cu  şireturile 
adidaşilor Superstar albi atârnând desfăcute. A venit pe jos 
din Narinkkatori până în Taka-Töölö. La început şi-a zis că 
o să ia un taxi de lângă staţia de metrou Kamppi, dar nu 
şi-a găsit portofelul cu cardurile. În drum spre casă şi-a dat 
seama că e în buzunarul paltonului. Însă cheile tot nu le 
găsea, aşa că n-a putut să intre pe uşa principală. 

— Mi se pare că am sărit un pic peste cal, zice Lisa încet 
şi răsuflă adânc. Cred că o să vărs... 

Essi merge cu paşi mari pe coridorul cenuşiu, cu Lisa 
împleticindu-i-se pe urme. 

— Ce naiba se întâmplă? zice Lisa în cele din urmă, când 
ajung la ultima uşă, cea care dă în spălătorie. 

— Ai făcut exact ce ti-am spus, Lisa? Ai închis telefonul 
ŞI... 

— Îhî, zice Lisa obosită. E în legătură cu japonezul ăla? A 
venit... 

— Poate, zice Essi. Important e că nu te-a văzut venind 
acasă. 

— De aceea suntem în spațiul pentru biciclete? Crezi că 
e afară, pândind clădirea? râde Lisa şi îi scapă un râgăit 
înăbuşit. 

Lisa e beată de-a binelea, însă, cine ştie de ce, simte că 
ceva nu-i în ordine cu Essi. Şi pentru o clipă îi pare rău că a 
venit acasă, ar fi preferat să fie înconjurată de lume la 
petrecerea de după lansare, acasă la Kex Mace's. 

Essi deschide uşa spălătoriei şi o îndeamnă pe Lisa să 
treacă pragul. Şi apoi Lisa îl vede pe Jason, care stă pe un 
uscător cu un aer trist. 

— Ce...? zice Lisa şi se răsuceşte spre Essi. 

— Lisa, te rog..., suspină Jason. 


— Tăceți amândoi o secundă, se stropşeşte Essi, şi Lisa 
tresare. 

Acum Essi scoate din buzunarul paltonului negru un 
pistol mic, care are înşurubat pe ţeavă un amortizor. Lisa 
simte cum îi sare inima. 

— Essi... 

— Vreau să ştiţi amândoi că problemele pe care le-ati 
avut... Toate acele zvonuri şi minciuni care au ajuns la 
urechile voastre. Eu am fost, zice Essi. 

— Ce vrei să...? 

— N-am crezut niciodată că o să-mi pese de aşa ceva. 
Dar presupun că am fost un pic invidioasă pe ceea ce era 
între voi. Şi apoi, totul se potrivea în imaginea de 
ansamblu. 

— Ce naiba de imagine de ansamblu? Ce tot spui acolo, 
Essi? Ce-i asta? întreabă Lisa, însă Essi o amuteşte 
ridicând arma. 

Lisa simte un nod în gât şi, când se uită la Jason, îşi dă 
seama că nici el nu pricepe nimic. Că amândoi au intrat în 
această încăpere fără să aibă habar ce îi aşteaptă. 

— Essi? zice Lisa, şi vocea i se frânge. 

Şi o clipă Lisei i se pare că vede în ochii mari ai lui Essi 
căldură, o fărâmă de omenie. Insă apoi îşi dă seama că 
sclipirea nu e produsă de lumina fluorescentă care se 
reflectă într-o pojghiță de lacrimi. Essi arată excitată. 

Jessica simte cum şocul se estompează şi durerea creşte 
în mâna rănită. E o arsură, ca şi cum şi-ar ţine-o până la 
încheietură în apă clocotită. 

— Cred că l-aş fi putut omori pe Jason oricând şi 
oriunde. Chiar şi în noaptea aceea, în Vuosaari. Insă pe 


Lisa voiam neapărat s-o îngrop aici. Era ceva frumos în 
asta. Mi se părea amuzantă ideea că întreaga Finlandă o 
caută, în vreme ce e zidită la mai puţin de zece metri de 
locuinţa ei. În orice caz, hotărârea mea să-i zidesc pe 
amândoi aici... Avea ceva poetic. Acum turturelele pot să 
fie împreună cât poftesc, zice Essi. 

Şi tocmai când Jessica e pe cale să zică ceva, barosul 
izbeşte din nou. Capul îi zgârie un pic coapsa şi loveşte 
podeaua, făcând gaură în ciment. Jessica scoate un 
geamăt şi îşi strecoară în buzunar mâna nevătămată. // are 
întotdeauna la ea. 

Essi lasă jos barosul şi bagă mâna în buzunarul 
capotului. Şi în cele două secunde de care are nevoie ca să 
scoată pistolul, Jessica se răsuceşte pe genunchi şi o 
stropeşte în faţă cu spravul cu piper. Pistolul se descarcă, 
împuşcătura răsună asurzitor în încăperea mică şi 
mohorâtă, însă glonţul trece pe lângă Jessica. 

Spravul n-a ajuns în ochii lui Essi, care îşi flutură palma 
şi ridică mâna ca să-şi acopere faţa. 

— Târfa dracului... Ce încerci să faci? 

Jessica îndreaptă iar sprayul spre Essi şi trimite un jet 
lung, dar e înlăturat de mâna lui Essi. Jessica scapă sprayul 
şi urlă de durere - simte cum i se fărâmiţează oasele din 
mâna strivită în vreme ce se ridică cu greu în genunchi şi 
se repede la Essi. Asaltul final. 

Essi n-a tras din nou, se pare că o parte din spray a 
ajuns totuşi la ţintă: îşi şterge ochii cu mâneca şi Jessica o 
doboară pe podea şi cade peste ea. 

— Târfa dracului, te omor! strigă Essi. 

Expresia ei e una pe care Jessica a mai văzut-o, acum 
multă vreme. E lipsită de orice sentiment. 

Jessica se rostogoleşte cu toată greutatea pe mâna în 
care Essi ţine pistolul. Apoi o înşfacă de păr şi o izbeşte din 
răsputeri cu capul de podeaua de ciment. Braţul de sub ea 


se zvârcoleşte şi Jessica izbeşte capul de ciment iar şi iar. 
Tocmai când crede că ţeasta lui Essi n-o să mai reziste 
aude o împuşcătură şi are impresia că umărul i-a explodat. 
S-a sfârşit. 

In secunda de după împuşcătură Jessica simte cum 
oboseala i se răspândeşte în trup, apoi simte podeaua de 
ciment sub ceafă. Vede cum silueta cu părul vâlvoi din faţa 
ei se ridică încet în picioare. Capotul alb e plin de sânge şi 
un Şuvoi se revarsă din fruntea lovită. Jessica are timp să- 
şi spună că faţa schilodită, însângerată, pare desprinsă din 
visele ei, că exact aşa i se arată cei dragi. Şi că aşa era 
menit să se termine totul. 

— Bună încercare, poliţisto, zice Essi şi scuipă sânge pe 
faţa Jessicăi. 

Şi apoi îndreaptă arma spre ea. Jessica priveşte adânc în 
țeava pistolului şi îşi ia în gând rămas-bun de la lume. 

Dar în loc de împuşcătură se aude o bufnitură surdă 
când barosul care se leagănă în aer izbeşte pieptul lui Essi. 
Tânăra se prăbuşeşte ca un sac cu nisip lângă Jessica, din 
gură îi iese un horcăit slab. Apoi Jessica îl vede pe Nikolas 
Ponsi. Bărbatul îngenunchează lângă ea. 

— Am sunat la urgenţă. Vine ajutorul! zice el şi îşi rupe o 
fâşie din haină, cu care înfăşoară rana Jessicăi. 


112. 


Vineri, 13 decembrie 


Nikolas Ponsi are mâinile împreunate pe masă şi capul 
aplecat. Nina nu se poate împiedica să-şi spună că el se 
roagă în tăcere. 


— Cum se simte? zice Ponsi încet. N-am vrut s-o lovesc 
tare, însă. 

— Aţi făcut ce trebuia să faceţi. Aţi salvat viaţa unui 
poliţist. Şi probabil multe alte vieţi, zice Nina. 

Nikolas Ponsi ia o înghiţitură de cafea şi se scarpină pe 
faţă. judecând după pungile de sub ochi, n-a dormit nicio 
clipă. 

— Vreţi să continuăm? întreabă Nina, şi Ponsi 
încuviinţează. 

Degetele Ninei se întind spre reportofon şi îl pornesc. 

— Spuneţi-mi din nou totul, cu propriile cuvinte. 

Nikolas Ponsi îşi îndreaptă privirea spre zidul alb, 
imaginându-şi, poate, că vede fotografia lui Witold Pilecki. 

— Acum patru ani Jason mi-a cerut să mă întâlnesc cu 
vechea sa prietenă Essi, pentru care, de o vreme, îşi făcea 
griji. Se părea că ea suferă de un fel de criză existenţială, 
depresie... Ne-am întâlnit la o cafea şi mi-am dat seama 
imediat că, deşi e bine integrată în societate, această 
tânără emite o apatie de un fel neobişnuit. 

— Puteţi preciza? zice Nina. 

— Am avut impresia că Essi îşi recunoaşte problemele, 
însă n-o interesează cu adevărat să facă ceva în privinţa 
lor. Cu alte cuvinte, ceea ce prietenul ei, Jason, a 
interpretat ca depresie sau un fel de criză era frustrare 
pură. 

— Frustrare în ce privinţă? 

— După acea primă întâlnire m-am văzut cu Essi o dată 
pe săptămână la terapie. Doream cu adevărat s-o ajut, 
însă mi-era greu să ajung la miezul problemei. N-a trecut 
mult până să-i propun să meargă la un psihiatru. Însă ea şi 
Jason erau convinşi că eu sunt o opţiune mai sigură, dat 
fiind că am lucrat cu mulţi tineri. Jason avea încredere în 
mine, şi presupun că de aceea şi Essi se simţea în 
siguranţă cu mine. Treptat, am ajuns să înţeleg că natura 


frustrărilor ei era sexuală. Că, la fel ca mulţi oameni care 
îşi tăinuiesc orientarea sexuală, era frustrată din cauză că 
nu putea să-şi satisfacă liber nevoile. Era ca şi cum ar fi 
trăit în interiorul unei oale sub presiune. 

— Şi aţi început să desluşiţi adevărata natură a nevoilor 
lui Essi? 

— Da. Odată mi-a arătat desenele ei, zice Ponsi şi 
clatină din cap. Essi chiar ştia să deseneze şi să picteze. 
Foarte talentată. Însă în acel moment am înţeles că s-ar 
putea să fie bolnavă. 

Nina deschide un dosar aflat pe masă şi îl răsuceşte, 
astfel încât Ponsi să poată vedea ce conţine. 

— Îi arăt martorului Nikolas Ponsi fotografii ale 
desenelor găsite în locuinţa suspectei, zice ea la microfon, 
apoi se întoarce spre Ponsi. La acest gen de desene vă 
referiţi? 

Ponsi îşi duce mâna la gură şi se uită la fotografii. Apoi 
confirmă din cap. 

Nina nu mai vrea să vadă imaginile, deja s-a uitat o 
dată. Dar când închide dosarul, zăreşte în treacăt uniforme 
de şcolăriţe pline de sânge, membre retezate şi capete 
tăiate, cuie înfipte acolo unde ar trebui să fie ochii. 

— N-aţi crezut că Essi îşi va pune în practică fanteziile? 

O lacrimă se prelinge pe obrazul lui Nikolas Ponsi şi 
şerpuieşte printre semnele de vărsat, apoi dispare sub 
bărbie. 

— Tinerii. Vin la mine. Neliniştiţi, speriaţi, tulburaţi. 
Crearea încrederii e un proces lung, vulnerabil. Am pus 
mâna pe telefon să sun la poliţie, însă nu m-am putut 
împiedica să-mi spun că desenele lui Essi nu sunt altceva 
decât desene, frânturi de conştiinţă, o modalitate de a-şi 
canaliza durerea... Şi că, dacă mă înşel, preţul va fi foarte 
mare. 

— Ce s-a întâmplat după aceea? 


— Acum doi ani, Essi a încetat să vină la mine. Jason a 
spus că ea se simte mai bine. El nu ştia cum stau lucrurile 
în realitate şi, desigur, nu puteam să vorbesc cu el despre 
asta. Însă l-am rugat să o supravegheze pe Essi şi să-mi 
spună dacă lucrurile încep să meargă mai rău. 

— Şi Jason n-a mai vorbit despre asta. 

— Niciodată. Uneori îl întrebam ce mai face Essi, dar 
părea că nu mai ţin legătura prea strâns. Şi apoi... acum 
câteva săptămâni, Jason a dispărut. 

— Continuati, vă rog. 

— Aseară, când mă uitam la ştiri, am văzut fotografiile 
de la poliţie despre hainele manga. Şi atunci am înţeles că 
n-are cum să nu fie o legătură între dispariţia Lisei 
Yamamoto şi fanteziile violente, obsesive, ale colocatarei. 
M-am uitat pentru prima dată pe pagina de Instagram a 
Lisei Yamamoto şi am văzut desenele manga. Fireşte, 
imaginile nu seamănă cu cele pe care le-a desenat Essi 
acum câţiva ani, însă nu încăpea îndoială. Picturile şi 
desenele nu erau făcute de Lisa, ci de Essi... 

— Deci, v-aţi dus la Essi? 

— Eram şocat. N-aveam un plan, însă trebuia s-o văd pe 
Essi înainte... 

— De ce n-aţi sunat la poliţie? 

Nikolas Ponsi îşi coboară privirea din tavan şi se uită la 
Nina indignat. 

— Cum aş fi putut? N-am sunat la poliţie acum doi ani. 
Şi n-aveam s-o fac acum, înainte să aud din gura ei. Voiam 
s-o aud că spune... Că nu eu am fost cel care a încălcat 
încrederea dintre noi, ci ea. M-am gândit că fac ceea ce se 
cuvine. Că sunt curajos. Însă când am coborât treptele în 
acel subsol şi am auzit-o pe Essi cum îi mărturiseşte totul 
Jessicăi Niemi... am încremenit şi am plâns în tăcere. 
Atunci mi-am dat seama că am făcut o greşeală imensă. Şi 
apoi... apoi am sunat, în sfârşit, la poliţie. 

Luni, 16 decembrie 


Fosta şefă a Jessicăi zbârnâie de un nou fel de energie, 
cu ochii plini de speranţă şi jacheta ajustată pe corp pare 
renăscută. Trece o clipă până când Jessica observă că, pe 
lângă celelalte, Hellu s-a vopsit, castaniul te duce cu 
gândul la un iepure care a hotărât să-şi lepede camuflajul 
din iarna fără zăpadă. Cealaltă schimbare importantă este 
dispariţia de la mână a ceasului multifuncțional masiv. 
Poate că durerea de a şti prea multe s-a dovedit 
insuportabilă. 

— Informaţiile date de Essi ne-au ajutat, zice Hellu şi 
ciuguleşte cu degetele ceva de pe birou. Un bordel creat 
într-un spaţiu de depozitare subteran. În apropierea 
terenului de golf din Vuosaari, de fapt, parţial sub el. 
Nathan Reddick a confirmat pe baza fotografiilor că este 
acel loc. 

— Au găsit pe cineva acolo? zice Jessica. 

Hellu neagă din cap. 

— Însă acum ştim numele companiei care l-a închiriat, 
precum şi numele câtorva furnizori intermediari care au 
participat la renovare. Nu ştiu dacă va fi destul ca să se 
facă ceva, însă cazul nu mai este în mâinile noastre şi nici 
măcar în ale celor de la KRP. 

— Şi Essi... 

— Face o serie de teste psihologice. Dar e clar că e, în 
termeni profani, dusă cu pluta, zice Hellu şi ridică privirea 
de la birou la Jessica. 

Pentru că tot vorbim despre cei duşi cu pluta... pare să 
gândească, dar n-o spune. 


— Lucrurile se schimbă aici, la sediu, Niemi. Jens Oranen 
pleacă. O poziţie de conducere în sectorul privat. Asta 
schimbă lucrurile. 

— Vrei să zici că o să fii noul director-adjunct al poliţiei? 
zice Jessica. 

Hellu scoate un fornăit fără veselie şi neagă vehement 
din cap. 

— E înghesuială mare pe postul acela, iar eu abia am 
început munca în unitate, zice Hellu şi se apleacă mult 
peste birou spre Jessica. Însă plecarea lui Oranen îmi 
permite multă libertate de acţiune în unele chestiuni. 

— Cum ar fi? zice Jessica, şi Hellu răspunde uitându-se 
lung şi cu înţeles în ochii ei. 

Jessica îşi dă ochii peste cap, nevenindu-i să creadă. 

— Vorbeşti serios? 

Hellu se strâmbă, semănând o clipă cu un personaj 
dintr-o comedie. 

— Ascultă, Niemi. 

— Cel puţin zi-mi Jessica, fir-ar să fie! 

Hellu refuză clătinând din cap. 

— Mi-a trebuit o vreme până să-mi dau seama că eşti 
căpitanul echipei. 

— Şi tu eşti... 

— Antrenorul, probabil. lar Oranen era directorul. 

— OK, zice Jessica şi aşteaptă, cu braţele încrucişate pe 
piept. 

Hellu scoate din sertarul biroului un dosar al cărui 
conţinut Jessica l-a văzut o dată. 

— Aş vrea să ştiu cum toate astea... chestiile astea din 
dosar... Cum se manifestă? zice Hellu criptic, ca şi cum nici 
măcar n-ar şti prea bine ce încearcă să întrebe. 

Jessica o priveşte în ochi şi e tot mai convinsă că nu e 
una dintre glumele, testele sau capcanele speciale ale lui 


Hellu. Oricât de ciudat ar părea, se pare că şefa îi întinde o 
ramură de măslin. 

— De-a ce te joci, Hellu? zice Jessica, neputând să se 
stăpânească. 

Însă atitudinea împăciuitoare a şefei nu dispare. 

— Nikolas Ponsi va regreta tot restul vieţii că n-a 
raportat la poliţie bănuielile despre Essi. Şi dacă e să-mi 
asum un risc care e măcar un pic comparabil... La naiba, 
Niemi! Nu vreau decât să înţeleg. Cred că am acest drept, 
zice ea. Asta-i tot. 

Jessica o priveşte drept în ochi. Poate că e vremea să 
înceapă să fie sinceră şi să vadă ce iese din asta. La urma 
urmei, nici măcar nu-i sigură că mai vrea să fie polițistă. 

Tăcerea e spartă de huruitul unui elicopter care se 
roteşte pe aproape. 

— Uneori văd lucruri pe care alţii nu le văd, zice Jessica 
după ce chibzuieşte un pic. 

Hellu rămâne netulburată şi răsfoieşte alene raportul pe 
care l-a citit, probabil, de zeci de ori. 

— Ţi-e greu să le deosebeşti? Ce e real şi... 

— Nu, zice Jessica repede şi se uită la hamul de pe 
umărul stâng, în care e pus ghipsul. 

Apoi clatină din cap şi continuă mai încet, ca şi cum ar 
vrea să corecteze o afirmaţie pripită. 

— Însă acea zi ar putea să vină. Când îmi va fi greu să 
fac deosebirea. 

— Promiţi să-mi spui când se va întâmpla? 

Jessica chicoteşte încet. 

— Crezi că o să ştiu atunci când se va întâmpla? 

Hellu se uită la Jessica o vreme ca şi cum ar vrea să-i 
poruncească să nu mai facă pe deşteaptă. Apoi izbucneşte 
în hohote de râs la care Jessica nu s-ar fi aşteptat nici în 
închipuirile ei cele mai nebuneşti. 


— Touché”, Niemi. 
— Zi „Jessica”. 
— Niemi. 

Jessica se uită în vitrina restaurantului Căluţul-de-mare 
şi dă de un meniu de prânz laminat. 

Supă de mazăre şi clătite. 

Un motor puternic se trezeşte la viaţă pe aleea 
alăturată. Jessica face câţiva paşi spre arcada care duce în 
curtea clădirii vechi de un secol. 

Aude huruitul regulat al motorului care se apropie, şi 
peste o clipă botul albastru-închis al unui Mercedes Benz 
G500 apare în pasajul strâmt. 

Jessica aşteaptă să iasă cu totul portiera din faţă, apoi o 
deschide cu o smucitură şi sare pe locul pasagerului. 

— Ce mama dracului? răbufneşte Tim Taussi, aflat la 
volan, şi opreşte maşina înainte să ajungă de pe trotuar pe 
piatra cubică de pe Kapteeninkatu. 

— Uşile nu se blochează automat până ce nu ajungi la 
douăzeci de kilometri pe oră, nu-i aşa? zice Jessica şi 
închide portiera. 

Alarma care răsună în interiorul capitonat cu piele bej se 
opreşte. 

Rapperul se reazemă de portiera maşinii de lux ca să fie 
cât mai departe posibil de Jessica. Apoi o recunoaşte. 

— E greu să dea omul de tine, Tim, zice Jessica şi îşi 
plimbă degetele pe bordul proiectat impecabil. 

Maşina miroase a piele nouă şi aftershave. 

— Cum să sari, pur şi simplu, în...? 


53 Punct ochit, punct lovit. (în limba franceză în original). 


— Maşina ta de fiţe? E marfă, trebuie să recunosc. Cât 
costă aşa o maşină? Trei sute de mii? 

— Cu toate opţiunile astea, cam aşa, da, zice Taussi. 

— Ai cumpărat-o nouă? 

— Fireşte. 

Jessica rânjeşte fără veselie. 

— Poate că o să-mi iau şi eu una, spune ea, iar Tim 
Taussi izbucneşte în râs. 

— Cum să nu! Bună idee. 

— Nu crezi că un poliţist poate să aibă nişte bani puşi 
deoparte? 

— Ce vrei? Mă grăbesc. i 

Jessica ridică din umeri. In realitate, ar putea să 
cumpere o sută de astfel de maşini şi să-l vadă pe Kex 
Mace's cum rămâne cu gura căscată. Ar fi grozav. 

— Aş vrea să ştiu de ce au fost transferate de curând 
din contul tău două sute de mii în contul unei companii 
ucrainene, zice Jessica. 

Tim Taussi se albeşte la faţă, dar încearcă să-şi ascundă 
panica sub un rânjet fals. 

— Ce? 

— M-ai auzit, zice Jessica şi îşi scoate legitimaţia, ca să-i 
amintească cine pune întrebările. 

— A fost o investiţie. 

— Grozav. Acum eşti rapper şi înger investitor. Un 
adevărat Dr. Dre. În ce? 

— În ce, ce? 

— În ce ai investit două sute de mii? 

— N-o să mă apuc acum să explic... 

— In ce domeniu? A fost o companie nouă? Fabrică de 
bere? Un nou Cernobil? 

Tim Taussi răpăie cu degetele în volan şi se uită în jur. 

— Acum trebuie să plec, zice el. 


— Du-te. Însă dacă ai brusc impresia că, la urma urmei, 
n-a fost o investiţie grozavă, probabil ai dreptate. Vezi tu, 
ştim că tu şi mulţi alţii aţi fost şantajaţi. Şi fiecare dintre 
voi a hotărât să dea exact acea sumă fără să zică nimic. 
Ne întrebăm la sediul poliţiei ce anume ar merita două 
sute de mii? zice Jessica şi deschide portiera. Trebuie să fie 
o taină foarte adâncă. Din cele care, odată scoase la 
lumină, ţi-ar lua totul. Cariera, reputaţia şi libertatea. 

— Pleacă dracului de aici, zice Tim Taussi şi îşi coboară 
pe ochi ochelarii de soare enormi, care fuseseră pe frunte. 

— Sigur. E maşina ta. Deocamdată. 

Jessica scoate piciorul din maşină, dar apoi se răsuceşte 
înapoi spre el. 

— Cum te simţi aşezat la volan, de data asta? Umblă 
zvonul că preferi bancheta din spate, cel puţin când e 
vorba de Mercedesuri SUV. 

Jessica iese din maşină şi închide portiera. Maşina intră 
în trafic şi goneşte în sus pe Korkeavuorenkatu. 

— Eşti în rahat până la gât, ticălos sadic, şopteşte 
Jessica în vreme ce maşina dispare. 

Se uită la ceas, e ora prânzului. Supa de mazăre şi 
clătitele nu sună rău deloc. 

— Jusuf? zice Jessica şi îşi dă deoparte de pe ochi o 
şuviţă. 

— Da? 

— Vreau să-ţi arăt ceva. 

Pune pe masă doza de bere golită şi îi face semn lui 
Jusuf, care stă pe canapea, s-o urmeze. Trec prin uşa din 
bucătărioară şi ajung pe scară. 


Jessica se asigură că uşa garsonierei e închisă bine. Apoi 
scoate din buzunarul blugilor un inel cu chei şi bagă una 
dintre ele în broasca uşii învecinate. 

— Unde suntem...? şopteşte Jusuf şi se uită la scara fără 
ascensor. 

Treptele de piatră duc în jos, la etajul patru, şi în sus, la 
pod. 

Jessica nu răspunde. Deschide uşa masivă din lemn şi 
formează o serie de cifre pe tastatura alarmei. Consola 
şuieră scurt şi luminile se aprind automat. 

Jusuf mijeşte ochii în strălucirea zecilor de lumini 
îngropate în tavanul holului. Contrastul cu lumina slabă din 
garsonieră e imens. 

— Jessica..., mormăie el nedumerit. 

Jessica a văzut pe faţa lui Jusuf zeci de emoţii, însă nimic 
care să semene cu asta. Poate că este un amestec de 
uluire şi amuzament. Chiar un strop de teamă. Pare să 
întrebe: Cine naiba eşti tu, Jessica Niemi? 

— Descalţă-te, zice Jessica. 

Nu-i doar o cerere pentru a păstra curăţenia locului, ci 
un răspuns cuprinzător la întrebarea pe care Jusuf a lăsat- 
o nerostită. Da, asta îmi aparține. 

Jessica pune cheile pe scrin şi îl urmează pe Jusuf, care 
arată rătăcit, în living, unde ferestrele arcuite ale 
bovindoului oferă o privelişte panoramică spre Golful 
Töölö, Palatul Parlamentului şi, dincolo de el, centrul 
Helsinkiului. 

Jessica îi aruncă o privire lui Jusuf, care se răsuceşte să 
privească tablourile de pe perete. 

— Edelfelt... Este original? 

— Este, zice Jessica liniştită şi se opreşte la poalele 
scării spiralate albe de lângă perete. 

— Ei, ia stai, mai e un etaj? 

— Da. Mai sunt o sută cincizeci de metri pătraţi sus. 


— Al cui... Adică... Zici că e locuinţa ta? 

— Casa. Asta e casa mea, Jusuf. Adevărata mea casă, 
zice Jessica şi observă că i se strecoară în minte regretul. 

Toată chestia asta, să-l aducă pe Jusuf aici după atâţia 
ani, s-ar putea să fie cea mai mare tâmpenie pe care a 
făcut-o de multă vreme. E ca şi cum ar sări dintr-un avion 
fără paraşută, aruncându-se în cădere liberă, sperând că o 
să scape cu viaţă. Insă izbirea de pământ n-o mai 
înspăimântă. Şi de aceea a hotărât să-l aducă pe Jusuf în 
lumea ei secretă. 

Urcă scara, Jessica deschide pe rând uşile şi Jusuf se uită 
în toate camerele. Îşi plimbă degetele pe pereţi şi canaturi, 
adulmecă mirosul de lemn tăiat şi vopsea proaspătă din 
camerele nelocuite, ca şi cum ar fi un posibil cumpărător 
care a venit să vadă casa. 

Jessica şi Jusuf trec prin toate camerele fără să zică 
nimic, şi Jessica simte cum se naşte în ea o căldură: anii de 
tăinuire vor cădea de-a binelea doar dacă spune tot 
adevărul. Jusuf pare că nu prea ştie cum să interpreteze 
ceea ce vede, dar în acelaşi timp e limpede că e 
impresionat. Adevărul e că Jessica n-are habar ce 
gândeşte el. 

Se opresc un moment în uşa dormitorului Jessicăi, apoi 
trec la următorul dormitor, aproape la fel de mare, care dă 
spre părculeţul de lângă Muzeul Naţional. Jessica n-are 
nevoie să spună nimic, Jusuf înţelege acum că Erne a fost 
singurul care a ştiut. l-a fost îngăduit să moară în această 
încăpere, îngrijit de Jessica. 

— De ce n-ai spus nimic? zice Jusuf după o lungă tăcere. 

Are vocea un pic răguşită. Şi, ca de obicei, întrebările lui 
Jusuf par îndreptăţite şi inteligente. Chiar şi atunci când 
sunt atât de simple. 

— Tu ce crezi? zice Jessica. 

— Dar, dacă Erne... 


Jessica îi atinge degetele lui Jusuf. 

— lartă-mă. 

Aude răsuflarea lui tremurătoare, simte cum răbufneşte 
durerea îndelung înăbuşită, care face să se rostogolească 
o lacrimă pe obrazul lui Jusuf. 

— Dar mi-e dor de Erne, Jessi, zice Jusuf şi îşi şterge 
lacrima. 

Şi atunci Jessica înţelege că nimic din ce a văzut Jusuf în 
ultimele zece minute nu schimbă ceva. În bine sau în rău. 
Vederea patului pe care a murit Erne e singurul lucru care 
l-a mişcat. La urma urmei, lucrul pe care Jessica l-a ferit 
ani în şir de ochii celorlalţi nu înseamnă absolut nimic. 

— Şi mie, zice Jessica. Al dracului de tare. 

Jusuf se întoarce cu spatele, ca să-şi ascundă emoția 
care se învolburează în el. Jessica nu se grăbeşte să-l 
aline, ci îl lasă să-şi revină singur. 

— A fost un an greu. Mi-e dor de Anna... Nu ştiu..., zice 
Jusuf şi îşi şterge ochii cu mâneca. Îmi pare rău, nu ştiu ce 
m-a apucat. 

— E în ordine, Jusuf, zice Jessica. 

— Şi asta..., continuă Jusuf, arătând în jur, şi tace un pic 
ca să-şi cântărească următoarele vorbe. 

Bărbatul se uită prin încăpere, îşi aţinteşte ochii înroşiţi 
asupra Jessicăi şi e imposibil de ştiut cum va evolua 
situaţia. Poate că Jusuf e cumva şocat de luxul pe care îl 
vede, cât de departe este de lumea înjunghierilor 
sângeroase, a scenelor crimei mirosind a praf de puşcă, a 
cadavrelor care se descompun şi a scuzelor de beţivi cu 
care au ei de-a face zilnic. Sau poate e doar dezamăgit că 
Jessica n-a avut destulă încredere în el ca să-i spună mai 
demult. 

— Presupun că acest apartament nu-i întreaga 
poveste..., zice Jusuf în cele din urmă. 

— Nu. Mai e mult. Mult mai mult. 


— Eşti o Kirsti Paakkanen”. 

— Da, zice Jessica încet. Întotdeauna am fost. Am 
moştenit toate astea când eram minoră. 

— OK. 

Jusuf clatină din cap. 

— E în ordine? Eşti ofticat? _ 

— Sunt. Că până acum am stat în cutia aia jalnică. In 
vreme ce am fi putut să facem aici petreceri pe cinste, 
zice Jusuf, şi pe faţă îi apare zâmbetul lui frumos. 

Ajunul Crăciunului 


Helena Lappi îşi pune paltonul şi se uită la ceasul 
mecanic de la  încheietură. Gata cu ceasurile 
multifuncţionale. Gata cu informaţiile inutile. Cu cât mai 
puţine informaţii, cu atât mai puţin stres. Oftează, se duce 
la masa de lucru şi se mai uită o dată la cadavrul ars, 
înnegrit. A fost găsit în Parcul Central, într-un cerc alcătuit 
din pietricele. Bărbatului ars atât de tare, încât nu poate fi 
identificat, îi lipsesc doi dinţi din faţă. Avea în sânge o 
cantitate imensă de alcool. Harjula o să-şi informeze 
echipa mâine, la prima oră. 

Trezeşte-te, Jessica. 


54 Celebră femeie de afaceri finlandeză. 


Jessica deschide ochii şi simte că nu poate să respire. 
Nu vede decât întuneric. Are impresia că încearcă să tragă 
aer în piept printr-o pernă mare şi moale care îi este 
apăsată pe faţă. 

Încearcă să strige după ajutor, însă sunetul care îi iese 
din gât îi sună slab în urechi. E ca şi cum încheieturile 
mâinilor şi gleznele i-au fost prinse în cătuşe îngheţate, 
imobilizându-i membrele. 

Eşti trează, draga mea. 

Şi apoi ceva i se ia de pe faţă şi întunericul ca smoala se 
preface în amurgul unei nopţi de vară. 

Jessica vede cum mâinile reci ale mamei i se 
descleştează de pe încheieturi. 

Peste faţa mamei atârnă păr negru, năclăit de sânge, 
precum algele negre care sunt curățate de pe fundul unui 
heleşteu plin de vegetaţie. Oasele pomeţilor ascuţiţi sunt 
zdrobite şi fac gura mamei să pară schimonosită într-un 
rânjet pervers. În locul unui ochi e un terci roşu şi în locul 
nasului e un crater. 

Răsuflarea rece, umedă, care pluteşte peste faţa Jessicăi 
pare să îngheţe pe pielea transpirată. Brusc, Jessica e 
scuturată de fiori. 

Ridică-te în capul oaselor. 

Jessica nu-şi încordează muşchii stomacului, nici nu 
observă că se ridică. Dar, dintr-odată, e aşezată pe 
marginea canapelei. Ceasul de pe modern arată trei şi 
jumătate. 

Fără ca ea să fi observat, mama s-a ridicat de pe 
canapea, s-a aşezat la masa lungă, cu spatele la Jessica, şi 
se piaptănă. Mişcările mâinilor sunt sacadate şi mecanice. 

Ceva şuieră în urechea Jessicăi. 

Simte că ceva îi strânge gleznele goale. Se apleacă în 
faţă să se uite sub canapea şi vede că o ţine o siluetă de 
dedesubt care n-are faţă. Doar întuneric. 


De ce ai făcut-o, Jessica? 

Voiam să ştie cineva. Pentru că Erne nu mai e aici. 

Jessica vede faţa lui Erne fulgerând în uşa bucătăriei. 
Poate că Erne i-a privit în tot acest timp, însă acum ea nu 
vede decât spatele unui bătrân dispărând în bucătărie. 

Vreau să te ajut, Jessica. Suntem aici pentru tine. 

Jessica se uită lung la silueta de sub canapea. Degetele 
înfăşurate în jurul gleznelor sale sunt lungi şi osoase. Ca 
ghearele unui vultur. 

Dă-mi drumul. 

In acel moment, Jessica simte cum panica îi năvăleşte în 
fiecare celulă a trupului, ca un talaz care inundă un 
labirint. /ntotdeauna am vrut să vă protejez. Pe tine şi pe 
Toffe. Şi acum strici totul. 

Mama s-a ridicat de pe scaun şi se furişează spre 
bucătărie, în rochia ei neagră. 

Spune că iţi pare rău. 

Îmi pare rău. 

In acel moment se ridică toţi în picioare. Siluetă după 
siluetă se ivesc din întuneric, ca nişte plante înalte care 
răsar din pământ şi se ridică spre cer. 

Mama se opreşte la uşă şi îşi întoarce privirea spre 
Jessica. 

Ziua de care te temi cel mai tare. 

Ce vrei să zici? 

Mama zâmbeşte duios. 

Uită-te pe fereastră. 

Jessica se duce încet spre fereastră. Îşi lipeşte fruntea 
de geam. E rece. 

Vede cum se leagănă în vânt felinarele de pe stradă, ale 
căror raze mătură asfaltul negru. Câteva siluete merg pe 
mijlocul străzii pe care nu-i nici ţipenie de om, privind spre 
fereastra de la etajul cinci. Jessica vede feţele cenuşii ale 
animalelor şi coarnele rămuroase care le ies din frunte. 


Dintr-odată, mama e lângă ea şi zâmbeşte duios. 

Jessica simte cum i se taie răsuflarea şi oasele mamei 
sunt lipite de pielea sa. 

Ajunul Crăciunului. 


